
Pratarmė 


Ši knyga primena Vytauto Kavolio mėgtus rengti polilogus: bend- 
ras klausimų ratas, skirtingi požiūriai ir vertinimai, atpažįstami au- 
toriai - į intelektualinį Metmenų redaktoriaus tinklą patekę kolegos 
ir bičiuliai. Tik šįkart polilogą provokuoja nebe pats Vytautas Ka- 
volis, o jo išėjimas. 

Vytautas Kavolis (1930 09 08-1996 06 24) - vienas didžiausių 
nepriklausomų lietuvių, nuosekliai kėlęs asmens priklausomybės 
klausimą ir mėginęs dabarties kalba į jį atsakyti. Pasak Tomo Venc- 
lovos, jis, „kaip anuomet Simonas Daukantas ir Vincas Kudirka, 
apibrėžia ištisą laikotarpį ir kryptį lietuvių kultūroje“. Jo tekstai ir 
jo gyvenimas žymi modernios, pasauliui atviros, savo pačios kri- 
tišką žvilgsnį ištverti pasiryžusios lietuvybės trajektorijas. „Nieko 
lietuviško neatsisakydamas, jis neišdavė nieko žmogiško“, - Algi- 
mantui Mackui skirtais žodžiais yra nusakęs moralinį nužemintųjų 
patriotizmo imperatyvą. 

Vytauto Kavolio kelis dešimtmečius telktas Santaros-Šviesos sam- 
būris, jo redaguoti Metmenys — tai laisvu įsipareigojimu pagrįstos 
nepriklausomųjų priklausomybės teigimas: „Tikime, kad lietuvybėje 
mes galime būti pilnais žmonėmis ir kad jinai gali duoti tai, ko pa- 
žangiam dvidešimtojo amžiaus vidurio žmogui reikia. Ir tikime, kad, 
ko jai trūksta, tai mes duosime.“ Savo tekstais ir savo gyvenimu 
mėgino kurti Lietuvą kaip laisvųjų polilogą, kaip savo praeičiai ir 
dabarties kultūrų įvairovei atvirą intelektualinės drąsos ir pasitikė- 
jimo erdvę: „ar Lietuva Europoje įsivaizduojama kaip meno kūri- 
nys“? Sykiu Lietuva - tai laisvo asmens „kultūrinis projektas“. Žmo- 
gus, išėjęs į pasaulį, turįs sau Lietuvą atrasti ir „perkurti kaip 
patikimą bendravimo būdą tarp pasaulio ir savęs“. 

Laisvė esanti tik „žmogiškosios ištikimybės įsipareigojimų są- 
lyga“, istorijos triuškinamųjų solidarumas - prielaida pasipriešinti 

„metafiziniam pasityčiojimui“. Pats buvo nužemintųjų nenusižemi- 
nimo liudytojas, rašęs savo kartos egzilų — „visų, kurie savęs neap- 
gaudinėja“ - intelektualinę biografiją, ieškojęs jiems vietos savos 
genties istorijoje ir dabarties pasaulio sąvartose. 

Įvairių sričių Vytauto Kavolio moksliniai tekstai ir jo gyvenimo 
laikysena sudaro išskirtinę vienovę. Kultūros istoriko darbą suprato 
kaip aktyvų dalyvavimą kultūros istoriją kuriant: „priklausau prie 
tų, kuriems praeitis yra svarbus, gyvenime dalyvaujantis reikalas.“ 
Praeitį atveriančios įžvalgos ir metaforos turinčios žadinti visuome- 
nės vaizduotę, jos sąmoningumą ir burti gyvą interpretacinę 
bendruomenę. Sociologo tyrinėjimus siejo ir su visuomenės kritika, 
ir su jos raidos projektavimu, civilizacijų studijas - su dabarties ci- 
vilizacijų dialogo paieška. 

Ar esama Lietuvoje visuomenės kaip sutarimo, kaip tikėjimo, kad 
galime drauge susikurti savo ateitį, ar „egzistuoja visuomenė kaip 
viešas diskursas, kuriame balsai ką nors reiškia ir veikla turi pasek- 
mes?“, - teiravosi penktaisiais atkurtos nepriklausomybės metais. 
Ar tokios visuomenės brandinimas, Lietuvos gyvenimo civilizavimas 
nebūtų projektas, vertas bendrų pastangų? Šie „dideli klausimai“ esą 
nebaisūs: „Tik reikia savimi nepasitenkinančio pasitikėjimo savimi.“ 
Tokio projekto įgyvendinimo prielaidas tiesiogiai siejo su Stasio Lo- 
zoraičio, Valdo Adamkaus asmenybėmis. Regis, tikėjo Santaros- 
Šviesos skleisto ne ideologinio, bet praktinio liberalizmo galimybe 
posovietinėje Lietuvoje. Liberalizmą aiškino kaip „tarpusavio san- 
tykiavimo būdą“, kaip vienas kito sąžinės laisvę gerbiančių įvairių 
pasaulėžiūrų asmenų bendravimą: „ko vertas liberalizmas, jei jis vien 
apie laisvę.“ Liberaliems tarpusavio ryšiams rastis esą reikalingi vi- 
dujai dialogiški žmonės, gebantys pasipriešinti moderniųjų laikų 
fabriko tvarkai, pajėgūs kurti visuomenės tvarką kaip meno kūrinį. 
Tokiai kūrybai turinti talkinti „blaivaus proto tradicija, kuri klaustų, 
kiek tiesos galėčiau pakelti be mitologijos ir cirko“. 

Vytautas Kavolis - pasaulio lietuvis, be patetikos tarptautinei ben- 
druomenei įsipareigojęs intelektualas. Pitirimo Sorokino ir Talcotto 
Parsonso mokinys ir asistentas Harvardo universitete. Ilgametis Dic- 
kinsono kolegijos sociologijos ir lyginamųjų civilizacijų studijų pro- 

fesorius. Svarių angliškai rašytų meno ir kultūros sociologijos knygų 
autorius. Tarptautinės lyginamųjų civilizacijų studijų draugijos — 
ISCSC - valdybos narys ir jos prezidentas, Amerikos sociologų aso- 
ciacijos sekretorius. Lyginamiesiems civilizacijų tyrimams jis mėgino 
suteikti moralinį matmenį. Ieškojo skirtingų civilizacijų susikalbė- 
jimo, tarpusavio pasitikėjimo, pozityvios sąveikos galimybių. Šių 
prielaida laikė kiekvienoje civilizacijoje įžvelgiamą „kultūrinį libe- 
ralizmą“. Brėžė polilogiško, viena daugiabalse interpretacine ben- 
druomene tapti išgalinčio pasaulio projekciją. Dabartį prie šios pro- 
jekcijos turi artinti tolesnės lyginamųjų civilizacijų studijos bei jomis 
pagrįsta „visus vienijanti švietimo sistema“, kurios siekiamybė — 
„Multicivilizacinio diskurso pasaulis, atveriantis galimybę mąstyti 
1r Vakarų kultūros, ir nevakarietiškų kultūrų perspektyvoje“. 

Vytauto Kavolio asmuo, jo intelektualinė veikla siejo ir tebesieja 
įvairių kultūrinių patirčių, įvairių kartų mokslo bei kultūros žmones. 
Ši knyga - tokių jungčių liudytoja. Toli gražu neišsami, labiau frag- 
mentiška. Ji sudėta iš tekstų, kuriuos, sudarytojų paraginti, atsiuntė 
Vytauto Kavolio kolegos ir bičiuliai. Tekstai sugrupuoti pagal po- 
būdį: Kavolio palikimą analizuojančios studijos, atsiminimai, paties 
Kavolio laiškai. Knygos pabaigoje - jo darbų bibliografija. Toks 
tekstų rinkinys - galimas įvadas į nuodugnesnes Kavolio studijas. 
Sykiu tai - simbolinė nuoroda: išlieka ne vien atmintis, bet ir minties 
tąsos galimybė. 

„Filosofinis post scriptum“ „, užveriantis vieną Vytauto Kavolio 
studijų: „Žmogus pačia savo kūrybinės pastangos rimtimi paliudijo 
1r įrodė save: ir tame, kad žmogus kūrė, kad jisai turėjo šaltos aistros 
kurti, nors žinojo, kad mirs ir jis, ir jo kūryba, - glūdi laisvės 
prasmė...“ 

DARIUS KUOLYS 

VYTAUTAS KAVOLIS 


Nuo dailės sociologijos iki 
moralinių kultūrų* 


Pavadinimas apibrėžia kelią nuo pirmųjų iki vėliausiųjų mano 
angliškųjų studijų. Dauguma jų vienaip ar kitaip priklauso socio- 
logijos sričiai. Sociologu aš tapau 1949 metais, kai, stojant į Wis- 
consino universitetą, reikėjo nurodyti specialybę, kurios sieksi. Įra- 
šiau sociologiją, galvodamas, kad ji yra istorijos, filosofijos ir 
politikos junginys, tais dalykais tuomet domėjausi. Amerikos so- 
ciologija, žinoma, nebuvo tokia, kokią aš, ką tik, prieš vienerius 
metus, atvykęs iš Europos, įsivaizdavau. Dabar ji turi daugiau tų 
bruožų, kurių tuomet tikėjausi. Tais laikais amerikiečių sociologija 
buvo skirta daugiau socialinėms programoms nagrinėti. Bet sykį ap- 
sisprendęs, likau ištikimas savo apsisprendimui. Nuo tų laikų man 
liko nuostata, kad vienas svarbiausių dalykų gyvenime yra kūry- 
biškai griuvinėti, įsmukti į kokią nors skylę, nežinant ką darai, ir 
aptikti joje galimybių atrasti save - kūrybiškų galimybių, apie kurias 
nieko nežinojai, darydamas tą ar kitą sprendimą. Angliškai aš tai 
vadinu creatyve stumbling - lietuviškai tiksliai išversti neįmanoma, 
bet, man rodos, tai labai svarbus dalykas. 


* 1992 metų vasario mėnesį profesorius Vytautas Kavolis apsilankė Kultūros studijoje 


„Baltos lankos“. Jis su žmona Rita tuomet pirmą kartą buvo atvykęs į Lietuvą Vilniaus 
universiteto kvietimu. Susitikimas „Baltų lankų“ kultūros studijoje taip pat buvo 
pirmasis, todėl prašėme profesoriaus plačiau papasakoti apie savo profesinę veiklą 
Amerikoje, aptarti mokslinių interesų kryptis, taigi pateikti savotišką intelektualinę 
autobiografiją. Šį savo pasisakymą jis pavadino „Nuo dailės sociologijos iki moralinių 
kultūrų“. Profesoriui kalbant, sukosi portatyvinis magnetofonas. Iškart po paskaitos 
kilo idėja paskelbti šį pasisakymą spaudoje. Kavolis neprieštaravo. Iššifravau tekstą ir, 
prieš atiduodama spaudai, daviau profesoriui peržiūrėti. Jis buvo išspausdintas Pros- 
kynos almanache, 1992 metų 5-ame numeryje, p. 295-301. 

Dabar paaiškėjo, kad tai - vienintelis Vytauto Kavolio intelektualinės autobio- 
grafijos eskizas. (Živilė Ramoškaitė) 

Vytautas Kavolis 


Baigęs Wisconsino universitetą, 1952 metais pakliuvau į Harvar- 
do aukštesniąsias studijas. Čia nebuvo sociologijos kaip atskiros dis- 
ciplinos, bet buvo vadinamasis Socialinių santykių fakultetas, kurio 
pagrindinė idėja — sintetinti sociologiją, antropologiją, socialinę 
psichologiją ir klinikinę psichologiją. Visi šio fakulteto studentai tu- 
rėjo įgyti šių keturių, šiaip jau gerokai skirtingų, disciplinų pagrin- 
dus. Tad mano aukštesniosios studijos ir vyko šios sintezės rėmuose. 
Toje sintezėje trūko istorijos - esminio elemento, kuris vėliau tapo, 
ypač lietuviškosiose studijose, pagrindiniu mano tyrinėjimų lauku. 

Socialinių santykių fakultetas tuomet plėtojo struktūrinį funkcio- 
nalizmą, kuris Amerikos sociologijoje buvo tapęs dominuojančia pa- 
radigma, laikomas bendrąja socialinių mokslų metodologija. Vėliau 
jis pradėtas įvairiais atžvilgiais kritikuoti ir gerokai sugniuždytas. 
Dabar, beje, funkcionalizmas vėl atgimsta tarp jaunų žmonių Ame- 
rikoje, Vokietijoje ir kitur neofunkcionalizmo pavadinimu (Jeffrey 
Alexanderis ir kiti), bet jis yra šiek tiek pakeitęs savo pobūdį - turi 
kuklesnes aspiracijas ir labiau technišką sociologijos sampratą. 

Pagrindinė funkcionalizmo mintis buvo ta, kad visa, kas visuo- 
menėje išlieka - papročiai, galvojimo būdas ir kita, - išlieka todėl, 
kad padeda visuomenei išsilaikyti, palaiko jos egzistenciją. Na, o tai, 
kas jai nenaudinga, anksčiau ar vėliau savaime atkrenta be ypatingo 
individų rinkimosi - išsaugoti ar atmesti. Visuomenė turi savo „pro- 
tą“, ir tas visuomenės sąmoningumas pasirenka tai, kas naudinga 
visuomenei, kad gyvuotų ir plėtotųsi. Tokio galvojimo modelis yra 
evoliucinė teorija, ir visuomenė šioje teorinėje perspektyvoje panaši 
į biologinį organizmą ar mažų mažiausiai į homeostatinę sistemą, 
kuri pati savaime veikia ir pasirenka, kas jai naudinga. 

Aš pakliuvau į Harvardą tuo metu, kai ši teorinė perspektyva vieš- 
patavo Amerikos sociologijoje. Buvo galvojama, kad struktūrinis 
funkcionalizmas yra sociologijos metodas apskritai. Atrodė, kad so- 
cialiniuose moksluose galima pasiekti visų tikslų, naudojantis šiuo 
visrakčiu, visuotiniu metodu. Aš tam nevisiškai pasidaviau, tačiau 
mano galvojimas, be abejo, formavosi toje aplinkoje. Savo darbuose 
bandžiau vienyti to metodo atstovus ir jo kritikus. Didžiausias jo 
kritikas tuo metu buvo Pitirimas Sorokinas, rusų kilmės socialinis 

mokslininkas, pagarsėjęs Amerikoje. Aš buvau jo asistentas, o kar- 
tu —- Talcotto Parsonso asistentas, tai yra dviejų oponentų. Susikū- 
riau jų abiejų galvojimo sintezę. 

Pirmoji mano studijų šaka buvo dailės sociologija. Pasieinikaii 
ją dalinai todėl, kad nuo seno domėjausi daile. Ypač artimas man 
buvo abstraktusis ekspresionizmas - vokiečių mokykla, kurios daug 
pavyzdžių buvo viename Harvardo muziejuje. Aplinkui taip pat ma- 
čiau daug medžiagos, kurią buvo galima sintetinti į dailės socio- 
logiją. Dar laikant doktorato preliminarinius egzaminus man buvo 
pasakyta, kad tokios dailės sociologijos iš viso nėra! Turbūt viena iš 
priežasčių, jau gavus doktoratą paskatinusių būtinai pradėti dailės 
sociologijos studijas, buvo patarimas to nedaryti... 

Mano dailės sociologija šį tą perima iš anksčiau dirbusių žmonių 
raštų. Labai daug buvo parašęs meno sociologas Arnoldas Hauseris, 
bet man jis atrodė teoriškai ribotas, kadangi savo pagrindiniuose 
veikaluose, ypač Socialinėje meno istorijoje, jis beveik viską galų gale 
kildina iš socialinių klasių istorijos, jų evoliucijos ir kovos. Bet sutik- 
čiau su jo idėja parašyti dailės istoriją be vardų - vien formos ir 
socialinės jėgos, kurios tas formas įtakoja. Mano dailės sociologijoje 
egzistuoja tiktai tokie neasmeniniai santykiai. Vardai minimi tiktai 
kaip iliustracijos, kūriniai nėra intensyviai analizuojami, kaip ana- 
lizuotų kitos krypties dailės sociologai - koks Francastelis ar Han- 
nah Deinhard, kurios knyga Reikšmė ir išraiška remiasi trijų pa- 
veikslų analize - labai intensyviai analizuodama tekstą, ji įskaito 
sociologinę teoriją iš elementų išdėstymo paveiksle. Aš tai dariau tik 
su literatūriniais tekstais vėliau. 

Rėmiausi ir kitais autoriais, nebandydamas jų galvosenos per 
daug griežtai taikyti, bet naudodamasis tais jų galvojimo elemen- 
tais, kurie man atrodė vaisingi. Savo išvadas bandydavau grįsti kelių 
rūšių šaltiniais. Formuluodamas hipotezes, siekdavau jas paremti 
dailės istorijos, kultūros antropologijos, eksperimentinės psicholo- 
gijos, sociologijos duomenimis. Man atrodė, kad jei gali paremti 
išvadą daugiau negu vienos disciplinos duomenimis, tai ji pasidaro 
labiau tikėtina negu tuomet, kai ją darai iš vienos disciplinos duo- 
menų. 

Pirmoji mano knyga Meninė išraiška: Sociologinė analize! apta- 
rė vizualinių menų išraiškos priemones. Tai buvo bandymas aiš- 
kinti tas formas sociologiškai, tačiau skirtingai nuo tokių galvotojų 
kaip literatūros sociologas Lucienas Goldmanas, kuris bandė su- 
vokti literatūrą ar tam tikrą jos srovę kaip globalinės vizijos išraiš- 
ką. Toji išraiška turėjo būti arba bendra visai visuomenei, arba at- 
stovauti vyraujančios socialinės grupės nuostatoms. Aš bandžiau 
išaižyti visuomenę į ją sudarančius elementus ir ieškoti ryšių tarp tam 
tikrų visuomenės elementų ir specifinių dailės stiliaus savybių. Svars- 
toma, kaip, sakykime, stabili bendruomenė sukuria tam tikrą vaiz- 
duotės polinkį, išreiškiamą tam tikromis meno formomis, o nestabili 
bendruomenė sukuria kitokius vaizduotės polinkius ir išreiškia juos 
kitomis meno formomis. Aptariamos bendruomeninė, politinė, eko- 
nominė sistemos, socialinė stratifikacija, socialiniai vaidmenys ir 
visur klausiama, kaip tam tikra visuomenės struktūra, tam tikras 
visuomenės elementas veikia vaizduotės polinkius ir kaip jie išreiš- 
kiami tam tikromis stilistinėmis ypatybėmis. Pavyzdžiui, juoda linija 
apibrėžti elementai psichoanalitikams reiškia represuotą agresyvu- 
mą. Anthony Wallace'as tokiu būdu iš išlikusių meno kūrinių bandė 
rekonstruoti senovės majų psichologines charakteristikas. Čia ta- 
riama, kad santykis tarp formos elementų ir psichologinių visuo- 
menės ar kultūros savybių visur ir visada lieka toks pat - ši prielaida 
gal ir abejotina, bet suteikianti galimybę ieškoti „universalaus formų 
alfabeto“. 

Antrojoje studijos dalyje svarsčiau, kaip meno stiliai išreiškia kul- 
tūrinės orientacijas, kurios pačios savaime nėra estetinės. Pasaulio 
vaizdas, religinės, vertybinės orientacijos - kaip visi šie kultūros ele- 
mentai reiškiasi specifinėmis meno stilių savybėmis? Knygoje iškelta 
keli šimtai hipotezių apie santykius tarp vieno visuomenės elemento 
(ne visos visuomenės, bet būtent elemento) ir specifinio dailės stiliaus 
elemento, tarp tam tikros socialinės detalės ir tam tikros stiliaus de- 
talės. Menas atspindi visuomenę - ne vien jos struktūrą, bet ir jos 
kultūrines orientacijas. Dariau prielaidą, kad vaizduotė visuomet 
gali sakyti „taip“ arba „ne“ apie tai, ką ji pastebi, su kuo ji susiduria. 
Visada galime tiesiogiai arba inversiškai atspindėti savo aplinką: ma- 

tyti tai, kas yra, ir savo veikla tvirtinti arba protestuoti ir bandyti 
pakeisti. Vaizduotė operuoja šiomis dviem santykiavimo su esama 
socialine tikrove galimybėmis, bet ir neigėją apsprendžia tai, ką jis 
neigia. 

Antroji knyga Istorija meno pusėje? aptarė ypač kūrybiškus is- 
torijos laikotarpius. Išeities taškas buvo Alfredo Kroeberio ir kitų 
studijos, kurios yra atskleidusios, kad žymiausi kultūros pasiekimai 
įvairiose civilizacijose susiję su tam tikrais laikotarpiais, o ne tolygiai 
išsidėsto per visą jų istoriją. Kroeberis yra atskleidęs, kad tie įvairių 
sričių kultūros pasiekimai įvairiose civilizacijose yra gana arti vieni 
kitų, kad būna žydėjimo laikotarpiai, kuriuos galima empiriškai api- 
brėžti. Savojoje kūrybiškų laikotarpių analizėje apsiribojau vizua- 
liniais menais ir rėmiausi Talcotto Parsonso fazinių ciklų teorija. Ši 
teorija buvo paremta mažų grupių stebėjimais, kuriuos vykdė Free- 
das Bales. Buvo nustatyta, kad kelių žmonių grupė pereina tam tikras 
fazes, kol išsprendžia eksperimentatoriaus jai pateiktą problemą. 
Talcottas Parsonsas pritaikė šią teoriją visuomenei. Aš ją panau- 
dojau, savaip modifikavęs, meninio kūrybiškumo laikotarpiams 
paaiškinti. 

Pagrindinė išvada, paremta labai gausiais įvairių civilizacijų bei 
laikotarpių empiriniais duomenimis, yra ta, kad tuoj po intensyvios 
akcijos kūrybiškumas suklesti, o vėliau išblėsta. Istorijoje kuri nors 
visuomenė išgyvena labai intensyvios politinės, ekonominės ar re- 
liginės akcijos laikotarpį: sparčiai vykstančią industrializaciją, kuri 
pareikalauja daug jėgų ir dėmesio, politinę revoliuciją, 1mperijos 
konsolidaciją arba jos žlugimą, religinę reformaciją ar naujos reli- 
gijos įvedimą. Tokios intensyvios socialinės akcijos laikotarpiais me- 
nai paprastai kenčia, kūrybiškumo yra mažiau. Gal menkiau kenčia 
poezija, bet vizualiniai menai, ypač tie, kurie operuoja stambiais 
objektais, būna ne tokie kūrybiški. 

Aš aiškinau, kad po intensyvios socialinės akcijos atsiranda plyšys 
tarp emocijų, išgyvenimų ir socialinės tikrovės, socialinės struktūros, 
todėl sustiprėja poreikis vienyti senas emocijas su nauja socialine 
aplinka arba naujas emocijas - su sena socialine aplinka. Menas 
tampa labiau reikalingas kaip priemonė simboliškai sujungti socia- 

linę struktūrą bei patirtį su emocijomis, psichologiniais išgyvenimais. 
Menas turįs integracinį pajėgumą simboliškai jungti tai, kas yra iš- 
siskyrę. Be to, atsiranda ištekliai, kurie anksčiau buvo nukreipti į 
politinę, ekonominę ar religinę akciją - dabar jie gali būti panau- 
dojami meno kūrybai. Taigi kūrybiniai sužydėjimai paaiškinami dve- 
jopai: atsiranda daugiau materialinių ir simbolinių išteklių meno 
kūrybai - laiko, energijos, dėmesio, o menas tampa labiau reika- 
lingas visuomenei kaip socioemocinės integracijos priemonė. Kaip 
tik šiomis sąlygomis galimi didieji kūrybiniai pakilimai. Kai 
integracijos laikotarpis pasibaigia, įtampa mažėja. Jeigu šis procesas 
vyksta iki galo, jis gali pasiekti latentišką fazę, kai intensyvesnių 
įtampų nebėra, gyvenimas pasidaro per daug patogus, kultūra per 
daug „minkšta“ ir kūrybiškumas mažėja. 

Tą teoriją aš išbandžiau, nagrinėdamas politinius, ekonominius, 
religinius ir bendruomeninius ciklus. Bendruomeniniai ciklai buvo 
matuojami pilietiniais karais ir kitais bendruomenės integracijos ro- 
dikliais. Be to, nagrinėjau psichoideologinius ciklinius procesus, 
vykstančius žmonių sąmonėje. Vienas jų susijęs su veržilumo moty- 
vacijos stiprėjimu ir silpnėjimu, kitas - su Sorokino atskirtų juslinių 
ir ideacinių laikotarpių (kai galutine tikrove laikoma arba tai, kas 
atpažįstama juslėmis, arba tai, kas apreiškiama dievybės ar atpa- 
žįstama intuicijos šuoliais) keitimusi, trečias -— tai seksualinio repre- 
syvumo variacijos ir su jomis susiję emociniai bangavimai. Ta pati 
teorija buvo išbandyta ir socialinės veiklos bei psichoideologinėje, 
vidinių laikysenų bangavimo plotmėje. Išvados buvo tos pačios: me- 
niniam kūrybiškumui palankiausios sąlygos būna tada, kai praeina 
didžiausios įtampos laikotarpis visuomenėje ar dvasioje, bet dar 
„Nnenusiraminta“. 

Meno sociologijoje nagrinėjau ir kitus klausimus: meninio inte- 
reso genezę žmonių socialinėje patirtyje, meno naudojimą visuome- 
ninėje evoliucijoje, meną kaip tvarkos modelį, lygintiną su kitais 
tvarkos modeliais — su įstatymu, fabriku, etc. Ši programa buvo sa- 
votiška alternatyva marksistinei ir fenomenologinei dailės sociolo- 
gijai, kurios abi viešpatavo dailės sociologijos darbuose. Bandžiau 
padaryti tai, kam mačiau galimybę ir reikalą - sukurti empiriškai 

pagrįstą dailės sociologiją, kurioje nedominuotų ideologinės prie- 
laidos, kaip Arnoldo Hauserio marksistinės prielaidos, ir kuri apim- 
tų visą egzistuojančią medžiagą, nežiūrint akademinių disciplinų 
skirtumų. Fenomenologinė estetika daugiausiai rėmėsi vakarietiška 
medžiaga, o aš Vakarų dailei neskyriau privilegijuoto statuso ir trak- 
tavau visas tradicijas vienodai, kiek galėdavau rasti tinkamų duo- 
menų. Siekiau objektyvumo, stengdamasis sintetinti skirtingų akade- 
minių disciplinų medžiagą. Jei iš jų visų gali ką nors perimti ir jų 
visų intelektualinėmis perspektyvomis paremti vieną specifinę, ribo- 
tą hipotezę, tai gali šiek tiek pasitikėti savo išvada kaip mokslinin- 
kas. O fenomenologija nesiekia moksliškumo ir naudojasi filoso- 
finiais metodais. Neturiu didelio noro su fenomenologija kovoti, 
kartais netgi su ja susisiekiu savo darbuose. Mano ambicija buvo 
kukli: tiktai apimti visą egzistuojančią medžiagą — visų kultūrų ir 
visų epochų! Stengdamasis tai padaryti, sukonstravau kai ką, kas 
buvo suvokta kaip alternatyva labai populiariai ir įtakingai feno- 
menologinei estetikai. Man pavyko netapti populiariam, neįsijungti 
į kokį nors dailės sociologijos sąjūdį. Minėti darbai mane domino 
1962-1974 metų laikotarpiu. Jie yra užbaigti, išspausdinti, ir dau- 
giau šioje srityje nebedirbu. 


Kita mano angliškųjų studijų sritis buvo lyginamoji socialinė pa- 
tologija. Šioje srityje dirbau neilgai - 1969-1971 metais. Paruošiau 
išsamų įvadą mano redaguotam rinkiniui Lyginamosios berspek- 
tyvos* apie socialines problemas. Tame įvade buvo susisteminti tuo- 
metiniai lyginamieji duomenys apie blogo elgesio šaltinius socialinėje 
struktūroje ir kultūrinėse orientacijose. Blogas elgesys, mano supra- 
timu, yra toks, kuris turi destruktyvių ar autodestruktyvių, save nai- 
kinančių padarinių, nekeliant klausimo, ar tas elgesys visuomenės 
laikomas teisėtu, ar ne, pripažįstamas, ar ne. Toks požiūris buvo 
alternatyva tuomet ir dabar įtakingai paradigmai, kuriai atstovauja 
asocialaus elgesio sociologija. Ši sociologija kelia klausimą, kodėl 
žmogus nesilaiko visuomenės normų. Tačiau nukrypimas gali būti į 
blogąją arba į gerąją pusę, tai yra gali būti destruktyvus arba kū- 
rybiškas. Asocialaus ar nukrypėliško elgesio teorija šio klausimo 

nesprendžia, ji siekia tik paaiškinti nekonformizmą. Tuo tarpu so- 
cialinės patologijos kriterijus teigia, kad problema kyla tada, kai 
socialinės aplinkybės arba kultūrinės orientacijos skatina destruk- 
tyvų elgesį. Nesvarbu, ar visuomenė jį priima kaip teisėtą ir girtiną, 
ar atmeta, svarbu padariniai: kenkimas žmonių gyvybei, sveikatai 
ir galimybių plėtojimui. 

Ši mano studijų sritis buvo panaši į dailės sociologiją tuo, kad tais 
laikais aš galvojau universalaus socialinio mokslo rėmuose. Univer- 
salus socialinis mokslas remiasi visur ir visada galiojančių, turinčių 
tą patį pobūdį kaip fizikos ar žemės traukos dėsniai priežasčių ir 
padarinių samprata. Tuomet buvo siekiama sukurti kaip tik tokį 
socialinį mokslą. Savo dailės sociologijoje ir aš bandžiau taip galvoti. 
Prielaida buvo ta, kad bet kurioje visuomenėje ir bet kuriuo istorijos 
laikotarpiu tam tikrų priežasčių padariniai bus panašūs. Sakysime, 
bendruomenės iširimo padarinys žmonių vaizduotės polinkiams bus 
panašus ir išreikštas panašiomis formomis, nepaisant to, ar jie yra 
budistai, ar krikščionys, modernūs vakariečiai ar XII amžiaus žmo- 
nės. Taip aš galvojau dailės ir lyginamosios socialinės patologijos 
studijose. Vėliau nuo tos universalaus socialinio mokslo pozicijos 
truputį atitrūkau. 


Trečioji studijų sritis, taip pat trumpalaikė (joje irgi darbavausi 
1969-1971 metais), galėtų būti pavadinta kultūros psichologija. Kul- 
tūrą bandžiau suvokti ne kaip simbolines struktūras, bet kaip psi- 
chologinį procesą, vykstantį ne individuose, bet kultūros reiškiniuo- 
se. Šis požiūris skiriasi nuo psichoistorijos, kuri kai kur yra tapusi gana 
populiaria mokykla. Ji taiko psichoanalitinius metodus, specifinę 
psichoanalitinę perspektyvą istorijos reiškiniams tirti. Bet jos analizė 
remiasi individais —- psichoanalizė nukreipta į individų elgesio 
paaiškinimą, ir maždaug žinoma, ko juose ieškoti. Mano tyrimas buvo 
kitoks —- aš bandžiau psichologiškai interpretuoti ne individus, o 
bendresnius kultūros reiškinius: tam tikrų mitologinių paradigmų 
išplitimą, tam tikrų patologinių būsenų atsiradimą visuomenėje. 

Viena iš to laikotarpio studijų pavadinta „Revoliucinės metaforos 
ir dviprasmiškos asmenybės“*. Ten skyriau tris revoliucijos modelius: 

archajiškąjį, kurio pavyzdys yra bolševikinė revoliucija, kuri rėmėsi 
koncentruota galia ir perėjo į totalitarizmą; modernųjį, panašų į de- 
mokratinę pliuralistinę, bet irgi politinę savo tikslais amerikiečių 
revoliuciją; ir postmodernųjį. Postmodernią revoliuciją, septintojo 
dešimtmečio studentų ir kitokių sąjūdžių paveiktas, vaizdavausi kaip 
jausmų sąmokslą, kuris kiekvienos grupės gali būti kitoks ir kuris 
savo esme yra ne politinis, bet simbolinis procesas. Postmodernios 
revoliucijos esmę lemia simbolinis tikslas, tuo tarpu archajiškosios 
ir moderniosios buvo politinio tikslo nulemtos. Įsivaizdavau, kad 
postmodernios revoliucijos yra pliuralistinės: kiekvienai grupei - jos 
pačios revoliucija, jos visos egzistuoja kartu ir tarpusavyje dogma- 
tiškai nekovoja. Šiandieninėje pramoninėje visuomenėje yra pakan- 
kamai erdvės įvairioms revoliucijoms, įvairioms dvasinėms konspi- 
racijoms. 

Taigi studijos dalis aptarė revoliucijos sąvokos istorinį kitimą, 
ypač daug dėmesio buvo skiriama psichologiniam substratui. Be to, 
buvo svarstomos neaiškumo patologijos (identiteto ištirpimas, į kurį 
„chaoso žmonės“ reaguoja eskaluodami intensyvių išgyvenimų pa- 
1eškas), kurios išryškėjo tuometiniame studentų, hipių ar į juos pa- 
našių gyvenime ir veikloje. Aš tiems sąjūdžiams simpatizavau, bet 
kartu juos kritiškai nagrinėjau. Studijų objektu ėmiau ne individus, 
bet kolektyvinius reiškinius 1r bandžiau išsiaiškinti simbolines for- 
mas bei jų patrauklumą. Ši programa buvo realizuota straipsniais, 
išspausdintais įvairiuose žurnaluose ir nesukauptais į vieną vietą. 
Galbūt pati tematika nesileido sisteminama, gal kultūrinė psicho- 
logija yra nesusisteminamas dalykas.? 


Pradėjęs tuo pat metu, aš protarpiais (1970-1972 ir 1988-1992 
metais) įvairioms konferencijoms rašiau literatūros sociologijos dar- 
bus. Jie vieninteliai iš mano angliškųjų siejasi su lietuviška tematika. 
Paminėsiu tris darbus, kuriems būdingas bandymas surasti griež- 
tesnius rėmus komparatistikai literatūros sociologijoje. Vienas iš jų 
buvo estų dramaturgo Paulo Eriko Rummo ir Juozo Grušo panašios 
tematikos veikalų — Pelenės žaidimas ir Meilė, džiazas ir velnias - 
palyginimas. Problema čia buvo tokia: panašioje socialinėje aplin- 

koje, dviejose sovietinėse respublikose to paties laikotarpio du pa- 
jėgūs dramaturgai skirtingai sprendžia kultūros modernizacijos 
dilemas. Buvau suformulavęs keletą dilemų, kurias, kaip maniau, 
šiuolaikinė literatūra, ypač dramaturgija, turėtų spręsti. Atradau, 
kad tikrai, ypač Rummo veikale, visos tos dilemos sprendžiamos. O 
štai Grušo veikale, panaudojus visą analitinę aparatūrą, nepavyko 
surasti nieko, kas nebūtų ir taip aišku iš pirmo žvilgsnio. Priėjau 
išvadą, kad Rummo veikalas reikšmingesnis. 

Kita to paties tipo studija buvo Antano Škėmos Kalėdų vaizdelio 
ir Jono Glinskio Grasos namų palyginimas. Čia problema buvo kiek 
kitokia: lyginami buvo šiek tiek panašūs polėkiu ir problematika tos 
pačios literatūros veikalai, bet sukurti skirtingose socialinėse ap- 
linkose. Bandžiau kelti klausimą, kiek veikalo struktūra (ne turinys, 
ne aprašomi įvykiai) yra nulemta fakto, kad vienas iš jų buvo su- 
kurtas demokratinėje, o kitas - totalitarinėje visuomenėje. Siekiau 
visai ignoruoti turinį, ideologiją ir svarstyti vien formą. Atradau, kad 
kai kurios formos aspektus galima paaiškinti tuo, kad šie vienos 
literatūrinės tradicijos veikalai yra sukurti skirtingose politinėse 
aplinkose. 

Trečiojoje literatūros sociologijos komparatistinėje studijoje ly- 
ginama vyrų ir moterų egzilų poezija, daugiausia dėmesio skiriant 
Algimanto Mackaus ir Liūnės Sutemos tekstams. Jų tekstų lyginimas 
buvo sistemingas ir labai kontroliuotas, nes jie daugeliu atžvilgių 
panašūs: tos pačios literatūrinės tradicijos, ideologinės pakraipos, 
to paties simbolinio universumo, gyveno tuo pačiu laikotarpiu, buvo 
to paties amžiaus, draugai. Mane domino, kaip išryškėja vyriškas ir 
moteriškas egzilo išgyvenimo skirtumas, nors kitais atžvilgiais jie yra 
gana panašūs. Analizė parodė, kad tas skirtumas yra pakankamai 
ryškus. Nenoriu teigti, kad skirtumai tarp vyrų ir moterų išgyvenimų 
visuomet yra tokie patys; aš nagrinėjau tik tam tikrą laikotarpį ir 
tam tikrą problemą. 

Apskritai ši studijų programa buvo kiek polemiška - aš ginčijausi 
su Lucieno Goldmano tipo literatūros sociologija, kai kur ėjau prieš 
Rezeptionsaestbetik, prieš kitas populiarias mokyklas. Iš viso to liko 
penkios ar šešios išspausdintos studijėlės, kurios gal yra įdomios 

bandymu surasti griežtą mokslinę metodologiją lyginamajam lite- 
ratūros mokslui. 


Per pastaruosius dvidešimt metų (nuo 1973-iųjų) išsivystė pla- 
tesnė mano tyrinėjimų programos kryptis - civilizacijų analizė. Civi- 
lizacijų analizė buvo grupės intelektualų, socialinių mokslų atstovų, 
filosofų, istorikų bandymas apčiuopti bendrą socialinių ir humani- 
tarinių mokslų pagrindą. Mes atkūrėme Tarptautinę civilizacijų stu- 
dijų draugiją (International Society for the Comparative Study of 
Civilizations), kurią kadaise buvo įsteigęs Arnoldas Toynbee ir kiti 
ir kuri buvo žlugusi, nebeveikli. Draugija leidžia žurnalą Cormpara- 
tive Civilizations Review, kurį man tenka redaguoti. Draugijoje ban- 
dėme išugdyti kelis naujus galvojimo apie civilizacijas ir jų dinamiką 
modelius. 

Tas modelis, kurį kuriant ir man teko dalyvauti, buvo ieškojimas 
bendrų pagrindų socialiniams ir humanitariniams mokslams, lygi- 
nant specifinius įvairių civilizacijų aspektus. Buvo lyginama, pavyz- 
džiui, įvairių civilizacijų ir įvairių laikų blogio samprata, tvarkos ir 
netvarkos samprata bei jų santykis ir kita. Šios teorinės perspektyvos 
išeities taškas buvo kultūrinė konfigūracija - tam tikros privalomos 
ribos, kuriose realizuojamas žmonių elgesys, atsiranda ir pranyksta 
visuomenės ir kitos formacijos. Valstybės imperijos griūva ir atsi- 
stato, o išlieka Vakarų civilizacija, Indija ar Kinija, kurias visuomet 
atpažįstame. Išlieka tam tikra kategorijų sistema, jausmų struktūra, 
kurios tęsiasi šimtmečius, apima milijonus žmonių ir tampa labai 
bendrais rėmais, kurių viduje žmonės funkcionuoja, interpretuoja 
ir reguliuoja savo elgesį ir už kurių jie negali išeiti — tie rėmai lemia, 
kas esi. 

Šitie rėmai yra reikšmių rėmai, pagrindinės reikšmės, kuriomis 
viena ar kita civilizacija remiasi. Sakykime, priešybių santykis Vaka- 
ruose suvokiamas kaip Dievo ir šėtono kova, o Kinijoje - kaip ve- 
dybinis santykis: priešybės nuolat bendradarbiauja, išlaikydamos 
gyvybę. Taigi - reikšmių organizacija, kuri išlieka ilgą laiką ir kuria 
turi naudotis, kad ir ką veiktum, turi naudotis savo kultūros kalba. 
Nebūtinai tai turi būti visa Vakarų civilizacija, gali būti mažesni 

vienetai: tautinė kultūra, religinė tradicija. Šiai teorinei perspektyvai 
esminis dalykas yra ne individas ar visuomenė, bet ta reikšmių sis- 
tema, kuri juos gaubia ir kurios viduje jie kuria savo egzistenciją. 
Individai gali rinktis, grupės gali kovoti, bet visa tai vyksta po bend- 
ru reikšmių gaubtu. 

Viena iš mano studijų sričių buvo įvairių civilizacijų ir istorinių 
laikotarpių autobiografijų lyginimai.“ Kartais klaidingai galvojama, 
kad autobiografija yra ypatingas Vakarų civilizacijos produktas. Ta- 
čiau taip nėra, šio žanro veikalų esama visose šiandien egzistuojan- 
čiose civilizacijose. Islamo šalyse jų yra daugiau negu Indijoje, ku- 
rioje iki XIX amžiaus, tai yra prieš susiduriant su moderniaisiais 
Vakarais, autobiografijų parašyta labai mažai. Bent dvidešimt tra- 
dicinių autobiografijų yra Kinijoje, Japonijoje taip pat randami trys 
gana ilgi tradiciniai autobiografiniai tekstai. Taigi šiuo atžvilgiu kitos 
civilizacijos nesiskyrė nuo Europos, kur iki XVII amžiaus vidurio 
buvo parašyta apie dvi dešimtys biografijų. Tuomet Anglijoje įvyko 
savęs reveliacijos raštų sprogimas, - iš XVII amžiaus antrosios pusės 
šiandien yra išlikę 250 autobiografinių tekstų. Juos rašė ne tik kuo 
nors pasižymėję, bet ir paprasti žmonės, net vienas piemuo (pirmoji 
proletarinė autobiogratija). Tas piemuo samdė mokytoją, kad iš- 
mokytų jį skaityti ir rašyti, paskui išmoko muzikos, įkūrė savo re- 
liginę sektą - taigi buvo ne bet koks piemuo. Tai pirmasis atvejis 
istorijoje, kai žmogus iš visuomenės apačios savo gyvenimą mano 
esant tokį reikšmingą, kad apie jį raštu kalba kitiems. 

Visas tas autobiografijų tradicijas aš nagrinėjau vienu specifiniu 
požiūriu: lyginau jų pradžias ir pabaigas. Toks siauras požiūris leido 
apimti visas civilizacijas ir visus laikotarpius, iš kurių yra išlikę teks- 
tai. Jeigu būčiau mėginęs apimti biografijų visumą, tokie palyginimai 
būtų buvę neįmanomi, bet labai siauras požiūris leidžia lyginti visas 
civilizacijas. Civilizacijų kaip visumų lyginimai dažniausiai būna ne- 
vaisingi, šio metodo, kuriuo naudojosi Oswaldas Spengleris ar Ar- 
noldas Toynbee, jau esame beveik visai atsisakę kaip teoriškai ir 
empiriškai bevaisio. Tačiau kaip pasirenkamas siauras tyrinėjimo 
aspektas —- sunkus klausimas. Pradžios klausimas visuomet neatsa- 
komas. Gali žinoti, kai procesas tampa nenugalimas, kai nebegali 

atsispirti, bet iš kokių šaltinių jis gauna impulsą, paprastai lieka ne- 
žinoma. Yra tam tikras rezonansas tarp medžiagos ir metodo: pa- 
junti, kad vienas metodas bus vaisingesnis, nagrinėjant tam tikrą 
medžiagos ansamblį, surandi ryšį tarp substancijos ir formos, me- 
džiagos ir metodo. Tai intuicijos, gal ir patirties dalykas, panašiai 
kaip meninėje kūryboje. 

Beje, autobiografijų tyrimuose yra ryšys tarp angliškojo ir lietu- 
viškojo darbo. Tiksliai net nežinau, kuris buvo pirmiau sugalvotas, 
gal net lietuviška paskaita, kurią kadaise skaičiau ir iš kurios išsiru- 
tuliojo studija „Pradžios ir pabaigos“ knygoje Epocbų signatūros". 
Autobiografijos vadovaujasi tam tikromis konvencijomis, ir būtų 
klaidinga laukti iš autobiografijos autoriaus „grynos tiesos“. Sa- 
kykime, senosiose kinų autobiografijose nieko nekalbama apie vai- 
kystę. Reikšmingas gyvenimas prasideda tada, kai tampi moksli- 
ninku. Kalbėti verta apie intelektualinį brendimą, o ne apie kokius 
nors vaikiškus išgyvenimus - tokia konvencija. Modernią autobio- 
grafiją geriausia suvokti kaip autoriaus užsiangažavimą tam tikram 
savęs pristatymui visuomenei. Jis užima tam tikrą poziciją visuo- 
menės akyse ir prisiima atsakomybę už šį savęs interpretavimo būdą. 
Jei jis rašys kitą autobiografiją, jis palieka sau teisę pakeisti tą 
interpretavimo būdą kitu. Šliūpas yra parašęs kelias autobiografijas, 
1r jos truputį skiriasi net savo išeities taškais. Netgi sovietinio laiko- 
tarpio veikėjų autobiografijos išreiškia tam tikrą savęs interpreta- 
vimo konvenciją, tik ta konvencija yra primesta, valdžios nustatyta, 
o ne individo laisvai pasirinkta. Blogiau, kad tos autobiografijos yra 
prastos! 

Čia kyla klausimas, kokias autobiografijas verta studijuoti? Kai 
kuriuose tekstuose yra daugiau reikšmių, į kurias verta kreipti dė- 
mesį. Bet jei norima apibūdinti laikotarpio savęs atskleidimo būdus, 
galima studijuoti visas esamas autobiografijas, kad ir kokios neįdo- 
mios jos būtų. Tuomet galima atskleisti kolektyvinio sąmoningumo 
struktūras. Tai galima padaryti ir lietuvių sovietinio laikotarpio au- 
tobiografijų atveju. Visos tos veikėjų plejados autobiografijos yra 
panašios, išskyrus gal tik Juozo Baltušio. Bet tai, kad jos buvo val- 
džios užkrautos, nereiškia, kad jų negalima nagrinėti. Galima nusta- 

tyti, koks buvo jungas, kurį turėjo nešti žmonės, norėdami save 
interpretuoti visuomenės akyse, kokia retorika teko naudotis, norint 
save atskleisti. Bet kažin ką rasti negali tikėtis - viskas jau aišku. O 
labiausiai verta studijuoti tai, kas nėra aišku iš pirmo žvilgsnio, kame 
yra paslėptų gelmių ir kur gali atidengti tai, ko nežinai. 

Esu ir daugiau rašęs civilizacijų analizės klausimais. Bandžiau ly- 
ginti civilizacinius procesus lūžių laikotarpiais ir nustačiau, kad 
tokiais laikotarpiais atsiranda galimybės eiti skirtingomis kryptimis. 
Įvairiose civilizacijų organizacijos dimensijose galima eiti į kolekty- 
vizmą arba į individualizmą, labiau pabrėžti sekuliarumą arba siekti 
resakralizacijos. Išskyriau dešimt civilizacijos struktūros dimensijų, 
1r visos jos lūžių laikotarpiais suaktyvinamos simultaniškai, tuo pa- 
čiu metu atsiveria ryškesnės negu anksčiau galimybės judėti prie- 
šingomis kryptimis. Vėliau viena iš tų galimybių pasirenkama ir iš- 
plėtojama, o kita atpuola ir pamirštama. 

Šioje tyrinėjimų programoje pagrindinė paradigma jau nebebuvo 
universalus socialinis mokslas, kurio rėmuose tyrinėjau anksčiau. 
Civilizacijų analizė sugestijuoja, kad kiekviena civilizacija yra kul- 
tūrinis universumas, turintis savo organizaciją, skirtingus dėsnius, 
skirtingas prielaidas. Norint ką nors suprasti, reikia tuos skirtingus 
kultūrinius universumus atskleisti. Tie galvojimo būdai, kuriais nau- 
dojasi vakariečiai savo socialiniuose moksluose, literatūrologijoje ar 
filosofijoje, nėra universalus įrankis analizuoti visoms kultūroms, 
nes tie modeliai yra vakarietiškos galvojimo struktūros išraiška. 
Naudodami juos analizuoti kitokiems negu mes žmonėms, gal išreiš- 
kiame tik patys save. 


Vėliausia mano tyrinėjimų fazė, išplaukusi iš civilizacijų analizės, 
bet apimanti siauresnį problemų lauką, yra moralinių kultūrų ly- 
ginamosios studijos. Šios studijos apima laikotarpį nuo 1977 iki 
1992 metų. Gal pirmą kartą šios problematikos klausimais pasisa- 
kiau straipsnyje apie revizionistinę etiką ir postkonvencinę moralybę, 
kurio yra angliškasš ir lietuviškas? variantai. Tai buvo bandymas ap- 
čiuopti tuomet besiformuojančius naujos etinės laikysenos elemen- 
tus, kuriuos galima buvo pajusti jaunimo sąjūdžiuose, literatūroje. 

Pasirinkau jiems revizionistinės etikos terminą. Pasinaudodamas 
Lawrence Kohlbergo sąvokomis apie moralinio galvojimo vystymąsi 
nuo ikikonvencinės fazės į konvencinę ir postkonvencinę, susiejau 
tą procesą su istoriniais vyksmais bei su revizionizmo sąvoka įvai- 
riose galvojimo sistemose. Revizionistinę etiką siejau su postkon- 
venciniu galvojimu, kuris atsiranda labiausiai išsivysčiusiuose pra- 
moniniuose kraštuose, vidurio klasės labiausiai išsilavinusioje 
jaunuomenėje (apie tai yra statistinių duomenų, kuriais naudojausi). 

Rašiau apie tai 1971 metais, galvodamas dar universalaus socia- 
linio mokslo rėmuose. Dabartinė moralinių kultūrų lyginamųjų 
studijų problematika išsivystė jau civilizacijų analizės plotmėje. Čia 
šiek tiek rėmiausi anglų XIX amžiaus istoriko Wiliamo Lecky dar- 
bais, austrų antropologo Christopho von Fiihrer-Haimendorfo 
studijomis apie Indijos moralines kultūras ir kitais šaltiniais. Tačiau 
nuo šių pagrindų buvo eita į savo problematiką ir kelti klausimai, 
kuo skiriasi tradicinės ir moderniosios moralinės kultūros. Apžvel- 
giau įvairių civilizacijų tradicines moralines kultūras (Indijos, Kinijos 
1r Europos), išskyriau kelis moderniųjų moralinių kultūrų tipus: ro- 
mantinę, liberaliąją, nacionalistinę-konservatyviąją, totalitarinę-as- 
ketinę, ekologinę, revoliucinę. Be to, nagrinėjau technokratinę amo- 
ralią kultūrą, lygindamas ją su moralinėmis. Technokratinė kultūra, 
deterministinė savo nuostatomis, nepripažįsta nei individui, nei ko- 
lektyvui teisės rinktis moralinę nuostatą. Viskas surašoma biuro- 
kratų, tvarkančių visuomenės reikalus, ir jų nuomonė nėra tvarkoma 
jokių pastovių kriterijų - jie gali bet kada pakeisti savo reikalavimus 
ir surašyti naujas specifikacijas. Kadangi nėra pastovių normų, nega- 
lima kalbėti apie moralinę kultūrą, tačiau yra kažkas, kas veikia 
žmonių elgesį, ir tai galima pavadinti technokratine amoralia kul- 
tūra. 

Aprašiau tuos alternatyvius moderniosios moralinės kultūros 
variantus, nagrinėjau, kaip jos suvokia blogio šaltinį. Tradicinės 
moralinės kultūros suvokia blogį mitologijų, kurios apima visą egzis- 
tenciją, pagrindu. Moderniosiose moralinėse kultūrose blogio sam- 
pratos yra specializuotos - tam tikroms problemoms spręsti išplė- 
tojamas ribotas paaiškinimas. Sakykime, liberalinė moralinė kultūra 

blogį aiškina proto stygiumi: arba jis nepakankamai išvystytas, pro- 
to trūksta dėl psichiatrinių priežasčių - tuomet žmogų reikia gydyti, 
bet negalima jo laikyti visiškai atsakingu už blogį, arba yra suvar- 
žymų, kliūčių protą pasitelkti, ir iš jų kyla blogis. Tuo tarpu roman- 
tinė moralinė kultūra taria, kad blogis kyla dėl spontaniškumo sto- 
kos, dėl varžtų žmogaus saviraiškai: arba žmogus yra suskaidytas į 
skirtingas funkcijas, arba deformuotas, arba konvencijos jam ne- 
leidžia išreikšti save, arba jis paneigia kokią nors savo dalį. 

Svarsčiau ne vien moralinių kultūrų turinį, moralines vizijas, ku- 
rias viena ar kita dorovės tradicija skelbia, bet ir moralizavimo 
mechanizmus, kuriais ji naudojasi. Kiekviena kultūra naudojasi tam 
tikromis priemonėmis skatinti žmones laikytis jos prielaidų. Tos 
priemonės labai skiriasi tradicinėse moralinėse kultūrose - induizme, 
konfucianizme, islame ar krikščionybėje, taip pat moderniosiose mo- 
ralinėse kultūrose (priemonėmis, kuriomis naudojasi romantinė tra- 
dicija, visai nesinaudoja liberalinė, ir panašiai). Aš kaip tik daug 
dėmesio skyriau detaliam moralizavimo mechanizmų aprašymui. 

Svarsčiau taip pat sekuliarinių ir sakralinių elementų balansą arba 
jų santykį įvairiose moralinėse kultūrose, šiandienines problemas, 
kylančias ryšium su religijos „sugrįžimu“ (ypač islamo šalyse, bet ir 
krikščioniškoje bei žydiškoje tradicijose). Sakralinės ir sekuliarinės 
moralybių skirtumai atpažįstami jau pirmykštėse gentyse: kai kurie 
nusižengimai laikomi nusižengimais visuomenei ir jos baudžiami, o 
kiti laikomi nusižengimais visatos tvarkai ir taip pat baudžiami, bet 
ne žmonių rankomis. Aš kėliau klausimą, ar religiniai modeliai duo- 
da pagrindus šiuolaikinei etinei laikysenai. Svarsčiau tą klausimą 
mitologinės vaizduotės ir praktinių poreikių plotmėse ir priėjau iš- 
vadą, kad religiniai modeliai yra nepakankami vadovai praktines 
problemas sprendžiant, o sekuliariniai nėra pakankamai galingi kur- 
ti mitologinius įvaizdžius, atliepiančius žmogaus vaizduotės porei- 
kius. Mano manymu, ateityje lauktinas tam tikras dialoginis san- 
tykis tarp sekuliarinės ir sakralinės kultūros. 

Ši programa jau užbaigta, knyga apie dorovinančias kultūras 
įteikta leidėjui prieš pat išvykstant į Lietuvą.!? Sunku prisiminti vis- 
ką, ką ten rašiau, nes su Pauliu Valėry galėčiau pasakyti, kad tai, ką 

parašau, labai greitai nustoja būti mano dalimi. Sykį užrašęs, jau 
nebesigrumi su tais klausimais savyje, jie jau atiduoti, jau priklauso 
kitiems. Pačiam pasidaro nebeįdomu, nes užbaigta. Taigi aš čia iš- 
dėsčiau tai, kas man pačiam nebeįdomu. 

Farmoje. Vytautas Kavolis 
ir Česlovas Kudaba 

Iš kairės: 

Alfonsas Nyka-Niliūnas, 
Kostas Ostrauskas, 
Vytautas Kavolis. 1996 m. 


Vytautas Kavolis ir Liūnė 
Sutema-Zina Katiliškienė. 
Lemontas, 1989 m. 


Foto R. Kavolienės 








Vytautas Kavolis ir Arvydas Šliogeris. Gettysburgh (JAV), 1991 m. 


Foto R. Kavolienės 


Albertas Zalatorius ir 
Vytautas Kavolis Santaros- 
Šviesos suvažiavimo metu 
1990 m. Lemonte (JAV) 


1986 m. Santaros-Šviesos 
suvažiavimas Tabor 
Farmoje. Vytautas Merkys 
ir Vytautas Kavolis 

Algis Mickūnas, Vytautas 
Kavolis ir Arūnas Sverdiolas 
Carlislyje 1991 m. 








Vytautas Kavolis ir 
Irena Veisaitė 1994 m. „į 
Santaros-Šviesos suva- iš 
žiavime Anykščiuose 
Foto O. Pajėdairės 


Vytautas Kavolis ir 
Egidijus Aleksandravičius 
Kaune 1995 m. 

Leonidas Donskis ir Vytautas 
Kavolis Atviros Lietuvos fondo 
namuose 1996 m. 


1995 m. Santaros-Šviesos 
suvažiavimo Anykščiuose daly- 
viai: (iš kairės) Saulius Žukas, 
Vytautas Vepštas, Darius Kuolys, 
Vytautas Kavolis 

1995 m. Vilniuje tarptautinės konferencijos metu Vytautas Kavolis 
susitiko su savo studijų draugu Zbigniewu Brzezinskiu 

Santaros-Šviesos suvažiavimas Tabor Farmoje 1986 m. 


Foto R. Kavolienės 





ž 

Vytautas Kavolis savo darbo kabinete Carlislyje 1991 m. 


Foto G. Kadžiulytės 

Studijos 


ARŪNAS SVERDIOLAS 


Vytauto Kavolio kultūros 
filosofija 


Amžinybės išbluko. Akimirkomis išliekame gyvi. 

Reikšmingais susitikimais su žmogumi. 

Kai desperacijoje, jog pats egzistuoji, atrandi džiaugsmą, kad egzis- 

tuoja (ar egzistavo) kitas. Savimi sužeidęs ir likes neužmirštamas. 
Vytautas Kavolis, Nužemintųjų generacija! 


Jisai susikūrė jokiai doktrinai neatsidavusio, iš individualios sąžinės 
ir sąmones be galo ištvermingai dirbančio, laisvo intelektualo vaid- 
menį ir šiam vaidmeniui liko ištikimas, kai ištikimybė laisvai pasi- 
rinktajam atrodė sunkiausiai išlaikoma dorybe. 


Vytautas Kavolis, Žmogaus genezė? 


Ko ieškome 


Ar nėra nesusipratimas kalbėti apie Vytauto Kavolio filosofiją, 
dargi kultūros filosofiją? Kultūra neabejotinai buvo vienas iš svar- 
biausių jo teorinio ir praktinio dėmesio objektų, kultūros istorija ir 
teorija juo toliau tuo labiau darėsi svarbiausiu tyrimų lauku. Bet kaip 
dėl filosofijos? Kavolis neparašė darbų, skirtų kultūros filosofijai. Jis 
apibūdindavo savo darbus kaip meno, kultūros ir kitų dalykų socio- 
logiją, kaip kultūros istoriją, kultūrinę psichologiją, sąmoningumo 
istoriją, civilizacijų analizę, moralinių kultūrų lyginamąsias studijas, 
kaip kultūros dirbtuvę, bet niekad nėra jų vadinęs filosofiniais (bene 
vienintelė išimtis - 1959 metais išspausdinto straipsnio „Laisvės sam- 
prata socialiniuose moksluose“ poskyris „Filosofinis post scriptum“, 
skirtas laisvės prasmei). 

Kita vertus, tarp įvairių disciplinų, kurios galėtų prisidėti prie dau- 
gialypės kultūrinės tikrovės atskleidimo, Kavolis gana dažnai pami- 
nėdavo filosofiją. Filosofinė motyvacija buvo svarbi jam asmeniškai. 
1992 metais „Baltų lankų“ kultūros studijoje brėždamas savo moks- 
linės autobiografijos eskizą ir aptardamas jos pradžią Kavolis sakė: 

Sociologu aš tapau 1949 metais, kai, stojant į Wisconsino universitetą, 
reikėjo nurodyti specialybę, kurios sieksi. Įrašiau sociologiją, galvodamas, 
kad ji yra istorijos, filosofijos ir politikos junginys, tais dalykais tuomet 
domėjausi. [...] Nuo tų laikų man liko nuostata, kad vienas svarbiausių 
dalykų gyvenime yra kūrybiškai griuvinėti, įsmukti į kokią nors skylę, ne- 
žinant, ką darai, ir aptikti joje galimybių atrasti save - kūrybiškų galimybių, 
apie kurias nieko nežinojai, darydamas tą ar kitą sprendimą? 


Regis, svarbi ne tik išvada apie netikėtai atsiveriančias galimybes, 
bet ir motyvai, kuriais vadovaujantis (nors retrospektyviai žiūrint ir 
atrodytų, kad klaidingai) buvo „įsmukta“ į pagrindinę būsimosios 
teorinės veiklos sritį, į sociologiją - šiuo atveju istorija, filosofija ir 
politika kaip „nežinomo“, bet rūpimo objekto dėmenys. Atrodo, 
kad filosofijos dėmuo tikrai nebuvo atsitiktinis. Kavolis minėdavo, 
kad, būdamas gimnazistas Vokietijoje, susidomėjęs skaitė Antano 
Maceinos knygą, mėgdavo prisiminti, kaip studijuodamas univer- 
sitete lankydavęsis pas (15 metų vyresnį) Juozą Girnių kalbėtis filo- 
sofinėmis temomis. Jam tai būdavę svarbūs pokalbiai. Beje, Girniaus 
1r Kavolio mąstymas turėjo svarbių sąlyčio taškų, ko gero, daug svar- 
besnių, negu abu jie, tiesiogiai ir netiesiogiai, viešai ir neviešai po- 
lemizavę, būtų linkę pripažinti. 

Atsakymas į klausimą, ar galima vis dėlto kalbėti apie Kavolio 
kultūros filosofiją, tiesiogiai priklausys nuo to, kaip suprasime filo- 
sofijos prigimtį. Apskritai filosofija šiandien atvira sąlyčiams ir są- 
veikoms su humanitarine bei socialine žinija, taip pat su kuo pla- 
čiausiai suprasta mąstymo, mąstysenų ar net jausenų istorija. Galima 
sakyti, sunkiau nubrėžti jų skiriamąsias ribas, negu rasti sąsajų ga- 
limybes. Toks požiūris buvo būdingas pačiam Kavoliui. Tarpdis- 
ciplininiame seminare, skirtame vieno Jurgio Pabrėžos pamokslo 
analizei, Kavolis sušuko, kad Pabrėža atrodo įdomesnis filosofas už 
Maceiną. Filosofinio samprotavimo skiriamuoju bruožu laikysime 
savitą teorinės analizės reflektyvumą: mąstydamas apie kokį nors 
dalyką, filosofas, skirtingai nuo kitų teoretikų, visuomet „primąsto“ 
prie to dalyko save. Filosofavimas - ne tiek dalykų, kiek situacijų 
apmąstymas, situaciją suprantant kaip tai, kame yra pats mąstyto- 
jas, apmąstymas to, iš kokio taško dalykai regimi ir kokias pasekmes 
jų regėjimas turi pačiam reginčiajam. Kaip yra išsitaręs Martinas 
Heideggeris, metafiziniai klausimai yra tokie, kuriuos keliant už- 
klausiamas ir pats klausiantysis. 

Su tokiais savirefleksijos intarpais Kavolio darbuose susiduriame 
neretai. Kultūrinės psichologijos pratarmėje jis pastebi: „Žvelgiant 
į civilizacijų komparatyvistikos perspektyvą gali atrodyti, jog psi- 
choistorinė analizė yra geriausia iki šiol sukurta savikritikos prie- 
monė. Tai reiškia, kad studijuojant įvairiausiuose civilizacijų mode- 
liuose vykstančius psichoistorinius procesus iš dalies patikrinami ir 
paties tyrinėtojo spontaniški polinkiai bei priešiškos nuostatos.“* 
Taigi asmuo gretinamas su tokio plataus akiračio ir tokio aukšto 
abstrakcijos lygio moksline disciplina kaip lyginamoji civilizacijų 
analizė: pastaroji galinti tapti savivokos - savo spontaniškumo pa- 
tikrinimo ir stojimo svarstomo dalyko akivaizdoje - priemone. Prie 
tos pačios minties Kavolis sugrįžta ir iš kitos, pačios civilizacijos, 
pusės. Aptardamas tai, ką vadina civilizacijos tekstu, jis patikslina: 
„Čia kalbama ne apie tai, kaip pačios civilizacijos [...] įsisąmonina 
save, bet veikiau apie tai, kaip jas įsisąmonina civilizacijos teoretikai, 
taip pat apie jų savitą indėlį, prisidedantį prie civilizacijų savivo- 
kos.“? Tokie minties judesiai neabejotinai laikytini filosofiniais, nors 
tiesiogiai filosofinė tematika čia ir neanalizuojama. Tai reiškia, kad 
pati civilizacijų analizė gali turėti filosofinę prasmę, filosofinį mat- 
menį ir filosofines „pasekmes“. Kultūrų, visuomenių ir civilizacijų 
pažinimas pateikia temas filosofiniam apmąstymui taip pat, kaip 
visatos pažinimas pateikė temas Pascalio meditacijai. 

Kaip tik ties tokiais reflektyviais ir meditaciniais minties judesiais 
mėginsime susitelkti ir šiuo požiūriu peržiūrėti Kavolio darbus. Į juos 
kartais teks žvelgti ne „natūraliai“, bet išrankiojant iš įvairaus po- 
būdžio tekstų filosofiniu požiūriu reikšmingas atkarpas ir kartais 
imant šiuos tekstus tartum „išvirkščius“ — iškeliant prielaidas ir ties 
jomis susitelkiant. Šiaip jau Kavolio filosofavimo tipą galima būtų 
nusakyti gana paprastai - tai egzistencializmas, o dar tiksliau - Al- 
bertui Camus artimas vadinamasis ateistinis egzistencializmas. Pats 
Kavolis yra sporadiškai nurodęs Jeaną-Paulį Sartre'ą, o kalbėdamas 
apie tai, ką laikė autentiškai religiniais dalykais - Paulį Tillichą. La- 
bai taiklios jo nuorodos į Nietzschę, nors jis necituojamas ir bent kiek 
plačiau nedėstomas. Bet atrodo, daug svarbesnė buvo bendra laik- 
mečio intelektualinė atmosfera, jam studijuojant universitete ir šiek 
tiek vėliau. Galima būtų pridėti niuansuojančių ir konkretinančių 
charakteristikų. Kai kurie esminiai Kavolio galvojimo momentai sie- 
tini su romantiniu Charles'o Baudelaire'o ir kitų „maištu“. Vėliau 

stiprėjo postmodernaus mąstymo bruožai. Kavolis yra minėjęs Mi- 
chelį Foucault kaip svarbų teorinės refleksijos partnerį. Bet objekty- 
vuojantys mąstytojo priskyrimai vienai ar kitai mąstymo krypčiai 
ne kažin ką teduoda. Žinoma, tokie apibūdinimai pravartūs kaip 
bendri orientyrai, bet daug svarbiau išsiaiškinti, kaip filosofiniai da- 
lykai funkcionavo paties Kavolio mąstyme. Dažnai reikia remtis 
sentencinio pobūdžio pastabomis bei pasisakymais ir suteikti jiems 
adekvatų prasminį kontekstą, kad išsiskleistų jų vidinė logika, kad 
deramai juos suprastume ir galėtume kritiškai įvertinti. Mėginsime 
„užauginti“ kartais aforistiškai trumpiems Kavolio pasisakymams 
tinkamą terpę, kurioje jie galėtų „gyvuoti“ kaip filosofiniai teiginiai. 
Aptardamas humanitarinių ir socialinių mokslų prigimtį bei turinį, 
jis labai dažnai pasitelkdavo ir pats dėstė filosofinės antropologijos 
plotmės idėjas, o jo filosofinė antropologija savo ruožtu gali būti 
įrašyta į egzistencinės ontologijos, tai yra pamatinio filosofinio ap- 
mąstymo, akiratį. 


Filosofiniu požiūriu ypatinga vieta tenka studijai Nužemintųjų 
generacija. Tai įvairiomis progomis skaitytų paskaitų ir žurnalinių 
straipsnių (tekstai datuoti 1961-1966) rinkinys. Kavolis galbūt tie- 
siausiai kalbėjo tam tikros bendrijos - savosios kartos ir kultūrinio 
sąjūdžio, kuriame aktyviai dalyvavo, Santaros-Šviesos, vardu. Beje, 
jo redaguojami Metmenys, pradėję eiti 1959 metais, iki 1973-ųjų 
turėjo konkrečią grupinę identifikaciją nurodančią paantraštę „Jau- 
nosios kartos kultūros žurnalas“. Tiesą sakant, ir karta, ir kultūrinis 
sąjūdis - nepakankami ir, matyt, iliuzijų neišvengę savosios bendrijos 
apibūdinimai. Leonidas Donskis yra atkreipęs dėmesį į Santaros- 
Šviesos kaip Seelengemeinschaft paradoksalumą modernybės kon- 
tekste, kai sielų bendrijos nenumaldomai nyksta. Kavolio bendrijos 
samprata neturi griežtai apibrėžtos apimties. Galima sakyti, tų ben- 
drijų yra ištisa gama: asmeniniai santykiai, pirmiausia draugystė, 
kultūrinis sąjūdis, pasaulėžiūros siejama bendrija, išeivija, tauta, uni- 
versalus žmogiškumas. Fenomeninis pagrindas, galvojant apie kartą 
ir sąjūdį, greičiausiai buvo visų pirma santariečiai, jų draugystės ir 
diskusijos. Bet draugystę Kavolis suprato anaiptol ne tik kasdienine 
šio žodžio prasme. Jis visuomet turėjo omenyje graikus siekiančią 
filosofinę šios temos kilmę ir manė, kad apie draugystę „daugiausia 
gali pasakyti filosofai bei poetai“. Įvairius draugystės aspektus 

Kavolis yra lietęs sąmoningumo istorijos plotmėje. Reikėtų aiškintis, 
kiek šalia kūrybos analizės jam buvo reikšmingas asmeninis pasikei- 
timas mintimis, ypač su Algimantu Mackumi, o vėliau - su Alfonsu 
Nyka-Niliūnu. Bet labai gali būti, kad, kruopščiai analizuojant šią 
subulią tikrovę, vaizdas skaidytųsi iki vienišo galvotojo ir jo darbo su 
tekstais. Bent jau Nykos-Niliūno Dienoraščio fragmentuose Kavolis 
sporadiškai tepaminimas vos keliskart (tiesa, jie baigiasi 1970 metais). 
Turbūt artimųjų bendrija iš dalies visuomet yra paties galvotojo vaiz- 
duotės kūrinys, tarpstantis kažkur tarp iliuzijos ir siekiamybės. 

Šiaip ar taip, pro generacinį ir grupinį mes labai aiškiai įžvelgia- 
mas Kavolio aš. Nagrinėdamas savosios kartos poetų, Algimanto 
Mackaus, taip pat Liūnės Sutemos ir kai kurių kitų, kūrybą, Nu- 
žemintųjų generacijoje Kavolis skleidė savo paties patirties bei orien- 
tacijos bruožus. (Kavolio santykiui su poezija būdinga detalė, kad 
jis cituoja išretindamas kai kuriuos eilėraščio žodžius, —- pažeidžia 
eilėdarą, bet išryškina jam rūpimą minties turinį. Kavolis poezijos 
eilutes ir didesnius vienetus interpretavo kaip žmogiškosios patirties 
fiksavimus ištaromis, panašiomis į teiginius.) 

Esminės šiuo laikotarpiu išdėstytos Kavolio nuostatos berods ne- 
pakito ir vėliau. Tokį nekintamumą, kai nėra reikalo atšaukti tai, 
kas anksčiau pasakyta, jis pats yra įvairiais atvejais minėjęs kaip 
teigiamą dalyką. 1981 metais pokalbyje su Liūtu Mockūnu Kavo- 
lis apie save pasakė: „Žengiant per etapus gyvenimo kelyje, gilėjo 
žvilgsnis, nesikeitė širdis.“7 „Širdis“ šiuo atveju buvo suvokta kaip 
savosios tapatybės pradas. Sgmoningumo trajektorijose, pirmąkart 
pasirodžiusiose 1986 metais, įrašydamas savo kartos idėjas į istorinį 
kontekstą ir apibūdindamas jos vietą lietuvių kultūros modernėjimo 
procese, Kavolis galėjo visai nekeisdamas pakartoti nemaža Nuže- 
mintųjų generacijos Eormulavimų. Tiesa, jis gerokai išplėtė temines 
analizės ribas: šalia nužemintųjų atsidūrė ne tik anksčiau jiems bent 
kiek priešinti žemininkai, ne tik pokario Lietuvos rezistentai, bet ir 
Vytautas Mačernis bei Alfonsas Nyka-Niliūnas. Pastarojo poezija 
tapo pirmaeilio Kavolio dėmesio objektu, savotišku dialogo part- 
neriu panašiai kaip prieš du dešimtmečius - Algimanto Mackaus 
poezija, nors gana sunku nuspręsti, kiek vienas ir kitas buvo realaus 
pasikeitimo idėjomis partneriai, o kiek - savotiški Kavolio alter ego, 
kuriuos komentuodamas jis dėstė, o kartais gal tik inkrustavo artimų 
poetų žodžiais savo paties mintis. 

Savotišku jo alter ego tapo ir Vincas Kudirka. Žmogaus genezė. 
Psichologinė Vinco Kudirkos studija buvo pirmoji Kavolio išleista 
knyga (1963). Įdėmi analizė turėtų parodyti, kad joje nemaža auto- 
portreto ir psichologinės autoanalizės bruožų. Kalbėdamas apie Ku- 
dirką Kavolis galėjo pasakyti dalykus, kuriuos būtų drovėjęsis pa- 
sakyti apie save patį. Bet tokią analizę galėtų atlikti tik nuo seno 
Kavolį artimai pažinojęs žmogus. Galbūt tai būtų galėjęs padaryti 
Aleksandras Štromas? Rašytinių liudijimų, kuriais galėtume remtis, 
tuo tarpu nera. 

Intensyvių autentiškos savivokos paieškos laikotarpiu suformu- 
luotų idėjų Kavolis niekad vėliau neatšaukė. Bet kai profesinė teorinė 
veikla jį orientavo į visuomenių, kultūrų ir civilizacijų analizę, ši 
saviprata nebebuvo specialiai išsakoma, formuluojama. Ji tartum 
paniro gilyn, kristalizavosi į nebeaptariamas, nors ir toliau veiks- 
mingas tyrinėjimų prielaidas, pasirodydama tik sporadiškuose pa- 
stebėjimuose. (Beje, jie gerokai dažnesni lietuvių kalba rašytuose 
tekstuose.) Nagrinėjamų prasmių ansamblių ratas ilgainiui vis plėtėsi 
ir darėsi vis sudėtingesnis, bet margame jų kaleidoskope vis dėlto 
galima atsekti įvairiai varijuojamas jaunystės darbo konfigūracijas; 
jos niekuomet neprarado reikšmės. 

Nuo dabartinio Vakarų žmogaus egzistencijos Kavolio dėmesys 
krypo link jos istorinės gelmės ir erdvinių tolimybių - kitų kultūrų. 
Ypač svarbi jam tapo sąmoningumo struktūros sąvoka, reiškian- 
ti tam tikro istorijos laikotarpio ir tam tikros kultūrinės vietos 
žmonėms būdingą intencinę sąrangą, tiksliau sakant, visą tokių 
intencinių sąrangų kompleksą. Kavolis nagrinėjo pirmiausia žmo- 
nių orientacijas gamtos, istorinės bendrijos, savo pačių ir transcen- 
dencijos atžvilgiu. Jam taip pat rūpėjo dinaminis sąmoningumo 
struktūrų aspektas, arba jų kaita, kurią Kavolis analizavo brėž- 
damas vadinamąsias sąmoningumo trajektorijas. 1988 metais Vio- 
letos Kelertienės paklaustas apie galimą sąmoningumo (mentali- 
teto) istorikų įtaką jo galvojimui, Kavolis atsakė: „Juos ne tiek 
studijavau ar jų metodais naudojausi, kiek savy radau jiems dva- 
sinę giminystę — ir kartu prieštaravimo santykį.“* Ypač didelį įspū- 
dį jam palikęs Michelis Foucault, nagrinėjęs mąstymo, veikimo ir 
jautimo paradigmų lūžius. Jo veikalai skatinę kelti sau kritinius 
klausimus: „Foucault visada pažadina ir priverčia klausti: kuo aš 
nuo jo skiriuosi.“? 

Apibūdindamas tuos skirtumus, Kavolis nurodė, kad Foucault 
nepakankamai sociologiškai paaiškinąs sąmoningumo pokyčių prie- 
žastis. Klystume manydami, kad tai tik specialisto priekaištas. Vei- 
kiau pati sociologinė galvosena, sociologinis klausimų kėlimas Kavo- 
liui buvo tam tikra vidinė mąstymo būtinybė. Diskusijose jis dažnai 
paklausdavo, ar filosofų nedomina vienos ar kitos idėjos socialinio 
funkcionavimo aspektai. Nors kategoriškai nieko neteigdavo, buvo 
aišku, kad tokį nedėmesingumą jis laiko trūkumu. Kavoliui rūpėjo 
mąstymo socialinis kontekstas ir mąstysenų (vadinamųjų mentalite- 
tų) problematika, iškelta daugiausia prancūzų istorikų ir teoretikų. 
Tiesos klausimas šiuo atveju keliamas gana savitai: svarbiau tai, kaip 
mąstymas socialiai funkcionuoja, o ne tai, ar jis atitinka tikrovę. 
Kitas dalykas, kad postmodernybės sąlygomis filosofinis ir mąsty- 
senų istorijos požiūriai gerokai suartėja, jei ne susilieja. 

Buvo ir kita Kavolio nesutarimo su Foucault metodologija plot- 
me. „Nepaisant beveik magiškos galios, kurios visa tai turi, man 
sąmoningumo istorijoje esminga ne sistemos be individų, o niuansai 
ir aspektai su prie jų prikabintais žmonėmis. Kur Foucault visiškas 
nominalistas, aš bent iš dalies realistas: iš chaotiškos ir beprasmės 
visatos organiškai išsineria mažos salelės, vertos pagarbos ir išsau- 
gojimo.“!? Pagarba ir išsaugojimas, kaip matysime, buvo raktiniai 
Kavolio žodžiai. Anaiptol ne atsitiktinai kaip tik jais jis nusako savo 
priešpriešą Foucault'o nihilizmui. 

Vėlyvuosiuose Kavolio tekstuose brėžiami daug platesni sąmo- 
ningumo struktūrų tipologiniai rėmai, o savo paties pozicija įrašoma 
tarp kitų, įvairiais atžvilgiais alternatyvių pozicijų. Mažiausio so- 
cialinio kultūrinio vieneto - asmens - tapatybė gretinama ne tik su 
plačiausiu aprėpiamu kultūriniu kontekstu - civilizacija - bet ir su 
įvairių civilizacijų duomenimis. Paskutiniojoje jam gyvam esant iš- 
leistoje knygoje - Kultūros dirbtuvė - asmens samprata patenka į 
vadinamųjų kultūrinių tapatybės (selfbood,; kai kuriais atžvilgiais gal 
geriau būtų versti „savasties“) logikų tipologiją.!! Kavolis specialiai 
nagrinėjo ir intensyvaus išgyvenimo paieškose išryškėjantį tapaty- 
bės suirimą. Tačiau savo pozicijos įterpimas tarp kitų, kitokių yra 
veiksmingas savirefleksijos žingsnis: savosios mąstymo prielaidos 
suvokiamos kaip priklausančios tam tikrai vietai ir laikui, o kartu 
atrandama galimybė svarstyti jas dirbtiniame — būtent kultūrų ir 
civilizacijų komparatyvistikos sukurtame - kontekste šalia kitokių 

egzistencijos pavidalų. Savivoka pagilėja lyginimų deka, skleidžiantis 
bendrybėms ir skirtumams. Tada Kavolio kultūros filosofijoje ypa- 
tingą svarbą įgyja erdvinio ir laikinio pliuralumo, policentrijos prob- 
lematika. Prie to dar prieisime. 


Nužeminimas: asmens, kartos 
ir šimtmečio savivoka 


Nužemintųjų generacijos paantraštė yra Egzilio pasaulėjautos es- 
kizai. Savajai išeivių kartai, subrendusiai be tiesioginės sąsajos su 
tėvyne, lemiamu dalyku Kavolis laiko žemės praradimą: jis nukalė 
šiai kartai apibūdinti prigijusį „nužemintųjų“ pavadinimą. Nuže- 
mintųjų karta priešinama ankstesniajai žemininkų, susijusių su Že- 
mės antologija, poetų kartai. Bet tai buvo daroma ne kategoriškai ir 
ne struktūriškai, o vėliau ir ta priešprieša ištirpo. Žemė, kuri čia 
turima omenyje - ne tik ir net ne tiek fizinė tikrovė, kiek priklausymo 
gamtai, prigimčiai, o svarbiausia - istorinei tradicijai - simbolis. 

Tremtis, kaip ir žemė, suprantama ir aiškinama ne tik kaip isto- 
rijos faktas — priverstinė emigracija — ir ne tik kaip istorinė socio- 
loginė tam tikros bendrijos - emigrantų - charakteristika, o pirmiau- 
sia kaip simbolinė, arba prasmių, konfigūracija - tai „[...] žmogaus 
istorijoje, O ypač industrinės epochos žmogaus likimo simbolis. To- 
dėl egzilio reikšmę nusakanti poezija tampa svarbi visiems“.!2 Trem- 
tis kaip tam tikra sociokultūrinė situacija sudaro galimybę suvokti 
ir poetiškai bei teoriškai išreikšti dalykus, kurie yra universalūs; šioje 
situacijoje ypatingai išryškėja pamatinė dabartinės civilizacijos žmo- 
gaus patirtis ir jausena. Istorija tartum suteikia nužemintiesiems ypa- 
tingą progą: čia tampa regima egzistencijos struktūra, kurios šiaip- 
jau nesimato. Kalbama apie realios būsenos įsisąmoninimą arba 
neįsisąmoninimą. Tremtis atskleidžia ne tik kai kuriems žmonėms - 
tremtiniams — būdingus, bet universalius dabartinės egzistencijos 
bruožus; pati dabartinė egzistencija yra tremtiniška, ir šia prasme 
tremtis - ypatinga proga suvokti tai, kas yra. 

Be kita ko, tremtis - ne tik konkretus ir vienkartinis istorinis įvy- 
kis, bet ir sąmoningumo matmuo, kuriame galima būti daugiau ar 
mažiau pažengus ar, tiksliau sakant, - giliau ar ne taip giliai panirus, 
nes tai gelmės matmuo. Kalbėdamas apie „tremtį iš istorijos“, Ka- 

volis pastebi, kad ji „gilėja žmogaus sąmoningume“. Tai vyksmas. 
„Ir juo labiau egzilis gilėja, juo labiau žmogus pajunta savo bena- 
miškumą pačioje egzistencijoje.“!? Taigi tremtis galiausiai yra pama- 
tinė egzistencijos sąranga, o jos suvokimas - atitinkama sąmonės 
būsena: tremtinys esąs ne kas kitas, kaip „visiškai sąmoningas žmo- 
gus“"“, tremtiniai - „žmogaus tikrovę įsisąmoninusieji“ žmonės.! 
Kavolis net sako, kad „[e]gzilai yra visi, kurie savęs nebeapgaudi- 
nėja“.!* 

Svarbu atkreipti dėmesį į tai, kad sąmoningumas - viena iš pa- 
grindinių Kavolio sąvokų - siejamas kaip tik su prarastimi ir pra- 
rasties pojūčiu, ne su teoriniu, o su betarpišku jausminiu santykiu 
su tikrove. Be to, kaip ir prarastis, sąmoningumas šiame kontekste 
yra dvinaris ir ribinis, ties riba ir ryšium su esminiu sąmonės pokyčiu 
išryškėjantis dalykas. „Sąmoningumas - specifikacija to, kas palieka, 
visom iliuzijom išsiformavus. Bet kas niekada neturėjo iliuzijų, ne- 
apčiuopia visų žmogiškojo sąmoningumo dimensijų. Jis nežino, ką 
yra praradęs, ir neturi į ką susižeisti.“ Programinė sąmoningumo 
sąvoka yra kuo glaudžiausiai susijusi su negatyviu prarasties mo- 
mentu: reikia turėti iliuzijas ir reikia jas prarasti, kad sąmoningumas 
atsirastų. Prarasties jausmas Kavoliui bene svarbiausia emocija, o 
„susižeidimo“ keliamas skausmas - svarbiausias pojūtis. 

Kiek veliau labai artimą sąmonės struktūrą Kavolis atpažino šeš- 
tojo ir septintojo šio amžiaus dešimtmečių avangardinėje kultūroje, 
pasiremdamas, be kita ko, Susan Sontag knygoje Prieš interpretaciją 
(1966) pateiktais duomenimis ir savaip juos sugrupuodamas.!* Ypač 
artimi jo kiek anksčiau aptartiesiems buvo absurdo teatro bruožai!?, 
kondensuoti į šiuos pagrindinius: „[...] žmogaus atitrūkimas nuo 
istorijos, nuo kitų žmonių, nuo kalbos, emocijos atsiejimas nuo pras- 
mes, veiksmo nuo tikslo, nuo padarinių ir nuo ,savęs paties? [...] bei 
substancijų išgaravimnas |...).“?9 

Sąmoningumo trajektorijose, kurios pasirodė 1986 metais ir ku- 
riose buvo perdirbtos anksčiau skaitytos ir Metmenyse spausdintos 
studijos, gerokai išplečiamas istorinis nužeminimo analizės matmuo 
ir kalbama jau apie visam XX amžiui būdingą „Žmogaus egzistenci- 
jos pagrindų prarasties jausmą“.?! Lietuvių mąstymo istorijoje svar- 
biausius šio jausmo šaltinius Kavolis įžvelgia „[...] tiesioginiuose, visus 
pirmą kartą po priverstinio Lietuvos krikšto iš esmės sukrėtusiuose 
išgyvenimuose: Lietuvos okupacijose, drastiškuose socialinės siste- 

mos ir dominuojančios ideologijos pasikeitimuose, masiniuose žmo- 
nių kankinimuose, deportacijose ir žudymuose.“2 Kultūros krizės 
idėja, kuri Vakaruose iškilo ir buvo apmąstyta dėl Pirmojo pasau- 
linio karo sukrėtimų, Lietuvą pasiekusi Antrojo pasaulinio karo me- 
tu. Tarpukario Lietuvos svarstymų apie kultūros krizę, nors jų būta 
tikrai gausių, kone visuotinai paplitusių?3 (net tarp gimnazistų, kaip 
liudija Juozas Girnius), Kavolis vis dėlto rimtai netraktuoja, laiko 
ne tiesiogiai patirtu, o antriniu, iš vakarietiškų tekstų perimtu, da- 
lyku. Autentiška, sava krizės sąmonė Lietuvoje atsirandanti kaip tik 
Antrojo pasaulinio karo metu ir po jo. Pasak Kavolio, „[r]ezistenci- 
niai sąjūdžiai ir naujoji ,žemininkų' ir ,nužemintųjų' poezija - skir- 
tingi, bet (kurį laiką) paralelūs atsakymo į tą pačią istorinę 
destrukciją būdai“ .?* 

Bet nužeminimo aprašymas neapsiribojo istoriniu matmeniu. 
1995 metais Kavolis net siūlė ieškoti „[...] šiokių tokių panašumų 
tarp jauno universiteto ir intelektualinio egzilio situacijos, kuri dau- 
gelį šiame šimtmetyje yra arba išlaisvinusi, arba galutinai susting- 
džiusi“.2> Jis mąstė nužeminimo kategorijomis, jam tai buvo ne tik 
praeities, bet ir dabarties, dargi ateities problematika. Kavolis yra 
išreiškęs mintį, kad egzodo susidūrimas su pasauliu globalizacijos 
vyksme gali pasitarnauti kaip dabartinio ir būsimo Lietuvos susi- 
dūrimo su pasauliu modelis ir apmąstymo priemonė. 


Su „žemės“ — savosios topografijos ir savosios istorijos - praradi- 
mu yra susijęs savaiminės priklausomybės duotybei, savaime supran- 
tamai prasminei visumai ir tikėjimo prigimtine darna praradimas, 
atplėštumas nuo pačios prigimties, arba vadinamasis egzistencijos 
nugamtinimas. Jis ypač intensyviai išgyvenamas tremtyje. „Šiuo pe- 
riodu pradėjusių rašyti poetų (ir nepoetų) kūryboje prarasties jaus- 
mas egzistenciškai gilesnis, liečiąs pačius žmogiškosios būties pa- 
grindus, iki tol [lietuvių kultūroje, - A. S.] savaime suprantamomis 
laikytas esmines žmogaus įsišaknijimo būtyje prielaidas.“2 

Antra vertus, ši skausminga patirtis turi ir pozityvią prasmę: „Iš 
prarasties XX a. vidury prasideda kelias į žmogų“??, arba kelias į 
dabartinį sąmoningumą. Šis kelias anaiptol nėra tiesus ar savaime 
aiškus. Praradus savaiminį egzistencijos pagrindą, lieka tuštuma, 
kuri turi būti užpildyta sąmoningomis pastangomis. Suvokus tie- 
sioginės sąsajos su savąja žeme ir istorija praradimą, pasak Kavolio, 

lieka dvi skirtingos esminės galimybės: arba jos ilgėtis (nostalgišką 
sąmonę paliesime kiek vėliau), arba „[...] atlikti išliekančiąją žmo- 
gaus pareigą: kurti egzistencijos ir išsakymo formas bežemių genera- 
cijai“.2š Jis pasirenka pastarąjį kelią ir šiame kontekste formuluoja 
savąją programą (Kavolis visada buvo labai programiškas mąsty- 
tojas). Pasak Kavolio, neįmanoma gyventi „[...] be įsitvirtinimo pra- 
eityje ir dabartinių uždavinių sąmonės. [...] nužemintiesiems tenka 
patiems ir savo istoriją surasti. Užuot atėję iš istorijos, nešini ne- 
išsemiamu tradicijų turtu, jie turi, iš savo tuštybės [t.y. tuštumos, - 
A. S.] išleisdami šaknis, istorijon įaugti“.?? Jo kartai čia tenkąs ypa- 
tingas mąstymo uždavinys: nužemintųjų karta, neturinti savo vietos 
istorijoje, turi susikurti priklausomybės istorijai sąmonę. 

Gerokai vėliau, kondensuodamas skirtingų civilizacijų atstovų au- 
tobiografijų pagrindu atliktos lyginamosios savojo aš analizės išva- 
das, Kavolis apibendrina esminius Vakarų žmogaus biografijos taš- 
kus ir judesius: „Vakarietis gimsta, kad būtų ištremtas iš savo gimtų 
namų. Jo kilmės bendrumas nustoja egzistavęs jam bręstant. Jei jam 
trūksta jo gimtų namų, jis turi juos rekonstruoti; jam reikia iš naujo 
atrasti savo kilmės bendrumą.“*? 

Egzistencijos nugamtinimas veda į žmogiškąją brandą: tremtis yra 
su prarastimi susijęs „subrendimas žmogiškajai denatūralizuotos eg- 
zistencijos realybei“.?! Bene svarbiausias šiuo atžvilgiu dalykas yra 
tai, kad „[a]tplėštas nuo žemės, žmogus juo labiau pririštas prie sa- 
vęs, nes tik jis pats tėra likęs jo vienintele nuosavybe. [...] Savyje [-..] 
jis turi atrasti viską, iš savęs viską sukurti, ko žmogui reikia“. Ši vie- 
nintelė žmogui belikusi nuosavybė, arba tikroji savastis, yra, kaip 
formuluoja Kavolis, „[...] konkretusis žmogiškumas, toks, koks jis 
šiandieniniame pasaulyje ir mūsiškėje kasdienybėje. Vienintelė tik- 
rovė - žmogus“ .?2 Tremtiniai nebeturi „natūralios“ žemės, bet ją 
praradus, jiems lieka simbolinė - tai ne kas kita, kaip pats žmo- 
giškumas. Žmogiškoji tikrovė tokiu būdu atsiduria patirties centre 
ir pareikalauja apmąstymo. Kokia gi yra ši vienintelė ir, be to, sim- 
bolinė, arba ženklinė, tikrovė? Mėginkime išryškinti svarbiausias 
Kavolio nagrinėjamas žmogiškosios tikrovės struktūras. 

Tuštuma ir kultūra. Tikrumo pagrindai 


Svarbiausia tremtyje išryškėjanti egzistencinė patirtis, pasak Ka- 
volio, yra asmens pirmapradžio vienišumo patirtis. „Žmogus gimsta 
ne primityviose giminystės struktūrose, ne gentyje, jį supančioje sau- 
giu ir šiltu priklausomybės jausmu. Žmogus gimsta tepriklausy- 
damas sau. Prigimtis žmogui tiek teduoda.“?? Tiek teduoda arba ne- 
duoda beveik nieko. Tai ne empirinio kultūros ar mąstymo istorijos 
fakto konstatavimas (šioje plotmėje kaip tik tektų teigti, kad gims- 
tama ir giminėje, ir gentyje, ir kitose priklausymo struktūrose), bet 
filosofinės antropologijos plotmės tezė: savitos - „minimalios“, ribi- 
nės ar net užribinės - žmogaus prigimties nusakymas. Kitas dalykas, 
kad suvokiama ši tiesa istorijos akiratyje, būtent tam tikrame Vakarų 
mąstymo istorijos taške - XX amžiuje. Nepaisant jau minėtų sąsajų 
su prarastimi, žmogaus pirmapradžio vienišumo ir suverenumo su- 
vokimas („sąmoningumas“) yra išlaisvinantis dalykas ta prasme, 
kad jis atskleidžia tai, kaip yra iš tikrųjų. Tiesa išlaisvina ne paša- 
lindama kokias nors kliūtis, o tiesiog atskleisdama tai, kas yra. 

Bet pati savaime tokia laisvė yra negatyvus dalykas, atstovaujantis 
ribiniam „pirmapradiškumui“, arba „prigimčiai“, tik kaip sąmonei 
atsiveriančiai tuštumai. Nuo žmogaus prigimtinio vienišumo pri- 
klausanti laisvė pati savaime nieko neduoda ir nelaiduoja, net ir 
autentiškos savipratos. „Laisvė dviprasmiška. Neabejotini tėra mūsų 
įsipareigojimai.“?* Iš tuštumos skleidžiasi įsipareigojimai, ir kaip tik 
jie lemia egzistencijos apibrėžtis, arba tai, ką sąlyginai galima vadinti 
jos savybėmis. Tad pirmapradė egzistencijos neapibrėžtis yra nega- 
tyvi laisvės, kaip pozityvaus ir savistovaus asmens savęs apibrėžimo, 
savęs lėmimo, apsisprendimo, sąlyga. 1979 metų tekste randame 
pamatinį Kavolio egzistencinės ontologijos teiginį: 


Žmogaus būtis yra problemiška, nes jos prasmė nėra duota paveldėtoje 
tradicijoje, kuri tampa reliatyvia atžvilgiu to, kas iš jos išsivysto, ir visada 
yra reliatyvi atžvilgiu to, kas individo tikima. Žmogaus būtis, efemeriška 
iš prigimties, įgyja substancijos laisvais asmeniniais įsipareigojimais, kurie 
vykdomi istorinėse situacijose.?3 


Klasikinės filosofijos sąvokos čia apsiverčia: prigimtis, ir antikai, 
ir modernybei buvusi kone substanciškumo sinonimu ir esminiu jo 
raiškos lauku, žmogiškosios tikrovės atveju pasirodo esanti efe- 

meriška, o laisvės sritis, esmiškai susijusi su savivale ir sartriškuoju 
niekiu, priešingai, pasirodo esanti substanciškumo šaltinis. Anaiptol 
ne atsitiktinai pasirenkama dalies kilmininko forma - substanciš- 
kumas žmogui visuomet yra tik dalis, o ne visuma - žmogus ne yra 
substanciškas, bet tam tikromis sąlygomis įgyja substancijos, iš da- 
lies tampa kažkuo. Todėl kaip tik asmeniniais ištikimybės įsiparei- 
gojimais žmogus „apibrėžia ir išbando, kas jis iš tikrųjų yra“.?* Api- 
brėžti save — reiškia ne teoriškai save apibūdinti, o daryti save tuo, 
kas esi. Savęs apibrėžimas yra ne kas kita, kaip radikalus būties 
prasmės steigimas. O kartu tai būties prasmės išbandymas. Kitaip 
sakant, įsipareigojimas performatyvus, o kartu reflektyvus atsaky- 
mas į klausimą, kuo iš tikrųjų esama ir ar apskritai kuo nors esama. 
Žmogiškoji tikrovė Kavoliui - kone vienintelė tikrovė. Jinai jį domi- 
no stojant į universitetą, ją jis eksplikavo kaip vienintelę nugamtinto 
žmogaus savastį. Bet mėginant užčiuopti šios tikrovės pagrindus pa- 
sirodo, kad į klausimą, kas gi iš tikrųjų yra, neįmanoma atsakyti 
teoriškai. Nėra ir negali būti jokios įsipareigojimų, kurie skleidžiasi 
iš tuštumos, teorijos. Laisvė yra praktikos, veiksmo dalykas. Lietu- 
viškojo liberalizmo pratarmėje Kavolis šitai užaštrina iki savotiško 
paradokso, pačiu sakymu neigdamas tai, ką pasako: kadangi laisvė 
yra problema, „[-..] kurią pati egzistencija iškelia kiekvienam žmo- 
gui, kaip pagrindinę sąlygą jo žmogiškėjimui, ir kuri tegali būti iš- 
spręsta jo paties asmeniniu įsipareigojimu [...]“, tai netgi pats „[...) 
rūpestis laisve, kaip esmine žmogaus problema, savaime reikalauja 
palikti laisvę pačiam žmogui šią problemą ir išsispręsti“ 37 

Taigi žmogiškosios būties apibrėžtis yra radikalus, pats radika- 
liausias, niekio akiratyje besiskleidžiantis dalykas. Tai pirmapradė 
steigtis, arba kūryba. „Laisvės siekimas žmoguje nusikreipia tiek 
prieš aplinką, tiek prieš prigimtį, - tas nuo jo individualybės ne- 
priklausančias, bet privalomas [t.y. būtinas, neišvengiamas, - A. S.) 
jėgas - kad asmenybė savo pačios autonomine galia galėtų susikurti 
ir daiktų pasaulyje įkurdinti simbolinį pasaulį, kurio nėra žmogui 
niekas davęs ir, vis dėlto, kurio žmogui reikia.“*? Tasai poreikis rodo 
savitą žmogaus santykio su pasauliu bruožą, skiriantį jį nuo pri- 
gimtinio gyvūnų priešinimosi aplinkos prievartai ir darantį jį savojo 
pasaulio - kultūros - kūrėju. „[...] Žmogiškasis laisvės siekimas ver- 
žiasi į niekieno nepriverstus įsipareigojimus, kuriais asmeninė in- 
dividualybė realizuoja save santykyje tiek su prigimtimi, tiek su 

aplinka, bet kaip pati save apsprendžianti ir pasirenkanti sąmonė, 0 
ne kaip šių jėgų sąveikos produktas. Kultūra yra šio laisvės siekimo 
objektyvus vaisius.“?? Kultūros šaltinis - kūrybiškumas - supran- 
tamas labai plačiai — tai savitas žmogaus sugebėjimas „|[...] duoti 
pradžią naujoms realybės kategorijoms, kurios neišplaukia nei iš 
prigimtinių procesų [-..], nei iš aplinkos procesų [...]“.*? Čia filo- 
sofinė antropologija sutampa su egzistencine ontologija, nes kalba 
eina ne apie ką kita, kaip apie tikrovės prigimtį. Ir kaip tik šiame 
radikalaus apmąstymo kontekste pasirodo kultūros ir jos rasties me- 
chanizmo - kūrybos - sąvokos. Kavolis nagrinėja būtinius kultūros 
pagrindus. 

Kūrybos problemos jam nuolat rūpėjo ir jis mėgino jas spręsti 
įvairiais būdais dar nuo visai nesavarankiško programinio straipsnio 
pirmajame Meimeny numeryje.*! Šios problematikos analizė tęsiama 
dviejose meno sociologijos knygose“? ir vėliau - sąmoningumo is- 
torijos, civilizacijų analizės ir lyginamųjų moralės studijų plotmėse. 

Kultūros filosofijos požiūriu ypač svarbi meno kaip vienos iš ketu- 
rių pagrindinių tvarkos paradigmų, būdingų įvairioms civilizacijoms, 
analizė. Kavolis pabrėžia šios tvarkos pirmenybę prieš kitas tam tikru 
požiūriu. „Intuityvi-metaforiška [spontaniška, - A. S.] gamta ir meno 
kūrinys yra vieninteliai tvarkos tipai, kurie gali būti prasmingi nebū- 
dami priverstiniai. Meno kūrinys įtvirtina prasmingą (bet, galimas 
daiktas, laikiną) tvarką ją sukūrusiam individui ar individų grupei.“** 
Kuo gi remiasi ši švelni meno tvarka? Pasak Kavolio, „[b]endroji me- 
no samprata aiškiai teigia fundamentalią orientaciją, numanomą vi- 
sur, kur žmonės siekia jusliškai patenkinančios tobulybės anapus to, 
ką jie savo veikloje laiko „moraliai privalomu", „natūraliu' ar ,nau- 
dingu", ir priartėjimą prie tokios tobulybės pastebi ir įvertina kiti“.“ 
Atrodo, lemtinga visam šiam samprotavimui įžvalga buvo susijusi su 
meno suvokimo tyrimuose fiksuojamu reiškiniu, kad savitą kūrinio 
kokybę pajėgia suvokti ir tie, kurie nepriklauso to kūrinio tradicijai. 
Kavoliui ypač svarbu tai, kad meno sukuriamos tvarkos peržengia aš, 
laiko ir vietos ribas, kad bent kai kurios iš jų „[...] gali atlaikyti kri- 
tiškus vertinimus žmonių, gyvenančių kitu laiku ir kitose vietose nei 
šių tvarkų kūrėjai [...]“.“> Kitaip sakant, nagrinėdami meno kūrinį, 
reikalą turime su ypatingu intersubjektyvumo tipu. „Tik meno kūrinių 
tvarkoje atskirų žmonių grupių istorijos (ir individų biografijos) ima 
traukti mūsų dėmesį, nusipelno būti žinomos ir saugomos.“* 

Ši tvarka aprašoma remiantis meno analize. Bet jos svarbą lemia 
tai, kad ji pritaikoma bet kokiems žmogaus kūriniams. Tradicijos, 
gyvensenos ir ištisos civilizacijos šia prasme yra ne kas kita, kaip 
kolektyviniai meno kūriniai. „Iš to galima daryti moraliai - ir onto- 
logiškai - svarbią išvadą, jog kai žmonės suvokia ir adekvačiai išreiš- 
kia reikalavimus to, ką jie kuria, jų kūriniai [...] nėra arbitrariški, 
nesiriboja jų ego (ar etnocentriškomis) kelionėmis, neturinčiomis 
visuotinės reikšmės ir vertės. Būtent šis nuodugnus beatsiskleidžian- 
čios savo kūrinių ,prigimties' reikalavimų supratimas ir kuo tobu- 
lesnis jų - o ne savojo ,aš' patenkinimas įsikūnija ir išlieka kūriniuose 
kaip glaudžiausias priartėjimas prie žmonių sukurtų „amžinųjų' ir 
„bendražmogiškųjų' vertybių.“*? 

Kultūros kūrimą Kavolis paprastai nusako kaip simbolių, arba 
prasmių, kūrimą. Apskritai kultūra yra simbolinių sampratų visuma. 
Būtent „[...] pradėjęs kurti simbolius, žmogus atitolsta nuo tiesio- 
ginės privalomybės savo prigimčiai ir aplinkai ir išmoksta pirmąją 
disciplinuoti, o antrąją pats apvaldyti“. ** 

Šis išsiskyrimas iš gamtos bei prigimties ir jų apvaldymas yra tie- 
siogiai susijęs su tarpasmeniškumą ir netgi asmeniškumą grindžian- 
čiomis komunikacijos galimybėmis. „Mus jaudina metaforos, kurios 
išreiškia mūsų gyvenimo būdą. Arba mes savo tikėjimo pajėgumą 
atiduodame simboliams, kuriuose iškristalizuoti mūsų gyvenimo 
struktūriniai pagrindai, arba mes iš viso nepajėgiame tikėti.“*? Ti- 
kėjimo objektai, kurie suprantami labai plačiai - kaip gyvenimą 
grindžiančios simbolių ir prasmių struktūros - turi būti artikuliuoti, 
kad su jais galima būtų užmegzti ryšį. Šio ryšio svarba išryškėja kri- 
zės situacijoje. Kalbėdamas apie socialinių perversmų laikotarpių 
asmeniui būdingą „psichologinį neaiškumą“ ir ontologinio nesau- 
gumo jausmą, Kavolis sako, kad jis atsiranda todėl, jog „[-..] nebėra 
simboliškai įvertintų socialinių struktūrų, ir dėl šios priežasties ne- 
belieka ribų, kurias šios struktūros nustato asmenybės viduje vyks- 
tantiems procesams ,normaliais' laikotarpiais, suteikdamos asme- 
nybei stabilumo“? Kita vertus, krizės pasekmės sąmoningumui 
anaiptol nevienareikšmės. Simbolinių struktūrų stoka skatina „jaut- 
rumo, galbūt ir įžvalgumo stiprėjimą, tam tikrus poslinkius sąmo- 
nėje, aukštesnes moralines aspiracijas“, taip pat tikrovės „iškreip- 
tumo, absurdiškumo, groteskiškumo pojūtį“?! ir kitus krizės asme- 
nybės bruožus. 


65 


Arūnas Sverdiolas 


Minimaliosios „prigimties“ ir kultūros priešpriešos radikalumas 
reljefiškai išryškėja atkreipus dėmesį į egzistencijos nugamtinimo 
dialektiką: negatyvioji šio vyksmo pusė yra tikrovės netikrumo, rea- 
lybės nerealumo suvokimas. Ši problematika skleidžiama vėlgi pa- 
sitelkiant kartos ir sąjūdžio savivoką, o išvados vėlgi galioja ir yra 
taikomos daug plačiau. Nužemintųjų generacijoje Kavolis konsta- 
tuoja: „Dugninė išeivijos patologija - jos galia atimti tikrovės paju- 
timą.“?2 Tikrovės pojūtis prarandamas todėl, kad „[n]atūralieji gy- 
vybės šaltiniai išeivijoje nebesurandami. Nebėra gyvybės srauto, 
kuris gaivintų daugiau negu paviršutiniu svaiguliu.“ Šiaipjau „gyvy- 
bės šaltinis“ ar „srautas“ maitina tikrovės tikrumo ir natūralaus pri- 
klausymo prasmingai visumai jausmą. Su nužeminimu susijęs šio 
šaltinio ar srauto išsekimas paverčia tikrovę nerealizuotų galimybių 
visuma, kuri gali tapti ir galbūt dažniausiai tampa nostalgiškos są- 
monės pagrindu. „Iš visko, kuo jis galėjo būti [...] jam [išeiviui, — 
A. $.] yra palikusi tik neišpildytos galimybės sąmonė.“ ** 

Išeivis ir tremtinys („egzilas“) Kavoliui ne tas pats. Išeivio - trem- 
tinio priešybė suvokiama kaip du skirtingi žmogaus egzistavimo 
tipai, realizuojantys alternatyvias jos galimybes: išeivis nostalgiškas 
ir reaktyvus, tremtinys - autentiškai egzistuojantis („sąmoningas“) 
žmogus. Iš kai kurių kontekstų atrodo, kad tai dar ir nevienodai 
realūs dalykai: išeivija - empirinis apibūdinimas, ji apčiuopiama so- 
ciologiškai, o tremtiniai - veikiau modelis ar net siekiamybė. Savo- 
sios kartos ar kultūrinio sąjūdžio nuostatos kartais lyg ir tapatina- 
mos su pastarąja galimybe. Šitai ne kartą sukėlė polemiką išeivijos 
spaudoje. 

Vėliau Kavolis netikrumo tematiką įrašo į daug platesnius asmens 
tapatybės, savojo aš suvokimo būdų lyginamosios sąmoningumo 
istorijos analizės rėmus. Civilizacijų analizėje jis pastebėjo, kad reli- 
ginėse autobiografijose nuodėmės vietą XX amžiuje užima netik- 
rumas, „[...] viduramžiškas nuopuolio į nuodėmę ir tolesnio morali- 
nio atgimimo modelis visiškai pakeičiamas puolimu į netikrumą (del 
savojo ,aš*) ir tolesne tapatybės rekonstrukcija“?*, kuri suprantama 
kaip sugrįžimas prie Dievo. Atrandamos ir kitos istorinės ir tipo- 
loginės paralelės, nušviečiančios šį reiškinį iš skiringų pusių. 

Tikrovės nerealumo pojūtis yra dramatiškas ar net tragiškas da- 
lykas, tad labai svarbu jį įveikti. Arvydas Šliogeris yra pavadinęs 
Kavolį sokratiška, klausiančia ir nežinančia, o ne atsakančia į 

klausimus natūra. Matyt, taip ir yra. Bet reikia išlygos: ne kiekvienas 
nežinojimas sokratiškas. Ko nors vertas nežinojimas - tai aktyvios 
pastangos pažinti ir žinoti rezultatas. Nežinojimas, neturintis savyje 
intensyvaus iškojimo įtampos ir tik kartojantis, kad „žino tik tai, 
kad nieko nežino“, anaiptol nėra sokratiškas. Sokratišką apmąstymą 
valdo nenumaldomas tikrumo ir žinojimo troškimas, sokratiškas 
nežinojimas yra kritinio apmąstymo ir destrukcijos to, kas minties 
destrukcijai pasiduoda, išdava. Vienas iš gelminių, skirtingose plot- 
mėese ir įvairiuose veikaluose pasikartojančių filosofinių Kavolio sie- 
kių buvo kaip tik tikrovės virsmo netikrove situacijoje maksimaliai 
paaštrėjantis reikalas įveikti netikrumą. 


Galbūt reikėjo griaunančios iliuzijas egzilio patirties (reikėjo ne tik pra- 
rasti gimimo žemę, bet ir pasitikėjimą bet kuriuo paveldėtu papročiu), kad 
būtų pajustas begalinis netikrumas visko, kas nėra šiuo matu išbandyta.** 


Egzistencijos tikrumo klausimas keliamas kaip dabartinis Nau- 
jųjų laikų Sokrato - Descarteso - tikrumo ieškojimo atitikmuo. Ži- 
nia, Descartes'as kėlė klausimą apie pažinimo pagrindus ir kaip būdą 
ieškoti šių pagrindų siūlė radikalią metodinę abejonę. Kavolis taip 
pat formuluoja abejonę dekartiškai radikaliai, tam tikra prasme net 
dar radikaliau, nes jo abejonė liečia ne teorinio pažinimo, o paties 
buvimo pagrindus, taip pat kūrimą to, kas yra. Galima sakyti, kad 
tai dekartiška abejonė po Nietzschės. „Abejojimas iš sąžiningai gyve- 
nančių išreikalauja jų gelminę potenciją. Abejojantis žmogus turi 
sukaupti savo moralės, intelekto ir vaizduotės jėgas, lyg jos būtų 
paskutinės žarijos prieš visiems laužams užgęstant. Jis turi susikurti 
„pajėgumą gyventi" - arba jis iš viso negali gyventi.“?* 

Taigi kalbama apie gyvenimo, arba egzistavimo, pagrindus. Šalia 
modernybei svarbiausios pažintinės abejonės atsistoja XX amžiui 
būdinga egzistencinė neviltis, desperacija. Tremtyje akivaizdžiai iš- 
ryškėja, kad žmogaus egzistencija yra esmiškai baigtinė, kad tai 
„preliudas į išnykimą“. Tai ribinė patirtis. Ji dvilypė: etinė ir kartu 
metafizinė, galbūt ir religinė, bet, šiaip ar taip, esmiškai negatyvi, 
prarasties ir nevilties patirtis. Etinę šios patirties reikšmę lemia tai, 
kad nevilties akimirką fizinio išnykimo akivaizdoje „praregima mo- 
raliai“: „Desperacijos iššūkyje žmogiškumo kategorijos išryški vi- 
su esminio apsisprendimo reikalaujančiu reikšmingumu.“?? Kartu 
tai metafizinė (ar religinė, tiksliau sakant - post-religinė) patirtis. 

„Beviltiškumas pabudina sąžinę, nes nepalieka, kur pabėgti, ir nesi- 
baigia, kaip [ir] žmogaus sąmoningumas. Daug skambančių dievų, 
bet tik viena beviltiškumo tyla.“?* Šiame formulavime galima įžvelgti 
esminės, nors ir netiesioginės, polemikos su Juozu Girniumi pėdsaką. 
Abu svarsto mirtingos būtybės santykį su amžinybe ir su istorija, 
abiejų laiko, istorijos plotmės aptarimai neretai labai panašūs, o štai 
apsisprendimai dėl amžinybės - priešingi. Girniaus filosofijoje šalia 
laiko akiračio ir jo problematikos tarpsta amžinybės plotmė. Tai 
tapo Girniaus ir Kavolio požiūrių į kūrybos bei prasmės santykį per- 
skyros tašku. 

Kaip tik šios radikaliai negatyvios patirties kontekste radikaliai 
iškyla pozityvusis - kūrybos - uždavinys, kurį jau pradėjome svars- 
tyti anksčiau. „Kūryba jam [radikaliai abejojančiam žmogui, - 
A. S.] - ne kilnus į dievus panašiųjų žaidimas, bet menko žmogaus, 
kuriam viskas skauda, egzistencinė būtinybė. Arba, iš paskutiniųjų 
įtempęs jėgas, rizikuodamas viskuo, ką turi ir ko dar nesi turėjęs, 
sulipdysi įtikinamą savosios egzistencijos pateisinimą, - arba liksi 
tuščias išnuomotame bute, murmėdamas žodžius, kurie tik kitiems 
ir kadaise buvo ką nors reiškę.“?? Taip skleidžiasi kartos autentiškos 
kalbos paieška. Žodžių galios autentiškai reikšti praradimas, jų tapi- 
mas svetimais ir tolimais, reiškiančiais ne čia, ne dabar ir ne tau, tai 
yra netampančiais esamybe, vyksta nuolat — tai ne kas kita, kaip 
pačiame istorijos vyksme glūdintis nuolatinis nužeminimas. Nos- 
talgiška sąmonė, kovodama su šia nenumaldoma prarastimi, kaskart 
mėgina „murmėti“ mirusius žodžius, juos gaivinti. Tuo tarpu „Jie 
[Įtremtiniai, - A. S.] žino, kad tik tam, kas tikra, galima būti ištiki- 
marn. Todel jiems reikia surasti, kas tikra, nes jie pajėgia gyventi tik 
pajutę savo ištikimybės šaknijimąsi tuštybėje [t.y. tuštumoje, - A. 
S.], kuria jie yra patys sau, kol palieka (kokiais buvo gimę) vieni“ 

Tačiau šią nepaprastai aktyvią prometėjišką, radikaliai nyčišką 
kūrybos (šiuo atveju — prasmės kūrybos) tuštumos akiratyje sam- 
pratą riboja esmiškas sąmonės pasyvumas etimologine šio žodžio 
(bassio) prasme, jos „kęsmiškumas“. Čia prisimintina skausmo sam- 
prata, apie kurią jau užsiminėme. Apskritai kalbant, skausmas 
anaiptol nėra aktyvi, asmens pastangomis sukuriama prasmė, vei- 
kiau priešingai, skausmas patiriamas kaip tai, kas ištinka žmogų ne- 
paisant jo norų ir ketinimų. Tai pasija, kęsmas. Descartes'o tikrumo 
paieška, žinia, prieina prie radikalaus sąmoningumo tezės: cogito 

ergo sun, „mąstau, taigi esu“, ir į ją atsiremia; šia teze jau nebejį- 
manoma suabejoti. Kavolis, gretindamas savąjį duoties ieškojimą su 
Descartes'o ieškojimu, teigia, kad „[d]videšimtojo amžiaus sąmonei 
būdinga egzistencijos pagrindų samprata: skauda, taigi esu“ *! Pa- 
siekus šią įžvalgą, savosios egzistencijos tikrumas tampąs neabejo- 
tinas: skausmas laiduoja tikrovės buvimą. Taigi kęsmas yra savo- 
tiškas Descartes*'o Dievo sampratos funkcinis atitikmuo Kavolio 
mąstyme: kaip tik jis „duoda“ tikrovę. Bet, skirtingai nuo anoni- 
miško Descartes'o „pono Cogito“ mąstymo, Kavolio abejojančiojo 
pirminė tikroji duotis - skausmas - yra esmiškai susijusi su kon- 
krečiu asmeniu, konkrečiu aš: skausmas visuomet yra kieno nors 
skausmas, jis artimiausias, saviausias šio kęsmo subjektui ir negali 
būti nuo jo atsietas. 

O kartu Kavolio vartosenoje skausmas visuomet yra skausmas dėl 
kito, atjauta. Tai vienas iš stebėtinų Kavolio mąstysenos bruožų, 
kuriam nepavyksta rasti jokio „pagrindo“, jis tiesiog yra; jo teks- 
tuose tiesiog nepavyko aptikti kalbant apie skausmą kaip vien savo 
skausmą. Taigi ieškomo tikrumo kriterijumi savaime pasidaro kaip 
tik atjauta. „Skausmas už žmogų yra žmogiškosios būties svarbiau- 
sia tiesa, kuria tenka apibrėžti save ir visas kitas tiesas, - kuria tenka 
sverti savo meilę ir savo panieką, savo dienų vertę ir savo dievų pri- 
1mtinumą.““2 Tai jau antrasis žingsnis tikrumo kelyje, nes pasirodo, 
kad skausmas nelieka tik asmens viduje, savo prigimtimi jis inten- 
cionalus, intersubjektyvus, nukreiptas į kitą aš: tai skausmas dėl ki- 
to. Pirmapradis asmens vienišumas, nuo kurio buvo pradėta, įvei- 
kiamas per atjautą; šitaip įsitikinama kitų, tokių pat, kaip ir aš, 
tikrumu. Įsitikinama tik todėl (ir tik tiek), kad (ir kiek) dėl jų skauda. 
Šis jausmu paremtas tikrumas taip pat yra laikiškas, - vienkartinis 
ar, tiksliau sakant, tik tam kartui, kaskart reikalaujantis užtikrinimo, 
atnaujinimo ir todėl apibūdinamas kaip ištikimybė. 

Taigi pasirodo, kad tarpasmeniniai ryšiai anaiptol nėra būtiniu 
požiūriu antraeiliai. Veikiau priešingai: asmeniškumo ir vidujybės 
plotmė kuo glaudžiausiai siejasi su tarpasmenine plotme, savęs ap- 
mąstymas ir kūrimas - su bendrijos apmąstymu ir kūrimu. Kavolis 
pradėjo analizę nuo grynai asmeninės tikrovės, dabar tikrovė - jau 
bendrija. Kavolį domina pati socialumo kilmė, jo pagrindas. Bet nors 
jis, šiaip ar taip, pirmiausia buvo sociologas, žmonių bendriją lai- 
kė anaiptol ne tik sociologine, bet ir egzistencine tikrove. Tiksliau 

sakant - pats sociumas, pasak jo, remiasi egzistenciniais pagrindais. 
„Pro konkrečią bendruomenę, susidedančią iš žmogaus santykių su 
žmonėmis, įžvelgiame visų žmogui reikšmingų daiktų universumą. 
Bendruomenė - žmogaus ir egzistencijos tarpininkė apskritai. Žmo- 
gaus santykis su jo bendruomene - sukonkretintas jo santykiavimo 
su žmogiškosios egzistencijos visuma pavidalas.““? Įsipareigojimas 
konkrečiai bendrijai kartu yra ištikimybės apskritai simbolis, o išti- 
kimybė, savo ruožtu, - steigiamasis žmonių bendrumo pagrindas. 

Sakėme, kad žemė tam tikra prasme yra tradicijos ir istorijos si- 
nonimas. Todėl „nužeminimas“ yra ne kas kita kaip dabartinio 
žmogaus tremtis iš tokios istorijos ar tradicijos, kuriai galima būtų 
neproblemiškai priklausyti. Bet teigdamas, kad žmogus yra „iš pri- 
gimties“ vienišas, Kavolis kartu labai aiškiai pasako: „Kad galėtum 
būti savim, reikia turėti kam priklausyti.““* „Esminis šaknų įleidi- 
mas kuriame nors pasaulyje - gebėjimo mylėti ir dirbti sąlyga.““? 
Tai žingsnis, išaiškinant bendruomeniškumo reikšmę pačiai indi- 
vido egzistencijai. Uždavinys - surasti ar, tiksliau sakant, sukurti 
„natūraliai“ nebesamą vietą, sąmoningai jaugti į istoriją. Konkre- 
čiai, „[k]ad galėtum būti savimi istorijoje, reikia, kad asmeniškiau- 
sius jausmus išreikštų istorinį tęstinumą turinčio kolektyvo 
kalba“.*“* Žuvus Algimantui Mackui Kavolis pabrėžė kūrybingo 
individo ištaros unikalumą ir sakė, kad jis „buvo mūsų generacijos 
balsas ir su savim nusinešė tai, ko jinai jau nebepajėgs pasakyti“ .*7 
Autentiška bendrija taip pat turi remtis esminiais dabarties žmo- 
gaus egzistencijos bruožais. 1972 metais, kurdamas kultūrinio 
sąjūdžio modelį, Kavolis rašė: „Jis definuoja save nuolatiniu ban- 
dymu suvokti, ko labiausiai reikia individo subjektyvumui ir žmo- 
gaus santykiui su žmogumi ir kokiomis simbolinėmis struktūromis 
jis galėtų įtikinamiausiai interpretuoti savo egzistencijos reikšmę 
ir savo atsakomybę.“** Ta pati kovos su desperacija, kuriant ben- 
drijos simbolinius išteklius, tema atsikartoja daug vėliau Kultūros 
dirbtuvėje“? ir kituose tekstuose. 

Meno sociologijos studijoje Istorija meno pusėje Kavolis nagrinėjo 
vadinamųjų meno sužydėjimų sąsajas su visuomenės raida. Analizuo- 
damas ypatingai kūrybiškus vizualinių menų laikotarpius įvairiose 
civilizacijose, jis priėjo prie išvados, kad paprastai menas suklesti kiek 
vėliau, negu įvyksta socialinis perversmas. „Menas tampa labiau rei- 
kalingas kaip priemonė simboliškai sujungti socialinę struktūrą bei 

patirtį su emocijomis, psichologiniais išgyvenimais. Menas turįs inte- 
gracinį pajėgumą simboliškai jungti tai, kas yra išsiskyrę.“ "? 

Patirtis, kurią Kavolis apmąstė pirmiausia, buvo tremties, „nu- 
žeminimo“ patirtis. O tremtiniai kaip tik yra atplėšti nuo fizinės ir 
kartu nuo dvasinės žemės - bendros kalbos ir istorijos. Dėl šios ir 
dėl daugelio kitų priežasčių jų priklausymas bendrijai yra ribinis ir 
dialektinis: „desperatiškas blaivumas“, vertinant savąją bendriją, 
derinasi su „desperaciją praaugančia ištikimybe“ ir su atitinkamu 
įsipareigojimu šiai bendrijai. Desperacija įsipareigojus anaiptol neiš- 
nyksta ir nesumažėja, bet ištikimybė ją praauga ir apgaubia. Šitoks 
sąmoningumas - būtina tokio pobūdžio bendrijos buvimo sąlyga: 
visi asmens žmogiškieji ryšiai, priklausomybės bei įsipareigojimai, 
jaugimas į istoriją yra laisvi ar netgi sąmoningai padaromi dalykai. 
Grynai asmeniškai galbūt labiausiai imponuodavo mįslingas paties 
Kavolio sugebėjimas įsipareigoti tokioms realybėms, kurių netobu- 
lumus, kartais kone groteskiškus, jis kuo puikiausiai suvokdavo. 

Taigi „prigimtinis“ asmens vienišumas ir būtinybė priklausyti 
bendrijai yra priešingi egzistencijos poliai, sukuriantys įtampą, kuri 
padaro, kad: „Žmogiškuosius ryšius jis [žmogus, - A. S.] turi pats, 
iš nieko, iš savo vienišumo vidaus susikurti.“?! Žmonių bendrybės 
užtikrinimo aktyvusis modusas yra kūryba, pasyvusis — atjauta. 
„Mes esame gimę vieni ir teturime tai, kuo galime būti vieni kitiems 
ir patys sau.“?? Žmonių bendrija yra asmeninėmis pastangomis „iš 
nieko“ sukuriamas dalykas. Dar daugiau: dėl to, kad asmeniškumas 
ir tarpasmeniškumas yra glaudžiausiai susiję, buvimas kitam lemia 
net paties asmens tapatybę: kaip tik „[d]esperatiško realizmo ir išti- 
kimybės susikryžiavime abejotinų ir kintančių išgyvenimų chaosas 
kristalizuojasi asmeninio identiteto struktūron“.? 


Post-religinis solidarumas 


Žmonių solidarumas Kavolio mąstyme įgyja religinį ar, tiksliau 
sakant, - post-religinį matmenį. Negatyviais terminais aptardamas 
savo amžininkui atsiveriančią „galutinę laisvės dimensiją“ Kavolis 
pabrėžia tą „post“ momentą pasitelkdamas net „ekskomunikacijos“ 
sąvoką: „Jis supranta, kad vienintelė prasminga yra ekskomunikuo- 
tųjų komunikacija“.?* Kavolis mano, kad jo karta ypač įsipareigoja 

savo bendrijai todėl, kad ši bendrija, „[...] daugiau savyje stoko- 
dama, reikalingesnė žmogiškojo įsipareigojimo“. Kalbėdamas apie 
stoką, Kavolis turi omenyje ne tiek sociokultūriniais, kiek metafi- 
ziniais ir religiniais terminais aprašomą dalyką. Nužemintyjų gene- 
racijoje jis labai kategoriškai pasisako apie dieviškąją anapusybę, 
apibūdindamas ją graikų filosofų būdu, - kaip tobulus dievus: „Nie- 
ko šiandien nebereiškia dieviškosios dimensijos, galia ir tobulybė, 
grožis ir amžinumas, nes turintiems teisę pasitenkinti savimi mes 
nereikalingi.“"* Atkreiptinas dėmesys į labai savitą argumentaciją: 
Kavolis nesamprotauja teorinės filosofijos plotmėje, nesako, kad 
„tobulybės nėra“, „amžinybės nėra“, „dievų (ar Dievo) nėra“, taip 
pat nesako, kad šie dalykai neprieinami žmogaus pažinimui ar pa- 
tirčiai. Jis argumentuoja praktikos plotmėje, ir kaip tik su ja sieja 
žmonių santykį su dievais: tobuloms būtybėms mūsų (ir apskritai 
nieko) nereikia ir todėl mes joms nieko neprivalome. Jei koks dievas 
leistų suprasti, kad mes jam reikalingi, reikėtų tuoj pat skubėti į 
pagalbą, kaip titanai skubėjo į pagalbą Dzeusui. Žmogaus atsako 
besišaukiantis Senojo 1r Naujojo testamentų Dievo pobūdis neat- 
kreipė Kavolio dėmesio, nors krikščionybės teologinę problematiką 
jis labai gerai žinojo iš mažens. Vakarų tradicijos Dievas jam yra 
moderniosios filosofijos Dievas absoliutas. Anapusybės stokos ir ne- 
žinios patirtis veda Kavolį ne prie nostalgiškos, o prie herojiškos ir 
stojiškos (ar super-stojiškos) žmogaus lemties sampratos. 

Tačiau apibūdinęs transcendenciją filosofiniu požiūriu, Kavolis 
nekelia uždavinio sekti dieviškąja tobulybe kiek tai žmogui įmano- 
ma, kaip kad graikų filosofai. Šiuo atveju jis elgiasi kaip krikščio- 
niškosios tradicijos paveldėtojas. Šioje tradicijoje meilė yra darniai 
padalinta tarp Dievo ir artimo. Post-krikščioniškame mąstyme ji visa 
atitenka netobuloms, stokojančioms būtybėms. Privalome tiems, ku- 
riems ko nors reikia. Privalome būti su tais, kuriems reikia mūsų. 
Taip solidarumas įsikuria post-religinėje perspektyvoje. 

Plėtodamas metafizinės stokos temą, Kavolis atkreipia dėmesį į 
tai, kad anapusybės „dimensijų“ nebereikšmingumas dabarties žmo- 
gui anaiptol nepakeičia pamatinės egzistencinės intencijos - trans- 
cendavimo siekio. Kaip tik priešingai, „[...] žmogui apskritai nieko 
žmogiška nepakanka.“ Šio nepakankamumo ir šio siekio moty- 
vuojamas transcendavimas yra ne kas kita kaip tikėjimas. Savo 
ruožtu, „/tJikėjimas duoda pradžią griežtai individualiam žmogaus 

pasirinkimui galutiniųjų savo gyvenimo tikslų, kuriais remiasi prak- 
tiškoji jo veikla, kiek ji yra išoriškai nepriversta“."? Pagaliau pačiam 
Kavoliui tinka ir neabejotinai jo paties patirtimi paremta tai, ką jis 
labai kondensuotai yra parašęs apie Vinco Kudirkos tikėjimą: 


Kudirka stovėjo ne prieš Nieką, bet prieš Nežinomybę, kurioje žmogus 
gali išskaityti tai, kam jis pajėgus. Tikėjimas yra Visko įkurdinimas Ne- 
žinomybeėje. Tai, ko negalima žinoti, bet kuo tikima, tampa visų svarbiausia. 
Ir savo svarbiausiam žmogus atiduoda save. Gyvenimas prasmingas, kai jis 
pažymimas tokia savęs dovana. Nelieka jis tuščias, nes jį persunkia pa- 
stanga. Nelieka beprasmis, nes tampa ištisu tikėjimo reiškimu, pripildančiu 
kasdienybę. 

Žmogus prieš Nežinomybę - tai moderniojo žmogaus dvasios būsena. 
[...] Žmogus gali aukoti savo egzistenciją tam, ką jis tiki [...]. Žmogus gali 
aiškiausią ir artimiausią dalyką - patį save - padovanoti labiausiai abe- 
fotinam - pačiai Nežinomybei, kurioje jis sukuria savo vietą. Žmogus gali 
tikėti.?? 

Tikėjimo plotmėje asmeniškumas vėlgi kuo glaudžiausiai siejasi 
su tarpasmeniškumu. Nepaisant to, o gal veikiau kaip tik todėl, kad 
„Žmogaus nepakankamumas įrašytas jo būties pagrinduose“, jam 
„yra likusi laisvė būti kitiems reikalingam“ .'? Egzistencijai esmiška 
stoka dargi reikalauja solidarumo: kaip tik ribotoms būtybėms rei- 
kalingiausios meilė ir ištikimybė. Kalbėdamas apie Antaną Škėmą 
Kavolis pastebi, kad reikšmingiausias išgyvenimas jam buvusi mirtis, 
nes „[-..] ji pats didžiausias žmogaus trūkumas: ir todėl ji žmogų 
padaro kitų ištikimybės vertą. Tie, kurie mums ištikimi, savo ištiki- 
mybe mums atsveria tą galutinį praradimą, kuriuo iš mūsų kada nors 
bus išplėšta mūsų pačių egzistencija. Todėl mums kitų ištikimybės 
reikia, kad ji mums atsvertų mūsų pačių galutinį defektą. Todėl mes 
savo ištikimybe įsipareigojame ne tobulybės iliuzijai, bet defektuo- 
tai realybei, kuriai mūsų reikia“.*? Šis principas buvo išplėtotas Ka- 
volio vėliau kurtoje vadinamojoje revizionistinėje etikoje dar griež- 
čiau suskliaučiant transcendencijos (šiuo atveju etinės — idealo — 
transcendencijos) klausimą ir ta sąskaita dar labiau pabrėžiant so- 
lidarumą su savarankiška netobulybe - žmonių tikrove. Revizio- 
nistinės etikos skiriamieji bruožai, - kad „[j|aučiama ne pareiga 
realizuoti idealų reikalavimą, o įsipareigojama netobulumui ir neuž- 
baigtumui, kuriam reikia m4s4, kad sustiprintų savo egzistavimo 
būdą tokį, koks jis yra“ 3! 

Tremties patirtis labai išryškina egzistencijai esmišką baigtybę, 
padaro ją kone apčiuopiamą tiek asmens, tiek bendrijos plotmėse. 
Mirties, arba egzistencijos baigties, perspektyva pati savaime yra 
destruktyvi, bet ji gali tapti reikšminga kaip galutinis solidarumo 
fonas: „[...] niekada neįtikinsiančioje jos [mirties, - A. S.] akivaizdoje 
tikra palieka tik tai, ką ir visko, kas žmogiška, sunaikinamumo per- 
spektyvoje verta perduoti kitiems. O tai yra tiktai žmogaus įsiparei- 
gojimas kitam žmogui, kurio galutinis pagrindas - skausmas su juo 
ir už jį.“3? „Vienintelis dalykas, kurį esame paveldėję, yra visų daiktų 
netikrumo pajutimas. Vienintelis dalykas, kurį turime, yra mūsų išti- 
kimybė tiems kitų egzistencijos fragmentams, kuriais sugebėjome 
susižeisti. Šios ištikimybės architektūrą išsaugoti neištrupėjusią sa- 
vyje - pagrindinis nužemintųjų religijos reikalavimas.“33 

Skausmas už kitą, arba atjauta, yra, be kita ko, savitas atminties 
įrankis. Vienas iš svarbiausių, galbūt pats svarbiausias ištikimybės 
pavidalas - atmintis, arba ištikimybė tiems, „kuriuos tik mes tega- 
lime prisiminti“.* Kavolis rašė, kad Algimantas Mackus „yra pa- 
jutęs [-..] ištikimybės įsipareigojimą tiems, kurie jau nieko nebeturi 
kaip tik mus. Jis yra supratęs, kad šito solidarumo negalime išduoti, 
[...] kad mūsų pareiga gyventi už tuos, kurių jaudinanti egzistencija 
liko žmogų triuškinančios istorijos plotmėje neužbaigta, baigimo 
besišaukianti“.5> Jis taip pat kėlė uždavinį suprasti Vinco Kudirkos 
„neužmirštamumo paslaptį“ .3* Tiktai atminties dėka mirtis „[...] ne- 
sunaikina žmogaus neužmirštamumo. Gyvieji yra už tai atsakingi. 
Ir kiekvienas atsakingiausias už neužmirštamumą tų, kuriuos tik jis 
gali prisiminti. Mes gyvename, kad išsaugotume žmonijai tą patirtį, 
kurios vieninteliais sargais esame“ .*7 

Tačiau istorinės, istorijoje besiskleidžiančios bendrijos atmintis — 
ne vien savaiminė, gyva, ji visuomet kartu ir dirbtinė, arba kūrybinė: 
įpavidalinanti ir tuo būdu leidžianti išsaugoti pirminę apsisprendimo 
intenciją. Būtinas atminties sandas yra kūrybinis liudijimas. „Prieš 
triuškinančią istorijos galią, prieš savyje pajustą užšalimo pagundą ko- 
voti tegalima poetine pastanga. Tik jinai pajėgia priminti pamirštąją 
ištikimybės problemą: kaip sukaupti savo gyvenimą gelminiams įsi- 
pareigojimams ir nuolat [...] išgyventi tą reikšmę, kurią jie turėjo pir- 
mojo apsisprendimo akimirką [-..]“.?* Asmens tapatybė anaiptol nėra 
savaiminis dalykas, ji reikalauja atnaujinimo, atstatymo, be kita ko, 
įmanomo kūrinių dėka. „Negalima užsimiršimu (užmarštimi, - A.S.) 

išduoti buvusiųjų gyvenimų nepasibaigusio reikšmingumo, kuris 
transcenduoja gyvybės ribotumą. Tai yra viskas, ką mes turime, kas 
mums tikrai priklauso, labiau net negu mes patys priklausome sau. “*? 


Anapusybės ir solidarumo sampratos berods darosi sudėtinges- 
nės, įgyja naujų bruožų Sągmoningumo trajektorijose, nors to, ką 
sakė anksčiau, Kavolis, kaip paprastai, neatšaukia. 

Santykis su anapusybe apibūdinamas dialektiškai. Interpretuojant 
Nykos-Niliūno eilutes, pradedama vėlgi nuo apsisprendimo klau- 
simo: „Žmogaus gyvenimo trajektorija: iš asmeninio pasaulio į pri- 
brendimą „gimtajai žemei' - į natūralią priklausomybę, kurią reikia 
surasti (į kurią įsiklausyti - žmogaus gyvenimo paskirtis).“?? Tai su- 
dėtinga trajektorija „iš savęs į savo vietą žemėje“, nes ją kreipia ir 
aptartasis tikėjimas, arba, kaip šįkart peraiškinama, „iliuzijos, ku- 
rios pajėgia būti reikšmingos mums“. Šis savitas egzistencijos intar- 
pas - reikšmingos iliuzijos - veikia dvejopai: „Jos mums atveria akis 
jų sukeltu nepasiekiamo ilgesiu — ir mūsų akis vėl uždaro, [-..] jeigu, 
to ilgesio vedami, nekovojame prieš konkrečiąsias formas, kuriomis 
tos iliuzijos prisistato mūsų naudojimui.“?! Judėjimą minėtąja tra- 
jektorija valdo ypatingas dėsnis. Apie svarbiausiąjį tikimą dalyką, 
arba svarbiausiąją iliuziją, Kavolis sako: „Transcendencija nėra nei 
tradicinė duotybė, kuriai galima tik pasiduoti, nei iliuzija, kurią rei- 
kia su švietėjišku pasipiktinimu atmesti. Tai, kas buvo užčiuopta 
tikėjimo įvaizdžiais, yra reikšminga iliuzija [...]“?? 

Kaip tik tokių „reikšmingų iliuzijų“ klodai yra kultūros bei sąmo- 
ningumo istoriko ir civilizacijų analitiko darbo sritis. Be humani- 
tarinio ir sociologinio požiūrių į kultūrą, kuriuos kultivavo kaip pro- 
fesionalas, pats Kavolis labai atsargiai, kaip apie prielaidą, kalbėjo 
apie „tam tikros rūšies metafiziką“.?? O metafiziką jis suprato kaip 
vienokią ar kitokią transcendencijos sampratą, taip pat vienokį ar 
kitokį žmogaus prigimties aptarimą. Jam kaip kultūros tyrinėtojui 
tai buvo visiškai realūs, o kartu esmiškai daugiskaitiniai dalykai, 
pasirodantys kultūros istorijoje kaip įvairios ir skirtingos anapu- 
sybės ir žmogaus prigimties sampratos. 

Toliau artikuliuodamas reikšmingos iliuzijos sampratą Kavolis 
pasitelkia Alfonso Nykos-Niliūno poeziją ir atveria sudėtingo 
tarpasmeniškumo matmenį: „sąmoningo“ aš solidarumą su „nesą- 
moningu“ kitu (žinoma, sąmoningumo - nesąmoningumo perskyra 

tėra santykinė). „Žmogus gyvena ir miršta nežinojime, bet jo išti- 
kimybę galima gyvenime pažinti, ir ji lieka mirties nesunaikinama. 
„Aš? palieka ,jų? kovą branginančiu stebėtoju, žinančiu, kad tik tie, 
kurie „kovoja nepažindami teisybės?, kurių kova apdengta iliuzijo- 
mis, jaučia, kad jie prasmingai krinta'. Sąmoningas žmogus nebeturi 
prasmingo žuvimo iliuzijos. Bet ir sągmoningam žmogui šaukia kito 
žmogaus balsas [...]“.Galima teigti, kad „gyvenimas ir mirimas ne- 
žinojime“ ir „prasmingo žuvimo iliuzija“, kurios nebeturįs „sąmo- 
ningas žmogus“, nurodo į tolimiausią, Nietzschės užbrėžtą mąstymo 
akiratį, būdingą Kavolio mąstymui. Nagrinėdamas savito solida- 
rumo, kai „sąmoningas“ aš yra solidarus su „nesąmoningu“ kitu, 
prielaidas, Kavolis aiškina, kokie šiandien apskritai gali būti žmogui 
deramo gyvenimo pagrindai: 


Svarbiausia yra ne tikėjimų, žodžių ir iliuzijų struktūros, bet kaip tik jų 
praradimo skausme atsiveriąs jų reikšmingumas (kaip tik dėl to, kad jie 
trapūs kaip ir pats žmogus, jie gali būti žmogui reikšmingi) ir giliausiai pra- 
bylanti žmogaus būties tiesa (žmogaus tiesa yra tai, kas išlieka, suvokus viso, 
kas jam priklauso ir kam jis priklauso, laikinumą).?* 


Ši sudėtinga solidarumo bei ištikimybės ir kartu nepriklausymo ar 
bent atokumo visuma susilaukia balansuoto ir „liberalaus“, jei šis 
žodis čia tinka, aptarimo: „[...] egzistencinė ištikimybė savo tikėjimui 
reikalinga sujungimo su bendruomenine atsakomybe taip gyventi, kad 
tikėjimo vykdymo aktais būtų duodamas visai bendruomenei kūry- 
binis įnašas meninėje, religinėje, mokslinėje, ekonominėje ar politinėje 
plotmėje - ir kad nebūtų atimama galimybė kitiems, ir skirtingų tikė- 
jimų atstovams duoti savuosius įnašus, kuriems jie pajėgūs.“ Žmo- 
nių solidarumą Kavolis kuo glaudžiausiai siejo kaip tik su „sąmonin- 
gumo“ puoselėjimu. Tai gali būti gyvenimo uždavinys: „Kas nušvietė 
kitų sąmoningumą, gali mirti, nieko daugiau nelaukdamas (ir neno- 
rėdamas).“?“ Šį motyvą jis išryškino interpretuodamas Nykos-Niliūno 
poeziją. „[...] Nyka prarasties akivaizdoje tiki, kad jo kova duos švie- 
sos kitiems; kad joje svarbiausia - [...] metafizinis dalijimasis, ga- 
lėtume net pasakyti: mirtingų sielų bendravimas [...]. Neatimti to 
bendravimo galimybės tiek, kiek ji nuo mūsų priklauso, - šioje są- 
moningumo struktūroje svarbiausia žmogaus pareiga žmogui.“ Čia 
pat įterpiamas niuansas, visai tiesiai ir visai asmeniškai kalbantis apie 
paties Kavolio savipratą bei jo veiklos uždavinį: 

Gyventi atvirume ne vien savo ir kitų išgyvenimams, bet per juos, atidžiai 
pasiklausius, atskambančiai žmogaus būties istorijoje, gamtoje ir ilgesy di- 
namikai. Ieškoti šią dinamiką atitinkančių savo laiko ir savo kalbos žodžių. 
Jais apginti vienintelį žmogaus civilizacijoje laimėjimą, blaivios emocijos 
komunikacinę galimybę.?" 


Sistemos, negacija ir istorija 


Aišku, kad ribinis ir dialektinis santykis su anapusybe slepia sa- 
vyje galimos negacijos momentą. Lygiai tas pat būdinga santykiams 
su asmenimis, ištisomis bendrijomis ir įvairių lygmenų prasmių an- 
sambliais. Asmeninio santykio plotmėje Kavolis apie tikėjimo ob- 
jektą, arba reikšmingą iliuziją, sako, kad prieš ją „[-..] reikia - su 
meile jai - kovoti. (Kovoti su ja tik ten, kur ji ir mylima: savyje.)“?š 
Paties Kavolio pozicija šiuo atžvilgiu nėra nei antimetafizinė, nei 
empiristinė, nei mokslinė. Tiksliausia būtų ją pavadinti postmeta- 
fizine, panašiai kaip kalbame apie jo postreliginę poziciją. Nors ir 
apeliuodamas į sociologinę empiriją, Kavolis prieina prie atsargios 
(„galbūt“) išvados, būdingos daugeliui mąstytojų, mąstančių po 
Nietzschzės: „Vienintelis prigimtinis poreikis, kurį galima konsis- 
tentiškai, nenusižengiant empiriniams duomenims, priskirti visiems 
žmonėms, yra tam tikras žmogaus nesutilpimas visais savo gyvenimo 
momentais į bet kokias galimas aprašyti normatyvines sistemas ar 
institucijų reikalavimus. Joks žmogus visiškai nesutelpa į jokį tekstą, 
normatyvinę sistemą ar institucijų reikalavimus. [...] Iš šio pirmykš- 
čio nesutilpimo [...] galbūt kiltų ir išvada, kad žmonės nesutilps ir į 
jokią transcendencijos doktriną.“?? 

Negana to, galima teigti, kad atvira negacijos galimybė, kuria reiš- 
kiasi tasai pamatinis nesutilpimas, yra savitas dabarties imperatyvas. 
Dabarties kontekste negacija aptariama dargi kaip dalyvavimo pras- 
miniame ansamblyje ir priklausymo bendrijai būtina sąlyga: „Tam, 
kas žmogui „liepta? - sistemoms, institucijoms, paveldėtai tradicijai — 
galima priklausyti tiktai išmokus jose, anot Nykos, „nelegaliai gal- 
voti' - t.y. jų žodžiais ginti savyje pajustą gyvenimo reikšmės sam- 
pratą. Galvojimas turi būti pasipriešinimo tai sistemai, kurios 
kategorijomis galvojama, aktas.“ !*? 

Negacijos principą, kurį jis pats, ko gero, nuolat taikė, Kavo- 
lis labai aiškiai suformulavo apibūdindamas savo pirmąją anglišką 

knygą - Meninės raiškos sociologinė analize: „Dariau prielaidą, kad 
vaizduotė visuomet gali sakyti ,taip' arba ,ne' apie tai, ką ji pastebi, 
su kuo ji susiduria. Visada galime tiesiogiai arba inversiškai atspin- 
dėti savo aplinką: matyti tai, kas yra, ir savo veikla tvirtinti arba 
protestuoti ir bandyti pakeisti. Vaizduotė operuoja šiomis dviem san- 
tykiavimo su esama socialine tikrove galimybėmis, bet ir neigėją 
apsprendžia tai, ką jis neigia.“!?! Panašių dvilypių radikaliai laisvų 
santykių galimybes jis įžvelgė santykyje su simbolinėmis struktū- 
romis, kultūros dariniais, socialinės tikrovės pavidalais ir kita kuo. 
Kultūrinėje psichologijoje Kavolis šitai vadina vaizduotės dialektika 
ir traktuoja kaip mechanizmą, tarpininkaujantį tarp asmens ir socia- 
linės tikrovės. Vaizduotės galia atstovauja individualiai sąmonei, 
subjektui („subjektyvumui“). „Galima postuluoti, kad žmogiškojo 
subjektyvumo turinys, kiek jis formuojamas sociologiškai, yra arba 
tiesioginis, arba atvirkštinis jį veikiančios socialinės tikrovės atspin- 
dys. Tokį mechanizmą suprantu kaip iš esmės universalų, galintį 
funkcionuoti visais laikais ir visose vietose.“!92 Abejotina, ar šį pos- 
tuluojamą sugebėjimą išsiveržti iš socialinės, sociologijos analizuo- 
jamos plotmės galima sučiuopti sociologiškai, psichokultūriškai ar 
kaip kitaip moksliškai. Jau tai, kad jam priskiriami universalumas 
ir visuotinumas, kelia dėl to abejonių, vadovaujantis paties vėlyvojo 
Kavolio metodologiniais kriterijais, o kartu nurodo į tai, kas tradi- 
ciškai vadinama metafiziniais dalykais. Tačiau kokia bebūtų laisvei 
atstovaujančios vaizduotės dialektikos esmė, Kavolis ją apibūdina 
ir nagrinėja humanitarinių bei socialinių mokslų plotmėse: vaizduo- 
tės dialektika lemia poliariškai skirtingų atsakų į esminius istorijos 
iššūkius galimybes. Antai „[m]odernistinės ir antimodernistinės te- 
mos yra žaliavos elementai, tarp kurių konstruojanti vaizduotė gali, 
sąmoningai ar ne, pasirinkti; kaip tik šių alternatyvų pasirinkimai ir 
materializuojasi populiariais meno stiliais, socialiniu elgesiu ar sa- 
vivoka“.'9> Apskritai kalbant, visų veiksmų galimybės išbandomos 
vaizduotėje ir arba pasmerkiamos, arba panaudojamos pateisinti 
būsimam elgesiui. Tačiau kiekviena vaizduotė savo ruožtu „[...] pri- 
klauso tam tikrai kultūrinei tradicijai ir veikia arba pagal, arba prieš 
kategorijas, kurias ši tradicija sukūrė“.!0* 

Prasmės, jų ansambliai ir tų ansamblių ansambliai bei sudėtingi 
visų šių dalykų santykiai ir sąveikos tilptų tame, ką Kavolis vadina 
humanitarine kultūros samprata. Tačiau nepakanka išaiškinti reikš- 

mes ir jų ansamblius, reikia dar tirti, kaip tos reikšmės funkcionuoja. 
Juk reikšmių rinkiniai, simbolių struktūros tampa žmonių veiklos mo- 
tyvais ir turi pasekmes jų veiksenai. Kaip tik todėl šalia humanitarinio 
įsiterpia sociologinis požiūris į kultūrą. Kavolis, šiaip ar taip, pirmiau- 
sia buvo sociologas. Svarbiausias kultūros sociologijos klausimas kaip 
tik ir būtų: kaip prasmės funkcionuoja visuomenėje? Kavolis plačiai 
svarsto, kokiuose laiko ir erdvės rėmuose, gyvenimo srityse, kokiems 
individams ir kokioms visuomenės grupėms tam tikri reikšmių an- 
sambliai yra gyvybingi, kada ir kur jie yra pajėgūs galioti, ką ir ko- 
kiomis aplinkybėmis jie gali įpareigoti. Vis dėlto Kavolio sociologija 
palieka neabejotinas pačias radikaliausias individo galimybes santy- 
kiauti su buvusiais ir esamais prasmių ansambliais. Pasak jo, „[k]ū- 
rybinga vaizduotė veikia dialektiniu principu, galėdama socialinę 
realybę priimti, su ja identifikuotis, ją reprezentuoti —- arba atmesti, 
kritikuoti, stengtis išreikšti alternatyvą, priešingą tam, kas jau yra.“ 

Gebėjimas šiais radikaliais būdais santykiauti su tikrove būdin- 
gas ne tik asmenims, bet ir bendrijoms. Visuomenė ne tiesiog įrašo 
save į kultūrą, kuri būtų kažkas panašaus į gatavą ir socialinei tikro- 
vei absoliučiai lemtingą prasmių agregatą, ji yra „[...| interpretuo- 
jama kūrybingos vaizduotės, sakančios ,taip' arba ,ne' viskam, kas 
jau yra“.!“* Aišku, tasai visuomet suverenaus aš nyčiškas „taip“ arba 
„ne“ sakymas visam kam nurodo tik kraštutinybes, ribines individo 
ir bendrijos galimybes; Kavolis - kultūros sociologas - yra aptaręs 
įvairias apsisprendimo atmainas - instrumentinį, kompensacinį, de- 
koratyvinį, perversinį kultūros teikiamų prasmių „naudojimą“. Jie 
svarbūs tuo, kad kultūra pasirodo ne kaip totalus ir savaime aiškus 
dalykas, o yra siejama su jos visuomeninio gyvavimo mechanizmais. 
Be to, tai, ką jis vadina kūrybine vaizduote ir kas gali tapti negatyvia 
instancija esamybės - tiek kultūros reikšmių ansamblio, tiek socia- 
linės tikrovės - atžvilgiu, kartu yra ir šios esamybės kaitos bei trans- 
formacijos šaltinis. Kaip minėjome, pati savaime tokia laisvė tėra 
tik negatyvus, „prigimčiai“, kaip sąmonei atsiveriančiai tuštumai, 
atstovaujantis dalykas, bet iš šios tuštumos kažkas gali išaugti ir 
turėti lemiamas pasekmes socialinei kultūrinei tikrovei. 


Šie tiesioginiai filosofiniai pasisakymai grindžia kultūros istorijos 
analitiko veiklą: žmogaus „pirmykštis nesutilpimas“ į jokius pras- 
minius kontekstus ir šitaip pasireiškiantis jo prigimties ne-prigim- 


79 


Arūnas Sverdiolas 


tinumas kreipia į žmogaus tikrąją prigimtį — istoriją — ir daro pasta- 
rosios analizę maksimaliai svarbią. Sąrmoningumo trajektorijose 
prasmių visuma apibūdinama kaip „pagrindinės galvojimo ir jausmo 
struktūros, kurios tam tikrame istorijos laikotarpyje suteikia jam 
būdingą formą to laikotarpio žmonių spontaniškam galvojimui ir 
jausmui“.!“ Ebpocbųy signatūrose tas pat nusakyta kaip „laikotarpį 
integruojančios reikšmių struktūros“ .!9? 

Vis dėlto tos reikšmių struktūros visuomet buvo kone paradok- 
saliai siejamos su aš būdingu radikaliu negacijos sugebėjimu. „[...) 
Nors viskas, kas mūsų ir mums sukurta, bus laiko išgraužta, savo 
egzistencijoje aš pasiliksiu, nesutiksiu, kad mane iš mano egzisten- 
cijos kas išplėštų, palikdamas joje tuštybę [t.y. tuštumą, - A.S.], kur 
turiu būti aš, sąmoningas žmogus [...].“!9* Šią mintį Kavolis inkrus- 
tavo Nykos-Niliūno „Septintosios arba agnostiškosios elegijos“ 
eilutėmis: 


Kad bus sunaikinti pasaulyje žmogaus ir Dievo žodžiai, 
Bet niekas nepajėgs sunaikinti manęs.!? 


Bendraujant su Kavoliu, šis ramus įsitikinimas savojo aš nepa- 
žeidžiamumu jokiems reliatyvizmams kartkartėmis iškildavo ir kas- 
kart nustebindavo: Kavolis atrodė nepaliestas tos valios atrofijos 
„žalos“, kurią Nietzsche įžvelgė istorijoje. 

Kartais, ypač Nužemintųjų generacijos laikotarpiu, Kavolis isto- 
riją apibūdindavo kaip mįslingą substancišką ir individui priešišką 
galią: „Istorija - žmogui svetimas, neribotos galios mechanizmas, 
kuris paneigia ir sunaikina kiekvieną impulsą, priešingą nežinomai 
jo judėjimo krypčiai. Istorija — ištisinis pasityčiojimas iš žmogaus ir 
visų jo tiesų subjektyvumo.“!!? Pasak jo, „[nl]ėra jokių žmogui pras- 
mingų reveliacijų istorijos slinktyje. Nei jos dėsniai, nei atsitiktinu- 
mai nepasako, kodėl žmogus kenčia, kuo jis gyvena ir kokie jo tiks- 
lai.“"!! Be to, galima sakyti, kad istorija yra bendrijos egzistencinės 
patirties laukas: ji atveria bendrijai tą patį, ką individui atveria mir- 
ties galimybės atvirumo, esmiškos baigtybės suvokimas: „Ne tiktai 
istorija, kol ji tęsiasi, niekina žmogų ir jo pastangas, bet ir nežino- 
mybė, kuri slepiasi už istorijos ir vieną valandą ją drastiškai užbaigs, 
šiuo atominiame amžiuje kasdien gresiančiu finalu galutinai pa- 
tvirtins tai, ką istorinis patyrimas preliminariai liudija, - žmogaus 
nužeminimą.“!!2 

Kavolis čia paliečia temą, kurią buvo pasiūlęs ir svarstęs Juozas 
Girnius!!3. Girnius grindė ypatingą kultūros kūrinio buvimo būdą - 
kūrinys atsiranda tam tikru istorinio laiko momentu, bet nepraeina, 
o lieka. Kavolis atmeta vieną iš svarbiausių „guodžiančių“ Girniaus 
minčių apie kultūros „laimėjimų“ išlikimą net nepaisant pačios kul- 
tūrinės bendrijos žūties ir radikaliai teigia, kad „[...] galutinė laisvės 
prasmė vertintina ne istoriškai, jos vaisių išlikimu, bet moraliai, [...] 
jos prasmė priklauso nuo paties žmogiškojo atsistojimo prieš kos- 
minį pasityčiojimą savaime [t.y. savaiminio, - A. S.] vertingumo 
[-..]“. Kosminiu, arba metafiziniu, pasityčiojimu jaunasis Kavolis 
vadino pirmiausia „priverstinius“, t.y. lemtingus, bet paties žmo- 
gaus nepasirenkamus kardinalius jo egzistencijos momentus - gimi- 
mą ir mirtį. Todel, pasak jo, „[...] kūrybinių pastangų, kuriomis 
šis atsistojimas išreiškiamas, sunaikinamumas nieko nebereiškia 
laisvės prasmę sveriant. Žmogus pačia savo kūrybinės pastangos 
rimtimi paliudijo ir įrodė save; ir tame, kad žmogus kūrė, kad jisai 
turėjo šaltos aistros kurti, nors žinojo, kad mirs ir jis, ir jo kūry- 
ba, - glūdi laisvės prasmė, ne tame, kad jo kūriniai išliks vieną ar 
kitą tūkstantį metų“.!!* 

Šis iš konkrečios polemikos kilęs ir jos pėdsakus išsaugojęs sam- 
protavimas ilgam liko svarbus. Istorijos plotmėje žmogaus silpnu- 
mas ir trapumas gali virsti labai savita jo stiprybe, įgalinančia šiuo- 
laikinį būdą stoti lemties akivaizdoje: „Istorijos neprasmingumams 
pro juos dengiančias ideologines iliuzijas pražvelgti reikia būti jos 
kuo tobuliau nužemintam. Istorija ypač tobulai triuškina mažuosius. 
Bet ir istorijos mažieji gali įgyti nesutriuškinamą žmogišką reikšmę, 
kai jie radikaliai, nebijodami apnuoginti savo silpnybės ir savo sen- 
timentų, konfrontuoja su savo likimu ir, su juo besigrumdami, su- 
bręsta.“!"5 Branda lemties akivaizdoje, subrendimas kovojant su 
lemtimi — bene pozityviausias žmogaus tikslo formulavimas, kokį 
Kavolis yra pateikęs. 

Vėlyvuoju savo kūrybos laikotarpiu Kavolis grįžta prie to paties 
klausimo lyginamųjų studijų perspektyvoje ir svarsto kaip vieną iš 
vadinamųjų tvarkos paradigmų - „tragiškąjį scenarijų“. „Tragiš- 
kajame veiklos scenarijuje randame individus, kurie kovoja su vi- 
satos santvarka ir žlunga, bet jų žlugimas kovojant su galingesniu 
principu, įsitvirtinusiu visatos sąrangoje, lieka reikšmingas ir ką nors 
atskleidžia apie juos pačius, apie žmogų apskritai arba apie pačią 

visatą. [...] Tragiškasis herojus kovoja su visata, kuriai trūksta har- 
monijos, kurioje yra esminis plyšys, esminis netobulumas ir į kurią 
jis negali pasinerti, nes tas plyšys, tragiškasis konfliktas jam nepa- 
lieka vietos.“ !!* 


Universalizmas ir policentrija, 
visuma ir detalė 


Dabarties žmogaus egzistencijos apmąstymas virto savotiška te- 
leologine perspektyva, kuri Kavolio kultūros istorijos bei teorijos 
darbuose nebeaptariama ir nebesvarstoma, tačiau suponuojama 
kaip modernizacijos trajektorijų a priori. Tai visiškai įmanoma, nes 
dabarties žmogaus egzistencijoje kaupiasi visos Vakarų kultūros 
raidos pasekmės: dabartinis žmogus yra daugiausia modernybės, 
Naujųjų laikų vaisius. Savo ruožtu modernizacija suprantama kaip 
pamatinė ir universali kultūros dinamika. Apskritai vienokia ar 
kitokia teorinio žvilgsnio perspektyva kultūros tyrimuose neišven- 
giamas dalykas, kuris kiekvieną kultūros istorijos veikalą daro ne 
tik sąmonės archeologija, bet ir savotiška autoriaus, laikmečio, 
bendrijos ir kartos sąmonės genealogija. Perspektyvą konstravo net 
Hegelis, pretendavęs parašyti visa apimančią, taigi perspektyvas 
įveikiančią dvasios istoriją. Tačiau XX amžiuje globalinė hėgelinė 
vizija aiškiai pasirodo nebeįmanoma. Kavolis labai tiksliai fiksuoja 
šio pamatinio filosofijos persiorientavimo pasekmes; tiesiogiai ne- 
cituodamas ir neminėdamas Nietzschės, jis vis dėlto mąsto kaip tik 
Nietzschės atvertame akiratyje. Post-nyčišką mąstyseną, kurioje 
ataidi ir atitinkamai transformuota Hegelio mintis, rodo kad ir 
tokia trumpa radikali Kavolio replika: „Jo [žmogaus, - A. S.] tiesa 
yra melas, nes kiekvienu apibrėžimu tegalima aprėpti dalį tiesos, 
ir tuo, ko nepajėgiama pasakyti, sakomoji tiesa tampa apgaule.“ V" 
Taigi visybės aprėptis ir žmogiškoji tiesa susiejamos prieštaringai: 
aprėptis būtina, kad galima būtų „sakyti tiesą“ (Hegelis), o kartu 
ji neįmanoma dėl esmiškos žmogaus baigtybės, taigi ir jam esmiško 
„melo“ (Nietzsche). Kultūros apmąstymo teleologinė perspektyva 
išlieka ir po Nietzschės atliktos esminės filosofijos transformacijos, 
bet dabar ji gali būti siejama nebe su visuotine kultūros istorija, 
o nepalyginamai kukliau - su vienu vadinamojo perspektyvizmo 

variantu, būtent su interpretatoriaus akiračiu ir daugeriopomis šio 
akiračio apibrėžtimis. 

Perspektyvą galima įžvelgti Kavolio sąmoningumo istorijos dar- 
buose, atkreipus dėmesį į kai kurias trumpas, bet pakankamai 
raiškias nuorodas. Šiaipjau esminį sąmoningumo istorijos klausimą 
kelia „[-..] gyvybiškai svarbūs pokyčiai, kuriuose sekuliaristai sugeba 
įžvelgti dvasingumą“. Čia pat nusakoma, ko gero, svarbiausia pa- 
skata užsiimti sąmoningumo istorija, tiesiogiai susijusi su tuo, ką jau 
nagrinėjome remdamiesi daugiausia ankstyvesniais Kavolio darbais: 
„Šis klausimas tampa esminis tuomet, kai imama stokoti ir rimtai 
1lgėtis patikimų ir nusistovėjusių savęs, gamtos, visuomenės ir trans- 
cendencijos prasmių.“!!š Kiek toliau šie stoka bei ilgesys eksplikuo- 
jami ir vaistas nuo jų nurodomas jau visiškai konkrečiai: „Nuoseklių 
istorijų kūrimas yra vienintelis būdas apsiginti nuo patiriamo bena- 
miškumo pojūčio.“!!? Pagaliau su tiksliai atmatuota autoironijos 
doze: „[...] sąmoningumo istorija yra „romantiška? disciplina, vi- 
suomet tam tikra intelektinė autobiografija, mėginimas sukurti savo 
paties sąmoningumo istoriją, tyrinėjimai, paskatinti didelio asmeni- 
nio autoriaus susirūpinimo“. Civilizacijų analizė šiuo atžvilgiu ap- 
skritai panaši, tiktai ji naudojanti „santūresnes saviraiškos priemo- 
nes“.!2? Sąmoningumo istorijos tyrimams daugiausia skirtinos 
Kavolio lietuvių kultūros istorijos studijos, tilpusios į dvi knygas 
arba likusios žurnalinėse publikacijose. 

Tačiau nyčiškąjį perspektyvizmo principą Kavolis įgyvendina ne 
hermeneutiškai, siedamas interpretavimo būdą su hermeneuto (tai 
yra savo paties) akiračiu ir šio akiračio prielaidų apmąstymu (tokia 
minties eiga jam buvo svetima, kartais stebėtinai svetima), o kaip 
metodologinį multidisciplinarizmą ir multiperspektyvizmą. Kavolio 
metodologinius svarstymus šiuo klausimu atitiktų ne hermeneutinio 
rato, o veikiau daugiakampio vaizdinys. 

Svarstant šių metodologinių apsisprendimų pagrindus, vėlgi ten- 
ka grįžti prie Nužemintųjų generacijos. Nagrinėdamas dabarties 
žmogaus sąmonę, Kavolis tuomet skyrė dvejopą - partikuliarų ir 
universalų — solidarumo išgyvenimą. Išeiviai, arba „nuo istorijos 
pabėgusieji“, sielojasi tik dėl jiems padarytų skriaudų. Aišku, kad 
partikuliarus - tautinis, grupinis, ideologinis ar dar koks - solida- 
rumas būdingas anaiptol ne tik tiems, kam Kavolis jį tiesiogiai pri- 
skyrė. Tuo tarpu tremtinius („egzilus“), kurie vėlgi suprastini ne 

tik kaip konkreti bendrija, o daug platesne prasme - kaip dabarties 
sąmoningi žmonės apskritai, „[...] patirtoji skriauda yra įjautrinusi 
visuotiniam egzistencijos neharmoningumui ir iš šio pajutimo ky- 
lančiai moralinei pareigai“.!?! 

Kalbėdamas apie savosios kartos „egzistencijos pateisinimą“, Ka- 
volis teigė, kad didžiausias jos rūpestis yra kaip tik „visų skausmo 
pavidalų įreikšminimas“. Skausmas universalizuoja asmens žmogiš- 
kumą, jis „visus suartina, nes jis visiems suprantamas“.'2? Žmogiš- 
kumo universalumas patiriamas visų pirma per skausmo universa- 
lumą. Kartos, kurios savimonė nubudo tremtyje, atstovai kaip tik 
yra „išmokę skausmo universalumą“!23, jų patriotizmas - tai jų vi- 
suotinio humanizmo apraiška. Aiškindamas šio visuotinumo atsira- 
dimą, Kavolis yra keliskart citavęs ir komentavęs Liūnės Sutemos 
eilėraštį „Nebėra nieko svetimo“, taip pat Nykos-Niliūno Prara- 
dimo simfonijų eilutę: „Nė vieno artimo, nė vieno tolimo žmogaus.“ 
Iliustruodamas nužemintųjų ištikimybės savajai bendrijai būdingą 
bruožą - universalizmą - jis rašė apie Mackų: „Įsipareigodamas lie- 
tuvių visuomenėje liudyti jautrumą visų skausmui Algimantas Mac- 
kus surado vienintelę jam įmanomą galimybę būti lietuviu.“ 123 

Iš esmės to paties universalaus solidarumo principo atmainą vėl 
aptinkame gerokai vėlesniame Kavolio mėginime kurti vadinamąją 
revizionistinę etiką: vienas iš jos postulatų nusakomas kaip „[t]eisės 
visiems žmonėms (ir visoms grupėms) savo pastangomis gerinti savo 
gyvenimo kokybę, individualiai ar kolektyviai, pripažinimas; kiek- 
vieno nedestruktyvaus gyvenimo būdo pripažinimas; pirmenybės an- 
gažuoti moralinę energiją savo visuomenėje ar svetur tiems, kuriems 
sunkiausia — slegiamiems, išnaudojamiems ar pamirštiems, — pri- 
pažinimas“ .!25 

Bet universalizmas Kavolio galvojime anaiptol neneigia pliura- 
lizmo. Jau 1959 metais jis rašė: „Jei bendruomenėj egzistuotų vie- 
nui viena simbolių sistema, kuri, be to, būtų pajėgi jam pačiam 
patenkinamai interpretuoti visus žmogaus gyvenimo patyrimus, 
žmogus nė negalėtų pajusti šiuose simboliuose glūdinčios vidi- 
nės abejotinybės.“!2* Šis hipotetinis ir apriorinis „jei egzistuotų“ 
vėliau, atliekant sociologines ir humanitarines kultūros studijas, 
pavirto sąlygą nusakančiu „tada, kai egzistuoja“. Alternatyva 
vienintelei simbolių sistemai, arba prasminei visumai ir jos nea- 
bejotinybei, tapo ypač svarbi tada, kai Kavolis ėmėsi civilizacijų 

analizės ir moralinių kultūrų lyginamųjų studijų. Kalbėdamas apie 
dabartį jis paprasčiausiai konstatuoja, kad „[ml]ūsų protai daugiau 
spontaniškai nebelinksta civilizacinio varianto laikyti universaliai 
reikšmingu“ .!27 

Civilizaciją Kavolis aptaria kaip „pačią didžiausią simbolinę 
struktūrą, kurią galima atpažinti žmonijos patirtyje“, kaip „di- 
džiausiąją [prasmių, - A. S.] visumą, kurią galima suvokti“,'2š kaip 
didžiausią veikiantį ir suvokiamą sociokultūrinį darinį. Svarbiausia 
jam tai, kad kiekviena civilizacija „[...] vienaip ar kitaip siekia pras- 
mingai suvokti visa ką, visą pasaulį, visa tai, su kuo jos [civilizaci- 
jos, - A. S.] susiduria, surasti vietą visam kam, kas egzistuoja“ .!?? 
Šiaipjau žmonijos patirtis kristalizuojasi skirtingų lygmenų sim- 
bolinėmis struktūromis. Šia prasme civilizacija - pats plačiausias, 
visuminis tikrovės įprasminimo rėmas. Kalbant apie civilizaciją da- 
roma prielaida, kad esti tam tikros bendriausios kultūrinės konfigū- 
racijos, reikšmių, kategorijų ir jausmų sistemos, kurių rėmuose vyksta 
visas visuomeninis gyvenimas. Kartu civilizacijų analizė sugestijuoja, 
kad kiekviena civilizacija - tai „kultūrinis universumas, turintis savo 
organizaciją, skirtingus dėsnius, skirtingas prielaidas“.!?0 

Nuoroda į simbolių, arba prasmių, visumą iškart įveda i1 mediam 
res, į pačią problemų tirštumą, nes apskritai Kavolis skeptiškai žiū- 
rėdavo į visumas. Kultūra kaip visas gyvenimo sritis apimanti ir vi- 
siškai rišli tikrovė jam taip pat atrodė mažų mažiausiai abejotinas 
dalykas, kurį jis kildino iš klasikinės vokiečių filosofijos visumos 
(Totalitūt) sampratos ir siekio totalizuoti. Jo įsitikinimu, „integruo- 
tos [tai yra integralios, - A. S.] kultūros kaip suprantamos, kaip 
koherentiškos visumos samprata netinka istorinėms visuomenėms 
ir modernioms civilizacijoms“ !?!, 0 ir visiems kitiems kultūros da- 
riniams ši samprata taikytina tik su esminėmis išlygomis. Tiesa, iš- 
lygos, aptariant visuminį požiūrį į kultūrą, anaiptol nereiškia, kad 
Kavolis neigia pačių kultūrų prasminius ansamblius. Nekalbėdamas 
apie civilizacijas kaip apie tam tikras visumas, jis skiria skirtingoms 
kultūroms būdingas „visumos apybraižas“. Jos ganėtinai svarbios. 
„Bet kokios rūšies simbolinių konfigūracijų bendriausias lygmuo 
gali būti laikomas visumos apybraiža - aiškia samprata ar implikuo- 
jama prasme to, ką individas ar kolektyvas stebi, supranta ar jaučia, 
bendro pobūdžio, kurį veikia ir tai, kas yra jo fizinės esaties viduje, 
ir kas išorėje. Visumos apybraižos gali būti arba formalizuotos kaip 

aiškiai išplėtotos kosmologijos ar istoriologijos, arba intuityviai jau- 
čiamos suvokiant bereikšmėje įvykių tėkmėje tvarią reikšmę turin- 
čias akimirkas.“!?2 Bet, šiaip ar taip, visiškas rišlumas neatitinka 
kultūros prigimties. Pasak Kavolio, „kultūra yra spontaniškas, nuo- 
lat kintantis procesas, paliktas pats sau jis natūraliai išsiskleidžia 
pliuralistine forma, iš karto daugeliu pavidalų, kurie vieni kitiems 
prieštarauja“.!3> Šį savo „ontologinį“ įsitikinimą apie kultūros pri- 
gimtį Kavolis yra skleidęs labai įvairiose plotmėse ir dėstęs daugelyje 
tekstų. Bendras žmonių pasaulis yra esmiškai pliuralus, arba dau- 
giskaitinis, pasaulis. 

Aišku, kad ir tai, kas paprastai vadinama visuotine kultūra, Ka- 
voliui yra esmiškai problemiškas dalykas. Globalizacijos teorijos po- 
linkį „laikyti individus ir visuomenes tiesiogiai susijusiais su visuoti- 
ne žmonija“?* jis laiko jos trūkumu. Iš tiesų, dažniausiai kaip tik 
šitaip ir galvojama, dialektiškai siejant partikuliarumą ir visuoti- 
numą. Tačiau Kavolis reikalauja šiame akiratyje atkreipti dėmesį į 
civilizacijas (kurių jis skiria penkias - Rytų Azijos, Pietryčių Azijos, 
budistinę, Indijos, islamo ir Vakarų, kartais pridėdamas dar Afri- 
kos), žiūrint į jas kaip į „ilgalaikes percepcines formas“, „institucio- 
nalizuotas, tebesivystančias substantyvias teorijas“, kaip į „susitel- 
kusias simbolinėse struktūrose“. Jis įspėja, kad „[j]ei iš pat pradžių 
išleisime iš akių šį jų savitumą, iš ,civilizacinių studijų? srities nejučia 
nuklysime į kokį nors „visuotinį socialinį mokslą?“.?5 Iš tiesų turi 
būti priešingai - bendrąja metodologija turi tapti kaip tik civilizacijų 
analizė, kuri siekia tirti „[...] bendrą socialinių mokslų ir humanis- 
tikos dirvą - socialiai kartu patiriamą, istoriškai besiplėtojančią ir 
pasekmes turinčią simbolinę konfigūraciją“.!?* Simbolinės konst- 
rukcijos nagrinėjamos siekiant „[...] aptikti jose glūdintį empirinį 
specifiškumą bei jų istorines konfigūracijas: visa tai daroma lygina- 
mojoje perspektyvoje, išryškinančioje rėmus, iš kurių istorijoje vei- 
kiantys žmonės ir semiasi koncepcijų savo veiksmams, tikslams ir 
galiausiai sau patiems pagrįsti“.37 

Tikroji globalizacija, pasak Kavolio, įmanoma tik per šių di- 
džiausių realių perspektyvų - civilizacijų - sąveiką. Dabartis, galima 
sakyti, yra intercivilizacinė epocha. Kavolis laikė, kad vienas iš civi- 
lizacijų lyginamųjų studijų uždavinių - beje, praktinis uždavinys — 
yra kaip tik „padėti sukurti multicivilizacinį diskurso visetą“ 93, ku- 
riame problemos galėtų būti formuluojamos remiantis skirtingų ci- 

vilizacijų perspektyvomis. Tai atitinka jo įsitikinimą apie substancinį 
civilizacijų skirtingumą, o kartu - įsitikinimą, kad reikia sąmoningai 
kurti jų susikalbėjimo ir sąveikos plotmes. Beje, panašiai moralinių 
kultūrų lyginamųjų studijų uždavinys įsirašo į pozityvias dabarties 
moralumo paieškas. Šiuo atveju lyginamoji metodologija remiasi 
įsitikinimu, kad „[...] žmonijos kaip visumos moralinės patirtys su- 
daro vieną studijų lauką, kuriame lokalesni tyrimai įgyja reikšmę 
santykyje su mūsų atsirandančiu supratimu, kaip žmonija per savo 
skirtingas sudėtines dalis kreipėsi į universalų poreikį rasti patikimas 
teisingo veiksmo normas“."?? Sekuliarizaciją ir sakralizaciją taip pat 
siūloma tirti įvairioms civilizacijoms savitų modelių lygmenyje.!“? 
Apskritai kalbant, „[p]agal naują civilizacinį modelį, kuris pasirodė 
esąs reikalinga „pasaulinės žmonijos? atsiradimo sąlyga, mes esame 
pašaukti grįsti savo buvimą partikuliarumu - tuo, ką mes vis labiau 
esame linkę suvokti ne kaip visumą, bet kaip tą jos dalį, kuri mums 
yra reikšmingiausia“?! 

Kultūros kaip visiškai rišlios sistemos samprata kelia ir grynai 
metodologinių keblumų. O Kavolio metodologija ne vienu atveju 
gali būti peraiškinta kaip filosofinės prielaidos apie kultūros pri- 
gimtį, kitaip sakant, tai, ką jis kalba apie kultūros tyrimo būdus, 
gali būti suprasta kaip implikuojamos kultūros filosofijos bruožai. 
Šiuo požiūriu svarbu tai, kad kaip tik mėginant įveikti metodolo- 
ginius keblumus atsiranda kultūros analizės multiperspektyvumas, 
nepaprastai būdingas Kavolio darbams. Griebdamasis civilizacijų 
analizės, būtent lygindamas siaurus skirtingų civilizacijų aspektus, 
Kavolis bandė savaip apčiuopti bendrą socialinių ir humanitarinių 
mokslų pagrindą. Civilizacijų kaip visumų lyginimą jis laikė ana- 
chronistiniu dalyku. Kultūros kaip visiškai rišlios sistemos samprata 
apskritai skatina tyrinėtoją kalbėti pernelyg apibendrinant ir nelei- 
džia užčiuopti detalių. Visumos sąvoka vaisinga tik tada, „[...] kai ji 
empiriškai angažuoja jos apibrėžtame lauke atsirandančias detales, 
kai ji leidžia detalėms oponuoti visumos prielaidai, kai leidžia kalbėti 
detalėms, netelpančioms į tą visumos sampratą, kurią mes postu- 
luojame“. Iš mūsų amžiaus pirmojo trečdalio kultūros filosofijai 
ypač būdingos kultūros kaip visumos sampratos šiandieniniuose 
tyrimuose „[...] dažniausiai lieka tik reikšmių ryšio ieškojimas tarp 
to, kas laikoma kurios nors kultūros dalimis“.!*2 Po vieno seminaro, 
kuriame teko kalbėti apie vadinamąjį hermeneutinį ratą (šiaip ar 

taip, suponuojantį prasminę visumą, nors esmiškai siejantį ją su de- 
tale), Kavolis šypsodamasis pasakė, kad „ratas baisiai nemadingas“, 
ir siūlė jį pakeisti keleto linkių, „tokių, kaip geležinkelio bėgiai ties 
posūkiu“, samprata. 

Šis metodologinis rūpestis atsispindi svarstymuose apie sąmonin- 
gumo istorijos ir civilizacijų analizės santykius. „Sąmoningumo is- 
torija įdėmiai įsiskaito į paskirus tekstus arba mažus jų rinkinius 
tiek, kiek šie tekstai atskleidžia tam tikrą jiems visiems bendrą di- 
desnę struktūrą arba joje vykstančius pokyčius, tačiau ji stokoja 
bendros tokių didesnių struktūrų koncepcijos.“ '** Iš tam tikrų doku- 
mentų rinkinių ši disciplina atkuria atskirų gyvenimo sferų simbo- 
lines konstrukcijas ir jų pokyčius. Tačiau sąmoningumo istorijos ri- 
bose nelengva suvokti, „[...] kaip šios konstrukcijos dera 
tarpusavyje, kaip jos dera su kitokio pobūdžio konstrukcijomis ci- 
vilizacijos kaip visumos ribose“.!“* Civilizacijų analizė, priešingai, 
sutelkia dėmesį į daug bendresnio pobūdžio kultūros darinius, ku- 
riuos sunku tiksliai aprašyti ir aprėžti laike bei erdvėje. Kaip tik „[...) 
dirbant su „didesniais tekstais' galima iškelti klausimą apie jų tar- 
pusavio ryšį, apie tai, kokie kontroliniai principai išlaiko kartu ci- 
vilizacijos elementus taip, kad jie sudaro tęstinę ir atskirą, savitą 
sociosimbolinę sistemą“.!* Čia daug didesnis vaidmuo tenka re- 
konstravimui, jei ne tiesiog konstravimui. 

Atrodo, kad nei vienas, nei kitas būdas Kavoliui neatrodė savaime 
pakankamas. Kaip paprastai, jis mėgino gretinti ir derinti šias dis- 
ciplinas, šiuo atveju pats priartėdamas prie hermeneutinio rato 
sampratos. „Visai galimas daiktas, kad patys vaisingiausi lyginamieji 
tyrinėjimai sociokultūriniuose moksluose vyksta tada, kai akcen- 
tuojama ,detalė', tekstas, įvykis, tema, o ne pačios didžiausios ga- 
limos struktūros. Bet jie tampa „civilizacijų tyrinėjimais*' tik kai 
detalę glaudžiai susiejame su tuo, kas suvokiama kaip civilizacijos, 
kuriai ši detalė priklauso, kontrolinis principas, kai užduodame 
klausimą, kokį kontrolinį principą ji išreiškia, modifikuoja ar 
pažeidžia arba [...] kokius naujus kontrolinius principus ji siūlo ir 
kokį poveikį jie gali turėti jos civilizacijai.“!** Taip atsitinka, kad, 
nagrinėjant „svarbią detalę“, analizės rėmus tenka išplėsti tiek, kad 
aprėptų „visos struktūros“, susijusios su šia detale, aspektus. Vis 
dėlto net ir civilizacijų analizės plotmėje kaip tik „[...] susitelkimas 
į reikšmingas detales leidžia jautriau įžvelgti simbolinių konstrukcijų 

ir su jomis susijusių sąmonės struktūrų bei jausenos būdų pokyčius 
laike“!*7 - dalyką, kuris jam nuolat rūpėjo. 

Savotiška kultūros kaip visiškai rišlios prasmių visumos priešybė 
yra dabarčiai būdinga kultūros sąvokos dispersija, kai kalbama apie 
kompiuterių, viktimizacijos, skurdo, sporto, keliavimo, pašto, biu- 
rokratijos kultūrą ir panašius improvizuotus ar tiesiog efemeriškus 
dalykus. Pagaliau pasirodo, kad „[...] angliškai darosi įmanoma bet 
kokį žmogišką reiškinį aptarti kaip kultūrą“.'** Esama dar ir pana- 
šios prigimties „mažųjų kultūrų“, kurios taip pat yra „[...] keičiamos, 
laikinos, improvizuojamos, be gilesnių ontologinių žymių, dažnai be 
moralinių pagrindų, daugelis jų yra estetiniai reiškiniai, apeliuojantys 
į tam tikrą Žmonių grupę, nesuteikiantys pagrindų bendravimui su 
kitais ir iš viso neturintys moralinių įsipareigojimų“ .!*? 

Svarstydamas kultūros rišlumo ar padrikumo dilemą Kavolis ne- 
pasitikėjo paprastomis priešpriešomis ir nagrinėjo ištisus jų pluoštus. 
Beje, tiksliau būtų kalbėti ne apie kultūrą apskritai, bet apie labai 
skirtingų plotmių ir skirtingo pobūdžio kultūros reiškinius, kuriuos 
jis vienu ar kitu atveju analizavo. Šalia kurio nors vieno pasirinkto 
teorinio aspekto jis statė kitą, juos gretino ir aptarė abiejų meto- 
dologinius ribotumus, paskui ėjo prie trečio, ketvirto... Visa tai ne- 
likdavo atsajų teorinių konstrukcijų kaleidoskopu, o kaskart buvo 
pritaikoma konkrečiai kultūros medžiagai nagrinėti. Paklaustas Ka- 
volis sakėsi vienokio ar kitokio metodo pasirinkimo neteoretizuo- 
jąs - tai esąs pačios medžiagos ir spontaniškos tyrimo plėtros są- 
lygojamas dalykas. Knygose, straipsniuose Kavolis naudodavo labai 
įvairią medžiagą, paskaitose aptardavo labai gausią ir įvairią li- 
teratūrą, remdavosi įvairiais ir skirtingais požiūriais, bet nebuvo 
linkęs bent kiek plačiau aptarinėti, kuo remiantis šie skirtingi as- 
pektai ir atžvilgiai jungiami, kas leidžia kalbėti apie svarstomų da- 
lykų tapatybę. Atrodo, skirtingų metodų taikymas vienu ar kitu 
atveju jam neatrodė metodologiškai svarstytinas ir grįstinas, buvo 
veikiau tyrinėtojo technikos ar virtuoziškumo dalykas. Iš didžiulio 
turininės ir teorinės erudicijos masyvo vienu ar kitu atveju buvo iš- 
griebiami tuo metu rūpėję dalykai ir aspektai. Jo vykdomose ana- 
lizėse skirtingų plotmių tinkluose įvairiais profiliais vis labiau ryš- 
kėdavo nagrinėjamas objektas, bet jis taip ir netapdavo pilnutiniu. 
Ieškant stilistinės analogijos, Kavolio studijas gal galima būtų pa- 
vadinti kubistinėmis. 

Pats Kavolis anaiptol nelikdavo skirtingų ir labai dažnai alter- 
natyvių požiūrių referentas ir pašalinis vertintojas. Jis lakoniškai, bet 
aiškiai dėstydavo savo požiūrį į iškilių dabartinių kultūros teorijų 
metodologines galimybes ir ribas, žymėdamas galimų būsimųjų ty- 
rimų gaires. Kavolis labai kategoriškai ir ne kartą pasisakė prieš 
metodologinį monizmą, kurį vadino „vieno rakto teorija“, ir svarstė 
galimybes daugiaplotmių teorijų, kurios „[...] atpažįsta kelis sluoks- 
nius, kelias plotmes, kuriose telpa daug toje kultūroje egzistuojančių 
reiškinių“.!>? Kaip tik paties tyrimo objekto daugiasluoksniškumo 
ir prieštaringumo įžvalga čia buvo vairuojantis dalykas: „[...] kiek- 
vienos kultūros viduje būtinai egzistuoja alternatyvos. Kultūra negali 
būti [...] vieno principo kontroliuojama ir juo išaiškinama.“ "?! 


Nagrinėdamas kultūros istorijoje išryškėjančias jam rūpimas pa- 
matines kultūros alternatyvas: išsilaisvinimą ir nepilną išsilaisvini- 
mą, laisvės išsigandimą, kultūros represyvumą bei autoritariškumą, 
spręsdamas kultūros universalumo ir policentriškumo santykio bei 
kitas problemas, Kavolis darė tai kaip atstovas tos kartos ir tos ben- 
drijos, kuri ypatingos istorinės lemties ir savo intelektualinio sąži- 
ningumo dėka įgijo „pilno išsilaisvinimo“ patirtį. Šalia skaidriai 
aprašytos angažavimosi struktūros fiksuojama visuomet išliekanti 
atvira galimybė būti visiškai laisvam nuo jos ir visiškai vienišam, 
sugrįžti į negatyvios laisvės plotmę, kurioje nėra jokių vertybių, sai- 
tų, įsipareigojimų. Gali būti, kad kaip tik ši kraštutiniausia ir pavo- 
jingiausia galimybė laiduoja pasirinkimų tikrumą, nes sugebėjimas 
angažuotis netobulai tikrovei turi turėti kažkokią atsvarą, o drauge 
ir tvirtą pagrindą. Mąstydamas apie laisvą įsijungimą į bendriją ir 
ištikimybę jai ir nenuilstamai šiuos dalykus praktikuodamas, Kavolis 
pajėgė tuo pat metu nuolatos turėti prieš akis atvirą alternatyvą: „Bet 
mes niekam (net tam, ko trokštame) nepriklausome. Mūsų sąmo- 
ningumo nepaperka nei tai, kas esame, nei tai, ko mums reikia. Mū- 
sų egzistencijoje švyti jos supratimo aiškumas.“ ?2 

Skaitant Vytautą Kavolį: 
kultūriniai tekstai, patirties įvaizdžiai, 


reikšmių archeologija 


Šiuo straipsniu bus mėginama apibūdinti bendrus Vytauto Ka- 
volio mąstymo, ypač kultūrologinio, bruožus. Kitais žodžiais tariant, 
sieksime atsakyti į klausimus, kokia yra Vytauto Kavolio sociologija, 
įžengianti kultūros tyrinėjimų sritin, kas jai rūpi, kaip ji įsigyvena 
šiandienos žmogaus rūpesčiuosna ir uždaviniuosna. Sykiu bandy- 
sime suvokti, ką reiškia skaityti Kavolį, su kokiais malonumais ir 
pavojais mėginimas skaityti jo darbus yra susijęs. Prieš pradedant 
privalu pabrėžti, kad šia esė užfiksuotas individualus skaitymo ak- 
tas, kad šio straipsnio autoriaus „skaitymas“ tėra tik vienas iš dau- 
gelio būdų patirti, išgyventi, suvokti Kavolio kūrybą, kad skirtingos 
skaitančiųjų ir interpretuojančiųjų bendruomenės perrašys Kavolį 
savaip. 


+++ 


C. Wrightas Millsas yra apibrėžęs tris jau klasikiniais tapusius 
klausimus, kurie esą sociologinės teorijos ir sociotyros užduotis. Pir- 
masis iš Millso klausimų apima tam tikros visuomenės kaip visumos 
sandarą bei struktūrą, jos esmines dalis bei jų ryšius, tų dalių svarbą 
visuomenės tęstinumui bei pokyčiams ir skirtingų visuomenių pana- 
šumus bei skirtumus. Antrasis klausimas susijęs su visuomenės vieta 
žmonijos istorijoje, jos kaita ir jos reikšme kitoms visuomenėms; čia 
gilinamasi ir į esminius istorinio periodo, kuriame ta visuomenė gy- 
vena, bruožus. Trečiasis klausimas nukreipia sociologo dėmesį į tai, 
kokios žmonių grupės dominuoja visuomenėje, kokios vyraus atei- 
tyje, kas toms grupėms leidžia dominuoti, kaip jos yra veikiamos jų 
pačių patirties; šis klausimas prisiliečia ir prie individualaus „aš“ 
ryšio su kiekvienos visuomenės pobūdžiu. 

Millso iškeltus klausimus įmanu pavadinti struktūros, istorijos ir 
asmenybės klausimais.! Į visus juos gilinasi šiuolaikinė sociologija 
(ir ne tik ji). Su visais šiais klausimais bei savitais jų atsakymais susi- 
dursime ir Vytauto Kavolio kūryboje, aprėpiančioje ir visumą, ir 
mažų procesų reikšmę tai visumai, įglaudžiančioje savin ir istorinį 
žvilgsnį, ir lyginamąjį metodą, ir psichologinį metmenį. 

Skverbdamasis šiandienos ir praeities civilizacinėn bei kultūrinėn 
sąmonėn, Kavolis mąstė plačiais apibendrinimais, daug ką apiman- 
čiais palyginimais. Šitai ypač žymu Profesoriaus darbuose, skirtuose 
sąmoningumo istorijai ir civilizacinei analizei. Romantizmo ir dao- 
sizmo kultūrinių struktūrų, sukilėlio mitologijų svarstymas, mąs- 
tymas apie struktūras ir energijas, tvarkos paradigmas ir sakralumo 
grįžimą moralybėn, įdėmus žvilgsnis į skirtingų kultūrų „aš“ ap- 
matus - visa tai liudija gyvą Kavolio interesų ratą, netelpantį į vienos 
disciplinos rėmus. 

Kavolio darbai yra iš esmės daugiadisciplinariniai, vartojantys ir 
meno sociologijos, ir kultūrinės psichologijos, ir sąmoningumo isto- 
rijos, ir civilizacijų analizės žodyną. Tačiau įsibuvimas tarp disciplinų 
(kitais žodžiais tai pavadintume interdisciplinarumu) nereiškia vien 
tik įžvalgų iš kitų mokslo sričių savinimosi, jų vartojimo tobulesnei 
sociologijai kurti. Interdisciplinarinis Kavolio kūrybos pobūdis taip 
pat buvo pastanga kvestionuoti taisykles ir ribas, kuriomis grindžia- 
mos pretenzijos į vieną neginčijamą tiesą ar privilegijuotą būdą 
žvelgti socialinėn realybėn. Kavolio sociologija tvirtina mintį, kad 
nėra amžinos transcendentinės tiesos, kad kiekviena visuomenė turi 
savą tiesos politiką, t.y. diskurso tipus, kuriuos ta politika priima ir 
pripažįsta tikrais; mechanizmų ir pavyzdžių racioną, kuris padeda 
individui atskirti teisingus ir neteisingus teiginius; priemones, sank- 
cionuojančias kiekvieną teiginį; procedūras ir technologijas, laiko- 
mas vertingomis siekiant tiesos; tų, kurių ištartys ir teiginiai yra 
priimami kaip tikri ir teisingi, statuso apibrėžimą. Taigi „tiesa“ turi 
būti suvokta tik kaip sutvarkytų procedūrų, skirtų gaminti, regu- 
liuoti, paskirstyti, paskleisti ir paveikti teiginius, sistema.*? Dekonst- 
ruodami tiesos politikas įvairiose kultūrose, peržengdami vienos dis- 
ciplinos ribas, Kavolio darbai atsiveria naujiems klausimams ir 
naujiems socialinės patirties būdams. 

Kavolio mąstymo įsigyvenimas tarp daugelio disciplinų radosi ne 
tik iš jo plačių interesų ir pastangos įjungti savo mąstyman skirtingas 

civilizacines bei kultūrines paradigmas, bet ir iš prigimtinio socio- 
logijos interdisciplinarumo, iš suvokties, kad socialinės problemos 
yra transkultūrinės. Šia suvoktimi paženklinti Kavolio tyrinėjimai 
tvirtina interdisciplinarumo retoriką: įžvelgiamos ir brėžiamos nau- 
jos ribos tarp disciplinų, radikalūs pačių disciplinų pasikeitimai; 
mąstoma už diskursyvinių vienos disciplinos apribų. 

Kavolio kaip tyrinėtojo atvirumas įvairioms disciplinoms buvo 
susijęs ir su jo žmogišku atvirumu tam pasauliui, į kurio rūpesčius 
buvo įsigyventa. Žmogiška atsakomybė ir įsipareigojimas buvo ne- 
atskiriama Kavolio metodologijos dalis. Akivaizdu, kad kai kurias 
iš Profesoriaus analizuojamų temų yra lėmę svarbūs visuomeniniai 
įvykiai, kuriuos tos temos netiesiogiai atspindi (pvz.: politiniai judė- 
jimai, socialiniai konfliktai, šiuolaikinybės asmens krizė, moralumo 
pokyčiai etc.). Kavolio užgriebiami konflikto, revoliucijos, sukilimo, 
socialinės kaitos objektai buvo jo socialinio jautrumo išraiška - ši- 
taip buvo reaguojama į to, kas socialu?, kaitą, į kultūros, stebinan- 
čios reikšmės sąryšių ir sąskambių įvairumu, vyksmą. 

Kavolio darbais aiškiai kvestionuojamos priimtinos metodolo- 
gijos, priimtinų tyrinėjimo sferų dogmos. Kadangi rūpinamasi ne tik 
tiesos ir žinojimo technologijomis, bet ir tuo, kaip jos rezonuoja 
žmogaus egzistencinius įvaizdžius, tyrinėjama tai, kas asmeniškai 
svarbu ir kas rodosi svarbu visuomenei, kurioje gyvenama ir vei- 
kiama. Dėl savo dėmesio žmogaus vietai visuomenėje ir jį kuriančių 
bei griaunančių institucijų veikimo mechanizmams Kavolio socio- 
logija, prisodrinta atsakomybės, mokslinio diskurso kritikos ir savi- 
kritikos,* išreiškia šiuolaikinybės sąmoningumą arba savimonę to, 
ką mes esame pasiekę arba kaip tuos pasiekimus esame įsisąmoninę. 

Kavolio studijos skatina mus permąstyti, kaip socialinės realybės 
pažinimas yra konstruojamas ir kas kiekvieno iš mūsų troškimą ži- 
noti bei pažinti pateisina ar pasmerkia. Su sveiku skepticizmu Ka- 
volis kviečia mus žvelgti į sąvokas, kurios yra užgriozdinusios mūsų 
mąstymo ir pažinimo procesą. 

Kavolis nuosekliai tvėrė alternatyvių diskursyvinių sociologijos 
strategijų galimybes. Pastarosioms strategijoms rūpi žmogaus kas- 
dienė patirtis, jo „aš“ kaita, susijusi su geismu, atmintimi, laiku ir 
kūnu (kaip vieną iš pavyzdžių žr. Kavolio straipsnį iš knygos Kulta- 
rinė psichologija „Revoliucinės metaforos ir neaiškios asmenybės“?); 
tokioje sociologijoje dėmesys nukrypsta ir į, Kavolio žodžiais tariant, 


96 


Skaitant Vytautą Kavolį 


„vos reikšmingas reikšmes““, į tokius masinės kultūros reiškinius, 
kaip mados, reklamos skelbimai, televizijos laidos, muzikos klipai 
etc. Nūdienos socialiniuose moksluose pastarieji objektai ir prob- 
lemos ne tik madingi, bet ir iš dalies atliepiantys dabarties žmogaus 
svajones ir rūpesčius, įkūnytus ir kasdienybės rutinose, ir kultūrinėse 
akcijose, kurios siekia tą rutiną pergalėti. Tad Profesoriaus darbų 
svarba glūdi jo analizės objektuose; jo sociologija yra padaras to, 
ką ji teorizuoja. 

Tačiau Kavolio darbams svarbu ne tik tai, apie ką teorizuojama, 
bet ir kaip teorizuojama, t.y. vartojamos teorizavimo formos. Vienas 
Iš įsidėmėtinų Profesoriaus metodologijos arba šito „kaip“ bruožų 
esti jo atvirumas analizuojamam tekstui ir analizuojamų tekstų at- 
virumas daugialypėms interpretacijoms. Kaip pats Kavolis yra rašęs, 
„[i]storiškumas, palyginamumas ir tekstualumas yra ypatybės, api- 
brėžiančios civilizacinės analizės suvokiamą ,aš' (selfbhood).“?" Kavo- 
lio darbai, kuriems itin svarbi civilizacinių, kultūrinių tekstų analizė 
ir kurie įžvalgiai tyrinėja įvairių kultūrų bei istorijos periodų tekstus, 
vadintini tekstualiniais. Tekstualumas, kaip pripažįstama ne vieno 
kultūros teoretiko ir praktiko, yra vienas įdomiausių ir populiariau- 
sių dabarties mokslininkų mąstymo bruožų.* Pats Profesorius yra 
itin glaustai, bet tirštai apibūdinęs galimas tekstų analizės taktikas 
ir strategijas straipsnyje „Šiandieninės kultūros tyrimų plotmės“, 
kuris galėtų būti Lietuvos kultūros tyrinėtojų m20tto.? 

Tiek sąmoningumo istorija, tiek civilizacinė analizė, su kuriomis 
susijusios Kavolio studijos, „skaito“ tekstus. Pasak Kavolio, sąmo- 
ningumo analizei rūpi tekstai ar jų grupės tiek, kiek jie atskleidžia 
bendras keliems iš jų struktūras arba tų struktūrų pokyčius. Civi- 
lizacinė analizė telkiasi ties „tekstais už tekstų“ - stambesniais, ben- 
dresniais kultūros apmatais, kuriuos, skirtingai nei atskirus tekstus, 
sunku apibrėžti laike ir erdvėje. Tačiau „stambesnių tekstų“ analize 
įmanu atsakyti į klausimą, kaip tie tekstai yra tarp savęs susiję, kokie 
kontroliuojantys bruožai sieja kultūros elementus į tąsią ir atskirą 
sociosimbolinę sistemą.!? Civilizacinės analizės objektas esąs „isto- 
rinis tekstas - ne tam tikras literatūrinis tekstas, bet bendras tekstas, 
simbolinė esminių civilizacijos komponentų visuma“.!! 

Įdėmiu tekstų skaitymu ir jų interpretacija Kavolis pabrėžia kul- 
tūros ir istorijos diskursyvumą: visa yra ir gali būti tekstas; kultūra 
ar tai, kas socialu, irgi yra „užrašyti“, irgi yra tekstai; visa išsilydo 


97 


Artūras Tereškinas 


nepertraukiamoje diskursyvinėje ekonomijoje. Kaip tekstiniai relik- 
tai gali būti regimi ir, tarkim, vaizduojamasis menas (tapyba), erdvės 
menas (architektūra), mityba, mūšiai, nusikaltimai, rūbų ir interjero 
mados. Įvaizdžiai, veiksmai, patirties įrašai, ceremonijos, paradai, 
karnavalai, materialiniai objektai gali būti „skaitomi“. Neišvengia- 
mai tapdami diskursu, jie „kalba“, jie materializuoja žmogišką patir- 
tį, juose susikerta daugybė tam tikros kultūros balsų, jie dalyvauja 
institucinėse ir ideologinėse kovose. Kultūrų bei civilizacijų tekstai 
yra radikaliai atviri ir pliuralistiniai. Pati kultūra ar civilizacija yra 
ne kas kita, kaip tekstas. Per tekstus ir tekstais, iš tokios perspek- 
tyvos žvelgiant, artikuliuojamos visuomenės simbolinės ir materia- 
linės struktūros. Tekstai yra sykiu ir elementai situacijų, kurios mo- 
tyvuoja kultūrinius veiksmus ar įglaudžia savin potencialias tokių 
veiksmų reikšmes.!Ž Vadinasi, Kavolio mintis pabrėžia produktyvų 
tekstų materialumą, tai, kad tekstai ne tik reprezentuoja, bet ir 
veikia. 

Kavolio darbai, įdėmiai skaitantys tekstus (tekstinius reliktus), 
demonstruoja, kad socialiniai procesai istorijoje yra išties įvairūs ir 
daugialypiai. Klausiant ne tik apie tai, kas yra socialinis tekstas, bet 
ir apie tai, kaip jis būna kultūroje ar kaip jis priimamas kultūros, 
kokia jo reikšmė mums (šis klausimas svarbesnis už pirmąjį), Ka- 
volio paliudijama socialumo daugiapusybė. Suvokiant, kad sociali- 
niai procesai daugialypiai, natūraliai artėjama prie minties, kad kul- 
tūroje neturime ieškoti vien tik monologinės įvykių raidos, kad 
kultūriniai ir civilizaciniai konfliktai, savišku būdu atsispindintys 
mumyse ir mus formuojantys, nuolat tarp savęs kovoja ir kontlik- 
tuoja. Kitais žodžiais tariant, socialinė aplinka, kuria ir kurioje gy- 
vename, yra diskursyviai sukonstruota; kalba, kuria apibūdiname 
socialinę realybę, yra „visada ir būtinai dialogiška, ... socialiai ir 
materialiai sąlygojama ir ribojama“.'? Daugybė kontliktuojančių ir 
nuolat besikeičiančių diskursų yra ir kuriami mūsų, ir patys kuria 
socialinę realybę. Maža to - interpretuojamas, „išverčiamas“ ar pri- 
taikomas savo patirčiai tekstas gali itin daug pasakyti apie sunkiau 
pastebimas teksto ir tradicijos, kuri jį sukūrė, galimybes ar net jų 
gėdingas paslaptis.! 

Kavolio studijose atveriamos įvairios socialybės pusės, prikeliama 
tai, kas seniau galėjo būti užmiršta, išmesta ir keista, mūsų, vaka- 
riečių, žodynan išverčiamos kitų civilizacijų ir kultūrų patirtys. Šitaip 

pabrėžiama dar viena - lyginamoji - Kavolio sociologijos nuostata. 
Lyginamoji perspektyva, persunkusi Kavolio darbus, sulaiko nuo 
išankstinių apibendrinimų, grįstų tik vienos civilizacijos patirtimi. 
„Postmodernistiškai“ iš užribių ir paraščių iškeliamos nevakarie- 
tiškos civilizacijos bei kultūros su ne mažiau reikšminga nei Vakarų 
tradicija. Savą patirtį Profesorius išraiškingai apibrėžia ryšiu su Ki- 
tu — su kita civilizacija (pvz.: Rytų, žr. straipsnį „Romantizmas ir 
Daosizmas: kultūrinės organizacijos lygmenys“), su kita kultūra, 
kuri nutolusi nuo mūsų laikiškai (modernios ir priešmodernios, arba 
tradicinės, visuomenių palyginimai, žr. straipsnį „Dialektinė psicho- 
loginės modernizacijos teorija“ iš knygos Kultūrinė psichologija), 
su „mitologinio Kito“, tokio kaip sukilėlis Šėtonas, reikšme. Anot 
paties Kavolio, 


Jeigu manysime, kad [civilizacinės analizės] problema yra ryšys tarp es- 
miškai skirtingų reikšmės sistemų, kontroliuojančiu principu taps semiotinis 
universalizmas, [t. y.] prielaida, kad visos kultūrų rūšys ir įvairybės turi teisę 
egzistuoti, nebūtinai manant, kad jos privalo būti suvoktos kaip lygiai gilios 
ir visa apimančios [...].!* 


Šitaip siekiama užrašyti ir sureikšminti mums svetimus buvimo 
socialinėje realybėje būdus, liudijant, kad savęs-kito ryšys, šio ryšio 
jėga yra itin svarbi. Nors dažnai tuos kitus įsivaizduojame tik kaip 
iliuziją, mūsų „aš“ yra persunktas nuolatinio kitų buvimo. Pasak 
Kavolio, dialoge su kitais „ieškome atsakymų į savo problemas arba 
provokacijų persvarstyti, ką reiškia būti savimi pasaulio akivaiz- 
doje“.!? 

Savęs-kito ryšyje Kavolis įžvelgia tvarkos-netvarkos, gėrio-blogio, 
prisikėlimo-revoliucijos, individo-visuomenės, gamtos-kultūros san- 
tykį (straipsniai „Tvarkos paradigmos: gamta, fabrikas, menas“ ir 
„Sukilimo mitologijos“). Įsidėmėtina, kad Kavolio visada „prakal- 
binamos“ įvairios, viena kitai prieštaraujančios socialumo pusės, 
suteikiamas balsas netvarkai, Šėtonui, Kitam, teigiant pasipriešinimo 
idėjos svarbą (Prometėjas, Šėtonas, Avangardo kultūros etc.). 

Tad Profesoriaus studijos įglaudžia savin įvairių diskursų, skir- 
tingų balsų nuotrupas, kreipdamos mūsų mintį į kitą dominuojančią 
jo kūrybos ypatybę - intertekstualumą. Intertekstualumu išspren- 
džiama teksto ir konteksto, teksto ir jo suvokimo problema, laikant 
juos neatskiriamais, vienas nuo kito priklausomais.'* Nūn tyrinėtojas 

nebėra vien tik šaltas stebėtojas, stovintis Už; pačia analize keičiama, 
koreguojama tai, kas analizuojama (tekstas, kultūrinė ar civilizacinė 
sistema kaip tekstas etc.). Žiūrintis tampa neatsiejamas nuo to, į ką 
žiūrima. Dėl to negali būti neutralios mokslo kalbos: kiekviena inter- 
pretacija (kitų kultūrų, civilizacijų, mūsų „aš“) visada susijusi su 
kultūrinio ir istorinio persakymo ir iš-vietinimo procesu. Dėl to sąvo- 
kos, kuriomis Kavolis operuoja savo darbuose, nėra visiškai „perma- 
tomos“: kad suvoktum vartojamų sąvokų daugiaprasmiškumą, turi 
žinoti nemažai kultūros intertekstų, kurių dialoguose Kavolio darbai 
dalyvauja. Kavolis padeda suvokti, kad, skaitydami kultūros tekstus, 
mes interpretuojame kitų asmenų patirtį, kuri yra jų išgyvenamos 
kultūros išraiška, t.y. mes mėginame savaip papasakoti apie tai, ką 
jie pasakoja. Mūsų kultūros remiasi šitokiu nuolatiniu perpasa- 
kojimu. 

Prisimenant Millso sociologijai iškeltą trečiąjį - asmenybės ana- 
lizės - uždavinį, galima, su kai kuriomis paklaidomis, apibūdinti tai, 
kaip Kavolis interpretuoja asmenį. Pirma, pati bendriausia nuostata, 
įžvelgtina Profesoriaus darbuose: individas yra sociali būtybė; tokia 
tampama kontaktuojant su kitais žmonėmis; individas išmoksta būti 
žmogumi tiktai apibrėžtos kultūros kontekste, t.y. apibrėžtos kul- 
tūros žmogumi pasidaroma socializuojantis. Kita prielaida: sociali- 
zacijos procesai lemia žmogaus asmenybę ir jo savivoką. Įvairios 
normos, vertybės, vaidmenys stipriai veikia individo savęs vaizdinį 
ir jo buvimo pasaulyje būdus. Trečia, individai regi save ne izoliuo- 
tai, bet kaip tam tikrų grupių narius; tos grupės gali priklausyti nuo 
amžiaus, lyties, klasės, etninės, tautinės grupės ir daugybės kitų fak- 
torių. Ketvirta prielaida, itin svarbi Kavoliui, yra ta, kad žmonės 
geba kurti simbolius ir jais komunikuoti. Simboliai susieja žmones, 
padeda jiems suvokti tarpusavio santykius, interpretuoti savo ir kitų 
mintis bei poelgius, bendraujant socialiniame, o ne vien tik biolo- 
giniame, lygmenyje.!? 

Kavolio darbuose įsišaknijusi mintis, kad mitai ir simboliai yra 
esmiški žmogaus identitetui: mes dalijamės bendrais simboliais ir 
mitais, dalyvaujančiais mūsų vaizduotės ir analizės sąskambiuose, 
jungiančiais mus vienon civilizacijon ar kultūron. Simbolių ir mitų 
padedami, mes įsivaizduojame ir planuojame naujus gyvensenos ir 
gamybos būdus (pvz.: Prometėjo ir Šėtono mitologiniai simboliai ne 
tik išreiškia maištaujančios asmenybės tipus, bet ir apskritai yra tam 


IOO 


Skaitant Vytautą Kavolį 


tikri žmogaus elgesio tipai??). Tad, siekdami suvokti praeities ar šiuo- 
laikines visuomenes, turime gilintis į jų pažinimo ir žinojimo tech- 
nologijas, simbolius, mitus, kuriais tų visuomenių žmonės gyvena 
(žr. straipsnį „Psichokultūriniai atsakai į modernizaciją“ iš knygos 
Kultūrinė psichologija). 

Ir praeities, ir dabarties kultūros yra konstrukcijos, kurios apima 
istorinius skirtingų epochų elementus; visos remiasi išgyventa ir įsi- 
vaizduojama patirtimi. Kiekviena kultūra reikalauja tikėjimo, t.y. tos 
kultūros dalyviai privalo pasitikėti savo kultūrinių konstrukcijų au- 
tentiškumu. Kaip teigiama straipsnyje „Revoliucinės metaforos ir 
neaiškios asmenybės“, mus jaudina metaforos, išreiškiančios mūsų 
gyvenimo būdą. Asmuo arba iškalba savo tikėjimą simboliais, ku- 
riuose matomi jo gyvenimo struktūriniai pagrindai, arba iš viso ne- 
pajėgia tikėti. Kultūriniai dariniai - religiniai, ideologiniai ar meni- 
niai - tampa tikėjimo metaforomis, kai jie sujungia tai, ko labiausiai 
reikia socialinei situacijai, su tuo, kas jai objektyviai svarbiausia.?! 

Kavolio studijos atskleidžia, kokiais būdais simboliai ir mitolo- 
giniai modeliai vartojami kaip legitimacijos ir dominavimo sistemos, 
išryškina mito ir politikos (ar ideologijos) ryšį. Kaip Kavolis yra pa- 
stebėjęs, simbolius ir mitus dažnai vartoja politinės ar ideologinės 
grupės, siekdamos apibrėžti ir pateisinti savo interesus. Kitais žo- 
džiais tariant, tuo tarpu, kai paveldėtos metafizinės idėjos formuoja 
sudėtingą tinklą modernioms socialinėms struktūroms, galingos gru- 
pės sėkmingai transformuoja kultūrines struktūras į tas grupes pa- 
teisinančias priemones. Tačiau simboliai ne tik išreiškia politines 
pozicijas, bet ir padeda asmenims suprasti jų pačių poziciją; sim- 
boliais ne tik komunikuojama, jais priverčiama tikėti ar netikėti, 
priešintis ar atsiduoti.?? 

Tradicinė sociologija, skirdama individą ir visuomenę, veiksmą 
ir struktūrą, labiau koncentruojasi ties visuomene. Individas palie- 
kamas psichologijai. Tyrinėdamas kultūrinių simbolių ir reikšmių 
kaitą plačiuose civilizaciniuose rėmuose, Kavolis neužmiršo ir as- 
mens psichinių procesų. Kavolio studijose atsekame mintį, kad 
egzistuoja psichologinis asmens lygmuo su jo pasąmone ir socialinio 
gyvenimo realybė su taisyklėmis, ryšiais ir socialinėmis institucijo- 
mis. Šiedu lygmenys - tikrybė, kad žmogus yra psichologinė būtybė, 
ir tikrybė, kad toji psichologinė būtybė negali būti suvokta už visuo- 
menės ribų - yra įsibrėžę į psichoanalitinės sociologijos parametrus. 

Tačiau pastarajai, kaip ir Kavolio sociologijai, socialiniai reiškiniai 
nėra vien tik pasąmoningų individo motyvų apraiškos, ir individas 
nera vien tik kultūrinių receptų ir draudimų nuorašas.2 Tai yra so- 
cialinio elgesio negalima interpretuoti nedarant prielaidos, kad žmo- 
gus seka bendrais kultūriniais kodais ir normomis; sykiu jis pats 
keičia aplinką, kurioje kultūriniai kodai ir normos gyvuoja: asmuo, 
būdamas biologinis organizmas, yra ir socialinių bei kultūrinių sis- 
temų mediatorius. Vadinasi, analizuojant visuomenę ir asmenį, pri- 
valu žvelgti ne tik į tai, kaip asmuo socializuojasi ir kuria save 
veikiamas šeimos, užsiėmimo, valstybės institucijų, informacijos, so- 
cialinės grupės ar klasės, bet ir kaip asmens psichologinė sandara jį 
socialiai konstruoja (straipsnis „„Aš' dizainai, sociabilumo žemėla- 
piai“); privalu gilintis ne tik į tai, kaip individas tampa sociumo dalimi 
1r kaip jis keičia tą sociumą, bet ir į tai, kokiais būdais kultūrinės 
sistemos išreiškia save per individą, per jo psichinius procesus. Šiuo 
požiūriu Kavolio sociologiją galėtume pavadinti patirties antropo- 
logija, žvelgiančia ir į tai, kaip asmuo patiria savo kultūrą, ir į tai, 
kaip kultūra įgyvendina save individo jausmų bei išgyvenimų dėka. 

Tekstuose, suvoktinuose plačiąja prasme, įkoduotos kažin kada 
gyvavusios, pulsavusios žmogiškos patirties mįslės. Tačiau santykis 
tarp žmogaus patirties ir jos išraiškų yra daugialypis. Kavolio darbai 
kreipia mūsų žvilgsnį į sudėtingą sąryšį tarp realybės (tai, kas eg- 
zistuoja, yra), patirties (tai, kaip ta realybė veikia mūsų sąmonę) ir 
patirties išraiškų (tai, kaip asmens patirtis išreiškiama ir artikuliuo- 
jama). Aišku, kad realybė niekada nėra adekvati mūsų patirties iš- 
raiškoms, ir patirties simbolinės manifestacijos nėra tiesioginis ir 
vienareikšmis patirties atspindys. Ryšys tarp realybės, jos potyrių ir 
tų potyrių išraiškos —- be galo problemiškas ir prieštaringas. 

Žmogiškos patirties išraiškos, gyvuojančios kultūroje ir atspin- 
dinčios žmogaus egzistencijos daugialypumą bei daugiareikšmiš- 
kumą, yra nuolat perdirbamos, perkuriamos; jos kaskart iš naujo 
įveiksminamos. Čia tiktų prisiminti Kavolio aforizmą apie tai, kad 
„[k]ultūra [yra]... nuolatinis įreikšminimo ir nureikšminimo (arba 
tų pačių dalykų vienais atžvilgiais įreikšminimo, kitais nureikšmi- 
nimo) vyksmas“. Reikšmės, atsirandančios ir išnykstančios individų 
patirtyje, tampa kultūra, „kai vieno išsiųsta reikšmė yra kito atpa- 
žįstama - kai reikšmės išreiškiamos kokia nors tarp žmonių supran- 
tama kalba“ .2* 

Kavolio akimis žvelgdami į žmonių tarpusavio bendravimo pa- 
darinius, matomus ideologijose, socialiniuose ir kultūriniuose vaid- 
menyse, institucijose, socialinėse normose, galime pastebėti, kad jie 
nėra pastovios duotybės. Vaidmenys ir institucijos, kuriose tie vaid- 
menys dalyvauja, tarp savęs susipynę sudėtingais ryšiais. Panašiai 
kaip asmuo gali improvizuoti įvairius vaidmenis, visuomenė „im- 
provizuoja“ įvairias institucijas ir tose institucijose. Panašiai kaip 
„aš“ gali nusimesti senus vaidmenis arba juos įjungti į naujus, vi- 
suomenė geba rekonstruotis ir vienytis.? 

Sudėtingame ir į įvairius lygmenis suskaidomame pasaulyje asmuo 
dažnai suvokia save ir savo padėtį grupės, kuriai jis priklauso, dėka, 
kreipdamasis ton grupėn kaip savo vertybių ir elgesio šaltinin. So- 
cialiniuose santykiuose, individų ir grupių sąveikose yra įsišakniję 
ryšiai galios, kuri yra, anot prancūzų filosofo Michelio Foucault, 
veiksmo kitų veiksmų atžvilgiu būdas ir kuri neegzistuoja už vei- 
kiančio subjekto. Tačiau galios veikimas neįmanomas ir be diskursų, 
kurie ją kuria ir perduoda, stiprina ir sykiu atveria jos silpnybes. 
Galia, kuri ne tik slegia individą tarsi koks draudimų sąrašas, bet ir 
kuria, kelia malonumą, formuoja žinojimą, yra ir įsikūnijusi asme- 
nyje, ir jį apibrėžia.2 

Socialinių santykių pokyčio galimybė esti galios žaidimų dalis. 
Foucault neatmeta valstybės ar represyvių valstybės institucijų 
galios, bet siekia pabrėžti ne tokias akivaizdžias, tačiau daug 
klastingesnes galios formas. Kavolio, kaip ir Foucault, minčiai svar- 
būs galios žaidimai, įsikūniję ne tik institucijų prieangiuose bei ko- 
ridoriuose, bet ir pačiose netikėčiausiose individualaus „aš“ vietose: 
jausmų, meilės, sąmonės, instinktų pasireiškimuose.?? Asmuo yra 
teisiamas, smerkiamas, klasifikuojamas tiesos diskursų, kuriuose sly- 
pi galios efektai. Lokalizuojant galios formas diskursuose, kuriuos 
tos formos persmelkia, įmanu suvokti ne tik tai, kaip individualus 
„aš“ yra diskursyviai konstruojamas, bet ir tai, kaip galia kontro- 
liuoja asmens kasdienį elgesį ir jo apraiškas. 


+++ 


Baigiant šiuos bendrus pastebėjimus, galima teigti, kad Vytauto 
Kavolio kūryba patvirtina itin svarbią šiandienybei mintį: dabarties 
sociologija vis labiau tampa socialine praktika, kurios tikslas pažinti 
patį žmogų ir savo bei kitų kultūrą. Dėl to sociologija vis labiau 

atsigręžia į moralines visuomenės vertybes. Pasak kai kurių visuo- 
menės tyrinėtojų, būti sociologu nūnai reiškia studijuoti moralinį 
gyvenimą plačiausia prasme; tada pati sociologija darosi moraline 
praktika, kuri arba patvirtina visuomenės vertybių sistemą, arba ją 
paneigia. Simboliškas šiame kontekste rodosi ir vienos iš jau mi- 
nėtų Kavolio knygų pavadinimas: Kultūros moralizuoja. Simpatija 
ir empatija, padedanti sociologui išvengti nužmoginančio totalybės 
diskurso, patvirtina, kad sociologija (arba bet kokia kita socialinių 
ir humanitarinių mokslų sritis) ne tik apmąsto tai, kas socialu, bet 
ir pati tampa neatsiejama to, kas socialu, dalimi. 

Kavolio darbai kviečia mus mąstyti apie objektyvumo iliuziją. 
Kaip teisingai Haydeno White'o pabrėžta, objektyvumas tėra tik 
praeitų amžių diskursuose užsidariusio, savęs nereflektuojančio 
pseudomokslo iliuzija.?? Kadangi analizuojantysis yra neatskiriamas 
nuo to, ką jis analizuoja, ir sociotyrą privalo lydėti atsakomybės 
jausmas, mūsų darbus įkvepia ne objektyvumas, bet nenumaldoma 
aistra žinoti, sykiu suvokiant, kad pats žinojimas visada yra sąly- 
gojamas kultūrinių įvaizdžių 1r aksiomų repertuaro. Užuot tikėję 
objektyvumo iliuzijomis, veikiau turėtume klausti, kokie yra mūsų 
kūrybos socialiniai ar kultūriniai kodai, kas gali būti išsakyta so- 
ciologine ar kultūrologine kalba, kaip ir kas nesakytina.?? 

Apie Kavolio kultūrinę sociologiją galėtume pasakyti tai, ką yra 
kalbėjęs Foucault apie savą istorijos versiją: ji „ardo tai, kas prieš 
tai buvo suvokiama kaip nepajudinama ir nesuardoma; ... fragmen- 
tuoja tai, kas anksčiau buvo manoma esant vieninga; ... atveria hete- 
rogeniškumą to, kas buvo įsivaizduojama kaip darniai homoge- 
niška...“?! Tik keldami sau panašų uždavinį, tik griaudami tai, kas 
patvirtina naudingus, seniai egzistuojančius įpročius ir prietarus, kas 
paremia visiems priimtinas konvencijas, mes įprasminame savo kū- 
rybą. Nuolatinė šiuolaikinės visuomenės ir savęs kritika kviečia mus 
keisti ir keistis, klausiant apie mūsų žinojimo reikšmę mūsų kultūrų 
tiesos režimuose. 

Skaitydami Kavolio darbus, įsivietinę daugybėje žinojimo būdų 
ir diskursų, kuriais jie operavo, priimdami savin juose užfiksuotų 
patirčių įvairybę, mes mėginame ne tik suvokti savęs ir savo kultūros 
daugiareikšmiškumą, bet ir atsigręžti į kitų asmenų bei kultūrų pa- 
tirtį, kurios dalimi mes nuolat tampame. Šitaip Kavolio palikimas 
skatina dalyvauti nenutrūkstamame dialoge ne tik su kitais, bet ir 

su savimi, ne tik su nūdiena, bet ir su ateitimi. Dalyvaudami skai- 
tančių ir interpretuojančių bendruomenėse, mes konstruojame 
naujus tekstus, kuriais ir kuriuose mūsų kultūros pri(si)mena ir 
už(si)miršta. 

Vytautas Kavolis tarp 
minties ir poezijos 


Antonas Čechovas kartą pareiškė, kad medicina esanti jo žmona, 
o literatūra - sugulovė. Jis visą gyvenimą liko ištikimai pasišventęs 
ir vienai, ir kitai, pirmojoj matydamas savo aukštą pašaukimą, o 
antrojoj - didžiąją meilę. Vytautas Kavolis būtų galėjęs ką nors pa- 
našaus pasakyti apie sociologiją ir poeziją, nes ir jo mąstysenos pa- 
saulyje žmonijos kultūros teorija augo skatinama prisirišimo prie kū- 
rybos žodžio, ypač prie savo kartos išeivių poetų darbų. Tačiau jeigu 
paklausime, kas poezijos interpretatoriui svarbiau, ar žiūrėti, kaip 
socialiniai-kultūriniai faktoriai transformuojasi į poeziją, ar poeziją 
transformuoti į socialinį-kultūrinį faktorių, atsakymas bus aiškus — 
Kavolis pasirenka antrąją alternatyvą. Jis gal net ir už Cechovą toliau 
nužengė, nebenorėdamas skirti sociologiškai suvokto kultūros is- 
torijos teksto nuo literatūrinių tekstų, kaip mes juos tradiciškai su- 
prantame. Tai Kavolį nukelia į šiandien išplitusio požiūrio į meną ir 
literatūrą kontekstą, šį požiūrį apibūdinant taip, kaip jį nusako, pa- 
vyzdžiui, Juozas Girdzijauskas: 


Dabar menas kaip menas pradeda visai nerūpėti. Naujieji metodai vi- 
siškai nutrina meno ribas: kur menas, kur ne menas - tai nesvarbu. ... Tie 
metodai meną logizuoja, kūrinį paverčia logine schema, ieško jame kokios 
nors loginės idėjos, o estetinė prigimtis pamirštama.! 


Girdzijausko pasisakymas Kavolio atveju būtų per kietas, nes jo 
raštuose aptinkame kūrybinio žodžio specifiką jautriai atliepiančių 
momentų, kuriuos jis bando prasmingai įtraukti į savo mokslinį dis- 
kursą. Tačiau pagrindinė, gal net ne visai sąmoninga, jo prielaida, 
kad menas ir literatūra tikrą savo prasmę įgyja kaip kultūros teorijos 
medžiaga arba kaip jausmų šaltinis, o ne kaip pati sau vertybė - vis 
vien išlieka.? 

Tokia prielaida juntama ir svarbiausiose Kavolio mintyse Nuže- 
mintųjų generacijoj, pirmame jo darbe, kuriame naudojamasi keletos 

išeivių rašytojų poezija. Kavolio estetinio mąstymo raidoj tai pa- 
grindinis veikalas, nubrėžęs gaires visoms vėlesnėms diskusijoms 
apie poeziją ir apskritai grožinę literatūrą. Užtat visų pirma ir at- 
kreipsime į jį dėmesį. Pats autorius savo darbą apibūdina gana kuk- 
liai: „tai knygutė, išreiškianti santykį su tam tikru egzilio poezijos 
kūrinių universu.“? Kiekvienas skaitytojas išgyvena asmenišką san- 
tykį su poeto tekstu, bet šiuo atveju, kaip pastebėjo Mindaugas 
Kvietkauskas, „literatūros tekstai suvokiami Kavolio patirties švie- 
sOje: poezijoj atpažįstamas savasis egzilio išgyvenimas“ (ten pat). Tai 
reiškia, kad į tekstą atsiliepiama ne vien momento įspūdžiais, bet 
naudojantis visu asmeniškai išgyventu laiku. Tuo būdu santykis su 
tekstu pasidaro daugiaplanis, sudėtingas ir idėjine prasme autobio- 
grafiškas. Todėl išeiviai poetai knygoj aptariami taip, kad jie, at- 
rodytų, nuolat sprendžia paties Kavolio sau keliamą klausimą: „kur 
žmogus jaučiasi istorijos niekinamas, ir kaip jis kovoja prieš savęs 
išniekinimą?“* Tai skamba ne kaip literatūrinė diskusija, o greičiau 
kaip ideologinė Kavolio teze, dalis plėtojamos egzistencinės filoso- 
fijos apie žmogaus padėtį pasaulyje specialiu lietuvių išeivijos as- 
pektu. Kalbama ne apie poezijos tekstų estetinę specifiką, vidinę san- 
darą, o apie tai, kad apskritai šiandien „žmogus yra nužemintas — 
atplėštas nuo žemės ir nuo prigimties. Tai šiandieninės civilizacijos 
beveik universalus pergyvenimas“ (ten pat, p. 13). Tas išgyvenimas 
1r sudaro Kavoliui „egzilio poezijos kūrinių universą“, geriau pasa- 
kius, išreiškia jo paties kuriaz1g universą, nes, anot Kvietkausko, 
„atrodo, kad būtent Kavolis labiausiai stengėsi suburti kūrėjus į kar- 
tą“. Negalima sakyti, kad Kazio Bradūno, Henriko Nagio, Jono Me- 
ko, Liūnės Sutemos ar gal ypač Algimanto Mackaus poezija nieko 
bendra su jokia „generacija“ neturi, bet savoje, literatūrinėje, plot- 
mėj kiekvieno jų egzistenciniai išgyvenimai yra tik vienas iš savitų, 
individualių, meninių priemonių sistemų šaltinių, ir kiekvieno jų 
poezijos visuma kalba apie pačią save. Leonidas Donskis šį Kavolio 
veržimąsi sukurti savo paties universą ir, maža to, - įgyvendinti jį 
tikrovėj, tuo paveikiant ir pačią kultūros istorijos eigą, apibrėžia 
plačiau, visos jo intelektualinės veiklos kontekste, kad tai yra: 

mėginimas analitiškai aprėpti ir vertybiškai apglobti bei įprasminti žmo- 


nijos patirties visumą - per lyginamąsias civilizacijų studijas, paleidžiant į 
darbą civilizacinės analizės ir sąmoningumo istorijos metodologijas ir to- 

kiu būdu lyginamoje perspektyvoje atidengiant simbolinių reikšmių tėkmę 
istorijoje, sąmonės ir reikšmių struktūrų pokyčius Vakaruose ir neva- 
karietiškose civilizacijose? 


Verta prisiminti, kad net ir tokioj apibendrintoj, atitrauktoj plot- 
mėj Kavolio užsiangažavimas liko grynai asmeniškas, jausminis, 
moralinis - kad tai, ką jis rašė, buvo tiesiog jo „autobiografija“, jo 
gyvenimas. To gyvenimo, ar išgyvenimo, dalis buvo ir jo savaip su- 
vokta „žemininkų“ ir apskritai literatūros analizė. 

Atvertus Nužemintųjų generaciją, tuoj išaiškėja vienas iš mėgia- 
miausių Kavolio metodų skaityti poeziją iš sociologinio-istorinio 
išeities taško. Jis susikuria sąvoką, pagal jį apibrėžiančią duoto lai- 
kotarpio kultūros raidos pobūdį, arba, kaip vadina kitur, - „sąmo- 
ningumo trajektorijas““ ar „epochų signatūras“ (ten pat, p. 355- 
524), ir tada pasirenka keletą citatų iš eilėraščių, kurie, jo nuomone, 
šią sąvoką pailiustruoja ir, galima daryti prielaidą, įrodo. Toks me- 
todas palieka autorių atvirą priekaištui, kad jo citatos yra parinktos 
eklektiškai, išimtos iš jų pačių konteksto ir įtrauktos į visai kitą min- 
čių eigą, su kuria pačių poetų ieškojimai gali turėti ką nors bendra, 
bet gali ir neturėti. Antra vertus, toji kavoliška minčių eiga nuo- 
sekliai stato jo paties argumentų struktūrą, sukuria nuo cituojamų 
poetų nepriklausomą, bet sau juos palenkiantį diskursą apskritai 
apie hipotetinę „nužemintųjų“ kartą. Šitaip jis, pavyzdžiui, iš Algi- 
manto Mackaus ciklo „Dedikacijos mirčiai ir meilei“,? išrutulioja 
tos kartos tėvo, Dievo ir mirties santykių evoliuciją, - nuo tėvo kaip 
mirties prado sąvokos (Mackus rašė: „aš tikiu į didįjį evangelistą 
mirtį“, kurio poetas prašo jį „tėviškai pamilti“) iki Dievo kaip tėvo 
projekcijos, o taip pat iki minties, kad Mackus yra „Dievo mirties“ 
teologams giminingas „tikėjimą praradęs mistikas“ (ten pat). Čia ir 
atsiduriame prieš takoskyrą: eisi su Kavoliu - priimsi mintį, kad 
tokia mistika Mackų apibrėžia kaip poetą; eisi įprastu literatūros 
nagrinėjimo keliu, ir visi tie prarasti dievai ir tikėjimai, ir galimas 
Mackaus misticizmas taps subordinuoti poetinei, t.y. estetinei, o ne 
filosofinei grožinio teksto funkcijai. 

Panašiu principu, brėždamas nužemintųjų generacijos raidos krei- 
vę, Kavolis aptinka, kad Kazys Bradūnas tarp Žemės antologijos 
dalyvių yra dar „prieškrikščioniškas“ (nors vėliau krikščioniškas) 
gamtos ir žmogaus harmonijos poetas, tuo tarpu Mackus yra „po- 
krikščioniškos eros“ žmogus (Nužemintųjų generacija, p. 10). Savo 

teiginius Kavolis paremia iš Žemės antologijos cituojamu Bradūno 
eilėraščiu, kuriame sakoma, kad šventieji vandenys plauna Girių 
Dievo kojas ir kad pats poetas ištiesia rankas į tą šaltinį ir jaučia, 
kaip „žemė atnašauja/ Girių Dievo garbei ir mane“. Šito Kavoliui 
užtenka deklaruoti, kad visai už Bradūną jaunesnei žemininkų gene- 
racijai savosios žemės praradimas „reiškė kūrybinių šaltinių nete- 
kimą“ (ten pat, p. 9). Iš šalies žiūrint, deja, neaišku, ar tokie poetai, 
kaip Niliūnas arba Nagys, ar Sutema, arba ir Kėkštas, egzilyje iš tiesų 
neteko savo kūrybinių šaltinių. Jų gausi aukšto lygio kūryba to ne- 
paliudija. 

Be to, matyti, kad Kavolis Bradūno eilėraščio visai ir neanalizuoja, 
o tik naudoja jį kaip vieną iš atramos taškų savo egzilio kūrybos 
universo statybai. Galvodamas, mano nuomone, teisingai, kad Bra- 
dūnas „savyje sukaupia tas žemininkų žymes, nuo kurių kiek jau- 
nesnioji karta ryškiausiai atsiskyrė“, Kavolis taip paaiškina „nuže- 
mintųjų“ terminą: juo nusakoma bradūnišką tikėjimą praradusi 
karta (ten pat, p. 11). Kaip kontrastą Bradūnui jis cituoja Mackaus 
eiles apie vitražo angelą, rėkiantį stiklinės moteries, apie įšalusį 
džiaugsmą ir „gyvųjų ir mirusiųjų neapykantą“. Kavolio išvada ta, 
kad „pokrikščioniškos eros žmogui angelas pakibęs vitraže, ir mo- 
teris taip pat tėra stiklinė“ (ten pat, p. 10). Priešprieša tarp medžio 
antrininko Girių Dievo ir stiklinio angelo atrodo įspūdingai, tik bėda 
ta, kad stikliniai vitražų angelai, šventieji moterys ir vyrai, pats Vieš- 
pats Dievas katedrų languose kybojo jau prieš šimtmečius, kaip tik 
intensyviausiais krikščionybės laikais. Paaiškinti, kuo Mackaus dva- 
sia ar tikėjimas skiriasi nuo viduramžių tikėjimo (jei tai iš viso įma- 
noma!), galima tik po metodiškos cituojamo teksto analizės. Gal po 
tokios analizės išeitų, kad Mackaus nebetikėjimas iš tiesų yra beveik 
tobula viduramžiško tikėjimo inversija. Priešingu atveju telieka 
išankstinis, idėjos diktuojamas skaitymas pagal nusibrėžtą argu- 
mentą, t.y. - ne iš teksto į išvadą, bet iš išvados į tekstą. 

Toks metodas kartais priveda prie diskurso su dviem paralelinė- 
mis linijomis. Viena linija vedama pagal Kavolio samprotavimus 
apie egzilį ar ką kitą, o antroji - sekant eilėraščių, kurių sąryšis su 
tais samprotavimais lieka neaiškus arba ginčytinas, eilutėmis, ir at- 
rodo lyg autorių tekstams būtų primetamos paties Kavolio mintys. 
Šitaip yra su citata iš Mackaus „Jureko“ (Neornamentuotos kalbos 
generacija ir augintiniai, p. 141): 

Nėra gimtosios žemės! 
Nėra, kad tykiai plauktų Nemunėlis 
ir aviža prašytų būti dailiai pasėta. 


Kavoliui čia matosi „žmogiškos potencijos užslopinimo priežas- 
tis - benamiškumo prievarta. Jai išsakyti - egzilų skundas“ (Nuže- 
mintųjų generacija, p. 15). Pačiame Mackaus eilėraščio kontekste 
apie „egzilį“ kalbėti galima iš esmės tik metaforiškai, kaip apie pra- 
siveržusį skausmą dėl to, kad Jureko bei kitų žydų, o galop ir lietuvių 
naikinimas liaudies dainų aidais pašventintoj tėvynėj savaip prilygsta 
Lietuvos, kaip žmogiškos sąžinės žemės, praradimui. Šitoks skaus- 
mas yra ne šiaip svetimoj žemėj atsidūrusio žmogaus skundas, o įvy- 
kis bendražmogiškoje moralinėje plotmėje, kurią ir pats Kavolis vė- 
liau apibūdina kaip jautrumą „visuotinam žmogiškos egzistencijos 
neharmoningumui, ir iš šio pajutimo kylančiai moralinei pareigai“ 
(ten pat, p. 17). 

Ši graži mintis su poezijos, kaip tokios, analize, žinoma, mažai 
ką teturi bendra. Iš tiesų, knygoje Nužemintųjų generacija Kavolis 
visų įspūdingiausias tada, kai kalba savo paties vardu, leisdamasis į 
pakilią retoriką, kuriai racionalių įrodinėjimų iš esmės nereikia, nes 
ji veikia mus tokiu pat būdu, kaip ir poezija - gilios tiesos įspūdį 
sukeldama kaip emocinį teksto išgyvenimą.? Gal iš tiesų, šalia dis- 
kusijos apie Kavolį-kritiką, dar įdomiau būtų kalbėti apie jį kaip 
poetą. Toks jis yra, kai samprotauja apie ištikimybę „tiems kitų eg- 
zistencijos fragmentams, kuriais sugebėjome save sužeisti“ (p. 39), 
taipgi ir apie skausmą: „skausmas už žmogų yra žmogiškosios būties 
dugninė tiesa, kuria tenka definuoti save ir visas kitas tiesas“ (p. 53), 
ir galų gale apie patį egzilį, kad tai „yra viena iš mirties formų, prieš 
kurias tenka nuolat išdidžiai ir beviltiškai kovoti ribotomis žmo- 
giškosios egzistencijos priemonėmis“ (p. 31). Prisiminus Mackaus 
žodžius „siūlau išdidumo kupiną egzilę, nes tokioje egzilėje palieka 
vietos ir mūsų karčios egzistencijos ironijai, skausmui ir tiesai išsa- 
kyti“!? kyla keistas įspūdis, kad Kavolis ėmė ir pavirto Mackum!!, 
arba atvirkščiai - kad jis pats Mackų ir kitus nužemintuosius pavertė 
savimi, pavertė juos kavoliškais poetais, sugerdamas savin, į savo 
argumentą, jų eiles. Tokiu atveju patys jų tekstai lieka vien Kavolio 
argumento paraštėje, patogiai prie rankos, jei prireiktų vienos ar 
kitos, tegu ir labai giliai asmeniškai išgyventos, citatos. 

Lieka dar klausimas, ką Nužemintųjų generacijoje reiškia „kar- 
ta“ — ar tai apskritai tam tikro amžiaus išeiviai lietuviai, ar tik saujelė 
poetų?! Jei tik ta saujelė, tai prieš mus istorijos nuskriaustųjų elitas, 
į kurių situaciją jautriai atsiliepia ir paties Kavolio samprotavimai. 
Bet jie nieko nepasako apie tikrąjį istorijos poveikį visai išeivių ben- 
druomenei. O tai būtų platus studijų laukas, tikrai vertas apie laiką 
ir žmones kalbančio sociologo sutelkto dėmesio. 

Šiame kontekste darosi įdomu, kaipgi Kavolis iš tiesų supranta 
poeziją. Antai, cituodamas Liūnę Sutemą („dyla neišsaugojamai, / 
nuo kiekvienos pilnaties / atsineštiniai bendri sapnai“), jisai sako: 


Bendrajam sapnui atgaivinti reikia pastangos, savyje jungiančios dina- 
mišką ieškojimo impulsą ir stabilizuojantį meilės pajėgumą. Pavadinkime 
šitokią pastangą poetine - ypatinga, nužemintosios generacijos žmonėms 
būdinga prasme. Prieš triukšmaujančią istorijos galią, prieš savyje pajustą 
užšalimo viliojimą tegalima kovoti poetine pastanga. (p. 62) 


Išeitų, kad Kavolis žodį „poetinė“ vartoja ne tiesiogine, 0 per- 
keltine prasme - kaip tam tikrų dvasios pastangų, tam tikro pasi- 
šventimo, jausminio išgyvenimo, vidinės kovos metaforą. Kavolio 
pasaulyje net būtų galima kalbėti ne tik apie vienos kartos poetų, 
bet ir apie pačios poezijos egzilę iš savo teksto žemės. Praradusi save, 
ji tapo Poezija iš didžiosios raidės, tartum dešimtoji Mūza, plačia 
skraiste apgaubusi Kavolio iš esmės romantinį-egzistencialistinį pra- 
radimo ir susvetimėjimo idealizmą, su visais kitais iš jo išplaukian- 
čiais skausmingais apmąstymais ir išgyvenimais, besiblaškančiais po 
šiandieninę dekonstruotą kultūros erdvę, tą, anot Mackaus, „iškan- 
kintą plotą“. 

Vėlesniuose savo darbuose Kavolis vėl grįžta prie Nužemintyjų 
kartos poetų įvairiuose skirtinguose kontekstuose, jis jais naudojasi, 
anot Leonido Donskio, vedinas savo „didžiosios etinės intencijos 
tiesti tiltus tarp įvairių moralinių kultūrų bei savęs supratimo mo- 
delių“."? Viena iš svarbiausių tų tiltų atsparų yra, žinoma, Mackus. 
Knygoje Nužemintyųjų generacija jis labai didelis ir labai liūdnas,“ 
be Dievo ir išganymo vilties. Čia jis paslaugiai suteikia Kavoliui savo 
eilių citatas, reikalingas argumentui apie Dievą egzilyje (p. 31-39). 
Argumento tezė - „juo labiau egzilis gilėja, juo labiau žmogus pa- 
junta savo benamiškumą pačioje egzistencijoje“ (p. 31). Pakeliui į 
tą benamiškumą prisimenamos ankstyvosios, dar Pagėgio slapyvar- 

džiu skelbtos, Mackaus eilės, kur yra, anot Kavolio, „plakatinis“ 
Dievas, Didysis žemės ir dangaus valdovas, kurs grąžins benamius į 
apsnigtąją Lietuvą.“ Kita stadija - tai būklė, kurioje „Mackus jau 
tik vieninteliu kentėjimo ryšiu Dievui, prieš galutinį atsiskyrimą, dar 
teartimas“ (p. 31). Seka citata: „... priimsi iš manęs paskutinį ženklą 
mano prisiminimui? - Tavo paliktą karūnos erškėtį?“ (Jo yra žemė, 
p. 51). Po to pateikiama daugybė deklaratyvių pasisakymų apie di- 
dėjantį Mackaus susvetimėjimą Dievui, kurie yra išmarginti trum- 
putėmis citatomis iš jo kūrybos. Galutinė išvada: „Jam tikras, visu 
šiurpumu, tebuvo Dievas būtinybė, save įrodantis savo triuškinančia 
galia“ (Nužemintyjų generacija, p. 35). 

Panašiu metodu Kavolis naudojasi brėždamas Mackaus santykių 
su išeivijos patriotizmu kreivę (gausiai cituodamas iš poemų „Ju- 
rekas“, „Baladė apie gerąjį Johną“!“ ir iš knygos Cbapel B), ir taip 
prieina prie išvados, kad „Algimanto Mackaus patriotizmas yra uni- 
versali vertybė. Nieko lietuviško neatsisakydamas, jis neišdavė nieko 
žmogiško“ (p. 52). 

Skyriuje „Patriotizmas nužemintiesiems“ Mackus vėl siejamas su 
Liūne Sutema. Ten Kavolis pradeda nuo įdomios, gal iš pirmo žvilgs- 
nio nelauktos, tezės: 


Įpareigoja ne idealai, bet trūkumai, nes jie šaukiasi žmogaus jiems už- 
pildyti. Apribotieji labiausiai reikalingi meilės, silpnieji - ištikimybės. Mirtis 
Antanui Škėmai buvo reikšmingiausias pergyvenimas, nes ji pats didžiausias 
trūkumas: ir todėl ji žmogų padaro kitų ištikimybės vertu“. (p. 56) 


Grynai retorikos plotmėj šį pirmąjį sakinį būtų galima apversti: 
įpareigoja ne trūkumai, o idealai, nes jie šaukiasi žmogaus juos įkū- 
nyti — tai turėtų, arba neturėtų, tiek pat prasmes. Be to, nežinia, ar 
tikrai Škėmai mirtis buvo tokia reikšminga kaip didžiausias (gyvy- 
bės?) trūkumas. Škėma kalbėjo tik apie patį mirties momentą kaip 
apie reikšmingiausią tikrovę. Tačiau bendrame Nužemintyjų gene- 
racijos plane Kavolio mintis yra giliai prasminga, ypač todėl, kad ji 
iš tiesų pasako kai ką esminio apie Liūnės Sutemos poezijos ištakas, 
apie skausmingą jos ištikimybę nebesantiems daiktams. Rutulioda- 
mas savo tezę, Kavolis ir vėl naudojasi, taip sakant, iš karto dviem 
linijomis, - viena plėtoja, augina, dėsto pačią nužemintųjų patrio- 
tizmo tezę, o antroji šį plėtojamą argumentą iliustruoja dažnai labai 
vykusiai parinktomis citatomis iš Sutemos, kad ir be jokios analizės. 

Skaitant kitąkart susidaro įspūdis, tarytum Kavolio diskursas išeitų 
ir aiškesnis, ir sklandesnis, 1r labiau įtikinantis, jeigu tų citatų nė 
nebūtų, mat kartą pacituoti teksto gabalai jau patys reikalauja savo 
teisių, atkreipia skaitytojo dėmesį į galimas kitokias jų prasmes, negu 
tos, kurias Kavolis jiems priskiria, ir tuo būdu mums trukdoma sekti 
savotiškai trūkinėjantį jo minties siūlą. Kiekvienu atveju mes su- 
žinom daugiau apie tai, ką Kavolis galvoja, negu apie tai, ką Sutema 
Iš tiesų rašo. 

Paskaitoje „Pokario išeivijos kultūra“!' Kavolis pastebi: 

Išeivijoj yra atsiradusi galimybė eksperimentui, leidžiančiam ištirti, kas 
moterų ir vyrų poezijoj galėtų būti vien moterų ir vyrų sąmoningumo skir- 
tumų pasekmė. Tam lyginimui idealią progą suteikia Sutemos ir Mackaus 


poezija. ... Tai panašios ideologinės orientacijos - liberalų kultūros - žmo- 
nės, jie dažnai kelia tas pačias problemas, visų pirma - egzilio problemą. 


Tai koks tarp jų skirtumas? Visų pirma - skirtinga bendruomenės 
samprata. Pradžioj Kavolis cituoja Sutemą: 


Noriu būt tau lietum ir sniegu, 

kad pajėgtum gyvent dar metus 

savyje, kaip žiemkentis rugys — 

noriu saujom žarstyt tavo derlių 

ir parodyt, koks tu būti gali - (ten par)!š 


O paskui Mackų: 


tiktai —- kad nebūčiau toks kvailas, 
kad naktimis neieškočiau namų 
visai prakeiktai išklydusiai generacijai (ten pat)!? 


Tos citatos leidžia Kavoliui teigti, kad Sutemos santykis yra su 
konkrečiu žmogumi, vadinasi, „įtikinamiausias, suprantamiausias 
modelis yra motinos ir vaiko santykis“ (ten pat), taigi „šį santykį su 
konkrečiu žmogum galima laikyti moteriškos laikysenos išraiška“. 
Kavolio citata yra iš ciklo „Dienoraštis“, skirto Mariui Katiliškiui, 
taigi visą ciklą, įskaitant ir cituotąją dalį, galima suprasti kaip meta- 
forišką ištikimybės ir meilės Mariui išsakymą. Tik lieka neaišku, ar 
Kavolis yra teisus, tai ištikimybei priskirdamas „motinos ir vaiko 
santykį“. Šiaip ar taip, sutikim, Sutemos dėmesio centre yra konkre- 
tus asmuo, tuo tarpu Mackaus „generacija“, išeitų, yra „vyriška“, 
abstrakti sąvoka: „galbūt, kad vyriškai vaizduotei tokie abstraktūs 
kolektyvai patrauklesni negu moterims“ (ten pat, p. 119). Čia yra 

įdomus šis Kavolio „galbūt“. O galbūt ir ne? Tiesos labui Kavolį 
reikia pagirti už atvirumą kitoms galimybėms, kai pripažįstama ne 
vien jo projektuojama vyrų-moterų kultūrų santykių trajektorija. 

Kitas įdomus Kavolio pastebėtas skirtumas tarp Mackaus ir Sute- 
mos, taigi tarp „vyriškos“ ir „moteriškos“ mąstysenos, atsispindi 
„santykyje su kalba“: „Sutemos poezijoje daugiau kalbama apie žo- 
džius, o Mackaus - apie kalbą“ (ten pat, p. 119). Čia Kavolis mato 
skirtumą tarp individualizuojančio ir apibendrinančio, vadinasi, mo- 
teriškojo ir vyriškojo, mąstymo.?? Tarp įvairių samprotavimų šia 
kryptim, įskaitant svarstymus apie Mackaus linijinį, „vyrišką“, ir 
Sutemos ciklišką, „moterišką“, laiką, Kavolis - gal pirmą kartą savo 
darbuose - labai priartėja prie detalios, šia prasme tikrai literatū- 
rinės, Sutemos tekstų analizės. Tai pastabos apie Sutemos Vendetą, 
išleistą 1981 metais. Kavolis konstatuoja Sutemos poetinės kalbos 
„dezintegraciją tolimesnėje egzilio fazėje“: 


Nebelieka kalbos, kuri mums būtų bendra, nes tie, su kuriais kalbėjome, 
miršta ir palieka mus vienus. Nebelieka ne tik bendros kalbos, bet net sakinys 
skaldosi į sudėtines dalis, ir ne tik sakinys, bet ir vienaskiemeniai žodžiai, 
Liūnės Sutemos įvaizdžiu, skyla: vieną raidę nusineša miręs draugas ar draugė, 
o kita raidė lieka gyvajam, išlikusiam. Vienaskiemeniai žodžiai dažnai api- 
būdina individą, pavyzdžiui, „aš“ ir „tu“, ir jei juos suskaldome, nebelieka 
individualaus identiteto, nebegalima kalbėti apie savo paties tapatybę. Su- 
skaldžius jungtuką „ir“, nebelieka ryšio su kitu. (Ten pat, p. 123-124) 


Tai tikrai labai įdomu, tik, gaila, kaip tik šičia Kavolis ir nepa- 
renka mums pavyzdžio, citatos, kurioj tą procesą mes galėtume patys 
pamatyti. Pervertus Vexzdetą neužtikau nieko panašaus į tai, apie ką 
Kavolis čia kalba - jokių paskirų raidžių, kurias mirę draugai ar 
draugės būtų nusinešę, nors, tiesa, pavieniai žodžiai ten dažnai su- 
tampa su atskiromis eilutėmis, bet tai ne naujiena, net ir pačios 
Sutemos ankstyvesnėje poezijoje. Galbūt Kavolis omeny turėjo tai, 
kad Vendetoje Sutemos eilutės labai dažnai susideda iš savotiškai 
nepriklausomų, išbaigtų frazių, sudarančių savitus semantinius vie- 
netus, kurie ne tik pristabdo, bet ir beveik neleidžia pajausti lygiai 
tekančios ištiso sakinio linijos, kaip pavyzdžiui: 


Jei myli mane, 
būki Nojaus arka - 
ir išsaugoki 

elnią devyniarągį, 

kamanę dūzgiančią, 

žaltį Žilviną 

Ir save — 

išsaugoki man - (Vendeta, p. 39) 


Arba galbūt vienaskiemeniais, ar suskaldytais, žodžiais Kavolis 
palaikė išretintą raštą, pavyzdžiui: 

Susirinkit raides, 

sudėkit jas į žodžius 

ir skiemenuokit: 

kraujo kerštas svaigus 

kaip aguonų pienas 

saldus kaip baltų 

dobilėlių medus (ten pat, p. 9) 


Matome, kad, nors ir išretinti, nors Sutemai ir prašant juos skie- 
menuoti, žodžiai vis vien išlaiko savo integritetą ir yra skaitomi kaip 
išbaigti bei vienas su kitu prasmingai susieti vienetai, o ne skiemenys 
ar raidės. Antra vertus, jau gerokai anksčiau Jonas Mekas, pavyz- 
džiui, Pavieniuose žodžiuose"', ne tik vertė žodžius atstoti visą eilutę, 
bet net sukapojo juos atskirais ir vienišais skiemenimis, dažnai ir 
negramatiškai sudalindamas žodį: 


Kur, 

kur 

eini, 

mano 

dvas 

14, 

alka 

na, 

ba 

sa (Pavieniai žodžiai, p. 93) 


Bėda tik ta, kad Mekas šitaip rašė keturiolika metų anksčiau, nei 
buvo parašyta Sutemos Vendeta, taigi Kavolio tezė apie laikui bėgant 
tolydžio plintančią egzilio meninės kalbos dezintegraciją čia netiktų, 
bent jau kai kalbama apie „nužemintųjų“ kartos poetus. Gyvenimiš- 
koje plotmėje, už istorijos nuskriaustos lietuvių inteligentijos poetų 
elito ribų, Kavolis, aišku, visiškai teisus — senieji išeiviai vis labiau 
atsilieka nuo lietuvių kalbos raidos, o jaunesnės kartos ją ir visai 
baigia užmiršti. Tuo tarpu pačioj išeivijos poezijoj kalba degeneruoja 

ne todėl, kad siekiama tam tikro estetinio (Kavolis gal sakytų, filo- 
sofinio) efekto, o todėl, kad dar rašantys jaunieji jau ne kaip bemoka 
lietuviškai, ko, aišku, niekada nepasakytum apie Liūnę Sutemą. 
Greičiau manytume, kad čia iš tiesų pildosi niūri Mackaus prana- 
šystė: „mes kalbame nykstančiais žodžiais/ merdinčios mūsų kalbos“ 
(Chapel B, „Mirtškoji“, V).22 

Šalia Sutemos ir Mackaus, Kavoliui labai rūpi ir dar vienas „nu- 
žemintasis“ poetas - Alfonsas Nyka-Niliūnas. Nužemintųjų gene- 
racijoje plėtodamas mintį apie nužemintųjų patriotizmą, Kavolis 
Niliūną stato priešpriešon su Mackum, kuris bjaurėjosi išeivijos vi- 
suomene ir veržėsi į nebepasiekiamą gimtųjų namų Utopiją, archa- 
išką mitą, senolių kalbą, „kurios nebegalima pasiekti“ (Nužemintyjų 
generacija, p. 46-47), tuo tarpu 


Nyka-Niliūnas savo kūne dar jautė prigimtą „patriotizmą žemei“. Net 
ją praradęs, jis dar galėjo būti laimingas, galėjo, pavyzdžiui, retkarčiais už- 
simiršti tapytiniame renesanso gamtovaizdyje. (Ten pat, p. 47) 


Labai gali būti, kad Mackus iš tiesų ilgėjosi nebepasiekiamos se- 
nolių kalbos, nors toks jo apibūdinimas labiau primena Škėmos 
„Lole palo eglelo / lepo leputreli“ arba „Skambino kankleliai/ Lioj 
ridij augo“, kaip suokė lakštingala,?? negu, sakykim, Mackaus „liau- 
diškus“ eilėraščius, kaip antai: 

Pulki, mergele, 

pulki, jaunoji, 

į gilų vandenėlį, 

Kur lelija siūbuoja, 

kur akmenėliai žydi, 

kur debesėliai lyja.2* 


Niliūno apibūdinimas kiek problemiškesnis. Skaitant Kavolį gali 
susidaryti įspūdis, kad Niliūnas tiesiog norėjo pabėgti nuo patrio- 
tizmo problemos į kažkokį liūdnai malonų meno, ne tikrovės, pa- 
saulį. Nežinia, ar galima šitaip paprastai kalbėti apie labai didelę, 
daugiaplotmę ir sudėtingą renesanso tematiką Niliūno poezijoj. Gali 
būti, kad Kavolis ir vėl tiesiog pasinaudojo Niliūnu kaip patogia 
priemone savo paties minčiai rutulioti, bet lieka pavojus, kad šitaip 
lengva ranka parašyta pastaba iškreips mums visą Niliūno - poeto 
vaizdinį... 

Daug intensyviau Kavolis susitinka su Niliūnu Sgmoningumo tra- 
fektorijose. Ten Niliūnas, kartu su Škėma, Sutema, Mačerniu, Braz- 
džioniu ir kitais, yra tarytum kelrodis, Kavoliui kalbant apie kovą 
prieš egzistencijos ištuštėjimą Lietuvoje ir išeivijoje 1942-1956 metų 
laikotarpiu. Prarasties pojūtis yra vienas iš svarbiausių vidinio ištuš- 
tėjimo ženklų, ir Kavolis pastebi, kad Niliūnas praradimą pajautė iš 
esmės giliau ir radikaliau negu kiti poetai, apsiriboję vien nostalgišku 
dūsavimu dėl prarastos tėvynės, mat Niliūnui „nuodingas nebegrį- 
žimo siaubas“ jau „įsivėlė į gomurį ir trykšta iš kiekvieno žodžio“ 
(Sąmoningumo trajektorijos, p. 168). Kad šis siaubas yra vienas iš 
kraštutinių taškų Niliūno poezijos švytuoklėje - tarp troškimo iš- 
vykti į „Eldoradą“ ir tokio pat didelio troškimo sugrįžt namo - Ka- 
volis nepamini. Iš šito prarasties siaubo, siekiančio „pačius 
žmogiškosios būties pagrindus“, savo mintį jis plėtoja iki Niliūno ir 
Mačernio pajautos - kad žmogui privalu kovoti už savo vertybes be 
jokios iliuzijų vilties ir pralaimėjimo baimės. Tą juodą stoišką ne- 
vilties suvokimą Kavolis savo tyrinėjimuose įterpia tarp prieškarinio 
lietuvių antisemitizmo ir „keturiasdešimtųjų metų“ avangardo at- 
naujintų prielaidų apie vyrų pranašumą prieš moteris. Čia Niliūnas, 
išeitų, yra pažengęs toliau už Mačernį, nes jis, bent savo „Trečiojoje 
elegijoje“,?> apie moterį rašo „kaip apie audringą ieškotoją, panašią 
į visur kitur vyrišku balsu kalbantį autorių“. Toji elegija skirta ne- 
žinomai „A.L.“, taigi vienam asmeniui, nebūtinai atstovaujančiam 
moterims, ir, be to, >70tto iš Oscaro Wilde'e „Svajonė yra vienintelė 
realybė“ leidžia galvoti ir tai, kad čia iš esmės tik apie žmonių sva- 
jones ir kalbama, ir moterų tematika elegijoje niekuo dėta. Šiaip ar 
taip, moters įvaizdis Niliūno elegijoje tikrai iškyla, ir šį pavyzdį pasi- 
rinkęs Kavolis lieka teisus. Antra vertus, Niliūno cituojamos eilės 
yra tokios intensyvios ir turtingos, kad savimi tarytum nustelbia 
kontekstą, kuriame yra įkurdintos, ir sunkiai besutelpa joms pri- 
skirtame kelrodžio vaidmenyje. 

Toliau cituojamos didžiule poetine jėga trykštančios Niliūno eilės 
sukelia tokį pat įspūdį. Kavolis ramiai lipa savo argumento laiptais, 
vis stabtelėdamas paskaityti ištraukų iš Niliūno eilių, turinčių pagilinti 
ir plačiau tą argumentą nušviesti. Bet tos eilės, atrodo, pačios eina savo 
keliu kažkur kitur, ir Kavolio diskursas nejučiom virsta serija jas in- 
terpretuojančių komentarų, kurie nepajėgia aprėpti visų jų matmenų 
ir todėl tampa panašūs į išankstines, schematiškas pastabas. 

Vytautas Kavolis tarp minties ir poezijos 


Tiesdamas savo tiltus, keldamas aukštyn savo plačios teorinės 
minties karkasą, Kavolis prisišaukia pagalbon ne vien savo kartos 
žemininkus, bet ir nemažai kitų rašytojų iš įvairių Lietuvos kultūros 
istorijos laikotarpių, pradedant Mažvydu ir Donelaičiu ir baigiant 
Gražina Cieškaite, kurios filosofinę poeziją jis jaučia giliai ir su su- 
pratimu. Sustoja jis ir prie prozos - Biliūno, Putino, kitų, jiems taip 
pat rasdamas vietos savo teoriniame mąstyme. Galbūt kartais at- 
rodo, kad grožinės literatūros tekstus Kavolis skaito kaip vieną iš 
sociologinio traktato žanrų, tačiau, kita vertus, jo sociologinis dis- 
kursas neretai įgyja kilniai poetišką skambesį, ir kaip tik tada pra- 
dedi suprasti, kaip neatšaukiamai jis buvo užsiangažavęs ir savo 
intelektu, ir savo moraliniais principais ieškoti Tiesos, kaip šventai 
buvo pasiaukojęs visai žmonijai ir savo mylimam kraštui. 


Nuorodos 


Ištrauka iš Ritos Repšienės pokalbio 
su Darium Kuoliu, Juozu Girdzijausku 
ir Bronium Savukynu „Nėra literarū- 
rinio veikalo be ideologijos: jos nebu- 
vimas irgi yra ideologija“, Lietuvos 
aidas, 1996, nr. 58, p. 22. 

Vienu atveju, kalbėdamas apie Graži- 
nos Cieškaitės metafizines eiles, Kavo- 
lis tiesiog ir paklausė: „O ko šiandien 
verta poezija, kuri nekritikuoja tradi- 
cinės metafizikos ir jos stereotipų?“ 
Žr. V. Kavolis, Moterys ir vyrai lie- 
tuvių kultūroje, Vilnius: Lietuvos kul- 
tūros institutas, 1992, p. 146. Galė- 
tume atsakyti, kad poezija ne tik 
šiandien, bet ir visada verta poezijos, 
ar ji ką nors kritikuotų, ar ne. 
Cituora iš Mindaugo Kvierkausko 
„Kartos poezija: ženklai ir prasmės. Vy- 
tauto Kavolio „Nužemintųjų genera- 
cija'“, Metmenys, nr. 73, 1997, p. 113. 
Vytautas Kavolis, Nužemintųjų gene- 
racija: Egzilio pasaulėjautos eskizai, 
Čikaga: Algimanto Mackaus knygų 
leidimo fondas, 1968, p. 7. 

Leonidas Donskis, „Vytautas Kavolis — 
visuomenės ir kultūros kriukas“, Met- 
menys, nr. 73, 1997, p. 22. 

Žr. V. Kavolis, Sąmoningumo trajek- 


torijos, in Žmogaus istorijoje, Vilnius: 
Vaga, 1995, p. 121-355. 

Algimantas Mackus, Jo yra žeme, Či- 
kaga: Santara, p. 81-85. 

„Pokalbis su mirusiais vaikais“, Algi- 
mantas Mackus, Neormamentuotos kal- 
bos generacija ir augintiniai. A. Mackus, 
Ir mirtis nebus nugalėta, p. 108. 
Saulius Žukas, „Be baimės ir be pato- 
so“, įžanga į Vytautas Kavolis, Žmo- 
gus istorijoje, Vilnius: Vaga, 1994, p. 6, 
sako apie Kavolio stilių, kad tai „ais- 
ringa mokslininko, kuris nevengia 
publicistiškai aktualaus teiginio ar ese- 
istiškų pasamprotavimų, mintis“. 
Algimantas Mackus, žodis gavus li- 
teratūrinę Vinco Krėvės premiją. Žr. 
A. Mackus, Ir mirtis nebus nugaleta, 
p. 528. 

Tai savo įžangoje į Žmogus istorijoje 
pastebėjo ir Saulius Žukas: „Kartais 
net įvyksta stilistinė metamorfozė - 
tarkim, kalbant apie A. Mackų, įma- 
ma šnekėti ir apie save, savo vardu, 
vartojant gramatinę ,mes' formą. Ga- 
lima tik pavydėti autoriui, kad jis turi 
tokius poetus bendraminčius, su ku- 
riais visai nebijo ar net nori susita- 
patinti“, p. 7. 


II9 


Rimvydas Šilbajoris 


12 


Kitoje vietoje ir pats Kavolis suabejoja, 
ar galima prasmingai kalbėti apie „ge- 
neraciją“: „Generacija tėra abstrak- 
cija. Kalbant apie generaciją, nema- 
tomi individai. Aišku, kad negali 
pažinti visų generacijos narių“. Žr. 
Moterys ir vyrai lietuvių kultūroje, 
Vilnius: Lietuvių kultūros institutas, 
1992, p. 118-119. 

Donskis, op. cit., p. 39. 

Mackaus kova su savo depresija, sie- 
kiant poetinio išsipildymo, Kavolio 
knygoje Kultūros dirbtuvė (Vilnius: 
Baltos lankos, 1996) tampa retorišku 
klausimu-kalūinimu šiandieninės Lie- 
tuvos kultūrai: „Ar šiandieninė lietu- 
vių kultūra parūpina simbolinių ištek- 
lių, kaip asmeninę desperaciją paversti 
kultūriškai [ne estetiškai! - R.S.] ver- 
tintinu liūdesiu ir taip išvengti kliniki- 
nės depresijos pavojaus?“ Tiesa, kli- 
nikinė depresija siejasi su chemikalais 
smegenyse, o ne su kultūros liūdesiu. 
Faktas, jog vėliau Mackus labai ne- 
norėjo, kad kas nors iš viso kalbėrų 
apie šią jo knygą (Algimantas Pagėgis, 
Elegijos, „Sūduva“, 1959), žinoma, 
paremia Kavolio argumentą, kad Mac- 
kaus santykiai su Dievybe laikui bė- 
gant radikaliai keitėsi. Iš kitos, litera- 
tūrinės, perspektyvos įdomu tai, kad 
jau ir tada buvo matyti Mackaus pa- 
linkimas deformuoti įprastines poezi- 
joj vartojamas sąvokas bei įvaizdžius, 
tuo sukomplikuojant, padidinant jų 
semantinį krūvį. Pavyzdžiui, tradicinis 
Rūpintojėlis jam virsta „Rūpestėliu“: 
„Rūpestėli mažas, Rūpestėli menkas, / 
prie Tavęs suklupti išblaškyti renkas“ 
(p. 15). Sraiga prisideda skausmingo 
tremties rūpesčio ir vilčių bejėgiškumo 
matmenys, ir dar ta ironija, kad „iš- 

blaškytieji“ meldžiasi patys į savo pra- 
radimo sielvartą, didelį, kaip visas ne- 
beturimos tėvynės pasaulis, ir mažytį, 
menkutį, kaip pakelės Rūpintojėlis — 
lietuviškasis tikėjimo ir skausmo sim- 
bolis. Tai tiesiogiai rodo į vėliau Kavo- 
lio konstatuotą Mackaus egzistencinę 
neviltį. Čia yra pats įdomiausias šios 
ankstyvosios knygos aspektas. 

Abu veikalai yra iš „Auginuniai“ kny- 
goje Neomamentuotos kalbos generacija 
ir augintiniai, Čikaga: Santara, 1962. 
Žr. „Pokario išeivijos kultūra“, in Mo- 
terys ir vyrai lietuvių kultūroje, p. 118. 
Liūnė Sutema, „prieš saulės gražą -“, 
in Nebėra nieko svetimo, Čikaga: Jūrų 
skautų korporacija „Gintaras“, 1962, 
p. 51. 

Algimantas Mackus, „Hermetiškoji 
daina“, in Augintinių žemė. Čikaga: 
Algimanto Mackaus knygų leidimo 
fondas, 1984, p. 99. 

Kai dėl „apibendrinančio mąstymo“, 
tai Kavolis savo samprotavimuose pa- 
sirodo esąs perdėm „vyriškas“, ypač 
atkreipiant dėmesį į tai, kaip iš keletos 
citatų jis mėgsta daryt plačias, net 
deklaratyvias, išvadas. 

Jonas Mekas, Pavieniai žodžiai, Či- 
kaga: Algimanto Mackaus knygų leidi- 
mo fondas, 1967. 

Tarp kitko, teko girdėti nuomonių, 
kad ir paties Mackaus lietuvių kalba 
nebuvo tokia jau labai gera. 

Antanas Škėma, Balta drobulė. Raštai, 
I, Čikaga: Antano Škėmos knygų lei- 
dimo fondas, 1967, p. 378-379. 
Algimantas Mackus, „Liaudiškoji“, in 
Augintinių žemė, p. 111. 

Alfonsas Nyka-Niliūnas, „Trečioji ele- 
gija“, in Praradimo simfonijos, Tue- 
bingenas: Patria, 1946, p. 113-114. 

Sąmoningumo istorijos 


I 


Vytauto Kavolio darbai, skirti lietuvių kultūros istorijos stu- 
dijoms, pasiekdavo Lietuvą jau ir sovietiniais laikais, bet ypač ak- 
tualūs jie tapo prasidėjus liberalizuojantiems sovietinės „pertvar- 
kos“ procesams ir Lietuvai atgavus nepriklausomybę. Tuo metu - 
1986-aisiais — išeivijoje jau buvo išleista pirmoji studijų knyga 
Sąmoningumo trajektorijos: Lietuvių kultūros modernėjimo aspek- 
tai, o netrukus, 1991 metais, pasirodė ir antroji - Epocbų signatūros. 
Sovietinio laikotarpio pabaigoje prasidėjus solidesnėms mūsų 
istorikų diskusijoms apie Lietuvos istorijos tyrinėjimo metodologiją, 
buvo svarstoma, kas šiandien svarbiau - surinkti išsibarsčiusius po 
archyvus istorijos faktus ar kurti naujas istorinės raidos koncepcijas. 
Bėgdami nuo sovietinės ideologijos diktuojamų istorijos supratimo 
schemų dauguma kultūros, literatūros istorikų tuo tarpu labiau ak- 
centavo empirinių duomenų kaupimo svarbą. Taip jau sutapo, kad 
šiuo laikotarpiu naujus kultūros interpretavimo požiūrius mums pa- 
siūlė išeivijos mokslininkai: A.J.Greimas lietuvių mitologijos, se- 
miotikos srityje, V.Kavolis kultūros ir literatūros istorijos srityje, 
M.Gimbutienės darbai archeologijos ir senųjų Europos kultūrų pro- 
blematikos srityje siūlė revoliucingas tezes. Minėtų mokslininkų 
siūlymai ir diskusijos su atitinkamų sričių mūsų specialistais ne vi- 
suomet būdavo sklandžios. Turint po ranka bibliotekas, archyvinę 
medžiagą buvo nesunku rasti vieną ar kitą faktinį netikslumą api- 
bendrinimų siekiančiuose išeivių darbuose. 

Kai kurie marksistiniai praeities supratimo ir vertinimo stereotipai 
buvo tapę nepastebimi, savaime suprantami, pavyzdžiui, įvairių 
kultūros sričių istorijos itin sureikšmindavo visuomeninį aptariamų 
faktų sąlygotumą. Dar dažnesni būdavo tokie atvejai, kai, atmetus 
ideologizuotas schemas, istorijos tyrinėjimai tarsi pakibdavo ore, 
jiems trūkdavo požiūrių konceptualumo. Tuo tarpu minėti išeivijos 
mokslininkai siūlė kelti modernius klausimus lietuvių kultūrai, 

kvietė pažvelgti į ją šiek tiek iš šalies, lyginant su kitomis kultūromis. 
Šia prasme ypač provokuojančios ir sistemingesnį galvojimą apie 
lietuvių kultūrą bei literatūrą skatinančios buvo abi minėtos Kavolio 
studijos. Net ir diskutuojant dėl atskirų reiškinių interpretacijos 
abejonių nekėlė siūlomų požiūrio taškų vaisingumas. Šie darbai 
kvietė pasinaudoti panašiomis teorinėmis prielaidomis žvelgiant ir į 
naują kultūros istorijos medžiagą. Tačiau perimant Kavolio me- 
todologines nuostatas būtina kritiškai gilintis į mokslininko pažiū- 
ras, aptarti jo vartojamą terminologiją. 

Kavolio lietuviškos kultūros analizės buvo rašomos greta jo lygi- 
namųjų pasaulinės kultūros studijų, tad autorius nuolatos rėmėsi 
gerokai platesniu negu vien lietuvių kultūros tyrimai kontekstu. Vis 
dėlto išsamesnis jo aptarimas bei lietuvių ir pasaulinės kultūros stu- 
dijų palyginimas tiek metodologine, tiek ir tematine prasme yra atei- 
ties uždavinys. Dabar norėtųsi stabtelėti prie kelių teorinių pirmosios 
kultūros studijų knygos - Sgnoningumo trajektorijos - klausimų. 
Konkrečiu analizės objektu pasirenkama labai kondensuotai para- 
šyta ir keliose vietose įdėmaus įsiskaitymo reikalaujanti šios knygos 
įžanga, kurioje minimos pagrindinės metodologinės nuostatos ir ko- 
mentuojama dalis autoriaus vartojamų terminų. Atrodo, kad įžangą 
Kavolis rašė jau turėdamas knygos tekstus, tai matyti iš sąšaukų su 
konkrečiomis studijomis, tačiau įžangoje jis aptaria ir bendresnius 
dalykus, liečiančius lietuvių kultūros tyrinėjimus. 

Atidus įžangos skaitymas teikia dar vieną galimybę - bandyt ap- 
čiuopti autoriaus galvojimo ir rašymo stilių, kuris šiuo atveju nėra 
vienalytis; racionalus analitinis samprotavimas yra gretinamas su 
eseistiniais bandymais įvardyti vieną ar kitą rūpimą problemą, tad 
tenka kalbėti ne vien apie griežtai apibrėžtas sąvokas, bet kartais ir 
apie metaforines kai kurių terminų reikšmes. Šia prasme atsiranda 
galimybė priartėti prie dar mažai pas mus tyrinėjamos mokslinio 
diskurso retorikos klausimų. 

Primenant analizuojamą įžangos tekstą jis bus cituojamas dalimis, 
remiantis paties autoriaus siūlomu jo padalijimu į pastraipas. (Ci- 
tuojama iš knygos Vytautas Kavolis, Žmogus istorijoje, Vilnius: Va- 
ga, 1994; prie citatos nurodomi puslapiai.) 

1 pastraipa 

Iki Antrojo pasaulinio karo lietuvių kultūros istorijai buvo tik 
renkami faktai arba rašomos atskirų sričių apžvalgos. Sovietinės Lie- 
tuvos ketvirtajame dešimtmetyje susirūpinta sintetinančios, „viską 
apimančios“ kultūros istorijos paruošimu. 


Savąjį tyrinėjimą Kavolis pristato trumpai nurodydamas jo iš- 
takas, apibrėždamas laiko ir erdvės kontūrus. Atramine laiko riba 
pasirinktas Antrasis pasaulinis karas; laikotarpis iki karo apibū- 
dinamas kaip faktų rinkimas arba siaurų apibendrinimų metas. Taip 
formuojama pirmoji priešprieša: (iki karo) faktų rinkimas/ (po karo) 
sintetinančios kultūros istorijos ruošimas; dar abstrakčiau formu- 
luojant: atskiri faktai vs visuma. Beje, apie pokarį kalbama minint 
tik sovietinę Lietuvą. Šioks toks netikslumas įsivėlė nurodant laiką, 
minint ketvirtojo dešimtmečio sovietinę Lietuvą. Matyt, galvoje tu- 
rėtas penktasis, karo ir pokario, dešimtmetis. Žinome, kad per kele- 
rius pokario metus nebuvo parašyta rimtesnių sintetinančių kultūros 
istorijos darbų, bet „susirūpinimas“, kaip sako autorius, tikrai at- 
sirado. Kavolis nenurodo, ką jis konkrečiai turi galvoje, bet jo užuo- 
mina yra pagrįsta; sovietinėje Lietuvoje buvo rašomi sintetinantys 
darbai, siekiantys pateikti Lietuvos kultūrą kaip visumą remiantis 
marksistinėmis-lenininėmis istorijos supratimo nuostatomis. Lietu- 
vos istorija (ir bet kuri jos sritis) buvo įrašoma į pasaulinės komu- 
nizmo statybos istoriją, o konkretūs istorijos reiškiniai interpretuo- 
jami remiantis šio konteksto ideologinėmis schemomis. Nėra 
abejonės, kad autorius gerai žino tokių interpretacijų vertę (nors 
neigiamą vertinimą šį sykį išduoda tik frazės „viską apimančios“ 
kabutės), tačiau jam svarbu atkreipti dėmesį į siekimą aprašyti visu- 
mą. Beje, pabrėžiant faktų rinkimą iki karo ir sintetinančias pastan- 
gas po karo atliktuose darbuose ir paminint nesėkmingą jų atvejį, 
paliekama viena neįvardyta pozicija - būtent po karo atlikti sinte- 
tiniai kultūros istorijos darbai išeivijoje. 


2 pastraipa 

Čia surinktose studijose lietuvių kultūros istoriją siekiama su- 
vokti ne faktografiškai kaip įvykių eigą, bet analitiškai, kaip pro įvy- 
kius prasišviečiančius sąmoningumo poslinkius. Analitinės kultūros 

istorijos tikslas - ne kultūros aparatų visumos aprašymas, bet vi- 
dinio išgyvenimo, kuris per ją atsiveria, įvairiobpų trajektorijų at- 
skleidimas. 


Šioje pastraipoje, pristatant savąjį darbą, atsispiriama tiek nuo 
ikikarinio faktų rinkimo, tiek ir nuo pokarinio siekimo aprėpti kul- 
tūros visumą. Yra komentuojamas kiekvienas priešpriešos atskiras 
faktas vs visuma narys; faktografija Kavoliui yra įdomi ne kaip įvy- 
kių eiga, bet kaip galimybė, žvelgiant analitiškai, apčiuopti pro 
įvykius prasišviečiančius sąmoningumo poslinkius. 

Aiškindamas sąmoningumo supratimą, Kavolis pasinaudoja reiš- 
kinių paviršiaus ir gilumos metaforomis, kurios yra įprastos kai kal- 
bama apie supratimo procedūras. Istoriniai faktai, reiškiniai slepia 
tai, kas jų gilumoje yra kaip priežastys ar juos pagrindžiančios struk- 
tūros. Analitinės procedūros padeda prasiskverbti pro išorinio aki- 
vaizdumo sluoksnį prie gilesnių reiškinio struktūrų. 

Vis dėlto abi įvardytos naujos priešpriešos pusės turi vieną bend- 
rą - dinaminį - aspektą: viena pusė suvokiama kaip „įvykių eiga“, 
o antroji kaip „sąmoningumo poslinkiai“. Vadinasi, tai, kas pirmoje 
pastraipoje vadinosi faktų rinkimu, dabar yra pateikiama kaip sin- 
tagminis faktų išdėstymas dinamiškoje grandinėje, tuo tarpu ana- 
litinis požiūris įvardija ne statišką faktų visumą, o ją aprėpiančius 
sąmoningumo pasikeitimus. 

Reiškinių gilumoje esantys ir analitiniais būdais atpažįstami da- 
lykai vadinami sąmoningurmu. Tai vienas pagrindinių šios knygos 
terminų, panaudotas net ir knygos pavadinime. Šios sąvokos kon- 
tekstas nėra visiškai aiškus, be to, lyginant šio termino vartoseną 
skirtingose knygos dalyse pastebimi reikšmės įvairavimai. Atrodo, 
kad Kavolis šioje knygoje dar ieško geriausio minėto termino api- 
būdinimo ir pagrindimo, šios sąvokos reikšmė dar nėra sustingusi 
kaip visai tradicinio termino. Tradiciškai sąmoningumas įvardija 
aktyvų žmogaus sąmonės būvį, tam tikrą reflektyvumą, vienaip ar 
kitaip besireiškiantį subjektą. Tuo tarpu Kavolis šį terminą neretai 
vartoja abstrakčiau, kartais nevengdamas metaforiškumo. 

Antruoju pastraipos sakiniu detalizuojamas ir komentuojamas 
atotrūkis nuo „visumos“ aprašymų. Sintetiniai sovietinės istorio- 
grafijos bandymai nėra patikimi, nes neįveda reiškinių gilumos di- 
mensijų. 

Šiame sakinyje žodis „aparatai“ yra terminologinė metafora, kuri, 
matyt, reiškia dinaminę struktūrą (žodis „aparatas“ implikuoja tam 
tikrą tvarką, sistemą ir tuo pat metu judesį). 

Antrajame sakinyje teigiama, kad analitinės kultūros istorijos 
tikslas — vidinio išgyvenimo trajektorijų atskleidimas. Svarstant 
terminologijos pasirinkimą kyla klausimas, ar nėra prasminio izoto- 
piškumo tarp psichologiniam kontekstui artimų frazių „sąmonin- 
gumo poslinkiai“ ir „vidinis išgyvenimas“. Apie kultūros sąmo- 
ningumą galima kalbėti tik metaforiškai, antropomorfizuojant 
aptariamą reiškinį, panašiai „sužmoginta“ ir vidinio išgyvenimo są- 
voka. Pastaroji netiesiogiai siūlo alternatyvų terminą — „išorinis 
išgyvenimas“, kuris tėra loginiu principu paremtas vedinys, bet ši 
priešprieša vėl pabrėžia autoriaus pastangą atskirti reiškinių išorę 
nuo jų vidaus, gilumos. 

Tad pirmasis analitinio kultūros istorijos tyrimo etapas yra reiš- 
kinių paviršiaus, kuris suprantamas kaip kultūros aparatų visuma, 
aprašymas, o antrasis etapas - tai skverbimasis į reiškinių gilumą ir 
„vidinio išgyvenimo“ trajektorijų arba pasikeitimų atskleidimas. 


3 pastraipa 

Kultūros istorijoje domimės ne individualiais išgyvenimais, bet jų 
interpretavimo formomis, kurios, nors ir kilusios iš tokių išgyve- 
nimų, veržiasi už individualios patirties ribų, tapdamos „daug kam 
bendromis“ ir savo sukūrimo laikotarpio ribas beržengiančiomis, 
„istorijoje veikiančiomis“ sąmoningumo paradigmomis. 


Antrosios pastraipos aptarime minėta terminologijos antropo- 
morfizavimo pastanga gali būti interpretuota ne vien formaliai - į 
kultūrą yra pažvelgiama kaip į kolektyvinį subjektą. Trečioje pa- 
straipoje yra aptariami individo ir kolektyvinio subjekto santykiai, 
pabrėžiama, kad analitinėje kultūros istorijoje neapsiribojama „in- 
dividualiais išgyvenimais“. Vis dėlto šie „individualūs išgyvenimai“ 
yra svarbūs - neturėdamas individo išgyvenimų raiškos kaip ana- 
litinės medžiagos, negali atskleisti bendresnių kultūrai, kaip kolek- 
tyviniam subjektui, būdingų bruožų. Taigi kultūros paviršiuje turime 
faktus - individualius išgyvenimus, - kurie su analitinių procedūrų 
pagalba leidžia tyrinėtojui išeiti už „individualios patirties ribų“ pa- 
dėdami apčiuopti bendresnius kultūros dalykus. „Interpretavimo 

formas“, matyt, reikėtų suprasti kaip „individualių išgyvenimų“ ab- 
strahavimą, universalizavimą. Tokiu būdu peržengiamos dvi ribos: 
tarp individo ir kolektyvo bei tarp momentiško „sukūrimo laiko- 
tarpio“ ir kaip tęstinumas suprantamo „istorinio veikimo“. Vadi- 
nasi, tai, kas anksčiau buvo vadinama faktais, numatė individualias 
patirtis ir jų išraišką tam tikrais istoriniais momentais, 0 sąmonin- 
gumo poslinkiai yra analitinės konstrukcijos, išeinančios už individo 
ir reiškinio atsiradimo ribų. 

Tikslindamas formulavimus, autorius dar kitais žodžiais įvardija 
jį dominančius dalykus; tai, kas yra apčiuopiama minėtomis ana- 
litinėmis procedūromis, yra pavadinta „„istorijoje veikiančiomis“ 
sąmoningumo paradigmomis“. Pirmoji frazės dalis „istorijoje vei- 
kiančios“, kaip minėjom, pabrėžia laikinį tęstinumą, o „sąmonin- 
gumo paradigmos“ yra nauja terminologinė samplaika, kurios ant- 
rasis dėmuo - paradigmos, - pabrėžia tam tikrą sąmoningumo 
struktūriškumą. Paradigma yra vienalaikė reikšminių galimybių 
aibė, o paradigmos istorija — tai galimybių pokyčiai, sudarantys vis 
naujus jų išsidėstymus kultūros visumoje. Pavyzdžiui, XIX amžiaus 
pabaigoje ir XX amžiaus pradžioje lietuvių kultūroje galima ap- 
čiuopti visuomeniškumo (ar tautiškumo) ir asmeniškumo problemų 
įtampą. Šie du poliai sudaro paradigmą, o jos istorine kaita galima 
laikyti palaipsnį asmeniškumo poliaus sureikšminimą. (Žr. p. 143) 


4 pastraipa 

Sąmoningumo paradigmos - simbolinės formos, dalyvaujančios 
ir reikšmių, ir veiklos istorijoje. Nei į momento reikalavimus įrakinti 
tekstai, nei subtilios kūrybines išraiškos, nesusietos su tuo, kaip žmo- 
nes (ne vien pats autorius) laikosi savo privačiame ir viešame gy- 
venime, - sąmoningumo paradigmomis nesusikristalizuoja. 


Pirmuoju sakiniu toliau tikslinamas naujosios sąvokos „sąmo- 
ningumo paradigmos“ turinys. Tai tam tikra išraiška - „simbolinės 
formos“, - bet ji yra išvestinė, kaip išorinių, individualių raiškų ana- 
lizės ir interpretavimo rezultatas, tai ir konstrukcija, glūdinti reiš- 
kinių gilumoje. Be to, šiame sakinyje įveikiama riba tarp reikšmių ir 
veiklos, pabrėžiant, kad tiek vienu, tiek ir kitu atveju jas grindžia, 
ar, kaip sako Kavolis, jose „dalyvauja“, sąmoningumo paradigmos. 
Reikšmės ir veiklos atskyrimas remiasi teksto ir žmogaus elgsenos 

priešprieša. Kavolis visai pagrįstai įžiūri galimybę gretinti šias sritis 
ir rasti joms bendrus pagrindus. 

Antrojo sakinio aptarimą pradėsime perrašydami jį be neigimo 
formų; mūsų siūlomas perskaitymas būtų maždaug toks: sąmonin- 
gumo trajektorijos susikristalizuoja, jei „į momento reikalavimus 
įrakinti tekstai“ ir „subtilios kūrybinės išraiškos“ siejamos su tuo, 
kaip žmonės elgiasi savo privačiame ir viešame gyvenime. Pasa- 
kymas „į momento reikalavimus įrakintas tekstas“ pabrėžia teksto 
pririšimą prie konkretaus laiko, trečiojoje pastraipoje tai buvo vadi- 
nama „sukūrimo laiko ribomis“. Frazė „subtilios kūrybinės išraiš- 
kos“ siejasi su anksčiau minėtų „individualių išgyvenimų“ raiška ir 
pabrėžia kraštutinę subjekto saviraišką. Iš ankstesnio sąmoningumo 
formų aptarimo žinome, kad jos yra pasiekiamos analizės būdu išei- 
nant už istorinio momento ribų ir peržengiant individo saviraiškos 
ribas, bet abiem atvejais buvo pabrėžiamas ėjimo gilyn, abstrak- 
tinimo veiksmas. Dabar „sąmoningumo kristalizavimuisi“ iškelia- 
mi nauji reikalavimai; tai, sakytume, horizontalus tyrinėjimų lauko 
papildymas, kai greta tekstų ir kūrybinių saviraiškų turėtų būti 
aptariama, „kaip žmonės [...] laikosi savo privačiame ir viešame 
gyvenime“. Kitaip sakant, sąmoningumo apraiškoms išryškinti 
nepakanka vien teksto analizės procedūrų, tokios analizės išvadas 
turėtų patvirtinti ar papildyti žmogaus elgsenos (beje, tiek viešos, 
tiek ir privačios) modelių aptarimas. Keldamas sąmoningumo prob- 
lemą Kavolis nori kiek įmanoma plačiau aprėpti žmogiškąjį pasaulį, 
kuriame neturėtų būti atriboti, tarkim, kokio nors rašytojo litera- 
tūriniai tekstai nuo jo elgsenų, t.y. nuo jo biografijos, sąsajų su kul- 
tūriniu ar net politiniu kontekstu. 

Aptariamajame sakinyje yra dar viena tuo tarpu mįslinga frazė. 
Kalbėdamas apie žmonių elgseną, autorius skliaustuose užsimena 
apie save - „(ne vien pats autorius)“. Neaiškumą padidina neigimo 
forma, kuri supriešina, bet kartu ir sieja autorių su kitais žmonėmis. 
Kalbančiojo subjekto paminėjimas bet kuriuo atveju verčia pajusti 
analitinio posūkio sudėtingumą, kai tyrimas negali apsiriboti vien 
tekstų analize, bet į apžvalgos ratą greta „popierinių“ istorijų turi 
įtraukti ir „tikrą gyvenimą“. Ypač svarbu, kad čia turime progą pri- 
siliesti prie sąmoningumo kategorijos tiesiogine prasme - autorius 
sąmoningai suvokia savąsias elgsenas, pasirinkimus. 

5 pastraipa 

„Sąmoningumo trajektorijos“ yra tų paradigmų kitimo formos, 
kultūros istoriko atkurtas vaizdas, kaip per ilgesnį laiką keitėsi ku- 
rios nors kultūros dalyvių vidinių orientacijų į savo patirtį struktūra. 
Tokią kitimo trajektoriją siekiama rekonstruoti kruopščiai skaitant 
tekstus, atskleidžiančius tai, kas būdinga skirtingų laikotarpių są- 
moningurmui. 


Kaip jau buvo minėta, sąmoningumo paradigma numato sąmo- 
ningumo variantų sinchroninį pjūvį, tam tikras galimybes ar jų po- 
lius konkrečiu istorijos momentu. Tuo tarpu naujoji terminologinė 
samplaika - „sąmoningumo trajektorijos“ - paradigminį aspektą 
papildo sintagminiu, nes, sudėliotos į chronologinę eilę, paradigmos 
gali būti lyginamos konstatuojant vienų ar kitų reikšmių kaitą. Pa- 
sirinkta trajektorijos sąvoka pabrėžia tam tikrą tvarką paradigmų 
kaitoje, nes išreiškia hierarchinį kitimų pobūdį: kažkas prasideda, 
pakyla ir leidžiasi; tad pakitimai paradigmos viduje primena pulsa- 
vimą, kai vienos galimybės yra aukščiausioje, kulminacinėje, fazėje, 
kitos jau smunka ar tik kyla. 

Laikiškumo aspektą pabrėžia ir naujas autoriaus, kaip kultūros 
istoriko, paminėjimas. Kultūros istorikas bando apčiuopti, kaip kei- 
čiasi kultūros dalyvių „vidinių orientacijų į savo patirtį struktūra“. 
Galbūt vidines orientacijas į savo patirtį čia reikėtų suprasti kaip 
savosios patirties reflektavimą, vertinimą. Orientacijos vidujiškumo 
pabrėžimas, matyt, sietinas su autentišku vertinimu - tai nėra iš ša- 
lies primestas vertinimas. Tam tikras metodinis ar terminologinis 
keblumas čia jaučiamas; juk tik formaliai galima daryti prielaidą, 
kad kultūros dalyvio patirtis neaprėpia ir požiūrio į tą patirtį, di- 
desnio ar mažesnio patirties sąmoningumo, jos reflektyvumo. Tačiau 
dabar autoriui yra svarbu atskirti patirtį ir jos refleksiją šitaip su- 
darant tarsi dviaukštį statinį. 

Paskutiniame pastraipos sakinyje yra komentuojamas tekstų ana- 
lizės būdas; sąmoningumas bei jo kaita apčiuopiami „kruopščiai 
skaitant tekstus“. Taigi yra aiškinama, kaip turėtų būti atskleidžia- 
mos gilumoje esančios struktūros. Kavolio raštuose nėra plačiai ko- 
mentuojami teksto skaitymo metodikos klausimai, todėl „kruopš- 
taus“ skaitymo paminėjimas yra svarbi nuoroda į tam tikrą 
literatūrinės kritikos kontekstą. Pažymėtina, kad čia nekalbama apie 

kokius nors laikysenų „skaitymus“, apsiribojama tradiciniais teks- 
tais, todel ir sąsajos su literatūra, atrodo, yra pagrįstos. Nėra aišku, 
ar čia remiamasi vien Naujajai kritikai būdingu atidžiu teksto per- 
skaitymu (tuo pačiu principu remiasi ir rusų formalistai, ir struk- 
tūralistai, ir psichoanalitinės kritikos atstovai); visais atvejais toks 
skaitymas neapsiriboja teksto paviršiuje matomais dalykais. 


6 pastraipa 

Ne tekstų individualybės (ir juo labiau ne jų autorių biografijos) 
kultūros istorikui svarbu, bet diferencijuotos sąmoningumo organi- 
zacijos slinktis nuo vienam laikotarpiui būdingos tekstų grupės iki 
vėlesnio laikotarpio savitumui atstovaujančių tekstų ansamblio. Bet 
jei nebus kruopščiai įsiskaitoma į tekstų detales, kuriose sukaupta 
jų reikšmė svarstomajam klausimui, gyvąjį sąmoningumo pulsą 
pakeis jo supratimą deformuojančios ideologinės ar enciklopedinės 
schemos. 


Plėtodamas „sąmoningumo“ supratimą ir apibrėždamas savąjį 
analizės objektą, autorius pastebi, kad kultūros istorikui svarbi ne 
tekstų individualybė ir juo labiau ne autoriaus biografija. Tai siejasi 
su anksčiau minėta individo saviraiška ir analitiko pastangomis indi- 
vidualiuose tekstuose įžiūrėti bendrybes. Pastarosios šį sykį apibū- 
dinamos kaip „diferencijuota sąmoningumo organizacijos slinktis“. 
„5Sąmoningumo organizacija“, matyt, tapatintina su jau aptartomis 
paradigmomis, o „slinktis“ - tai trajektorijos sinonimas. Sąvoką „di- 
ferencijuota“ sietume su tolesne sakinio dalimi, kurioje kalbama 
apie skirtingas tekstų grupes. Tad keičiasi ne tik sąmoningumo para- 
digmos, bet ir tekstų grupės, kurios gali padėti apčiuopti sąmonin- 
gumo poslinkius. Ši pastaba yra svarbi, nes pabrėžia, jog skirtingoms 
epochoms būdingas nevienodas analitiniu požiūriu reikšmingų teks- 
tų korpusas. 

Antrajame pastraipos sakinyje toliau komentuojamas skaitymo 
metodas, reikalaujama kruopščiai įsiskaityti į reikšmingas svarsto- 
mam klausimui tekstų detales. Šiame sakinyje netiesiogiai suprie- 
šinami tradicinis literatūrinis teksto perskaitymas, kuris pabrėžia 
teksto visumos reikšmę, ir kultūros istoriko skaitymo ypatingumas. 
Autoriaus nuomone, kultūros istorikas orientuojasi į tai, kas jam 
rūpi ir kas gali būti užfiksuota teksto detalėse. Tam tikra metodi- 

nė dviprasmybė čia lieka, nes, viena vertus, atidus ar kruopštus 
skaitymas reikalavo gilintis į teksto vidų ir ten apčiuopti rūpimas 
struktūras (sunku įsivaizduoti, kaip jos galėtų būti aptiktos neap- 
rėpiant teksto visumos), kita vertus, pabrėžiamas teksto detalių 
reikšmingumas, - ir tai gali būti randama ir teksto paviršiuje. Pasta- 
ruoju atveju svarbiausia žinoti, ko ieškai. Įspūdingą detalės sureikš- 
minimo pavyzdį randame Kavolio studijoje „Trys pavasariai lietuvių 
sąmoningumo istorijoje“, kai tyrinėjamas įvardžių „aš“ ir „mes“ 
vartosenos dažnumas K.Donelaičio, Maironio ir A.Nykos-Niliūno 
poezijoje. Šie įvardžiai atrandami teksto paviršiuje, o vartosenų pro- 
porcijos kaita leidžia aptarti požiūrio į individą lietuvių kultūroje 
pasikeitimus. Literatūrinės tekstų interpretacijos prasme ši proble- 
matika yra aktuali, bet nebūtinai centrinė, o kultūros sociologui šie 
kiekybiniai duomenys tampa labai svarbiu išeities tašku. 

Jei nebus gilinamasi į teksto detales, „gyvąjį sąmoningumo pulsą 
pakeis jo supratimą deformuojančios ideologinės ar enciklopedinės 
schemos“. Čia autorius paliečia vieną svarbiausių bet kokios ana- 
lizės ar interpretacijos klausimų, - ar tai, kas randama tekste, yra 
autentiška teksto savybė, ar skaitančiojo primesti dalykai. Supran- 
tama, kad be išankstinio skaitytojo žinojimo neįmanoma perskaityti 
jokio teksto, pastarojo autentiškumas pajuntamas tik lyginant jį su 
jau pažįstamu kontekstu. Ar pradėdamas skaičiuoti „aš“ ir „mes“ 
vartoseną minėtų poetų kūryboje Kavolis pritaikė žinomą ir efektyvų 
sociologinį testą, leidusį palyginti skirtingų epochų kūrinius, ar kiek- 
vienu atveju unikalią šių įvardžių vartoseną išskaitė analizuodamas 
minėtų tekstų detales? Matyt, išankstinės schemos pritaikymas ir au- 
tentiškų dalykų išskaitymas tekste yra du to paties hermeneutinio 
proceso poliai, o pabrėždamas vieną iš jų autorius rodo savo pa- 
stangų kryptį. Sureikšmindamas autentiškumo polių Kavolis pasi- 
renka antropomorfizuojantį vaizdą - „gyvasis pulsas“. Šis, netgi tau- 
tologiškas, pasakymas vertina pabrėždamas gyvybę ir savaime siūlo 
priešingo poliaus, mirties, supratimą,- negyvos yra ideologinės ir 
enciklopedinės schemos. 

Anksčiau aptarta teksto analizė leidžiantis į jo gilumą ir šioje pa- 
straipoje pabrėžtas reikšmingų detalių radimas teksto paviršiuje, 
matyt, papildo vienas kitą, ir tatai reikėtų laikyti dviem skaitymo 
strategijomis, kurių santykių Kavolis plačiau nekomentuoja. 

7 pastraipa 

Sąmoningumo istorijai esminiais kurios nors kultūros tekstais lai- 
kome tuos jos simbolinius konstruktus, kurie 1) realizuoja joje 
anksčiau nepaliudytus sąmoningumo aspektus ir 2) savo kūrybine 
jėga lieka gyvi - „sugeba kalbeti“ - vėlesnėms kartoms. Kultūros 
archyve palikę tekstai sgmoningumo istorijai įdomūs tik tiek, kiek 
jie pagelbsti tiksliau suprasti sąmoningumo paradigmų, giliausiai 
atskleistų esminiuose tekstuose, istorinę reikšmę, struktūrą ar daly- 
vavimą gyvenimo sroveje. (Ir jų represavimo mechanizmus.) 


Šioje pastraipoje tęsiamas sąmoningumo istorijos aptarimas, kla- 
sifikuojami analizei pasirinkti tekstai. Panašios tekstų hierarchijos 
būdingos ir kitoms disciplinoms; pavyzdžiui, literatūrinių formų kai- 
ta besidominti literatūros istorija svarbiausiais laiko tuos tekstus, 
kuriuose randamos anksčiau „nepaliudytos“ literatūrinės raiškos ar 
turinio savybės. 

Pirmojo sakinio frazė „simbolinis konstruktas“ pabrėžia du kul- 
tūrinio teksto aspektus: jo ženkliškumą ir dirbtinumą. Šiems teks- 
tams būdingos ne vien tiesioginės reikšmės, be to, jie yra „padaryti“ 
pagal tam tikrus principus. Taigi svarbūs kultūros istorikui šie teks- 
tai tampa tada, kai įvardija anksčiau neminėtus sąmoningumo as- 
pektus ir lieka aktualūs ilgesnį laiką. Pasakymas „savo kūrybine jėga 
lieka gyvi“, regis, atėjęs iš tradicinės estetikos žargono, nors kūry- 
biškumas čia, atrodo, nėra siejamas vien su meniškumu. 

Aptardamas pagrindinių tekstų ir „kultūros archyvo“ skirtumus 
Kavolis apibendrina sąmoningumo paradigmos aprašymo principus: 
ji turi struktūrą ir tam tikru būdu funkcionuoja kultūroje - dėl tam 
tikrų priežasčių ji yra reikšminga, kažkas skatina, o kažkas trukdo 
jai plisti. 


8 pastraipa 

Pagrindinis „Sąmoningumo trajektorijų“ dėmesys priklauso lai- 
kotarpiui nuo „Aušros“ pasirodymo 1883 m. Lietuvių kultūros mo- 
dernėjimas (ir antimodernizmo proveržiai, kurie kartais modernė- 
jimą suveržia geležiniais diržais, o kartais jį praplečia ir pagilina) 
šiame šimtmetyje vyksta anksčiau joje egzistavusių sąmoningumo 
formų fone. Ankstyvesnės formos griūva ir išlieka, su jomis kovoja- 
ma, jomis, jau jų nebepažįstant, gyvenama. Kultūros modernėjimui 

suprasti reikia įsigilinti ir į „tradicines“ sąmoningumo formas, juo 
labiau, kad jose būna (mūsų žvilgsniui) sustingusių ankstyvesnių mo- 
dernybių liekanų. 


Pirmuoju pastraipos sakiniu chronologiškai apibrėžiamas šios 
knygos objektas, bet tolesnis tekstas grįžta prie ankstesnėje pastrai- 
poje paliestos sąmoningumo formų gyvavimo temos. Kavolis pri- 
stato naują kategoriją - „kultūros modernėjimas“. Iki šiol jis pa- 
brėždavo sąmoningumo formų naujumą, o dabar „sąmoningumo 
formos“ yra minimos tik tuomet, kai kalbama apie kultūros foną, 
tradiciją, nuo kurios atsiskiria modernėjanti kultūra. Naujos formos 
pasirodo, kai gyvybės dar nėra praradusios „tradicinės“ arba anks- 
tesnio modernumo formos (su jomis kovojama, jos nebeatpažįs- 
tamos). 

Kyla klausimas, kodėl iš sąmoningumo formų sąvokos atimamas 
aktyvusis pradas, o pastaroji tendencija įvardijama kitu - moder- 
nėjimo - terminu? Juk šitaip tarsi atsisakoma sąmoningumo formas 
sieti su tegul ir metaforiškai suvokiama individo ar kolektyvo, kaip 
kultūros subjektų, valia. Jeigu tam tikroje aplinkoje sąmoningumo 
formos tampa netgi nepastebimos, „nebepažįstamos“, tai gal sąmo- 
ningumo terminą galima būtų papildyti kvalifikuojančiais apibū- 
dinimais, pavyzdžiui, modernus, archaiškas ir pan.? Kadangi šioje 
pastraipoje esančio terminologinio posūkio Kavolis savo įžangoje 
plačiau nekomentuoja, atsakymo reikės ieškoti knygos studijose. 

Paskutiniame pastraipos sakinyje autorius vėl primena subjektą- 
analitiką „(mūsų žvilgsniui)“. Ši remarka siejasi su ketvirtoje pa- 
straipoje buvusia nuoroda į autorių ir palaiko įtampą tarp neutra- 
laus akademinio pasakojimo trečiuoju asmeniu ir pasisakymo 
pirmuoju, pabrežiančio asmeninę nuomonę. Beje, šį kartą apie save 
autorius kalba trečiuoju asmeniu, o tai yra kalbantįjį subjektą pri- 
menanti tarpinė galimybė moksliniame diskurse. Abiem atvejais šios 
remarkos dėstomo dalyko požiūriu neatrodo labai svarbios, antroji, 
sakytum, yra visai formali. Bet nuorodos į autentišką sakymo aktą 
ir sakytoją Kavoliui kažkodėl svarbios. 


9 pastraipa 
Ir kitų tautų, ir lietuvių istorijoje susiduriame su įvairiais, tar- 
pusavyje kovojančiais modernizacijos projektais. Bet bent nuo 

Simono Daukanto lietuvių kultūra modernėja nuolatinėje išsilais- 
vinimo ir prisirišimo įtampoje: iniciatyvinis žygis išsilaisvinimo 
kryptimi siejasi su gilesnio įsišaknijimo ieškojimu. Intensyviausiai 
ši įtampa atsiskleidė lietuvių poezijoje (atviriausioje lietuvių sąmo- 
ningumo kitimo scenoje) po Antrojo pasaulinio karo. Prisirišimo 
temą labiausiai nusverė išsilaisvinimo siekis nepriklausomos Lietu- 
vos literatūroje. Bet kadangi išsilaisvinta dar buvo nepakankamai, 
prisirišimo klausimas negalėjo tapti gilumine problema. 


Gyvenimą atnaujinančios sąmoningumo formos arba kultūros 
modernizacijos projektai gali tarp savęs konkuruoti siūlydami skir- 
tingas atsinaujinimo perspektyvas ir tikslus. Svarbu pabrėžti, kad 
dabar yra kalbama ne apie modernizavimo projektų eilę (vienas po 
kito), bet apie vienalaikį jų gyvavimą ir tarpusavyje keliamą įtampą. 
Judėjimas vieno projekto kryptimi skatina ir kito judėjimą. S.Dau- 
kantas čia minimas kaip istorinis išeities taškas, kai lietuvių kultūros 
aplinkoje susiformuoja „išsilaisvinimo“ ir „prisirišimo“ projektai ir 
tarp jų atsiranda įtampa. Atrodo, kad Kavolis čia gretina kelis skir- 
tingo mastelio atvejus: kai siūlomi nevienodi kultūros atsinaujinimo 
keliai (tai matome jo pateiktuose XIX a. pabaigos ir XX a. pradžios 
kultūrinės situacijos aptarimuose) ir kai to paties projekto viduje 
nesunkiai apčiuopiami du traukos poliai, keliantys įtampą ir tuo pat 
metu besijungiantys konkrečiame tekste (pavyzdžiui, visuomeniš- 
kumo ir individualizmo tendencijos Maironio kūryboje). 

„Išsilaisvinimo“ ir „prisirišimo“ temų apibūdinimas ir jų sąveikos 
aptarimas išryškina Kavolio mąstymo stilistikai būdingą bruožą. 
Stebimas dialektinis kultūros proceso pobūdis, kuris kartais tampa 
panašus į paradoksą. Aštuntoje pastraipoje buvo kalbama apie mo- 
dernėjimo ir tradiciškumo santykį; Kavolis pabrėžia, kad antimo- 
dernizmo proveržiai gali sustiprinti modernėjimo tendencijas. De- 
vintoje pastraipoje pastebima, kad nepakankamai gilų „prisirišimo“ 
temos sprendimą prieškario Lietuvoje nulėmė tai, jog tuo metu dar 
nebuvo pakankamai išsilaisvinta. 

Kita svarbi šios pastraipos mintis —- lietuvių poezijos, kaip pri- 
vilegijuoto tyrimų lauko, iškėlimas. Poezija pavadinta atviriausia 
lietuvių sąmoningumo kitimo scena. Ne vien Kavolis, bet ir Greimas 
yra pastebėjęs, kad pokarinė lietuvių poezija betarpiškiau ir grei- 
čiau reaguodavo į visuomeninės minties pasikeitimus. Tačiau kyla 

klausimas, kaip minėtieji „išsilaisvinimo“ ir „prisirišimo“ terminai 
siejasi su poezijos temomis. Nėra abejonės, kad abstraktesnė po- 
ezijos kalba kartais tiesiog pažodiškai artikuliuoja lyrikos temas ir 
problemas, lengviau leidžia jas sieti su sociologine bei kultūros is- 
torijos problematika. Kavolio studijose kultūros istoriko ir sociologo 
terminais formuluojamos tezės neretai paremiamos arba tiesiog išve- 
damos iš pažodiškai suprantamų poezijos citatų. Prozoje tą pačią 
tematiką slėptų gerokai komplikuotesnis vaizdų sluoksnis, ir, norint 
atsakyti į tuos pačius klausimus, iš pradžių reikėtų atlikti platesnę 
literatūrinę analizę. 


10-12 pastraipos 

Veliausios lietuvių kultūros raidos nesuprasime, jei savo studijų 
neparemsime sovietinėje Lietuvoje vis dar neleidžiamu viešai pripa- 
žinti kultūros nedalomumo principu. Išeivijos bo Antrojo pasaulinio 
karo kūryba yra tos pačios kultūrinės visumos plėtotės dalis kaip ir 
sovietinės Lietuvos kultūra. 

Išeivijos kūrybos negalima menedžerišku nutarimu atskirti nuo 
sovietinės Lietuvos kultūros ne vien todel, kad išeivija vienu metu 
buvo perėmusi kūrybinio proceso iniciatyvą, ne vien todel, kad išei- 
vijos kultūriniais laimėjimais sovietinėje Lietuvoje kūrybiškai nau- 
dotasi (ir kad sovietinės Lietuvos augintiniai yra veliau davę gaivi- 
nantį įnašą išeivijos kultūron), bet visų pirma todėl, kad ir išeivijos, 
ir sovietinės Lietuvos kultūra yra tos pačios tradicijos, nors ir skir- 
tingomis socialinėmis sąlygomis, raida šiandienai. 

Kas būdinga tai tradicijai, galima atpažinti tik atskleidus visus jos 
reikšminius variantus, visus problemų, su kuriomis jai teko susidurti, 
kūrybinio sbrendimo būdus. 


Šios trys pastraipos jungiamos į vieną bloką, kadangi jos skirtos 
išeivijos ir sovietinės Lietuvos kultūros ryšiams aptarti. Kavolio kny- 
goje minėtos dvi lietuviškos kultūros plėtotės analizuojamos greta 
viena kitos, lyginamos keliant bendrus klausimus. Autoriaus many- 
mu, abi šias kultūros kryptis maitina ta pati tradicija. Tačiau ši nuo- 
monė nėra savaime aiški, todėl paskutinėje pastraipoje Kavolis 
kviečia atidžiai šiuos klausimus studijuoti. 

Kavolis mini anuometinėje sovietinėje Lietuvoje oficialiai nepri- 
pažintą kultūros nedalomumo principą, bet, atrodo, kad pirmiausia 

jis kreipiasi į išeivijos kultūrininkus ir pasisako prieš išankstinį, „me- 
nedžerišką“, dviejų kultūros plėtočių atskyrimą. Autorius atkreipia 
dėmesį į pozityviąją sovietinės Lietuvos kultūros ryšių su išeivija 
pusę: Lietuvoje naudojamasi išeivijos kultūriniais laimėjimais, išei- 
vijos kultūrą papildo naujieji emigrantai iš Lietuvos, pagaliau iš pir- 
mojo šių pastraipų sakinio galima suprasti, kad neoficialiai vienin- 
gos kultūros principas Lietuvoje pripažįstamas. 

Manytume, kad dvi kultūros plėtotės Kavoliui svarbios ir metodo- 
logiškai, kadangi atsiranda galimybė palyginti skirtingus tos pačios 
tradicijos variantus, - lyginamųjų civilizacijų profesoriui tai ypač pa- 
ranki medžiaga. Tad tyrinėtojas susikuria pakankamai plačią erdvę 
studijoms, jo analizės objektas aprėpia laikotarpį nuo seniausių laikų 
iki dabarties, o priartėjus prie antros XX amžiaus pusės atsiranda 
galimybė tyrinėti ir vienalaikį dviejų - pamažu artėjančių - kultūros 
plėtočių vaizdą. 

Čia galima prisiminti klausimą, kaip siejasi pasaulines civilizacijas 
aprėpiančios Kavolio studijos su jo lietuvių kultūros tyrinėjimais. 
Silpniausioji bet kokių lyginamųjų metodų pusė yra ta, kad tyri- 
nėtojas neišvengiamai geriau susipažinęs su kuria nors palyginimo 
dalimi (tai priklauso ir nuo skirtingo gretinimui pasirinktų kultūrų 
aprašymo lygmens). Tyrinėdamas lietuvių kultūrą Kavolis gali kelti 
jam rūpimus teorinius klausimus kur kas betarpiškiau pasiekiamai 
istorinei ir kultūrinei medžiagai. Be to, rašydamas apie išeivijos pa- 
tirtį, jis visai pagrįstai suasmenina savąjį požiūrį, gali remtis tiesio- 
giniu savo bei jam artimos aplinkos žmonių patyrimu. 


III 


Įžangos aptarimas rodo Kavolio vartojamos sąmoningumo sąvo- 
kos svarbą ir tam tikrą nevienareikšmiškumą. Dabar stabtelėsime 
prie šio termino dar kartą ir pabandysime ieškoti jo pasirinkimo 
argumentų bei bandysime apibrėžti tą reikšmių lauką, kurį autorius 
šiuo atveju siekia aprėpti. 

Jau buvo pastebėta, kad ši sąvoka neretai vartojama metaforiš- 
kai, bet knygoje yra ne vienas atvejis, kai jos reikšmė tiesiogiai sieja- 
ma su pažodiniu jos turiniu - ji nurodo žmogaus arba kolektyvo aiš- 
kiai deklaruojamą pasirinkimą, reflektyvumą. Aptardamas J.Biliūno 

kūrybą Kavolis domisi ne tiek rašytojo literatūriniu novatoriškumu, 
kiek tuo kultūros periodu, „kuriame jis [Biliūnas] susiformavo ir 
kurio vadovaujančias mintis jis sąmoningai gynė (čia ir kitur kursy- 
vas mūsų, - S.Ž.)“ (p. 139). Beje, su sąmoningumo struktūromis čia 
siejamos ir „galvojimo kategorijos“, ir „jausminės modifikacijos“, 
bet mums dabar svarbiausias yra pabrėžtas valingas žmogaus pasi- 
rinkimas. Tokio pasirinkimo vertinimą gali išreikšti šiuo atveju pasi- 
telkta „moralės“ sąvoka; apie Biliūną šnekama kaip apie moraliai 
sąmoningą žmogų (p.141). Kitoje knygos vietoje, aptardamas inte- 
lektualinę Santaros aplinką, Kavolis kalba apie pagarbą „žmogaus 
sąmonei ir sąžinei“ (p. 313). Egzilo gyvenimo jis iš viso neįsivaiz- 
duoja be „dabarties uždavinių sąmonės“ (p. 277). 

Keliose vietose Kavolis pavartoja artimą sąmoningumo struktūrai 
ir ateities projektavimą pabrėžiančią kategoriją „moralinė vaizduo- 
tė“ (p. 155 ir kt.). Aktyvią žmogaus poziciją išreiškia ir „blaivumo“ 
sąvoka. Tai irgi terminologinis, kartais, atrodo, net griežtesnis, są- 
moningumo struktūros variantas. Pavyzdžiui, aptariant A.Nykos- 
Niliūno poeziją, „blaivumu“ vadinama beiliuzinė žmogaus laiky- 
sena: „Nykos vienišo žmogaus laukia nepabaigiama kova, kurioje 
negali būti laimėjimo, kurioje žuvusieji netampa kitų išganytojais, 
kuri kiekvieną dieną prasideda iš naujo, kuri pati virsta vieninteliu 
žmogaus vertu gyvenimo būdu“ (p.176). Kitoje vietoje pakylėtai pa- 
reiškiama, kad poeto randami tinkami kalbos žodžiai padeda „ap- 
ginti vienintelį žmogaus civilizacijos laimėjimą, blaivios emocijos 
komunikacinę galimybę“ (p. 177). 

Tam pačiam semantiniam laukui priklauso „galvosenos“, „galvo- 
jimo“ ir „elgsenos“ sąvokos. Pavyzdžiui, teigiama, kad gyvendamas 
Lietuvoje T.Venclova pasirinko tam tikrą galvoseną ir elgseną, kuri 
buvo artima jaunajai išeivijos liberalų kartai (p. 184). O atsispir- 
damas nuo Nykos-Niliūno eilėraščio frazės „nelegaliai galvoti“ au- 
torius pabrėžia, jog galvojimas yra itin sąmoninga veikla: „Galvo- 
jimas turi būti pasipriešinimo tai sistemai, kurios kategorijomis 
galvojama, aktas“ (p. 239). 

Regis, šios, kartais net tautologiškos, frazės, kuriomis bandoma 
performuluoti ar papildyti sąmoningumo sąvoką, atsirado būtent dėl 
to, kad pats sąmoningumo terminas vartojamas plačiau, nebūtinai 
pabrėžiant pasirinkimo, refleksijos, valios akto reikšmes. Apta- 
riamos sąvokos vartojimo platumas ar net jai suteikiamo turinio 

paradoksalumas aiškiai matyti, kai teigiama, jog sąmoningumo is- 
torija bando atpažinti ne tik pagrindines galvojimo, bet ir jausmo 
struktūras, be to, kai siekiama aprašyti, kas suteikia formą „spon- 
taniškam galvojimui ir jausmui“, pagaliau kai yra teigiama, jog „są- 
moningumo istorija bando atskleisti, kas žmogaus sąmoningume yra 
jo tvirčiausi, bet kaip tik dėl to kartais ir mažiausiai sgmoningi ele- 
mentų ryšiai“ (p. 195). Sąmoningumo istoriją pavadindamas dis- 
ciplina (p. 195), Kavolis, aišku, pagrįstai tyrinėja įvairias sąmonin- 
gumo struktūrų pasireiškimo formas - nuo moraliai angažuoto 
pasirinkimo iki tų struktūrų panirimo į nereflektuojamą sąmonės 
gilumą. Aiškiai galima jausti, kad ši, atrodo, labiau lietuviškuose 
tyrinėjimuose vartojama sąvoka autoriui sudaro tam tikrų keblumų, 
tačiau ji turi ir kažkokį papildomą argumentą. 

Sąmoningumo kategorija pasirodo ir tampa viena svarbiausių jau 
1968 metais išleistoje Kavolio studijoje Nužemintyjų generacija: Eg- 
zilio pasaulėjautos eskizai. Čia, apibūdindamas visos išeivių inte- 
lektualų kartos pasaulėjautą, Kavolis pabrėžia sąmoningumo reikš- 
mę tiesiogine šio žodžio prasme. Sąmoningumas siejamas su išeiviui 
būdingu praradimo pojūčiu, - kas lieka, kai išsisklaido visos iliu- 
zijos. Nužemintieji suproblemina visas kategorijas, jie neleidžia sau 
kuo nors patikėti be argumentų ir apmąstymo. Jiems nėra savaime 
suprantamų tiesų, pavyzdžiui, yra būtina suvokti ir laisvės dvipras- 
miškumą, reikia moraliai pateisinti netgi lietuviškumą. Egzilės ap- 
linka, Kavolio nuomone, labai suintensyvina žmogiškųjų problemų 
pojūtį, atitrūkimas nuo tradicijų skatina pažvelgti į save iš šalies, 
ugdo sąmoningumą. Nužemintųjų generacijoje, aptardamas A.Mac- 
kaus poeziją, Kavolis ima šnekėti ir apie save, vartoti gramatinę 
„mes“ formą. Keliuose epizoduose panašiai susitapatinama ir Sgm0- 
ningumo trajektorijose, kai dėstymas priartėja prie asmeniškai iš- 
gyventų lietuvių egzilo problemų. Tai ypač akivaizdu knygos pusla- 
piuose, analizuojančiuose Nykos-Niliūno poeziją. Čia ne vieną kartą 
Kavolis prabyla ne tik savo ir poeto, bet visos kartos vardu: „Bet 
mes niekam (net tam, ko trokštame) nepriklausome. Mūsų sąmo- 
ningumo nepaperka nei tai, kas esame, nei tai, ko mums reikia. Mū- 
sų egzistencijoje švyti jos supratimo aiškumas“ (p. 178). 

Kalbėdamas apie Nyką-Niliūną autorius įgyja progą formuluoti 
ir savąją egzistencinę laikyseną: „|[...| Nyka prarasties akivaizdo- 
je tiki, kad jo kova duos šviesos kitiems; kad joje svarbiausia - ne 

kultūros produkcija, o metafizinis dalijimasis, galėtume net pasakyti: 
mirtingų sielų bendravimas, kuris galbūt yra vienintelis galimas žmo- 
nių bendravimas“ (p. 177). Kartais pereinama į moksliniam stiliui 
neįprastą šnekėjimą pirmuoju asmeniu: „Bet nors viskas, kas mūsų 
ir mums sukurta, bus laiko išgraužta, savo egzistencijoje aš pasiliksiu 
(autoriaus kursyvas, - S.Ž.), nesutiksiu, kad mane iš mano egzis- 
tencijos kas išplėštų, palikdamas joje tuštybę, kur turiu būti aš, są- 
moningas žmogus“ (p. 175). 

Šis paties išgyventas blaivus beiliuziškumas ir kartu „pasiryžimo 
žmogui pajutimas ir nesulaikomas veržimasis į šviesą“ (p. 175) Ka- 
voliui yra tapę pamatiniu žmogaus sąmoningumo turiniu ir, matyt, 
labai ryškiu atskaitos tašku interpretuojant bei vertinant pačias įvai- 
riausias sąmoningumo struktūrų apraiškas kultūros istorijoje. Regis, 
dėl to aptariamoje Sąmoningumo trajektorijų įžangoje net kelis kar- 
tus autorius primena save; asmeninė ir dvasiškai artimų bičiulių gy- 
venimo patirtis tampa patikima metodologine atrama, kai kada net- 
gi motyvuoja terminologinį pasirinkimą. 

Gal galima pažvelgti visai iš šalies į Kavolio pasirinktą termino- 
logiją ir pabandyti neutraliau performuluoti tai, ką autorius aprėpia 
sąmoningumo terminu. Atkreiptinas dėmesys į kelias paties Kavolio 
užuominas. Pavyzdžiui, jis rašo, kad „[s]ąmoningumo istorija siekia 
apčiuopti, kas bet kuriuo ryškiai savitą kultūrinį charakterį turinčiu 
laikotarpiu yra iš esmės nauja tose formose, į kurias susidėsto žmo- 
gaus gyvenimo reikšmės“ (p. 142); kitoje vietoje jis pabrėžia: „Svar- 
biausia yra ne tikėjimų, žodžių ir iliuzijų struktūros, bet kaip tik 
jų praradimo skausme atsiveriąs jų reikšmingumas [...| ir giliausiai 
prabylanti žmogaus būties tiesa [...]“ (p. 174). Iš tiesų Kavolis rašo 
žmogaus gyvenimo reikšmių istoriją, kurioje susipina naujumas ir 
archaiškumas, individo pastangos ir tarsi anonimiški kolektyvo 
sprendimai, aiškus moralinis angažavimasis ir spontaniškos elgsenos 
ar jausenos motyvai, pagaliau teksto paviršiuje aiškiai artikuliuotos 
reikšmės ir jo gilumoje atsiverianti žmogaus būties tiesa. 

Vytauto Kavolio kultūros 
sociologijos metmenys 


Jei, užuot skaitęs ir aptarinėjęs, imiesi nuodugniau tyrinėti žymaus 
ir įtakingo žmogaus kūrybos bei intelektualinės biografijos metme- 
nis, tuomet į analizę nuolatos tenka įtraukti ir savo žinojimo pa- 
klaidas. Viena aišku, kad ir daug detalių pakartotinai papildytų kū- 
rėjo portretą, vis tiek išleistume iš akių gausius turiningos biografijos 
duomenis ir įvairius mokslinių tekstų aspektus. Kiekvienas užbaigtas 
analizės žingsnis pateikia negailestingą išvadą: į tą pačią upę ne- 
galima įbristi du kartus. Tuomet dėmesys neišvengiamai krypsta į 
dėstymo logiką. 

Tačiau žmogus linkęs klysti netgi kalbėdamas apie save. Tokiomis 
aplinkybėmis dažniausiai tenka atsisakyti išsamaus aprašymo nuo- 
saikiai aukojant atskiras detales. Šitaip priekabiai ir subjektyviai 
atrinkdamas duomenis, o todėl šiek tiek rizikuodamas nusikalsti tie- 
sai, mėgini rasti tai, kas buvo laikoma kriterijumi, patekdamas ana- 
litinių sąvokų ir apibendrinančių išvadų galion. 

Tiek moksliniu, tiek socialiniu požiūriu reikšmingą profesoriaus 
Kavolio gyvenimo bei intelektualinės kūrybos knygą galima ir būtina 
perskaityti kartu tiriant ir mūsų pačių žinojimo turinį bei mąstymo 
dermę. Kaip liudija sistemiški tekstų analizės pavyzdžiai, nepaprastai 
svarbu surasti tinkamus kalbinių išraiškos būdų lyginimo principus. 

Lengva suprasti, jog dėmesingai artėdami prie metodologinių so- 
cialinio mokslo ištakų galime bent iš dalies išvengti piktnaudžiavimo 
atsitiktinėmis sąvokomis, pakankamai reikliai ir pagrįstai įvertinti 
tyrinėtojo kūrybai ir jo teoriniams modeliams būdingą vidinę logiką, 
analitinio mąstymo pradus, nuosekliai suderinti mokslininko pro- 
jektą su savuoju pažinimo modeliu. Kaip tik todėl prasminga forma- 
lias sąvokas sieti su tam tikrais apibrėžtais požymiais, mėginant nu- 
statyti būdingus sudėtinių dalių sąryšius ir simbolinę logiką. Šitaip 
žvelgiant, paaiškėja besiskiriančių teorinių modelių privalumai ir 

atsiskleidžia numanomos paklaidos. Visa, ką turi mokslas, leidžia 
įžvelgti universalieji lyginimo ir prieštaravimo principai. Tai viena 
priežasčių, dėl kurių iš prigimties prieštaringas kultūros laukas rei- 
kalauja nuodugnaus tarpdalykinio žvilgsnio, kuris įgalina atrasti ir 
tam tikrą mokslinio aiškinimo logiką (nepaisant to, kad išoriniai 
stebėtojai gali nustatyti kitokias apibendrinimų formas - konkrečias 
teorinių galimybių išraiškas). Tai svarbu patikrinti empiriškai, - ati- 
džiai ištartų prof. Kavolis. Ryžtis nustatyti tai, kas yra stebimi faktai 
ir kintamieji dydžiai analizėje, nėra labai lengva užduotis. Ir, be to, 
mokslininko kūrybos apibūdinimas niekada neapsiriboja vien svar- 
bių metodinės kalbos ir mąstymo elementų įvardijimu. Tokių tyri- 
nėjimų patirtis leidžia įgyti naujų žinių, brandinti profesinius įgū- 
džius ir pasitikėjimą, praplėsti santykinio žinojimo akiratį. 


+++ 


Vytauto Kavolio yra pasakyta, jog „kultūros dirbtuvė - toji erdvė, 
kurioje įvairios kultūros įvairiais būdais dirba nesibaigiančius savo 
darbus.“' Dabartiniais laikais sunkiai įsivaizduojame visišką kul- 
tūros išbaigtumą, jos vientisumą bei tolygumą. Tik dėl normiškumo 
stokos atsiveria įpjovos ir įskilimai tiek gyvenime, tiek kūryboje, 
suaižoma ir vertybių sfera. Tad tikriausiai iš čia kyla permainingos 
tikrovės problemiškumas. Socialiniai mokslai kažkodėl įsikuria bū- 
tent šiose paslėptyse ir nepažįstamuose akivaruose. Tikrai ne nuo- 
stabu, kad tik įvairūs ir vienas kitą papildantys teorinio pažinimo 
modeliai gali prakalbinti tokią daugiasluoksnę ir sudėtingą visumą. 
Ta pati tarpdalykinio interpretavimo dirbtuvės samprata taikytina 
paties Kavolio darbų analizei. 

Kultūros reiškinių nuovoka esti nepalyginamai aštresnė ir skvar- 
besnė atviruose tarpdalykinių sferų paribiuose, minties kryžkelėse 
ir pavojingose vaizduotės pakriūtėse. Profesorius Kavolis tokių tarp- 
ribių savivoką ir teorinės klausos paūmėjimą angliškai vadino crea- 
tive stumbling (laisvai verčiant „kūrybiškumo paklaidomis“). Ir iš 
tiesų — ar nėra žmogiška retsykiais iš smalsumo suabejoti moksli- 
nio darbo rutinos prasmingumu ir išplėsti vaizduotės, kartu ir kūry- 
biškumo, ribas?* Šiuo atveju labai svarbu įžvelgti ne tik pamatinio 


* Paskutiniuoju laikotarpiu Vytautui šiek tiek kėlė nerimą monotoniška sociologų 
kalbėjimo maniera: „Kalba [sociologai, - A.V.] bemaž tą patį, jau darosi truputį 


nuobodu...“ (iš pašnekesio su Rita Kavoliene). 

pažinimo tieses, bet ir kūrybiškumo paklaidas. Kavolio yra rašyta: 
„[-..] vienas svarbiausių dalykų gyvenime yra kūrybiškai griuvinėti, 
atrasti save - kūrybiškas galimybes, apie kurias nieko nežinojai, da- 
rydamas tą ar kitą sprendimą.“* 


Kultūra, visuomenė ir socialinės 
praktikos formos 


Kultūros sociologija, kaip savarankiška sociologinių tyrimų sritis, 
JAV atkuriama, atnaujinama ir reikšmingai plėtojama 9-ajame šio 
amžiaus dešimtmetyje. Konkrečių kultūros reiškinių analizė ameri- 
kiečių sociologijoje vaidino antraeilį podukros vaidmenį. Iki šių die- 
nų toji sfera stovėjo atokiau pagrindinių sociologinės raidos krypčių. 
(„Mano ankstyvųjų studijų metais kultūros sociologija mažai ką do- 
mino.“?) Taigi nesuklysime tvirtindami, jog Amerikos sociologija pa- 
kankamai ilgai buvo abejinga kultūros reikšmėms ir jų analizei. Prie 
šito prisideda dar viena aplinkybė. Įtakinga struktūrinio funkcio- 
nalizmo kryptis (atkreiptinas dėmesys į stiprėjančią tendenciją apta- 
riamuoju laikotarpiu tapatinti šią kryptį netgi su pačia sociologijos 
samprata) sutelkė dėmesį į šiuolaikinės visuomenės institutų galios 
veiksnumą: gebėjimą arba nesugebėjimą pritaikyti, palaikyti ir su- 
stiprinti nepertraukiamą modernėjimo vyksmą. Svarbu pažymėti, 
jog nuodugni institutų analizė per daug nuvertino kultūros reiškinių 
autonomiškumą. Pirmiausia tyrinėtas socialinės sistemos pajėgumas 
kurti naujus, tarpusavyje susijusius, valdymo ir priežiūros vienetus 
ir galimybė pritaikyti struktūrinius pokyčius, kuriuos sukelia ir stip- 
rina diferenciacija, įvairioms socialinėms sferoms. Tik simbolinio 
interakcionizmo sociologija nuosekliai domėjosi ilgiau trunkančių 
kultūros reikšmių poveikiu žmonių socialiniam elgesiui. Kaip rodo 
kitų iš Europos kilusių sociologų kūryba (iš jų pirmiausia derėtų 
paminėti Reinhardą Bendixą), tolesnei Amerikos socialinių mokyklų 
plėtrai trūko pagrindinio dėmens: „Toje sintezėje trūko istorijos — 
esminio elemento, kuris vėliau tapo, ypač lietuviškose studijose, pa- 
grindiniu mano tyrinėjimų lauku.“* 

Amerikiečių naujoji kultūros sociologija iš pat pradžių susidomi 
kultūros reiškinių simbolika. Šis intelektualinis sąjūdis linkęs pripa- 
žinti tokią dalykų tvarką: panūdę paaiškinti, kas yra kultūros sistema, 

pirmiausia turėtume suprasti socialinio veiksmo prigimų. Cliffordo 
Geertzo (beje, šio antropologo imli interpretacinė analizė padarė 
didžiulę įtaką sociologijos plėtrai) žodžiais tariant, žmogus yra gy- 
vūnas, pakibęs reikšmių nėriniuose, kuriuos jis pats verpia.? Taigi 
anaiptol neatsisakydami išsamios institutų analizės, turėtume pajėgti 
galvoti, jog „kultūra“ nėra tik skurdus socialinių santykių atspindys — 
tiesmuka socialinių steiginių, valdžios ir statuso santykių išdava: 


Šios srities darbuose kultūrologiją bandoma padaryti labiau empiriškai 
grindžiama disciplina. Atsiribojama nuo makroteorinių formuluočių, gvil- 
denančių vertybines orientacijas, lyginančių ištisas civilizacijas arba teikian- 
čių vyraujančių modernybės temų - universalizmo, pragmatizmo ir pan., 
globalinius apibendrinimus. Užuot mąsčiusi apie kultūrą kaip apie impli- 
citinį arba savaime aiškų dalyką, susijusį su latentiniais norminiais mode- 
liais, kuriuos galima numanyti tik stebint visuomenės elgsenos dėsningumus, 
naujoji kultūros sociologija kultūrą laiko apčiuopiama, atvirai išreikšta ir 
atvirai produkuojama. Ją sudaro tekstai, diskursas, kalba, muzika ir sim- 
bolinės ekspresinės tarpasmeninės elgsenos formos - organizacijos, eko- 
nominiai sandėriai ir t.t.“ 


Tad kuo panašūs ir kuo gi skiriasi Kavolio kultūros sociologijos 
metmenys? Kultūros sociologijos problema - atrasti kultūros teksto 
socialinę aplinką kartu su nuorodomis į šių dviejų analitinių visumų 
tarpusavio sąveiką, t.y. nurodyti kintamuosius dydžius, taip pat api- 
brėžti atitinkamą būdą, kuris leistų gvildenti konkrečias kultūros 
sistemas, nepasikliaujant vien tik kultūroje dalyvaujančių žmonių 
motyvų analize. Galbūt todėl Kavolis atsargiai ištaria: „Vengiu 
kultūros teorijos sąvokos, nes norėčiau likti arčiau prie empirinių 
duomenų, toliau nuo bet kokios teorinės sistemos. Man šiek tiek 
abejotinos atrodo kultūros mokslo keliamos asociacijos, o kultūros 
studijos —- ne visai mano darbo metodai. Man artimiausia civiliza- 
cijos analizė.“ 

Be to, negalima išleisti iš akių, jog civilizacijos analizę Kavolis 
supranta kaip bendrąją socialinių 1 humanitarinių mokslų meto- 
dologiją. Pavadinimo abstraktumas ir nuoroda į tarpdalykinį paži- 
nimo būdą jokiu būdu nereiškia, kad negalima šiuo tariamai atitoli- 
nančiu metodu naudotis tiriant konkrečius reiškinius, pavyzdžiui, 
simbolines konfigūracijas. Juo labiau kad pastarosios sudaro pa- 
matinius empirinio tyrimo ir teorinės analizės vienetus. Tačiau svar- 
bu pažymėti, jog šiuo atveju nėra kalbama apie suvestinių civilizacijų 

lyginamąją analizę. Pirmiausia derėtų pažymėti, jog tai yra bendrųjų 
socialinių 19 humanitarinių mokslų pagrindų paieška, t.y. diegimas 
aiškinamojo supratimo tradicijos, jungiančios priežastingumo ir mo- 
tyvacijų analizę; rišlus kalbėjimo būdas, kuris įgalina atpažinti socia- 
linius skirtingų kultūros tekstų atitikmenis - atidalyti, t.y. perskirti 
ir palyginti, savitus įvairių civilizacijų aspektus. 


Civilizacijos analizė teigia, jog simbolinės formos egzistuoja - tačiau ne 
izomorfiškai ir anaiptol ne kaip viena kitos atspindžiai - tiek „visuomenėje“, 
tiek „kultūroje“. [...] Kultūra įsiskverbia į visuomenę arba atsiranda iš są- 
veikų - rišlių socialinio elgesio formų, prasmingų orientacijų socialinėse 
struktūrose. 

Civilizacinis analizės lygmuo apibūdina simbolines formas, kurios pa- 
grindžia tiek „kultūros sistemas“, tiek „socialines struktūras“, taip pat ski- 
riamąsias jų savybes konkrečiose specifinės kultūros atkarpose tam tikrais 
laiko tarpsniais ir skirtingose specifinės visuomenės gyvenimo sferose. Ci- 
vilizacijos analizė skiriasi nuo lyginamųjų civilizacijų tyrimų „klasikinės 
tradicijos“, apibūdindama ne tik (ir ne tiek) civilizacijas kaip visumas, tačiau 
ir bet kurį sociokultūrinį reiškinį - nuo didelės iki mažos apimties, iki vidinės 
sandaros detalių.* 

Esminis klausimas - kaip išsidėstę saviti ir santykinai autonomiški 
kultūros teksto (tai gali būti tradicija, tam tikras žanras arba sąjūdis) 
elementai? Gan problemiška ir abstrakčioji analizės pusė: kokiais 
kriterijais remdamiesi galime kalbėti apie savitą, taigi bent iš dalies 
vientisą ir integruotą, kultūros konfigūraciją, kuri iš tikrųjų yra skir- 
tingų posistemių, apribojančių ir įgalinančių kontekstų, suaižytų 
simbolinių laukų, grupių ir pogrupių nuostatos, įsitikinimai, nor- 
mos, vertybės? Dėl šios priežasties svarbu surasti pamatines konkre- 
čios kultūros egzistavimo prielaidas - nusakyti tiek pasikartojančius 
socialinius vaidmenis, tiek intersubjektyviąsias bendrųjų reikšmių, 
tikslų ir istorinio tapatumo potekstes, nenutrūkstamus lūkesčius, 
kurie ir pagrindžia socialinę sąveiką. Jei kultūra yra tarp savęs susi- 
jusių simbolių, numanomų prasmių sistema, tuomet kiekvieną sa- 
vitą formą derėtų ištirti taip pat ir empiriškai. 

Šiuo atveju naudinga nukrypti nuo įprastos ir būdingos kultūros 
tyrimams taisyklės: mažiau dėmesio skirti kultūros turiniui ir pereiti 
prie tarpinių, pagrįstų stebėjimu ir labiau pažinių (simbolių reikšmes 
įveiksminančių ir atsiveriančių interpretacijai) pradų, kitaip tariant, 
ištirti kintančias socialinės praktikos formas, besąlygiškai įspraus- 
tas tarp dviejų analitinių visumų - kultūros ir visuomenės. Šitaip 

žvelgiant, atsiranda dar vienas, papildomas, klausimas: kaip kinta 
istoriškai nustatytų kultūros pradų tarpusavio sąveikos formos? Tai- 
gi aiškėja pagrindinė priežastis, dėl ko profesorių Kavolį daugiau už 
viską domina socialinių pokyčių problemos, kultūros modernėjimo 
klausimai ir atitinkamos globalumo teorijos. 


Istorinės sociologijos teorinė problema 


Šiuolaikinis žmogus sąmoningai susitapatina su kultūra. Ernestas 
Gellneris įrodinėja, jog visuotiniame rašto kultūros amžiuje radi- 
kaliai pasikeičia kultūros ir politinės visuomenės santykis: aukštoji 
(raštingoji, švietimo ir mokymo palaikoma) kultūra, kuri nebegali 
ilgiau būti susiskaldžiusi, skirtinga, susijusi su vietove, neraštingąja 
maža kultūra ar tradicija, persmelkia visą visuomenę, ją apibrėžia ir 
turi būti palaikoma politinės visuomenės. Nepaisant to, iškyla ne 
tik loginė, tačiau ir egzistencinė vadinamoji „kirpėjo“ dilema: 

Logikai tarp savo vadinamųjų gilių ir reikšmingų galvosūkių turi Kirpėjo 
dilemą: kaime visi vyrai gali būti skirstomi į tuos, kurie skutasi patys, ir 
tuos, kuriuos skuta kirpėjas. Tačiau kaip dėl paties kirpėjo? Ar jis skutasi 
pats, ar yra skutamas kirpėjo?? 


Kaip išspręsti tokią paradoksalią galios lauko ir pasirinkimo alter- 
natyvų, išsilaisvinimo ir nepakankamo išsilaisvinimo, determinizmo 
ir voliuntarizmo priešpriešą: tarp funkciniu požiūriu įsakmios bei 
kategoriškos kultūros ir politikos nuostatos ir dabarties žmogaus 
įgytos bei įteisintos galios interpretavimo laisvei? Pastaroji aplinkybė 
padeda suprasti, kodėl Kavolis nepaprastai atidžiai įsižiūri ir tiria 
paradoksalias sąmoningumo trajektorijas, skylančio tapatumo ir iš- 
laisvintos savivokos kreives, tęstinumo ženklus, socialinio laiko per- 
trūkius. Žinoma, analitiškai atskirdami ir nusakydami tokias trajek- 
torijas, t.y. „civilizacijos“ požymius, mintį pakylėjame į aukštesnį 
abstrakcijos lygmenį, negu tyrinėdami konkrečių kultūros reikšmių 
simboliką. Tik sugriežtinus patį mąstymą, pamažu atsiveria laiko 
požiūriu rišli simbolinių struktūrų kaita, kuri įgalina pamatuotai 
išplėsti mokslinio tyrimo akiratį ir, kiek tai įmanoma, empiriškai 
pagrįstai apibendrinti įvairias sociokultūrinės laiko ir erdvės kon- 
figūracijas. Kaip ir reikia tikėtis, Kavolis labai rūpestingai atsideda 
kultūros istorijos mokslui. Civilizacijos metodas siekia empiriškai 


I44 


Vytauto Kavolio kultūros sociologijos metmenys 


atpažinti santykinai patvarias skirtingų kultūrų socialinės erdvės ri- 
bas, kartu kritiškai įsižiūrėdamas į laiko dėmenį. Kultūros istorija ir 
sąmoningumo istorija ir yra toji grandis, kuri atveria palankias ga- 
limybes analitiškai skaidyti gyvenimo audinį, empiriškai tikrinti ir 
struktūrinti žmonių socialinio patyrimo reikšmes: „Kultūros isto- 
rijoje stengiamasi ne surašyti praeityje atrandamus ,paminklus" (tai 
tėra medžiagos jai kaupimas) ir ne interpretuoti atskirus tekstus (tai 
intelektualinės istorijos, filosofijos, literatūros mokslo, dailėtyros 
uždavinys), bet rekonstruoti reikšmių struktūrų naudojimo visuo- 
menėje būdų kaitą.“ !? 

Be abejo, pats Kavolis santūriai pažymėjo, jog sąmoningumo is- 
torija yra „romantinė“ disciplina, tam tikra prasme intelektualinė 
biografija. Tačiau kartu atsiveria ir galimybė įveikti uždarą, susve- 
timėjusį ir „objektyvų“ kalbėjimo būdą, sudaiktinto mąstymo ste- 
reotipus. Juk „sąmoningumas“ gali būti ir labai bendras pavadi- 
nimas - bemaž visos „kultūros“ atitikmuo - ir istorinės sociologijos 
teorinė problema. Čia vienu metu susikryžiuoja idėjų, vaizduotės ir 
psichologijos istorijų perspektyvos: 

Užbaigras kultūros kūrinys atskleidžia atrinkimo principus, pagal ku- 
riuos individas arba kolektyvas subjektyvaus patyrimo žaliavą paverčia 
distinktyviu reikšmingų tikrovės ypatybių suvokimo būdu. Šie atrinkimo 
principai ir jų evoliucija laike yra idėjų arba meno istorijos dėmesio centras, 
o vaizduotės žaliavos, iš kurios atsirenkama, kitimas sudaro kultūrinės psi- 
chologijos turinį.!! 


Civilizacijos analizės objektas - analitinių elementų išsidėstymas, 
kultūros istorijos teksto struktūra, kurią pagrindžia įvairuojančios 
ir kintančios socialinės sąveikos formos, taip pat daugiau ar mažiau 
1lgalaikės simbolinių reikšmių sąsajos. Tai yra visa, ko reikia, kad 
pateiktume tikėtinas išvadas apie priežastingumo sąryšius. Griežtai 
kalbant, teorijos metmenis sudaro priežasties-padarinio santykius 
nagrinėjantys teiginiai ir tam tikrų socialinio patyrimo aspektų 
ar netgi suvestinių reikšmių interpretavimas, priekabiai ir smulk- 
meniškai aižant konkrečias mąstymo sistemas. Kad ir kokį dėmenį 
pridėtum, vis tiek išaiškėja, jog metodologiniai ieškojimai krypsta į 
analitinių pradų tarpusavio sąryšius. Kad teiginiai būtų apibrėžti, 
pirmiausia reikia lyginamojo ir diferencijuoto požiūrio. Kaip tik 
todėl svarbu atkreipti dėmesį į profesoriaus Kavolio nurodytus kai 
kuriuos subtilius skirtumus: 

Sąmoningumo istorija simbolines formas - diskurso būdus - dažniausiai 
laiko vieninteliu dalyku, kurį verta pažymėti (toks šališkumas būdingas filo- 
sofams ir tradicinio literatūros mokslo atstovams), arba prilygina jas žmonių 
elgesiui (semiotikų pasirinktoji prielaida). Nuo tradicinės idėjų istorijos są- 
moningumo istorija skiriasi šiais požymiais: a) labiau domisi ne individualiu 
mąstymu, o kolektyviniais mąstymo būdais, kuriuos pagrindžia ir iš dalies 
nusako individų mąstymas; b) visų pirma remiasi struktūriniais pavyzdžiais, 
kurie yra numanomi arba savaime suprantami tam tikruose tekstuose. 

Civilizacijos analizė būtinai atsižvelgia tiek į simbolines formas bei sąrangas, 
tiek į aktualaus elgesio tėkmę: civilizacijas skiria reikšmių ir praktinių įgūdžių 
problemiškas sąryšingumas plačiausios apimties procesuose. Jeigu toksai prob- 
leminis židinys nėra pakankamai ryškus, netgi tada, kai tyrinėjamos civiliza- 
cijos, tuomet jos tiriamos kaip kažkas kita: politinės arba ekonominės sistemos, 
religinės, literatūrinės arba intelektualinės tradicijos, bet ne civilizacijos, t.y. 
pačios didžiausios funkcionuojančios sociokultūrinės sistemos.!2 


Tarp atskirų pažinimo krypčių visuomet galima aptikti ir joms 
bendrų praktikos formų. Visi panašaus pobūdžio ieškojimai susi- 
duria su problema. Loginė tyrimo proceso tvarka dažnai yra priešin- 
ga istorinės raidos tvarkai. Todėl pradžioje net jei ir įstengiame teo- 
riškai nusakyti, visai nesame pajėgūs atsakyti į daugumą klausimų. 
Pavyzdžiui, nuo pavienių atvejų pereidami prie empirinių nuorodų 
įvairovės, pirmiausia turime įvardinti istoriškai atpažįstamų simbo- 
linių struktūrų modelius ir klasifikuoti socialinio sąryšingumo tipus. 
Sociologija siekia nuosekliai apibendrinti žmonių žinojimą apie so- 
cialinių ryšių prigimtį. Ir tik todėl, kad toks žinojimas pats savaime 
yra kintamas, empiriniai apibendrinimai ir dėsningumų nustatymas 
iš dalies priklauso nuo praktikos ir veiksmo sąlygų bei aplinkybių, 
t.y. nuo socialinio konteksto. Kaip rodo paminėtoji perskyra, derėtų 
labai kritiškai vertinti iš vienintelės metodologinės schemos išplau- 
kiančią tvarkingą istorijos logiką. Kultūrą sudaro įvairaus - nepa- 
našaus ir nevienodo - pobūdžio duomenys, todėl patikimiau būtų 
kurti interpretuojančią istorijos sociologiją: 


Tai toks būtų modelis, dabar pradedantis vyrauti socialiniuose moksluose: 
pagrindiniai elementai — socialinė struktūra, kultūra, praktika ir asmenybė — 
visi turi ryšius, tam tikrą įtaką vieni kitiems, ir nėra iš anksto nustatoma, kuris 
elementas bus dominuojantis, šiame galvojimo būde nėra privilegijuoto ele- 
mento (nors socialinė klasė dar dažnai tokiu laikoma). Nei kultūra, nei so- 
cialinė struktūra nelemia visko, kas įvyks. Tai gana atvira schema - žmogus 
suvokiamas kaip veikėjas, kuris visą laiką turi daryti apsisprendimus, visiškai 
nenuspėjamus net ir realiose, suprantamose situacijose." 


I46 


Vytauto Kavolio kultūros sociologijos metmenys 


Metodologinė Kavolio pastanga - analitiškai skaidyti sudėtingus 
tikrovės tekstus, stengtis pagrįsti ir paaiškinti socialinių sąveikų 
struktūras, kurios daro įtaką individų mąstymui bei elgesiui ir iš- 
plečia arba suvaržo individualių pasirinkimų galimybes. Kadangi 
pats abstrakčiausias mąstymo lygmuo labiausiai persmelktas mig- 
lotomis sąvokomis, pravartu ištirti elementariąsias žmonių mąstymo 
ir veiklos formas. Kavolis palankiai vertina netgi galimybę ieškoti 
„universalaus formų alfabeto“'*. (Nors pastarojo žodžių junginio 
pavadinimas netikėtai primena viduramžių pranciškono Raimondo 
Lulijaus idėją, kurią rimtai ir atkakliai plėtojo Leibnizas, tačiau pa- 
staruoju atveju Kavoliui tiesioginę ir gan stiprią įtaką, regis, padarė 
vieno iš sociologijos klasikų - Georgo Simmelio formalioji socio- 
logija.*) Manyčiau, kad tiek Simmeliui, tiek Kavoliui yra bendri šie 
mąstymo elementai: a) visuomenę sudaro socialinių sąveikų ansamb- 
liai, jų konsteliacija; b) sociologijos uždavinys - tyrinėti pasikar- 
tojančių sąveikų, kurios sudaro visuomenę, formas ir skirtingas jų 
konfigūracijas įvairiose kultūrose; c) didesnės, erdvesnės ir platesnės 
socialinės struktūros bei institutai yra šių įvairuojančių sąveikų, ku- 
rios ir pagrindžia žmonių tarpusavio bendravimą, figūrinė raiška. 
Taigi pagrindinis sociologo tyrimų laukas yra sociacijos (Simmelis) 
arba socialumo“ (Kavolis) formos; d) socialinės srities mokslininkas 
privalo tyrinėti ir lyginti analitinius socialinių reiškinių aspektus, bet 
ne visuminius dydžius; e) kruopšti socialinės sąveikos formų analizė 
leidžia pažinti tradicijos ir naujumo apykaitos procesus visuomenėje. 

Lengva įžvelgti, jog sociologija Kavoliui yra ir teorija, ir empirinis 
tyrimas. Kultūros metodas turėtų tinkamai pagrįsti perėjimą nuo 
teorijos prie duomenų. Pats protas verčia daryti išvadą, kad tokio 
struktūrinio požiūrio privalumas - savarankiškų kultūros sistemų 
ir kitų socialinių sferų bei institutų tarpusavio sąveikos analizė, o 
todėl empiriškai pagrįsta sudėtinės kultūros samprata turi nusakyti 
ne tik individualios sąmonės subjektyviuosius motyvus, bet ir socia- 
linio elgesio formų są-ryšius. 

Pastaruoju metu labai įtakingos sociologės Margaret Archer nuo- 
mone, viena iš pagrindinių priežasčių, dėl kurių negalėjo atsirasti 
tinkamai pagrįsta kultūros sociologija - vadinamojo „kultūrinės der- 
mės mito“ įsigalėjimas tarp socialinės srities mokslininkų. Kas yra 


Tai, kad Georgo Simmelio sociologijos principai buvo labai artimi Kavoliui, pa- 
tvirtina ir tarpasmeniško pobūdžio pašnekesiai su profesoriumi. (A. V.) 

pati „kultūra“ ir ką gi ji įveiksmina? Šiuos klausimus pakankamai 
ilgai gaubė miglotų sąvokų šydas. 


Jau pats aprašomasis mito lygmuo sukūrė kultūros kaip tobulai suverpto 
ir są-ryšingo nėrinio archetipą; rišli sandara tik suteikė jam galios. Šian- 
dieną, anaiptol neieškodami analogijos, paprasčiausiai pasakytume, jog mi- 
tas aprašė kultūrą kaip labai darnią sistemą, kurios paskiri elementai buvo 
glaudžiai tarp savęs susiję, - galutinį susietos ir tvarkingos sąrangos modelį. 
Įvairių pakraipų teoretikai, kuriuos pakerėjo tasai archetipas, rūpinosi tik 
tuo, kaip pritaikyti jį savo teorijoms; nebuvo svarstoma, ar tai nesąs jau 
įrengtas namo kambarys. Jų problema buvo surasti tam tikrą vietą mitui, 
nes pats mitas nebuvo problemiškas. Be to, prie mito galios ir patvarumo 
prisidėjo aplinkybe, kad jį palaikė sociologinio mąstymo mokyklos, kurios 
visais kitais atvžilgiais buvo priešiškos viena kitai.!* 


Didžiausią nerimą kelia tai, kad labai abstraktus analizės lygmuo 
dažnai trukdo nuodugniai ištirti konkrečias socialines sąveikas. To- 
kios analizės stygius pakartotinai sukuria vaizduotės properšas, ku- 
rias netrukdomai užpildo „kultūrinės dermės mitas“. Kavolio rašy- 
tinių tekstų ir šnekamosios kalbos nuorodos liudija, kad profesorius 
nepaliaujamai skverbėsi į žmonių tarpusavio santykiams daug arti- 
mesnius socialinės praktikos, t.y. reikšmingos veiklos arba socialinės 
dermes, pradus. Iš tikrųjų kultūros reikšmės kasdieniame gyvenime 
paprastai esti labiau nutolusios vietos ir laiko atžvilgiu, o todėl socia- 
lumas yra konkretesnis simbolinių sąveikų struktūros dėmuo. So- 
cialinių ryšių intensyvumo nustatymas yra labai svarbi teorinė prob- 
lema. Prie šito prisideda aplinkybė, kad tikėtinų kultūros simbolių 
reikšmes interpretacinio veiksmo metu atstato ir atnaujina konkreti 
socialinių sąveikų tėkmė. 

Taigi lengva suprasti, kodėl Kavolio kultūros istorijos ir civili- 
zacijos analizė detaliai įsižiūri į vadinamąjį mikrosociologijos lyg- 
menį. Atrasti smulkmenišką ir detalių kupiną mikrolygmenį lygu 
atrasti tiek daug ir taip dažnai minimas daugiapusiškas socialines 
sąveikas, o ne tik konkrečius istorinius individus: 


Ne tekstų individualybės (ir juo labiau ne jų autorių biografijos) kultūros 
istorikui svarbu, bet diferencijuotos sąmoningumo organizacijos slinktis 
nuo vienam laikotarpiui būdingos tekstų grupės iki vėlesnio laikotarpio savi- 
tumui atstovaujančių tekstų ansamblio. Bet jei nebus kruopščiai įsiskaitoma 
į tekstų detales, kuriose sukaupta jų reikšmė svarstomajam klausimui, gyvąjį 
sąmoningumo pulsą pakeis jo supratimą deformuojančios ideologinės ar 
enciklopedinės schemos.!" 

Kita vertus, vietos ir laiko savybių atsietumas ir atitolinimas ne- 
reiškia, kad makrosociologinis lygmuo yra „nerealus“ tyrimų laukas. 
Ieškodami kultūros tikrovės, neturėtume pamiršti, kad nėra tokios 
visuomenės, kuri neturėtų formaliųjų ir įvairiais atžvilgiais savitų so- 
cialinės struktūros požymių. Kaip tik jie ir leidžia įvardinti tai, kas 
vadinama „visuomenės kultūra“ kartu su įvairuojančių ir netgi al- 
ternatyvių kultūros sferų pavidalais. Pastaroji aplinkybė liudija, kad 
civilizacijos analizė metodologijos požūriu yra tikrai sėkmingas pasi- 
rinkimas ir produktyvus darbo pasidalijimas. Dar kartą prisiminkime, 
jog „kultūros mokslo“ keliamos asociacijos Kavoliui atrodė šiek tiek 
abejotinos. Tai tolygu atsisakymui griežtai atriboti „kultūros teoriją“ 
(teiginių, apibendrinimų ir dėsnių visumą) ir bendresnio pobūdžio 
interpretacijos klausimus.* Iš tikrųjų kasdienio gyvenimo rutinoje mes 
vartojame tik sveiku protu pagaunamus kultūros įvaizdžius, kurių 
paprastai nereflektuojame, o todėl jie mums atrodo natūralūs socia- 
linio pasaulio principai. Tuo tarpu teorinės analizės reflektyvumas 
kviečia apsvarstyti ir pačias „kultūros teorijos“ prielaidas. Esminė 
analitiko užduotis - pasiekti socialines sąveikas, nustatyti jų formas 
ir su pasirinktų kriterijų pagalba išmatuoti sąryšių intensyvumą. 
Svarbu įžvelgti ir tinkamai aprašyti tiek spontaniško elgesio formas 
bei jų kaitą, tiek aktyviųjų veiksmo pradų - sąmoningų pasirinkimų — 
trajektorijas (pvz., individualizmo kaip socialinio instituto istorinę 
raidą, taip pat ir kitus struktūrinius socialum0 požymius). 

Jokiu būdu negalime remtis vieninteliu kriterijumi kietai ir saugiai 
suverždami „teorijos“ kamieną ir jo ataugas - teiginius bei vedinius. 
Teorinės interpretacijos vertinimo kriterijų gali būti ir daugiau. Tik- 
riausiai dėl šios priežasties Kavolio kultūros sociologijoje dažnai var- 
tojama metodologiniu požiūriu patikima koberentiškumo - rišlumo, 
susietumo, sąryšingumo, sankabumo - samprata. Įdomu pažymėti: 
Kavolis buvo nusiteikęs prieš sociologijos sistemas, nepaisant to, kad 
iš pirmo žvilgsnio tai atrodo paradoksalu: priekabus, tikslus, meto- 
diškas, sistemiškas profesoriaus mąstymas ir antisistemiškas nusi- 
statymas! Jis labai gerai suprato, kad svarbu išplėsti ribotą koncep- 
tualinių schemų ir metodinių priemonių atsargą, kuria privalo 
rūpintis pats analitikas. 

* Arūnas Sverdiolas, kalbėdamas apie Kavolio kultūros filosofiją šių merų Santaros- 


Šviesos suvažiavime (1997 m. birželio mėn.), taupiai ir taikliai tarė: „Teorija - tai 
teorinės analizės reflektyvumas.“ 

Reikia pripažinti, kad šiuo atžvilgiu jo nuostata buvo gan kon- 
servatyvi.* Jam visiškai pakako tradicinių - pasirinktųjų modelių 
aprašymo, empirinio jų tikrinimo, lyginimo, kritikos bei kruopščia 
analize pagrįstų interpretavimo - metodų, su kurių pagalba įmanu 
apibrėžti sąvokas ir įžvelgti tikėtinus dėsningumus. Atrodo, kad jam 
gana artimas buvo T. Parsonso analitinio realizzmo metodas, kurį jis 
bandė derinti su hermeneutiniais socialinio tyrimo komponentais* *. 
Iš to, kas pasakyta, aiškėja, kad istorinė ir lyginamoji sociologija 
turėtų atidžiai nustatyti vienas kitą papildančių metodų ribas. Jei 
negalime pasiekti visapusiškos jų teorinės koordinacijos, iškilus rei- 
kalui turime būti pasiruošę vieną keisti kitu.!* Jei, susidūrę su įprasta 
mokslinės kasdienybės paslėptimi, į daugelį klausimų išvis negalime 
atsakyti, verta suabejoti vienintelio metodo ar kriterijaus privalu- 
mais ir patikrinti savuosius apibendrinimus bei padaryti išvadas re- 


* Tokią nuomonę sustiprina paties Kavolio pastaba: „O fenomenologija nesiekia 


moksliškumo ir naudojasi filosofiniais metodais. Neturiu didelio noro su feno- 
menologija kovoti, kartais netgi su ja susisiekiu savo darbuose.“ (Vytautas Kavolis, 
„Nuo dailės sociologijos iki moralinių kultūrų“, Proskyna, 1992, nr. 5, p. 295. 

** „Aš pakliuvau į Harvardą tuo metu, kai ši teorinė perspektyva viešpatavo Amerikos 
sociologijoje. Buvo galvojama, kad struktūrinis funkcionalizmas yra sociologijos 
metodas apskritai. Atrodė, kad socialiniuose moksluose galima pasiekt visų tikslų, 
naudojantis šiuo visrakčiu, visuotiniu metodu. Aš tam nevisiškai pasidaviau, tačiau 
mano galvojimas, be abejo, formavosi toje aplinkoje. Savo darbuose bandžiau 
vienyti to metodo atstovus ir jo kritikus.“ (Kavolis, „Nuo dailės sociologijos iki 
moralinių kultūrų“, op. cit., p. 295-296). Šie autobiografiniai atminties duomenys 
leidžia patikslinti pamatuotą spėjimą, kad Kavolis šiuo atveju tikrai turi galvoje 
savo mokytoją Pitirimą Sorokiną, kurio metodologinių ir sociologinių ieškojimų 
kryptingumą leidžia įžvelgti jau patys šio įrakingo mąstytojo veikalų pavadinimai: 
Socialinė ir kultūrinė dinamika, Sociokultūrinis priežastingumas, laikas ir erdve, 
Visuomenė, kultūra ir asmenybė ir kt. Tačiau ypač svarbu, kad Sorokinas vartoja 
sąvoką, kuri labai panaši į Simmelio sociologijos esminį analitinį vienetą. Šioji 
sociokultūrinės sąveikos samprata apima tris tarp savęs susijusius analitinius kom- 
ponentus: bet kurios sąveikos esminį tyrimo vienetą - asmenybę; žmonių tarpusavio 
sąveikų visetą - visuomenę; reikšmių, nuostatų, normų, vertybių ir institucinių 
sąveikos formų sistemą - kultūrą. Šitaip žvelgiant didesnis dėmesys skiriamas 
žmonių visuomenės narių elgesio-pasitikėjimo ir galios formų — priežastiniams 
ryšiams nustatyti (prisimintina, jog Kavolis įvardija praktiką kaip reikšmingą veiklą, 
kuri įgalina atpažinti ir metodiškai aprašyti apsisprendimų bei galimų pasirinkimų 
socialines priežastis. Kavolį domina ne tik kultūrų bei civilizacijų tipai, bet ir 
bendrojo istorijos teksto priežastys, pavyzdžiui, kodėl tradicinę civilizaciją galiausiai 
pakeičia modernioji, kokie yra vidiniai tokių socialinių pokyčių veiksniai. „Civi- 
lizacijos analizė privalo domėtis tiek simbolinėmis formomis bei organizacijomis, 
tiek ir tikruoju elgesiu bei jo formų gausa: civilizacijas skiria būtent problemiškas 
reikšmių ir praktikų tarpusavio ryšys.“ Vytautas Kavolis, Civilizacijų analizė, 
Vilnius: Baltos lankos, 1998, p. 10.). 

miantis alternatyviais arba vienas kitą papildančiais būdais. Jei 
mokslinis mūsų žinojimas yra mu71an0 mas, tuomet analizė, aiškini- 
mas ir apibendrinimai iš dalies priklauso nuo paties socialinio kon- 
teksto, kuris turi unikalų pradą - polinkį kisti, kadangi pažįstantys 
ir veikiantys žmonės kiekvienąkart sąmoningai pasirenka, impro- 
vizuoja Ir susitaria. 


Veiksnumo antropologijos tembrai 


Kultūros sugrįžimas į dėmesio centrą yra kultūrinės antropolo- 
gijos ir semiotikos, paveikusios net ir istorikus, įtaka. Bet kodėl kai 
kurios įtakos laisvai priimamos, o kitos nepriimamos? - klausė 
Kavolis. 


Priimamos turbūt todėl, kai galima pasirinkti, kad jų reikia, kad jos ati- 
tinka egzistencinę patirtį arba apibrėžia ir padeda spręsti kokias nors ka- 
muojančias problemas. 


„Kultūrą“ sudaro ne tik prielaidos, apibrėžimai, teiginiai ir jų 
koherentiškumo, t.y. patikimumo, nuorodos, tačiau visų pirma so- 
cialinio egzistavimo duomenys - patiriančiojo asmens suvokiniai, 
išgyvenimai, t.y. kasdieniai žmonių reikalai ir problemos. Šitaip žvel- 
giant darosi suprantamiau, kodėl Kavolio profesinis žodynas nuo 
pat pradžių įkvepia skaitytojui viltį: išties akivaizdu, jog subtiliai ir 
su pagarbia nuostaba įsižiūrima į žmogaus valios pastangas. Atidžiai 
aptariamos ir būsimųjų socialinių vaidmenų sąmoningo pasirinkimo 
alternatyvos bei jų tarpusavio dermės galimybės. Tokią pasaulėjautą 
visais atžvilgiais įteigia profesoriaus individualistinis (be abejo, ana- 
litiniu požiūriu) veiksmo supratimas, kuris pasyviam romumui prieš- 
priešina aktyvią veiksmingų įsipareigojimų erdvę. Kiekvienoje vi- 
suomenėje žmonės daugiau ar mažiau energingai siekia savo tikslų 
ir sumaniai įvertina padėtį, atsižvelgdami ne tik į savo individualius 
poreikius, bet ir į vyraujančių kultūros prielaidų — veiksmus įpras- 
minančių simbolinių reikšmių - visetą. Metodologinio individua- 
lizmo samprata neskatina be paliovos tuščiažodžiauti ir bergždžiai 
eikvoti jėgas gausiai vartojant „asmens laisvės“ retoriką. Tokia pati 
pastaba taikytina ir metodologinio bolizmo principams. Iš tikrųjų, 
kad ir kaip norėtume pritarti vienai iš paminėtųjų mąstymo krypčių, 

negalime užmiršti, kad vidinių pajautų bei motyvų siužetai formuo- 
jasi savarankiškų, taigi egzistenciškai išgyventų, praktinės veiklos 
trajektorijų kryžkelėse: 


Pastovios asmenybės ištirpimas būtų smūgis visam liberalinės kultūros 
statiniui. Bet asmeninį ar kolektyvinį identitetą šiandieniniai liberalai grei- 
čiau linkę suvokti ne kaip riešuto branduolį, apsuptą kietu apsauginiu kiau- 
tu, bet kaip tam tikrą daugelio kultūros srovių susitikimo tašką, kuriame 
kondensuojasi išliekanti to individo ar kolektyvo egzistencijos reikšmė.?? 


Čia svarbu pažymėti du dalykus. Tam tikros sampratos ar įvaiz- 
džio įsigalėjimas dažnai susijęs su konkrečių socialinių grupių lai- 
kysena. Nepaisant to, visuomenėje vienu ir tuo pačiu metu atpa- 
žintume ir kitas, galbūt netgi prieštaringas, socialinio veiksmo 
sampratas. Tačiau, kad ir kokios skirtingos būtų retorikos, pačios 
savaime jos neatmeta veiksmo strategijų, kurios pagrįstos kolekty- 
vinių įgūdžių ir praktinės veiklos atstatymu visuomenėje. Kultūros 
reikšmės gali būti atkuriamos ir atnaujinamos skirtingais būdais. 
Tokiomis aplinkybėmis visuomenei kartais labai trūksta ir atitin- 
kamų - griežtų ir scholastinių, t.y. mokslinių - kalbos žaidimų įvai- 
rovės. Kavolis pagrįstai pažymi: „Apie kultūrą skirtingomis kalbo- 
mis reikia kalbėti net ir skirtingu balso tembru.“2! 

Ir dar: pasirinktosios visuomenės kultūros prielaidų - tam tikra 
prasme įtaigaus pradinio modelio - aprašymas ir tolesnis pritaiky- 
mas turi polinkį iškraipyti skirtingų kultūrų autonomiškus ženklus 
ir simbolinių reikšmių laukus. Kavolis ne kartą atkreipė dėmesį į tai, 
kad socialiniai mokslai dažniausiai vartoja vakarietiškas sąvokas, 
nagrinėdami skirtingų visuomenių praktinės veiklos logiką ir socio- 
kultūrinės kaitos principus. 


Ar socialiniai mokslai galėtų sukurti tam tikras viduriniojo lygmens (tai- 
kytinas skirtingiems regionams) teorijas? Tikriausiai galėtų... Pastaroji ap- 
linkybė manęs pernelyg neišvargintų... Taigi bendrosios teorijos pritaiko- 
mumas yra ginčytinas. 


Kavolio tekstų analizė rodo, kad jį nepaprastai domino veiksnusis 
laiko pradas, einąs priešakinėje socialinio veiksmo pusėje, kuris tyri- 
nėtojui suteikia galimybę bent iš dalies atkurti unikalias istorines 
prielaidas, kultūros formų niuansus, visuomenės narių struktūrinius 
vaidmenis. Jis iš esmės atsisako supaprastintos „neistorinio veiks- 
mo“ - suprantamo plačiąja prasme - logikos, kuri žmonių veiklos 

numanomus motyvus tiesmukai aižo į dvi dalis: interesus ir/arba 
vertybes.* Kartu klostosi ir kitoks požiūris į socialinio veiksmo pri- 
gimtį. Suprantama, socialinės praktikos (atkreiptinas dėmesys į Ka- 
volio polinkį retsykiais vartoti šio daiktavardžio daugiskaitos for- 
mą!), kartu ir visuomeninių vaidmenų struktūros, taip pat būdingos 
kultūros ženklų sistemos, empirinis pažinimas yra bemaž mūsų ga- 
lioje. Beje, britų socialinė antropologija, kuri įteisino reikšmingą per- 
skyrą tarp socialinės struktūros ir kultūros, apibūdino savo discip- 
liną kaip skirtingų visuomeninių sistemų, kurias sudaro santykinai 
patvarios socialinės „pozicijos“ (būtent taip suprantamą pastarąjį 
terminą labai dažnai aptinkame Kavolio profesiniame žodyne), ly- 
ginamuosius tyrimus.?3 

Praktika yra ne tik pasikartojančios socialinio elgesio formos, bet 
ir intencionalūs, prasmingi, nuolat kūrybiškai pertvarkomi veiklos 
fragmentai, jų deriniai, simbolinių reikšmių ansambliai, kurie su- 
varžo ir apriboja žmonių elgesį ne kaip formaliosios normos, o kaip 
neformalūs - atviri teorinei refleksijai - sveiko proto stereotipai. 
Prieš aprašant praktikos formas, svarbu įžvelgti esminę kultūros so- 
ciologijos problemą. Viena vertus, paprastieji kultūros vartotojai 
socialines normas, vertybes, simbolines reikšmes interpretuoja pa- 
kankamai įvairiai, todėl visiškai tikėtina, kad tos pačios vertybės gali 
sužadinti skirtingus veiksmus.?* Kita vertus, istorinis patyrimas ro- 
do, kad kultūra kaip vientisa ir pasikartojanti socialinė praktika turi 
galimybę iš pagrindų sutelkti ir atnaujinti ne tik interpretacijos, bet 
ir rutinos kupiną gyvenimo pasaulį. Tiesą pasakius, sociokultūrinė 
aplinka yra žmonių pažinumo ir praktinio suvokimo kontrolė, kuri 
turi kiekvienai kultūrai būdingą suvaržymų galią. 

Tokį vidujai prieštaringą socio-kultūrinių sąveikų kamieną su- 
tvirtina kolektyvinė praktinių įgūdžių kūryba, kuri palieka kasdie- 
nybei teisę atnaujinti savo gyvenimo, kūrybos, tapatybės sampratas, 
t.y. struktūrinių sąlygų apsuptyje gebėti išlikti autonomiška visuma 


* Prof. Kavolis tokį galvojimo būdą kartais glaustai vadina „filosofiniu metodu“, o 
kartais „grynuoju humanitariniu modeliu“. „Grynajame humanitariniame modelyje 
nebūtina kelti priežastingumo klausimo. O jeigu šis klausimas kyla, tada teksto 
naujovė paaiškinama kaip individo galvosenos, jo asmeninio išradingumo išraiška.“ 
(Vytautas Kavolis, Kultūros dirbtuvė, Vilnius: Baltos lankos, 1996, p. 59.) Kultūros 
istoriją (tiek praeities, tiek dabarties) sudaro skirtingais mąstymo metodais nu- 
statomų socialinių sąvokų visetas: „Kultūros visumą apibrėžia ne logika, o istorija.“ 


(Ibid., p. 26) 

ir kartu atkurti struktūrines sąlygas (Kavolio pavadintas viswome- 
ninių vaidmenų struktūromis): „[...] nors asmenybės komponentas 
yra pats svarbiausias, tačiau menininko motyvacijai taip pat turi 
įtakos visuomeninių vaidmenų struktūros ir iš čia kylančios įtam- 
pos.“? Kaip ir reikia tikėtis, 7210 (plačiąja prasme kultūros) so- 
ciologijos samprata suproblemina santykį tarp kultūros formų ir 
socialinių procesų (meninių ir praktinių įgūdžių), pabrėždama, jog 
meno kūrinys atspindi ne pačią socialinę tikrovę, bet įvairius e710- 
cinės laikysenos tokios tikrovės atžvilgiu aspektus. Meninės kūrybos 
prigimtyje Kavolis linkęs įžvelgti numanomus socialinių reikšmių 
pavidalus, taigi suprasti skirtingų socialumo srautų ir estetinio su- 
vokimo formų santykį. Atsargiai manytina, kad tokie nedaiktiški ir 
neerdviški „emocijų prieraišumo“ pavidalai, įsikūrę greta socialinės 
tikrovės, yra tam tikros sąmoningumo trajektorijos, tapatumo stra- 
tegijos, skonio orientacijos, atstatomosios veiklos pratybų veikiamos 
normos bei vertybės. Jeigu atrandami subtilūs kriterijai, tuomet ati- 
džiam analitiko žvilgsniui gali paklusti ir santykinai autonomiški 
kultūros reiškiniai. 


Simbolinis žemes įprasminimas 


Kavolio semantinė kultūros samprata („kultūra“ nėra abejingai 
suregistruoti pasirinktos visumos vienetai, bet veikiau aktyvaus, dė- 
mesingo ir rūpestingo sąmoningumo pavidalai) yra potenciali būklė 
nustatant praktikos reikšmes. Minties ir veiklos - turinio ir formos - 
pradai patenka į asmens meninės kūrybos ir visuomeninių struktūrų 
erdvę. Tai yra galimybių ir veiksnumo, kūrybinės energijos ir kas- 
dienės rutinos laukas, nes Kavolio minėtosios įtampos negali atsi- 
rasti tuščioje, sunykusioje ir neprasmingoje („suregistruotoje ir nerū- 
pestingoje“) žemėje. Jei praktika yra reikšminga veikla, kurioje 
vartojamos simbolinės klasifikacijos, tuomet šių skirtumų pažinimas 
galimas tik kaip empiriškai pagrįsta istorinė analizė. 

Sudėtingas sąveikos formų - socialinės refleksijos būdų - apra- 
šymas reikalauja detaliai įvertinti simbolinių reikšmių, glūdinčių ne 
tik kultūros centre, bet ir periferijoje, istoriškumą. Iš čia ir priekabus 
prof. Kavolio dėmesys reikšmingiems kasdienės veiklos ritualams. Pa- 
sirenkamas tam tikras sudėtinis kriterijus (kultūros modernizavimas), 

kuris įgalina argumentuotai patikrinti istoriškai konstruojamą kul- 
tūrų suartėjimo procesą (ir visus iš čia išplaukiančius padarinius). 
Nurodomi penki metodiško įvertinimo požymiai ir analizės orien- 
tyrai, taip pat atidžiai pažymima, kad modernizavimas yra procesas, 
kuris reiškiasi įvairiuose lygmenyse ir gali skirtingu ar net tuo pačiu 
metu judėti į priešingas puses: 


Visų pirma tai yra modernizuojantys postūmiai link individualizmo (es- 
minių atskiro individo poreikių pripažinimas), istoriškumo (koncepcija, jog 
visa, kas reikšminga, yra žmogaus sukurta laikui bėgant), beasmeniškai su- 
sisteminto ir funkcionuojančio racionalizmo, universalizmo (tų pačių nor- 
matyvinių ir teisinių standartų taikymas visiems žmonėms), humanizavimo 
(taisyklių vertinimas pagal tai, ar jos žmonėms yra naudingos, ar žalingos).2* 


Modernizacijos - itin paplitusios sąvokos 7-ojo ir 8-ojo dešimt- 
mečio socialiniuose moksluose - termino vartojimo pavyzdžiai prof. 
Kavolio tekstuose liudija, kad jis buvo linkęs (kaip ir reikėtų tikė- 
tis, - jau vien pagal sąmoningą metodologinės nuostatos pasirin- 
kimą') sugretinti šitą, kasdienei klausai neįprastą, žodį-sąvoką ir 
vėberišką racionalizacijos sampratą. Be kita ko, istoriškai sukonkre- 
tintas racionalizacijos atitikmuo - profesoriaus dažnai vartojamas 
Apšvietos terminas. Kartu atkreiptinas dėmesys į subtilų šių sąvokų 
skirtumą: 


Vis dėlto „modernėjimo“ supratimas dažniausiai grindžiamas pačia pa- 
skutiniąja atsinaujinimo versija; ir be to, nors šis terminas, kaip įprasta, žymi 
tam tikrus universalizavimo, racionalizavimo ir abstrahavimo pasiekimus 
(o kartu ir asmens subjektyvumo „išlaisvinimą“), tačiau pastaruosius pa- 
siekimus nebūtinai išreiškia konfliktas tarp proto ir tradicijos... [...] protas 
nera vienintelis „modernizavimo“ veiksnys.2š 


Kaip tik dėl šių priežasčių civilizacijos analizė rūpestingai atsi- 
žvelgia į daugelį modernėjimo - tiek kultūros, tiek socialinės istori- 
jos - veiksnių. Santykis tarp kultūros formų ir socialinių procesų yra 
kintamasis dydis. Sociologinė-tarpdalykinė analizė nukreipiama į 
konkrečių žmonių, kurie patys interpretuoja kultūros reikšmes, pa- 
žinumo, t.y. jų patyrimo ir suvokimo galimybių, ribas, kurias įvai- 
riais atžvilgiais suvaržo struktūrinė aplinka. 

Akivaizdu, jog dauguma kultūros sociologijos klausimų reika- 
lauja naujų teorinių įžvalgų ir pakartotinio tikrinimo, kuris atsi- 
žvelgtų į sudėtingas numanomų veiksnių sąveikas. To ir imasi prof. 

Kavolis tarsi pakartotinai pabrėždamas, jog kultūros reikšmes turė- 
tume pajėgti atpažinti kaitos procesuose. 

Kultūros istorija sukuria kintančias galios struktūras ir koky- 
biškai sudėtingus socialinės tvarkos pavyzdžius. Savo ruožtu tokie 
santykinai patvarūs veiksniai formuoja ir pertvarko nusistovėjusius 
santykius tarp keturių tarpusavy susijusių analitinių visumų — in- 
divido, kolektyvo, kultūros ir visuomenės. Struktūrinį ir (inter) sub- 
jektyvų kultūros aspektus įgalina atpažinti tik socialine laiko ver- 
tikalė - atitinkama veiksmo priežasčių, motyvų ir praktikos analizė. 

Suprasti kultūros galios istorines formas, tinkamai įvertinant so- 
cialinio konteksto ribas, tolygu suprasti konkrečios kultūros situa- 
cijas ir individualias „pozicijas“ vietos ir laiko atžvilgiu. Pavyzdžiui, 
pati „modernizacijos“ savivoka gali atsirasti iš paprastų, t.y. rutinos 
veikiamų, gyvenimo formų ir simbolinių praktikų: priklausymo tam 
tikrai socialinei aplinkai, vyraujančios intelektualinės paradigmos, 
politinės tikrovės veiksnumo, teorinės kalbos polinkio eksperimen- 
tuoti, mokslinės vaizduotės. Iš arčiau pažvelgus į labai abstraktų 
„modernizacijos“* terminą, kyla pagrįstas klausimas: ar kultūros 


* Lietuvoje, regis, labiau prigijo statiška veluojančios modernizacijos versija. Tokios 


modernizacijos idealusis modelis - Pasaulis kaip tobula, hierarchiška piramidė su 
savo vėluojančiomis, t.y. evoliuciniu požiūriu atsiliekančiomis, posistemėmis. Labai 
įtikinamas ir įspūdingas artimesnis modernizacijos tikslas — turtingos ir darnios 
aukštosios vartotojiškos kultūros sistema - neatsinaujinančio ir nevėluojančio laiko 
diena. Be išankstinio nusistatymo tenka pripažinti, jog ne visos dabartyje įsikūrusios 
kultūros yra pakankamai šiuolaikiškos, nes potencialiai dar tik „laukiasi“ istorinio 
lūžio! Tiesą sakant, toks modelis nėra panašus į atvirą simbolinių klasifikacijų sistemą, 
savarankiškų istorinių pasirinkimų ir skirtumų įteisinimą. „Vėluojanti modernizacija“ 
šiek tiek panaši į niekada nesibaigiantį intelektualinį žaidimą-galvosūkį: ar tikrieji 
modernizacijos vartai esti vieninteliai, ar jų yra ir daugiau? Su šypsena, galbūt netgi 
su tam tikru apgailestavimu, prisimeni Auguste Comte'o įžvalgų pasiūlymą „mo- 
dernizacijos“ (pozityviosios minties) vartus pastatyti Paryžiuje. Tačiau ką daryti, jei 
tikrovė ... istorijos tobulėjimo „išvadų“ vartus karinės bei politinės galios prievarta 
pastato Maskvoje arba ideologinės galios prievarta - Niujorke ir įsakmiai mėgina 
įtikinti, kad jie sukonstruoti iš tobuliausios medžiagos ir yra amžini? 

Ir tik šioje įtrampoje tarp visuomeninių vaidmenų struktūrų ir asmens kūrybinio 
išsilaisvinimo pamažu aiškėja subtili kultūros sociologijoje reikšmės ir prasmės 
perskyra: „Laisvė — pagrindinė problema toje kraštutinėje, neoburžuaziniuose 
Vakaruose jau beveik nebepažįstamoje situacijoje, kur žmogus pasiekia savo tole- 
rancijos prievartavimui ribą. 

Šią problemą išsprendus, ima aštrėti tolimesnis laisvės prasmės, savęs įvertinimo 
laisvėje klausimas. Jo akivaizdoje išsiskiria egzilio sąmoningumas nuo išeivio auto- 
matizmo.“ (Vytautas Kavolis, Nužemintųjų generacija, in Vytautas Kavolis, Žmogus 
istorijoje, Vilnius: Vaga, 1994, p. 94.) Ir dar: „Jei istorija turėtų tikslą, tai tik jo 
siekimas būtų prasmingas. Jį pasiekęs žmogus pasijustų praradęs tai, kuo gyveno: 
savąjį siekimą.“ (Ibid., p. 76.) 

galios bei veiksnumo projektai, socialinės raidos įžvalgos, ateities 
požymiai ir pavyzdžiai - modernėjančio ir tobulėjančio gyvenimo 
efektyvumo kriterijai — nėra viešpataujančios ideologinės galios ir 
pačios gyvenimo rutinos diktuojama imanentiška reikšmių kalba, 
nepaisant to, kad tokia įtaka dažniausiai paneigiama? Taigi ar griež- 
ta ir negailestinga kultūros raidos logika, užsimojusi įvertinti tiek 
praeities, tiek ateities galimybes, nėra nustatoma remiantis tam tik- 
rais, istoriškai pateisinamais, egzistencinės patirties duomenimis? 
Save koreguojančios istorijos teismo Algimantui Mackui nepakako. 
A. Mackus, mažos tautos pilietis (broliškos senųjų prūsų tautos, kurią su- 
naikino kitas tikėjimą skleidžiantis užkariautojas), netikėjo, kad istorija turi 
galios ištaisyti savo skriaudas. Šis netikėjimas istorija jį privertė likti atvirą 
metafizikos galimybei. Tačiau egzilas (visi jų tipai - ir vietinis, ir tarptautinis) 
lengviau supranta actekų trajektorijas negu pranciškonų dieviškumą.*?? 


Labai svarbu pažymėti, jog >70dernizacijos sąvoka, įsprausta į 
labai griežtus teorinius rėmus, kuriuose pasyviai tūno, pasiduodama 
iškiliai mąstymo tradicijai, skiriasi nuo teorinės savivokos, atsive- 
riančios ir išnyrančios autobiografijoje bei egzistencinėse gyvenimo 
akimirkose. Kai įsigali natūralūs suvaržymai, atsiranda dvi besiski- 
riančios - ir abi įpareigojančios-mąstymo kryptys: 


Čia siūlau tam tikrą analogiją, pasinaudodamas Redfieldo modeliu, kad 
šiandieninę Vakarų civilizaciją galima būtų suvokti kaip daugelio mažųjų 
tradicijų, bet laikinų eksperimentinių, kylančių iš individo pasirinkimo, apa- 
čioje, o viršuj - kelios didžiosios. Net ir nacionalinės ar religinės kultūros 
šiais laikais tampa pasirinkimo, eksperimentavimo objektais ir absorbuo- 
jamos į tą modelį, kurį siūlau.?? 


Kita vertus: 


Tačiau galbūt modernizaciją taip pat būtų galima suprasti kaip istorines 
serijas tam tikrų pastangų atnaujinti civilizacijos projektus, plėtojamus įvai- 
riopai susipynusių, dialektinių ir pasikartojančių procesų.?! 


Vadinasi, tik tai yra tikra: 


Visuomenės kaltė yra bet kurį kūrybinį pasiekimą laikyti galutiniu - ir tuo 
būdu laisvę tolesniam ieškojimui atimančiu - atsakymu! Šis atvejis primena 
visuomenės atsakingumą, lygiagretį pačių kūrėjų atsakingumui, už kūrybiš- 
kumą.?? 


* Šios pastraipos lietuviško atiukmens paskutinysis sakinys taip pat teigia - nors tembras 


yra daug švelnesnis — istorinės būtinybės logiką. „Bet nužemintiesiems lengviau 
patikėti Dievu teisėju, būtinybės išsipildymu negu Dievu meile.“ (Ibid., p. 91.) 

Modernybėje įsišaknijusios kūrybiškumo paklaidos ir išsilaisvi- 
nimo įtampos įženklina ir įprasmina tikrovėje išgyventas trajekto- 
rijas, kurios palaiko ir kultūros formų gyvybingumą. Kolektyvinė 
socialinio gyvenimo samprata, pavydžiui, „modernizacija“, apibrė- 
žia visuomeninių vaidmenų struktūras ir ateities lūkesčius, kurie 
konstruojami vidujai įžvelgtuose ir teoriškai subrandintuose auto- 
riteto modeliuose. Labiau nuovokus ir jautrus modernizacijos tėk- 
mei, giliau jaučia tapatumo problemas ne „automatiškasis“ išeivis, 
pasyviai nugrimzdęs kultūros reikšmėse („nerūpestingai išnaudo- 
jantis laisvę“), bet sąmoningasis egzilas — ir vietinis, ir tarptautinis, — 
kuris aktyviai formuoja šias reikšmes („laisvė tėra sąlyga ištikimybės 
įsipareigojimams“ ). 

Ateities reikšmių statiniai dažnai kuriami iš gyvai tvinksinčių da- 
barties ir praeities kultūros detalių ir pajaustų socialinės aplinkos 
struktūrų. Tačiau atidžiau pažvelgus pro regimybės arba „dekora- 
cijos“ (mėgstamas prof. Kavolio žodis) šydą į veluojančios moder- 
nizacijos tikrovę, privalu klausti: ar iš tikrųjų galima moksliškai pos- 
tuluojama griežta funkcinė priklausomybė tarp m20dernizacijos (jau 
ne metodologinės, bet sociokultūrinės kategorijos) ir laisvės sąvokų? 
Ar negali tas pats individualumas, ten, kur žmogus pasiekia jau mi- 
nėtą tolerancijos prievartavimui ribą, 0 tuo tarpu universaliųjų 
modernėjimo formų - nors ir šiek tiek skirtingų - pradai subręsti 
„vėluojančios realybės“ terpėje? Ilgą laiką nesikeičiančios institu- 
cinės formos visada kelia pavojų laisvei. Ir šiuo atveju galioja lais- 
vės - suvaržymų dialektika. Juk „sąmoningumo ir automatizmo“ 
dialektika yra kaskart atnaujinama istorijos galimybė ir svarbiausioji 
prielaida, kuri įgalina atverti ateities, taigi ir modernizacijos, tikrovę! 

Prof. Kavolis turėjo labai vertingą savybę, mokslininkui būdingą 
polinkį - atidžiai perskaityti tekstus ir kruopščiai įsižiūrėti į detales. 
Tarp kita ko, jo mokytojas T. Parsonsas šmaikščiai, tačiau kartu 
nepaprastai rimtai, yra pažymėjęs, kad empiriniams įvairių teks- 
tų (taip pat ir teorinių) tyrimams galima pritaikyti tam tikrą me- 
priekaištingą metodą - skaityti šiuos tekstus. Reikia pripažinti, jog 
Kavolis labai priekabiai atsidėdavo sociologiniams kasdienybės teks- 
tams: tiek suvokiančiojo žmogaus prasmingų nuorodų, tiek struk- 
tūrinių kultūros reikšmių interpretavimui. Kita vertus, griežtas ir 
sistemiškas Kavolio mąstymas turėjo stebuklingos galios išplėsti 
vaizduotę. Nėra tokios socialinių ir humanitarinių mokslų srities, į 

kurią nebūtų įsiskverbęs ieškantis ir išreikalaujantis jo žvilgsnis. Visa 
apimanti empirinė civilizacijos analizė gebėjo sugretinti ilgalaikės 
sociokultūrinės raidos makrolygmenį ir psichogenezės („psicholo- 
ginio žmogaus istorinės vaikystės“) mikrolygmenį. Analitiškai api- 
brėžti kintamieji dydžiai kritiškai tikrino pačius įvairiausius kultūros 
reiškinius. Kultūros samprata apėmė socialinę praktiką, istorinės 
psichologijos, t.y. reflektyviosios žmonių mąstymo ir jausmų prie- 
žiūros bei kontrolės, analizę, socialinių sąveikų - žmonių pažinumo 
formų - tyrimus. 

Tikrai garbinga tarnyba sociologijoje - atidi priežiūra tiek daik- 
tiškosios (empirinės), tiek dvasinės (teorinės ir filosofinės) kultūros. 
Prof. Kavolis labai gerai suprato, kad sociologinis žinojimas būtų 
nenuoseklus ir tiesmukas be filosofinių problemų aptarimo. Nėra 
tokios socio-logikos, kuri atskirtų šias disciplinas. Kartu tai yra pa- 
garbos skaitytojui dalykas - juk žengiame į žmogaus, taigi ir paties 
tyrinėtojo, pažinimo prielaidų ir ontologinių vertybių sferas. Juo 
labiau kai kultūra yra laikoma įsisąmonintomis veiklos strategijo- 
mis, potencialiai atviromis perspektyvomis ir kolektyvinių praktikos 
įgūdžių atnaujinimu, kuris, tariant paties profesoriaus žodžiais, įgyja 
pajėgumą įpareigoti kai kuriuos žmones savo spinduliavimo lau- 
kuose. 

Tokios rūšies veikla, kuriai rūpi rytdiena, pamatuotai atskleidžia 
1r tai, kas vadinama šiandienos praktinės veiklos simboliniais lau- 
kais, pagaliau ji leidžia geriau suprasti, kas laikytina žmogiškumu ir 
žmoniškumu, ir įsitikinti, jog kultūros vaidmuo yra itin svarbus, 
formuojantis socialinėms sąveikoms. „Nereikia manyti, kad vien tik 
politinės sistemos formuoja pasitikėjimo vertas asmenybes.“*? Kul- 
tūra nėra paprasčiausias, nerūpestingai išnaudojantis laisvę žmonių 
elgesys. Tik įsipareigojantys kultūros atnaujinimo įgūdžiai leidžia 
įnoringose tapatumo paklaidose įžvelgti socialumo prasmę. 

deda viešpatauti su ta diena savo kelyje 

„Kultūros kaip simbolinių formų ir 
praktikų repertuaro samprata leidžia 
kultūroje egzistuoti prieštaraujan- 
čioms ir besivaržančioms vertybėms, 
ji nereikalauja homogeniškumo, ko- 
herencijos, ji leidžia kultūrai priimti 
naujas idėjas neprarandant savo ta- 
patybės.“ (Kavolis, Kultūros dirbtuvė, 
p. 33.) 

Vytautas Kavolis, „A Role Theory of 
Artistic Interest“, The Journal of So- 
cial Psycbology, 1963, p. 60. Tokios 
tarpusavio sąveikos yra pakankamai 
sudėtingos ir problemiškos. „Kavolio 
nuomone, socialinės struktūros ir kul- 
tūrinės vertybės tiesiogiai neatsispindi 
meno tipuose, nes pastaruosius lemia 
ir pati stilistinė tradicija bei kurian- 
čiojo sudėtingumas“, - pažymi Artū- 
ras Tereškinas. (Žr. Artūras Tereški- 
nas, „Vytautas Kavolis nuostabos ir 
sąskambių sociologijoje“, in Kavolis, 
Kultūrinė psichologija, op. cit., p. 190.) 
Kaip tik todėl Kavolis ieško tam tikrų 
kintamų dydžių (tai gali būt, pavyz- 
džiui, emocinių vertybių kaita), no- 
rėdamas geriau suprasti sudėtingus 
asmenybės, visuomenės ir kultūros 
santykius: „Bėgant laikui emocinis pa- 
tyrimas keičiasi, kaip, be abejonės, kei- 
Čiasi ir emocinės vertybės, kurių kaita 
atspindi istorinius poslinkius. Emo- 
cinių standartų pasikeitimai atveria 
kitus socialinio kitimo aspektus: emo- 
cinė atmosfera paaiškina, nors ir vien- 
pusiškai, ritualus, tikėjimus ir institu- 
cijas. Emociniai pokyčiai sykiu su ki- 
tais mentaliteto ir elgsenos - pasikeiti- 
mais yra pastanga suvokti ir paaiškinti 
socioistorinius (ar sociokultūrinius) 
pakitimus.“ (Ibid., p. 198.) 

Vytautas Kavolis, „Nacionalizmas, 
modernizacija ir civilizacijų polilo- 
gas“, Proskyna, 1992, nr. S, p. 60. 
„Civilizacinė perspektyva sociologijoje 
vėl atgauna savo reikšmingumą, kurį 
prieš du trečdalius šimtmečio ji buvo 
praradusi kartu su Maxo Weberio 
mirtimi. (Vytautas Kavolis, „Civiliza- 
cinės paradigmos nūdienos sociologi- 
joje: Dumont versus Eisenstadt“, Bal- 
tos lankos, nr. 6, 1995, p. 144.) 


I6I 


Algimantas Valantiejus 


28 Vytautas Kavolis, „Social Movements 


and Civilizational Processes“, in Ci- 
vilizational Analysis as a Sociology of 
Culture, p. 132. Ir vis dėlto, aptarda- 
mas konkrečius proto ir tradicijos san- 
tykius, Kavolis tradiciją linkęs aiškinti 
kaip racionalų, t.y. tradicionalistinį, 
vengiantį atnaujinimo ar bent abejingą 
pokyčiams (pagal M. Weberio sam- 
pratą), žmonių suvokimo ir elgesio ti- 
pą: „Lietuvos kaime krikščionybė liko 
plonu įstatyminės retorikos („Dievo 
baimės“) ir jaudinančio ritualo sluoks- 
niu, dengiančiu gamtoje ir savųjų ben- 
druomenėje save atrandantį žmogų. 
Bažnyčia šiek tiek gynė baudžiaunin- 
kus nuo bajorų savivalės (pavyzdžiui, 
smerkdama prievartinį kaimo mer- 
gaičių varymą į dvarininkų, kuriems 
jos priklausė, orgijas), bet ne ji išmokė 
lietuvius orumo, ištikimybės žmogiš- 
kosioms vertybėms ir ištvermės. (Nors 
ji šių dalykų moko sovietinėje Lietu- 
voje.) Ne Lietuvos bajorai, o tik Ap- 
švietos amžius pradėjo Lietuvos kaimą 

mokyti nuo genties papročio skirtingų 

Įvadas 


Nusipelniusį žmogų galima pagerbti įvairiais būdais. Vienas iš jų — 
ne pakartoti, bet pratęsti esminį tokio žmogaus įnašą. Vytauto Ka- 
volio įnašas itin visa aprėpiančioje lyginamųjų civilizacijų srityje yra 
mokslinis. Kavolis buvo ryškus šios srities teoretikas ir metodologas, 
plačiai bei giliai aprėpęs ne tik įvairias kultūras, kalbas, bendruo- 
menes, bet ir istorines bei dabarties civilizacijas. Drauge jo mokslinis 
darbas nebuvo sukurtas tuštumoje, paties išsigalvotas, jis paremtas 
ne tik kitų teoretikų aiškinimais, bet ir gausybe savo paties tyrinė- 
jimų bei apmąstymų. Pastarieji Kavoliui suteikė įvairių galimybių 
kritiškai įvertinti kitų teoretikų aiškinimus. Reikia pastebėti, kad jo 
vertinimas visuomet buvo palankus ir padedąs kitų mokslininkų teo- 
rijoms pasiekti dar neišrutuliotas plotmes bei išvadas. 

Šiame rašinyje bus supažindinama su Kavolio įnašu į lyginamųjų 
civilizacijų teoriją ir parodoma, kaip toks įnašas atveria kelius vėles- 
niems darbams, kurie liko kitoms šios srities tyrinėtojų kartoms. 
Galima teigti, jog kol kas Kavolio tartas žodis šioje srityje yra pa- 
skutinis ir svariausias. Kol kas dar nėra kam užimti jo vietos. Galbūt 
ateinančios generacijos iškels kitus šio mokslo galiūnus; to reikia 
tikėtis, nes mokslo neužbaigia viena asmenybė. Šiaip ar taip, iki tol 
turėsime įsiklausyti į Kavolio supratimą. 


Civilizacijos 


Kavolio mąstyme tradicinis kitų mokslininkų civilizacijos supra- 
timas reikalauja dviejų plačių sąvokų: pirma, reikia surasti plačiau- 
sias formacijas, kurios lemia bendruomenių bei kultūrų sąrangas. 
Jei studijuojant bendruomenes bei kultūras kyla kokių problemų, tai 
jas reikia spręsti tų plačiausių formacijų rėmuose. Antra, nurodant 

civilizaciją, o ne tik bendruomenes ir kultūras, dėmesį reikia atkreipti 
į simbolines sistemas ir bendruomenines struktūras, iš kurių susideda 
plačiausias vienetas - civilizacija. Šis civilizacijos suvokimas Kavoliui 
pasirodo dar nepakankamas, nes „už“ bendruomenių struktūrų ir 
simbolinių sistemų glūdi dar fundamentalesnės sąvokos. Taigi gali- 
ma teigti, kad tokios sąvokos išreiškia civilizacijų architektoniką. 
Pastaroji yra bendrasis tekstas, kuris susideda ne iš mažesnių sąvokų, 
iš kurių būtų galima sukurti platesnes sąvokas, o glūdi bendruo- 
meninių struktūrų ir simbolinių sistemų studijose, pastarosioms su- 
darant dalines specifinės civilizacinės architektonikos išraiškas. 
Aišku, atsiranda simbolinių ir bendruomeninių nukrypimų bei prieš- 
priešų architektonikai, bet visa tai tuo pat metu liudija ir jos svarbą. 
Ar bendruomenės narys apie tą svarbą ką nors galvoja, ar ne, jis vis 
tiek su visa savo simboline sistema priklauso tokiai architektonikai. 

Metodiškai kalbant, civilizacinės analizės uždavinys - atskleisti 
tas visur pasirodančias bendras bet kurios civilizacijos ypatybes, ar- 
ba bruožus, nes jie sudaro giliausius istorinių civilizacijos procesų 
lygmenis. Taigi lyginamosios civilizacijų studijos ieško architekto- 
nikos tarp pagrindinių istorinių civilizacijų ir jų pamatinių elementų, 
be kurių bendruomeninės struktūros ir simbolinės sistemos tiesiog 
negalėtų būti laikomos civilizacijomis. Tokių giluminių civilizacijos 
architektonikos elementų atvėrimas, anot Kavolio, gali suteikti 
mums pamatą lyginti įvairias civilizacijas. Kitaip tariant, jei visos 
civilizacijos savo architektonikose turės tokius elementus, tai bus 
galima teigti, kad egzistuoja įvairiopai išreikštos tapatybės. Pora iš 
Kavoliui įdomiausių elementų yra mitologinės paradigmos ir dra- 
matiški bet kokio veiksmo procesai. Net kalbėdamas apie morales, 
Kavolis jose aptinka simbolines-mitologines sistemas bei dramatišką 
vyksmą. Bet reikia pabrėžti, kad mitologiniai simboliai ir dramatiška 
veikla, kaip elementai, nėra civilizacijos pamatas, o yra viena iš da- 
linių jos išraiškų. 

Nors Kavolio veikaluose ne tik analizuojamos dalinės civilizacijos 
išraiškos, bet ir nagrinėjami kitų teoretikų užmojai sujungti tokias 
išraiškas į platesnius, civilizacinius, rėmus, jis drauge pastebi, kad 
tokie užmojai taip pat teliečia daugiausia dalines tam tikros civi- 
lizacijos išraiškas. Taigi Kavolis, analizuodamas tokių ryškių mąsty- 
tojų, kaip Sorokinas, Dumont'as, Eisenstadtas, Weberis, Gebseris ir 
kiti, teorines pažiūras, pabrėždamos jų svarbą, kartu nurodo du 

trūkumus: pirma, be išimties kiekvienas civilizacijos teoretikas yra 
pernelyg glaudžiai susijęs su modernių Vakarų kategorijomis, ku- 
riomis jis naudojasi kaip analitiniu instrumentu tyrinėti visoms ci- 
vilizacijoms; antra, kokią nors vieną civilizaciją jis yra pasirinkęs 
kaip „normalią“, o kitas laikąs „nenormaliomis“. Be to, Kavolio 
raštuose matyti svarus indėlis į kitas teorines plotmes, ypač pabrė- 
žiant, kad įvairios sritys, kaip antai sociologija, psichologija, lite- 
ratūra, ekonomika, tarpsta tam tikroje civilizacijoje. Drauge Kavolis 
parodo tarp tokių teorijų esant kitų nepastebėtas, nors ir negiliai 
glūdinčias, sąsajas. Pavyzdžiui, Freudo psichikos fenomenų suskai- 
dymas į id, ego, superego atspindi modernų žmonių susiskaidymą 
Vakaruose į tris klases: aukštąją, viduriniąją ir žemąją. Kaip id skver- 
biasi į ego, taip žemoji klasė kėsinasi į viduriniąją klasę. Bet visos 
teorijos, net ir civilizacijos teorijos, išryškina pagrindines civiliza- 
cines architektonikas. Pastarosios kaip tik ir domina Kavolį tuo, kad 
esti pakankamai plačios, idant apimtų įvairias kultūras ir tuo būdu 
taptų civilizacijų lyginamųjų studijų pagrindais. Nors tokie pagrin- 
dai egzistuoja jau pačioje pradinėje plotmėje, jie nėra kildinami nei 
iš kokių nors simbolinių sistemų, nei iš bendruomeninių struktūrų, 
nei net iš jų visų subendrinimo. Visa tai sudaro dalines ir įvairias 
tokių pagrindų išraiškas. Taigi galima teigti, kad tokie pagrindai 
sutampa su „sąmoningumu“, arba su sąmonės struktūromis ir jų 
veikla. Tai nereiškia, kad civilizacijos architektonika yra pavienio 
asmens arba bendruomenės sąmonės išraiška; ji pati yra esminis są- 
moningumas, be kurio apskritai nebūtų įmanoma pradėti lygina- 
mųjų studijų. 


Struktūra ir veikla 


Kad ir kokia būtų kalba, simbolinė plotmė, kultūra bei žmonių 
tarpusavio ryšiai, visada esti dvi priešingos, bet taip pat viena kitą 
nurodančios sąvokos, anot Kavolio, du skirtingi sąmoningumo bū- 
dai: struktūra ir energija, forma ir jėga, įstatymas ir meilė, organi- 
zacija bei dvasia, riba ir lūžis, li ir ch'i. Tuojau reikia pabrėžti, kad 
šitos išraiškos, priklausančios įvairiems laikotarpiams bei kultū- 
roms, sudaro skirtingus bendruomeninių struktūrų bei simbolinių 
sistemų bruožus arba sutampa su specifinėmis kultūromis; bet visos 

tokios išraiškos nurodo į pagrindinę civilizacijų architektoniką. 
Remiantis Kavolio galvosena, dar galima pridurti, kad kiekviena 
civilizacija gali būti išreikšta įvairiais kultūros kūrimo būdais, o pa- 
starieji gali nurodyti sąmonės civilizacines architektonikas, suside- 
dančias iš sąsajų tarp struktūros ir veiklos, pastovumo ir kaitos. 
Tokios sąsajos išryškės nagrinėjant Kavolio veikalus apie specifinių 
kultūrų simbolikas ir tų simbolikų pagrindus plačiuose bei neišven- 
giamuose sąmonės civilizacinių architektonikų rėmuose. 

Nesvarbu, kokioje kultūros plotmėje struktūros vartojamos, ar 
jos aptinkamos tarp istorinių, gamtinių, metafizinių duočių, ar lai- 
komos sąmonės priedu (subjektyviu) šalia apskritai neutralių duo- 
čių, šiaip ar taip, visais atvejais galima daryti prielaidą, kad struk- 
tūros yra visapusiškai apibūdinamos. Bet, studijuojant kaitas, veiklą, 
dinamiškumą, galima teigti, kad šių išraiškų iš principo neįmanoma 
išsamiai apibūdinti. Anot Kavolio, kalbant fenomenologiškai, kaitą 
tegalima interpretuoti - kaskart skirtingai. Drauge matyti, kad esti 
du kalbėjimo būdai, tinkantys pastovumui arba veiklai: „egzoterinė“ 
kalba tinka pastovumui, o „ezoterinė“ - kaitai. Jei tos kalbos pai- 
niojamos, pavyzdžiui, jei struktūrinė kalba vartojama siekiant iš- 
reikšti dinamišką patirtį - ką daro mokslinė psichologija - tuomet 
vyksta sudaiktinimas ir, ko gero, randasi ironiška sąmonė. Tas pats 
gali atsitikti iš priešingos pusės, kai dinamiška kalba vartojama sie- 
kiant išreikšti struktūrinę patirtį. Šitokia situacija reikalauja tiksliai 
vartoti kalbą, taip pat nurodyti sąsajas tarp struktūrinės ir dina- 
miškos kalbų. Kavolis šias sąsajas išplėtoja gana komplikuotai - 
įvairiose kultūrų plotmėse, bet tas išplėtojimas tokius ryšius taip pat 
leidžia pratęsti ir tokiu būdu atverti įvairias sąmoningumo plotmes. 
Taigi pirma peržiūrėsime Kavolio aptinkamas pastovumo ir kaitos 
sąsajas, Oo po to pratęsime kitas jo implikuotas sąsajas. 

Anot Kavolio, sąsajos tarp pastovumo ir kaitos yra labai įvairios, 
ir jei civilizacijos skiriasi, tai vien dėl to, kad tos sąsajos yra skirtin- 
gų pobūdžių. Šie pobūdžiai pasirodo tyrinėjant simbolines sąvokas 
ir bendruomeninius įvairių tradicijų turinius. Taigi apskritai kalbant, 
tarp struktūros ir dinamiškumo gali būti taikingas sambūvis, gali 
laikinai dominuoti viena ar kita sąmonė. Struktūra ir dinamiškumas 
gali būti surakinti į hierarchinę tarpusavio kontrolę arba žūtbūtinai 
kovoti tol, kol viena sąmoningumo pusė sunaikins kitą. Maža to, 
kaita gali būti taip įkalinta, jog jai teliks viena išeitis — visiškai 

ištrūkti iš tokio kalėjimo ir teigti, jog struktūriškumas yra nereali 
kaitos forma. Dauguma tradicijų simbolizuoja struktūrą vyriška kal- 
ba, o kaitą - moteriška kalba. 


Dabar galima pakalbėti apie kaitos sąmonę, Kavolio surastą įvai- 
riose jos simbolinėse išraiškose. Pirma - kaita gali būti suprasta kaip 
erosas, kuris palaiko gyvybę, bet induizme jis gali pasirodyti Kamos 
pavidalu ir kaip kančios šaltinis. Eros-Kama gali pasirodyti kaip 
vitališkumo ir vaisingumo skatintoja arba įplaukti iš „aukštesnės“ 
plotmės ir sukelti pasaulyje įvairias įtampas. Antra - tai naikinantis 
„maras“, demoniškas veržlumas, faustiškasis troškimas, besąlygiš- 
kas jėgos ieškojimas ir besąlygiškas viso pasaulio perkūrimas - juo- 
doji magija. Trečia - nepažįstamų pirmapradžių įvykių, viesulo, re- 
voliucijos, charizmatikos jėgų išsiveržimas, jėgų, kurios gali suteikti 
arba sunaikinti gyvybę, arba veikti ir vien taip, ir kitaip. Ketvirta — 
civilizuojanti dinamika, kurianti simbolines - kad ir neturinčias jo- 
kio tikslo - figūras bei bendruomenines sistemas. Penkta - negyvos, 
mechaninės kaitos, kaip antai betikslis, mechaninis kosmosas arba 
grynai asociatyvioji psichologija, arba netgi akli jėgų susidūrimai. 
Šešta — transcenduojantys procesai, norint palikti pasaulį, ieškant 
kažkur esančių „dvasinių namų“. Septinta - gyvybinės energijos, 
laisvai plūduriuojančios ir ieškančios, kur įsikūnyti. Jos pasirodo 
politiniuose judėjimuose, kultinėse veiklose bei masių sambūriuose. 
Šitokių kaitų apibrėžimas drauge apima ir juose glūdinčias teorijas. 
Reikia pastebėti, kad, nepaisant kaitų skirtumų, sąsajos tarp jų gali 
būti įvairios - nuo visiško susiliejimo iki griežto atotrūkio. 

Kiekviena civilizacija turi skirtingas kultūras, simboliškai 1š- 
reiškiančias kaitą, dinamiškumą. Pavyzdžiui, pagrindinė tradicinės 
Kinijos tvermės samprata atitinka gyvybę palaikančią ir drauge civi- 
lizuojančią tendenciją. Ardančią energiją turi tik žmogaus savanau- 
diškumas. Visos kitos kaitos plėtojasi į nuoširdumą ir pasiaukojimą, 
net į aukščiausią dvasingumą. Moralinė žmogaus evoliucija netgi 
sudaro kinų civilizacijos pagrindą. Užtat Indijoje gyvybiškumą pa- 
laikančios ir griaunančios energijos egzistuoja skyrium, tačiau jos 
gali ir pasikeisti vietomis. Demoniškos energijos gali pakilti į aukš- 
čiausią moralės lygmenį, o dieviškos energijos - susiteršti ir nusmukti 
į blogį. Klasikinėje graikų literatūroje esama įtampos tarp dviejų 
dinamiškų procesų - dioniziškųjų ir apoloniškųjų - kur pirmieji yra 

pirmapradės, net nepažįstamos jėgos, o antrieji - transcenduojančios 
kaitos. Anot Kavolio, civilizacijose pasireiškiančios kaitos taip pat 
nulemia, kokios bus tam tikros civilizacijos moralizuojančios kul- 
tūros. Kitaip tariant, norint suprasti kultūrose aptiktus moraliza- 
vimo simbolizmus, galima juos išaiškinti - iš vienos pusės - civiliza- 
cijos architektonikoje glūdinčiais kaitos būdais. 

Kaita nebūna be nuorodų į pastovumą, struktūrą. Struktūros, 
kaip ir kaitos, reikšmingos kaip kultūrų simbolika, kurią pagrindžia 
civilizacinės architektonikos. Anot Kavolio, kai kurios struktūros 
turi išspręsti kaitų tarpusavio santykius. Induizmo kastų sistema at- 
skiria transcenduojančią „tyrumo“ (morališkai tvirtą) energiją nuo 
naikinančios arba nešvarios energijos. Viduramžių Europoje domi- 
nuojanti įstatymų struktūra yra tarp transcenduojančios meilės 
energijos - caritas - kuri yra viršesnė už įstatymą, ir destruktyvios 
kūniškos geismo energijos - cupiditas - esančios žemiau įstatymo. 
Bet tik cupiditas gali būti griežtai pavaldus įstatymui. 

Peržvelgus įvairius istorinius laikotarpius ir įvairias struktūras, 
kuriančias pastovumą, galima išvesti visuotinę struktūrą, būdingą 
civilizacijų kultūroms. Kavolis skiria keturias plačias pagrindines 
struktūras. Pirmoji yra kaip visa apimantys rėmai, talpykla, stabi- 
lizuojanti joje uždarytą kaitą - net iki kalėjimo bei geležinio narvo 
metaforų. Tokia talpykla gali suteikti energijai kryptį arba likti tuš- 
čia, vien mechaninė laiko eiga. Antroji gali būti tarpininke, perduo- 
dančia įvairių energijos rūšių tarpusavio komunikaciją, bet su tam 
tikrais nukrypimais, ne tiesiogiai. Tokios energijos rūšys yra pavo- 
jingos, jos negali turėti tarp savęs tiesioginių ryšių ir todėl nuolat 
reikalauja tarpininko. Trečioji - pastovumas gali būti laikomas ener- 
gijos srauto centru, per kurį plaukia visos energijos. Ketvirtoji — 
laikinas sąveikaujančių energijų, kuriančių tarytum pastovų, nors iš 
tiesų laikiną centrą ir skerspjūvį sambūris. Pirmųjų dviejų tipų struk- 
tūros energijos atžvilgiu pasirodo esą išorinės, jos net reikalauja, kad 
energijos būtų valdomos dirbtinėmis priemonėmis, o kitų dviejų tipų 
struktūros pačios glūdi energijos viduje, jos esmėje. Bet visa tai su- 
kuria prielaidą suprasti civilizacijas ir pagrindinę jų esmę - sąmonės 
ir jautrumo istoriją - kaip struktūrą/energiją. 

Savo tyrinėjimuose Kavolis pateikia daug kultūros pavyzdžių, 
kaip civilizacinė architektonika yra persmelkusi įvairias teorijas bei 
įvaizdžius ir net teorijų sąsajas bei variantus. Antai Freudo asmens 

teorijoje randame gana komplikuotus energijos ir struktūros sąry- 
šius. Pirmapradė energija (id), susijusi su gamta, o vėliau padalyta į 
erotiką ir mirtį, susiduria su dviem struktūrom, kurios abi skirtingai 
susijusios su kultūra, - tai vidurkio struktūra (ego) ir valdanti struk- 
tūra (s4perego), monarchinė ir buržuazinė (kartais teologinė) asmens 
dalys. Šiuo atveju struktūrą Freudas sieja su kultūra ir tuo pat metu 
su asmens padėtimi bendruomenėje - monarchija ir viduriniąja kla- 
se. Energija turi sąryšį su gamta ir drauge su žemesniąja - darbo - 
klase, arba su necivilizuotais, laukiniais, barbarais. Toks sąsajų kom- 
pleksas rodo, kad Freudo sistemoje ir bendruomenės santykiuose 
kultūra stokoja nuosavos energijos, taip pat, kaip ir valdančioji kla- 
sė. Pastaroji tegali eikvoti žemesniųjų klasių energiją, o vidurinioji 
klasė tegali paversti žemesniosios klasės energiją valdančiosios klasės 
įstatymais. Pasirodo glaudus sąryšis tarp psichologijos ir visuome- 
nės teorijos. Bet tai leidžia daryti išvadą, kad, pasikeitus santykiams 
bendruomenėje, gali pasikeisti ir psichologijos teorija. Pavyzdžiui, 
konfucianizme energijos bendradarbiauja spontaniškai, ar jos būtų 
asmeninės ar bendruomeninės; bet Freudas remiasi iš esmės Vidu- 
riniųjų Rytų ir viduramžių sąvokomis, kai priešingos ir net antago- 
nistinės energijų rūšys priverčiamos bendradarbiauti, remiantis 
absoliučios dievybės įstatymais. Be to, Freudas perima dar vieną Va- 
karų civilizacijos sukurtą struktūrą: kylančią aštuonioliktojo šimt- 
mečio viduriniąją intelektualų klasę su jų pasivadinimu ego, aš. Nei 
Kinijoje, nei Indijoje psichoanalitinė teorija negalėtų pritapti, nes ten 
sąsajos tarp struktūrų ir energijų visiškai kitaip išdėstomos. Be to, 
Kavolis taip pat nori sužinoti, ar tokios psichologinės teorijos galėtų 
pritikti postmodernizmui, kur trinariai santykiai beveik nebegalioja. 
Toks nebegaliojimas Vakaruose gali būti gana smarkiai nykstančių 
klasių skirtumų ir tokiu būdu naikinamų pastovių žmogaus visuo- 
meninių pozicijų rezultatas. 


Sąmonės civilizacinė arcbitektonika 


Kad ir kokį Kavolio veikalą paimtum, kiekviename iš jų kultū- 
rinėse plotmėse išryškinamos pastovumo bei kaitos sąsajos. Pasta- 
rosios sudaro pagrindines civilizacinių architektonikų sąrangas. Bet 
architektonikos tarp savęs skiriasi tuo, kad pastovumo ir kaitos 

sąsajos jose esti skirtingos. Tas sąsajas kaip tik ir reikėtų išryškinti 
norint kalbėti apie civilizacijų variantus. Šiame tekste bus išskirti 
keturi tokie variantai - jie bus reikalingi siekiant suprasti šiandienio 
pasaulio ir jame kylančių neišvengiamų krizių analizę, kurią pateikia 
Kavolis. Nors daugybė kultūrinių simbolinių vaizdų sudaro pavir- 
šutinius sąmonės klodus, tokie klodai iš esmės yra nuorodos į civi- 
lizacines architektonikas. Taigi pirma - kiekviena kaita gali paremti 
ir net paskatinti pastovumą - nesvarbu, kas bus laikoma pastovumu 
ir kas - veikla. Antra - kiekviena kaita gali griauti ir net sunaikinti 
pastovumą - ir šiuo atveju nesvarbu, kaip pastovumas ir kaita būtų 
apibūdinami. Trečia - pastovumas gali leisti ir net skatinti įvairiau- 
sias kaitas ir veiklas klestėti. Ketvirta - pastovumas gali įkalinti vi- 
sas kaitas, valdyti jas vadovaudamasis neišvengiamais dėsniais be 
išimčių. Šie keturi sąmonės civilizacinės architektonikos variantai 
sudaro taisykles, kurios kartais gali atsidurti greta viena kitos, tary- 
tum priklausytų tai pačiai civilizacijai. Tačiau, pažvelgus iš arčiau, 
tai yra peržvelgus jų kultūrinius simbolizmus iki civilizacinių archi- 
tektonikų, matyti, kad, nors ir būdamos šalia viena kitos, net toje 
pačioje istorijoje bei geografinėje erdvėje, tokios civilizacijos nesu- 
tampa, ir tie nesutapimai sukelia esmines ir neišvengiamas krizes. 
Mūsų tikslas — išplėtoti Kavolio nurodytas civilizacijų architekto- 
nikas, apibrėžti, kas jam rūpėjo peržiūrėjus šiandienines civilizacines 
sankirtas: tai krizės, siekiančios net iki šventųjų karų. 


Dabartis 


Taigi nėra abejonių, kad Kavolio tyrinėjimai nėra vien tam, kad 
atskleistų istorinį sąmonės supratimą. Pirmiausia jam rūpi, kokį po- 
veikį civilizacinės architektonikos daro dabarčiai. Kaip jau minėta, 
kultūros yra giluminėse plotmėse esančių civilizacinių sąrangų iš- 
raiškos. Bet tai reiškia, kad, nors paviršinėse kultūros plotmėse visa 
gali atrodyti laikinai taikinga, tokių kultūrų simbolikai atsiduriant 
gilesniuose kloduose, neretai susiklosto visai kitoks vaizdas. Dėl pa- 
starojo net gali kilti ir kultūros, ir civilizacijos krizės. Norint nuspėti 
krizių pasirodymą kuriuo nors istoriniu laiku, ypač dabarties, reikia 
nustatyti, ar, pavyzdžiui, vadinamoji Vakarų civilizacija yra viena- 
lytė, ar ji susideda iš dviejų, o kartais ir daugiau architektonikų? Kyla 

klausimas, ar visos architektonikos gali „sugyventi“ ir ar jos turi 
neišvengiamų ir net neapeinamų priešybių. Kavolio tyrinėjimai į 
daugelį klausimų atsako, ir tie atsakymai kaip tik ir nurodo pasau- 
lines dabarties krizes bei tarpcivilizacines kovas. Be to, jo nuorodos 
padeda išaiškinti, kodėl vienų civilizacijų grupės yra artimesnės kitų 
civilizacijų grupėms, nei, sakysim, grupėms, gyvenančioms toje pa- 
čioje valstybėje ar geografinėje vietoje. Šiuo atveju specifinės judėjų 
arba krikščionių grupės, gyvenančios JAV, artimiau gali sietis su Vi- 
duriniųjų Rytų musulmonais arba su induizmo fundamentalistais, 
nei žmogiškumu, kildinamu iš apšvietos. Kaip tik šitokie kirčiai per 
ištisą —- geografiškai vientisą — ir sakytum vienalytę civilizaciją sudaro 
civilizacijos ir jos kultūrų krizes. 

Kavolis aptinka tokias krizes, analizuodamas įvairias kultūrų 
plotmes: menus, mokslus, literatūras, teorijas, taip pat ir mitologijas. 
Vienas iš įdomiausių Kavolio įnašų tiriant dabartines pasaulines kri- 
zes sietinas su „maištininkais, randamais blogio mitologijose“. To- 
kios mitologijos taip pat atskleidžia dvasinius maištininkų tipus bei 
jų visuomeninius sąryšius. Šio teksto autoriui prie Kavolio analizės 
dar reikės šį bei tą pridurti apie graikų specifinės politinės sistemos 
sukūrimą ir modernias ontologines prielaidas, kurios padėtų giliau 
suprasti dabartinę Vakarų pasaulio krizę. Remiantis visais tyrinė- 
jimais bei duomenimis, bus galima prieiti prie Kavolio teoretinio 
galvojimo, kuris, šio teksto autoriaus nuomone, visuomet yra grin- 
džiamas simbolinio sąmoningumo raidos suvokimu, o ne kokiu nors 
ribotu medžiaginiu, dvasiniu, metafiziniu, ontologiniu ar bendruo- 
meniniu aiškinimu. Tokius aiškinimus visuomet riboja specifinės ci- 
vilizacinės architektonikos, sutampančios su sąmoningumu. Kitaip 
tariant, pastarasis neišplaukia iš įvairybės aiškinimų. 

Raštingiems žmonėms gerai žinoma, kad Vakarų civilizacijos šak- 
nys glūdi klasikinėje Graikijoje. Pastaroji turėjo gausybę mitologijų, 
iš kurių viena, anot Kavolio, sudarė maišto prieš aukščiausiąjį auto- 
ritetą ir nustatytų elgesio taisyklių pažeidimo modelį. Prometėjas 
sukyla prieš Dzeuso draudimą žmonėms turėti ugnį. Vedinas gai- 
lesčio dėl kenčiančių žmonių, jis pavagia iš dievų ugnį ir dovanoja 
ją žmonėms. Šitaip atsiranda praktiškoji pagalba, už kurią Prome- 
tėjas nieko nereikalauja; jis nenori nei tapti žmonių valdovu, nei 
reikalauti, kad žmonės priimtų jo etbos (gyvenimo būdą). Svarbu tai, 
kad graikams tokio maištininko veikla reiškė kilnų blogų įstatymų 

sulaužymą. Nors, kalbant formaliai, Prometėjo veiksmas yra blogis, 
jo asmenybės gėris bei teigiamos pažiūros atsveria tą formaliai nusi- 
kalstamą jo poelgio pobūdį. Prometėją galima laikyti praktišku, ra- 
cionaliu, net pasaulietišku materialistu. Jo tikslas buvo padėti ki- 
tiems, bet tuo jis pakeičia teisingumo sąvoką, kurią net pats Dzeusas 
nutaria priimti, pripažindamas, kad jo ugnies uždraudimas buvo 
netikęs įstatymas. Prometėjo pasaulietiškumas atsiskleidžia jo asme- 
nybėje, kuri nepaiso jokio autoriteto. Jis turi savo požiūrį ir net pa- 
jėgia numatyti ir planuoti ateitį laisvai bei nepriklausomai, remda- 
masis savo paties žiniomis. Šiuo atveju jis yra laikomas geriau už 
Dzeusą žinančiu, galinčiu savarankiškai spręsti; pastebėjęs savo klai- 
das, jis pakankamai teisingas, kad tas klaidas ištaisytų. Juk Prome- 
tėjas pats nutarė tapti Dzeuso padėjėju kovoje prieš milžinus, bet 
po kovos jis pamatė, kad Dzeusas tapo žmonių tironu. Tad apsi- 
sprendė ištaisyti savo klaidą ir sukilti prieš Dzeusą. Bet, kaip jau 
minėta, Prometėjas prieš aukščiausią autoritetą sukyla tarnaudamas 
žmonių gerovei, neketindamas nieko iš to laimėti sau. Autoritetas 
paneigiamas ne iš noro siekti sau naudos, o kaip netikęs iš principo. 
Taigi klasikinėje graikų mitologijoje išsirutulioja asmenine atsako- 
mybė už savo veiksmus. Nors, viena vertus, žmogus gali suklysti, 
kita vertus, jis prisiima atsakomybę už savo klaidas, o drauge ir pa- 
reigą tas klaidas ištaisyti. 

Šis modelis parodo, anot Kavolio, graikų civilizacijos unikalumą, 
taip pat sąmonės bendrumą, visoms kitoms civilizacijoms prieinamą 
galimą architektoniką. Pats laikas ją apibūdinti. Apibūdinimas rei- 
kalauja tiksliai nustatyti sąmonės ryšį tarp pastovumo ir trukmės, 
struktūros ir veiklos. Prometėjo mitologijoje Dzeusas yra aukščiau- 
sias kultūrinis pastovumo simbolis. Prometėjas savo ruožtu - truk- 
mės ir veiklos simbolis. Kaip Dzeuso rėmėjo, jo sąmonės bruožas 
yra pastovumo palaikymas ir skatinimas. Bet, kaip jau pastebėta, 
Prometėjas sukyla prieš Dzeusą ir tuo būdu atskleidžia sąmonę, ku- 
rios bruožas yra pastovumo griovimas. Toks griovimas galutinėje 
savo plotmėje atveria itin unikalų ryšį tarp pastovumo ir kaitos: 
Dzeusas pritaria Prometėjui ir pakeičia savo poziciją. Čia ir atsi- 
skleidžia labai svarbus sąmonės bruožas, iš kurio graikai padarė įvai- 
rias išvadas. Pastovumas gali pasikeisti veiklos poreikio akivaizdoje. 
Vadinasi, simbolinėje kultūros plotmėje galima pasipriešinti bet ko- 
kiam autoritetui, įstatymui, juos protingai įvertinti ir tokiu būdu 

pakeisti. Kitaip tariant, atsiranda dialogiškas pastovumo ir kaitos 
santykis. Taigi klasikinė Graikija negalėjo išsiversti be filosofijos ir 
demokratijos. Kiekviena pozicija, tradicija, net aukščiausių dievybių 
idėjos gali būti viešai ir racionaliai išgvildenamos, peržiūrimos ir 
pareikalautos pasiteisinti viešumos ir proto šviesoje. Jei pasirodytų, 
kad bet kokia pozicija arba tradicinė galvosena nėra pateisinamos 
žmonių proto ir gerovės atžvilgiu, jos gali būti atmetamos. Todėl 
klasikoje ir atsiranda didžiulė intelektualinė įtampa tarp įvairių po- 
zicijų, požiūrių, vis reikalaujančių viešos erdvės, kurioje tokia įtam- 
pa būtų išlaikoma. Ta vieša erdvė - graikų polis - ir sudarė pasto- 
vumo, kuris toleravo ir net skatino įvairiausią kūrybišką veiklą, 
simbolį. Civilizacinės architektonikos sąmonės požiūriu, klasika iš- 
plėtojo pastovumą, skatinantį kaitą. Kaip tik tai sudaro kiekvieno 
asmens racionalumo ir atsakomybės pagrindus. Reikia iš anksto pa- 
stebėti, kad ši architektonika taip pat sudaro ir Vakarų modernių 
demokratijų pagrindą, nors tos demokratijos ir išreikštos skirtingais 
kultūriniais simboliais. 

Vakaruose aptinkama ir kita civilizacinė sąmonės architektonika. 
Ji kilusi iš Viduriniųjų Rytų (Persijos) ir pasirodo įvairiuose judė- 
jiškosios, islamiškosios ir krikščioniškosios kultūrų simboliuose. Šią 
architektoniką Kavolis nagrinėja taip pat ir mitologinio maištininko 
plotmėje. Minėtose tradicijose maištininkas yra Liuciferis. Jo maištas 
gali būti apibūdinamas įvairiai: būdamas pirmasis „sūnus“ jis ap- 
maudauja dėl to, kad jo tėvo-kūrėjo meilė nukrypsta į jaunesnįjį 
sūnų; jis nepakelia to, kad buvo sukurtas ir todėl neturi savo ta- 
patybės; jis nori būti savęs paties kūrėju. Liuciferio sukilimas yra 
begalinis ir besąlygiškas. Jis trokšta sukurti prieštvarkę ir ja pakeisti 
tėvo tvarką. Savo prieštvarkėje jis bus vienintelis valdovas. Tai, ži- 
noma, nereiškia, kad jis galės perimti savo tėvo-kūrėjo sostą. Šitai 
jam išvis nėra įmanoma: jis tegali turėti savo laikiną sostą, tyčiotis 
iš tėvo tvarkos ir kartais ją sudrumsti. Šioje tradicijoje Liuciferio 
dvasinę struktūrą sudaro pavydas, neapykanta ir griovimas. Kadangi 
tėvo tvarka čia absoliuti, nepakeičiama ir laikoma gėriu, Liuciferio 
maištas yra absoliutus tos tvarkos griovimas. Dvasiškai jis yra išvis 
neigiama būtybė. Jam nerūpi niekam padėti, palengvinti žmogaus 
gyvenimą ar turėti artumo kitam pojūtį. Jei jis ir patenkintų kieno 
nors norus, tai toks veiksmas tebūtų žmogui daroma griaunamo- 
ji įtaka, o per ją — ir tėviškos tvarkos griovimas. Šioje tradicijoje 

maištas yra iš principo blogis, net ir tada, kai padeda žmonėms su- 
prasti toliau siekiančius tėviškus planus. 

Liuciferis iš pradžių buvo sukurtas tarnauti tėvui, palaikyti tėvo 
tvarką, aptinkant tuos, kurie galėtų laužyti jo įstatymus ir todėl būtų 
nusipelnę bausmės. Liuciferis negali turėti savo asmenybės bei tapa- 
tybės; visa jo būtybė yra susijusi su veikla tarnaujant tėvui, visur 
palaikant jo įstatymus. Anot Kavolio, Liuciferis yra Dangaus ko- 
miteto, tiriančio bedieviškus veiksmus, pirmininkas. Jis visus priver- 
čia laikytis įstatymų, jų nepaisantys taps blogio įvaizdžiais. Čia, kaip 
civilizacinės architektonikos sąmonė, randasi veiksmai, palaikantys 
pastovumą. Kitaip tariant, Liuciferis yra šios civilizacijos architek- 
tonikos kultūrinis simbolis. Liuciferio maištas įneša antrą tos civi- 
lizacijos sąmonės momentą: pastovumą griaunančius veiksmus. Bet 
toks griovimas ir jo tikslas be galo skiriasi nuo Prometėjo maišto. 
Pastarasis nenorėjo sukurti imperijos, priešingos Dzeuso valdžiai; jo 
maištas buvo asmeninio pobūdžio etinis apsisprendimas, kuris pa- 
galiau įgijo galią pakeisti tvarką net ir aukščiausio simbolizmo plot- 
mėje. Liuciferio sukilimas neturi jokios galios pakeisti tėvo įstatymų. 
Pastarieji, kaip pastovumo simboliai, šioje tradicijoje nėra pakeičiami; 
jie absoliutūs ir visa lemiantys. Nėra jokios būtybės, kuri nepriklau- 
sytų šiam pastovumo simboliui. Šiuo atveju maištininko veikla prieš 
tokį pastovumą, jo griovimas yra karikatūriška veikla; ji tokiam pa- 
stovumui negali turėti jokios įtakos. Griaunamoji veikla pasmerkta 
pražūčiai, prakeikimui bei blogiui kaip nebūties simboliui. 

Tėvo-kūrėjo ir Liuciferio simbolizme glūdi civilizacinė architek- 
tonika, kuri nesutampa su Dzeuso ir Prometėjo santykyje išreikšta 
architektonika. Liuciferio simbolizme negalima įsteigti institucijų, 
kurios leistų pakeisti įstatymus ir net institucijas, siekiant pagerinti 
žmonių būvį. Taip pat apskritai negalima leisti kvestionuoti, gvil- 
denti ir pakeisti simboliškai išreikštą absoliutų tokios sąmonės pa- 
stovumą, tokiu būdu pakeičiant teisingumo sąvoką. Be to, šioje 
architektonikoje negali būti nepriklausomų asmenybių, galinčių 
savarankiškai ir racionaliai nuspręsti, ar šioji pastovumo struktūra 
yra gera ar bloga, ar ji pakankama ir ar tik nereikėtų jos pakeisti. 
Bet koks kvestionavimas būtų laikomas žmogaus „išdidumu“, o bet 
koks noras pakeisti tvarką - „bloga valia“, kylančia iš įgimto žmo- 
gaus proto trumparegiškumo ir įnešančia maišatį bei blogį. Juk Liu- 
ciferis negali žinoti daugiau negu jo tėvas-kūrėjas ir negali nuspręsti, 

kuo jis nori būti - na nebent norėtų sėdėti tirono soste kaip ir jo 
tėvas. Iš šios civilizacinės architektonikos negalima kildinti demo- 
kratinių, viešų institucijų, kur racionaliai ir atsakingai veikiantys 
asmenys spręstų žmonėms rūpimus klausimus, nepaisydami „aukš- 
čiausio“ autoriteto. Demokratija ir laisva bei racionali asmens nu- 
tartis, kaip gyventi, apskritai negali sutapti su tėvo-kūrėjo ir Liu- 
ciferio simbolika ir joje išreikšta civilizacine architektonika. Joje 
asmuo įgyja vertę tik paklusnumu, o reikalui esant, ir karingumu 
dėl „aukščiausios tvarkos“. Toks asmuo yra pirminėje Liuciferio bū- 
senoje: jis kovoja, kad palaikytų absoliutų pastovumą ir sunaikintų 
visa, kas norėtų tai sugriauti. Čia, be abejo, glūdi „šventojo karo“, 
kuriame, anot Kavolio, visa yra mobilizuota ir pajungta pergalei 
prieš „blogį“, pamatas. Šioje plotmėje laisvo pasirinkimo bei ra- 
cionalaus apsisprendimo nėra: arba kovoji už „tikrąją tiesą“, arba 
esi prieš ją. Viešo dialogo nėra. 

Klasikinė graikų civilizacinė architektonika, kur pastovumas ska- 
tina veiklą ir leidžiasi keičiamas, tęsiasi per moderniąją Vakarų is- 
toriją ir suteikia pamatą atsinaujinti demokratinėms bei viešosioms 
institucijoms. Būdamos pastovios, jos leidžia įvairiausią veiklą bei 
palaiko joje įvairiausius būvius — net ir tėvo-kūrėjo bei Liuciferio 
simboliškai išreikštą civilizaciją. Demokratijos rėmuose pastaroji yra 
laikoma viena iš daugelio galimybių ir toleruojama kaip ir visos ki- 
tos. Jos pasekėjai gali viešai diskutuoti apie kitas civilizacijas bei 
simbolius, bet taip pat ir apie ją pačią gali būti viešai diskutuojama 
kitų. Visa galima kvestionuoti, tirti, priimti arba paneigti — viešai. 
Tačiau Liuciferio civilizacinė struktūra visatą apibūdina kaip nepa- 
keičiamo pastovumo ir kūrėjo, kuris negali būti kvestionuojamas ir 
kuriuo negalima būti nepatenkintam, kūrinį. Jei kur nors pasaulyje 
prasiveržia koks blogis, tai jis yra blogis vien tik žmogaus trum- 
paregišku požiūriu. Čia eina kalba apie absoliučią ir nepakeičiamą 
tiesą bei amžiną gėrį; visi turi paklusti bei tarnauti tai tiesai ir gė- 
riui. Tie, kurie netarnauja arba turi kitas tiesas, klysta ir yra blogi. 
Kadangi, kaip jau minėta, šios civilizacijos sąmonės bruožas yra ka- 
ringumas, reikalaująs mobilizuotis į karą prieš visokią netiesą ir įvai- 
riausią blogį, tai jai priklausantys žmonės negali toleruoti kitaip 
mąstančiųjų. Jei žmogaus sąmonė yra nekintamos tiesos ir absoliu- 
taus gėrio pusėje, tai tokiam žmogui kitaip galvojantys yra blogio 
persunkti absoliutūs paklydėliai. 

Tokia civilizacinės architektonikos sąmonė nūdien pasirodo įvai- 
riose srovėse, įvairių iš Viduriniųjų Rytų kylančių fundamentalistų 
simboliuose ir veikloje. Prie tokių srovių priskirtinas ir marksizmas- 
leninizmas. Pastarasis irgi turi teologinių bruožų, nors jie ir išreikšti 
sekuliariais simboliais. Kitaip tariant, jį, kaip ir judaizmo, islamo ir 
krikščionių fundamentalistus, į šventą karą - iki visiško sunaikini- 
mo - iššaukia visi paklydėliai ir blogieji. Visos šios srovės turi ir 
bendrą diktatūrinę valdymo hierarchiją. Nesvarbu, kokie simboliai 
tokią sąmonę išreiškia, aišku viena: būdama karinga, ji turi užduotį 
įtvirtinti absoliučią savo tiesą ir nekintamą gėrį, o drauge sunaikinti 
visa, kas su tuo gėriu ir ta tiesa nesutinka, abejoja ar net ją paneigia. 
"Tokia sąmonė apskritai negali toleruoti Dzeuso-Prometėjo sąmonės 
ir jos civilizacinės architektonikos, nes pastaroji toleruoja įvairias 
tiesas ir daugybę gėrių ir, anot Liuciferio sąrangos, toleruoja netiesas 
ir blogius. Šiuo atveju tėvo-kūrėjo ir Liuciferio civilizacijos pagrin- 
dinis ir pirmasis tikslas yra sunaikinti iš Dzeuso-Prometėjo kilusią 
sąmonę su demokratinėmis institucijomis ir laisvai, racionaliai bei 
brandžiai mąstančiais asmenimis. Pastaruosius reikia sunaikinti kuo 
skubiausiai, nes jų veikla kaip tik ir palaiko bei saugo pastovias ins- 
titucijas, kurios leidžia kaitą ir reikalauja tolerancijos. 

Dėl pagrindinio šių dviejų sąmonės civilizacinių architektonikų 
nesutapimo Vakaruose (dėl didelės Vakarų įtakos ne vien Vakaruose) 
ir kyla kultūrinės krizės ir bendruomeninės įtampos bei karai. Nors 
buvo teigiama, kad šios dvi civilizacinės architektonikos viduram- 
žiais sudarė sąjungą, toks junginys, atrodo, tebuvo galimas tik tol, 
kol nepasirodė modernios demokratijos, įtvirtinusios kaitą. Kitaip 
tariant, kol neiškilo Dzeuso-Prometėjo sąranga, tapusi priešprieša 
viduramžiais tarpusiai Viduriniųjų Rytų sąmonei. Būtent moder- 
niuosiuose Vakaruose iškilo mokslinė ir politinė apšvieta, kurios pa- 
grindas turėjo būti atviros institucijos, leidžiančios viešai ir laisvai 
kvestionuoti visas tiesas bei racionaliai toleruoti jų skirtumus. Nors 
mūsų nuomonės išsiskiria, mes ne tik leisime, bet ir mūsų pareiga 
bus leisti viešai kalbėti tiems, su kuriais nesutinkame. Tokia pareiga 
reikalinga todėl, kad patys esame atviri ir norime patikrinti, ar mū- 
siškė nuomonė gali atsilaikyti, susidūrus su priešinga nuomone. Ši 
sąmonė, ypač pasirėmus apšvieta moksle, tarp pristatytųjų sąmonės 
civilizacinių architektonikų sukūrė dar vieną įtampos plotmę. Viena 
iš svarbiausių mokslo apšvietos varomųjų jėgų yra nuostata, kad 

mokslas turi tarnauti praktiškajai žmonių gerovei. Šitoje plotmėje 
ir glūdi viena iš prielaidų, dėl kurios Viduriniųjų Rytų įtakoje esantys 
aktyvūs fundamentalistai teigia, kad JAV (ir modernus - prometė- 
jiškas - Vakarų pasaulietiškumas) yra Didysis Šėtonas, iššaukiantis 
prieš save šventąjį karą. Reikia būtinai pastebėti, kad toks iššūkis 
gimsta ne tik dabartiniuose Viduriniuosiuose Rytuose; jis pasirodo 
ir JAV, kai, sakysime, užpuolamos klinikos arba tokiuose pasisaky- 
muose kaip Bukenano per respublikonų sąskrydį: laimėję rinkimus, 
mes paskelbsime šventą karą kitaip galvojantiems ir veikiantiems. 

Reikia trumpai apibrėžti moderniųjų Vakarų mokslinę apšvietą 
ir nustatyti ribas, kurios, anot tėvo-kūrėjo ir Liuciferio sąmonės, 
negali būti peržengtos. Ši trumpa apžvalga turės atsakyti į klausimą, 
kodėl moderniųjų Vakarų pasaulietiškumas kaltinamas šėtonišku- 
mu. Kavolio analizuojamame Dzeuso-Prometėjo mite matyti ūkinis 
pagalbos žmonėms turinys. Kitaip tariant, esant reikalui, galima no- 
rima linkme pakeisti ne tik dievybių valią, bet taip pat panaudoti — 
1r keisti - gamtos procesus žmogaus naudai. Modernioji mokslinė 
Vakarų mintis taip pat teigia, kad pagrindinis gamtos mokslų tikslas 
yra pajungti gamtos procesus ne tik siekiant pagerinti gamtines, bet 
taip pat ir žmogaus gyvenimo sąlygas. Šis praktiškas, į technologinį 
galvojimą vedantis požiūris sudaro galimybes veikti gamtą pagal 
žmogaus sukurtas taisykles ir norus. Žmogus gali tapti savo aplin- 
kos, savo viešpatystės kūrėju ir tvarkytis šiame pasaulyje „pasau- 
lietiškai“. Tiesa, dar gali būti teigiama, kad gamta turi savo dėsnius, 
bet tie dėsniai taip pat gali būti panaudoti žmogaus gerovei, o įgyjant 
vis didesnes technikos jėgas, - ir keičiami. 

Šiame modelyje atsiveria pagrindinė priešprieša tėvo-kūrėjo ir 
Liuciferio civilizacinei architektonikai. Pastaroji turi teigti, kad visą 
gamtą persmelkia tėvo-kūrėjo įstatymai ir tokiu būdu gamtos pro- 
cesai esą tiems įstatymams paklūsta. Metaforiškai kalbant, gamta 
yra imagus dei. Vadinasi, gamtos keitimas pagal žmogaus sukurtas 
taisykles yra priešprieša tėvo-kūrėjo gamtos įstatymams ir jų pa- 
žeidimas. Kitaip tariant, žmogus tokių įstatymų ne tik nepriima, bet 
pasaulietinėje plotmėje gali juos pakeisti ir taip sugriauti tevo-kūrėjo 
pastovumą. Be to, čia žmogus net perima paties kūrėjo vietą, gamtinę 
aplinką sukurdamas pagal savąsias taisykles. Taigi žmogaus veikla 
tampa griaunančia absoliutaus pastovumo sąmonę. Toks griovimas 
nėra leistinas tėvo-kūrėjo sąmonės sąrangoje. Čia jis kaip tik ir gali 

sutapti su Liuciferio maištu, ypač jei pražiūrima tai, kad Liuciferis 
savo pasaulį kūrė ne norėdamas padėti žmogui, o tik erzindamas 
savo tėvą-kūrėją. Paisant šios logikos, išryškėja dar viena ypatybė: 
pasaulietiškas žmogus ne tik griauna tėvo sukurtus gamtos įstaty- 
mus, bet taip pat sukuria taisykles „lyg iš nieko“ ir pagal jas sukuria 
pats save. Kitaip tariant, žmogus tampa gamtos ir savęs paties 
kūrėju. Bet būti tokios sąrangos kūrėju, vadinasi, sutapti su tėvo- 
kūrėjo būsena, taip pat ir su Liuciferio-maištininko būsena; juk 
pastarojo maištas neturėjo jokio kitokio pagrindo kaip „lyg iš nie- 
ko“ sukūrimas prieštėviškos savo imperijos. Bet, kaip minėta, Liu- 
ciferio imperija be galo skiriasi nuo Prometėjo imperijos. Pastarasis 
leidžia sau ir kitiems kurti savo gyvenimą ir būti už tai atsakingiems, 
Liuciferis gi reikalauja, kad visi žmogaus veiksmai ir pergalės būtų 
panaudoti sąmokslams prieš tėvą-kūrėją. 

Nepaisant tokių esminių skirtumų, visa, ką prieš Liuciferio suki- 
limą veikė ir nuveikė Prometėjas, taip pat ir modernų pasaulietiš- 
kumą, galima būtų laikyti pražūčiai pasmerktu blogiu. Kita vertus, 
po Liuciferio sukilimo, to absoliutaus pastovumo griovimo, atsi- 
randa itin paviršinis panašumas tarp Liuciferio ir modernaus, moks- 
linės apšvietos žmogaus. Tokiam žmogui nerūpi joks tėvo-kūrėjo 
planas nei indėlis į gamtos pasaulį; jam tik rūpi, kaip tą gamtą už- 
valdyti savo praktiškoms reikmėms. Bet toks užvaldymas, tėvą- 
kūrėją veikliai remiančiųjų požiūriu, atrodo kaip noras užvaldyti bei 
pakeisti tėvo sukurtąją tvarką. Todėl modernus pasaulietiškasis žmo- 
gus ir atsiduria, anot daugybės musulmonų, krikščionių bei judėjų, 
šėtoniškoje pozicijoje. Kitaip sakant, toks žmogus, savo taisyklėmis 
ir veikla pertvarkantis gamtą, drauge kvestionuoja tos tvarkos pa- 
kankamumą - gal net laiko ją daliniu blogiu - o pertvarkydamas 
gamtą, jis kvestionuoja ir tėvo-kūrėjo pakankamumą ir gal net laiko 
jį blogiu. Veikėjams, kurie palaiko tėvą-kūrėją kaip besąlygišką pa- 
stovumą, o gamtą - kaip to pastovumo įvaizdį, nelieka kitos išeities 
kaip tik pasaulietišką, modernų mokslinės apšvietos žmogų laikyti 
persmelktu puikybės ir pasitikėjimo savimi bei norinčiu pakeisti 
aukščiausios Būties sąrangą, padarant ją demokratišką. Aišku, tėvo- 
kūrėjo rėmėjams tai atrodo visiškai neįmanoma. Anot jų, esant vie- 
nai, nekintamai tiesai, demokratijos tolerancija įvairioms tiesoms, 
joje skatinamas „galutinės tiesos“ kvestionavimas yra ne tik netiesa, 
bet net pati aršiausia blogybė; prieš ją reikia stoti į šventąjį karą. 

Dabartinė Vakarų, o gal ir pasaulinė, krizė - tai dviejų sąmonės 
civilizacinių architektonikų kelių išsiskyrimas. Ši krizė negali būti 
įveikiama kultūrų simbolinėse plotmėse arba keičiantis bendruome- 
nių sąveikai. Nors abi moderniosios Vakarų apšvietos, - kaip moks- 
linė, taip ir politinė, - buvo kiek suminkštinę nekintamą Viduriniųjų 
Rytų sąmonės struktūrą, ši struktūra itin plačiai atsivėrusioje pa- 
saulietiško, prometėjiško žmogaus akivaizdoje vėl karštai „atgimė“ 
ir ketina kariškai, kaip tai darė marksizmas ar daro musulmonų, 
krikščionių ir judėjų fundamentalistai, arba papirkimais (kapitalis- 
tinė sistema), kaip tai daro liberalūs protestantai, — atstatyti tėvo— 
kūrėjo ir Liuciferio architektoniką. Šis nekintamos sąmonės palai- 
kymas visa savo esme atsiskleis tik tada, kai ši sąmonė patirs savo 
pačios anarchiškumą. Bet apie šitai galėsime rašyti tuomet, kai tokia 
sąmonė išryškės pati sau. Tada, anot Kavolio, galėsime ją tyrinėti 
kaip visai kitokio pobūdžio sąmonės civilizacinę architektoniką. 


Trumpai tariant 


Aišku, Vytauto Kavolio mokslinio įnašo negalima sutalpinti nei 
straipsnyje, nei knygoje, nes jis netilpo net ir krūvoje jo paties išleistų 
darbų. Netilpo, nes tie darbai atveria begalę vaisingų akiračių, kurių 
dėka kitos kartos ras išmintingų patarimų savo tolesnei mokslinei 
veiklai. Bet visų svarbiausia tai, kad Kavolio įnašas atskleidžia da- 
bartinius mokslo tyrinėjimo būdus jaunosioms Lietuvos kartoms. 
Juk pastarosios turės įsitraukti į dabarties pasaulį, naudodamosi be- 
veik neaprėpiamomis teorijomis bei metodais, kurių kryptis ir ryšius 
griežtai apibrėžė Kavolis. Kitaip tariant, jo darbai pateikia itin reikš- 
mingas ir reikalingas nuorodas, padedančias orientuotis dabartinių 
kultūrų, civilizacijų, mokslo šakų, ideologinių ginčų, mitologinių 
priešpriešų beribiame vandenyne. Be abejo, negalima teigti, kad Ka- 
volis jau tarė paskutinį žodį ir aprėpė tokį vandenyną; išgirdęs šitokį 
teiginį jis pats tik ironiškai šypteltų. Ir vis dėlto jo darbai nurodo 
svarbias gaires, su kurių pagalba galime toliau statyti mokslinį laivą 
iš vandenyne surastų kitų, jau sudužusių, mokslinių laivų gabalų, ir 
taip, anot Kavolio, - tobulinti savąjį laivą. 

Kavolis istorikams 


Iki šiol niekas nebandė patyrinėti, kokias lietuvių humanistikos 
ir socialinių mokslų sritis labiausiai yra paveikusi Vytauto Kavolio 
mintis. Gal dar anksti tai daryti, gal daugelis dar tik atsiverčia jo 
knygas? Pavadindamas savo straipsnelį „Kavolis istorikams“, aš ne- 
siekiu iš esmės atsakyti į klausimą, kokius įspūdžius jo darbai paliko 
lietuvių istorikų ceche. Toks pavadinimas jokiu būdu nėra pažadas 
aprašyti, kaip jis paveikė lietuvių istoriografiją. Paprasčiausiai ketinu 
paanalizuoti Kavolio tekstus istoriką dominančiomis temomis. Tuo 
pat metu tenka prisipažinti, jog straipsnio pavadinimą inspiravo 
amerikiečių istoriko Peterio Gay knyga Froidas istorikams'. Man 
pasirodė, jog tai labai provokuojantis dalykas. Gay daug kur taikė 
psichoanalizę istorijos tyrimuose, tą patį, tik kitokiu mastu, darė ir 
Kavolis. Tačiau tai tik intrigos pradžia, problemos iškėlimas, jokiu 
būdu ne visapusiška analizė. Panašiai kaip prieš penkerius metus 
Saulius Žukas, rašęs įvadinį straipsnį „Vagos“ leidyklos parengtai 
profesoriaus knygai Žmogus istorijoje2, prisipažinsiu, ir aš nesijaučiu 
galįs tokiame nedideliame tekste pakankamai plačiai ir argumen- 
tuotai pagrįsti savąsias interpretacijas. Dar daug istorikų Kavolį at- 
radinės iš naujo, galbūt kitaip negu man dabar atrodo. Be to, būtina 
pripažinti, jog manosios interpretacijos kai kur yra tik reinterpre- 
tacijos kitų autorių, apie Kavolį rašiusių viena ar kita proga - daž- 
niausiai Lietuvoje perspausdinamų knygų ar straipsnių rinkinių 
įvaduose.? Neeilinių galvų mintys tuos trumpus tekstus daro labai 
svarius ir provokuojančius pakartotinai gilintis į seniau skaitytus 
raštus. 

Svarbiausias mano samprotavimų šaltinis yra Kavolio darbai lie- 
tuvių kultūros istorijos srityje ir tam tikra patirtis, kuri kaupėsi ben- 
draujant su profesorium betarpiškai, diskutuojant konferencijose ir 
seminaruose, susirašinėjant ar klausant jo paskaitų arba pokalbių 
tų, kurie klausė jo paskaitų. Sava atmintis irgi yra netolimos istori- 
jos šaltinis, taigi privalu atlikti to šaltinio kritikos procedūras. 

Asmeninėje atmintyje yra, pavyzdžiui, toks faktas. Pusmetis po to, 
kai Kavolis skaitė kursą Vytauto Didžiojo universiteto studentams, 
su savo paskaitomis atvyko profesorius Alfredas Erichas Sennas. Už- 
teko kelių seminarų su studentais istorikais, kad jis padarytų tokią 
išvadą: nuostabu, kaip jie visi persiėmę Kavolio mintimis ir žodynu. 


Kavolis istorikas? 


Enciklopedijos ir oficialūs dokumentai liudija Kavolį buvus so- 
ciologu, nors jo kūrybą studijavusieji nesuklys ir nenustebins, pava- 
dinę jį literatūros ar meno sociologu, kultūrologu, psichoistoriku, 
lyginamųjų civilizacijų studijų (kokiai tradicinei humanistikos ar so- 
cialinių mokslų sričiai tai priklauso?) pradininku. Anot Artūro Te- 
reškino, profesoriaus tekstus sunku įsprausti į vienos ar net kelių 
disciplinų rėmus. „Teisingiausia būtų juos apibrėžti kaip multidis- 
ciplininius, besiremiančius įvairių mokslo šakų metodika.“* Bet 
niekas Kavolio nepavadino istoriku, nors su praeities tyrinėjimais 
jis nuolat susidurdavo, į praeitį (tai rodo išlikę paauglystės laikų 
rankraščiai) gilindavosi kantriai ir su įdomumu. Beje, lietuvių 
sociologams šis Pitirimo Sorokino mokinys iš Harvardo laikų taip 
pat nebuvo visiškai suprantamas ir priimtinas. Akivaizdu, kad ne 
sociologai jį pradėjo komentuoti lietuvių skaitytojui. Nesiruošiu 
šio fenomeno aiškinti. Pasitenkinčiau tik prielaida, kad taip atsitiko 
greičiausiai ne todėl, jog rimčiausi sociologiniai Kavolio darbai buvo 
paskelbti anglų kalba ir iki paskutinio dešimtmečio galėjo būti sun- 
kiau prieinami. Priežastys galėjo būti kitos — tai prieš sterilias mokslo 
disciplinų normas maištaujantis jo intelektas, tarpdisciplininis ir la- 
bai originalus jo pasaulio suvokimas. Juk turime pripažinti, kad 
vietinis, t.y. sovietinės universitetinės sistemos išugdytas, specialistas 
atsargiai reaguodavo į viską, kas netilpo į jo disciplinos Prokrusto 
lovą. Nebuvo ir nėra išimtis dalis lietuvių filosofų, kurie šiaip jau 
nuo E. Meškausko laikų neretai įsijausdavo į bendrosios mokslų 
metodologijos, tariamai pajėgiančios diktuoti taisykles toms huma- 
nistikos sritims, kurios nėra filosofija, adeptų vaidmenį. Kita vertus, 
trapi mūsų šiuolaikinės humanistikos istorinė patirtis rodo filosofus 
labiau susidomėjus Kavolio intelektualiniu palikimu. Atrodo, kad 
tarpdisciplininis jo interesų horizontas filosofams (Arūno Sverdiolo 

asmenyje) buvo patrauklesnis negu tradiciniams istorikams ar so- 
ciologams. Galbūt todėl daugelis mūsų istorikų ar sociologų, net 
turėdami po ranka Žmogaus genezę ar Sąmoningumo trajektorijas, 
kavoliško galvojimo nepriėmė kaip iššūkio saviems tyrinėjimams, 
akademiniuose darbuose į juos nereagavo nei kritiškai, nei kaip nors 
kitaip. Nors nuo aštuntojo dešimtmečio neformaliose Lietuvos in- 
telektualų užstalės kalbose Kavolio tema buvo gana dažna. 

Labiausiai tikėtina, jog mūsų humanistikai Kavolį atrado literatai, 
bet nėra visiškai akivaizdu, kodėl būtent jie. Kodėl, tarkim, lietuvių 
Atgimimo korifėjaus Vinco Kudirkos biografija, arba, kaip pavadino 
pats autorius, psichologinė studija, pirmiausia sudomino literatūros 
istorikus, nors pati Atgimimo problematika paskutinį dvidešimtmetį 
pasidarė bene populiariausia lietuvių istoriografijos tema? Vadina- 
moji Aušros ir Varpo gadynė, kurioje Kudirka figūruoja kaip vienas 
svarbiausių veikėjų, gundė kelių kartų lietuvių istorikus, bet tai neiš- 
populiarino Žmogaus genezės, neprivertė labiau susidomėti istorine 
psichologija, nuorodas į kurią primygtinai darė Kavolis. Kultūros 
istorijai skirtų keturių studijų rinkiniui Žmogus istorijoje pratarmę 
parašė Saulius Žukas. Po trejų metų pakartotinai pasirodžiusią 
Žmogaus genezę labai šiltai ir vaizdžiai pristatė lietuvių literatūros 
tyrinėtoja Viktorija Daujotytė?. Kodėl knygų autorius pasidarė ar- 
timiausias būtent lietuvių literatūros istorijos tyrinėtojams? Negi 
Kavolis išties specialiai siekė tirti lietuvių raštiją? Kažin. Didesnė 
tikimybė, jog literatūros kūrinys jam buvo tik patogi, lengviau negu 
kiti šaltiniai (istorijos ar sociologijos) prieinama priemonė gilintis į 
kažką kita. Greičiau tai buvo būdas gilintis į tai, kas atsiskleidė lite- 
ratūroje, buvo įžvelgiama per literatūrą, bet nebuvo pati literatūra. 
Sakytume paprastai: tai buvo tik priemonė, įrankis arba šaltinis, 
leidęs prakalbinti tuos praeities herojus, kurie jokiu kitu būdu - bent 
jau paties Kavolio požiūriu - negalėjo prabilti. 

Pats Kavolis niekur pernelyg plačiai nekomentavo savo požiūrio 
į literatūros mokslą ar istoriją. Tiesiogiai nesirėmė jokiais teoretikais 
ir autoritetais, iš kurių būtų bandęs skolintis koncepcijas, modelius 
ar metodus. Dabar, kai net lietuviškai galime paskaityti svarbiausius 
Michelio Foucault darbus, kai spaudai rengiamas Haydeno White'o 
Metaistorijos lietuviškas vertimas ir vis plačiau prieinami modernio- 
jo humanistikos diskurso klasikai, lengviau atpažinti, iš kur galios 
sėmėsi Kavolio intelektas. Tačiau jis pats vengė remtis ad autoritas. 

Jo knygose Sąmoningumo trajektorijos ar Epochbų signatūros rasime 
vos keletą nuorodų į tokius veikalus. Teorinė mintis labiau skleidėsi 
jo anglų kalba parašytuose veikaluose, o galingas intelektas lydė 
viską į vieną savastį. 

Pirmiausia, kas būdinga Kavolio darbams - tai pastanga aiškiai 
apibrėžti savo tiriamą objektą. Ypač tada, kai tas tiriamasis nėra 
visiškai trivialus, savaime suprantamas ir lengvai atpažįstamas. Ob- 
jektas, kuris grynu pavidalu istorijoje negali egzistuoti. Drauge tai 
buvo siekinys, kuris plaukė ne tiek iš moderniojo humanistikos dis- 
kurso, kiek iš giluminių autoriaus egzistencinės patirties klodų. Ieš- 
kodamas atsakymų į labai aiškiai suformuluotus klausimus, jis darė 
tai, kas būdinga istorikams: ėjo tiesiog ad fontemn, prie pirminių šal- 
tinių. Bet tie šaltiniai anaiptol nebuvo konvencionalūs istoriografine 
prasme. Tai, kuo rėmėsi Kavolio įžvalgos bei interpretacijos, dau- 
giausia buvo literatūros, maža to - poezijos kūriniai. Gerai pažin- 
damas vakarietišką bei lietuvišką istoriografiją, jis galėjo žvelgti kul- 
tūros istorijos gelmėn, analizuodamas lietuvių poeziją, kartais prozą 
ir dar rečiau - filosofijos veikalus. Štai kodėl literatams Kavolis išties 
pasirodė savas. Neabejotina, jog ir pačiam profesoriui literatūra bu- 
vo itin artimas dalykas. DP stovyklų Vokietijoje periodo mokyk- 
liniuose laikraštėliuose galime rasti jo poezijos bandymų. Jis nuolat 
sekė lietuvių literatūros naujienas. Skaitė lietuvių autorius iš abipus 
Atlanto plačiau negu kiti humanitarai. 

Savo kultūros istorijos šaltinių Kavolis specialiai nekomentavo, 
jų analizės metodų - taip pat. Juos reikia atpažinti pačiuose teks- 
tuose. Pirmiausia, - ką pripažįsta literatūrologai — jis jokiu būdu 
nesinaudojo tradiciniais literatūros kūrinio analizės įrankiais. Ne- 
labai jį domino estetinė kūrinio vertė, to kūrinio ar jo autoriaus vieta 
lietuvių literatūros panteone. Anot jo, išlikę tekstai jam yra įdomūs 
tik tiek, „kiek jie pagelbsti sąmoningumo paradigmų, giliausiai at- 
skleistų esminiuose tekstuose, istorinę reikšmę“.* Maža to, tai pa- 
sakytina ir apie požiūrį į kitokį intelektualinį palikimą: pamokslus, 
filosofinius samprotavimus, publicistiką ar istorijos veikalus. Visų 
jų atžvilgiu Kavolis buvo vienodai negailestingas. Tiktai vieną sykį 
jis prasitaria, kodėl jį taip domina antraeiliai autoriai: „Herbačiaus- 
kas buvo nedidelio kūrybinio pajėgumo ekscentrikas, bet kartais 
kaip tik tokie atskleidžia kultūrinę (ar politinę) pasąmonę, neišdirb- 
tąją sąmoningumo istorijos žaliavą.“ 

Jis nuolat elgėsi kaip švelnus psichoanalitikas, pradėjęs nuo Vinco 
Kudirkos psichologinės studijos, o vėliau panašiai klausinėjęs ke- 
turių šimtų metų lietuvių sąmoningumo istorijos veikėjus. Be jokios 
abejonės, toks požiūris į literatūros palikimą ar į lietuvių mąstytojų 
veikalus nebuvo ir vis dar nėra savaime suprantamas, juolab įpras- 
tas. Beletristika, kaip savos epochos kultūros reiškinys, svarbiu is- 
torijos šaltiniu imta laikyti jau XIX amžiuje. Buvo suprasta, jog apie 
praeities įvykius, apie istorijos herojus galima rašyti pasiremiant ne 
vien senaisiais aktais, oficialiais dokumentais, bet taip pat skaitant 
ir analizuojant grožinę literatūrą, eilėraščius bei užrašytus pamoks- 
lus. Lietuvių istorikas, vienas iš mūsų moderniosios istoriografijos 
patriarchų, Ignas Jonynas, studijavęs XX amžiaus pradžioje Pran- 
cūzijoje, buvo veikiamas garsių kultūros tyrinėtojų (Giustavo Lan- 
sono), itin didelį dėmesį rodžiusių literatūros kūriniui kaip istorijos 
šaltiniui. Taigi dėmesys rašytojų kūrybai istorikams neturėjo būti 
naujiena. Tai yra pastebėjęs Vytautas Merkys savo studijoje apie 
profesorių I. Jonyną.* Tačiau Jonynas nepasižymėjo dideliu produk- 
tyvumu. Didesnį poveikį turėjo nebent jo paskaitos, kurios nebuvo 
paskelbtos. Todėl nelengva detaliau išsiaiškinti, kokių metodolo- 
ginių nuostatų jis laikėsi. 

Regis, istorikams labiausiai netikėtas ir sunkiausiai suprantamas 
buvo Kavolio dėmesys poezijai. Poetinė retorika, poetinė vaizduotė 
ir savita diskurso logika istorikams niekada neatrodė dosni savo 
informacija apie tai, kas vyko praeityje. Kita vertus, būtent laisves- 
nis, nesuvaržytas, nenatūralus, pasąmonę nuolat provokuojantis 
poeto žodis padeda atidengti tuos faktus, kurie kartais pasislepia po 
reprezentatyviais savo laikmečio kultūros ženklais. Kavolis sugebėjo 
poezijos paminklus prašnekinti, privertė išduoti sąmoningumo isto- 
rijos faktus, atskleisti kultūrinę pasąmonę ir neišdirbtąją sągmonin- 
gumo istorijos žaliavą. Žinoma, trikdė ir mūsų istoriografijoje ne- 
pažįstamo herojaus - sąmoningo ir nepriklausomo žmogaus - 
įvesdinimas į istorijos sceną. Ir dar ne tiesiogiai paties herojaus, o 
tik jo šešėlių. Tai daugiau „kultūros istoriko atkurtas vaizdas, kaip 
per ilgesnį laiką keitėsi kurios nors kultūros dalyvių orientacijų į 
savo patirtį struktūra“.? Tačiau tik Kavolio tiriamo objekto nejpras- 
tumas ir lietuvių istorikams netikėti informacijos šaltiniai sutrukdė 
perskaityti jo veikalus taip, kaip istorikai yra įpratę skaityti istorijos 
veikalus. Šia teze jokiu būdu nebandoma pasakyti, jog, krikštijant 

autorių istoriku, būtinai reikia atimti iš jo kitus galimus vardus. Ka- 
voliui prigijo ne vienas akademinis vardas. Šia prasme jis panėšėja į 
XIX amžiaus lietuvių bajorą, kurio vardai metrikų knygoje vos iš- 
sitekdavo keliose eilutėse. 


Konceptualistas, faktografas ar analitikas? 


Paviršutiniškai žiūrint (kas neretai atsitinka istorikams, rašan- 
tiems istoriografijos apžvalgas), Kavolio darbai yra perdėm kon- 
ceptualūs, spraudžiantys sudėtingą, chaotišką, prieštaringą Lietuvos 
kultūros peizažą į siaurus vienos koncepcijos rėmus. Tokia diagnozė 
ne vieną mūsų istoriką galėjo paakinti užversti jo knygą, dar nepa- 
baigus skaityti. Faktografų ar konceptualisty pasisakymai devin- 
tajame dešimtmetyje ir vėliau nepasiekė polemikos lygio: papras- 
čiausiai antrieji apie pirmuosius stengėsi nekalbėti, o skaityti nelabai 
buvo ką. Nepasitenkinimas tradicinės istoriografijos veikalais savo 
ruožtu buvo reiškiamas pokalbiuose, diskusijose prie apvaliųjų stalų, 
bet ne rašant kitokius veikalus, leidžiant kitokias knygas. Todėl ne- 
abejotina, kad profesoriaus tekstai pasirodė labai svarbiu metu. Bū- 
tent tada, kai istorikams labiausiai trūko išminties, padedančios 
išlaikyti balansą tarp tradicijos ir naujovės, indukcijos ir dedukcijos, 
tarp per didelių ir per mažų aspiracijų sukurti ką nors autentiška ir 
originalaus. 

Pats Kavolis tiesiogiai nekomentavo savo metodo. Šykščiai, tar- 
tum ne savo žodžiais pasakė, ką mano apie pirmtakų darbus. Jis 
apskritai vengė specialiai vertinti ar kritikuoti lietuvių istorikų, filo- 
sofų ar literatų kūrybą. Nors šalutiniai pasisakymai, užuominos ar 
replikos leidžia įtarti jį nebuvus dideliu tos kūrybos entuziastu. Jis 
yra išskyręs nebent muzikologų kalbėjimą, nes būtent jis, profeso- 
riaus manymu, reikalauja labiausiai nugludintų profesionalumo kri- 
terijų. Kita vertus, pats Kavolis mažai rašė muzikos istorijos klau- 
simais, gal ir domėjosi tuo mažiau negu literatūra ar filosofija. Iš čia 
galbūt plaukia pagarbesnis kalbėjimas apie dalykus, kuriuos mažiau 
pažįstame. 

Dar viena interpretacijos galimybė. Kavolis labai gerbė indivi- 
dualų tyrinėtojo santykį su pasirinktu, gal net pamėgtu, objektu. Iš 
kito autoriaus veikalo jis niekada nereikalavo atsakymų į klausimus, 

kylančius skaitytojui, o ne keliamus paties autoriaus. Tai nėra bū- 
dinga lietuvių istoriografijos savybė. Lietuvių istorikai, aprašinėdami 
pirmtako darbus, neretai peržengia jo suverenumo ribas, priekaiš- 
taudami, kad jo nesidomėta dalykais, apie kuriuos dabar norima 
rašyti. Kavolio nedėmesys ankstesniems autoriams šiuo atžvilgiu gali 
būti interpretuojamas kaip jo liberalumo apraiška. 

Galiausiai, imantis labai originalios temos, buvo aišku, kad niekas 
prieš tai specialiai nesidomėjo lietuvių sąmoningumo istorija, todėl 
ir šios istorijos istoriografijos negalėjo būti. Jis rašė: „Iki Antrojo 
pasaulinio karo lietuvių kultūros istorijai buvo tik renkami faktai 
arba rašomos atskirų sričių apžvalgos. Sovietinės Lietuvos ketvir- 
tajame dešimtmetyje susirūpinta sintetizuojančios, „viską apiman- 
čios“ kultūros istorijos paruošimu.“!'? Deja, tas susirūpinimas nepa- 
sibaigė kokiu nors apčiuopiamu rezultatu. I. Lukšaitei ir J. Jurginiui 
plunksnas nulaužus ties XVIII amžiaus Lietuvos kultūros istorijos 
slenksčiu, nutilo net kalbos apie vienokią ar kitokią tos istorijos sin- 
tezę. Šia prasme Kavolis greičiausiai net neįsivaizdavo, jog taip ilgai 
jo veikalai bus vieninteliai, bent kiek užpildantys žiojėjančią mūsų 
kultūros praeities spragą. Žinoma, uždėdamas kabutes viską api- 
mnančiai istorijai, jis pademonstravo savo požiūrį į niekad nesibai- 
giantį savosios praeities refleksijos kelią. Jis pasirinko kitokį būdą 
perprasti lietuvių kultūros visumą. Savo knygoje Sgmoningumo tra- 
fektorijos jis užsibrėžė lietuvių kultūros istoriją suvokti „ne fakto- 
grafiškai, kaip įvykių eigą, bet analitiškai, kaip pro įvykius prasi- 
šviečiančius sąmoningumo poslinkius“. Anot Kavolio, „analitinės 
kultūros istorijos tikslas - ne kultūros aparatūros aprašymas, bet 
vidinio pergyvenimo, kuris per ją atsiveria, įvairiopų trajektorijų 
atskleidimas“.!! Tai buvo aiškus, nors ne be intelekto pastangų su- 
prantamas uždavinys, kurio autorius neužmiršo pačiose įvairiausiose 
situacijose. Tai nebuvo siekimas keturių šimtų metų lietuvių kultūros 
istoriją sugrūsti į išankstinę schemą, kuo devintajame dešimtmetyje 
faktografai kaltino tiek užkietėjusius sovietinius marksistus, tiek ki- 
tus konceptualistus. Kavolis aiškiai apsibrėžė, ko jis praeityje ieš- 
kojo, bet neuždėjo tai praeičiai jokio apynasrio, neaprėpė ir nepa- 
aiškino visko, o tik tai, kas buvo aktualizuota jo paties. 

Kiek griežtesnį savąjį kultūros istorijos apibrėžimą profesorius 
pateikė knygoje Epocbų signatūros. Anot jo, „kultūros istorijoje 
stengiamasi ne surašyti praeityje atrandamus „paminklus“ (tai nėra 

medžiagos jai kaupimas) ir ne interpretuoti atskirus tekstus (tai in- 
telektualinės istorijos, filosofijos, literatūros mokslo, dailėtyros už- 
davinys), bet rekonstruoti reikšmių struktūrų, generavusių tuos pa- 
minklus, ir tų reikšmių naudojimo visuomenėje būdų kaitą. Niekas, 
kas žmogaus sukurta, nera už kultūros istorijos ribų. Bet kultūros 
istorija tai paverčia ne ,visko“ aprašinėjimas, o specialus ,bet ko“ 
nagrinėjimo požiūris“.!? Jam kultūros istorija prasideda nuo kokio 
nors reikšmių rinkinio aprašymo. Tai dažniausiai nėra kurios nors 
kultūros visumos aprašymas. Kavolis tiesiog vengia siūlyti visa ap- 
rėpiančią metodologinę koncepciją, pro kurios sietą galima būtų per- 
sijoti varganus ir negausius senosios LDK kultūros faktus. Jo išmin- 
čiai nekėlė abejonių tai, kad „žmogaus moksluose anksčiau ar vėliau 
subyra ne tik visos substancialios teorijos, bet ir metodologinės pers- 
pektyvos, palikdamos ne pėdsakus smėlyje, o paslėptus maitinančios 
medžiagos rezervuarus, kuriais kiti, ir skirtingų tikslo sampratų ve- 
dami, galės naudotis“. Tam tikra prasme jis yra naujų faktų me- 
džiotojas. Naujų ta prasme, kad jie kartais gali būti žinomi istorio- 
grafijoje, bet nepripažinti faktais kaip tokiais. Kavolis istorikams 
turi praplėsti paties fakto supratimą. Jo faktografija yra iš esmės 
sąmonės gyvavimo faktų aprašinėjimas. Jis rado, ko ieškojo, bet ir 
po to nebandė apkarpyti Lietuvos praeities kultūrinio žemėlapio, t.y. 
neįspraudė jo į griežtus vienos metodologijos, vienos koncepcijos 
rėmus. Priešingai, paliko jį pilną visokių paslapčių kitiems ieškan- 
tiems atrasti. Toks Kavolis išties reikalingas istorikams. 

Labai taikliai metodologinius Kavolio orientyrus yra apčiuopęs 
Žukas jau minėtame įvade knygai Žmogus istorijoje. Anot jo, Ka- 
volis pasiremia gausia medžiaga, randama kitų tyrinėtojų darbuose, 
tačiau visur bando sisteminti faktus. Net pasitelkdamas kai kuriuos 
į istoriografijos apyvartą įvestus duomenis, jis sugebėjo juos pateikti 
tokiuose kontekstuose, kad seni faktai „ima skleisti naują šviesą“. 
Istoriografijoje susikaupusi medžiaga revizuojama, atrandant joje 
išties iškalbingų perliukų. „Apskritai disciplinoje, kuri vadinama 
sąmoningumo istorija, ne tiek svarbu aprašyti „dalykų visumą“, kiek 
išaštrinti įrankius, analitinius metodus gilesniam kai kurių dalykų 
supratimui“, - rašė Kavolis. Taigi svarbiausia ne visa aprėpiantis, 
bet įsiskverbiantis žvilgsnis. „Detalės išaižymas mums atveria dau- 
giau negu pasaulio aprašymas. Bet reikia žinoti, kur ir kaip gelminę 
įžvalgą atverianti detalė priklauso pasauliui.“ * 

Istorikui turėtų būti įdomi pati detalės išaižymo technika, kurią 
susikūrė Kavolis. Įdėmus šaltinio teksto skaitymas ir interpretacija 
nebuvo ir nėra stipriausioji lietuvių istoriografijos savybė. Tai kiek 
geriau išplėtota mediavistikoje, kur šaltinių stygius kiekvienam met- 
raščio žodžiui suteikė ypatingą svorį. Naujųjų laikų istorijoje didesne 
problema neretai tampa ne duomenų stygius, o jų apdorojimo tech- 
nika, gebėjimas tuos duomenis interpretuoti, sisteminti ir žinoti, 
„kur ir kaip gelminę įžvalgą atverianti detalė priklauso pasauliui“. 
Istorijos tyrimo interpretacinis pobūdis, kurį išryškinti padeda Ka- 
volio knygos, tampa itin svarbiu dalyku, istorijai pamažu atsisakant 
tautinio šventraščio vaidmens. T.y. suvokiama, jog garsusis Leopol- 
do Rankės priesakas aprašyti viską, kas praeityje buvo, nublanksta 
prieš abejones, ar gali istorikas padaryti ką nors daugiau, nei pasiū- 
lyti savo interpretacijos būdą praeities tekstui suprasti. Interpreta- 
vimo technikos teisingumas pakeičia viltį, kad galima sužinoti viską, 
kaip iš tikro buvo. Taigi Kavolis siekė moderninti lietuvių istorio- 
grafijos kalbėjimą, imdamasis ne tiek apie „dalykų visumą“ kalbėti, 
kiek „aštrinti įrankius, analitinius metodus gilesniam kai kurių da- 
lykų supratimui“. Pridurkim, aštrinti įrankius ne tik sau, bet ap- 
skritai lietuvių humanistikos bei socialinių mokslų arsenalui. Kiek- 
vienas tyrinėtojas-istorikas ar literatas, filosofas ar sociologas - gali 
rinktis, ar pritaikyti savo reikmėms jau išgaląstus, kituose tyrimuose 
pritaikytus įrankius, ar bandyti juos perdirbti. Kavolio elgsena pri- 
mena seną lietuvišką (ir greičiausiai ne tik lietuvišką) patirtį, kuomet 
iš gero staliaus buvo reikalaujama pačiam pasidaryti svarbiausius 
savo darbo įrankius, nuzulinti juos pagal savo delnus. Humanitaro 
darbas vis dar yra individualus. Ir tai nėra nei akivaizdus, nei visiems 
vienodai priimtinas dalykas. Sovietmečio humanistikos teatras, kai 
buvo privaloma atlikinėti kolektyvinius ritualus, prijaukino daugelį 
intelektualų tenkintis fabrikiniu marksizmo-leninizmo arsenalu. Ta- 
da autoritetai diktavo ne tik koncepcijas, bet ir nurodinėjo metodus, 
arba, kitaip tariant, bruko į rankas ir fabrikinius įrankius. Šio ref- 
lekso likučiai, kolektyvinio nepilnavertiškumo komplekso tenkini- 
mas, nuverstų metodologinių autoritetų vieton įstatant kitus, suma- 
žinant savo intelektualinę atsakomybę - visa tai kartais matyti ir 
dabartinio humanitarinio diskurso paviršiuje. 

Įdomūs yra ne tik Kavolio metodologiniai pasiūlymai, bet ir patys 
pasakojimai, surinkti siužetai, atpažinti reiškiniai ir praeities žmogaus 

būsenos, į kurias anksčiau nebuvo atkreiptas reikiamas dėmesys. 
Kudirkos biografija, pokario egzilio savijautos ir elgsenos, nepri- 
klausomo žmogaus Lietuvos intelektualinėje istorijoje nuotykiai — 
yra neabejotinas dabartinės mūsų istoriografijos turtas. Dabar ne- 
būtų galima įsivaizduoti lietuvių emigracijos istorijos ne tik be 
Kavolio dalyvavimo egzilio kultūros veikloje, bet ir be jo analitinių 
darbų, skirtų tai veiklai. Apskritai, turėdami po ranka visus Kavolio 
veikalus ir pagarbiai žvalgydamiesi į brandžių istoriografijos mo- 
kyklų šalis, istorikai gali drąsiai sakyti, jog mes turime intelektua- 
linės, mentaliteto istorijos pradinį įdirbį, pakankamą provokuoti 
naujus tų sričių tyrinėjimo darbus. Juolab kad lietuvių sąmoningumo 
įrodymų spektras, kuriuo disponavo profesorius, nebuvo pilnas. 
Kas liko nepanaudota arba į ką atsisakė kreipti dėmesį Kavolis? 
Tai labai nekavoliškas klausimas, kuris tačiau negali būti apeitas, 
nes atmintyje yra įsirėžęs ne vienas šio straipsnelio autoriaus ginčas 
su juo. Klausimas lietė labai prieštaringą ir aktualią mūsų kultūros 
ir raštijos lenkiškojo palikimo dalį. Atsakymo į sąmoningumo is- 
torijos mįsles Kavolis daugiausia ieškojo lietuviškuose tekstuose, 
kartais lietuviškuose senųjų tekstų vertimuose. Tačiau dabar mažai 
kas iš istorikų ginčijasi, jog lenkų kalba kurį laiką buvo lietuvių vi- 
suomenės, ypač intelektualiosios ir sąmoningosios jos dalies, kalba. 
Ignoruojant lenkakalbius šaltinius ir lenkakalbius lietuvių kultūros 
istorijos herojus iškyla pavojus sąmoningumo trajektoriją nukreipti 
į kultūros periferiją. Lenkų kalba parašytų lietuvių literatūros ir kul- 
tūros paminklų bei elitinio senosios Lietuvos visuomenės sluoksnio — 
bajorijos - sąmoningumo bylos yra susijusios. Kad pačiam Kavoliui 
galėjo kilti panašių įtarimų, liudytų jo mintys, skirtos moterų - „kul- 
tūrinio sąjūdžio ideologių“ — temai. Jis rašė apie pirmuosius ne- 
priklausomybės metus: „Kultūriniam gyvenimui iš „laisvų žaidimų“ 
virtus profesiniu, jo postus užpildė vyrai. Moterų pasitraukimo į 
kultūrinio gyvenimo infrastruktūrą priežasčių dar tenka ieškoti, iš 
vienos pusės, drąsių bajorių sroves lietuvių kultūroje išsekime (pa- 
ryškinta mano, - E.A.), iš kitos pusės, nepakankamai radikalioje 
lietuvių kultūros prielaidų demokratizacijoje.“!? Matyt, Kavolis ju- 
to, kad sąmoningumo, pilietinės atsakomybės, individualaus virtų 
ir nepriklausomumo drąsos daugiau būta lietuvių bajorų sluoksnyje. 
Sąmoningumo modernybei daugeliu atvejų artimesnis buvo bajo- 
rų - senosios Lietuvos piliečių luomo - mentalitetas nei valstietijos 

atstovų sąmonė. Bet abejonės dėl šio sluoksnio lietuviškumo laips- 
nio, priklausymo tai pačiai susisluoksniavusiai, luominei, visuome- 
nei neleido nueiti toliau Žemaitės, Šatrijos Raganos, Sofijos Kyman- 
taitės-Čiurlionienės. Kita vertus, istorikai savo tyrinėjimuose dar tik 
pradeda gvildenti šias mūsų visuomenės savybes. Dar net faktų rin- 
kimas arba, tiksliau, pirminis medžiagos kaupimas nėra kaip rei- 
kiant įsibėgėjęs. Plečiantis senosios kultūros tekstų kodeksui kavo- 
liškos įžvalgos dar turės būti lietuvių istorikų tikrinamos. Kad tik 
jie priimtų Kavolio iššūkius. 


Tyręs save istorijoje? 


Ne vien paprastas įdomumas Kavolio dėmesį kreipė praeitin, gun- 
dė gilintis į senuosius tekstus, brandino svarbiausius sąmoningumo 
trajektorijų ir epochų signatūrų įvaizdžius. Kavolis nesyk yra kal- 
bėjęs ir rašęs, kad kultūros tyrinėtojas negali nedalyvauti kuriant 
kultūrą. Tyrinėjimas yra kūrimas to, kas tyrinėjama. Kultūros tyri- 
nėtojas ne tik veikia pačią kultūrą, bet ir pats yra (arba bent turėtų 
būti) tos kultūros veikiamas. Kultūrologas ar kultūros istorikas ne 
tik atskleidžia istorijos paslaptis: jis veikia savosios epochos kul- 
tūrinę savimonę ir, kas dar svarbiau, pats yra (arba bent turėtų būti) 
tos kultūros veikiamas. Besigilinantis į kultūrą tiriantysis negali pats 
nekultūrėti. Tai ne tik kavoliškas priesakas kitiems, bet ir esminis jo 
paties kūrybos principas. Kavolis „visuomet kalba kaip atstovas, 
kuris ypatingos istorinės lemties ir intelektualinio sąžiningumo dėka 
įgijo „pilno išsilaisvinimo“ patirtį “!* — labai taikliai profesoriaus san- 
tykių su savo kūrybiniu darbu bruožą yra apibūdinęs A. Sverdiolas, 
kuris keliuose savojo straipsnio puslapiuose pateikė įtikinančią in- 
terpretaciją. Polemizuodamas su periodinėje spaudoje pasirodžiu- 
sia Kavolio kritika!", Sverdiolas pastebi, jog profesoriaus tyrinėji- 
mų orientyrus daugeliu atvejų lėmė ne metodologiniai argumentai. 
„Veikiau, - rašo jis, — tai egzistencinė pozicija, istorinės lemties ir 
asmeninio apsisprendimo dalykai. Juk, be metodologinės, yra ir eg- 
zistencinė orientacija.“!š Tokią mintį straipsnio autorius iškėlė, atsa- 
kydamas į P. Subačiaus tezę apie Kavolio kultūros istorijos principų 
koreliaciją su jo politinėmis pažiūromis, su jo liberalizmu. Nežinia, 
kiek Sverdiolui būtų buvusi svarbi ši problema, jei ne Subačiaus 

mestas žodis. Tačiau - taisyklė — iš dviejų intelektualų ginčo atsi- 
randa kažkas įdomaus. 

Egzistencinis tiriamojo istorijos objekto suaktualinimas, savo as- 
meninio mokytojo suradimas istorijos mokslo patirtyje, galinčioje 
padėti suprasti, kas darosi dabar ir kaip išgyventi pasirinktą savojo 
gyvenimo scenarijų. Tradicinei lietuvių istoriografijai tokios prob- 
lemos, tiesą sakant, niekad rimtai nebuvo iškilusios. Ilgesnio istorijos 
pasakojimo sukūrimas per se, nepaverčiant jo autobiografinio žanro 
kūriniu arba tiesiog mokslo populiarinimui skirtais tekstais, yra re- 
tenybė. Kadaise Mykolas Biržiška savo dvitomyje Lietuvių tautos 
kelias į naująjį gyvenimą, rašytame dramatiškomis pokario DP sto- 
vyklų sąlygomis, parodė tokias intencijas. Tačiau jo veikalas (da- 
bartinėje Lietuvoje kažkodėl nederamai pamirštas) rėmėsi daugiau 
asmenine patirtimi, negu buvo dokumentas, liudijantis egzistenci- 
nius autoriaus orientyrus atitinkančių tyrimų kryptį. Sovietinėje 
lietuvių istoriografijoje, iš kurios žmogus, kaip lemiantis istorijos 
veiksnys, daugeliu atvejų buvo išstumtas, nebuvo vietos ir tiriančiojo 
asmenybei bei sentimentams. Ypač jei jie nesutapo su viešpatavusia 
oficialia opinija. Galima įtarti, kad kai kuriems ano meto istorikams 
pasisekė suderinti savuosius egzistencinius motyvus su oficialia is- 
torijos tyrinėjimų politika, tačiau niekur atvirai to nebuvo galima 
atskleisti. Objektyvioje istorijoje negalėjo atsirasti asmeninį pašau- 
kimą apmąstantis autorius — savosios istorijos veikėjas. Jis visada 
buvo šališkumo, subjektyvumo, tendencingumo etc. elementas, 
prieštaraujantis vis labiau akademiškai stingstančios sovietinės isto- 
riografijos nuostatoms. Kiek kitokį santykį su savąja patirtimi iš- 
saugojo literatūros mokslininkai arba filosofai, kurių retorikoms 
eseistinis įkarštis net sovietmetyje nebuvo besąlygiška blogybė. Ka- 
volis nuolat rodė neslepiamą susidomėjimą tais praeities herojais ar 
elgsenos tipais, kurie leido geriau įžvelgti savojo pašaukimo prasmes. 
„Ir iš praeities, ir iš dabarties jis rinkosi bendraminčius.“!? Vienais 
atvejais jis tai darė atvirai ar net skausmingai atvirai (Nužemintųjų 
generacijos atveju), kitais - Kudirkos psichologinės biografijos at- 
veju - netiesiogiai. Kultūros istorijos darbuose šie principai jau be- 
veik nebepastebimi“?, tačiau neginčytina jų sąsaja su opiausiomis 
paties Kavolio savimonės aktualijomis. 

Be ypatingo reikalo Subačiaus pastaba apie profesoriaus kultū- 
ros istorijos principų koreliaciją su jo politinėmis pažiūromis taip 

stipriai sujaudino Sverdiolą, šiaip jau pripažinusį, jog iš „pilno išsi- 
laisvinimo“ patirties atsiranda ne tik kultūrinių profesoriaus tyri- 
nėjimų kryptys, bet ir jo liberalizmas.?! Taigi nereikia ginti Kavolio 
nuo kaltinimo buvus liberaliu mąstytoju ar liberaliu kultūros isto- 
riku. Jo požiūris į politiką tradicine šio žodžio prasme čia turi būti 
imamas domėn. Jei politika visų pirma koreliuoja su valdžia, su ga- 
lios geismu, tai Kavolio biografija leidžia įtarti jį tiesiog vengus bet 
kokios valdžios sau. Kas neprisimena profesoriaus elgesio bet kokių 
rinkimų į bet kokią, kad ir menkiausios asociacijos, valdžią metu. 
Aš atsisakau - toks buvo tipiškas Kavolio atsakymas. Jis buvo ne- 
priklausomas asmuo, todėl ir domėjosi visų kitų nepriklausomųjų 
istorijomis. Ką tai reiškia, atsakymų reikia ieškoti jo Sgmoningumo 
trajektorijose. Pirmiausia visa, kas nepriklausomumą sieja su politi- 
ka. Kavolis rašė: „Kultūrinį nepriklausomumą nuo Šliūpo iki šian- 
dien ne taip jau retai silpnino politinės aistros. Kiek pražudė ne- 
priklausomųjų „laisvamanių“ ir ,pirmeivių“ uniformos...“ Jam išties 
nelengvai sekėsi rasti praeities veikėjų, pajėgusių atsispirti valdžios 
ir galios vilionėms, išlikti nepriklausomiems net tada, kai nepriklau- 
somumas stumia į viešojo gyvenimo periferiją. Neverta ginti nuo 
kaltinimų tokios politinės orientacijos sąsajas su kultūros istorijos 
tyrinėjimų motyvais. Taip yra, ir gerai, kad kartais užgimsta tyri- 
nėtojai, nedangstantys savojo egzistencinio intereso svetimomis kon- 
cepcijomis. Paprasčiausiai užtektų pasakyti, kad tokia laikysena yra 
produktyvi humanistikos tyrinėjimuose, nors ji ir labai dažnai pra- 
silenkia su patogaus gyvenimo ideologija. 

Vytautas Kavolis - visuomenės 
ir kultūros kritikas 


Aš tampu Aš tik tavajame Tu; tapdamas [savuoju) Aš, sakau Tu. 
Tikras gyvenimas visuomet yra susitikimas.“ 
Martinas Buberis 


Šioje studijoje pamėginsiu išryškinti Vytauto Kavolio teorinės 
minties žemėlapio kontūrus, o sykiu ir teoriškai rekonstruoti jo in- 
telektualinės bei moralinės laikysenos metmenis. Tokio diskursy- 
vinio žemėlapio braižymas yra didžiai problemiškas jau vien todėl, 
kad visą Kavolio teorinę kūrybą galima drąsiai pavadinti jo tylia 
intelektualine ir moraline autobiografija. Tai didina atsakomybę au- 
toriaus, kuris ryžtasi narplioti tokį intymų ir giliai asmenišką dalyką 
kaip kito asmens autobiografija. Kiekvienas Kavolio teiginys ir min- 
ties pasažas, kiekviena jo formuluotė ir darbinių hipotezių sekvenci- 
ja —- viskas yra perleista per jo paties egzistencinę ir socialinę patirtį. 
Mėginimas rekonstruoti Kavolio visuomenės ir kultūros teorijas, 
atveriant viso labo tik jo teiginių formalią loginę struktūrą ar išryš- 
kinant jo minties organizaciją bei kontekstą, leistų į darbą paleisti 
nebent tik mokslinį žargoną ir nurodyti tas sociologinės ir apskritai 
teorinės minties paradigmas, prie kurių Kavolis šliejosi ir kurias jis 
plėtojo. 

Tokią plokščią, trivialią ir „besielę“ (kaip pasakytų pats Kavo- 
lis) socialinių mokslų, humanistikos ir apskritai tyrinėjimo kul- 
tūros sampratą Kavolis griežtai kritikavo. Maža to - jis ja bodėjosi 
ir manė, kad šitoks santykis su mokslu ir idėjomis nieko neduoda 
nei mokslui, nei pačiai tyrinėtojo asmenybei. Kavolį domino žmo- 
giškoji patirtis ir tos tylios, nematomos intelektualinės dramos ar 
net ideologinės aistros bei vertybinės pasijos, iš kurių išauga po- 
reikis konstruoti save ir pasaulį artikuliuojančią kritišką analitinę 


* Martin Buber, Dialogo principas I: Aš ir Tu, vertė Tomas Sodeika, Vilnius: Katalikų 
pasaulis, p. 80. 

mintį. Jį domino analizuojamų visuomenių ir istorinių epochų vei- 
kėjai - ne kaip socialiniai ar kultūriniai tipai, o kaip gyvos būtybės, 
savo moralinėmis laikysenomis, jautrumu ir emocijų niuansais atve- 
riančios visuomenės tapsmo paslaptį, t.y. paprasto žmogiškojo ryšio, 
žmogiškosios sąveikos, tarpusavio pasitikėjimo ir individualaus sa- 
vęs supratimo virtimo organizuotu visuomenės gyvenimu bei spal- 
vingu socialiniu teatru paslaptį. 

Todėl ir norėčiau ne narplioti Kavolio teorines konstrukcijas, o 
prakalbinti jas - siekdamas suprasti, kaip ir iš kur jos atsirado, o 
kartu ir mėgindamas atverti tas Kavolio minties implikacijas, kurios 
prašyte prašosi teorinio dialogo ir tolesnio plėtojimo. Sąmoningai 
rėmiausi ne tiek metodologiniais ir išimtinai savajai referentinei gru- 
pei tarptautinėje akademinėje bendrijoje skirtais Kavolio darbais, 
kiek jo „tiltinėmis“ teorinėmis konstrukcijomis bei ta lietuviško ra- 
šytinio palikimo dalimi, kurios buvo skirtos tarpininkauti tarp vaka- 
rietiškos teorinės bei intelektualinės patirties ir lietuviškų sąmonės 
bei egzistencijos realijų. Viliuosi, kad tokia Kavolio darbų atranka 
šiai studijai taip pat pasitarnaus kaip vienas iš interpretacinių rak- 
tų siekiant suprasti jo socialinės ir kultūrinės kritikos ištakas bei 
prasmę. 


Tiesa ir vertybe 


Visų pirma norėčiau apibrėžti pačią visuomenės ir kultūros kriti- 
kos sampratą, kuria remsiuosi šioje analizėje. Jų esama daug ir ga- 
nėtinai įvairių, bet aš anaiptol neketinu visuomenės ir kultūros kriti- 
kos traktuoti tik kaip savotiškos intelektualinės ekstravagancijos, 
obsesyvaus provokatyvumo skatinamo revizionizmo ar apskritai ra- 
dikalių idėjų sklidimo humanitariniuose bei socialiniuose moksluose 
terpės. Iš XX amžiaus pabaigos perspektyvos apie visuomenės ir kul- 
tūros kritiką vertėtų prabilti kaip apie neatsiejamą humanistikos ir 
socialinės analizės aspektą ar net imanentišką komponentą, be kita 
ko, galingai integruojantį abi šias sritis ir tiesiantį metodologinius 
bei interpretacinius tiltus tarp jų. 

Pasiremdamas Louiso Dumont'o teze apie būtinybę sutaikyti tie- 
są ir vertybę (kurias modernybė radikaliai atskyrė ir supriešino — 
tai ypač akivaizdu Kanto filosofijoje, kurioje praraja tarp tiesos ir 

vertybės įgijo savo paradigminę išraišką) moderniojoje simbolinėje 
konfigūracijoje,! drįsčiau teigti, jog humanistikoje ir socialinėje ana- 
lizėje šioji perskyra paprasčiausiai neveikia - ji yra aiškiai dirbtinė 
ir nurodo veikiau į ambicingą modernybės epistemologinę progra- 
mą, o ne į humanitarinių ir socialinių mokslų prigimtį. Juk akivaiz- 
du, kad humanistikos ir socialinės analizės erdvėje už tiesos visada 
slypi vertybė. Maža to - vertybė yra kiekvienos humanitarinių ir 
socialinių mokslų episteminiame lauke besiskleidžiančios interpreta- 
cijos ar analizės Archimedo taškas, nuo kurio(s) tik ir gali prasidėti 
kelias į tiesą. 

Kone kiekvienas socialinės filosofijos, sociologijos, intelekualinės 
istorijos, antropologijos ar literatūros teorijos veikalas, turintis vi- 
suomenės ir/ar kultūros kritikos implikacijų, tampa savotiška jo au- 
toriaus/autorės intelektualinės autobiografijos dalimi, egzistencinės 
ir socialinės patirties žemėlapiu. Kultūros interpretatoriai ir visuo- 
menės analitikai į savo studijų objektą atkeliauja ir jį pasirenka ve- 
dami ir skatinami ne teorinių prielaidų, o vertybinių orientyrų ir 
moralinių pasirinkimų. (Nejaugi įmanoma teoriškai sumodeliuoti ir 
išprotauti pasišventimą, tarkim, viduramžių ar Renesanso kultūros 
studijoms, paprastai tampančioms daugiau ar mažiau įsisąmoninta 
alternatyva bei pamatu nerimą keliančių nūdienos sąmonės ir kul- 
tūros tendencijų kritikai?) Kultūros interpretatorius ir visuomenės 
analitikas neišvengiamai atveria savo socialinę, istorinę, kultūrinę 
1r moralinę vaizduotę, ir tik po to jis/ji gali paleisti į darbą įvairias 
analizės technikas ir apskritai minties technologijas, kurios jau vė- 
liau įvairiose referentinėse grupėse kvalifikuojamos ir įvardijamos 
kaip analitinės prieigos, tyrimų strategijos, perspektyvos, metodai, 
daugiadisciplininės ir tarpdiciplininės studijos etc. 

Vienas iš įdomesnių pavyzdžių šiam teiginiui patvirtinti būtų tas, 
kad kone visi iškiliausi nacionalizmo tyrinėtojai visų pirma siekė 
suvokti savo pačių individualios tapatybės ryšį su kolektyvinėmis 
tapatybėmis tų tautų ir kultūrų, kurias jie/jos laikė savomis. Gerai 
žinoma, kad Anthony D. Smithas ir Ernestas Gellneris siekė įminti 
moderniojo žydų nacionalizmo ir moderniosios Izraelio valstybės 
atsiradimo paslaptį, nors niekada šito nedeklaravo. Suprantama, 
tam prireikė plataus istorinio konteksto ir lyginamosios perspekty- 
vos. Šiuo požiūriu ypatingo dėmesio nusipelno velionio Gellnerio at- 
vejis: į lyginamąsias musulmoniškų visuomenių ir islamo civilizacijos 

studijas jis pasuko vedamas noro suprasti, jo paties terminus var- 
tojant, Didžiosios Tradicijos/aukštosios kultūros ir liaudies kultūros 
konsteliaciją bei jos trapumą (ar, priešingai, tvarumą) žydų istorijoje 
bei judėjiškoje civilizacijoje.ž Tuo anaiptol nenorima susiaurinti šių 
iškilių tyrinėtojų minties diapazono: pakanka paminėti, kad Gell- 
neris, be kita ko, siekė suprasti ir didžiųjų, t.y. šventraštinių ir dokt- 
rininių, religijų santykį su politinės galios sfera, sekuliarizuotos so- 
cialinės tikrovės dinamika, didžiosiomis politinėmis ideologijomis 
ir net ideokratinėmis bendruomenėmis (pradedant islamiškuoju 
Umzna principu ir baigiant komunizmo politine praktika). 

Tad pats studijų objekto pasirinkimas, lygiai kaip ir savo indivi- 
dualios tapatybės bei patirties primąstymas prie analizuojamos vi- 
suomenės ar interpretuojamos jos kultūros,* didele dalimi yra sąly- 
gotas moralinės laikysenos ir vertybinio veiksmo. Niekas daugiau, 
o tik kultūros interpretatorius ar visuomenės analitiko subtilumas 
ir meistrystė gali paslėpti mokslinio veikalo autoriaus ištikimybę 
vienai ar kitai kultūrinei tradicijai, jo/jos vertybinę orientaciją bei 
politines ir ideologines preferencijas, jų nedeklaruojant ir ištirpdant 
jas tiksliose formuluotėse bei skaidrioje veikalo kompozicijoje. Kaip 
yra pastebėjęs Kavolis, galima (ir, ko gero, neišvengiama) vadovautis 
ideologija ir apskritai vertybių sistema formuluojant klausimus, bet 
tik ne atsakant į juos. 

Šiame kontekste Kavolis iškyla kaip vienas iš tų vientisų XX am- 
žiaus socialinių ir kultūrinių kritikų, kurių kritinė mintis plaukė iš 
disciplinos, metodo ir tyrimų objekto pasirinkimo, viena vertus, ir 
kurių atliekama socialinės tikrovės teorinė rekonstrukcija ar apskri- 
tai pasaulio konceptualizacija buvo nuolatos stimuliuojama aistrin- 
go noro ne tik teoriškai modeliuoti, narplioti ir aiškinti tą tikrovę, 
bet ir aktyviai dalyvauti joje, kita vertus. (Šioje vietoje pridurčiau — 
ne tik aktyviai dalyvauti socialinėje tikrovėje ir konceptualizuoti ją, 
bet ir sąmoningai įsipareigoti vienai iš jos reprezentacijų, t.y. vienai 
kultūrai, kurioje galėtų ir turetų telktis universali, bendražmogiška 
patirtis.) 

Kavolio socialinė ir kultūrinė kritika tiesiogiai siejasi ir su meto- 
dologijomis, kurias jis plėtojo bei pripildė naujos intelektualinės gy- 
vybės: civilizacine analize (ji leido atverti tuos žmogiškojo kūrybin- 
gumo ir tiesiog žmoniškumo aspektus, kuriuos vienos civilizacijos 
išplėtoja, o kitos užslopina —- pasitikėjimą individualiu protu ir 

sąžine, žmogiško solidarumo jausmą, socialinį ir moralinį jautrumą, 
intelektualinę empatiją) ir sąmoningumo istorija (pastaroji leidžia 
aiškintis ne tik idėjų kompleksų ar sąmonės tendencijų kaitą, bet ir 
simbolinių reikšmių struktūrų dinamiką savęs ir kitų supratimo is- 
torijoje).* 

Drįsčiau kategoriškai teigti, jog kultūros interpretatorius ir visuo- 
menės analitikas yra tiesiog pasmerktas (jau vien dėl savo discipli- 
ninio pasirinkimo bei teorinio apsisprendimo, kuris sykiu yra ir mo- 
ralinis pasirinkimas bei egzistencinis apsisprendimas) visuomenės ir 
kultūros kritikai: jei ji/ji nusišalina nuo socialinės ir kultūrinės kri- 
tikos, problema greičiausiai slypi ne teorijoje, o vertybėse. Visuo- 
menės ir/ar kultūros pasirinkimas savųjų studijų lauku bei objektu 
tyrinėtoją ne tik įgalina analizuoti žmogiškąją realybę bei dalyvauti 
simboliniame jos koregavime, bet ir paskatina kritinę refleksiją bei 
kritinio (savi)identifikavimo galią. Jei tai neįvyksta, belieka kons- 
tatuoti, kad problema veikiausiai glūdi arba stipriai segmentuotoje, 
bet kokį rišlumą ir integralumą praradusioje sąmonėje, arba šizoi- 
diškame tiesos ir vertybės išsiskyrime. 


Liberalizmas versus nacionalizmas: 
tiltai tarp moralinių kultūrų 


Viena iš aštresnių įtampų, kurią Kavolis jautriai užčiuopė ir kurią 
galima atsekti jo lietuviškuose darbuose, - tai įtampa tarp dekla- 
ruoto liberalizmo ir autentiškai liberalios laikysenos. Įdomu, kad 
1963 metais Santaros-Šviesos suvažiavime skaitytoje paskaitoje 
„Šiandieninė pažangumo reikšmė“ Kavolis liberalu apibūdino tokios 
laikysenos žmogų: 


Mes spontaniškai jaučiame, kad liberalu negalima laikyti to, kuris, save 
liberalu tituluodamas, kovojo už diskusijų laisvės suvaržymą, padėdamas 
sukurti visuomenėje atmosferą, kurioje baugu turėti nekonformistinę nuo- 
monę. Liberaliu žmogumi laikome tą, kuris, nepaisant, kokios jo ideologinės 
pažiūros ir politinis blokas, kovoja už varžtų mažinimą savo gyvenamojoje 
aplinkoje ir pasaulyje apskritai. Šia prasme, be abejo, liberalesni yra Jonas 
XXIII ir Povilas VI, kurie stengėsi mažinti savo institucijoje egzistuojančius 
varžtus, negu tie, kurie, mėgindami būti laisvės kovos popiežiais, tepasidaro 
antikomunizmo politrukais.? 

Sykiu jis priduria, jog liberalumas gali būti ir ribotas (Lietuviškojo 
liberalizzmo redaktorius ir įkvėpėjas kaip niekas kitas aštriai ir kon- 
ceptualiai kritikavo liberalizmo hipertrofijas bei seklumo apraiškas, 
o kartu ir puikiai suvokė jo ribas): „Gali kai kuriais atvejais libe- 
ralumas būti nepažangus: kai duodama daugiau laisvės vaikams, 
negu jie pajėgia apvaldyti; kai daugiau rūpinamasi nusikaltėlių tei- 
sėmis negu jų aukų apsauga. Tačiau ir tais atvejais, kai liberalumas 
savo pasėkomis nepažangus, jis aptariamas ne kuriuo abstrakčiu 
principu, bet varžtų mažinimo pastanga.““ 

Kita įtampa (beje, bene pati aštriausia ir intelektualine prasme 
dramatiškiausia), daug kartų svarstyta ir teoriškai išskleista Kavolio 
darbuose, - tai įtampa tarp liberalizmo ir nacionalizmo. Šioji įtampa 
Kavoliui buvo svarbi ne tik todėl, kad lietuviškasis liberalizmas tu- 
rėjo būti kažkaip kontekstualizuotas moderniojoje lietuvių kultūroje 
(kitaip tariant, sutaikytas su nacionalizmu ir kultūriškai asimiliuo- 
tas), bet ir todel, kad Lietuvoje nacionalizmas niekada neturėjo ir 
nesusikūrė tokio teorinio bei apskritai intelektualinio konteksto, ko- 
kį jis turėjo daugelyje kitų Europos šalių ir kultūrų. 

Kita vertus, atsakingo, t.y. moraliai įsipareigojusio, individualiz- 
mo teoretikui buvo akivaizdu, kad liberalizmas ir nacionalizmas yra 
ne tik sutaikomi ir suderinami, bet ir vienas kitą papildantys reiš- 
kiniai (ypač individualios ir kolektyvinės tapatybių jungties plot- 
mėje). Kad ir kaip būtų, elitinis ir, galima sakyti, net aristokratiškas 
XIX amžiaus pirmosios pusės nacionalizmas - vadinamojo tautų 
pavasario nacionalizmas, išsiskleidęs Adomo Mickevičiaus ir Giu- 
seppės Mazzini vizijose bei laisvės kovose, - XIX amžiaus antrojoje 
pusėje ir ypač XX amžiuje akivaizdžiai sumasiškėjo ir sudoktrinėjo. 
Tautų pavasario nacionalizmas, Kito laisvę branginęs ir vertinęs nė 
kiek ne mažiau nei savo, Kavolio ne kartą buvo kvalifikuotas ir ap- 
tartas kaip pats tikriausias liberalusis nacionalizmas, vėliau savo 
vietą užleidęs moralinio provincializmo kupinam ekskliuzyviam, su- 
doktrinintam nacionalizmui. Savo 1978 metų Santaros-Šviesos su- 
važiavimo paskaitoje „Moralinės kultūros: žemėlapiai, trajektorijos, 
įtampos“ Kavolis pažymi: 

Nacionalistinės kultūros pavojus yra moralinis provincializmas. [Šioje 
vietoje analizuojama nacionalistinė moralinė kultūra, - L.D.| Nacionaliz- 


mas, kaip pastebėjo John Stuart Mill, daro žmones indiferentiškus teisėms 
ir interesams „bet kurios žmonijos dalies, išskyrus tą, kuri vadinasi tuo pačiu 

vardu ir kalba ta pačia kalba, kaip ir jie“. Ne visada nacionalistinė kultūra 
yra buvusi provinciali. XIX amžiaus pirmosios pusės Europa buvo pilna 
liberalių nacionalistų, tikėjusių, kad visų tautų išsilaisvinimo kova yra ben- 
dra ir kad vienos tautos patriotas privalo padėti ir kitoms tautoms. Taip, 
kiek vėliau, Basanavičius dalyvavo bulgarų demokratų sąjūdyje, o Georg 
Julius Justas Sauerwein parašė „Lietuviai esame mes gimę“ (ir berods kitą 
tos giesmės versiją sorbams). Tačiau apskritai XIX amžiaus antroje pusėje 
nacionalizmas, iš dalies socialinio darvinizmo įtakoje, pasitraukė nuo visų 
nacionalistų brolybės sampratos į siaurai suvoktą, ekskliuzyvų („zoologi- 
nį“) savo tautinių interesų gynimą bet kuriomis priemonėmis, „supri- 
mityvėjo“. (Daug kur nevakarietiškuose kraštuose, pvz., Indijoje, nacio- 
nalizmas XX amžiuje pakartojo šią seką; gal tad ji laikytina natūralia 
nacionalistinių sąjūdžių evoliucijos dalimi - jų sumasėjimo pasėka?) Eks- 
kliuzyvusis nacionalizmas aštriausiai kertasi su liberaline kultūra, kuri yra 
iš principo moraliai universalistinė. (Racionalistinėje liberalinės moralybės 
versijoje: visi turi lygias teises, romantiškoje liberalinės moralybės versijoje: 
visų skausmas lygiai skauda.)' 


Kaip ir kodėl Kavolio minties universume iškilo tokios teorinės ir 
ideologinės įtampos židinys (beje, akivaizdus ne tik lietuvių, bet ir 
anglų kalba parašytose jo studijose)? Priežastis, manyčiau, gan pa- 
prasta: būdamas prisiekęs liberalizmo tyrinėtojas, teoretikas ir net 
ideologas, jis puikiai suprato, kad Johno Stuarto Millo tipo libera- 
Lizmo, t.y. klasikinės anglosaksiškosios jo versijos, Lietuvoje niekada 
nebuvo ir, ko gero, negalėjo būti. Pastangos žūtbūt jį aptikti ar įpiršti 
būtų reiškusios ne ką kita, o Lietuvos istorijos perrašymą ir lietuviš- 
kosios sąmonės prievartavimą. Politinio liberalizmo ištakos ir jų is- 
torinis bei sociokultūrinis kontekstas, prasidedantis nuo savivaldžių 
miestų atsiradimo viduramžių Vakarų Europoje ir besidriekiantis per 
puritoniškąją revoliuciją Anglijoje 19 XIX amžiaus anglų intelektua- 
linę kultūrą, yra specifinis angloamerikietiškojo Vakarų civilizacijos 
varianto fenomenas“. (Vienintelė politinio liberalizmo prielaida ir 
viena iš jo istorinių ištakų, kurią iš tikro galima aptikti XVI ir XVII 
amžių Lietuvos istorijoje, - tai aristokratiškas liberalizmo paveldas 
ir politinės bei religinės tolerancijos blyksniai, kuriuos Kavolis 
kruopščiai studijavo ir kuriais atvirai žavėjosi renesansinę ir baro- 
kinę Lietuvą laikydamas prarastuoju aukso amžiumi.) 

Vadinasi, reikėjo ieškoti to, ką pats Kavolis yra pavadinęs atsi- 
šaukiančiomis tendencijomis sąmonėje, kultūroje ir istorijoje. Kitaip 
tariant, reikėjo aptikti tokią nišą lietuvių sąmoningumo struktūroje 
ir istorijoje, kurioje įmanoma identifikuoti liberalizmo pradus, o 

sykiu ir dialogui atviras, atsiliepiančias sąmonės ir mąstymo ten- 
dencijas bei moralines laikysenas. Būtent taip ir buvo sukonstruota 
kultūrinio liberalizmo sąvoka, leidusi Kavoliui ne tik kultūriškai 
„asimiliuoti“ liberalizmą, t.y. pamėginti jį sutaikyti su moderniosios 
Lietuvos kultūrine tradicija (kurios kontekste, žinia, lietuviškojo są- 
moningumo santykis su liberalizmu yra ganėtinai ambivalentiškas 
ir problemiškas: pakanka paminėti Lietuvoje giliai įsišaknijusį ir tokį 
dažną liberalizmo tapatinimą su agnosticizmu ar net ateizmu ir kai- 
ruoliškomis politinėmis laikysenomis), bet ir išplėsti pačią libera- 
lizmo sąvoką iki savarankiškos moralinės kultūros ir net sąmonin- 
gumo paradigmos. Ne veltui apie nacionalistinę moralinę kultūrą, 
lyginamą su liberaline ir romantine moralinėmis kultūromis, Kavolis 
prabyla iš plačios lyginamosios istorinės perspektyvos: 


Šio tipo moralinė kultūra turi gilias istorines šaknis; ankstyvesnių, prieš- 
modernių jos pavidalų galima rasti ir žydų, ir kinų tradicijose. Šios tradicijos 
tačiau buvo „etnocentriškos“, visą pasaulio dorybę regėjusios sukauptą vien 
savoje bendruomenėje. Šiandieninis nacionalizmas, sakoma, savo bran- 
džiausiose apraiškose yra tapęs „policentrišku“, siekiančiu, kad savoji tauta 
normaliai ir lygiomis teisėmis dalyvautų visų kitų tautų koncerte, iš jų lygiai 
vertingų kultūrų, kada reikia, ir pasimokindama, ir pasiskolindama.? Na- 
cionalistinės kultūros simbolinė arena - istorijos pasikartojimo ritualas, ar 
tai būtų nuolatinis žygis atkariauti Elsassą, ar Gandhi taikingo neklusnumo 
demonstracijos. Nacionalistų ir prakalbos - amžinas kartojimasis.!? 


Suprasdamas, kad Vidurio ir Rytų Europos politinėje istorijoje libe- 
ralizmo ištakų ar bent jau apraiškų surasti labai nelengva, Kavolis pa- 
mėgino identifikuoti ir analizuoti tiek pavienes liberalias laikysenas, 
tiek patį liberalumo elementą Lietuvos tautinio atgimimo (gal tiksliau 
būtų pasakyti - moderniosios lietuvių tautos ir kultūros susiforma- 
vimo) istorijoje. Varpininkų ir aušrininkų idėjas ar, tarkim, Vinco 
Kudirkos, Jono Basanavičiaus ir Jono Šliūpo laikysenas kvalifikuo- 
damas kaip liberalias, jis darė aiškią perskyrą tarp konservatyvaus ir 
liberalaus nacionalizmo. Tokiu būdu Kavolis ne tik tiesė teorinius ir 
apskritai intelektualinius tiltus tarp nacionalistinės ir liberaliosios mo- 
ralinių kultūrų (nei politikos teorijoje, nei politinėje praktikoje tokios 
pastangos nebūtų vaisingos), bet ir mažino prarają tarp savo paties 
sąvokų tinklo bei interpretacinio žodyno (suformuotų Vakarų Euro- 
pos ir Šiaurės Amerikos socialinių mokslų ir humanistikos) - iš vienos 
pusės, ir nūdienos lietuviškosios sąmonės bei kultūros realijų - iš kitos. 

Savo lyginamosiose civilizacijų studijose jis įspūdingai konteks- 
tualizavo kultūrinį liberalizmą, jo apraiškų ir pėdsakų aptikdamas 
ir japonų Heian eros aristokratinėje kultūroje, ir kinų neokonfu- 
cianistų moralinėse laikysenose, ir net ankstyvojo islamo įjtibad 
principe, skelbusiame, jog galima naudotis individualiu protu ir in- 
dividualia intuicija interpretuojant islamo įstatymus bei reikšmių 
konsteliacijas.'! Kavolis buvo tikras, kad kultūrinis liberalizmas tiek 
Vakaruose, tiek ir nevakarietiškose civilizacijose skleidžiasi kaip uni- 
versalus žmogiškosios patirties elementas, nors išplėtotą politinį li- 
beralizmą jis laikė Vakarų civilizacijos savastimi. (Kitaip tariant, jo 
minties implikacija būtų ta, kad kultūrinis liberalizmas turi savo 
šansą ir ten, kur jokių galimybių skleistis istoriškai neturėjo ir neturi 
politinis liberalizmas.) 

Kad ir kaip būtų, lankstus ir diferencijuotas žvilgsnis į naciona- 
lizmą (be kurio nebūtų įmanoma ne tik atlikti aiškią perskyrą tarp 
herderiškos nacionalizmo paradigmos, t.y. liberalaus nacionalizmo 
par excellence, ir Action Francgaise tipo reakcingo, radikalaus ir in- 
tegralaus nacionalizmo, bet ir suvokti moderniųjų Vidurio ir Rytų 
Europos tautų susiformavimo procesą) Kavoliui anaiptol netrukdė 
aiškiai suvokti visas jo aukštumas ir seklumas: 


Laisvo apsisprendimo svertais liberalai vertina ir nacionalizmą. Kiek tau- 
ta išreiškia jos narių apsisprendimą šitaip, o ne kitaip save suvokti, - tiek 
ginamos jos teisės į politinę ir kultūrinę nepriklausomybę. Bet jeigu užsi- 
mojama autoritetingai nustatyti, kas tautai priklauso ar nepriklauso, ką 
tautos nariai turi ar ko negali rasti savo sieloje, ir paneigti normalias žmo- 
gaus teises tai tautai nepriklausantiems ar nenorintiems priklausyti, — libe- 
ralai gins individų teises ir visų pirma teisę apsispręsti, kaip būti žmogumi. 
Kolektyvas gerbtinas tik tiek, kiek jis gerbia individus, jų proto, sąžinės, 
gyvenimo įvairovę. Liberalinėje demokratijoje priimtinas tik pliuralistinis, 
etniškai neribotas, o ne asimiliacinis, „etniškumą valantis“ nacionalizmas.'? 


Bet ir tiesdamas tiltus tarp lietuviškosios sąmonės, kaip vienos iš 
nacionalistinės moralinės kultūros apraiškų bei mediumų ir libera- 
liosios moralinės kultūros, Kavolis liko ištikimas kritinės savireflek- 
sijos principui. Kaip niekas kitas, Kavolis jautė liberalizmo ribas ir 
siekė jį įkomponuoti į daugiadimensišką, vidinio komplementarumo 
saitais saistomą pasaulio interpretavimo bei artikuliavimo struktūrą. 
Ir kaip viena iš moderniųjų moralinių kultūrų, ir kaip viena iš pa- 
matinių moderniojo pasaulio politinių ideologijų, liberalizmas tėra 

vienas būdas suvokti socialinę realybę ir žmogiškąjį individą joje, 
viena iš daugelio galimybių aprašyti žmogaus socialinę ir egzisten- 
cinę patirtį. Būdamas vakarietiškojo racionalizmo vedinys (sykiu 
neatsiejamas ir nuo britiškosios empirizmo bei common sense tra- 
dicijos), liberalizmas iš akių išleido ne vieną žmogiškosios patirties 
aspektą, kuris taip ir liko anapus liberaliosios racionalistinės mo- 
ralinės kultūros ribų, bet buvo jautriai užčiuoptas kitų moderniųjų 
dorovinimo tipų ir moralinių kultūrų. 

Vienas iš liberalizmo politinės filosofijos ir liberaliosios moralinės 
kultūros paradoksų būtų tas, kad klasikinė anglosaksiškoji libera- 
lizmo versija, t.y. Millo tipo XIX amžiaus liberalizmas, buvo stebė- 
tinai nejautrus tautų formavimosi procesui, o ypač - kultūrinei ir 
moralinei šio proceso dimensijoms. Tai kelia nuostabą jau vien todėl, 
kad ne kas kitas, o tas pats liberalizmas yra sukonstravęs politinės 
tautos sąvoką, o sykiu ir iškėlęs ją kaip politinę ir teisinę idėją. Poli- 
tinės tautos sampratai pamatus paklojo prancūzų švietėjai (šiuo po- 
žiūriu verti paminėjimo kone visi /es pbilosopbes, bet ypač išskirtini 
tokie lygybės ir tolerancijos teoretikai, kaip Montesguieu, Condor- 
cet, Helvėtius ir Bayle'is) 1 XVIII amžiaus anglų bei amerikiečių 
politiniai mąstytojai (tarp kurių iškili vieta neabejotinai tenka ir an- 
trajam JAV prezidentui Thomui Jeffersonui - vienam iš Kavoliui itin 
1mponavusių Vakarų istorinės ir politinės dramos veikėjų). 

Tad nuostabą kelia XIX amžiaus liberalizmo atsietumas ir nepri- 
silytėjimas prie tų dramų, aistrų ir pasijų, kurios buvo užvaldžiusios 
gerą pusę Europos. Greičiausiai todėl Kavolis savo darbuose ir užsi- 
mena apie liberalizmo nepajėgumą įžvelgti daugelį vidinių dramų, 
sentimentų struktūrų ir moralinių laikysenų, kurios neretai esti itin 
svarbios tiek pavienio individo, tiek visuomenės gyvenime. Kavolio 
pastebėjimu, moralinės kultūros ir laikysenos plotmėje liberalizmas 
nuveikė labai daug iškeldamas individualaus proto ir sąžinės prin- 
cipus. Bene svarbiausia būtų tai, kad liberalioji moralinė kultūra 
paskatino susiformavimą laisvo žmogaus, pajėgiančio savo protu bei 
sąžine apsispręsti ir kritikuoti save ir tą visuomenę bei kultūrą, ku- 
rias jis/ji laiko savomis. 

(Idant nenusikalsčiau tiesai ir nenutylėčiau svarbaus dalyko, sku- 
bu pridurti, jog nacionalistinė moralinė kultūra padarė taip pat subs- 
tancialų įnašą į visuomenės ir kultūros kritiką: ne kur kitur, o joje 
randasi sociali, įsipareigojusi ir angažuota socialine/kultūrinė kritika, 

kadangi nacionalistinis dorovinimo tipas - veikiausiai nacionalizmui 
imanentiškų visuotinės brolybės ir moralinio egalitarizmo dėka — 
paskatino istoriškai beprecedentinį socialinį intymumą tarp pavienio 
individo ir jo/jos įsivaizduojamos ar realios bendruomenes. Tai labai 
svarbus momentas šioje analizėje, todėl aš prie jo netrukus sugrįšiu.) 

Konstatuodamas liberaliosios moralinės kultūros trūkumus ir jos 
nepakankamumą siekiant aprėpti visą moderniosios sąmonės ir kul- 
tūros formų įvairovę, Kavolis pastebi: 


Pati liberalinė kultūra nepakankamai apima žmogaus esmės ir jo santykio 
su savo aplinka visumą. XIX amžiaus tipo liberalinė kultūra rimtais dalykais 
nelaikė nei gamtos, nei radikalaus blogio, nei tautinių kultūrų skirtingumų, 
nei pasąmoninės žmogiškųjų pergyvenimų sferos ir jos reikalavimų. Ji kaž- 
kaip neapčiuopė emocinių tarpusavio priklausomybių, savaime išaugančių, 
niekad žodžiais neaptariamų solidarumų, Seelengemeinscbaften.“ 


Bet kartu Kavoliui jokių abejonių nekėlė liberaliosios moralinės 
kultūros fundamentalus patikimumas kuriant atsvarą toms negaty- 
vioms kitų moralinių kultūrų tendencijoms, kurias jis įvardijo kaip 
moralinį provincializmą, bažnytinį imperializmą, asketinį revoliu- 
cionizmą ir neatsakingą determinizmą;!“ neabejojo jis ir tuo, jog „li- 
beralinė kultūra išryškina vieną iš esminių žmogaus elementų, kurį 
kitos moralinės kultūros užslopina: jo pajėgumą racionaliai spręsti 
ir spręsti apie viską savo protu, savo sąžine, pripažįstant kitų teisę 
prieiti prie kitokių išvadų ir jo pareigą šias sprendimo galias nuolat 
tobulinti, nes problemos, su kuriomis susiduriama žmogui bręstant 
1r civilizacijai vystantis, darosi vis komplikuotesnės“.!? 

Kad ir kaip būtų, liberalioji moralinė kultūra Kavolio teorinėje 
vizijoje realią teorinę ir moralinę vertę įgyja tik dialogo ar net poli- 
logo su kitomis - tiek klasikinėmis, tiek moderniosiomis - moralinė- 
mis kultūromis situacijoje. (Tą patį interpretacinį polilogo principą 
bei moralinį argumentą jis taikė ir visam savo lyginamųjų civiliza- 
cijos studijų modeliui: nėra ir negali būti savipakankamų civilizacijų, 
kadangi vienose iš jų neišvengiamai telkiasi ir yra išplėtota kažkas, 
ką kitos yra užslopinusios. Taip lyginamosios civilizacijų studijos 
sutampa su visuomenės ir kultūros kritika; bet apie tai - kiek vėliau.) 

Štai iš kokio teorinio konteksto bei probleminio židinio atkeliauja 
dalyvavimo keliose moralinėse kultūrose, t.y. vienos, laisvai ir są- 
moningai pasirinktos kultūros nuolatinio kritinio apklausinėjimo ar 
net simbolinio jos koregavimo lyginamojoje perspektyvoje, idėja. 

Beje, iš čia ir civilizacijų komplementarumo idėja, už kurios slypi ne 
tik civilizacijų teoretiko teorinės prielaidos ir darbinės hipotezės, bet 
ir jo sąžinės trajektorijos bei inter- ir transcivilizacinė empatija. Va- 
dinasi, dalyvavimas keliose moralinėse kultūrose, o sykiu ir jų tyri- 
nėjimas (t.y. individualaus dalyvavimo refleksija, save primąstant ir 
kontekstualizuojant keliose moralinėse kultūrose ir jų logikose) tam- 
pa paties tyrinėtojo moralinės biografijos dalimi - jis/ji atsiduria jo/ 
jos tyrinėjamų kitų individų istorinėje galerijoje bei jų moralinių 
biografijų archyve. 

Apie moralines kultūras, jų kontrastingas logikas ir būtinybę tiesti 
tiltus tarp jų Kavolis yra išskleidęs ir tokią hipotetinę tezę: 


Moralinės kultūros turi skirtingas, viena kitai prieštaraujančias logikas. 
Galvojimas tų, kurie iškart dalyvauja keliose moralinėse kultūrose (t.y. gal- 
vojimas tų, kurie galvoja iš šiandieninio žmogaus egzistencinės situacijos 
vidaus), turėtų remtis aiškiu supratimu, kokie nepašalinami konfliktai eg- 
zistuoja tarp šių kultūrų ir kaip apsisprendžiama su tais konfliktais gyventi: 
kokius statyti tiltus ir kokias bedugnes (ar kvalitatyvines klampynes) priimti 
savo likimu. Viena iš šiandieninių liberalinės kultūros Vakaruose įtampų: 
ar galimas racionalus viešasis gyvenimas, kai intymioji kultūra yra roman- 
tiška anarchistinė, ar reikia ieškoti bendro pagrindo šioms išsiskyrusioms 
moderniosios egzistencijos sferoms? Ir jei ieškoti bendro pagrindo, tai ar 
sugrįžtant į kokią nors tradicinę transcendencijos sampratą, ar žengiant prie- 
kin į žmonijos patirties visumą kaip bendrąją jungtį tarp to, ką modernybė 
išskyrė?!6 


Šioje vietoje siūloma itin vaisinga teorinė alternatyva, nors ji ir 
formuluojama kaip atvirų klausimų grandinė. Kaip reaguoti į mo- 
dernybės iššūkį ir kaip jį priimti? Akivaizdu, kad postmodernizmas — 
kad ir koks įtakingas ir giliai įsišaknijęs nūdienos socialiniuose 
moksluose bei humanistikoje jis būtų - tėra tik vienas iš galimų at- 
sakų į šią fundamentalią teorinę alternatyvą ir sykiu egzistencinę 
dilemą.) Kaip sutaikyti ir nutiesti tiltus tarp to, ką modernybė ne- 
gailestingai išskyrė: tarp tiesos ir vertybės; racionalumo ir emocinio 
intymumo; ekspertizės ir jautrumo; hierarhijos ir lygybės/indivi- 
dualizmo; tradicijos ir inovacijos; klasikinio kanono ir nevaržomo 
kūrybinio eksperimento; metafizikos ir fenomenalistinio mokslo; pa- 
skiro individo ir bendruomenės; pagaliau tarp pavienės bendruo- 
menės ir universalaus žmoniškumo? 

Vienas iš galimų kelių būtų sugrįžimas prie metafizikos ir religijos 
(kitaip tariant, to, ką Kavolis įvardija kaip tradicinę transcendencijos 

sampratą) - fenomenų, kuriuos modernybė vertybiškai neutralizavo, 
netgi sureliatyvino ir patalpino nūdienos sąmonės bei egzistencijos 
paraštėje. Kitas kelias (būtent jį ir implikuoja Kavolio minties sek- 
vencija ir episteminė programa) būtų veikiau mėginimas analitiškai 
aprėpti ir vertybiškai apglobti bei įprasminti žmonijos patirties vi- 
sumą - lyginamųjų civilizacijų studijų dėka paleidžiant į darbą civi- 
lizacinės analizės ir sąmoningumo istorijos metodologijas ir tokiu 
būdu lyginamojoje perspektyvoje atidengiant simbolinių reikšmių 
tėkmę istorijoje, sąmonės ir reikšmių struktūrų pokyčius Vakaruose 
ir nevakarietiškose civilizacijose. 

Modernybė su žmogišku veidu - šis Kavolio nukaltas terminas 
tampa nuoroda į būtinybę intelektualiai jautrių socialinės analizės 
bei kultūros interpretacijos, sutampančių su socialine ir kultūrine 
kritika jau vien todėl, kad, viena vertus, čia aiškiai suvokiama nuo- 
latinė įtampa tarp yra ir turi būti dimensijų, ir, kita vertus, todėl, 
kad tiesa ir vertybė niekada negali atsiverti ir telktis kultūroje ar net 
civilizacijoje. Tiesa ir vertybė veriasi tik tol ir tik tada, kol lygini 
skirtingus, bet vienas kitą papildančius savęs supratimo modelius, 
ir kada save mėgini suvokti per Kitą. 

Būdamas moderniųjų sociologinių diciplinų atstovas (civilizacijų 
teoretikas ir kultūros sociologas, atradęs net tokią sociologinę dis- 
cipliną kaip dailės sociologija), Kavolis vis dėlto nebuvo linkęs per- 
nelyg sureikšminti Vakarų mokslo ir vakarietiškos intelektualinės 
patirties. Jį domino ne tik Vakarų civilizacijos „pergalės ir atsitrau- 
kimai“ (šį terminą Kavolis pasiskolino iš Erico Voegelino istorijos 
filosofijos,!? nors su pačia Voegelino minties slinktimi ir jo istorijos 
teorija Kavolis nesutiko), t.y. ne tik jos kultūriniai pasiekimai, krizės 
ir klystkeliai, bet ir galimybė kontekstualizuoti pačius Vakarus suvo- 
kiant juos, paties Kavolio terminą pavartojant, savęs-ir-civilizacijos 
1diomoje. 

Negi įmanoma adekvačiai suvokti ir teoriškai iki galo išskleisti 
Vakarų civilizaciją tik moderniosios idėjų ir vertybių konfigūracijos, 
t.y. pačių Vakarų ir ypač moderniojo Vakarų civilizacinio varianto, 
kontekste? Todėl šioje vietoje galima lengvai atmesti iliuziją, kad 
lyginamųjų civilizacijos studijų, ir ypač nevakarietiškų civilizacijų 
studijavimo, skatinimas Kavoliui tebuvo politinio korektiškumo 
doktrinos įgyvendinimo galimybė ir individualios sąžinės aktas. 
(Nors intelektualinė sąžinė, kaip transcivilizacinės empatijos ir 

apskritai intelektualinio jautrumo sąlyga, ne tik Kavoliui, bet ir Ben- 
jaminui Nelsonui, jo pirmtakui bei bendražygiui lyginamųjų studijų 
baruose, buvo tapusi viena iš atraminių kategorijų civilizacijų ana- 
lizės plotmėje.'* Tai buvo veikiau kelias į savęs paties supratimą, 
vėlgi savęs-ir-civilizacijos idiomoje - galimybė savąsias studijas pa- 
versti savo intelektualine ir moraline autobiografija. 

Kad ir kaip būtų, negalima išleisti iš akių fakto, kad Kavolis, bū- 
damas rimtas modernizacijos teoretikas, modernybę suvokė ir anali- 
zavo visoje jos formų ir nacionalinių variantų įvairovėje. Žvelgda- 
mas į konkrečios visuomenės (neretai ir Lietuvos) antimodernistines 
laikysenas, sąmonės tendencijas ar apskritai įstrigusią modernizaciją 
kaip į neišvengiamas modernizacijos proceso apraiškas, jis labai pla- 
čiai suvokė modernybę vengdamas bet kokių perdėtai apibendri- 
nančių schemų ar redukuojančių modelių. Pavyzdžiui, viena iš pačių 
įdomiausių (bent jau šių eilučių autoriui) jo modernizacijos kon- 
cepcijos implikacijų yra teiginys, jog tik modernybė atranda tradici- 
ją - mes paprasčiausiai neturime kitos galimybės artikuliuoti tra- 
diciją, o tik istorinę sąmonę ir jos organizuojamą referentinę sistemą. 
Akivaizdu, kad istorinė sąmonė yra kone pati modernybės šerdis. 
Vadinasi, patinka tai tradicionalistams ar ne, bet jų laikysenos tėra 
viso labo modernybės inversija: kitokių rėmų ar sąvokų tinklo, ku- 
riuose būtų galima suvokti tradiciją, tradicines kultūras ar net iki- 
moderniąsias civilizacijas, tiesiog nėra. 

Bene geriausiai šioji tezė buvo išskleista Kavolio studijoje „Civi- 
lizacinės paradigmos nūdienos sociologijoje: Dumont'as versus 
Eisenstadtas“. Pastebėjęs, jog Dumont'as modernybę kritikuoja iš 
ikimodernybės perspektyvos (lygiai kaip ir vakarietišką individua- 
lizmą - iš paradigminės hierarchijos, t.y. Indijos kastų sistemos, po- 
zicijų), Kavolis siūlo priešingą artikuliacijos galimybę - suvokti 
ikimodernybę iš modernybės perspektyvos, laikant savaime supran- 
tamu tą faktą, kad modernybė skleidžiasi per daugybę kultūriškai 
įvairių ir skirtingų formų."? 

Bet Kavolio socialinės ir kultūrinės kritikos diskursyvinis žemė- 
lapis, lygiai kaip ir jo intelektualinis portretas plačiąja prasme, būtų 
tikrai nepilnas, jei mes nutylėtume dar vieną itin svarbų jo asmeny- 
bės ir veiklos aspektą. Kavolis, regis, niekada nebuvo atsijęs, t.y. ka- 
binetinis, akademinis profesionalas, gyvenantis tik mokslinių refe- 
rencijų rate ir siaurame akademinių ryšių pasaulėlyje. Turiu omenyje 

ne tik Kavolio pasišventimą ir visiškai laisvą bei sąmoningą įsipa- 
reigojimą lietuvių kultūrai, bet ir jo poreikį aktyviai dalyvauti gyve- 
nime tos visuomenės ir kultūros, kurias jis identifikavo ir pasirinko 
kaip savas. Maža to - šioje vietoje paminėtina ir Kavolio ambicija 
koreguoti sau artimą tikrovę, daryti jai apčiuopiamą įtaką. 

Kitaip tariant, jam reikėjo ne tik kultūros teorijos, bet ir dina- 
miškos jos praktikos, į kurią su visa savo interpretacine galia bei 
masyviu teoriniu instrumentarijumi būtų galėjęs prasmingai įsiterpti 
jis pats. Galiausiai jam visada buvo labai svarbu ne tik turėti savo 
referentinę grupę (tokio rango mokslininkui kaip jis buvo nepaly- 
ginamai lengviau ir natūraliau savo pastovią referentinę grupę turėti 
JAV ir Vakarų Europoje, užuot atkakliai ir skausmingai ją kūrus 
Lietuvoje), bet ir formuoti intelektualiai bei emociškai intymių žmo- 
giškų ryšių ansamblį. Kaip kultūros teoretikas jis nesitenkino vien 
teorinėmis konstrukcijomis ir siekė patirti kultūros sklaidą bei dina- 
miką iš vidaus (idant būtų galima savojoje kultūroje atsekti teoriškai 
sumodeliuotas ir rekonstruotas universalios žmogiškosios patirties 
formas, sykiu koreguojant šį procesą ir kritikuojant įvairius kliuvinius 
jo kelyje, t.y. dalyvaujant savosios kultūros kasdienybės realybėje). 
Lygiai taip pat ir kaip sociologas jis nesitenkino vien socialine analize: 
Kavolis siekė aktyviai dalyvauti ir pačios socialinės realybės kons- 
travimo procese, kritiškai tikrindamas, ar jo pasirinktoji bei daugelį 
metų įsivaizduotoji bendruomenė virsta visuomene par excellence (t.y. 
ne aritmetine žmogiškų individų suma, o bendru žodynu ir save akty- 
vizuojančia susitarimo bei pasitikėjimo galia - visuomene kaip viešąja 
erdve ir save kritiškai apklausinėjančiu diskursu). 

Šiuo požiūriu Kavolis iškyla kaip kone paradigminis intelektualas 
(savo laikysena ir gyvenimu jis galėtų kuo puikiausiai iliustruoti nū- 
dienos studijose apie intelektualus vyraujančią intelektualų, kaip 
sąmoningumo agentūros, sampratą). Kavolis buvo intelektualas per 
definitionem, sąjūdžio žmogus, kuriam jo grupė buvo būtina ne tik 
grupiniam pasišventimui ir kolektyvinei tapatybei patirti ar stipriam 
„mes“ jausmui, nukreiptam prieš „juos“, kultivuoti (žinoma, būta 
ir šito — be savo aistringos publicistikos, poleminio azarto, kandžios 
ironijos ir net negailestingo sarkazmo, nukreipto prieš konserva- 
tyviąją išeiviją, įtikinėjimo ir politinių idėjų propagavimo Kavolis 
būtų tiesiog neįsivaizduojamas), bet ir savo socialinei bei kultūrinei 
vaizduotei išskleisti, o kartu ir savo idėjoms įgyvendinti.2? 

Kaip žinia, kiekvienam intelektualiniam sąjūdžiui yra būtinas ati- 
tinkamas legitimuojantis diskursas ar net metadiskursas, iš kurio 
išsirutuliotų teorinės strategijos, disciplininės preferencijos, socia- 
linių mokslų ir/ar humanistikos disciplinų perskyros ar netgi jų pro- 
liferacija, raktažodžiai (tokie, kaip antai: „laisvė“, „tolerancija“, 
„lygybė“, „liberalizmas“, „tauta“ etc.) ir kalbėjimo apie kažką vi- 
siems grupės ar sąjūdžio nariams vienodai svarbaus būdų komplek- 
sas. Toks metadiskursas, arba užnugarinė sąmonė, savyje sutelkianti 
(s) reikšmingiausius socialinės tikrovės taškus, savotiškus jos seman- 
tinius centrus, o kartu ir kalbėjimo apie juos būdus bei strategijas, 
yra reikalinga(s) ir „didžiojo teksto“, t.y. programinio teksto ar lei- 
dinio — manifesto ar netgi ištiso jų rinkinio, enciklopedijos (kaip, 
tarkim, prancūzų švietėjų atveju) arba žurnalo (kaip, tarkim, auš- 
rininkų ir varpininkų atvejais moderniosios Lietuvos gimimo išva- 
karėse). Akivaizdu, kad Kavoliui jo kultūriniu sąjūdžiu ir sykiu 
Seelengemeinschaft tapo Santara-Šviesa, metadiskursu - lietuviškojo 
liberalizmo ir modernios, liberalios, vakarietiškos Lietuvos vizija bei 
jos artikuliavimo ir kalbėjimo apie ją būdų kompleksas, o „didžiuoju 
tekstu“ - Metmenys. 

Kad Kavolio būta itin programiško intelektualo ir tiesiog sąjūdžio 
žmogaus, byloja ir visa jo veiklos bei vadovavimo tarptautinei lygi- 
namųjų civilizacijos studijų draugijai stilistika: JAV jo intelektualiniu 
sąjūdžiu ir sykiu Seelengemeinschaft tampa tarptautinė kompara- 
tyvistų draugija, metadiskursu - jo paties žodžiais tariant, „daugia- 
civilizacinis diskurso universumas“ ir jo konstravimas socialiniuose 
moksluose bei humanistikoje,?! o „didžiuoju tekstu“ - daug metų 
Kavolio redaguotas tarptautinis komparatyvistų žurnalas Compara- 
tive Civilizations Review. Pitirimo A. Sorokino pradėtas ir Benja- 
mino Nelsono bei Kavolio esmingai įkvėptas Šiaurės Amerikos kom- 
paratyvistų sąjūdis, aštuntajame dešimtmetyje perėmęs iniciatyvą iš 
Vakarų Europos, Kavoliui, regis, buvo tapęs Santaros-Šviesos ko- 
lektyviniu alter ego; lygiai tą patį būtų galima pasakyti apie Metme- 
nų ir Comparative Civilizations Review giminystę. 

Apie tai, kad mėginimas sutaikyti ir nutiesti tiltus tarp moder- 
nybės atskirtų moralinių kultūrų ir apskritai kultūrinių logikų buvo 
Kavolio egzistencinė siekiamybė, kurią jis priėmė kaip savo gyve- 
nimo programą ir iššūkį, byloja jo žodžiai, pasakyti apie racionalaus 
viešojo gyvenimo ir romantiškos anarchistinės intymiosios kultūros 

įtampą Santaroje-Šviesoje: „Turbūt visoje lietuvių kultūrinių sąjū- 
džių istorijoje ši įtampa niekur nebuvo labiau įsitempusi, negu San- 
taros-Šviesos dvasiniame universe, kur abi šios laikysenos - racio- 
nalus viešasis gyvenimas ir romantiška anarchistinė vidinė kultūra — 
lygiai intensyviai akcentuojamos, lygiai spontaniškai priimamos.“ 
Teorinė konstrukcija turėjo įsikūnyti kultūrinėje praktikoje. Kita 
vertus, ir pati teorija, pasirodo, neretai jėgų ir įkvėpimo semiasi iš 
paprasčiausios žmonių draugystės. 


Neaiškumo patologijos ir 
kritikos ambivalencija 


Siekiant aiškintis paties Kavolio socialinės ir kultūrinės kritikos 
sampratą, vertėtų nors trumpam apsistoti ties jo darbais apie „neaiš- 
kųjį žmogų“ ir „neaiškumo patologijas“. „Aiškiojo“ ir „neaiškiojo“ 
žmogaus skirtis nurodo į Kavolio plėtotąją kultūrinę psichologiją — 
dar vieną paribio discipliną, balansuojančią tarp humanistikos ir 
socialinių mokslų, jis pats didele dalimi ir plėtojo. (Tarp kitų jo plė- 
totųjų paribio disciplinų būtų galima nurodyti dailės sociologiją ir 
literatūros sociologiją, kurių jis netraktavo kaip meno sociologijos 
sudėtinių dalių, bet laikė jas savarankiškomis sociologinėmis discip- 
linomis.) Šioje vietoje būtų galima prisiminti ir socialinių patologi- 
jų - agresyvaus ir (auto) destruktyvaus elgesio bei socialinio blogio 
modelių - studijas, kurioms Kavolio teoriniame universume tenka 
reikšmingas vaidmuo. 

Dar kartą tenka prisiminti faktą, kad Kavolis buvo netipiškas so- 
ciologas; maža to - jis apskritai sunkiai išsiteko sociologijos ribose. 
Ne veltui vienas iš didžiųjų Kavolio teorinių užmojų buvo sukurti 
metodologinius rėmus civilizacinei analizei, t.y. sukonstruoti tokius 
daugiadisciplininius bei tarpdisciplininius rėmus, kuriuose galėtų 
susijungti įvairūs socialiniai ir humanitariniai mokslai: socialinė filo- 
sofija (bene labiausiai Kavolį domino istorijos filosofija), sociolo- 
gijos ir psichologijos disciplinos, antropologija (ypač rimtai Kavolis 
traktavo simbolinę antropologiją, t.y. Cliffordo Geertzo tipo inter- 
pretacinę antropologiją), intelektualinė istorija, kultūros istorija, se- 
miotika, istorinė semantika ir literatūros teorija. Jis anaiptol nebuvo 
globalistas - globalizacijos teorija, regis, jį mažai tedomino. Anaiptol 

nesvajojo jis ir apie kokias nors didžiąsias sintezes (nelabai jis buvo 
linkęs ir į „didžiosios teorijos“ gaivinimą — nė kiek nedvejodamas 
Kavolis visada pirmenybę teikdavo rafinuotos teorinės konstrukcijos 
ir empirinio akivaizdumo jungčiai, o ne „grynajai“, spekuliatyvinei 
teorinei minčiai): tad psicboistorine antroposociologija - tokį ter- 
miną Nelsonas su Kavoliu iš pradžių buvo nukalę civilizacinės ana- 
lizės metodologijai - buvo nuoroda ne į visko sudėliojimą į gigantiš- 
ko stalo stalčius, o priešingai, veikiau į disciplinų jungimą analizuoti 
tokių problemų, su kokiomis nepajėgia susidoroti pavienės socia- 
linių mokslų ar humanistikos disciplinos. Juolab kad Kavolis visada 
buvo linkęs pabrėžti trumpalaikius ad boc disciplininius aljansus, 
kuriuos galima nedelsiant išardyti išanalizavus kokią nors svarbią 
kompleksiškų tyrimų reikalingą problemą. 

Tad nenuostabu, kad kultūrinės psichologijos perspektyvoje Ka- 
voliui buvo itin svarbu pademonstruoti, kaip per pavienį žmogiškąjį 
individą ir jo/jos elgesį bei laikysenas gali atsiverti ne tik simbolinių 
reikšmių struktūriniai pokyčiai, bet ir ištisų visuomenių, istorinių 
epochų, kultūrų ir net civilizacijų patiriamų lūžių ar krizių simp- 
tomai. Krizinė visuomenė ar kultūra neišvengiamai atsiveria per kri- 
zinę sąmonę ir krizinį žmogų. Viena iš tokių krizinės sąmonės bei 
kultūros apraiškų ir būtų neaiškusis žmogus. 

Savo studijoje „Neaiškumo patologijos“ Kavolis pastebi, kad 
žmogus neretai esti pats sau psichiškai neaiškus, bet jam viskas da- 
rosi aišku tose plotmėse, kuriose galima formuoti kitų žmonių elgesį 
(ar bent jau daryti įtaką jam). Kavolio manymu, neaiškusis žmogus 
ypač palinksta į intensyvius išgyvenimus: intensyvumo troškimas, 
kurį galima psichoanalitiškai ištirti, kelia tam tikrus pavojus ne tik 
pačiai neaiškiojo žmogaus asmenybei, bet ir visai moderniajai kul- 
tūrai. Anot Kavolio: 


Kur vyrauja intensyvumo troškimas, ten dažnai įsiviešpatauja autori- 
tetinis galvojimo bei sprendimo stilius, net ir tada, kai sąmoningasis min- 
ties turinys yra libertarinis - pvz., Marcuse, tbe Living Theater. Intensyvu- 
mo ieškotojai natūraliai linkę poliarizuoti „tiesą“ ir „klaidą“, „dorybę“ ir 
„niekšybę“, užuot įžvelgę visus tarpinius niuansus. Šie niuansai atstovauja 
kaip tik psichologiniam neaiškumui jų pačių charakteryje, kurį jie mano 
esant nebepakenčiamą ir represuoja arbitrariškais, bet „realiais“ intensy- 
vumo momentais. Todėl, ir reikalaudami pasirinkimo laisvės, jie laukia, kad 
kiti pasirinktų jų būdą būti laisviems ar net suvokti laisvę. Dogminiai rei- 
kalavimai pasauliui kyla iš neaiškumo asmenybės viduje. Kiera kalba — 


2II 


Leonidas Donskis 


apsauga nuo vidinio ištirpimo. (Psichoanalitikai šį mechanizmą rasdavo 
ankstyvesniuose, dar kiek romantiškuose rusų revoliucionieriuose.) Dog- 
matizmas mechaninė, ne iš jo asmenybės vidaus išaugusi, neaiškiojo žmo- 
gaus stabilizacija. (Bet žmoguje apsauginiai šarvai triuškina arba vidun - jį 
patį, arba išorėn - kitus.)ž 


Viena iš galimų šios Kavolio minties implikacijų būtų ta, kad ne- 
aiškusis žmogus, nepajėgdamas suvokti ir kritiškai analizuoti paties 
savęs, misreprezentuoja ir pačią socialinę tikrovę, suprojektuodamas 
į realybę tuos jį kankinančios patirties ar savo asmenybės elementus, 
kurių nepajėgia suprasti arba kurių nepajėgia eliminuoti iš savęs. 
(Tai būtų kažkas panašaus į dogmatizmą, kylantį iš kognityvinio 
disonanso.) Tad jeigu „dogminiai reikalavimai pasauliui kyla iš ne- 
aiškumo asmenybės viduje“, tai ir pats dogmatizmas tėra aiškaus 
požiūrio ir skaidrios minties iliuzija. Juolab kad intensyvumo rei- 
kalavimas iš savosios aplinkos ar sociumo išduoda nepajėgumą kri- 
tiškai analizuoti save ir apskritai žmogiškąją realybę - tokią, kokia 
ji yra iš tikro, iki jos užkerėjimo ideologinėmis magijomis, ideokra- 
tinėmis formulėmis, kūno ir psichikos eksperimentais, ir panašiai. 
Dogmatikas/neaiškusis žmogus negali kritiškai analizuoti: jis/ji gali 
tik kurti grėsmingas pranašystes arba svaidyti prakeiksmus ir ana- 
temas - arba sau, arba savajai visuomenei ir kultūrai, arba įaudrintos 
vaizduotės sukonstruotai „priešų“ grupei. 

Paties Kavolio formuluotė yra dar griežtesnė: „Intensyvumo pa- 
reikalavimas gali būti lengviau patenkintas veiksmu - arba „kūno 
galvojimu?, minties pakeitimu judesiais ir garsais, - negu intelek- 
tualine, ypač disciplinuota, ir sau kritiška analize; esamo ardymu 
(arba bizariškais eksperimentais), negu naujo statymu.“** Ir čia mes 
matome staigų perėjimą (to paties puslapio išnašoje) prie pačiam 
Kavoliui veikiausiai tuo metu labai rūpėjusios ir jį dominusios te- 
mos: „Tuo iš dalies paaiškintinas neaiškiųjų žmonių polinkis į kul- 
tūrpesimizmą, t.y. kraštutinę esamos kultūros ir jos institucijų kri- 
tiką. Tokia kritika buvo populiari Vokietijoje nuo XIX a. pabaigos 
iki Weimaro periodo, ir ji paruošė dirvą nacių ,utopijai" [...]. Šis atvejis 
paneigia mintį, kad kritika visuomet yra visuomenės vaistas.“ 

Turbūt galima ir tokia šios Kavolio minties implikacija: itin ra- 
dikali ir neįsipareigojusi visuomenės ir kultūros kritika (Michaelo 
Walzerio atraminį terminą pavartojant, disconnected criticism - atsi- 
jusi kritika*“) tarpsta kraštuose, turinčiuose itin menką visuomenės 

ir kultūros kritikos tradiciją. Tad Kavolis būtų galėjęs pasvarstyti ir 
tokią darbinę hipotezę: atsijusi kritika (aš ją linkęs apibrėžti kaip ad 
extra kritiką) ir kultūrpesimizmas atsiranda ten, kur negalėjo - dėl 
trumpai ir menkai plėtotų liberalinės demokratijos tradicijų (kone 
visoje Vidurio ir Rytų Europoje, išskyrus Čekiją) arba dėl valstybinės 
galios opresyvumo bei prarajos tarp kultūros ir politikos (Rusijoje) — 
skleistis nei utopinė vaizduotė (savo klasikinėmis formomis), nei kri- 
tinė mintis, t.y. ad intra kritika. 

Ar apskritai įmanoma sociali kritika ten, kur nėra viešosios erd- 
vės bei išplėtoto viešojo politinio diskurso, o kritika tegali reikštis 
arba antistruktūriniais sąjūdžiais (kaip, tarkim, rusiškieji triksteriai 
skomorochai pusiau bizantiškoje viduramžių Rusijoje ar jurodivyje 
Ivano Žiauriojo ir Boriso Godunovo laikų Rusijoje), arba perdėtais 
kultūrpesimistų apibendrinimais ir niūriomis jų pranašystėmis? (Pa- 
galiau, kas gi tada yra visuomenė, jei ne viešoji erdvė ir viešasis po- 
litinis diskursas, iš kurio ir tegali atsirasti sociali kritika.) Nelengva 
būtų įsivaizduoti kokį nors Vakarų Europos ar Šiaurės Amerikos 
kritišką mąstytoją, apie savo šalį rašantį tokius žodžius, kokius apie 
Rusiją yra parašę garsieji kultūrpesimistai Piotras Čaadajevas ir Vla- 
dimiras Pečiorinas. Tik supratus skirtumą tarp pastarųjų ir, tarkim, 
Ralpho Walelo Emersono ar Henry Davido Thoreau, tegalima įsi- 
sąmoninti skirtumą tarp ad extra ir ad intra kritikų. 

Viena iš pačių giliausių Kavolio įžvalgų, apibrėžianti visuomenės 
ir kultūros kritikos galimybę nacionalistinėje moralinėje kultūroje 
(kitaip tariant, svarstanti, kaip galimas nacionalistinis nacionalizmo 
kritikas), visiškai naujoje šviesoje atveria politiškai ir moraliai įsi- 
pareigojusios kritikos metmenis XX amžiuje: 


Jei ir liberalinė, ir romantinė moralinė kultūra yra galiausiai įsišaknijusios 
individo racionaliosiose (asketiškose) ar emocinėse (mistiškose) gelmėse, tai 
nacionalistinė moralinė kultūra remiasi bendruomene - istoriškai konkrečia, 
„natūraliąja“ bendruomene, kurią individas savanoriškai —- bet kartu mis- 
tiškai - įsipareigoja išlaikyti ar atgaivinti savo veiksmais. Individas jaučiasi 
gavęs žymią savo moralinės substancijos dalį iš savo bendruomenės patirties 
ir ryžtasi tą subtanciją, savaip ją pergyvenęs, perduoti sekančiai jos narių 
kartai. Bet kaip tik del to, kad jo bendruomenės patirtis tampa jo asmenine 
substancija, jo identiteto dalimi, - jis tą bendruomenę ir jos istoriją rūsčiai 
teisia, atmesdamas joje tai, ką junta savo moralinio charakterio deformacija. 
Bet teisia jis ir pats save, klausdamas, ar tai, ką jis atneša savo bendruo- 
menei, sutampa su tuo, ko jai labiausiai reikia [kursyvas mano, - L.D.].?? 

Ir čia pat Kavolis ironiškai mesteli: „[-..] Tai, ko jai [bendruo- 
menei, —- L.D.] reikia, nacionalistui nebūtinai sutampa su tuo, ko 
jos žmonės konkrečiai nori. Nacionalistas vadovaujasi teorija, ko 
tautai reikia, ne jos gyventojų apklausinėjimu [...].“2ė Vadinasi, jei 
visuomenės ir kultūros kritikas, užuot dalyvavęs keliose moralinėse 
kultūrose, tenkinasi tik nacionalistine moraline kultūra, tai byloja 
arba apie neaiškumo simptomus jo sąmonėje ir moralinėje laiky- 
senoje, lydimus intensyvumo bei politinės galios/autoriteto troški- 
mo, arba apie išblukusį individualų identitetą, lydimą aštraus simbo- 
linės kompensacijos ir ištirpimo mistiniame kolektyve poreikio. Tad 
socialiu kritiku niekaip negali tapti neaiškus žmogus, kamuojamas 
nuolatinio intensyvumo potroškio ir/ar silpno individualios tapaty- 
bės jausmo. Neaiškumas netrunka išvirsti į kritikos ambivalenciją, 
kada kritikuojama tam tikra bendrija, kultūra, socialinės tvarkos 
modelis ar socialinės organizacijos forma, kurioje kritikas niekaip 
neįžvelgia savęs, t.y. nesuranda vietos savo asmeniui (klasikinė odi 
et amo nuostata, kuri gali būti nukreipta arba į save, arba į kitus).?? 
Socialiu kritiku įmanoma tapti tik turint aiškią asmenybės ir tapa- 
tybės struktūrą, kuri savo ruožtu yra nuolatos revizuojama. 

Šioje vietoje siūlyte siūlosi XX amžiaus socialaus visuomenės ir 
kultūros kritiko definicija, o sykiu ir gelminės jos dimensijos. Sociali 
kritika reiškia gebėjimą savosios visuomenės ir kultūros sklaidą iš- 
gyventi kaip savo asmeninę dramą, socialinę analizę traktuojant kaip 
savo paties moralinių pasirinkimų bei intelektualinių galimybių lau- 
ko koregavimą. Kitaip tariant, kritika reiškia gebėjimą absorbuoti 
socialinės kaitos ir kultūros sklaidos turinį (ar bent jau pamatinės 
jų tendencijas), o po to sugrąžinti jį, jau analitiškai artikuliuotą ir 
individualiai išgyventą, savajai bendruomenei (pavyzdžiui, diaspo- 
rai) ar visuomenei intelektualinio ir moralinio teismo pavidalu. 

Gali kilti klausimas: ar kritikas turi teisę šitai daryti? Be abejo, 
jis/ji turi tokią teisę - jau vien todėl, kad, viena vertus, priėmė ana- 
lizuojamąją ir kritikuojamąją kultūrą kaip savo paties/pačios mora- 
linio charakterio formavimo veiksnį, ir kad, kita vertus, sąmoningai 
pasirinko tam tikros socialinės ir kultūrinės realybės (su kuria ir 
tapatinasi) konstravimą kaip savo intelektualinį ir moralinį impe- 
ratyvą. Jeigu aš noriu išvengti tų sąmonės, mąstymo ir moralinio 
charakterio deformacijų, kurias įtariu esant savo visuomenėje bei 
kultūroje, aš įgiju teisę jas kritiškai apklausinėti iš universalaus 

smoniškumo arba kitų moralinių kultūrų pozicijų. Pagaliau socialinė 
kritika yra neišvengiama ir būtina kaip socialinio blogio (galimo 
arba jau turinčio precedentų ir galinčio bet kada pasikartoti) pre- 
vencija. (Verta prisiminti, kad kritiškos socialinės analizės besibai- 
dančius ir socialine bei kultūrine kritika besibodinčius akademikus 
Kavolis vadino idėjiniais frantais.) 

Tikrasis Kavolio, kaip visuomenės ir kultūros kritiko, kontekstas 
nurodo į „nacionalistinės politikos nacionalistinių kritikų“ draugiją 
(būtent taip Michaelas Walzeris apibūdino Martiną Buberį??). Jai 
atstovautų visų pirma tokie nekonformistiniai intelektualai ir poli- 
tiškai angažuoti kritikai, kaip Albertas Einsteinas ir Martinas Bu- 
beris - abu pasišventę sionistai, o sykiu ir baltos varnos bei disidentai 
sionistiniame judėjime, dažnai kritikavę sionistinio sąjūdžio lyderius 
ir jų politiką. Taikliu Walzerio pastebėjimu, Julienas Benda - atsi- 
jusio kriticizmo įsikūnijimas —- tokios visuomenės kritikos nebūtų 
laikęs nei prasminga, nei apskritai įmanoma.*! Bet ir pats Benda Ka- 
volio socialinės ir kultūrinės kritikos koncepcijoje greičiausiai būtų 
patekęs į neaiškiųjų žmonių kategoriją. 

Ypač lygintinas Kavolis su Buberiu. Kodėl aš lyginu lietuvių kil- 
mes amerikiečių sociologą su Austrijoje gimusiu ir ilgą laiką gyve- 
nusiu žydų filosofu ir teologu, dialoginio personalizmo atstovu, 
pasišventusiu sionistu ir kartu vienu iš pačių aštriausių sionizmo 
politikos kritikų? Todėl kad panašiai kaip ir Buberis, kuris apibū- 
dintinas visų pirma kaip sugrįžimo filosofas, Kavolis yra sugrįžimo 
sociologas. Jie abu negailestingiausiai kritikavo tą, kas jiems buvo 
itin brangu ir kuo jie gyveno - savo tautas, atkūrusias valstybingumą 
(ir į kurių naują gyvenimą jie aktyviai įsitraukė). Kaip niekam kitam 
jiems tiktų Lewiso Coserio mintis, kad mes ypač kritiški tiems, ku- 
riuos mylime. 

Dar vienas bendras jų bruožas — ypatingas intelektualinis jaut- 
rumas, teorinė ir moralinė empatija. Pakanka prisiminti Kavolį, ak- 
centuojantį romantinės moralybės kultūros etbics compassion („visų 
skausmas lygiai skauda“ - romantiškąją liberalinės moralybės ver- 
siją) svarbą, taip pat ir empatijos principo būtinybę suvokiant Kitą. 
Apie Buberio empatiją Walzeris prabyla remdamasis Talmudu: „,Tai 
tiesiog sveikas protas [...]. Kas žino, kad tavo kraujas raudonesnis 
[-.]? O gal jo kraujas raudonesnis' [...]. Tas pats argumentas tinka ir 
grupei: „Tautų veiklai nustatyti nėra vertybių skalės. Negalima vieną 

tautą įvertinti geriau už kitą“ [...].“?2 Ir Buberis, ir Kavolis, būdami 
dialogo teoretikai par exellence, kategoriškai kritikavo instrumentinį 
bei manipuliacinį bendravimą. Pagaliau abu jie apibūdintini kaip 
paradigminiai liberalaus nacionalizmo atvejai. 

Su universaliosiomis liberalios moralinės laikysenos ištakomis sie- 
jasi ir Kavolio požiūris į patį intelektualą, akcentuojantis asketišką 
savęs disciplinavimą, pasiaukojimą ir atsidavimą darbui. Pasak Wal- 
zerio: „Tikrojo intelektualo esminis moralinis principas įgyja pasiau- 
kojimo išraišką. Jį prieš daugelį amžių idealiai išsakė žydų išminčius 
savo patarime kitiems išminčiams ir siekiantiems jais tapti: „Mylėkite 
darbą, nevaldykite kitų žmonių ir niekada neieškokite bičiulystės su 
valstybės tarnautojais“ [...].“?? Argi tai tiesiogiai nesisieja su Kavolio 
reziumuojančia mintimi apie kultūrinį liberalą: „Kultūriniam libe- 
ralui užtenka dirbti savo darbą, nesileisti būti kitų trukdomam ir 
pačiam nepagesti.“* 

Labai svarbu pažymėti, jog Kavolis, nepaisant jo intelektualinės 
ir kultūrinės ištikimybės bei pasišventimo savo gimtajai Lietuvai, 
niekada su niekuo iki galo nesusitapatino, šitaip išlaikydamas ir kri- 
tinę distanciją, ir savo paties visišką nepriklausomybę - ir nuo politi- 
nių autoritetų, ir nuo įtakingų institucijų, ir nuo kontroliuojančių 
struktūrų. Jo laikyseną būtų galima bene geriausiai apibendrinti dar 
kartą pasitelkiant puikią Walzerio formuluotę. Apie Albertą Eins- 
teiną Walzeris parašė tokius žodžius: „Jis buvo ir aistringas, ir atsijęs 
žmogus, tarp šių dviejų polių radęs pusiausvyrą.“?* Šie žodžiai pui- 
kiai apibūdina ir Vytautą Kavolį. 


Post Scriptum 


Šioje studijoje man labiausiai rūpėjo pagrįsti savo darbinę hipo- 
tezę, kad Kavolio didžioji teorinė ambicija tiesti tiltus tarp įvairių 
analitinių diskursų, tyrimo strategijų, metodologijų ir socialinių bei 
humanitarinių mokslų, sykiu ir tarp pavienių disciplinų, buvo ne kas 
kita, o vedinys ir tąsa jo didžiosios etninės intencijos tiesti tiltus tarp 
įvairių moralinių kultūrų bei savęs supratimo modelių. Visuomenės 
ir kultūros kritiko mąstymo erdvėje už tiesos visada slypi vertybė. 
Kavolio daugiadisciplininės ir tarpdisciplininės studijos apibrėžtinos 
kaip ledkalnio viršūnė, po kuria slypi jo sąmoningas ir preskriptyvus 

dalyvavimas skirtingose, bet viena kitą papildančiose žmogiškosios 
egzistencijos plotmėse (paties Kavolio žodžiais tariant, skirtingose 
simbolinėse logikose ir reikšmių struktūrose). Apibrėžęs civilizaci- 
jas - stambiausius sociokultūrinio tyrimo vienetus, kuriuose sociolo- 
giškai identifikuojama socialinė struktūra ir simbolinė organizacija - 
kaip simbolines konstrukcijas saviinterpretacijai, iš kurių istorijoje 
veikiantys žmonės semiasi reikšmių savo veiksmams ir santykiams 
pagrįsti bei suprasti (tai iš Benjamino Nelsono paremta civilizacijos 
samprata,““ šiuo metu, regis, įsitvirtinusi komparatyvistų darbuose), 
Kavolis lyginamąsias studijas traktavo ne tik kaip gryną teorinį pro- 
jektą, bet ir kaip transcivilizacinės empatijos, o kartu ir intelektua- 
linio jautrumo bei civilizacinės sąžinės, aktą. 

Kaip ir visi iškilūs teoretikai, kuriems lemta rizikuoti ir būti pro- 
vokatyviems pralaužiant siauražiūrio empirizmo ar kompiliatyvaus 
mokyklinio teoretizavimo ledus, jis turėjo ir pažeidžiamų vietų savo 
šiaipjau reto rafinuotumo teorinėse studijose. Kavolis gausiai nau- 
dojosi kultūrine dokumentacija ir grožine literatūra, tokiu būdu 
įspūdingai išplėsdamas socialinės analizės ribas ir diapazoną. Bet 
duomenis apie įvairias visuomenes jis ėmė tik iš knygų ir kitokių 
mokslinės dokumentacijos šaltinių, todėl jo, kaip sociologo, tiesio- 
ginis sąlytis su socialine tikrove kartais atrodo kiek problemiškas. 
Lygiai taip pat ir duomenis apie nevakarietiškas civilizacijas jis gau- 
davo tik iš antrinių šaltinių, t.y. iš kitų autorių teorinių studijų ir 
monografijų apie nevakarietiškas civilizacijas, kuriose jam svarbūs 
faktai bei apskritai empiriniai duomenys jau būdavo perkošti per 
atitinkamą sąvokų tinklą ir analitines schemas. Greičiausiai tai kiek- 
vieno metodologo ir konceptualisto aporija, o sykiu ir dalia. 

Paskutiniuoju metu Kavolį ypač domino pasitikėjimo problema, 
kurią jis pakylėjo į fundamentalios sociologinės problemos rangą. 
Kaip žmonių asocijavimosi ir komunikavimo galia, prasidedanti to- 
kiais, atrodytų, nereikšmingais dalykais, kaip įvairios savanoriškos 
draugijos ir klubai, ilgainiui virsta galingu socialiniu kapitalu, iš ku- 
rio išauga modernioji - pliuralistinė ir pilietinė - visuomenė? Kodėl 
gerai organizuotame socialiniame gyvenime žmonėms nebereikia ka- 
bintis vieniems į kitus kaip į vienintelę prasmingo gyvenimo viltį (t.y. 
kodėl žmonėms nebereikia „stiprių“, Kavolio terminu tariant, san- 
tykių ir itin intensyvios draugystės)? Kodėl Vidurio ir Rytų Europos 
šalyse intensyvi ir stipri žmonių draugystė neretai yra lydima visiško 


217 


Leonidas Donskis 


nepasitikėjimo valstybe ir jos institucijomis? Kaip apskritai gimsta 
visuomenė, kuri yra kažkas nepalyginamai daugiau nei vien žmo- 
giškųjų individų suma? Būtent šie klausimai labiausiai domino Ka- 
volį prieš pat jam pasitraukiant. Ir tai rodo jį grįžus prie pirmapra- 
džių socialinio analitiko ir kritiko klausimų. 

Kritikas visada yra pirmapradžių klausimų erdvėje ir nuolatinės 
pradžios situacijoje. 

Tiek bažnyčių, o kokia vienatvė! 
Albert Camus 


Sąmoningumo trajektorijos - taip vadinasi viena Vytauto Kavolio 
knyga, kurioje bandoma įsižiūrėti į Lietuvos kultūros kelią ypatingu, 
pasakytume, kavolišku žvilgsniu, visur ieškančiu individualaus są- 
moningumo ženklų ir proveržių. Istorija, kaip tam tikro kolektyvinio 
individo kelias, Kavoliui turi prasmę tik tiek, kiek šiame kelyje iš 
gyvenimo anonimikos, tarsi burbulai iš pelkės, iššoka pavieniai indi- 
vidai, pasak paties Kavolio, nepriklausomi žmonės. Monotoniškame 
istorinės atminties danguje kiekvienas toks žmogus nubrėžia ryškią 
trajektoriją; kiekvieno tokio žmogaus brėžiama trajektorija indivi- 
duali - ji nesutampa nei su bendruomenės gyvenimo orbita, nei su 
kito nepriklausomo žmogaus mąstymo ir gyvenimo trajektorija. At- 
rodo, kad Kavolis, priešingai „laiko dvasiai“, buvo visai abejingas 
istorijai kaip kolektyvinio gyvenimo arenai. Atrodo, kad jam nekėlė 
prietaringos baimės ir nežadino pamaldaus pagarbumo nei vadina- 
mieji istorijos dėsniai, nei istorinė būtinybė, nei apskritai visa ta 
„masyvistinė“ istorijos samprata, kuriai, net su kažkokio keisto ma- 
zochizmo priemaiša, atsidavė daugybė mūsų epochos intelektualų. 
Užtat Kavolis ir kalba ne apie sąmoningumo orbitas, o apie trajek- 
torijas. Bendruomenės - kaip ir dangaus žvaigždynai - amžinai juda 
tuo pačiu keliu - orbitomis, o ne trajektorijomis. Net pavienė žvaigž- 
dė brėžia vis tą pačią liniją, niekada nekeisdama vietos žvaigždyno, 
kuriam ji priklauso, brėžinyje. Trajektorijomis juda tik meteoritai — 
akimirkai užsidegančios ir tuojau pat gęstančios žvaigždės. Bet kaip 
tik žmonių-meteoritų trajektorijos buvo prikausčiusios Kavolio dė- 
mesį. Galima spėti, kad net patį sąmoningumą Kavolis priskirdavo 
tik toms gęstančioms žvaigždėms - nepriklausomiems žmonėms. 
Skaitydamas jo raštus, niekur neaptikau minties, sąmoningumą pri- 
skiriančios kolektyviniams individams - civilizacijoms, tautoms, 
bažnyčioms, partijoms ar dar kokiems kolektyviniams dariniams. 

Kolektyvinis individas Kavoliui, atrodo, buvęs kiek panašus į ar- 
cheozaurą ar molio luitą - tai, žinoma, individas, tačiau inertiškas, 
nebylus, sustingęs, nejudrus individas, valdomas tų pačių tamsių ga- 
lybių, kurioms paklūsta okeanai ir sniego lavinos. Tai reikštų, kad 
Kavoliui bet koks ir visas sąmoningumas ateina iš paskiro individo, 
nepriklausomo žmogaus, pusės. Be nepriklausomo žmogaus nebūtų 
net pačios istorijos, jei, žinoma, istoriją suprastume kaip sąmonin- 
gumo trajektorijų visumą. O Kavoliui istorija, atrodo, ir buvo kaip 
tik tokia. Užtat ieškodamas lietuvių tautos istorijos, Kavolis tikisi ją 
užčiuopti būtent nepriklausomų žmonių gyvenime ir negausiuose 
tokių žmonių sąjūdžiuose. Jo aistra tiems nepriklausomiems sąmo- 
ningumo švyturiams kartais atrodo naivi ir net kelia graudulį. Štai 
minėtos knygos paskutiniame skyriuje Kavolis ryžtasi net suskai- 
čiuoti, kiekgi moderniosios Lietuvos istorijoje būta nepriklausomų 
žmonių. Dosniai, net pernelyg dosniai, dalydamas nepriklausomumo 
indulgencijas, jis suskaičiuoja net 37 nepriklausomuosius, o be to, 
dar priduria: „Nepriklausomus žmones sovietinėje Lietuvoje kol kas 
susilaikysime neišvardinę. Jų, atrodo, daugiau tarp jaunesniųjų.“ ! 
Tai galbūt ši savotiška Kavolio aistra - aistra sąmoningumo me- 
teoritams — kažką byloja apie patį tų meteoritų medžiotoją? Juk iš- 
kart galima konstatuoti, kad tokia aistra Lietuvos kultūroje išties 
retas, jei ne unikalus dalykas. Mintyse apmesdamas mūsų tautos 
didžiųjų kultūrininkų - įskaitant tuos, kurie yra Kavolio sąraše — 
sambūrį, jame nematau nė vieno, kuriam šitoks kavoliškas nepri- 
klausomumas būtų rūpėjęs taip, kaip Vytautui Kavoliui. Nors pats 
žodis „nepriklausomybė“ moderniosios Lietuvos kultūroje bei isto- 
rijoje tapo tiesiog magiškas, nors šiam žodžiui sudėta daugiau in- 
telektualinių (ir ne tik intelektualinių) aukų negu ponui Dievui, 
tačiau visiškai akivaizdu, kad nepriklausomybės fetišas ir anksčiau, 
ir dabar, sąmoningai ar nesąmoningai, siejamas su kolektyviniais 
dariniais - tauta, valstybe ar valstybingumu. Tautos nepriklauso- 
mybė, valstybinė nepriklausomybė - taip, tai visiškai suprantama 
visiems, pradedant aukščiausio rango intelektualu, baigiant maža- 
raščiu kaimo kalviu ar traktorininku. Asmens nepriklausomybė, ne- 
priklausomas žmogus ne, lietuvio mentalitetu: čia kažkas ne taip, 
kažkas stringa, kažkas kuo springsti tarsi kokiu egzotišku vaisiumi. 
Kad nepriklausomas žmogus Lietuvos istorijoje yra egzotiška rete- 
nybė, gerai suprato ir Kavolis. „Beveik kiekvienas nepriklausomas 

žmogus, - sako jis, - mūsų sąraše buvo apsuptas nepasitikėjimu, 
dažniausiai ,iš visų pusių“. Kliuvo beveik visiems ir „iš kairės“, ir „iš 
dešinės“.“? Ir dar: „Atsakingo individualizmo sampratos tradicinė 
lietuvių kultūra apskritai neturėjo.“? (Skliausteliuose pridurkime: 
nera jokių požymių, kad tokia samprata egzistuotų ir dabar.) 

Juolab įsidėmėtina, kad pačiam Kavoliui, be jokių išlygų laikiu- 
siam save neatskiriama Lietuvos kultūros ir istorijos ląstele, nepri- 
klausomas žmogus - ir kaip egzistencinis tipas, ir kaip visuomenės 
idealas - buvo pati svarbiausia jo gyvenimo aistra. Taigi dar sykį 
paklauskime: gal ši aistra šį bei tą sako apie patį Vytautą Kavolį? Iš 
tikrųjų, mus valdančios aistros tėra tik mūsų natūros tęsiniai išorėn: 
ir pasaulyje, ir žmonėse, ir praeityje, ir dabartyje mes ieškome tokių 
bruožų, kuriuose atpažįstame save. Panašų traukia panašus - ši ne- 
gudri išmintis buvo žinoma jau graikams. Galimas daiktas, kad ne- 
priklausomi žmonės Kavolį traukė todėl, kad vyraujanti jo mąsty- 
mo, jo jausmo ir aistros trajektorija irgi buvo nepriklausymas nuo 
bet kokių kolektyvinių junginių, įskaitant ir nepriklausomą tautą, 
1r nepriklausomą valstybę. 

Tačiau šitaip apibūdinti Kavolio asmenį, juolab jo vietą moder- 
niojoje Lietuvos kultūroje, būtų pernelyg paprasta, o iš esmės ir ne- 
teisinga, ypač turint galvoje, kad tą, mums net archetipinį, žodį 
„nepriklausomybė“, deja, dažnai siejame su negatyviomis konota- 
cijomis: „ne“ jame tampa semantiniu ir egzistenciniu svorio centru. 
Tie, kas skaitė Kavolio raštus, juolab tie, kurie jį pažinojo asmeniškai, 
žino, kad Kavolio natūroje šitokio nihilistinio „ne“ nebuvo nė pėd- 
sako. Apie jį galima pasakyti tai, ką jis pats yra pasakęs apie savo 
mėgiamiausią kultūrinį herojų Vincą Kudirką, kuris“[...] stovėjo ne 
prieš Nieką, bet prieš Nežinomybę, kurioje žmogus gali išskaityti tai, 
kam jis pajėgus. Tikėjimas yra Visko įkurdinimas Nežinomybėje“ .* 
Kavolio nepriklausomybė buvo teigianti, o ne neigianti; ji buvo my- 
linti, o ne neapkenčianti; ji buvo saistanti, o ne izoliuojanti. Štai kodėl, 
mano galva, Kavolį mes irgi galime laikyti mūsų kultūros herojumi, 
savo rangu ir reikšme nenusileidžiantį nei Kudirkai, nei kitiems ne- 
priklausomiems žmonėms. Negana to, drįsčiau tvirtinti, kad kaip tik 
savo nepriklausoma laikysena, ir ypač ja, Kavolis tampa pavyzdine 
moderniosios lietuvių kultūros figūra, teisybė, kol kas dar periferine, 
kol kas dar svetima vėl pražydusiam mūsų „tautiniam charakteriui“, 
tr, deja, iškiliausiems šio charakterio reiškėjams dabartinėje Lietuvoje. 

Tai kas gi vis delto yra tas kavoliškas „nepriklausomas žmogus“ 
ir kokius šitokio žmogaus bruožus ne tik nubrėžė, bet ir įkūnijo pats 
Kavolis? Užpraeitais metais Kavolis sugrįžo į Lietuvą visiems lai- 
kams. Deja, sugrįžo ne į universitetų auditorijas, žurnalų redakcijas 
ar diskusijų klubus, o į Antakalnio kapines, prieš mirtį, per kelerius 
nepriklausomybės metus, suspėjęs intensyviai padirbėti ir mūsų au- 
ditorijose, ir redakcijose, ir diskusijų klubuose. Bet ar Kavolis 
sugrįžo iš tremties kaip kultūrinis archetipas, kaip pavyzdinė eg- 
zistencinė figūra, galinti telkti ir mobilizuoti mūsų intelektualinės 
pastangas, kurių tikslas būtų toks, apie kokį svajojo pats Kavolis — 
laisvų ir atsakingų nepriklausomų žmonių bendruomenė; tokia ben- 
druomenė, kurią įprasta vadinti liberalia demokratine visuomene? 
Šis klausimas ne retorinis ir ne atsitiktinis. Jis tiesiogiai siejasi su 
kavoliškuoju „nepriklausomu žmogumi“, su paties Kavolio egzis- 
tenciniais bruožais ir pagaliau su Kavolio vieta moderniosios Lie- 
tuvos kultūroje. Juk akivaizdu, kad kavoliškasis bendruomeniškumo 
idealas — tai bendruomenė, sudaryta iš nepriklausomų žmonių. Tad, 
bandydami įsimąstyti į paties Kavolio gyvenime bei kūryboje vy- 
raujančius egzistencinius bei intelektualinius motyvus, galėsime su- 
vokti ir mūsų pačių, t.y. dabartinės Lietuvos kultūrinės bei socialinės 
situacijos, savitumą. 

Kavolio gyvenime ir galvojime aiškiai išsiskiria du pagrindiniai 
motyvai, kuriuos galėtume pavadinti jo charakterio leitmotyvais ar- 
ba svarbiausiomis jo natūros atšakomis. Pirmas leitmotyvas - tai 
Kavolis mokslininkas, kultūros istorikas ir sociologas, civilizacinių 
procesų tyrinėtojas, žodžiu, grynasis teoretikas, akademinės veiklos 
rėmuose atsidavęs tam, ką dabar priimta vadinti visuomenės ar žmo- 
gaus mokslais. Šioje srityje Kavolis nuveikė labai daug ir net Jung- 
tinėse Valstijose tarp kolegų turėjo didelį autoritetą. Vien todėl 
Kavolį galima lyginti su dviem iškiliausiais mūsų išeiviais, pasaulinio 
garso mokslininkais - Marija Gimbutiene ir Algirdu Juliumi Greimu. 
Kelerius metus prieš mirtį Kavolis nuolat, tarpais net ilgam laikui, 
sugrįždavo į Lietuvą ir savo mokslines idėjas perduodavo jaunes- 
niems kolegoms - mūsų universitetų studentams ir doktorantams. 
Dabar sunku pasakyti, ar jau galime kalbėti apie Lietuvoje susifor- 
mavusią ar besiformuojančią Kavolio mokyklą, tačiau akivaizdu, 
kad jo įtaka buvo didelė, ir ateityje sulauksime šios įtakos subran- 
dintų vaisių. 

Tačiau, nežiūrint didelių Kavolio mokslinių laimėjimų, man at- 
rodo, kad ypatingą jo vietą moderniojoje mūsų kultūros istorijoje 
lemia ne jie. Iškilių mokslininkų mums niekada netrūko; netrūksta 
jų ir dabar. Man atrodo, kad mūsų kultūros ir visuomenės dabarčiai, 
o juolab ateičiai, svarbesnis kitas Kavolio asmens ir veiklos leittmo- 
tyvas, susijęs su paties Kavolio egzistencine laikysena, kaip tik ir 
atitinkančia visą gyvenimą jo propaguotą „nepriklausomo žmo- 
gaus“ idealą. Žinoma, mums sunku spręsti, kuris iš dviejų ryškiai 
akcentuotų Kavolio gyvenimo leitmotyvų buvo svarbesnis jam pa- 
čiam. Galbūt nėra prasminga kelti ir kito klausimo: ar tie du leit- 
motyvai prieštaravo vienas kitam, ar Kavolį kamavo ta problema, 
kurią yra gražiai suformulavęs Greimas: „[...] kaip galima bandyti 
suderinti savo vadinamuosius mokslinius tyrinėjimus ir lietuvių tau- 
tą gyvai liečiančias problemas.“? Mažų mažiausiai nepanašu, kad 
tokią dilemą Kavolis būtų išgyvenęs labai dramatiškai. Žinoma, at- 
sidėti grynajam mokslui ar kokiai nors profesinei, socialiai sank- 
cionuotai, veiklai, visiškai nesirūpinant gyvosios bendruomenės 
reikalais (šiuo atveju lietuvių tautos problemomis), daug lengviau ir 
maloniau. Gryno mokslininko ar filosofo ramybė - tai tikrai didelė 
pagunda, ypač atsidūrus toli nuo tėvynės, ypač gyvenant tokioje si- 
tuacijoje, kai ką nors pakeisti tėvynės likime gali atrodyti visiškai 
neįmanoma. Tyli, šaltakraujiška rezignacija - taip, tai tikrai puiku, 
ypač kad tokiai pozicijai visiškai pritartų visų laikų Rytų ir Vakarų 
išminčiai. Tačiau, matyt, Kavolis nenorėjo ar negalėjo įsigyventi į 
rezignuojančio išminčiaus vaidmenį. Išsižadėti aktyvios egzistencinės 
laikysenos tiek Lietuvos, tiek ir visos XX amžiaus civilizacijos ne- 
laimių, katastrofų ir pervartų akivaizdoje Kavoliui būtų reiškę pasi- 
duoti tam, ką jis pats vadino asmenybės korupcijomis - saugumo, 
provincializmo, ignorancijos, nejautrumo ir pasyvumo korupcijoms. 
O dabar mes galime ramiai pasakyti, kad Kavolis tikrai nepasidavė 
nė vienai iš šių korupcijų ir visą gyvenimą liko kovotoju. Štai šį, 
dažnai tylų, nerėksmingą ir, žiūrint paviršutiniškai, nelabai veiks- 
mingą kovingumo bruožą galėtume laikyti pirmuoju svarbiu nepri- 
klausomo žmogaus, taigi ir paties Kavolio, bruožu. Kavolis buvo 
kovotojas, kuriam netrūko nei aistros, nei atkaklumo. Tiems, kurie 
pažinojo Kavolį epizodiškai, gali pasirodyti, kad kovingumas anaip- 
tol negali būti laikomas šio žmogaus savastimi. Iš tikrųjų, atviro, 
isteriško kovingumo nematyti nei Kavolio raštuose, net pačiuose 

polemiškiausiuose, nei juolab jo asmenyje. Visada ramus, kartais 
net šaltokas, visada kruopščiai saugojantis atstumą tarp savęs ir 
bendravimo partnerio, niekada nekeliantis balso, korektiškas, man- 
dagus, vengiantis net menkiausio familiarumo, o kartu atviras, links- 
mas, retkarčiais išleidžiantis nepikto, tačiau taiklaus ir giliai smin- 
gančio sąmojo spyglį - matyt, tokį dažniausiai prisimena tie, kuriems 
teko su juo kiek artimiau bendrauti. Ir vis dėlto jis buvo kovotojas. 
Visų pirma kovotojas „prieš“: prieš politinį ir ideologinį terorą, prieš 
savųjų ir svetimųjų primetamus kolektyvinius stabus, prieš bet kokį 
fanatizmą, prieš tuščią patriotinę ir internacionalistinę retoriką, prieš 
visokiausio plauko „politrukus“ ir politrukų psichologiją, prieš „tik- 
ratikius“, išpažįstančius tik autoritarinį tikėjimą ir siekiančius tą 
tikėjimą primesti kitiems, nesiskaitant su priemonėmis; galiausiai, 
tariant jo paties žodžiais, prieš „nemylimam daromą skriaudą“. 
Trumpai tariant, galima pasakyti taip: Kavolis kovojo prieš ab- 
strakčius stabus ir ideologinę stabmeldystę, atnešusią tiek nelaimių 
XX amžiaus žmonijai, įskaitant ir lietuvių tautą. Reikia ypač pa- 
brėžti, kad jam kėlė šleikštulį visos ideologijos - tiek religinės, tiek 
pasaulietinės, pradedant nacionalizmu bei katalikybe ir baigiant — 
tai ypač svarbu - dogmatišku liberalizmu arba liberalizmu kaip ideo- 
logija. 

Šią mintį pabrėžiu todėl, kad Kavolio priešininkai, oponentai ar 
net priešai ir išeivijoje, ir mūsuose jį jau paženklino „liberalo“ įspau- 
du, žinoma, tą „liberalą“ traktuodami taip, kaip kadaise jį traktavo 
A. Maceina - t.y. kaip užsimaskavusį komunistą, bedievį, kosmo- 
politą, tautos pamatų griovėją, nihilistą ir, žinoma, antipatriotą. 
Šitokį požiūrį į Kavolį puikiai išreiškia ištraukėlė iš vieno išeivių 
laikraščio, cituojama jubiliejiniame Santaros-Šviesos federacijos lei- 
dinyje: „Už paskaitą Toronte apie ,Nužemintųjų patriotizmą“ V. Ka- 
volis buvo kaltinamas išjuokęs Lietuvos Nepriklausomybės idealą, 
skelbęs išeiviją impotentiška ir supuvusia, skleidęs „absoliutinį 
nihilizmą“.“€ Štai taip! „Liberalui“ jokių nuolaidų - toks profesio- 
nalių patriotų, ir užjūrinių, ir vietinių, ediktas. Bet aš dar sykį kar- 
toju: Kavolis nebuvo liberalas dogmatiška šio žodžio prasme, nes, 
mano galva, nepriklausomam žmogui nepriimtinas joks „izmas“, 
jokia kolektyvistinė doktrina, jokia religija ar ideologija ir joks fa- 
natizuotas kelektyvistinis tikėjimas. Niekas kitas geriau už patį Ka- 
volį nepaaiškins jo santykio su liberaliojo mąstymo tradicija, kurią, 

be jokios abejonės, jis gerbė, bet, žinoma, gerbė, pasiimdamas iš jos 
tai, kas buvo artimiausia jo paties egzistencinei laikysenai. Štai jo 
žodžiai: „Iš šios tradicijos kyla liberalumo kaip didžiadvasiškumo, 
dosnumo, atvirumo skirtingoms galvojimo rūšims, generosity, reikš- 
mė. (Jei anglų liberalizmas savo šaknyse turi šią generosity reikšmę, 
tai jos [...] nėra lietuviškame liberalizmo supratime.“? Taigi libe- 
ralizmas Kavoliui buvo priimtinas tik kaip asmeninė laikysena, ku- 
rios lemtingiausias bruožas yra aiškus, aristokratiškas atstumo ir 
ribos tarp savęs ir Kito matymas, nes, „[a]tsisakę ribų sampratos, ir 
liberalai gali tapti kultūriniais imperialistais“.3 Už tos, nepriklau- 
somam žmogui šventos, neperžengiamos ir nepažeistinos ribos kitas 
žmogus turi neatimamą teisę kitaip mąstyti, kitaip jausti, melstis 
kitiems dievams, išpažinti kitokius tikėjimus ir galų gale net elgtis 
taip, kaip jam patinka, jei tik tas jo elgesys savo ruožtu nepažeidžia 
ribos, už kurios prasideda Kito teritorija. Savo egzistencinių gali- 
mybių ribos žinojimas yra dar vienas esmingas nepriklausomo žmo- 
gaus bruožas. O pats Kavolis tiesiog neįtikėtinai subtiliai jausdavo 
tą ribą ir savo raštuose, ir bendraudamas su kitais žmonėmis - tiek 
vienminčiais, tiek kitaminčiais. Taigi pirmiausia jis buvo kovotojas 
prieš bet kokį šios egzistencinės ribos pažeidimą, ir šitokią kovą ga- 
lėtume laikyti liberalios laikysenos branduoliu. 

Tačiau ar tokio kovotojo-prieš laikysenoje esama ko nors pozity- 
vaus; ar liberalus Kavolio saikingumas neįstūmė jo į išdidžią „vienišo 
vilko“ vienatvę, kuri paprastai baigiasi romantiška rezignacija, pa- 
nieka pasauliui ir pagieža žmonėms? Ar kavoliškajame „prieš“ būta 
kokio nors „už“; ar jo skrupulingame pakantume būta to, ką jis pats 
megdavo vadinti „substancija“, t.y. teigiančio veiksmo ir turiningo 
mąstymo energijos? Koks gi buvo kavoliškasis „už“, kuriuo, galimas 
daiktas, ir pasireiškia tikroji - kukli ir ironiška savęs pačios atžvil- 
giu - nepriklausomo žmogaus didybė, arba - jei vengsime pompas- 
tiškų žodžių - atkaklus nepriklausomo žmogaus padorumas ir drąsa; 
visų pirma drąsa - toji dorybė, kurią W. Churchillis pavadino pačia 
svarbiausia žmogaus dorybe, nes tik iš jos išauga ir ja remiasi visos 
kitos žmogaus dorybės. 

Kad ir kaip būtų keista, savąjį „už“ Kavolis siejo su tikėjimu. 
Sakau „keista“, kadangi bent jau mums, nepraėjusiems, pavyzdžiui, 
protestantiško stiliaus tikėjimo mokyklos, tikėjimas kažkaip savaime 
susijungia su kokia nors doktrinine tikyba, religija, ideologija ar 

partine priklausomybe. Savo raštuose Kavolis nuolat pabrėžia vieną 
lemtingiausių lietuvių kultūros, pirmiausia, moderniosios, bruožų — 
radikalų, dažnai net tironišką kolektyvistinės mąstysenos vyravimą, 
net šviesiausius Lietuvos protus (beje, net didesnę dalį tų, kurie yra 
Kavolio „nepriklausomųjų“ sąraše) priversdavusį ir priverčiantį net 
nesąmoningai griebtis kokio nors kolektyvinio stabo, o savo indi- 
vidualią egzistenciją ištirpdyti dogminio tikėjimo simboliuose, ne- 
svarbu, ar tas kolektyvistinis substratas būtų vadinamas katalikybe 
ar komunizmu, kaire ar dešine, konservatizmu ar socializmu. „Lie- 
tuviškas individualizmas ne toks stiprus, kad atsispirtų grupiniam 
uniformizmui, kada jo „rimtai iš saviškių“ pareikalaujama“,? - sako 
Kavolis. Iš tikrųjų, tas mūsų individualizmas ne tik silpnas, bet 
ir komiškas, net apgailėtinas, nes vienintelė jo saviraiškos vieta — 
privataus gyvenimo urvelis. Kai tik mūsiškis individualistas išeina į 
viešumą, jo individualizmas kažkaip savaime subliūkšta arba pa- 
sireiškia patologiškomis formomis - savo tamsios jėgos pranašumo 
demonstravimu, silpnesniojo žeminimu, prievarta, bukagalvišku pa- 
sipūtimu, antpečių sindromu, chamizmu, instinktų atpalaidavimu, 
anarchiška savivale arba tokia saviraiška, kuri beveik neišvengiamai 
destruktyvi bendruomenės interesų požiūriu. Toks „girtas“ indivi- 
dualizmas jau savaime reikalauja pavalkų ir apynasrio, bizūno ir 
lazdos. O kai tik toks žmogelis pakirsta iš anarchiško individualizmo 
svaigulio, jis tuojau pat puola į doktrininio tikėjimo glėbį, na, o toks 
tikėjimas, pasak paties Kavolio, tėra „[...] alkoholinio apsisvaigi- 
nimo atitikmuo (ekvivalentas). Galbūt „dvasinis sąjūdis“ - ir ideo- 
logija - lietuviams apskritai dažniausiai turi šią reikšmę“.!? Šiuos 
žodžius Kavolis parašė beveik prieš pusę šimtmečio, tačiau mūsų 
Sąjūdžio istorija ir antrosios nepriklausomybės pamokos juos pa- 
tvirtina šimtu procentų. Tai kiekgi mes pasistūmėjome į priekį nuo 
šio šimtmečio pradžios, jei ir dabar, tapę totaliai raštingi ir beveik 
visi gavę aukštąjį televizinį išsilavinimą, vos tik išsiblaivę po trum- 
palaikio anarchiškos laisvės svaigulio, galvotrūkčiais puolame į ko- 
kios nors kolektyvistinės Mamos-ideologijos (tautizmo, katalikizmo, 
vadizmo) įsčias, kaip ir mūsų seneliai išeiviai, 1920 metais sudarę 
Amerikos komunistų partijos smogiamąjį branduolį. 

Žinoma, Kavoliui buvo visiškai nepriimtinas nei šitoks laukinis 
individualizmas, nei juolab autorinis tikėjimas, galiausiai kylantis 
iš individualios atsakomybės ir — tai svarbiausia - laisvės baimės. 

Visi autoritariniai tikėjimai tėra tik vergų ir bailių prieglobstis. Bet 
tragiškiausia, kad doktrininis tikėjimas neišvengiamai, ypač kritiš- 
komis bendruomenės gyvenimo akimirkomis, virsta teroru. Tokia 
lemtingiausia ir per žmonijos istoriją nuobodžiai, atkakliai ir vie- 
nodai pasikartojanti autoritarinio tikėjimo metamorfozė: artimojo 
meilė virsta neapykanta kitaminčiui, laisvamaniui arba kitą stabą 
garbinančiam žmogui. Kolektyvistinis stabmeldys tiesiog negali gy- 
venti be priešo; jei realaus priešo nėra, jis būtinai išrandamas; regimo 
priešo stoka kompensuojama neapykanta neregimam priešui, iš tik- 
rųjų lindinčiam ne fantastiškuose bunkeriuose, kur rezgami sąmoks- 
lai prieš žmoniją ar tautą, o paties tikratikio sielos tamsybėse. 
Aneliukei nuolat vaidenasi šėtono pinklės; tautinei davatkai - ko- 
munistas arba kėgėbistas. Išties keista bailio psichologija - tūnoti 
Mamos-ideologijos įsčiose vienas jis negali; jam būtinai reikia dvy- 
nio, kurio jis galėtų neapkęsti, o progai pasitaikius - sunaikinti ir 
tuojau pat susirasti kitą dvynį - nuolat ir gyvybiškai jam reikalingos 
neapykantos objektą. Kavolis puikiai suvokė, kad „visų laikų žmo- 
gus [-..] yra reikalingas pačion egzistencijon įsigraužiančio tikėji- 
mo“.!! Bet ne blogiau jis suvokė ir niekšybės pavojus, glūdinčius 
autoritarinėje tikratikystėje. „Kai tikėjimą išsijuosę teigia tie, kurie 
juo pateisina kiekvieną saviškių daromą nusikaltimą, tai tikėjimo 
afirmacija pasidaro obsceniškas aktas; [...) Tiktai tikėjimas galėjo 
pateisinti šešių milijonų žydų sunaikinimą nacinėje Vokietijoje; tiktai 
tikėjimas galėjo pateisinti milijonų buožių numarinimą stalininės 
Rusijos kolektyvizacijos nusikaltime [-..]“!? - toks Kavolio verdiktas 
vis dar mielam mūsų širdžiai tikratikio fanatizmui. 

Ir nepaisant to, Kavolis atkakliai tikėjo, kad be tikėjimo pilna- 
tviška žmogaus egzistencija neįmanoma. Tai koks tas kavoliškas 
tikėjimas, leidžiantis žmogui išlikti nepriklausomam, netgi „neaiš- 
kiam“, bet sykiu įpareigojantis būti jautriam kito žmogaus skausmui 
ir kančiai: tikėjimas, pripažįstantis kito teisę būti ne tik kitokiam, 
bet ir visiškai Kitam? Šitokį keistą tikėjimą Kavolis apibūdina štai 
kaip: „O daugiausia vilčių dedu į liberalinį tikėjimą, persunktą žmo- 
giškosios egzistencijos neharmoningumo pajautimu.“!* Tačiau man 
atrodo, kad žodis „liberalinis“ viską supainioja, nes šitaip apibūdi- 
nant tikėjimą norom nenorom vėl atsiranda ideologinė konotacija. 
Kur kas geriau kavoliškąjį tikėjimą apibūdina kitos dvi jo ištarmės, 
kuriomis Kavolis bando nusakyti nepriklausomo žmogaus savijautą 


228 


Laisvojo šaulio taku 


pasaulyje ir tarp žmonių. Tai „ironiška ištvermė“, kuria pasireiškia 
„ne kalbamas, o gyvenamas tikėjimas“. Tos dvi ištarmės tiksliausiai 
nusako Kavolio egzistencinę laikyseną, kuri, mano galva, ir leidžia 
mums jį laikyti kultūriniu herojumi, teisybė, tokiu herojumi, kuris 
moderniosios lietuvybės konfigūracijose yra ne taisyklė, o reta išim- 
tis. Užtat Kavolį būčiau linkęs laikyti mūsų tragiškuoju herojumi — 
žmogumi, nuolat neigiančiu tai, kas sudaro jo egzistencijos pagrindų 
pagrindą. Nepranokstamas tokio herojaus provaizdis yra Sokratas. 
Beje, Vakarų kultūroje tragiško herojaus tipas nėra retas, užtat toks 
herojus ten dažnai praranda savo tragiškumą. Bet Sokratas Lietuvos 
kultūroje — na, tai išties tragiškas reginys, nors Kavolis (kaip, beje, 
ir pats Sokratas) šio tragiškumo nė nesistengė paversti nei tragedija, 
nei juolab melodrama. Būtent tokia „ironiškos ištvermės“ logika: 
tragiškoje laikysenoje kruopščiausiai puoselėti linksmybės ar net ko- 
miškumo kibirkštis. Kitiems dovanoti viltį ir aiškumo džiaugsmą; 
pačiam sau pasilikti rezignaciją, o gal ir nevilųį Nežinomybės aki- 
vaizdoje. Matyt, tokia ir būtų „ne kalbamo, o gyvenamo“ tikėjimo 
esmė: ištvermingai puoselėti ironišką atstumą tarp to, ką kalbi, ir 
to, kas esi, niekada nesusitapatinti su „kietos“ kalbos matricomis, 
o kito žmogaus irgi netapatinti su jo kalbinėmis kaukėmis netgi tada, 
kai tas žmogus pats visiškai su jomis susitapatina. Štai tas Kavolio 
tragiškumas: ironija kalbos atžvilgiu, netikėjimas jokia kalbos mat- 
rica, jokia dogma, jokia formule, jokiu kalbiniu tikėjimo simboliu. 
O kas čia tragiška - galima paklausti. Tragiška tai, kad, šiaip ar taip, 
Kavolis buvo intelektualas, kalbos žmogus, t.y. žmogus ex officio 
ir — tai svarbiausia — egzistenciškai turintis tikėti kalba, nes nieko 
kito jam paprasčiausiai nelieka. Štai kodėl - taip atrodo bent jau 
man - Kavoliui, kaip ir Sokratui, pats svarbiausias egzistencinis 
veiksmas buvo gyvas, čia ir dabar vykstantis bendravimas su gyvu, 
čia ir dabar esančiu žmogumi. Galbūt šitaip galėčiau paaiškinti tą 
ypatingą jauseną, kuri apimdavo (ir, atrodo, ne tik mane) bendrau- 
jant su Kavoliu. Jis kažkaip sugebėdavo nuo bendravimo partnerio 
neatsitverti kalbos siena ir pats nesusitapatinti su kalba, nors ben- 
dravimo terpė būdavo būtent kalba. Tam tikra prasme jis niekada 
nekalbėdavo rimtai - pranašo, agitatoriaus, politruko, mokytojo ar 
net profesionalo tonu. Virš jo kalbos visada plevendavo neregimas, 
bet visada labai gerai jaučiamas geraširdiškos ironijos angelas; gal 
tai ir būtų tas generosity, kurį Kavolis priskiria tikram liberalui — 

drąsiam žmogui, aristokratiškai natūrai. Šiaip ar taip, net intensy- 
viausiai kalbėdamas, pats Kavolis likdavo kažkur už kalbos ir visada 
svarbiausia būdavo ne tai, ką jis pasako, o tai, ko jis (būtent!) ne- 
pasako. Kavolio aiškume (nes jis juk buvo aiškumo apaštalas, ir tai 
natūralu, nes aiškumas yra kita ironiško neaiškumo pusė, tai, ko 
ironikas siekia bet kuria kaina, tačiau kartu tai, kuo jis labiausiai 
nepasitiki) svarbiausia būdavo neaiškumo aura, apgaubianti kiek- 
vieną jo gestą ar žodį. Nuolat siekti aiškumo, bet niekada nebūti ir 
netapti aiškiam iki galo ir galutinai - nei sau, nei kitiems. Galimas 
daiktas, kad tokį svyravimą tarp momentinio aiškumo ir galutinio 
neaiškumo ir galėtume laikyti Kavolio savastimi, ypač kad jis pats 
XX amžiaus istorijos ir žmogaus provaizdžiu irgi laikė neaiškųjį 
žmogų. Nuo savęs pridurkime, kad „neaiškusis žmogus“ nebūtinai 
turi būti tik istorinė kategorija, tam tikrą egzistencinę laikyseną pri- 
rišanti prie tam tikrų istorinių aplinkybių. Man atrodo, kad neaiš- 
kumas nėra koks nors laikinas ar praeinantis žmogaus bruožas, jei 
tik turime galvoje aukšto rango žmogų, kurį Kavolis ir vadino ne- 
priklausomu žmogumi. Juk nepriklausomo žmogaus situaciją lemia 
ne tik tai, kad jis nepriklauso nuo kolektyvinių stabų, jiems nesi- 
meldžia ir jais nepasitiki; galiausiai nepriklausomas žmogus nepri- 
klauso net nuo savo susikurtų tikėjimo simbolių, kuriuos jis gali 
sunaikinti, jei to pareikalaus konkreti egzistencinė situacija, pavyz- 
džiui, kito žmogaus skausmas. Moralinis jautrumas, kuriuo vado- 
vavosi Kavolis, neleidžia įsitvirtinti gelžbetoninių principų bastio- 
nuose net tada, kai tie bastionai sumūryti savo rankomis. Nuolatinis 
judrumas, protėjiškas lankstumas, ironija bet kokios sustingusios 
būsenos atžvilgiu, skeptiška kiekvienos aiškumo salelės žvalgyba — 
matyt, tai irgi svarbūs nepriklausomo žmogaus bruožai. Todėl būti 
neaiškiam kalbos terpėje, nepriklausomam žmogui taip pat svarbu, 
kaip ir būti aiškiam egzistencinio apsisprendimo akimirkose; būti 
suprantamam taip pat svarbu, kaip ir būti nesuprantamam. Ir gal 
tik tas unikalus sugebėjimas sulaužyti bet kokios kolektyvistinės ar 
asmeninės dogmos aiškumą ir tegali užtikrinti moralinį jautrumą 
konkrečiose gyvenimo situacijose. Užtat Kavolis aiškiai suvokė ne 
tik neaiškumo pavojus, bet ir į neaiškumą įklimpusios, tačiau būtent 
todėl autentiškos, žmogaus egzistencijos paradoksus. „Reikia aiš- 
kiai, - sako jis — išreikšti savo neaiškumą visose jo dimensijose. Į 
aiškumą, paradoksiškai, jis tegali eiti savo neaiškumo išpažinimu.“!* 

„Aiškiai išreikšti neaiškumą“ — galimas daiktas, kad kaip tik šia 
keista ištarme Kavolis tiksliausiai nusako savo - ir ne tik savo, bet 
ir visų nepriklausomų žmonių - laikyseną pasaulyje. Iš tikrųjų, aiš- 
kumą žmogui duoda tik „kieta“ kalba. Tačiau būdami kalboje, mes 
visada būname praeityje arba ateityje, bet kaip tik todėl atitrūkstame 
nuo gyvosios dabarties. Kad ir kaip būtų keista, praeitis ir ateitis 
mums visada aiškesnė už dabarties akimirką, nes tik šioje akimirkoje 
mes atviri nebylių galimybių erdvei ir turime apsispręsti. Jei žodis 
„laisvė“ turi kokią nors realią prasmę, tai ši prasmė surakinta su 
dabarties akimirka ir jos neaiškumu. Laisvei mus pasmerkia tik da- 
bartis. Užtat bėgimas nuo laisvės visada susijęs su bėgimu nuo dabar- 
ties ir nuo dabartiškosios konkretybės, o laisvės baimė kartu yra ir 
dabarties baimė. Bailys niekada nebūna dabartyje. Užtat jis niekada 
nebūna konkretus, o dabartiškojo konkretumo stoką kompensuo- 
ja doktrininio tikėjimo simbolio aiškumu: konkreti kalba paslepia 
egzistencinį nekonkretumą, baimę aiškiai apsispręsti čia ir dabar. 
Tačiau tik sugebėjimas apsispręsti, taigi tapti aiškiam konkrečioje 
egzistencinėje situacijoje, daro žmogų iš tikrųjų realų: radikalus įsi- 
buvimas į dabarties akimirkos konkretybę ir yra tai, ką galėtume 
pavadinti žmogaus tikroviškumu. Atrodo, kad šitoks tikroviškumas 
Kavoliui buvo vienas svarbiausių, jei ne pats svarbiausias, žmogaus 
egzistencinio rango rodiklių. „Mūsų problema, - sako jis, - yra su- 
rasti galimybę būti realiems dabartyje.“!5 Pats Kavolis šią galimybę 
realizavo nepriekaištingai. Kaip tik subtili ir visada labai tiksli iro- 
nija kalbinio (dogminio, autoritarinio ir net mokslinio) aiškumo at- 
žvilgiu lėmė tai, kad Kavolis buvo ypač realus žmogus. Jis nesislėp- 
davo už kalbos kaukių; jis būdavo realesnis už kalbos kostiumą, 
kurį, žinoma, turėdavo dėvėti. Visada jausdavai, kad jis labai tikro- 
viškas, kad gyvena ir esti labai „smarkiai“, kaip mėgdavo sakyti 
Kazys Boruta. „Aš esu; tu gali netikėti tuo, ką sakau, bet negali nepa- 
sitikėti tuo, kad esu“, - ne sakydavo, o savo mįslingu buvimu šalia 
ir priešais tarsi teigdavo Vytautas Kavolis: Sfinkso tikrovė, tikrovė, 
kurią duoda esmingas nesuprantamumas, esmingai Kito nesupranta- 
mumas. Gal tai dar vienas nepriklausomo žmogaus bruožas, nes būti 
nepriklausomam kartu reiškia būti nesuprantamam ir ironiškai puo- 
selėti savojo nesuprantamumo paslaptį - ir sau, ir kitiems. 

Tai kas buvo ir kas lieka (jei lieka) Kavolis mūsų moderniajai lie- 
tuvybei ir dabartinei Lietuvos kultūrai? Mūsų istorijoje (ir dabartyje) 

daug patriarchų, tautos vadų, kankinių, šventųjų, davatkų, fanatikų, 
kunigų, dievdirbių, mahatmų, piemenų ir avinų, bet joje beveik nėra 
nepriklausomų, laisvei pasmerktų žmonių, stovinčių ne ant stabų 
kojūkų, o ant savo kojų, mąstančių savo galva ir gyvenančių savo 
aistros ritmu. Mūsų istorijoje daugybė tokių, kuriems viskas aišku 
1r kurie visada ir viską žino. Bet, deja, mūsų praeityje ir mūsų da- 
bartyje beveik nėra neaiškių žmonių, sugebančių ironijos ugnyje su- 
deginti visus kolektyvistinius stabus ir nesibijoti savojo neaiškumo, 
iš kurio tik ir gali kilti tai, ką Kavolis vadina atsakingu individua- 
lizmu. Mūsų intelektualinėje istorijoje beveik nėra sokratiško tipo 
natūrų - žmonių, žinančių, kad patikimiausias jų prieglobstis yra 
nežinomybė, bet neišsigąstančių šitokio nesaugaus buvimo esmingo 
neaiškumo akivaizdoje. Mano galva, Kavolis buvo kaip tik toks 
žmogus. Užtat derėtų jį laikyti drąsiu žmogumi. Intelektualinė drą- 
sa - perfrazuokime Churchillį - yra svarbiausia intelektualo dorybė, 
nes tik iš jos kyla visos kitos intelektualinės dorybės. Ir visų pirma 
tai drąsa būti neaiškiam. Neaiškumas Kavoliui buvo ne pasimetimo, 
o laisvės sinonimas. Laisvė pirmiausia jam buvo negalėjimas ir ne- 
noras susitapatinti su kokiu nors stabu. Man atrodo, kad Kavoliui 
kelė šleikštulį bet kokia stabmeldystė, nesvarbu, kaip būtų vadina- 
mas stabas - istorija, laisve, revoliucija, nepriklausomybe, tauta, 
dievu, meno kūriniu ar Europos Sąjunga. Būti neaiškiam Kavoliui 
reiškė suprasti, kad bet koks stabmeldiškas aiškumas tėra tik viena 
iš begalės žmogaus invalidumo formų. Užtat nemanau, kad trem- 
tinio dalia, tekusi Kavoliui, jam buvo absoliuti nelaimė, stumianti 
degradacijos keliu. Juk būti neaiškiam, reiškia įsibūti į visų mūsų, 
mirtingųjų, esmingąją būseną žemėje - tremtinystę. Laisvas žmogus, 
atsakingas individualistas, yra tremtinys visur; tam tikra prasme net 
savo tėvynėje. Politinė tremtinystė tėra vienas autentiškiausių mūsų 
esmingosios tremtinystės simbolių. Būti tremtiniu visų pirma reiškia 
būti ištremtam iš aiškumo Rojaus, nes Rojus ir yra aiškumas, kurį 
duoda tikėjimas į Stabą. Vytautas Kavolis nebuvo aiškumo patriotas. 
Jis neturėjo stabų. Užtat buvo ir liko svetimas cukrinių avinėlių Lie- 
tuvai, kad ir kur ji būtų - Toronte ar Vilniuje. Visa savo aistringa 
natūra, visu savo konkrečiu buvimu Kavolis, kartu su kitais santa- 
riečiais, kavojo prieš svetimųjų ir savųjų politinę ir dvasinę prie- 
spaudą, prieš vergiškumą ir kolektyvistinį terorą, kad ir kaip jis 
reikštųsi — nacionalizmu, religingumu, profesionaliu patriotizmu ar 

„liaudies kontrole“. Šitoks vaidmuo labai sunkus, ir ypač Lietuvoje 
ar lietuviškoje aplinkoje, nes, pasak paties Kavolio, „prieš savųjų 
nešamą politinę ir dvasinę nelaisvę Lietuvoje niekada rimčiau, visos 
tautos mastu, nekovota“.!* Karčios antrosios nepriklausomybės pa- 
mokos rodo, kad prieš savųjų nešamą nelaisvę rimčiau nekovojama 
ir dabar. Užtat vargu ar Kavolis taptų „savu“ dabartinėje Lietuvoje, 
jei dar būtų gyvas ir gyventų kartu su mumis. 

Bet kaip tik Kavolio „svetimumas“ stereotipiniams tautinio men- 
taliteto bruožams, visų pirma kolektyvistinei ikonolatrijai, mano 
galva, daro jį tikruoju mūsų kultūriniu herojumi. Lietuvos ateitis 
lemtingai priklausys nuo to, ar „objektyviosios“ laisvės atmosferoje 
atsiras kritinė masė tokių žmonių, kuriuos Kavolis ir vadino atsa- 
kingais individualistais. Be jų nebus įmanoma nei padori politika, 
nei padori ekonomika, nei padori kultūra. Nepriklausoma valstybė 
be nepriklausomų žmonių yra contradictio in adjecto. Tautos po- 
litinės (ir kitokios) laisvės garantas - niekuo nepakeičiamas garan- 
tas — tik laisvi individai, taigi būtent tokie nepriklausomi žmonės 
kaip Vytautas Kavolis. Be tokių žmonių visos kolektyvinės nepri- 
klausomybės ir laisvės tėra muilo burbulas, sprogstantis nuo men- 
kiausio išorinių jėgų prisilietimo. Kartą taip jau buvo atsitikę. Vil- 
kimės, kad kitą kartą bus kitaip, bet aiškiai supraskime, kad tokios 
vilties garantas tėra tas vis dar visai efemeriškas, nepriklausomas 
žmogus, kurio provaizdžiu, bent jau man, buvo ir lieka Vytautas 
Kavolis. 

„Angažuotas menininkas yra tik tas, kuris, neatsisakydamas ko- 
vos, atsisako tarnauti reguliarioje kariuomenėje, t.y. laisvasis šau- 
lys“,!" kadaise išsitarė Albertas Camus. Kavolis nebuvo menininkas 
siaura (ir ypač siaura mūsuose) šio žodžio prasme, kaip, beje, ir tas 
menininkas, apie kurį kalba Camus. Tačiau, be jokios abejonės, jis 
buvo laisvasis šaulys, atsisakęs tarnauti reguliariose kariuomenėse, 
bet pats gynęs kiekvieną gyvą būtybę, atsidurdavusią šalią jo. Artimo 
meilė jam buvo ne abstraktus principas, virstantis neapykanta tą 
pačią akimirką, kai paaiškėja, kad artimas meldžiasi kitam dievui, 
o egzistencinė laikysena, kuriai jis buvo paprasčiausiai pasmerktas. 
Prisimindamas Kavolio sudarytą Lietuvos nepriklausomų žmonių 
sąrašą lengva ranka norėčiau jį įtraukti į kitą, laisvųjų šaulių, sąrašą, 
kur Kavolis atsidurtų šalia Alberto Camus, Hannah Arendt, Algirdo 
Juliaus Greimo, A. de Saint Exupery ir kitų mūsų šimtmečio žmonių, 

neturėjusių nė menkiausio talento neapkęsti ir pasmerktų mylėti ar- 
tumoje tarpstantį pasaulį. Tie žmonės - meilės žmonės - buvo iššūkis 
neapykantos epochai, šlovingajam XX amžiui, daug kuo - masi- 
nėmis žudynėmis, bekompromisiu fanatizmu, padugnių siautėjimu, 
žvėrišku antisemitizmu — primenančiam pačią šlykščiausią Vakarų 
žmonijos epochą - pirmuosius krikščioniškosios eros šimtmečius. 
Gajus Kaligula ir Adolfas Hitleris - štai iškalbingiausieji šių epochų 
simboliai. Laisvųjų šaulių lemtis - meilė pasauliui, kuris nori ne- 
apkęsti ir būti neapkenčiamas; meilė pasauliui, kuris trokšta niekinti 
ir būti niekinamas. Vytautas Kavolis yra vienas iš tų žmonių, kurie 
niekingam pasauliui priešpriešina trapią meilės dovaną. 

Santaroj Kavolis — 
dvasios tėvas 


Valdas Adamkus. Mano pirmasis susitikimas su Vytautu Kavoliu 
įvyko apie 1952-1953 metus, Studentų sąjungos suvažiavimo metu. 
Jau tada tarp studentijos buvo susidariusi ideologinė įtampa, nes be 
galo stipriai reiškėsi ateitininkų organizacijos nariai, O antroji pusė 
buvo labai palaida. Jos organizacinio vieneto nebuvo. Ir staiga per 
šitą suvažiavimą kažkas pradėjo formuotis. Kiek mano atmintis sie- 
kia, tada pirmą kartą iškilo Vytauto Kavolio pavardė. Kai aš jį pir- 
mąkart pamačiau, man jis atrodė toksai: gležnas, jaunutis. Papūtęs 
vėjas, atrodė, tuoj jį nuneš. Bet jo mintys, pasisakymas, kad čia turi 
formuotis laisva mintis, nepriklausomas mąstymas, kad neturime 
likti vienos ideologinės organizacijos rėmuose, buvo nauja. Po to vėl 
sekė laikotarpis, kai Vytautas Kavolis iš mano horizonto buvo din- 
gęs. O kitą kartą, kiek prisimenu, jau buvo pirmasis Santaros su- 
važiavimas Tabor Farmoje. 

Raimundas Mieželis. Studentija pradėjo judėti įvairiose vietose. 
Pasitaikė taip, kad Wisconsino universitete iš ateitininkų pusės buvo 
Vytautas Žvirždys, kuris paskui pakeitė pavardę į Vardys, ir Kavolis 
ten taip pat studijavo sociologiją. Ir jie abu pradėjo stumti tą Stu- 
dentų sąjungos judėjimą. Man atrodo, tada ateitininkų judėjimas 
prasidėjo automatiškai. Jie ėmė siūlyti valdybą, rinkti kandidatus. 
Ir tada kilo reakcija. Kavolis pradėjo ieškot įvairiuose miestuose tų, 
kurie šiek tiek pastebimesni, įdomesni, bet nebuvo ateitininkai. Pra- 
sidėjo susirašinėjimas, o po to ir vienas iš pirmųjų suvažiavimų. Rei- 
kia pasižiūrėti, kada buvo įsteigta Studentų sąjunga. 

V.A. Aš manau, 1952-1953 metais. 

R.M. Gali būti. Ir tada Kavolis pradėjo rašyti. Jis rašė į spaudą, 
daugiausia į Naujienas. Tada tai buvo socialdemokratų pakraipos 
laikraštis. Jis ėmė ieškot žmonių, susirašinėt su skautais, akademi- 
kais-skautais ir visiškai niekam nepriklausančiais. Ir tada pradėjo 

formuotis tas Nepriklausomų studentų sąjūdis (NSS), kuris nebuvo 
nei ateitininkiškas, nei akademikų-skautų, o atstovavo įvairioms pa- 
žiūroms. Aš buvau akademikas-skautas, o ir daug akademikų-skau- 
tų įsijungė į NSS, nes reikėjo tam tikros atsparos prieš gan stipriai 
susiorganizavusį ateitininkiškąjį bloką. Tai buvo pirmieji žingsniai. 
O kodėl visa tai nutrūko 1953 metais? Tais metais aš įstojau į Har- 
vardo universitetą. Ir Kavolis tada jau studijavo Harvarde. Aš ten 
buvau iki 1955 metų, turbūt ir jis tuo laiku buvo Harvarde. 

V.A. Tu man padėjai prisiminti tam tikrą laiko tarpą. 1952 metais 
Čikagoje buvo Studentų sąjungos suvažiavimas. Ten aš akis į akį 
susidūriau su tom problemom. Tuo metu buvo baisi įtampa tarp 
ateitininkų ir vadinamojo NSS. Aš kaip šiandien atsimenu, pirmas 
didžiausias mano gyvenime susikirtimas buvo su Vytautu Vygantu, 
amžiną atilsį, kuris neseniai mirė, ir su Sauliumi Sužiedėliu, ten ne- 
daug trūko iki fizinio susirėmimo. Žinoma, niekas nesusimušė, bet 
linijos jau buvo labai aiškiai nubrėžtos. Ir po to, kaip Raimundas 
sako, jie išvažiavo į Harvardą. Ir aš kažkaip atitrūkau. Buvo toks 
laikotarpis, kai mudu su Kavoliu neturėjom tiesioginio ryšio. Po to 
pirmą kartą Tabor Farmoje susitikome per suvažiavimą, kai buvo 
svarstomas NSS vardo pakeitimas. Nuskambėjo žodis SANTARA. 
Man pats tas žodis Santara buvo keistas. Galvojau, iš kur jie tą San- 
tarą ištraukė. Tik paskui išsiaiškinau, kad ar ne Zenono Rekašiaus 
buvo pasiūlyta - nuo Klaipėdos Santaros, ten jaunalietuviai, tau- 
tininkai turėjo Santarą. Tuo metu Zenonas buvo gan stiprus tauti- 
ninkų pažiūrų atstovas toje besikuriančioje NSS grupėje. Taip tada 
1r gimė Santara. Ir, žinoma, tuo laikotarpiu Kavolis buvo nenutrau- 
kiama viso mūsų bendravimo ir darbo grandis. 

R.M. Dar prieš įsikuriant Santarai, po Pirmojo studentų suva- 
žiavimo, kai buvo įkurta Studentų sąjunga, buvo įkurtas ir tas va- 
dinamasis NSS, kuris irgi pradėjo organizuotis. Atsirado nedidelės 
grupelės, nedideli skyriai ir Čikagoje, ir ypač Rytuose. Kavolis ir 
aš buvome Rytuose. Ir Sabaliūnas buvo Niujorke. Tada ėmė judėti 
NSS, kuris irgi sušaukė kelis suvažiavimus ir konferencijas Niujorke. 
Studijų dienas rengėme. Kavolis buvo labai stiprus, toks spiritus >m10- 
vens Viso to judėjimo. Daug rašė. Vėliau buvo atidaryti studentiški 
skyriai Naujienose ir Dirvoje. Man rodos, Kavolis vieną kurį iš jų 
redagavo. 

V.A. Naujienose skiltį vedė Kavolis, Dirvoje - kažkas kitas. 

Julius Šmulkštys. Bet dabar, Raima, aš noriu šį tą įdėti į kontekstą. 
Studentų sąjungos kūrimąsi atsimenu labai gerai, nes ten dalyvavau 
kaip Kavolio ginklanešys. Pirma valdyba buvo kompromisinė. Buvo 
trys ateitininkai: Vardys, Milda Lenkauskienė ir Algis Vedeckas. O 
mūsų - Kavolis ir aš. Viskas labai gražiai sekėsi, nes su Vardžiu buvo 
lengva dirbti. Jis buvo tolerantiškas. Bet paskui, per antrus valdybos 
rinkimus, ateitininkai laikinai pasitraukė ir valdybos nariais liko 
vadinamieji nepriklausomieji. Kavolis ten buvo, aš buvau, Ramojus 
Vaitys ir kiti. Ten buvo vien mūsų žmonės. Tai tada Vygantas su- 
pyko, kad ateitininkai, stipriausia organizacija, geriausiai susior- 
ganizavusi, su tradicijom dar iš Lietuvos, užleido pozicijas. Vygantas 
juos sutelkė ir per trečius rinkimus, pasinaudodamas Kavolio jam 
patikėta visa rinkimine strategija, nušlavė nepriklausomus studen- 
tus. Ir tada šie pradėjo rimtai kalbėti apie kokios nors savos organi- 
zacijos įkūrimą. 1954-aisiais susirinkom Tabor Farmoje. Nuvažia- 
vom ten be vardo, kaip nepriklausomieji studentai. Kilo ilgos 
diskusijos, kokia organizacija turėtų būti. Aš sutinku su Valdu, kad 
Rekašius pasiūlė Santaros vardą. Jis tuo laiku tautininkams atsto- 
vavo. Tai buvo tautininkiškas vardas, bet man jis buvo visiškai pri- 
imtinas. Nors tada visi mane liaudininku laikė, tarsi kokiu jų atstovu 
Santaroje. Bet aš toks niekada nebuvau. O Santara susidėjo iš įvairių 
pažiūrų Žmonių: tautininkų, liaudininkų, socdemų, kairiųjų, centro 
ir net dešiniųjų. Taigi mūsų Santara buvo įvairių grupių santarvė. 

V.A. Aš grįžtu į gimnazijos laikus. Tuomet atsidūriau grynai atei- 
tininkiškoje baigiamojoje klasėje, kur nepasisuksi — vieni ateitinin- 
kai. Ir gimnazijos direktorius, ir inspektorius, ir mokytojai, ir visa 
organizacija. Buvo kalama tik viena linkme. Man, kaip jaunam žmo- 
gui, kilo natūralus pasipriešinimas - kodėl? Kodėl aš turiu visa tai 
priimt? Ir daugiau tokių kaip aš atsirado. Mano geras draugas Gab- 
rielius Žemkalnis, kuris šiandien yra Vilniuje, ir kiti. Atsirado tokie 
broliai Ošlapai. Kai kuriems pati mintis nelabai svarbi buvo, bet 
patiko ta revoliucinė dvasia. Susibūrė mūsų grupelė, tokie revoliu- 
cionieriai, o aš buvau savotiškas tos laisvesnio mąstymo grupelės 
vadovas. Kodėl - mes svarstėm - negalim laisvai, atvirai diskutuoti, 
o būtinai privalom atsitverti. Toks požiūris mane vedė nuo gimna- 
zijos suolo. Tai savotiška tąsa, - ir studentijos gyvenime vyksta kaž- 
kas panašaus. Ir tai mane patraukė. Turiu pasakyti, žvelgiant iš per- 
spektyvos, man tai tapo laisvo gyvenimo, laisvo apsisprendimo 

pagrindu. O vėliau Santaroje Kavolis išėjo su laisvo žmogaus idėja — 
„laisvo žmogaus keliu į laisvę“. 

J.Š. Man atrodo, kad „laisvo žmogaus keliu į lietuviškumą“. 

V.A. Ir čia buvo pagrindas. Nuo to prasidėjo. Kai grįžtu mintimis 
į tą studentų suvažiavimą, kur nedaug trūko iki kautynių, matau, 
kad jau tuo metu ėjome į Santarą, į visą mūsų tolesnę veiklą. 

R.M. Kovojantis Kavolis buvo labai stiprus. 

V.A. Svarbiausia, kad mes kito tokio tuo metu neturėjom. Jis kie- 
tai laikėsi, šaltai dėstė. Ir jau tada aš jokiu būdu nemaniau, kad 
turiu su juo kovoti ar ginčytis dėl jo koncepcijų. Vienintelis nuo- 
latinis mano priekaištas jam būdavo: kalbėk paprasčiau, nes aš 
beveik negaliu tavęs suprasti. Iš lapo jis neskaitydavo. Aš jį labai 
retai matydavau ką nors pasirašius. Jis pasirašydavo mintis, bet jų 
neskaitydavo. 

R.M. Kavolis gerai dėstydavo savo mintis, išskyrus minėtą kalbos 
ir žodyno sunkumą. Jis kietai argumentuodavo, stipriai kovodavo 
ir buvo logiškas. Buvo labai sunku Kavolį palaužti ar įtikinti, kad 
jis sutiktų su kuo nors, kas ribotų žmogaus laisvę. 

V.A. Taip, ta prasme jis buvo sunkus. Užsispyręs, savo įsikalęs, 
bet tardavosi, diskutuodavo ir galų gale dažnai nuspręsdavo tai, kas 
tuo metu būdavo tinkamiausia. Taip, Kavolis buvo toksai. Mano 
akimis žiūrint, jis buvo įsitikinęs tuo, ką sako, ir bandė tai perteikt. 
Bet nors turėjo stiprius savo įsitikinimus, kartu buvo tolerantiškas. 

J.Š. Pavyzdžiui, jis mėgo tam tikrus žmones iš katalikų, ateitininkų 
sluoksnių - tolerantiškų, daugiau liberalių pažiūrų. Juozą Girnių 
labai mėgo, Kęstutį Keblį, Vardį. Bet faktas - Kavolis buvo ir kandus, 
sarkastiškas. Kai paleisdavo špilką, tai jeigu ją supratai, žinok, kad 
esi sutraiškytas. Tai kai kuriems žmonėms nepatikdavo. 

V.A. Kavolis Santaros lyderiu tapo savaime. Bent aš neprisimenu 
tokio momento, kada būtų įvykęs koks nors lūžis, ir Kavolis būtų 
iškilęs kaip lyderis. Man atrodo, jis kažkaip savaime juo tapo. Ka- 
dangi nebuvo administratorius, nebuvo toks, kaip mes, kurie lietu- 
viškuose organizaciniuose reikaluose sukdavomės - kaip ką suorga- 
nizuot, ką padaryt. Kavolis, kai jam pateikdavo kokį pasiūlymą, jį 
apsvarstydavo, ir jei pasiūlymui būdavo pritariama, sakydavo - rei- 
kia daryti ir pradėdavo stumti, kad visi tai darytų. 

J.Š. Taip, jis neturėjo ypatingų administracinių sugebėjimų ką 
nors sušaukti, suorganizuoti, bet priversti dalykus daryti sugebėjo: 

tu skaitysi paskaitą, tu parašysi straipsnį, tu atvažiuosi į tokią vietą. 
Ir tol tave spausdavo, kol sutikdavai. 

V.A. Rašydavo mašinėle ant tokių lapukų, aš šiandien dar turiu. 
Ten pusė raidžių iškritusių, be ženklų. „Valdai, kai tu skaitysi ar 
darysi, skambink tam ir padaryk.“ Per kalkę pavarydavo mums vi- 
siems, ten tris-keturias pavardes išrašydavo, jūs čia susimėtykit, 
darykit. Jis toks savaime, mes kartais buvom tik juodo darbo arkliai, 
o idėjos iš jo sklido. 

R.M. Kaip idėjų variklis jis buvo stiprus. 

V.A. Buvo ir aštrių Kavolio pasisakymų. Jis nebijojo pasakyti. Ir 
aš nupešiotas būdavau už tai, kad mėgindavau jį ginti. 

J.Š. Kavolis tiesiai sakydavo visokiom šventom karvėm, VLIKO, 
ALTo pirmininkam. Jis tekšdavo taip, kad susidarydavo įspūdis, jog 
Kavoliui nesvarbūs vadinamieji „Lietuvos interesai“. Aš noriu dar 
vieną dalyką pastebėti. Kartais savo draugams jis būdavo labai griež- 
tas. Vienu tarpu aš nebuvau per daug atsakingas... Kavolis manęs 
paprašė straipsnio, ir aš jam ilgai neatsiunčiau. Tada jis man nustojo 
Kalėdų atvirutes siuntęs. Aš turėjau asmeninių problemų, bet neno- 
riu čia savęs teisinti. Tačiau straipsnio vis dar neparašiau. Bumpt - 
jis mane išmetė iš Metmenųy redakcijos kolektyvo. Aš ant jo nesu- 
pykau, mes palikom geri draugai. Bet jis galėdavo tokius dalykus 
padaryti: aš neatsakingas, jis mane nubaudžia. Iš pradžių maža baus- 
mė, tik kortelės nebus, o paskui - iš Metmenų redakcijos kolegijos. 
Jis parašė laišką, sako: aš tave išėmiau, nes tu neparašei Metmenims 
nė vieno straipsnio per metus. Žinau, kad pusė kolegijos narių per 
dešimt metų nėra parašę nė vieno straipsnio, bet jis manęs asme- 
niškai prašė. 

V.A. Tu buvai ištikimųjų rately. 

J.Š. Aš buvau toks, kuris turėjo parašyti straipsnį, dėl to ir gavau 
pylos, kurios nusipelniau. 

V.A. Aš dabar vėl prisimenu. Pijus Grigaitis. Jis buvo kito sparno 
dvasios vadas. Irgi iki gyvo kaulo. Tu gali jį užmušt, bet jis liks social- 
demokratas su savo revoliucinėmis 1905 metų idėjomis. Naujienų 
redaktorius. Jis irgi gerbė Kavolį. Aš su Pijum Grigaičiu ne vieną 
dieną prasėdėjau Čikagoje Aštuonioliktoje gatvėje, aplūžusiame 
Naujienų redakcijos name, antrame aukšte. Ten jis mane mokydavo: 
jūs, piemenys, užsimojote daryti, nieko nesuprantate apie Lietuvos 
politiką ir t.t., ir t.t. Kartą Kavolis kažką parašė mūsų Santaros 

skyriuje ir užkabino. Grigaitis visą pyktį ant manęs išliejo: pasižiū- 
rėkit su savo Kavoliu, pažiūrėkit, ką jis rašo, ar jis ką nors supranta, 
lenda kur jam nereikia, piemuo, durnas ir t.t. Grigaitis tiesiog putojo 
prieš jį. Bet tai tik parodo, kad buvo tokių momentų, kai Kavolis 
atsidurdavo tarp mūsų amžiaus grupės ideologinių varžovų, bet Gri- 
gaitis būdavo už mus. 

J.Š. Kavolis darydavo tokius pareiškimus: partijos yra supuvusios, 
jos ne tik kad nieko gero nedaro, bet dar ir kenkia Lietuvos vada- 
vimui, ir kuo greičiau jas nušluosime, tuo geresnė padėtis pasidarys. 
Jis taip kalbėdavo dažnai. Tai jo charakteris, jo asmenybė. Yra žmo- 
nių, kurie kartais išsipyksta, išsikeikia, bet paskui ateina ir sako: 
žinai, čia vis dėlto yra svarbesni interesai, kurie mus jungia, išgeria, 
ir viskas baigiasi. O Kavolis toks nebuvo, jis visada neasmeniškas ir 
visada su šypsena. Ir jeigu jis ką nors išbarė, o tas nori ateiti, išsi- 
aiškinti - tai tokių atvejų mažai būdavo. 

R.M. Bet vis tiek, nežiūrint to, Grigaitis Kavolį rėmė ir priėmė jį 
į Naujienas, dirbo kartu. 

V.A. Kavolis buvo skeptikas, Kavolis nebuvo socialdemokratas. 

R.M. Ne ne, nebuvo. Mano manymu, Kavolis yra liberalus, labai 
plačių pažiūrų žmogus. Jis nepriėmė dešinės pusės dogmų, jo įsiti- 
kinimu, dešinė Lietuvoje dominavo daugelį metų, ir ta ideologija yra 
nepriimtina. Ji nepriimtina ne kaip tokia, o dėl to, kad buvo už- 
gniaužus kitus ir bandė per jėgą visus sutvarkyt, neleisti kitiems 
reikštis, beveik neigė kitų teisę kalbėti, teisę egzistuoti. 

V.A. Pritariu, Raimundai. Aš kitaip negaliu Kavolio pavadinti, 
kaip tik liberalu, tačiau į kairę pusę, ne į dešinę. Jis turėjo, mano 
supratimu, labai platų požiūrį į žmogų, į bendruomenių santykius 
ir į laisvą apsisprendimą. Bet reikia pripažinti, kad dešiniosios pusės 
jis nemėgo (aš turiu galvoje labiau dogmatinę dešinės pusę), jis be 
jos norėjo gyventi. Bet atmetė ir kairuolišką dogmatizmą, katego- 
riškai atmetė. Kavolio kairuoliškumas yra jo laisvumas. Jis labai 
gynė žmogaus teises, už jas karštai pasisakė, bet nebuvo žemės ly- 
gintojas. 

J.Š. Bet matai, tie principai, kuriuos tu keli, yra tokie bendri, kad 
jie negali nulemti, ar jis kairuoliškas, ar ne. Pavyzdžiui, Kavolis buvo 
už moterų teises, jis teigė, kad moterys turi būti lygiai traktuojamos. 
Kaip tu sakai, jis pasisakė už lygybę. Bet tai nebūtinai reiškia, kad 
jis kairėje ar dešinėje. Aš sakyčiau, kad Kavolis tokio ideologinio 

turinio, apie kokį pats kalbi, neturėjo. Jo ideologinis turinys buvo 
labai platus. Tolerancija, kova prieš tuos, kurie bando primesti savo 
pažiūras, pasaulėžiūrą. Įsitikinimas, kad kiekvienam žmogui apsi- 
spręsti turi būti sudarytos geriausios sąlygos. Ta prasme Santarą jis 
matė kaip neideologinę organizaciją, kuri yra laisvų idėjų pasikeitimo 
ir gimimo forumas. Žinoma, jau vien tai mus skyrė nuo ateitininkų. 

Aš neatsimenu, kad Kavolis sakytų, jog reikia vargšams pagelbėti. 
Tiesa, jis yra pasakęs, kad valstybė turi padėti tiems, kurie patys sau 
negali pagelbėti. Bet manau, kad jis tai sakė dėl to, kad žmogus, kuris 
yra alkanas, nuskurdęs, negali būti laisvas žmogus - jis yra tų mate- 
rialinių elementų kontroliuojamas. Man atrodo, jis vien todėl buvo 
už valstybės įsipareigojimus, o ne dėl to, kad remtų kokią socialistinę 
ekonominę programą. 

V.A. Aš prie viso to norėčiau pridurti, kad jis dešinėje, dogma- 
tinėje dešinėje, matė tuos suvaržymus, kurių tiek daug nematė žvelg- 
damas į kairę. 

J.Š. Nes išeivių visuomenėje kairė beveik neegzistavo. Ir iš kairės 
varžymų neatėjo. Bet jeigu ir būtų jų buvę, jeigu kairėje dominuotų 
tos pačios tendencijos, jis būtų prieš jas taip pat kovojęs. 

V.A. Sutinku. Galbūt galiu apibendrint mūsų trijų nuomones. Tur- 
būt tas santarietiškumas reiškėsi griežtai pasisakant prieš valstybinę 
ir tautinę prievartą. Tai mums buvo priimtina, suprantama. Tokius 
principus mes lengviau priėmėm, nes matėm savo valstybės išprie- 
vartavimą. Vienas iš pagrindinių mūsų tikslų buvo laisva tauta, lais- 
vas žmogus. 

J.Š. Kavolis buvo labai stiprus antikomunistas. Atsimenu, atva- 
žiavo kažkas iš Lietuvos, dar labai anksti, propagavo idėjas, kad 
reikia suprasti sovietinę Lietuvą, partizanų karas - tai klasių kova ir 
pan. Ir aš jam tada užsiminiau, sakau: gal apie tas pažiūras reikia 
Metmenyse parašyti. Sako, jokiu būdu ne. Tokių dalykų negalima 
spausdinti. Jis išliko antikomunistas, nors visuomenėje buvo kuria- 
mas įvaizdis, kad Kavolis raudonas. 

V.A. Pačiame pirmajame Santaros suvažiavime deklaruota kova 
prieš komunizmą. Tai buvo nuo pirmos dienos. 

R.M. Kavolis pasisakė prieš komunizmą, dogmatizmą. Šia prasme 
jis buvo labai nuoseklus. 

V.A. Nuo pat pirmųjų dienų Santaroje buvo skatinamos jaunos 
potencialios kūrybinės lietuvybės pajėgos. Mūsų bendruomenė 

aplinkui buvo apkerpėjusi: kas įprasta, tą pripažįsta. Kas ateina nau- 
ja, tas neegzistuoja. Santara buvo ta organizacija, kuri pasisakė pir- 
moji: palaukit, kelkim, ieškokim, atverkim kelią jauniems. Juk jiems 
sunku, faktiškai neįmanoma prasimušti. Tai patraukė ir škėmas, ir 
katiliškius, ir kaupus, ir šilbajorius - visus, nes jie pamatė, kad štai 
kažkas pradeda rūpintis jaunom kūrybinėm pajėgom, jaunais žmo- 
nėmis, stengiasi sudaryti jiems darbo sąlygas, kelti juos, pristatyti 
visuomenei. Mano įsitikinimu, tai buvo ta traukiamoji jėga, kuri 
pradėjo iš visų pusių kviesti į Santarą. Ten, kur galima sueiti, kal- 
bėtis, diskutuoti, kur galima nesutikti, bet kur turi teisę išreikšti savo 
mintis. Ir tai sąlygos, kurių kitur išeivijoje nebuvo. Šioje srityje svar- 
bus vaidmuo tenka Raimundui. Jis buvo pagrindinis Santaros jau- 
nųjų menininkų organizatorius, o Kavolis šias idėjas priėmė kaip 
tam tikrą vertybę, kurią reikia remti, puoselėti. 

R.M. Na taip. Bet man daug idėjų davė Kavolis. Pavyzdžiui, „gy- 
voji lietuvybė“ yra Kavolio idėja. „Gyvoji lietuvybė“ ta prasme, kad 
tai, kas yra šiuo metu svarbu, nauja, reikia kelti ir skatinti, nors tai 
dabartinėje lietuviškoje visuomenėje ir nėra populiaru. Tas kultūrinis 
pasikeitimas, mano manymu, buvo didele dalimi Kavolio padarytas. 
Pagrindinė mintis iš Kavolio atėjo, kad reikia įtraukti jaunuosius 
rašytojus, kurti būrelius, jei atsiranda jaunų rašytojų, kad reikia su- 
rengti keliaujančią jaunųjų dailininkų parodą, kad reikia leidinius 
pradėti leisti ir kviest pas save kuriančiuosius, kad jie turėtų atmo- 
sferą, turėtų auditoriją, kurioje galėtų išsisakyti. 

V.A. Pavyzdžiui, Kostas Ostrauskas. Jeigu ne Santara, ar būtų 
išleista Kanarelė? Tai buvo pati pirmoji knyga. Kažkas tokio, kas 
lietuviškai visuomenei buvo nesuprantama. Išleista Kanarėle tuo me- 
tu, kada drama išeivijoje iš viso neegzistavo, net nebuvo kur ją pasta- 
tyti ir parodyti. Čia buvo prasilaužimas. Aš manau, kad Kanarėlės 
išleidimas buvo vienas reikšmingiausių pirmųjų mūsų žingsnių, o 
paskui prasidėjo lavina. Bet tai buvo natūralu. Aš Kanarelę ir šian- 
dien prisimenu galbūt dar ir todėl, kad pats aplūžusioj Morkūno 
spaustuvėj korektūrą skaičiau, sėdėjau per naktis. 

J.Š. Tai buvo reakcija į vadinamąją superpatriotinę literatūrą, kuri 
kaip grybai po lietaus dygo tuoj po karo dar Vokietijoje, o vėliau 
atsirado ir Amerikoje. Tas tėviškės ilgesys, tas brazdžioniškas pat- 
riotizmas. Aš neatsimenu rašytojų pavardžių, žinau, kad buvo 
parašytos knygos Svetimi kalnai, Svetima duona. Pulgis Andriušis 

jau negalėjo to pakęsti, sako, aš rašysiu knygą Svetima žmona. Pas- 
kui buvo toks Gliauda, kuris po dvi knygas per metus parašydavo, 
iš viso gal dvidešimt parašė. Šitame literatūriniame nuosmuky staiga 
atsiranda Kanarelė, kuri yra visai kitokia. Santara sudarė sąlygas 
tokiems rašytojams kaip Ostrauskas išeiti į viešumą. 

R.M. Santarai labai didelis buvo Mackaus įnašas. Kavolis su Mac- 
kum gerai sutarti pajėgė. Jų bendravimas buvo dialogas tarp nesu- 
varžytų laisvos galvosenos žmonių. Mackus čia labai įsitraukęs bu- 
vo- ir Margutį redagavo, ir bandė pakeisti Margučio radijo 
programas. Jis Santarą išnaudojo savo tikslams. Kiekvieną naktį 
man skambindavo - ruošiam tokį vakarą, darykim, pakvieskim tuos 
ar anuos rašytojus. Kavolis jam padėjo. Ir kartu dirbo. 

V.A. Margutyje aš sa Mackum daugiau dirbau tiesiogiai, Kavolis 
bendravo laiškais. Iš visų mano pasikalbėjimų su Mackum esu šven- 
tai įsitikinęs, kad jam Kavolis buvo žmogus, kuris giliau nei kas kitas 
suvokė mūsų patriotizmą. Kavolis jam buvo žmogus, kuris matė 
naujos Lietuvos viziją. Mackus suprato - formuojasi naujas mąs- 
tantis lietuvis toje naujoje aplinkoje. Tai buvo be galo artima Mac- 
kaus galvojimui. Mackus, jausdamas tą patį, išreiškė savo poezija — 
visiškai nauja vizija. Aš ne kartą esu apie tai kalbėjęs su Mackum 
radijo laidose ir kitomis progomis. Mackus matė Kavolyje savo dva- 
sios atspindį visai kitokioje plotmėje - ne poetinėje, o platesnėje — 
sociologinėje. Jokios abejonės, Kavolio įtaka Mackui buvo didelė. 

R.M. Bet kaip ir Liūnės Sutemos poezija buvo artima Kavoliui. 
Visai Santarai tos poezijos poveikis buvo didelis. 

J.Š. Ir negalėjo būti skirtingesnių žmonių nei jiedu: Mackus buvo 
šimtu procentų kitoks negu Kavolis. Aš galėčiau pasakoti visokių 
istorijų, kas vykdavo suvažiavimuose. Mackus buvo vienas iš tų, 
kurie linksminasi visą naktį, o anksti ryte jau susišukavęs, visiškai 
normaliai atrodo ir yra pasiruošęs apie literatūrą diskutuoti arba 
savo poeziją skaityti. 

V.A. Nėra jokios abejonės, kad Santaroj Kavolis - dvasios tėvas. 
Aš buvau toks visuomeninių reikalų stūmėjas. Jaunimo peticijos, 
visokie dalyvavimai ir pan. Turbūt tokioj rolėj aš jam ir likau. Ir kai 
prasidėjo Lietuvos atgimimo laikotarpis, jis man rašydavo, kad čia 
mums irgi reikia kažką planuot, svarstyt, kaip ta nauja Lietuvos at- 
gimimo struktūra kursis, ką mums daryti: tu žiūrėk, jeigu turi kokių 
kontaktų, pradėk svarstyti, ir keiskimės mintimis. Ir aš savaime 

įsivėliau į visą tą reikalą su Lozoraičiu. Tada Kavolis jau koncep- 
tualiai pradėjo su manimi kalbėtis. Mes turime atkreipti dėmesį į 
žemės ūkį, turim atkreipti dėmesį į mūsų mokslo formavimosi po- 
litiką ir per Lozoraičio rinkiminę kampaniją būtinai pradėt tai 
skiepyti. Ir jis buvo tas, kuris sakė: tu turi eiti su Stasiu, nes kitaip 
nieko nebus. Vienintelis kelias. Jeigu Lozoraitis laimės, tu būsi šalia 
jo, tada mes galėsim burti komandą, padėti ir t.t. Ir jis laikėsi šios 
pozicijos visą laiką. O po Brazausko laimėjimo nepraėjus nė pus- 
mečiui, jis vėl pradėjo man laiškus rašyti: Valdai, tu pažįsti Lietuvą, 
pažįsti žmones, pradėk galvoti, kadangi tu turėtum viso to imtis. 
Lozoraičiui nepavyko, tai tu turėsi bandyt. Jis vėl mane pradėjo ra- 
ginti. Ir paskutiniu metu, kai aš labai svyravau. Tikrai nežinojau, ką 
turiu daryti. Iš vienos pusės centristai mane spaudžia: jau čia beveik 
užtikrintą paramą turiu. Per Seimo rinkimus, važinėdamas po kraš- 
tą, aš pajutau žmonių paramą. Ir tada Kavolis buvo tas, kuris te- 
lefonu man skambindavo į Čikagą. Laiškuose jau man rašė, ką reikės 
daryti. Jis jau nesvarstė laimėsim - nelaimėsim, bet rašė, ką daryti. 
Paskutiniu laikotarpiu kultūros dalykai jau nebebuvo patys svar- 
biausi. Nors jis man pasakojo apie universitete įkurtas stipendijas, 
apie savo dėstymus ir darbus su studentais, doktorantais, sakydavo, 
kur reikia pinigų skirti tam ar kitam dalykui. Bet laiškuose tai buvo 
antrame plane, o pirmame - vos ne vizija, kad turim eiti, turim lai- 
mėti ir turim pradėti svarstyti, kaip ta Lietuva atrodys. Per rinkiminę 
kampaniją aš pasisakiau už visiškai laisvą žemės ūkio tvarkymą ir 
prekybą, už kultūros ir švietimo reikalus. Ir turiu pripažinti, kad tose 
kalbose yra nemaža dalis to, ką man Kavolis savo laiškuose rašė. Jis 
jau matė, kaip Lietuva turėtų pradėt tvarkytis. Ir jeigu aš galutinai 
apsisprendžiau, tai jis nemaža dalimi nulėmė. Nesakau, kad galu- 
tinai mane pastūmėjo, bet jis buvo vienas iš tų stūmėjų šalia cen- 
tristų, šalia mano rinkiminės kampanijos žmonių. O išeivijoje jis ir 
Julių telefonais truputį užspausdavo, ir mes su Juliumi tardavomės 
bei kalbėdavomės. Iš Buenos Airių Raimundas man paskambindavo 
kartkartėm. 

J.Š. Aš tuos dalykus labai aiškiai pajutau, kai su Kavoliu 1995 
metais Kauno Vytauto Didžiojo universitete vienam bendrabutyje 
gyvenom porą savaičių. Santaroje buvo tam tikra įtampa tarp kul- 
tūrininkų ir politikų. Visi manėm, kad Kavolis - kultūrininkų pusėje, 
tokios buvo jo paskaitos per suvažiavimus, straipsniai Metmenyse. 

Jis visada sakydavo, kad aš jūsų, politikų, prašau rašyti straipsnius, 
jūs niekad to, ką prižadat, laiku nepadarot, čia jūsų kaltė, o aš lygiai 
traktuoju jus, kultūrininkus, rašytojus, menininkus ir kitus. Bent 
man buvo susidaręs įspūdis, kad Kavoliui politika buvo neįdomi. 
Kavolis kritikuodavo išeivijos politikus, bet apskritai jis buvo moks- 
lininkas, kultūrologas, sociologas. Tačiau 1995 metais Kavolis su 
manim apie politiką išsamiai diskutavo, apie Valdą kalbėdavo, ką 
jam reikia daryti, kas jo padaryta, kas nepadaryta. Jis atsinešdavo 
laikraščius į kambarį, ypač kai būdavo straipsniai apie Valdą, ir po- 
kalbiai apie ateinančius rinkimus ilgai tęsdavosi. 

R.M. Jis visą laiką norėjo įsitraukti į veiklą čia, Lietuvoje. Tikrai, 
kartu būtų labai daug padaryta. 

V.A. Atvirai pasakius, aš manau, kad jis visiškai pasitikėjo manimi 
kaip tinkamiausiu žmogumi, sugebančiu spręsti ateities problemas 
ir svarstyti idėjas, pasiūlymus. Vadinasi, yra vienintelis atsakymas - 
privalau ryžtis, turim padaryt, ir jis jau kalė tą Lietuvos viziją. Kaip 
jis šiandien būtų reikalingas. Aš kelių žmonių galiu verkti: Kavolio, 
Česlovo Kudabos, Greimo. Jeigu šiandien mes čia juos turėtume, 
daug lengviau ir sunkiausios problemos spręstųsi. 

Didžiam žmogui, iškiliam 
intelektualui ir žymiam lietuviui 


Didžiulius Vytauto Kavolio nuopelnus mokslui, švietimui ir Lie- 
tuvos kultūrai, be abejo, paminės kiti kalbėtojai. Tačiau nedaugeliui 
teko pažinoti Kavolį - berniūkštųį iš gausaus prieškario Lietuvos 
moksleivijos pulko - vaikystėje. Todėl šia iškilminga proga norėčiau 
pasidalinti su jumis asmeniniais atsiminimais apie Vytauto, mano 
mokslo draugo ir artimo bičiulio, ankstyvos vaikystės metus - kaip 
tik tada kiekvienas formuojamės kaip asmenybė, ruošdamiesi savo 
ateičiai. 


Kai susipažinom, mudviem su Kavoliu buvo po šešerius metus — 
tokio amžiaus abu pradėjom lankyti tą pačią katalikiškąją mokyklą, 
veikusią gimtajame Kaune, kuris anuomet buvo laikinoji jaunos ir 
išdidžios Lietuvos Respublikos sostinė. Kartu po to praleidom pen- 
kerius metus (1936-1941) mokydamiesi vienoje klasėje ir dažniau- 
siai sėdėdami viename suole. Abu buvom nekatalikai, lankantys ka- 
talikiškąją mokyklą, tad vienas su antru, aišku, suartėjom labiau 
negu su likusiais moksladraugiais - ypač per religijos pamokas, ku- 
rias smagiai praleisdavom drauge vaikštinėdami erdviais puikaus 
mokyklos pastato fojė ir koridoriais. Tiesą sakant, reikėdavo pasi- 
stengti, kad išpeštum smagumą iš Vytauto draugės - jis nesidomėjo 
niekuo, kas anuomet žavėjo ir traukė mudviejų amžiaus berniukus. 
Žaidimai, lakstymas ar aistringos peštynės jam neteikdavo malo- 
numo. Laikėsi visiškai atokiai nuo kiekvienos iš priešiškų ir tarp 
savęs besivaržančių stovyklų, į kurias spontaniškai pasidalijo mū- 
siškė mokyklos bendruomenė, ir net nepritapo prie jokio iš žaibiškai, 
bet tvirtai susiburiančių bičiulių ratelių. Buvo tarp mūsų pats sau 
atskirai - kaip tas legendinis Rudjardo Kiplingo katinas, kuris mėgo 
vaikščioti vienas. Vienintelis tikrai jį traukęs dalykas buvo knygos - 
tad bendravimo smagumas priklausė nuo to, ar įsitrauksi į tų knygų 

aptarimą ir pasakosi apie tai, ką perskaitei pats. Didelio pasirinkimo 
neturėjau — teko tapti tokiu pat aistringu skaitytoju. 


Vytautą Kavolį visada gaubė tarsi kokia aura. Pačiose įtempčiau- 
siose situacijose jis gebėdavo neprarasti savitvardos ir išlaikyti sa- 
vojo pranašumo pojūtį. Vytauto neliesdavo net ir pasiučiausi 
nutrūktgalviai, pasiruošę sudoroti kiekvieną, pasimaišiusį jų kelyje. 
Pora provokacijų, tesulaukusių vieno atkirčio - gilios paniekos ku- 
pino didelių mėlynų akių žvilgsnio, taip ir baigėsi, ir jie paliko Vy- 
tautą vaikštinėti ramybėje, stengdamiesi visai nepastebėti. Jis juos 
nepakenčiamai glumino pačia savo esybe. 


Nuo pat vaikystės Kavolis buvo stebėtinai vientisa asmenybė, tu- 
rinti tvirtas pažiūras ir nepaprastai vertinanti ištikimybę. Nuošir- 
džiai mylėdamas savo šalį, jos kultūrą ir žmones, nepakentė jokios 
ksenofobijos, šovinizmo, jokių tautinio išskirtinumo ir izoliacioniz- 
mo idėjų — tai jam atrodė svetima autentiškai tautos tradicijai. Mu- 
dviejų klasės draugai, prisigraibstę vietinio ar importinio - Hitlerio 
Vokietijos ar Mussolini Italijos - fašizmo idėjų, patyrė tą pačią pa- 
nieką, kuria buvo sutramdyti triukšmingai siautėjantys peštukai. Ne- 
ieškojo žodžio kišenėje, kai prireikdavo sutriuškinti jų pažiūras ar 
pasmerkti elgesį, ir priekaištus visada išsakydavo tiesiai veidan. Šiuo 
požiūriu jis tikrai atrodė bebaimis, visiškai nepaisantis tokių žemiškų 
dalykų kaip populiarumas ar geri santykiai su bendraamžiais. 

1940 metais Sovietų Sąjungai aneksavus Lietuvą, katalikiškoji 
mokykla buvo uždaryta, o dauguma vaikų - tarp jų ir mudu su Vy- 
tautu - perkelti į valstybinę, kurios vadovai griebėsi įvairiausių gud- 
rybių, kad sugundytų stoti į Jaunuosius Pionierius, komunistinę 
mūsų amžiaus vaikų organizaciją. Įstojusiesiems atsilapodavo erdvių 
Pionierių rūmų - jie įsikūrė prabangiame buvusios Italijos amba- 
sados pastate - durys: įdomiausi, neregėti žaislai, sportas, šachmatai, 
vaidinimai, muzika, dainavimas, galimybė dalyvauti įvairiausių bū- 
relių miesto varžybose. Daugumai, kaip ir man, to užteko, kad, ilgai 
nesvarstę ir nekvaršinę galvų, sustotume į tą organizaciją. Bet Vy- 
tautui — ne. Ryžtingo atsisakymo kaip nors saistytis su Jaunaisiais 
Pionieriais nepakeitė nė viešas pasmerkimas visuotiniame mokyklos 
susirinkime. Išstatytas prieš kelis šimtus bendraamžių, gėdinamas 
paties mokyklos direktoriaus, nesivargino pasiteisinti nė žodžiu, o 


249 


Aleksandras Štromas 


veide liko įprastinė ramybės ir paniekos išraiška, kuria atsakydavo 
į peštukų ar ekstremistų išpuolius. O su mumis, į organizaciją įsto- 
jusiais senaisiais bičiuliais, ryžtingai nutraukė bet kokius santykius. 
Atsakymą į klausinėjimus, kodėl nebesikalba ir net nebesisveikina 
su mumis, išgirdom šaltą ir lakonišką: „Su išdavikais nekalbu.“ 


Mudviejų su Vytautu keliai išsiskyrė 1941 metų vasarą, nacistinei 
Vokietijai užpuolus Sovietų Sąjungą ir Lietuvai patekus Antrojo pa- 
saulinio karo sūkurin. Jis po karo atsidūrė JAV, o aš iki 1973-ųjų 
gyvenau Sovietų okupuotame krašte, kol komunistų valdžia išgujo 
iš jo ir mane. 1974-ųjų vasarą, man pirmąkart lankantis JAV, vėl po 
33 metų susitikome su Vytautu - kasmetiniame Santaros-Šviesos, 
jo sutelkto ir iki pat mirties vadovauto kultūrinio išeivijos lietuvių 
sambūrio, suvažiavime. Vytautas atrodė smarkiai pasikeitęs. Susi- 
dūręs su šituo brandžiu, pliktelėjusiu ir žilstančiu džentelmenu gat- 
vėje, vargu ar būčiau atpažinęs tą patį berniūkštį, su kuriuo praleista 
geras vaikystės gabalas. Nė ženklo įstabių, visad atvirai žvelgiančių 
mėlynų akių, skaisčios ir švelnios odos, jūrinikės, kurią dėvėdavo ir 
iš kurios jį atskirdavai iš tolo. Ir vis dėlto tai buvo tas pats Vytautas 
Kavolis: gerai pažįstama kalbėsena ir mąstysena, bendravimo manie- 
ros, judesiai, eisena, tas pats skaitymo būdas, taip pat pakelta galva. 
Vėliau, atgijus senai mudviejų bičiulystei ir nuolat bendradarbiau- 
jant, vienijamiems bendrų interesų ir sumanymų - ISCSC [Interna- 
tional Society for tbe Comparative Study of Civilizations - Tarptau- 
tinė lyginamyjų civilizacijų studijų draugija], Santaros-Šviesos bei 
Metmeny žurnalo, kurį ištisus dešimtmečius jis redagavo pats vie- 
nas - visus 21 metus nesilioviau stebėjęsis, kaip nedaug Vytautas 
tepasikeitė nuo vaikystės ir pradinės mokyklos laikų. Liko toks pat 
nepraktiškas ir principingas, koks buvo ir paauglystėje; sugebėjo 
išsaugoti tik vaikui būdingą asmenybės vientisumą ir kompromisų 
nepripažįstančią žmogaus moralės sampratą, tą pačią rimtą aistrą 
minčiai ir knygoms, su kuria tegali atsiduoti vaikas, dar nesuga- 
dintas interesu ir geiduliais persisunkusios pasaulio tikrovės. Prisi- 
pažinsiu — per mano jau spėtą nueiti gerą gyvenimo galą neteko su- 
tikti kito žmogaus, kuris būtų taip mažai tepasikeitęs nuo nekaltos 
vaikystės metų, kaip Vytautas Kavolis. Tokius sutikdavau tik pa- 
sakose. Galvojant apie Vytautą Kavolį, prisimena ne Piteris Penas, 
o Antoine'o de Saint Exupery - Mažasis princas. 

Už tai mes visi - Vytauto bičiuliai ir tiesiog pažįstami, vienaip ar 
kitaip sėmęsi patirties iš bendravimo su juo - turėtume padėkoti 
Ritai, nuostabiai žmonai, padariusiai viską - ir įmanoma, ir neįma- 
noma - kad Vytautas galėtų būti tuo, kuo buvo ir troško būti. O 
sūnums, Kęstučiui ir Perkūnui, pasakyčiau taip: „Visada prisiminkit, 
kokį pagarbos vertą ir teisingą turėjote tėvą.“ 

Aš norėčiau šiais keliais senesnių dienų prisiminimais išryškinti 
Vytauto Kavolio „sugebėjimą“ patekti į (arba ir nekaltai sukurti) 
kontroversines situacijas dar pačiomis savo jaunystės dienomis. Te- 
atleidžia skaitytojai, jeigu šie prisiminimai po 50 metų bus truputį 
suromantinti. 

Prisimenu pokarinius 1946-1947 metus, kuomet gyvenome Ha- 
nau (Vokietija) lietuvių pabėgėlių stovykloje (arba, kaip tuomet buvo 
patriotiškai madinga sakyti, „tremtinių lageryje“, nors šviesesnės 
galvos bandydavo taisyti, kad niekas mūsų netrėmė - mes patys 
išbėgome, tad visi yra laisvi iš to lagerio ir išeiti). 

Lietuvoje tuo metu virė partizaninis karas, ginkluoti vyrai švais- 
tėsi Suvalkijos giriose, bet mes, penkiolikmečiai ar šešiolikmečiai 
berniokai, apie tai mažai žinojome ir visi laimingai lankėme sto- 
vyklos lietuvių gimnaziją. Visas jaunimas buvo beveik griežtai pasi- 
skirstęs į skautus ir katalikus ateitininkus, su mažyčiu vadinamuoju 
vyresniųjų gimnazistų visuomenininkų būreliu, kuriam priklausė ir 
Kavolis. Nors pagal metus jis buvo tam per jaunas, bet jau sugebėjo 
visiems vyresniesiems imponuoti savo plačiu apsiskaitymu ir vokie- 
čių filosofų citatomis. 

Aš pats buvau gan aktyvus skautas - savo skilties paskiltininkas 
(beje, mano skiltyje tuomet buvo ir Jurgis Mačiūnas, „ramus eilinis“, 
vėliau pagarsėjęs kaip Fluxus judėjimo pradininkas). Kad būtų su- 
stiprinta skautų veikla ir suteiktos galimybės jaunuoliams kažką nu- 
veikti, skautų vadovai sumanė, naudodamiesi taškų sistema, pa- 
skelbti tarp skilčių varžybas. Tiek ir tiek taškų už naujai užverbuotą 
ar pritrauktą narį, tiek taškų už atgabentą kilogramą spalvoto me- 
talo laužo, tiek taškų už išlaikytą skautišką specialybę, tiek taškų už 
išmoktas lietuviškas daineles ir t.t. Prisimenu, visų mūsų akys žibėjo 
žiūrint į misingines durų rankenas, galvojant, kaip čia reikėtų jas 
išmontuoti, o aš sau pasirinkau misiją prikalbinti savo klasioką „be- 
partinį intelektualą“ Kavolį įstoti į mūsų skiltį. Po kokios savaitės 

dvejonės jis pagaliau sutiko pasidaryti skautu ir taip mūsų skiltis 
laimėjo šias labai įtemptas ir karštas varžybas. 

Prisimenu, iškilmingos skautų tunto sueigos metu Kavolis pasi- 
rodė su skautiška bliuzele, nors dar be „šlipso“, ir oficialiai mūsų 
skiltis, nors ir nedidele persvara, varžybas laimėjo. Bet tai ir buvo 
pirmas ir paskutinis kartas skautiškoje Kavolio veikloje. Skautų su- 
eigose daugiau jam nedalyvaujant, kilo paskalos, kad jis buvo tik 
daugmaž „pasamdytas“ sužaisti šią į skautus įstojimo rolę, kad jis 
tik norėjo padėti savo klasiokams, o iš tiesų visiškai neketino pasi- 
daryti skautu. Konkurse laimėti taškai už Kavolį buvo anuliuoti, ir 
kita varžovų skiltis perėmė laimėtojų „taurę“. Ta laiminčioji skiltis 
gavo daug taškų už iš kažkur pusiau nelegaliai atbogintą didelį varinį 
katilą, kuris dar keletą mėnesių vartėsi prie skautų buveinės - vo- 
kiečių kariuomenės buvusių arklidžių. 

Antras incidentas, taip pat dar iš gimnazijos laikų, yra susijęs su 
Kavolio literatūriniais sugebėjimais. Kaip minėjau, Kavolis priklausė 
vadinamajam visuomeniniam gimnazistų būreliui, kuriame dalyvavo 
pradedantys poetai ir šiaip literatūra besidomintys jaunuoliai. Šitie 
visuomenininkai leido sieninį, mėnesinį laikraštuką Mūsų Aukuras, 
kuris būdavo pakabinamas gimnazijos pastato koridoriuje. Kavolis 
įteikė tam sienraščiui trumpą, gana nekaltą feljetoną, kuriame do- 
minavo geltona ir balta spalvos. Pakabėjus laikraščiui keletą dienų, 
vienas iš katalikų mokytojų susigaudė, kad tai yra Vatikano vėliavos 
spalvos ir kad atseit Kavolis „šaiposi“ ne tik iš lietuvių ateitininkų, 
bet ir iš paties Vatikano. Sienraštis tuoj pat buvo nukabintas ir dar 
kurį laiką gyvavo, tik, aišku, įvedus griežtą lituanistų mokytojų cen- 
zūrą, kas sukėlė „literatų“ nepasitenkinimą. O Kavolis, kiek prisi- 
menu, iš to tik pasišaipė. 

Trečiasis incidentas jau iš „modernių“ laikų. Apie 1961 metus gan 
avangardiškame amerikiečių žurnale Evergreen Review buvau radęs 
absurdo krypties austrų rašytojo Jakovo Lindo novelę „Tegyvuoja 
laisvė“ ir nusiunčiau ją Kavoliui pasiskaityti. („Es lebe die Freiheit“ 
išspausdinta novelių rinkinyje Eine Seele aus Holz, 1964). 1968 me- 
tais Santara-Šviesa išleido Kavolio paskaitų rinkinį Nužemintųjų 
generacija - Egzilio pasaulėjautos eskizai, kuriame, remdamasis Al- 
gimanto Mackaus, Jono Meko ir Liūnės Sutemos poezija, jis nušvietė 
šių išeivijos poetų egzistencinę savijautą. Kalbėdamas apie Liūnę 
Sutemą, teigė, kad „užsidarymas istorijoje paralyžiuoja dabarties 

supratimą“, ir gan nekaltai vienoje išnašoje pacitavo šios novelės 
pagrindinę siužetinę mintį, vaizduojančią Leonardo Baltazaro šei- 
mą - lietuvius pabėgėlius Švedijoje. Tie lietuviai novelėje „pasakoja, 
kad rusai deportavę 44 ir nušovę du jų gimines, - o patys pragyvena, 
maitindamiesi savo vaikais, išmirkytais acto ir aliejaus mišinyje. Be 
to, simbolizuodami savo dalinimąsi tėvynėje pasilikusiųjų kančio- 
mis, jie laiko aukštos patalpos lubose pasikabinę pūvantį arklio la- 
voną. Baltazaras Lietuvoje buvo arklių pirklys ir, matyt, pageidauja 
prie savęs turėti, nors ir nebegyvus, savo prisiminimus. Kita vertus: 
„Mūsų žmonės turi daugiau iškęsti po rusišku batu, tenai dangun 
dvokia korupcija ir vergija - arklio lavonas namuose yra mažiausia, 
ką mūsiškis dar gali tėvynės labui padaryti'.“ Tai ir visa citata. 

Kilo gan nemažas furoras išeivijos laikraščių skiltyse. Kavoliui, 
kuriam ir šiaip nesisekė žygiuoti į taktą su pagrindiniais išeivijos 
„Lietuvos laisvės kovotojais“, teko pylos už tėvynės paniekinimą ir 
išdavimą, priskiriant jam pačiam ir cituotus novelės žodžius. Net 
gerokai vėliau, jau Sąjūdžio laikais, apie 1989 metus, vienas gan 
padorus „patriotas“, prisistatęs kaip mano amžinatilsio tėvo geras 
draugas, nei iš šio, nei iš to pradėjo vanoti Kavolį, atseit jam Lietuvos 
nepriklausomybė - tik supuvęs arklys ir pan. Bandžiau dar Kavolį 
ginti, sakydamas, kad jis tik citavo austrą rašytoją, bet nelabai sėk- 
mingai, mat šis ponas pradėjo įrodinėti, jog jis pats savo akimis ma- 
tęs ir skaitęs, kad tai paties Kavolio teiginys. 

Santarą kuriant 


Kai 1949-1950 metais į Jungtines Amerikos Valstijas iš Vokietijos 
atvyko apie 30 000 pabėgėlių, mažai kas iš jų turėjo vilčių greitai į 
Lietuvą sugrįžti. Neužilgo čia pradėjo dygti naujos lietuviškos ins- 
titucijos, nes dauguma ateivių jungėsi ne į seniai egzistuojančias 
Amerikos lietuvių organizacijas, o kūrė savas, kuriose daugiausia 
atsispindėjo jų prieškarinės Lietuvos ir šiokia tokia penkerių metų 
Vokietijoje gyvenimo patirtis. Tačiau šiame procese pasitaikydavo 
išimčių. Viena iš jų buvo Amerikos lietuvių studentų sąjunga. Jos 
įkūrėjai buvo du Vytautai: Vardys ir Kavolis. Pirmasis atstovavo atei- 
tininkams, antrasis, bent pirmaisiais metais, neoficialiai lyg ir vi- 
siems kitiems. Nepaisant ideologinių skirtumų, jie sugebėjo sklan- 
džiai dirbti. Kavoliui ir Vardžiui pasitraukus iš aktyvios Sąjungos 
veiklos, kooperacija tarp skirtingų ideologinių organizacijų, išskyrus 
kelias išimtis, išliko per visą jos gyvavimo laiką. Prie to, aišku, pri- 
sidėjo pragmatiška Amerikos dvasia bei tradicijos. Šiame kontinente 
studijas pradėjusiam jaunimui, ideologinės aistros, įprastos Lietu- 
voje ir kiek mažiau Vokietijoje, buvo nei suprantamos, nei priim- 
tinos. Šia prasme Vardžio ir Kavolio pradėta tradicija ne tik prigijo, 
bet ir palaipsniui stiprėjo. 

Prieškarinėje Lietuvoje studentai buvo susiorganizavę į daugelį 
ideologinių organizacijų, Vokietijoje tebuvo tik dvi didesnę įtaką 
turėjusios: Ateitis ir Šviesa (vėliau čia veiklą atgaivino akademikai 
skautai ir varpininkai). Pirmoji organizacija buvo įkurta Lietuvoje, 
antroji Vokietijoje. Teoriškai Šviesa buvo nepolitinė ir tik plačiąja 
prasme ideologinė; praktiškai jai priklausė daugiausia tie, kurie dėl 
įvairių priežasčių nėjo į Ateitį. Tarp jų buvo varpininkų, neolituanų, 
žaizdrininkų arba jiems prijaučiančių; be to, į Šviesą stojo nemažai 
Vokietijoje gimnazijas baigusių lietuvių. 

Panaši situacija susiklostė pirmaisiais Amerikos lietuvių studentų 
sąjungos metais. Tada joje aktyviai reiškėsi irgi dvi organizacijos: 
Ateitis ir Nepriklausomų studentų sąjūdis. Pastarasis, kaip anksčiau 

Šviesa, jungė daugumą studentų, kurie nepritapo prie pirmosios. $ą- 
jūdis buvo įkurtas, idant į Sąjungos veiklą įtrauktų studijuojantį jau- 
nimą, bet svarbiausias jo pasiekimas buvo ne „laimėjimai“ centro ir 
skyrių valdybų rinkimuose, o intelektualinės ir visuomeninės dirvos 
paruošimas naujai organizacijai, kuri išsilaikė iki šių dienų. 

Nepriklausomų studentų sąjūdis, egzistavęs nuo 1951-ųjų iki San- 
taros įkūrimo 1954 metais, pateikė labai lanksčią ir neformalią 
struktūrą, kurioje, be Studentų sąjungos organizacinių problemų, 
taip pat buvo diskutuojama ideologiniais, politiniais ir kultūros 
klausimais. Be to, jo rėmuose išaugo ilgalaikiai asmeniniai ryšiai, 
kurie eventualiai daug prisidėjo prie idėjų kristalizacijos bei orga- 
nizacinio tęstinumo. Mažiausiai 90 procentų Nepriklausomo stu- 
dentų sąjūdžio narių vėliau tapo santariečiais. 

Vokietijoje studentai buvo mažiau ideologiški negu Lietuvoje, o 
Amerikoje tas bruožas pasidarė dar ryškesnis. Tam buvo daug prie- 
žasčių. Be jau minėtos pragmatiškos amerikietiškos-anglosaksiškos 
politinės kultūros, įtakos turėjo ir faktas, jog politinės partijos, ku- 
rios Lietuvoje rėmė ideologiškai artimas studentų organizacijas, išei- 
vijoje neturėjo galimybių šios funkcijos atlikti. Nors buvo bandoma 
atkurti tautininkams, liaudininkams ir socialdemokratams ideolo- 
giškai artimas studentų organizacijas, iš tų pastangų mažai kas išėjo. 
Tuo tarpu ateitininkų sugebėjimas veiklą užjūryje efektyviai atgai- 
vinti buvo unikalių priežasčių rezultatas. 

Neideologiškumas, siaura to žodžio prasme, ir partijų paramos 
stoka buvo svarbiausios priežastys, kodėl Vokietijoje 1 Amerikoje 
studentai iš esmės skirstėsi į dvi stovyklas: ateitininkus ir visus kitus. 
(Kiek vėliau Amerikoje „neideologiški“ akademikai skautai pasidarė 
viena iš gausiausių studentų organizacijų.) Ateitininkai iš Lietuvos 
atsivežė tradicinę ideologiją, pagrįstą katalikiškos teologijos ir mo- 
ralės principais. Šia prasme jie gerai žinojo, iš kur atėjo, kas yra ir 
kur eina. O „visi kiti“ susidėjo iš įvairių ideologijų, politinių pažiūrų 
ir religijų žmonių, kuriuos siejo tik bekompromisis įsipareigojimas 
individo laisvei ir tolerancijai. Dėl to pastariesiems dar reikėjo daug 
energijos ir laiko praleisti aiškinantis, kas jie yra ir kur eina. 

Kiekviena generacija turi savo rūpesčius, interesus, gyvenimo sti- 
lių ir ateities viziją. Penkeri Vokietijoje praleisti metai buvo lyg, ir 
pereinamasis laikotarpis tarp prieškarinės Lietuvos ir Amerikos. Vy- 
tauto Kavolio karta daugiausia buvo Lietuvoje gimusi, Vokietijoje 

vidurinę mokyklą baigusi ir tik Amerikoje pradėjusi studijuoti. Jos 
nesaistė prieškarinės Lietuvos tradicijos ir institucijos; bent nesaistė 
taip, kaip tuos, kurie tėvynėje buvo baigę ar lankę universitetus. Ši 
karta į Ameriką žiūrėjo ne kaip į svetimų ir nepriimtinų idėjų šaltinį, 
bet kaip į kultūrą, iš kurios buvo galima daug ko pasimokyti ne- 
prarandant lietuviško identiteto. 

Tuo tarpu vyresniųjų kartų išeiviai, su mažomis išimtimis, prieš- 
kario Lietuvą traktavo su didele doze nostalgijos, o Ameriką kaip 
visuomenę, kuri kėlė pavojų lietuviškumui išlaikyti. Be to, veikė čia 
ir kiti faktoriai. Lietuvos inkorporavimas į Sovietų Sąjungą, pirmo- 
sios okupacijos patirtis ir besitęsianti antroji okupacija išugdė tarp 
išeivių atmosferą, kurioje beveik bet koks Sovietinės Lietuvos, ko- 
munizmo ar net socializmo paminėjimas, nepateikiant negatyvaus 
įvertinimo, buvo laikomas jei ne tautos išdavyste, tai bent jau labai 
dideliu ir visiškai nepateisinamu naivumu. 

Taigi susiklostė situacija, panaši į apgultos tvirtovės, kurios vadai 
reikalauja visiškos vienybės, drausmės ir pasišventimo. Žinoma, de- 
mokratinėje Amerikos visuomenėje tokį konformizmą nebuvo leng- 
va įgyvendinti. Kavolio karta neatmetė lietuviškumo ir tautinių 
tradicijų, bet taip pat nenorėjo užsidaryti tautiniame gete. Kai iškilo 
klausimas, ar atgaivinti Lietuvoje veikusias ideologines studentų or- 
ganizacijas, kaip antai varpininkus ir neolituanus, ar kurti naują 
organizaciją, dauguma Nepriklausomų studentų sąjūdžio narių pa- 
sisakė už antrąjį kelią. Šis sprendimas buvo labai panašus į nutarimą, 
priimtą prieš penkerius metus - įkurti Šviesą. Galima paklausti, ko- 
dėl Amerikoje nebuvo bandoma šios organizacijos atgaivinti? Atsa- 
kymas yra gana paprastas. Buvo bandoma, ir Šviesa įkūrė keletą 
skyrių. Tačiau ilgainiui ji taip ir neprigijo, nes Amerikoje studijuo- 
jantieji į ją nestojo. Ir čia, atrodo, daugiausia buvo skirtingų kartų, 
o ne skirtingų ideologijų problema. Į Dėdės Semo šalį atvykę švie- 
siečiai studijas jau buvo baigę arba skubėjo jas baigti, nes jau viršijo 
„normalų“ studentišką amžių. 

Kavolio kartai ir Šviesa atrodė kaip savo laikus atgyvenusi orga- 
nizacija. O ką jau kalbėti apie Lietuvoje įkurtąsias. Naujos sąlygos 
reikalavo naujų tikslų ir metodų jiems pasiekti. Šia tema buvo inten- 
syviai diskutuojama Nepriklausomų studentų sąjūdyje. Nenuostabu, 
jog čia radosi įvairiausių nuomonių. Buvo klausiama, ar naujoji or- 
ganizacija turi būti ideologinė ir, jei taip, tai kokios ideologijos? Ar 

liberalizmas yra ideologija, ar tik metodas tam tikriems tikslams 
pasiekti? Ar būtina pabrėžti politinį ar kultūrinį veiklos aspektą? 
Kokie turi būti santykiai su kitomis studentiškomis organizacijomis? 
Aš šviesiečiai, varpininkai, neolituanai, akademikai skautai ir atei- 
tininkai gali Santarai priklausyti neprarasdami savo pirminės orga- 
nizacijos narystės? 

Apskritai Lietuvoje įkurtos studentų organizacijos nekvestionavo 
po karo į Ameriką atvykusių lietuvių tiesų ir institucijų. Ateitinin- 
kams ideologiškai artimi žmonės formavo tas tiesas ir dominavo 
institucijas, akademikai skautai ideologinių klausimų savo veikloje 
iš viso neakcentavo, o varpininkai ir neolituanai užkonservavo tai, 
ką atsivežė iš Lietuvos, ir daugiausia buvo susirūpinę, kaip nepa- 
daryti kompromisų su idealizuojama praeitimi. Viską susumavus, 
Santara, be praeities ir be ideologinių ryšių su vadovaujančiais išei- 
vių sluoksniais, iš visų studentiškų organizacijų buvo geriausioje 
pozicijoje atlikti institucinės kritikos, naujų idėjų propagavimo ir 
iššūkių konformizmui vaidmenį. Jau nuo pat savo egzistencijos pra- 
džios ji nebuvo linkusi pasiduoti vadovaujančių išeivijos organų 
konvencijoms ir drausmei. Šis Santaros bruožas atspindėjo vieną iš 
jos liberalizmo apraiškų, kuri eventualiai ją padarė unikalia išeivijos 
organizacija. 

Jei antikonformizmas buvo „natūralus“ Santaros apibūdinimas, 
klausimas, kas yra liberalizmas, tarp jos kūrėjų sukėlė daug diskusijų 
1r aistrų. Vieni į naujosios organizacijos liberalizmą žiūrėjo kaip į 
plačius rėmus, kuriuose galėjo tilpti įvairių ideologijų ir pasaulėžiūrų 
žmonės. Pagal šią pažiūrą Santara turėjo būti atvira visiems, kurie 
besąlygiškai pasisakė už sąžinės laisvę ir toleranciją. Tačiau buvo ir 
kitų nuomonių. Ne vienas Santaros kūrėjų norėjo ideologiškai užsi- 
angažavusios organizacijos, kuri propaguotų ne tik įsipareigojimą 
individo laisvei, bet ir programą su filosofiniu, politiniu ir socialiniu 
turiniu. Šios pozicijos šalininkai skatino laicistinių studentų orga- 
nizacijų vienybę ir skeptiškai žiūrėjo į universalios, „plačių rėmų“, 
organizacijos koncepciją. 

Pagaliau, nors ir neaštriai, iškilo klausimas, ar Santaros orien- 
tacija turėtų būti politinė, ar kultūrinė. Kiek atsimenu, labai mažai 
kas norėjo vien politinės ar vien kultūrinės organizacijos. „Politikai“ 
kalbėjo apie vidurio partijų, ypač tautininkų ir liaudininkų, vieny- 
bę, išeivijos institucijų reformą, ruošimąsi išlaisvintos Lietuvos 

atstatymui. „Kultūrininkai“ kėlė nutautėjimo problemas, naujų te- 
mų ir metodų ieškojimo svarbą literatūroje ir mene. Nežiūrint to, 
kad šias grupes domino skirtingos veiklos sferos, jas siejo įsiparei- 
gojimas ieškoti naujų kelių siekiant žmogaus ir tautos laisvės. 

Kuriant Santarą Vytauto Kavolio vaidmuo buvo labai didelis. Jis 
ypač atsispindėjo formuojant, interpretuojant ir kritikuojant idėjas. 
Čia, žinoma, nenoriu sudaryti įspūdžio, kad nebuvo kitų, kurie tame 
procese dalyvavo. Kaip jau minėjau, tarp organizacijos pradininkų 
netrūko nuomonių skirtumų. Kavolio vaidmuo buvo unikalus ta 
prasme, jog, be idėjų įnašo, jis dar derino ir sintezavo įvairias, kartais 
prieštaringas, pozicijas, kurios vėliau sudarė pagrindinę organiza- 
cinės veiklos tematiką. 

Kavolis liberalizmą tapatino su „plačių rėmų“ koncepcija. Jis Nau- 
jienose rašė: 

Liberalizmas turi prasmę tik kaip politinė sąvoka, apsprendžianti žmonių 
tarpusavio santykius ir juose užgindama vieniems skverbtis į kitų sielas. 


Kaip ideologinė sąvoka liberalizmas... neturi turinio. Tą turinį turi duoti 
kuri nors ideologija - suprantama tokia, kuri nepaneigia sąžinės laisvės. 


Dauguma santariečių su šia liberalizmo interpretacija sutiko, ir ji 
iki šiandien išliko vienu iš svarbiausių organizacinės veiklos prin- 
cipų. Jo pasekmės organizacijai buvo įvairios. Apskritai Santarai 
nepavyko pritraukti jaunimo iš kitų organizacijų, išskyrus vieną. 
Ateitininkai, varpininkai ir neolituanai didelio intereso dalyvauti 
naujoje organizacijoje neparodė. Keli akademikai skautai į Santarą 
įstojo, bet dėl to negalėjo pasilikti savo pirminėje organizacijoje. 
Tiktai Šviesa 1957 metais susijungė su Santara į federaciją. 

Tačiau, kita vertus, galima teigti, jog narystės klausimas nebuvo 
svarbus (narystės koncepcija Santaroje iš viso yra neaiški), o kiek 
tai lietė atstovavimą įvairioms ideologijoms ir pasaulėžiūroms, to 
naujoje organizacijoje tikrai netrūko, nes jos rengiamuose suva- 
žiavimuose, konferencijose, seminaruose, susirinkimuose etc. pa- 
skaitininkai, pranešėjai ir diskutantai buvo kviečiami iš plataus ideo- 
logijų ir pažiūrų spektro. Kavolis buvo ypatingai didelis tokio 
eklektizmo puoselėtojas. Jo pastangomis į suvažiavimus buvo kvie- 
čiami tokie paskaitininkai, kaip Girnius, Nagys, Greimas, Raila, Me- 
kas ir daugelis kitų. 

Kitas Santaros liberalizmo aspektas atsispindėjo „apgultos tvir- 
tovės mentaliteto“ kritikoje, tuo pat metu ieškant naujų idėjų išeivių 

veikloje ir santykiuose su Lietuva. Santaros įsikūrimas buvo iššūkis 
senosioms studentų organizacijoms, bet jos steigėjai turėjo ir daug 
kitų tikslų. Jau pačioje organizacijos pradžioje lietuvybės išlaikymo 
ir atnaujinimo klausimas išeivijoje buvo vienas iš pagrindinių santa- 
riečių rūpesčių. Užsidarymas iš Lietuvos atsivežtose tradicijose ir 
naujų idėjų, metodų bei eksperimentavimo baimė negalėjo būti pa- 
trauklūs Vakaruose mokslus baigusiam jaunimui. Tuo metu Kavolis 
Mintyse ir darbuose rašė: 


Nuotaikos, kurios vyrauja lietuviškame gyvenime, pilnai užsitarnauja 
archyvinės kultūros vardo. Ir jaunuolis, kuriam lietuvybė iki šiol buvo kad 
ir ribota, bet gyva ir patraukli, lieka pilnai pateisintas, jeigu jis nusigręžia 
nuo šios archyvinės ir sudulkėjusios kultūros, kuri į jį nebeprašneka. 

Norint lietuvybę išlaikyti gyvą savo tarpe, reikia atsisveikinti su kai ku- 
riais, kad ir brangiais, Lietuvos prisiminimais, kurie šiandien nebeneša vai- 
sių, ir nukreipti visą dėmesį į tą vyksmą, kuriuo šiandien realiai reiškiasi 
lietuvybė. Lietuvoje ji realiai reiškiasi stambaus masto socialiniais ir dva- 
siniais pakitimais sovietinio režimo įtakoje; ir juos mes turėtume pažinti. 
Mūsų tarpe gyvoji lietuvybė daugiausia reiškiasi atskirų individų ir jau- 
nesnės dvasios sambūrių pastangomis įnešti naujus ir reikalingus elementus 
į lietuvybės turinį; mes turėtume aktyviai jungtis į šias pastangas. 


Kultūrinė problematika Kavolį domino daugiau profesiniu ir as- 
meniniu požiūriu negu politiniu. Iš senųjų, dar Lietuvoje egzistavusių 
partijų, jis nieko pozityvaus nesitikėjo. Todėl rėmė naujas politines 
grupes, tokias kaip Lietuvos rezistencinę santarvę. Be to, palaikė 
vidurio partijų konsolidacijos idėją tikėdamas, kad tuo būdu jas bus 
galima atnaujinti. Man susidarė įspūdis, jog į politiką Santaroje Ka- 
volis žiūrėjo kaip į instrumentą įvairiems kultūriniams tikslams pa- 
siekti. Be to, politika, kuri jį daugiausia domino, buvo politika 
plačiąja to žodžio prasme. Kas vadovavo VLIKui, jam mažiau rūpėjo 
negu tos organizacijos pozicija santykių su Lietuva atžvilgiu. Arba 
tautininkų ir liaudininkų kooperacija rūpėjo mažiau negu abiejų par- 
tijų pažiūros į lietuvybės išlaikymo klausimus. 

Niekas nenustebo, kai steigiamajame suvažiavime Kavolis buvo 
išrinktas Santaros pirmininku. Šiame akte atsispindėjo jo svarba 
naujosios organizacijos kūrimo laikotarpiu. Vėliau, jei neklystu, Ka- 
volis valdybose nedalyvavo, bet organizacijoje jo įtaka ne tik kad 
ne mažėjo, o didėjo. Kai kas Santarą vadindavo Kavolio organiza- 
cija. Iš tiesų, jei organizacijas vadintume tų, kurių įnašas joms yra 

didelis, vardu, tai Santara tikrai buvo Kavolio. Bet jis pats į Santarą 
nežiūrėjo kaip į savo ar kieno nors kito. Kavolio stilius nebuvo įsa- 
kinėti, dominuoti, bet kokia kaina bandyti prakišti savo idėjas ar 
nuomonę. Jo problemų sprendimo metodas iš esmės buvo intelek- 
tualinis, kritinis. Visi svarbūs klausimai pirmiausia turėjo būti gerai 
apsvarstyti, skirtingos pažiūros išnagrinėtos, kur įmanoma, kompro- 
misai padaryti, o po to kolektyviniai sprendimai bandomi įgyven- 
dinti. Reikia pripažinti, jog po tokio proceso Kavolio pasiūlymai, 
su pakeitimais, ar be jų, neretai būdavo priimti. Bet tai tik suges- 
tionavo jo idėjų originalumą, praktiškumą ir reikalingumą organi- 
zacijos tikslų kontekste. 

Kavolio asmeniškai nepažįstant, kartais jis galėjo sudaryti šalto, 
net arogantiško, intelektualo įvaizdį. Kas jį gerai pažino, žinojo, kad 
jis toks nebuvo. Kavolis gerbė pažiūras, su kuriomis nesutiko. Karštų 
diskusijų metu savo poziciją galėjo pristatyti nepuldamas ar neban- 
dydamas oponentų suniekinti. Tai buvo ypatingai svarbu svarsty- 
muose apie Santaros ideologinį turinį. Be to, jis jautė tam tikrą atsa- 
komybę ir simpatiją jaunesniesiems santariečiams, kuriuos visada 
skatino savarankiškai galvoti, nebijoti savo nuomonę išreikšti ir ne- 
daryti kompromisų vien dėl to, kad būtų išvengta negatyvios kritikos. 

Santarai nepavyko pritraukti daug naujų narių, ypač iš studijuo- 
jančiųjų tarpo. Tačiau jos reikšmė buvo ne narių skaičius. Iš tikrųjų, 
jei kalbėtume apie narių verbavimą, Santara net nebandė konkuruoti 
su kitomis organizacijomis. Jai buvo daug svarbiau išjudinti Ame- 
rikos lietuvių studentiją, o vėliau visuomenę, iš idėjinės apatijos ir 
konformizmo. Naujų būdų ieškojimas padaryti lietuvybę gyvą ir 
prasmingą, be abejo, paliko atgarsį studentiškose organizacijose. O 
Santaros kritika, nukreipta į vadinamąsias išeivijos institucijas, nors 
dažnai ir sukeldavo negatyvią reakciją, eventualiai irgi negalėjo ne- 
turėti jų politikai pozityvios įtakos. 

Santaroje atsispindėjo jaunosios kartos rūpesčiai ir vizija. Kartų 
skirtumai tarp studentijos ir jų tėvų visada egzistavo, bet, atvykus į 
užsienį, šie skirtumai išryškėjo. Svetimoje kultūroje vyresnioji karta 
negalėjo atlikti tradicinių vadovavimo funkcijų. Jai buvo sunkiau 
prisitaikyti prie naujų sąlygų negu jaunajai kartai, kuri savarankiš- 
ko individo gyvenimą tik Amerikoje ir pradėjo. Studentų tėvai kū- 
rėsi jiems nepalankioje ir nepažįstamoje aplinkoje. Jie buvo praradę 
buvusias pozicijas visuomenėje bei profesijas ir daugeliu atžvilgių 

savo gyvenimą turėjo pradėti iš naujo. Visa tai darė radikalesnį 
natūralų vyresniosios kartos konservatyvumą, kuris palaipsniui 
pradėjo reikštis beveik liguistu prisirišimu prie tradicijų, atsivežtų iš 
Lietuvos, ir, galbūt svarbiausia, - emociniu palinkimu atmesti viską, 
kas atseit buvo naudinga Priešui arba žalinga pavergtai tėvynei. Į 
šią „naudingumo“ ir „žalingumo“ skalę galėjo patekti bet kas, kam 
priešinosi vadovaujantieji išeivijos sluoksniai - nuo santykių su tauta 
iki bandymų reformuoti Amerikos lietuvių institucijas. 

Santara taip pat buvo lietuviško liberalizmo išraiška. Prieškario 
Lietuvoje liberalizmas visomis savo formomis daug įtakos neturėjo, 
nes buvo laikomas priešingu katalikybei ir tautos interesams. Po- 
litinė liberalizmo forma, vakarietiška demokratija, žlugo 1926 me- 
tais ir iki Atgimimo nebuvo atkurta. Kultūrinis ir ekonominis libe- 
ralizmas irgi plačiai neprigijo, nors šios sferos buvo mažiau valdžios 
kontroliuojamos. 

Taigi Santara kovojo prieš kartų skirtumų sindromą ir puoselėjo 
ideologiją, kuri daugelio išeivių buvo laikoma svetima Lietuvos tra- 
dicijoms. Dar Santarą kurdami Kavolis ir jo bendraminčiai puikiai 
suprato, kad jos kelias nebus rožėm klotas. Tačiau tai nesumažino 
jų entuziazmo ir tikėjimo organizacijos tikslais, kuriuos geriausiai 
išreiškė šūkis: „Laisvo žmogaus keliu į lietuviškumą“. Ar tie tikslai 
buvo pasiekti, nuspręs istorikai. Bet jau dabar galima sakyti, kad 
tai, ką Kavolis pradėjo prieš 43 metus, buvo tikrai ne veltui, nes ne 
viena Santaros propaguota idėja jau seniai prigijo ne tik išeivijoje, 
bet ir tėvynėje. “ 

Studijuojant Harvardo universitete, teko metus - nuo 1952-ųjų 
iki 1953-ųjų - su Vytautu Kavoliu gyventi viename kambaryje. Pa- 
menu, susibičiuliauti su juo nebuvo labai paprasta. Buvo tylus ir 
laikėsi santūriai. Kiek vėliau ėmiau nujausti, kad jam skaudūs isto- 
riniai Lietuvos ir Lenkijos nesutarimai. Bet šaltumo ledas vis dėlto 
neatsilaikė. Mudu netruko suartinti bendras nusiteikimas prieš So- 
vietų įsigalėjimą Centrinėje Europoje. Vytautas pamažu įsitikino, 
kad esu ne „lenkų imperialistas“, o aistringas sovietų valdžios opo- 
nentas, kaip ir jis pats. Dar daugiau - gyvenimas Amerikoje tapo 
galimybe ilgainiui išsiugdyti tolerantiškesnį požiūrį į lenkus ir lie- 
tuvius skiriančias istorijos interpretacijas. 


Keliai išsiskyrė, palikus bendrą būstą, ir vėl susibėgo tik po dau- 


gelio metų. Abiem likimas lėmė sulaukti ypatingos dienos - mudviejų 
protėvių kraštai atgavo laisvę. 

Vytautą Kavolį sutikau 1952 ar 1953 metais, kai studijavau Con- 
necticuto universitete, Storrs, Connecticuto valstijoj, o jis tada stu- 
dijavo netolimam Harvardo universitete, Cambridge, Massachusetts 
valstijoj. Tuo laiku tarp Amerikos lietuvių jaunimo svarbiausia 
organizacija ir veiklos laukas buvo Lietuvių studentų sąjunga. Ten 
vyko atkaklios varžybos dėl įtakos tarp ateitininkų ir liberalų. Ryš- 
kiausias ateitininkų veikėjas buvo Vytautas Vygantas, o liberalų — 
Vytautas Kavolis. Beje, lietuviai studentai liberalais nesivadino, to 
vardo vengė, nes lietuvių visuomenės akyse liberalai buvo laikomi 
kultūriniais ar saloniniais komunistais. Ši nuomonė nebuvo visai 
neteisinga, nes tuo laiku tarp Amerikos liberalų daug kas nesuprato 
komunizmo, ypač jo sovietinės atmainos. 

Liberalai studentai susibūrė į Nepriklausomų studentų sambūrį, 
iš kurio išsirutuliojo Lietuvių studentų Santara. Šalia veikė pokario 
metais Vokietijoj įsisteigęs ir antrosios ateivių bangos atsineštas pa- 
našios ideologijos Šviesos sambūris. Daugeliui Santaros ir Šviesos 
veikėjų toks artimos ideologijos organizacijų dvilypumas atrodė ne- 
reikalingas ir kenksmingas - silpninantis liberalinės srovės pajėgumą 
ir vedantis į idėjinį sektantiškumą. Pagaliau 1957 metais Santara ir 
Šviesa susijungė ir liko viena organizacija dvigubu vardu. 

Vytautas Kavolis buvo vienas iš tų, kuriems rūpėjo šios organi- 
zacijos ir visos liberalinės srovės idėjiniai pagrindai. Lietuviško li- 
beralizmo kritikas kun. Stasys Yla (1908-1983) suabejojo, ar iš 
viso įmanoma liberalų organizacija, ar tai nėra priešingybė savyje. 
Juk liberalai - individualistai, negalintys pasiduoti organizacinei 
drausme, tai kaip jie gali vieningai organizacijos rėmuose veikti? 
Iš pirmo žvilgsnio atrodo, kad tai tik šmaikšti pašaipa, bet iš tikro 
ji turi tiesos — kraštutinis individualizmas gali vesti į visuomenės 
atomizaciją. Tad Vytautas ėmėsi tą priešingybę išspręsti. Liberalų 
organizacijos pagrindu jis siūlė laisvą įsipareigojimą. Liberalas, kra- 
tydamasis iš šono ar iš viršaus jam primetamų prievolių ir pareigų, 

gali, ir kartais turi, pats įsipareigoti kolektyviniam darbui ir orga- 
nizuotai veiklai. 

Antras klausimas, kuris dar studijų laikotarpiu jam rūpėjo, buvo 
jaunimo įsipareigojimas Lietuvos laisvės veiklai. Amerikos univer- 
sitetuose vyravo ir vyrauja priešiškumas nacionalizmui ir išvis tautiš- 
kumui. Į mažųjų tautų nacionalizmą žiūrima kaip į kenksmingą ana- 
chronizmą, o didžiųjų tautų, ypač amerikiečių, nacionalizmas, ir net 
šovinizmas, tokiu nelaikomas, jis sutapatinamas su universaliomis 
demokratinėmis vertybėmis ar apskritai žmogiškomis savybėmis. 
Tokių nuotaikų veikiamam lietuvių jaunimui kilo klausimas, ar pras- 
minga įsipareigoti bet kokiai lietuviškai veiklai, ar verta būti lietuviu. 
Vytautas tvirtino, kad liberalui turi rūpėti laisvės užgniaužimas bet 
kur pasaulyje, jis turi priešintis bet kokioms skriaudoms ir netei- 
sybėms ir siekti jas atitaisyti. Bet skriaudų ir neteisybių pasaulyje 
daug. Norint su jomis paveikiai kovoti, tenka rinktis, prieš kurias iš 
jų nukreipti savo pagrindines pastangas. Mes, lietuviai, paveikiai 
galėjom kovoti prieš skriaudas, kurias Lietuvai padarė Sovietų Są- 
junga, nes pažinom tą kraštą, tautą ir jos istoriją geriau negu kitų 
kraštų. 

Bet dar svarbiau, kad Lietuvai padarytos skriaudos pasaulyje bu- 
vo mažai žinomos ir nedaug kas jomis rūpinosi. Pagal Vytautą, mo- 
rališkai svarbiau kovoti už užmirštus ir atstumtus nuskriaustuosius 
ir jų teises, negu už tuos, kurių skriaudos plačiai žinomos ir kuriuos 
daug kas pasaulyje gina. Tai buvo kolonializmo žlugimo laikai. Pa- 
saulio dėmesys buvo nukreiptas į išsivadavimo karus Alžyre, Viet- 
name, Kipre. Pačioj Amerikoj vyko kova dėl juodųjų teisių, prieš 
rasinę diskriminaciją. Iš sovietų pavergtų tautų kartais buvo prisi- 
menamos Lenkija ir Vengrija. O Baltijos kraštai Vakarų visuomenės 
akyse buvo dingę už nepermatomos uždangos, paskendę kažkur So- 
vietų imperijos platybėse. Tų kraštų išsivadavimas - visai nereali 
svajonė, kylanti iš pabėgėlių nostalgijos. Todėl lietuvių jaunimo de- 
damos politinės pastangos dėl Lietuvos laisvės nustebindavo Ame- 
rikos valdžios pareigūnus. Jie suprasdavo, kad vyresnio amžiaus pa- 
bėgėliai gyvena praeitimi, bet kodėl tais kraštais rūpinasi jų jaunoji 
karta? Juk jiems atviri keliai kurti sau gyvenimą laisvame, pažan- 
giame ir turtingame krašte. 

Vytauto iškelta moralinė pirmenybė užmirštiems nuskriaustie- 
siems kartu atmetė vertinimą pagal vyraujančias akademinių ir 

intelektualinių sluoksnių madas, o tai reikalavo tikro, o ne tariamo 
nepriklausomo galvojimo ir moralinės drąsos. Madų gynėjai jaučia 
savo intelektualinį silpnumą, todėl negailestingi tiems, kurie į juos 
nekreipia dėmesio. Madai svarbiausia jausminiai, o ne racionalūs 
motyvai, tad, negalint oponentų ar abejingųjų įtikinti, reikia juos 
užtrenkti savo intelektualine ir politine arogancija. Vytautui jaus- 
miniai pasiblaškymai nedarė įspūdžio. Kartą Santaros-Šviesos dis- 
kusijų vakare Niujorke, berods 1966 metais, vienas mūsų rašytojų 
išsireiškė: lietuviai sugeba būti tokie pikti, jog gerai, kad jie dar maža 
tauta, nes jei būtų dideli, viską nusiaubtų baisiau už totorius. Vy- 
tautas ramiai nurodė, kad ši hiperbolė neteisinga. Nors lietuviai ma- 
ža tauta, bet viduramžiais sukūrė ir valdė didelę valstybę. Iš karaliaus 
Gedimino laiškų matome, kad jis buvo stebėtinai tolerantiškas ki- 
toms tautoms ir religijoms. Ir ne tik jo laiškai tai kalba, visa to laiko 
Lietuvos valstybės politika jos valdomose slavų žemėse rėmėsi tole- 
rancija ir pagarba kitų tautų tikėjimams ir papročiams. Tuo Lietuva 
ryškiai skyrėsi nuo krikščioniškų viduramžių Europos valstybių. 

Susijungusi Santara-Šviesa pradžioj buvo daugiau orientuota į 
politines idėjas. Daugelis santariečių buvo pasiryžę reikštis lietuviš- 
koj politinėj veikloj, bet pati Santaros-Šviesos organizacija vis aiš- 
kiau prisiėmė kultūrinį pobūdį. Tad Santaros-Šviesos politikai 
įsitraukė į veiklą kitose organizacijose ir politinėse institucijose — 
Lietuvių Bendruomenėj, Amerikos Lietuvių Taryboj, BATUNe (Bal- 
tic Appeal to the United Nations - Baltų kreipimasis į Jungtines Tau- 
tas). Bet nuo Santaros-Šviesos jie nepasitraukė, susitaikindami su 
jos nepolitiniu pobūdžiu. 

Šiam posūkiui lemiamos reikšmės turėjo Vytauto Kavolio reda- 
guojami Metmenys. Prieš jiems pasirodant Jurgis Jaks-Tyrius (1921- 
1961) ir aš tarėmės su Vytautu. Į jo siūlomą leidinio pobūdį mudu 
su Jaks-Tyriu žiūrėjom skeptiškai, nes iš tikro jo gerai nesupratom - 
tarp lietuvių žurnalų nematėm į jį panašaus. Jei jam buvo pavyzdžių 
tarp kitų Vidurio ar Rytų Europos tautų leidinių, mums jie buvo 
nežinomi. Tik pasirodžius Metmenims mūsų skeptiškumas ėmė spar- 
čiai tirpti. 

Iš tikro Vytautas Metmenis norėjo padaryti ne tik kultūros, bet ir 
politikos žurnalu. Tačiau jam sunku buvo gauti pakankamo lygio 
tos srities pasisakymų. Tam buvo keletas priežasčių, bet gal svarbiau- 
sia ta, kad lietuviškoji politika Vakaruose, neturėdama po kojomis 

savo žemės, turėjo labai ribotus uždavinius ir dar labiau ribotas gali- 
mybes. Tokiomis sąlygomis sunku pasireikšti originalumui ir kūry- 
biškumui, kurio Vytautas kaip tik ir ieškojo. Taip ne tiek iš pasi- 
rinkimo, bet dėl aplinkybių, laikui bėgant, Metmenys vis daugiau 
darėsi grynai kultūros žurnalu. 

Lietuviškai veiklai silpstant silpo ir Santaros-Šviesos veikla. Var- 
giai ji būtų išlikusi, jei ne Vytauto organizuojami metiniai suvažia- 
vimai ir jo redaguojami Metmenys. Suvažiavimai ir Metmenys pasi- 
darė Santaros-Šviesos veiklos ašis, o Vytautas Kavolis tapo sambūrio 
intelektualiniu ir idėjiniu vadovu, formavusiu jo veidą. Per ilgus veik- 
los metus Vytautas, būdamas individualistas-liberalas, parodė nuosta- 
bų savo visuomeninio įsipareigojimo tvirtumą ir ištvermę. Po beveik 
40 metų veiklos svetimuose kraštuose jis parvedė Santarą-Šviesą į 
Lietuvą, ir gaila, kad jam tik trumpai buvo lemta dirbti ir kurti sa- 
vame krašte. 

Pažintis sena, jau nuo studentų dienų. Tais laikais Vytautas buvo 
mėgiamas traukti per dantį studentų humoro leidinėliuose už jo tarp- 
tautinių žodžių didelį vartojimą: buvo duodamas jo tekstas ir paskui 
paaiškinimas, ką jis norėjo pasakyti paprastais lietuviškais žodžiais. 
Laikui bėgant tas palinkimas apdilo. 

Kavoliui įsitaisius Carlislyje pasimatydavome Santaros-Šviesos 
suvažiavimuose ir retose paskaitose Čikagos visuomenei. Jos sukel- 
davo šurmulį, bet daugiausia tai būdavo ideologinių demagogų iš- 
puoliai. Vėliau aprimo, nes prie naujų idėjų pamažu priprantama. 

Pirmoji AMKL [Algimanto Mackaus knygų leidimo] fondo iš- 
leista jo knyga buvo Nužemintųjų generacija. Prisimenu, knygai 
užtrukus, gavau iš jo laišką su prašymu greičiau knygą išleisti, nes 
jam nusibodo tekstą taisyti ir norėtųsi atsidėti rimtesniam darbui. 
Kartkartėm pasikeisdavom laiškais su pasiūlymais ir patarimais. Po- 
rą mėnesių prieš kiekvieną suvažiavimą gaudavau laišką su užklau- 
simu, ar AMKL fondas turės naują knygą pristatymui. Dažnai tar- 
pininkaudavo dėl kokios nors knygos priėmimo ar išleidimo (save 
gerbiantis autorius pats nesisiūlo, už jį turi kiti prašyti), nors autorius 
ir leidėjai geri draugai. Leidžiant jo Sgmoningumo trajektorijas lei- 
dėjams užkliuvo žodis trajektorijos. Buvo nutarta prašyti autoriaus 
tą žodį pakeisti. (Užrekorduota net AMKLEF valdybos posėdžio pro- 
tokole.) Ber leidimas nebuvo gautas. 

Finansiniais reikalais Vytautas nesirūpindavo, tai palikdavo admi- 
nistratoriams. Šiaip jis buvo draugiškas, su visais pasikalbėdavo, 
išklausydavo jų nuomonės. Nesipuikaudavo, nebuvo neprieinamas. 

Vytautas Kavolis: keletas 
atsiminimų nuotrupų 


Man vis dar sunku patikėti, kad jo nebėra, kad jis ne „dar tik 
negrįžęs iš Vilniaus“, bet kad jau visiems laikams miega Vilniaus 
kalneliuose, jam visada buvusioje taip gyvybiškai svarbioje Lietuvos 
žemėje. Todėl, nedalyvavus jo šermenyse, nemačius jo laidotuvių 
ceremonijos, vis tebeatrodo, kad tai kažkokia mistifikacija, kažkoks 
absurdiškas nesusipratimas; kad jis tik laikinai išvykęs ir netrukus 
grįš, kaip visada ramus ir besišypsantis, - toks, koks jis tebėra mano 
sąmonėje. 

Pirmą kartą aš jį pamačiau Vokietijoje, Tuebingene, - „vokiškai“ 
švariai ir tvarkingai aprengtą kokių keturiolikos metų berniuką su 
dviem klaipėdietiškai atrodančiom tamsaus gymio moteriškėm, kas- 
dien ateinančiom į anapus geležinkelio esančią išvietintų asmenų 
(DP) valgyklą parsinešti maisto. Balys Gražulis, kuris gerai pažino 
visus vietinius lietuvius, man pasakė, kad tas berniukas esąs žymaus 
Lietuvos teisininko Martyno Kavolio sūnus ir kad tos dvi brunetės — 
jo tetos. 

Po to jis mano sąmonės akiratyje atsirado tik Amerikoje, kada jo 
vardas ėmė dažnai rodytis lietuviškoje spaudoje. Akis į akį susiti- 
kome bene 1955 metų vasarą Bostone, tiksliau, Cambridge, netoli 
Harvardo esančiame Schoenhofo knygyne, kur mane su juo „for- 
maliai“ supažindino Juozas Girnius. Tas susitikimas buvo tikrai 
„formalus“ ir nenuėjo toliau pasikeitimo mandagumo formulėmis 
ir vienu kitu žodžiu ar sakiniu (jis pasakė mane atsimenąs iš Tue- 
bingeno etc.). Artimiau susipažinome tik 1964, t.y. praėjus beveik 
dešimčiai metų nuo pirmojo gyvo kontakto, ir nuo to laiko mūsų 
keliai ėmė vis dažniau kryžiuotis, kol pamažu išsivystė žiemų ir 
vasarų draugystės ritualas. Bet čia jau reikalingas paaiškinimas. 
Vasarinę ritualo dalį (kurios iniciatoriai, savaime aišku, buvome 
ne mes, bet Rita su Sandra) sudarė kasmet kartu praleidžiamos atos- 
togos prie Atlanto, Rehoboth Beach pajūryje. Vytautas buvo saulė- 
je kepinimosi entuziastas. Net ir pačių didžiausių karščių metu jis 

galėdavo ištisą dieną gulėti paplūdimio smiltyse, tik atsigerti arba 
nusipirkti New York Times teatsikeldamas. 

Vakarais, orui atvėsus, visi būriu eidavome į vad. Boardwalk (tai 
toks visoms rytinio Atlanto pakraščio vasarvietėms būdingas ne į 
jūrą, bet išilgai paplūdimio einantis tiltas) pasivaikščioti, kartais su- 
stodami ties margaspalviais įvairiausių atostoginių pramogų pavil- 
jonais: baisenybių kambariu, prizinio šaudymo galerijomis, medinių 
arkliukų lenktynėmis (kurios man labai patiko) etc., bet jis į šią pi- 
gaus džiaugsmo prekybą nekreipė nė mažiausio dėmesio (aš kartais 
pasiduodavau). 

Ir tada, vaikštant iš vieno tilto galo į kitą, damoms jau seniai mus 
palikus krautuvių naudai, prasidėdavo arba būdavo tęsiami mara- 
toniniai mūsų pasikalbėjimai. Kavolis buvo vienas iš tų retų žmonių 
(šalia Girniaus ir Kaupo), su kuriuo ištisas valandas galėjai kalbėtis 
abstrakčiausiomis temomis, pavyzdžiui, apie literatūrą arba speci- 
fiškai apie poeziją. Taip pat jis buvo ir vienas tų retai bepasitaikančių 
egzempliorių, kurie skaito eilėraščius ir domisi poezija, ypač nau- 
jausia ir jauniausia. Jis entuziastiškai priimdavo kitokius požiūrius, 
kitokias projekcijas, net pačias neortodoksiškiausias, kuriomis aš 
kartais (72ea culpa) bandydavau jį sutrikdyti. Ypatingai įdomios bū- 
davo jo netikslios, spontaniškos formuluotės, kuriose loginę seką 
pertraukdavo minties ir žodžių pralenkimai, kone onomatopėjiški 
išsireiškimai bei pauzės. Net ir aiškiai provokuojamas, jis džiaugėsi, 
nes viskas buvo gilesnės analizės ir sampratos labui. 

Apskritai imant, dėl poezijos, tikriau dėl poezijos „politikos“, 
mūsų nuomonės aiškiai skyrėsi tik vienu požiūriu: jis nuolat rūpinosi 
1r ieškojo būdų padėti jauniausiems poetams išleisti pirmąsias kny- 
gas, 0 aš, priešingai (gal kiek ciniškai), galvojau, kad jaunus poetus 
reikėtų premijuoti už „susilaikymą“, t.y. neskubėjimą leisti, - kaip 
Amerikoje premijuojami ūkininkai už tam tikros laukų dalies ne- 
apsėjimą. Kartais nesutikdavome ir dėl kai kurių poetų vertinimo, 
kartais dėl labai žymių (bet jų pavardes čia minėti būtų netaktiška). 

Artėjant vidurnakčiui ir vėl jau visiems susirinkus vienoje vietoje, 
dar būtinai sustodavome prie ledų kiosko, ir taip baigdavosi anų 
nuostabių vasarų diena ir naktis. 

Žieminę ritualo dalį sudarė kasmetiniai Naujų Metų sutikimai 
Filadelfijoje, pas Danutę ir Kostą Ostrauskus. Pirmiausia atvažiuo- 
davome mudu su Sandra, dar gerokai prieš santėmį. Rita su Vytautu 

pasirodydavo žymiai vėliau, jau sutemus, būtinai su nuotykiais, kur 
nors pasukę ne tuo keliu arba įstrigę Pennsylvanijos kalvų sniege. Ir 
tada prasidėdavo ilgas ir taip pat beveik griežtai rituališkai iden- 
tiškas vakaras. Visada tas pats mūsų ritualinis šešetas, tik vieneriais 
metais senesnis. Kartais, bet tik kas kelinti metai ir visai atsitiktinai, 
būdavo dar kas nors septintas, kuris, kaip man dabar atrodo ir tada 
mums nepastebint, turėjo jaustis esąs kone įsibrovėlis. Mums pa- 
tiems šie žieminiai susitikimai buvo tarsi metinis viešosios sąžinės 
perkratymas, kultūrinės veiklos balanso suvedimas, o kartais net ir 
savotiškas teismas. Šio balanso suvedimo protagonistu (kaip geriau- 
siai informuotas ir aktyviausias kultūrinės veiklos dalyvis) visuomet 
būdavo Vytautas. 

Nuo maždaug 1985 metų mūsų naujametinių susitikimų pokalbių 
temos ir formatas radikaliai pasikeitė. Pagrindiniu dėmesio ir svars- 
tymų objektu tapo Lietuva ir jos kultūra (politika retai teiškildavo į 
paviršių), jos laimėjimai ir nesėkmės. Vytautui Lietuva, išryškėjusi 
1r sukonkretėjusi kaip niekad, pamažu transfigūravosi, iš istoriškai 
1r šiek tiek romantiškai suvoktos vizijos tapdama gyvybiškai esminga 
realybe ir vieninteliu raison d'ėtre: ne atsitiktinai jis buvo vienas iš 
tų labai retų Amerikos lietuvių, kurie nepriėmė šio krašto pilietybės 
1r kuriems Lietuva visą laiką buvo ir pasiliko jų „būties signatūra“. 

Būtų dar galima kalbėti ir apie rudeninius mūsų susitikimus, nors 
jie ir nebuvo tokie pastovūs, tokie akmenyje įrašyti kaip žieminiai 
arba vasariniai. Vėlyvą rudenį, nors ir ne kasmet, dažniausiai lap- 
kričio pabaigoje, su Kaziais Almenais ir Jurgiais Blekaičiais (kaip 
pasakytų Mykolas Vaitkus) važiuodavome į Carlislį, o iš ten, Ritai 
paruošus (Gražinai, Marai ir Sandrai talkininkaujant) Žygimanto 
Augusto medžioklių vertus užkandžius, visi traukdavome į gryba- 
vimo ekspediciją (Vytautas, tarp kitko, buvo tikras grybavimo al- 
koholikas) valstybinio Kaledonijos (Caledonia) parko giriose. Neat- 
simenu, kad jos būtų buvusios labai sėkmingos... Bet apie tai savo 
prisiminimuose papasakos šių grybavimo išvykų pagrindinis inicia- 
torius ir grybų žinovas Kazys Almenas. 

Dabar vėl grįžkime prie poezijos, kurią jis, kaip sakėme, ne tik 
mėgo, bet ir skaitė, - ištisus rinkinius, mėgaudamasis, kaip kiti skaito 
romanus. Jis ne kartą yra užsiminęs, kad poezija jam patikusi jau 
ir vaikystėje, pirmiausia savo trumpasakiškumu, galimybe su tiek 
maža žodžių tiek daug pasakyti. Bet ar pats kada nors bandė rašyti 

eilėmis, aš taip ir neprisiruošiau paklausti (manyčiau, kad ne, bet 
tai, žinoma, tik mano nuomonė). Jis labai mėgo kalbėti apie poeziją, 
ypač paskutiniame gyvenimo dešimtmetyje, bet beveik išimtinai tik 
apie lietuvių. Iš kai kurių aliuzijų ir atsitiktinių pasisakymų atrodytų, 
kad savo laiku jis bus domėjęsis dar ir vokiečių poezija (Schilleriu, 
Hėlderlinu, bet ne Goethe; Rilke, gal dar Trakliu, bet ne George, 
Hofmannsthaliu ar Bennu). Ir niekad nė žodžio apie anglų ar ame- 
rikiečių poeziją. 

Poezija visų pirma jam buvo pasaulio (o gal net pasaulio troš- 
kulio) reprezentacija, būties gyvybės laidas ir savotiška autoanti- 
nomija, nebeišsitenkanti kantinės estetikos rėmuose. Jis ją suprato 
ne katarsiškai, bet tragiškai (kasdieniška prasme), kaip neišvengia- 
mybę, ne kaip nežiūrint, bet kaip vis tiek, nes, anot Rilkės, „das 
Schėne ist nichts / als des Schrecklichen Anfang, den wir noch grade 
ertragen, / und wir bewundern es so, weil es gelassen verschmaht, / 
uns zu zerstoren.“ 

Iš esmės jo santykis su poezija, ypač paskutiniu metu, jau buvo 
tapęs beveik grynai analitiniu, kaip su aplinka, su kuria jis santy- 
kiavo ne anekdotiškai, bet analitiškai, savo patirtis ne tik konsta- 
tuodamas, bet ir analizuodamas. 

Štai dabar viso to nebėra: viską godžiai sugėrė abejinga nebūtis. 
Bet mes, nebodami nepajudinamų gamtos dėsnių, kartais vis dar 
tebeiname Rehoboth Beach paplūdimiu arba Carlislio gatvelėmis, 
bandydami atsakyti į neatsakomus ir tik šiek tiek apmalšinamus 


klausimus. 
Baltimorė, 1997.VII.12 

Kai birželio 25-osios rytą paskambino Nyka ir tarė - dusliu, tarsi 
iš po žemių balsu, - jog Vytautą Vilniuje ištikęs kažkoks siaubingas 
smūgis, pasimečiau. Tačiau abu tikėjomės, jog dar esama vilties, 
nors, sakė Nyka, jos maža. Netrukus jis vėl paskambino: Vytauto 
nebėra. Nežinojau, nei ką sakyt, nei ką daryti. Buvo - ir tebėra — 
liūdna, graudu ir pikta. 

Vytautas visada mane ir žmoną Danutę stebino, atrodė, neišse- 
miama energija bei patvarumu. Kai sueidavom - jis, Rita, Nyka su 
Sandra - mano pastogėje įprastiniam, ritualu tapusiam, Naujųjų 
Metų sutikimui, ilgiausiai tą kermošių atlaikydavo Vytautas. Pir- 
miausia kapituliuodavo moterys, likdavom mes - trys vyrai, paskui 
imdavo merktis akys Nykai, ypač man, o Vytautas - lyg niekur nie- 
ko - kaip paprastai klostydavo, svarstydavo visokeriopas proble- 
mas, — apie niekus jis, kaip visi žinom, nešnekėdavo, tuščiai neple- 
pedavo. Ir taip iki pusryčių. O eidamas gulti dar pasiimdavo į migį 
šūsnį spaudos. Tiesa, ilgainiui, metams bėgant, jau ir jis ėmė kiek 
anksčiau dairytis į guolį. Bet net ir tada nešdavosi krūvą knygų, laik- 
raščių ir žurnalų. Gal todėl jis paskutinis atsikeldavo? 

Išėjo Vytautas daug ko neperskaitęs, nepasakęs, neparašęs ir ne- 
atlikęs. Pasigesim jo ne tiktai mes, - ak, jau pasigendam, - bet ir tie, 
kuriems jis — tiksliau, jo žodžiai, mintys — buvo ir tebėra tartum 
rakštis akyje. 

Per kelis pastaruosius mėnesius netekau net kelių bičiulių - ne tik 
Vytauto - jų tarpe ir Henriko [Nagio]. Tai šienauja Nelaboji! Kar- 
tais, atrodo, jau ir tau ji grabaliojas už kulnų... 

Taip jau svietas surėdytas... toks žmogaus gyvenimas ir - mirtis. 

Tai, be abejo, ir Vytautas žinojo. Kur tau nežinos. Anksčiau ar 
vėliau mes jį pasivysim. 


* Žodis, tartas Vytautui Kavoliui skirtame vakare Santaros-Šviesos 43-iajame suva- 
žiavime Lemonte, III., 1996.IX.7. 

„Kas dainuos tau mano 
dainą, kai manęs nebus?“ 


Profesorius, intelektualas, Harvardo universiteto daktaras, libe- 
ralas, liuteronų pastoriaus sūnus, lietuvis. Visi šie žodžiai primena 
Vytautą Kavolį, nors ne kiekvieną jų jis pats mėgo. Profesorium nesi- 
tituluodavo (nebent anketose), daktaru taip pat ne, nors profesorius 
daktaras jis buvo grynų gryniausias. Nieko nežinojo apie jokias ma- 
šinas, nemokėjo nė vienos užvesti ar pataisyti, bodėjosi, jei apie jas 
kas nors prašnekdavo. Bet paduok jam kokį nors tekstą apie au- 
tomobilį kaip sąmoningumo struktūros komponentą — ir iš karto 
sužibėdavo jo akys. Ta prasme Kavolis buvo intelektualas: jei kal- 
bėtume jo paties būdu, tai sakytume, kad jis nieko nežinojo apie 
gyvenimą, bet viską apie gyvenimo tekstus. Apie tekstus ir paveikslus 
jis galėdavo klausytis ir šnekėtis prieš pietus, per pietus ir po pietų. 
Jei vieni nagrinėjo valgio skonį, tai Kavolis lygino Marcelį Proustą 
su Romualdu Granausku. Žinoma, ne visi ir tekstai buvo jam įdo- 
mūs, bet Kavolis turėjo vieną pagrindinį įdomumo kriterijų: tekstas 
privalėjo būti originalus, pasakyti ką nors naujo. Turbūt dėl to jis 
stengėsi perskaityti daugmaž visą Amerikoj prieinamą ar iš Lietuvos 
atgabentą grožinę bei humanitarinę lietuvių literatūrą nuo šešiolik- 
tojo šimtmečio iki mūsų dienų - kad žinotų, kas ir kur pasakė ką 
nors naujo, ir kad pats galėtų apie tai ką nors naujo parašyti. 

Savo didžiuliu lituanistiniu apsiskaitymu ir savo paties sukurtu 
indėliu į lituanistiką Kavolis liudijo ištikimybę Lietuvai. Jis buvo 
vienas iš nedaugelio išeivių, sugebėjusių savo intensyvų profesinį 
gyvenimą sujungti su ne mažiau intensyviu lietuviškuoju. Duoną jis 
pelnėsi amerikietiškame koledže dėstydamas kultūros sociologiją. Jis 
plėtojo lyginamųjų civilizacijų tyrimų šaką, įsteigė tų studijų drau- 
giją ir žurnalą. Kai kurie jo tekstai įtraukti į didžiųjų Amerikos uni- 
versitetų meno sociologijos kursų pagrindinės literatūros sąrašus. O 
lietuviškajame išeivijos gyvenime Kavolis buvo tiesiog Metmenų ir 

Santaros-Šviesos sąjūdžio sinonimas. Ryšys tarp šių dviejų jo gy- 
venimo pusių buvo tas, kad daugiausia per jį į amerikiečių lygina- 
mąją kultūrologiją pateko lituanistika, o į lietuvių kultūros studijas — 
amerikietiški požiūriai bei metodai. 

Aišku, ne visos detalės, kurias jis savo lietuvių kultūros studijose 
iškėlė kaip reikšmingas ar būdingas, tokios atrodys kitiems, ne visi 
jo aiškinimai ar apibendrinimai visus įtikins. To jis ir nesitikėjo, la- 
biau jam rūpėjo intelektualinis ginčas. Kaip tik to jis savo atžvilgiu 
tarp lietuvių ir pasigedo. Metmenų redakcijoje, tai yra savo namuo- 
se, jis beveik nesulaukdavo į savo straipsnius replikų. Išeivijoje jo 
svarūs darbai liko be jiems priderančio kritiško atgarsio. O ir Tabor 
Farmos suvažiavimuose, kur šiaip jau vyravo diskusijų atmosfera, 
Kavolį retai kas remdavo prie sienos. Tomis temomis, apie kurias jis 
skaitydavo paskaitas, mažai kas išmanė daugiau už jį. Antra vertus, 
pats Kavolis be klausimo, replikos ar komentaro nepraleisdavo be- 
veik nė vieno kieno nors kito Santaros suvažiavimuose skaityto pra- 
nešimo. Neretai jo klausimai būdavo įdomesni už patį pranešimą. 
Šiandien atsimenu tik vieną Kavolio susikirtimą su jam lygiu. Tai 
įvyko prieš keturiolika penkiolika metų Jaunimo sąjungos sureng- 
tame lituanistikos seminare, amerikiečių tėvų jėzuitų rekolekcijų na- 
muose Ohio. Vytautas Kavolis su Rimvydu Šilbajoriu apie pusva- 
landį galynėjosi dėl Justino Marcinkevičiaus: Šilbajoris buvo „už“, 
Kavolis - „prieš“. Kai vėliau panašus disputas įsiplieskė jau laisvoje 
Lietuvoje, mums, kurie anuomet stebėjome Kavolio ir Šilbajorio dvi- 
kovą, visa tai padvelkė kaip deja vu. 

Santarą-Šviesą Kavolis vaizdavosi kaip nepriklausomų žmonių 
sąjūdį - tokių, kaip jis pats. Ir iš tiesų, ten buvo vietos tokiems, kurie 
nepritapdavo kitur: Amerikoje savo partijos neberadusiems social- 
demokratams, Antanu Smetona nebesižavėjusiems tautininkams, ne 
visai patentuotiems katalikams, visokio plauko nenuoramoms. Tarp 
pastarųjų — baltųjų šerifų belangėse tupėję septintojo dešimtmečio 
kovų už negrų pilietines teises dalyviai, dėl kurių Santaroje ryškėjo 
dvi nuomonės: viena, kad lietuviams vis dėlto svarbiau kovoti už 
okupuotos Lietuvos žmonių teises (Valdas Adamkus), ir kita, kad 
abi kovos „morališkai ekvivalentiškos“, nes prispaustas negras yra 
pavergto lietuvio brolis (Algimantas Mackus, Kavolis, keli Tabor 
Farmoj pasireiškę ateitininkai). Itin ryški vieta Santaroj teko ir įvai- 
riausiems menų žmonėms, kuriuos ten traukdavo ne tiek tai, kad 

kitur jiems buvo užtrenktos durys, kiek tai, kad Santara jas nepa- 
prastai plačiai atverdavo. Vakarais iki išnaktų suvažiavimai virsdavo 
literatūros, muzikos, teatro ir ko tik nori „hepeningais“. Vien tik 
ten buvusius išeivijos rašytojus prisiminus, susidarytų neblogas są- 
rašėlis (vadovaujantis tik atmintimi, be abejo, nepilnas): Kazys Al- 
menas, Stanislaw Baranczak, Živilė Bilaišytė, Vitalija Bogutaitė, 
Kazys Bradūnas, Eglė Juodvalkė, Aušra Marija Jurašienė, Antanas 
Gustaitis, Marius Katiliškis, Algirdas Landsbergis, Leonas Lėtas, 
Algimantas Mackus, Jonas Mekas, Czestaw Milosz, Henrikas Na- 
gys, Kostas Ostrauskas, Austė Pečiūraitė, Liūnė Sutema, Lidija Šim- 
kutė, Antanas Škėma, Tomas Venclova, Aldona Veščiūnaitė, Rimas 
Vėžys... Tiesa, vienas kitas jų Tabor Farmoje pasirodė tik vieną ar 
du sykius, bet dauguma - dažniau, labai dažnai ar beveik kiekvieną 
kartą. Ne visus juos galima laikyti santariečiais (ar dėl to, kad jie 
buvo kitos tautybės, ar dėl to, kad aiškiai priklausė kitai srovei, kaip 
antai Kazys Bradūnas, apie kurį verta pasakyti, jog redaguodamas 
Draugo kultūros priedą jis per kelis dešimtmečius buvo patvariau- 
sias ir dėmesingiausias Metmenų kritikas). Šiaip jau santariečiai „sa- 
vu“ laikė kiekvieną, kas tik bent kartais atvykdavo į suvažiavimus 
ir neprotestuodavo santariečiu vadinamas. Tai buvo palaida organi- 
zacija. Visiems svečiams atviruose posėdžiuose svarstant grynai or- 
ganizacinius reikalus, paaiškėdavo, jog niekas neveda Santaros-Švie- 
sos narių sąrašo, niekas neturi kažkada priimtų įstatų kopijos - ir 
Kavolis tuo labai didžiuodavosi. 

Kartais Santara-Šviesa atrodydavo tarsi antikatalikiškas sambū- 
ris. Bet tokia ji nebuvo. Ji tik nekėlė religinės priklausomybės kri- 
terijaus; be to, burnojimą prieš kai kuriuos katalikus ar jų elgesį 
nebūtinai laikė „blogu tonu“ (čia niekuo nesiskirta nuo kai kurių 
Amerikos protestantų ar turbūt beveik visų šiandieninių Italijos ar 
Prancūzijos intelektualų draugijų). Pats Kavolis net pusbalsiu neva- 
dindavo popiežiaus „antikristu“, bet kai kada vis dėlto sugebėdavo 
katalikus įžeisti. Jis buvo liberalas, kuris dažnai cituodavo Johną 
Stuartą Millą, bet kartais prapliupdavo kaip Voltaire'as (kaip Vol- 
taire'as, pabrėžiu, ne kaip Leninas!). Tačiau jei Kavolis ko nemėgo, 
tai ne katalikų ar kito tikėjimo kaip tokio, o tik organizuotos, jam 
biurokratiškai atsiduodančios religijos, besiekiančios „viskam domi- 
nuoti“ (prie šios temos dar sugrįšiu). Užtat jis puikiai suprato viso- 
kių tikėjimų disidentus. Kartą jis paskelbė tokį šūkį: „visų sistemų 

revizionistai, vienykitės; jūs neturite nieko prarasti, kaip tik savo 
ortodoksus.“ Gal tokiai jo nuostatai susidaryti padėjo tai, kad jis 
užaugo būtent lietuvio evangeliko kunigo šeimoje. Ir gal iš šios šak- 
nies kilo Kavolio pomėgis religiniams įvaizdžiams, jo krikščioniškas 
tiesumas bei pareigingumas: jis visada laikėsi savo žodžio, nepasis- 
tatė svetimais pinigais namų, nekeitė vienos žmonos į kitą, nepersi- 
valgė, nerūkė, nešoko - ir tik saikingai gėrė. Tai kodėl jis turėjo mirti, 
nesulaukęs nė 66-erių metų? 


+ 


Rašantiems apie jų pažintą didelę asmenybę dažnai metamas prie- 
kaištas, kad jie, girdi, prirašė daugiau apie save negu apie tariamą 
rašinio objektą. Iki šiol šiame straipsnyje būsiu šios pagundos, ko 
gero, išvengęs. Tačiau tam tikru atžvilgiu tas priekaištas man atrodo 
tik pusiau rimtas, nes kaipgi dorai prisiminsi asmenį, su kuriuo daug 
bendravai, tuo pat metu neprisimindamas savęs? O tai, ką man davė 
Vytautas Kavolis, irgi byloja apie jį patį - apie jo ištikimybę jaunam 
žmogui. 

Šalia mano tėvų Karolio ir Birutės, mokytojas Domas Velička, 
muzikas Vladas Jakubėnas, brolis Petras Kleinotas, S.J., Vytautas 
Kavolis ir dar vienas kitas buvo tie švytintys stulpai, kurie man vai- 
kystėje ir ankstyvoje jaunystėje labiausiai padėjo apsispręsti už lie- 
tuvybę. Su Kavoliu pirmą kartą susipažinau 1959 metais, kai man 
buvo vienuolika. Nuo to laiko iki 1989 metų praleidau tik kelis iš 
kasmetinių Tabor Farmos suvažiavimų, o Kavolis berods nepraleido 
ne vieno. Buvo ir kitų susitikimų - kad ir jau minėtuose lituanistikos 
seminaruose, kur visi sutardavo „kalbėti, galvoti ir sapnuoti“ tik 
lietuviškai ir kur Kavolis buvo vienas populiariausių dėstytojų; šiuos 
kas vasarą dvi savaites trunkančius intensyvaus lavinimosi kursus 
Pasaulio lietuvių jaunimo sąjungos Ryšių centro vardu rengdavo san- 
tariečiai, skautai, ateitininkai. Tad mudviejų pažintis labai sena, ir 
per visą tą laiką jausdavau nuolatinį jo dėmesį. Pirmąkart jo pa- 
kviestas Tabor Farmoje prakalbą drožiau bene 1965 metais. Tik ką 
buvau perskaitęs Juozo Girniaus Žmogų be Dievo ir paaugliškai 
bandžiau perteikti auditorijai savo susižavėjimą tuo veikalu. (Daug 
vėliau dėl jo net susiginčijom: Kavolis jame pasigedo vidinės įtam- 
pos, dvasinio rungimosi, nes skaitytojui jau iš anksto nepaliekama 
jokių abejonių, prie kokios autorius prieis išvados, o man atrodė, 

kad filosofijos knyga nebūtinai turi būti dvasios autobiografija; kas 
blogo, jei autorius pačioje pradžioje skelbia savo išvadą ir tik po to 
išdėsto ją paremiančią argumentaciją, kuri Žmoguje be Dievo, šiaip 
ar taip, laisva nuo bet kokios tendencijos iškraipyti oponentų 
mintis?) 

Nuo 1965 metų iki devintojo dešimtmečio pabaigos Tabor Far- 
mos suvažiavimų programoje pasirodydavau kas trejus ketverius 
metus. Deja, dažnai būdavau nepakankamai pasiruošęs, bet mane 
visada gelbėdavo jaunystė, ilgą laiką buvau jauniausias Santaros su- 
važiavimų dalyvis. O Kavolis visada ragindavo mane nebaigtus užra- 
šus parengti spaudai Metmenyse. Pirmąjį savo straipsnį ten išvydau 
1967 metais - apie „Dievo mirties teologiją“. Bet po to jau nelabai 
daug ką Metmenims beparašiau, nors gausūs Kavolio teiravimaisi, 
prašymai, drąsinimai niekada nenutrūko. Jam ypač patiko vienas 
mano bandymas, svarstant gyvenimo prasmės temą, Camus klau- 
simą „kodėl nenusižudyti?“ pakeisti klausimu „kodėl gimdyti vai- 
kus?“, bet šis Kavolį suintrigavęs pranešimas niekad netapo straips- 
niu Metmenims. Taigi per kelis dešimtmečius jam tik silpnokai 
grąžinau jo man parodytą ištikimybę. Dažnai žadėdavau, bet retai 
įgyvendindavau. Ne todėl, kad visai būčiau metęs lietuvių spaudą 
ar pačią lietuvybę. Priešingai, teko dirbti net keliose redakcijose, 
prirašyti begales straipsnių, tik dauguma jų - proginiai, laikraštiniai, 
geriausiu atveju enciklopediniai. Paskutinį kartą apie 1993 metus 
žadėjau Kavoliui „didelį straipsnį“ apie Arvydo Šliogerio filosofiją, 
bet ir tas pažadas liko netesėtas. Dėl viso to jaučiu kaltę. Tik dar 
vėliau, jau kitų draugų raginamas, šiaip taip surenčiau ilgą raštą 
Naujajam Židiniui-Aidams. 

Ir štai - rašydamas katalikų Naujajam Židiniui, galvojau apie 
liberalą Kavolį - ir savo skolą jam. Bet ar gali tu skolą, užsitrauktą 
vieniems, grąžinti, atiduodamas ją kitiems? Manau, kad taip - jeigu 
ir vieni, ir kiti priklauso meilingų žmonių bendrijai, jeigu skola bei 
jos grąžinimas susiję su abiejų pareikštu pasitikėjimu tavo talentu, 
jeigu skolos grąžinimas yra darbas, atliekamas žengiant savo laisvai, 
bet atsakingai pasirinktu keliu, ir, - norėčiau pridurti, - jeigu tiek 
vieni, tiek kiti yra krikščionys liberalai. Sakau: taip norėčiau pri- 
durti, bet stabteliu. Stabteliu ne dėl to, kad, nepaisant ilgo bendra- 
vimo, vis tiek nežinau, ar Kavolis laikė save krikščioniu. Stabteliu 
greičiau dėl to, kad man neaišku, ar gilia prasme išvis įmanomas toks 

daiktas, kaip krikščionis liberalas. Žinau, kad ir tarp židininkų, ir 
tarp metmenininkų yra žmonių, kurie nesikratytų kaip tik tokio api- 
būdinimo. Tačiau ir krikščionybė, ir liberalizmas kelia reikalavimus, 
tarp kurių gali būti giliau paslėptų, nei pirmu, nei antru žvilgsniu 
neužčiuopiamų prieštaravimų. Prisipažinsiu, kad asmeniškai esu la- 
bai suinteresuotas tvirta krikščioniškojo liberalizmo galimybe. Ta- 
čiau asmeniškas interesas ar keleto pavardžių suminėjimas nieko 
nereiškia; krikščionybės ir liberalizmo sutaikomumą reikia įrodyti 
argumentais, vieną po kito įvertinant visus galimo konflikto šalti- 
nius. 


+ 


Pradėkime nuo lengviausių atvejų - ir tai tik prabėgomis. Štai jau 
iš pat pradžių Kavolis įspėtų, jog liberalas turi atsispirti polinkiui 
„viskam dominuoti“. Bet ką tai reiškia „dominuoti“? Ar karštai ti- 
kėti, jog tavo bažnyčia arčiau tiesos negu visos kitos? Ar aistringai 
skelbti šį tikėjimą? Ar energingai bandyti juo įtikinti kitus? O gal - 
agituoti už įstatymus, kurie kitaip tikinčius pastatytų į teisiškai jiems 
mažiau palankią poziciją? O gal - būnant parlamento nariu - už tokį 
įstatymą balsuoti? Spėčiau, kad tik paskutiniai du veiksmai libe- 
ralizmą pažeistų. Tad jeigu tavo bažnyčia kaip tik jų nereikalauja ar 
(dar geriau) jų neskatina ar tiesiog (užvis geriausia) jiems priešinasi, 
tai, sakyčiau, bent vienu atžvilgiu konflikto tarp liberalizmo ir krikš- 
čionybės tikrai nėra. 

Manyčiau, kad, pavyzdžiui, aukščiausioji Katalikų bažnyčios va- 
dovybė (Vatikanas) šiandien nei reikalauja, nei skatina, kad jos tikin- 
tieji agituotų už kitų tikėjimų žmones varžančius įstatymus. Greičiau 
ji net pasisako prieš tai. Ji, aišku, nepritaria tam, kad katalikai mestų 
katalikybę ir pereitų į kitą tikėjimą, bet ji nepritaria ir tam, kad ka- 
talikai remtų nekatalikų teisių varžymą. Tuo atžvilgiu paties Vati- 
kano „generalinė“ pozicija atrodo visiškai liberali. 

Bet čia reikia atsargos. Ar Vatikanas smerktų atskirų Bažnyčios 
provincijų hierarchus, jei šie, „atsižvelgdami į vietos tradicijas ir są- 
lygas“, leistų savo tikintiesiems agituoti ir patys agituotų už kitų 
tikėjimų atžvilgiu neliberalius įstatymus? To nežinau. Tačiau paste- 
bėkime, kad ir liberalai pripažįsta (ar bent turėtų pripažinti) nelibe- 
ralams teisę agituoti už neliberalius įstatymus. Tai vienas esminių 
liberalizmo principų. Jie patys už juos neagituotų (nes tada nebebūtų 

liberalai), bet jie negali paneigti teisės už neliberalius įstatymus agi- 
tuoti kitiems (nes tada irgi nebūtų liberalai). Liberalai palaiko visų 
pilietinę teisę agituoti už bet kokius - taigi ir neliberalius - įstatymus, 
nors patys šia teise nesinaudotų (nes tada dar kartą nebūtų liberalai) 
ir bandytų įtikinti kitus, kad ir jie šia teise nesinaudotų. Dar kitaip 
pasakius, liberalizmas pripažįsta, kad yra gerbtinų pilietinių teisių, 
kuriomis naudotis nereikia ir nuo kurių naudojimosi reikia atkal- 
binėti kitus. Yra pilietinė teisė remti bet kokius įstatymus (už šios 
teisės išlaikymą liberalui visada reikia kovoti), bet yra ir pilietinė 
teisė pirmąja teise nesinaudoti ir kitus raginti ja irgi nesinaudoti (už 
šios, antrosios, teisės išlaikymą liberalui taip pat reikia visada ko- 
voti). Liberalas nori, kad kuo daugiau žmonių elgtųsi liberaliai, bet 
jie nenori, kad kas nors būtų įstatymo verčiamas taip elgtis. Kuo tai 
skiriasi nuo šiuolaikinio Vatikano noro, kad kuo daugiau žmonių 
būtų katalikai, bet niekas nebūtų įstatymo verčiamas tokiu būti? 

O ką daryti liberalams, jei toks katalikus privilegijuojantis ir kitus 
engiantis įstatymas vis dėlto įsigaliotų? Tada jie prieš jį kovotų ir 
bandytų jį panaikinti. O katalikai? Jeigu jie save laiko liberalais, tai 
jie darys tą patį. O jeigu ne? Jeigu ne, tai, aišku, prieš tokį įstatymą 
nekovos. Bet ar tokia situacija išvis gali šiandien susidaryti? Kalbu 
apie įstatymą, kuris katalikybės naudai tikrai slopintų nekatalikus. 
Tokių įstatymų era baigėsi su autoritarinių režimų (Franco ir Sala- 
zaro) žlugimu Ispanijoj ir Portugalijoj. Abejoju, ar Vatikanas šian- 
dien laikytų tuos režimus buvus „naudingais“ katalikybei. Taip pat 
abejoju, ar jis neskatintų katalikus prieš tokius įstatymus kovoti, 
jeigu jie vėl kur nors įsigaliotų šiandien. 

Tačiau yra mažiau kraštutinių pavyzdžių. Katalikų tradicijos šaly- 
se kartais įsigali švelnesni, bet vis tiek kitų tikėjimų žmones diskri- 
minuojantys įstatymai ar potvarkiai, nukreipti prieš „sektantus“ ar 
jų mokyklas. Kartais tokius potvarkius netgi remia vietos hierarchai. 
Tada iš tiesų dėl politinės laikysenos gali kilti sąžinės konfliktas no- 
rinčiam būti kataliku liberalu. Bet čia reikia atsiminti, kad ne visų 
hierarchų ne visi mokymai, net pačios Bažnyčios akimis, turi vienodą 
vertę, ir teoriškai bei praktiškai kataliko pilietinei laikysenai palie- 
kama daug laisvės. Katalikui svarbiausia tai, ką liepia Šv. Tėvas ir 
vyskupų kolegija, ir nemanau, kad šios instancijos sudraustų tokį 
kataliką, kuris protestuotų prieš dabartinį Lietuvos įstatymą, brė- 
žiantį skirtumą tarp tradicinių ir netradicinių religijų. Vatikanas 

nesudraustų tą įstatymą palaikančių vyskupų, bet gal nesudraustų 
ir liberalesne kryptimi jį pakeisti bandančių pasauliečių. Kuriuo pa- 
grindu liberalas galėtų tokiai laikysenai nepritarti? Ar tuo, kad ji 
liberali, tačiau nepakankamai? Bet jei liberalas užsispirtų, kad ne- 
pažabodamas neliberalių vyskupų Vatikanas savo viduje nėra ganė- 
tinai liberalus, tai reikėtų priminti, kad politinis liberalizmas ne- 
reikalauja iš visų organizacijų tapti Santara-Šviesa. 

Kita vertus, aišku, jog ir pagal liberalizmo principus valstybė turi 
1nteresą skirti tikras religijas (tarp kurių yra, žinoma, ir netradicinės) 
nuo tik religijos priedanga veikiančių mafijozinių organizacijų. Klau- 
simas čia būtų tik toks, ar, pavyzdžiui, tokia scientologija priklauso 
pastarųjų kategorijai. 

Ieškojau konflikto tarp politinio liberalizmo ir katalikybės, bet 
kol kas jo neradau, nors vienu atveju teko pripažinti jo galimybę. 
Gali būti ir kitų konflikto šaltinių, kurių dar neaptariau. Pavyzdžiui, 
kaip katalikas liberalas turėtų apsispręsti dėl abortų, eutanazijos, 
mirties bausmės, privačios šautuvų nuosavybės, prostitucijos, nar- 
kotikų prekybos, dvikovos ir kitų kontroversiškų socialinės politikos 
dalykų įteisinimo? Liberalizmo požiūriu sakyčiau taip: neaišku, ku- 
riuos iš jų jis leistų ar net reikalautų įteisinti (šiaip jau nepriekaištingi 
liberalai dėl kiekvieno jų aistringai ginčijasi), bet gana aišku, kad jis 
už visų jų įteisinimą — ar įteisinimo panaikinimą - leistų liberalams 
(jau nekalbant apie kitus) ugningai agituoti. O Bažnyčios požiūriu 
daugmaž aišku, kad ji pritaria beveik visų suminėtų dalykų neįtei- 
sinimui ir dėl to daugmaž nepalankiai žiūri į jos narių agitaciją už jų 
įteisinimą. Bet — kol liberalizmas nereikalauja iš liberalų tokios po- 
litinės agitacijos, į kurią Bažnyčia žiūri neigiamai, - susikirtimo nebus. 
Ir iš minėtų konkrečių klausimų aš nematau nė vieno, kur liberaliz- 
mas iš savo šalininkų aiškiai reikalautų to, ką Bažnyčia peiktų. 

Kita galima konfliktų versmė: privačios nuosavybės teisė, lais- 
vosios rinkos derinimas su socialiniu teisingumu, valstybinis ekono- 
mikos reguliavimas. Čia europietiški liberalai dažnai laikosi ženkliai 
dešinesnių pažiūrų, nei skelbia popiežiai savo enciklikose nuo Leono 
XIII laikų. Amerikoje šitokie liberalai paprastai vadinami konser- 
vatoriais (o dešiniausieji, nežaboto kapitalizmo šalininkai - liberta- 
rais); liberalais, priešingai, laikomi kaip tik tie, kurie ūkio politikos 
klausimais nedaug tenutolsta nuo oficialių Katalikų bažnyčios pozi- 
cijų. Bet kokia liberalizmo samprata yra ta „tikroji“: europietiškoji 

ar amerikietiškoji? Balsuodamas Amerikos rinkimuose, Kavolis, 
kiek žinau, beveik visada orientavosi į liberalumą amerikietiškąja 
prasme, tuo turbūt skirdamasis nuo santariečių daugumos. Pri- 
simenu 1964 metų rinkimus, kai susikirto tiesiog du „etalonai“: 
amerikietiškojo konservatizmo (klasiškojo europietiško liberalizmo) 
vėliavnešys, respublikonas senatorius Barry M. Goldwateris ir ame- 
rikietiškojo liberalizmo (europietiškos krikščioniškosios demokra- 
tijos, bet tik ūkio politikos atžvilgiu) žvaigždė, demokratas vicepre- 
zidentas Lyndon B. Johnsonas. Nebuvo jokios abejonės, katrą iš jų, 
ranka rankon su daugeliu jaunesniųjų ateitininkų, palaikė Kavolis. 
Bet ir vėliau jis paprastai turbūt balsuodavo už demokratus, prie- 
šindamasis vyraujančiai santariečių ir apskritai Amerikos lietuvių 
tendencijai palaikyti respublikonus. (Ir aš anuomet savo katalikiškos 
gimnazijos moksleivių debatuose gyniau Goldwaterį. Po to univer- 
sitete teko gerokai „sukairėti“, susilygiuoti su Kavoliu, galop vėl 
grįžti į išeities tašką.) Visa tai rodo, jog Kavolio laikais visiškai ne- 
drausmingai Santarai-Šviesai nebuvo jokios vilties virsti politine par- 
tija, nepaisant kai kurių bandymų tąja linkme (net mano paties savo 
„kairiuoju periodu“, kai siūliau santariečiams pasiskelbti socialde- 
mokratais!). 

Bet kaip vis dėlto ir galų gale nustatoma, kas yra politinis libe- 
ralizmas ir ko jis reikalauja? Atsakysiu schemiškai. Galima pradėti 
nuo daugumos liberalų pripažintų liberalios laikysenos paradigmų, 
jas apibendrinti, tai yra iš jų išvesti principus ir tada pagal tuos prin- 
cipus vertinti mažiau aiškius konkrečios laikysenos atvejus. Arba 
galima pradėti nuo daugumos liberalų pripažintų liberalizmo prin- 
cipų ir pagal juos atskirti aiškiai liberalias konkrečias laikysenas nuo 
mažiau aiškių. Abu keliai ilgainiui susilieja: principai teisiami pagal 
atvejus, atvejai - pagal principus. Taip iš abipusio principų ir atvejų 
derinimo bandoma gauti vis grynesnius principų ir atvejų pavidalus 
ir vis nuoseklesnį jų derinį. Tačiau nėra garantijos, kad tokios inte- 
lektinės veiklos („filosofinės liberalizmo analizės“) išvados bus vi- 
siems analitikams vienodos. Ir aišku, kad liberalizmas neturi auto- 
riteto, kuris ginčui iškilus skelbtų visiems liberalams privalomą 
nutartį. Nera liberalų bendrijoje ir ekskomunikavimo ar liepimo kurį 
laiką užsičiaupti. Pavyzdžiui, neatmenu, kad dėl idėjinių ar kitų prie- 
žasčių kas nors būtų buvęs iš Santaros išmestas, nors keli nariai pa- 
tys demonstratyviai nutraukė su ja ryšius, o vienas net paskelbė ją 

uždarąs, nors niekas jo neklausė ir sambūris gyvavo toliau. Tad prak- 
tiškai liberalizmas palieka savo šalininkams nepaprastai daug erdvės 
tikėti ir elgtis, kaip nori. 

Katalikybė šią tikinčiųjų laisvės erdvę, žinoma, gerokai susiau- 
rina. Bet šis kontrastas (ne konfliktas!) tarp liberalizmo ir katali- 
kybės kyla dalinai iš to, kad, labai apytikriai kalbant, politinis libera- 
lizmas nėra, o krikščionybė yra išsami pasaulėžiūra - tąja prasme, 
jog bando atsakyti į kaip galima daugiau gyvenimo klausimų. Bet 
čia svarbios trys išlygos. Pirma, kuo toliau katalikiška mintis lei- 
džiasi prie klausimų, neaptartų katekizmuose, tuo mažiau ir katali- 
kams tais klausimais privaloma kokia nors viena nuomonė. Antra, 
net ir dogmatikoje esama tokio daikto, kaip teologų ginčas ar pri- 
vati teologo nuomonė. Trečia, būna taip, jog causa finita - Roma 
locuta est. Bet ir Romai pasisakius, dar reikia jos žodį suprasti, jį 
interpretuoti, o tai retkarčiais vėl atveria duris rimtų teologų gin- 
čams... Dėl šių priežasčių ir katalikybė nėra tokia „totalistinė“ ar 
„absoliutistinė“, kaip dažnas įsivaizduoja. Vis dėlto minėtas kon- 
trastas su politiniu liberalizmu galioja. Vien liberalizmu - tarkim, 
oru - žmogus negali gyventi, jam reikia jį kuo nors papildyti - sa- 
kysim, žeme, duona, vandeniu, ugnim. Tų kitų būtinų gyvenimui 
elementų jis ir ieško krikščionybėje ar kurioje nors kitoje žmogų 
paremiančioje bei įrėminančioje transcendencijos vizijoje. 

Kavolis, manau, tai suprato. Jis anaiptol nebuvo abejingas trans- 
cendencijos paieškoms. Deja, vėlgi nežinau, ar jis pats susirado savo 
transcendenciją ir jei taip, tai kokią. Tik kartais man kyla įtarimas 
(nieko daugiau), kad Kavolis prie transcendencijos nepriėjo arčiau 
negu toji „vertybinių orientacijų ir galvojimo būdo“ samprata, kurią 
jis pavadino kultūriniu liberalizmu. O tas, žymiai daugiau nei poli- 
tinis liberalizmas, yra galimo nebesutaikomo konflikto su krikščio- 
nybe šaltinis. Yra pavojus, jog kultūrinis liberalizmas iš žmogaus 
reikalauja pralaidumo „pasaulio kultūros srautui“, amžino skepsio 
bei kritiškumo tokiu mastu ir nenumaldomumu, kad sielai, to reika- 
lavimo paisančiai, pasidarytų neįmanoma kada nors šiame gyvenime 
benurimti Kristuje. Kai šitaip aukštinama „ieškančiųjų tiesa“, kur 
belieka vietos „radusiųjų tiesai“? Šis klausimas nuodugniai dar nety- 
rinėtas, bet toliau čia jo nesvarstysiu. Nežinau, prie kokios prieičiau 
išvados, jei tirčiau jį iki galo. Man šiuokart rūpėjo tik užvesti skai- 
tytoją ant minties, jog būtų verta kam nors sistemingiau pasikasinėti 

po Kavolio tekstus, idant išsiaiškintume, ką jis politinę laisvę radu- 
siam, bet joje dvasiškai besikamuojančiam lietuviui galėtų šiandien 
ir miręs pasakyti. 


+ 


Vytautas Kavolis turėjo subtilų sąmojį. Negirdėjau jį pasakojant 
anekdotų įprastine prasme, bet juoko jam dažnai sukeldavo teks- 
tai, neketinę būti humoristiški. Nestokojo jis ir gebėjimo ironizuo- 
ti, satyrizuoti, karikatūrinti oponentus. Tačiau niekad nepastebė- 
jau nors lašelio kitos daugeliui intelektualų būdingos savybės — 
cinizmo. Jam buvo svetimas „visko mačiusio ir viską žinančio“ žmo- 
gaus ar tai paniekinantis, ar tai tik pavargęs šypsnys. Nors tai skam- 
ba banaliai, bet sakyčiau, kad Kavolis buvo vienas tų „nepataisomų 
optimistų“. Ir, pasitelkdami dar vieną banalybę, jei žmones skirs- 
tytume į „proto“ ar „širdies“ valdomus, tai Kavolis, be abejo, buvo 
proto žmogus. Bet jis sugebėdavo kažkaip pasiduoti ir rimčiai bei 
patosui, tik neturėjo nė per nago juodymą sentimentalumo. Tuo la- 
biau nebuvo prietaringas. Dėl to nebūtų priskyręs likiminės reikšmės 
ne aplinkybei, kad jis šį pasaulį apleido vos vienos dienos atstumu 
nuo kito žymaus lietuvio humanitaro mirties. Tačiau Kavolis mė- 
gavosi nelauktomis, tolimomis asociacijomis. Vieną kartą sakiau (lyg 
jam taikydamas), kad mokslo tekste žodžiai turėtų būti vartojami 
kuo vienareikšmiškiau, kad reiktų vengti daugiaprasmiškumo. Ne, — 
atsakė jis, - aš ieškau sudėtingų sąskambių, aš noriu, kad tekstas 
rezonuotų! Todėl jis gal ir nepyktų, jei šią savo apybraižą užbaigčiau 
ištrauka iš nekrologo, kurį per „Laisvosios Europos“ radiją perskai- 
čiau 1996-ųjų birželio 30 dieną, supindamas dviejų žmonių likimus: 

Mirtis šios savaitės pradžioje - birželio 23-iąją ir 24-ąją dieną — 
iš mūsų tarpo išskyrė Norbertą Vėlių ir Vytautą Kavolį. Abu skir- 
tingais būdais domėjosi lietuvių dvasiniu gyvenimu. Vienas tyrė tau- 
tosaką ir mitologiją, kitas - grožinėje bei humanitarinėje literatūroje 
išryškėjančias sąmoningumo trajektorijas. Ir kaip dvasios apraiškų 
tyrinėtojai, abu jau gyvendami turėjo reikalų su mirtimi. Su mirtimi 
jie susidurdavo tekstuose, kuriuos skaitė ir apie kuriuos rašė. Tai 
buvo tekstai apie gyvenimą prieš mirtį, po jos ir per ją. Deja, mirtis 
tekstuose nepasilieka. Vieną gražią dieną ji iš tekstų iššoka ir griebia 
skaitytojui ar rašytojui už gerklės. Pagriebusi nusineša... atgal į teks- 
tą, jau skaitomą ar rašomą kitų. O gal nusineša kur nors toliau, 

anapus teksto - po žemėmis ar į dausas, kuriomis domėjosi Vėlius? 
To mes nežinome, tuo galime tik vienaip, antraip ar trečiaip tikėti 
ar netikėti. Visais atvejais abu vyrai turėjo intymų ryšį su tikėjimu. 
Vėlius rašė apie savo ir mano protėvių tikėjimą, Kavolis - apie ti- 
kėjimą, kuriuo šiandieninis žmogus galėtų sąžiningai, atsakingai ir 
su ištikimybe savo žmoniškumui gyventi. Abiems reikėjo didžiulio 
tikėjimo savo tautiškumo prasmingumu vien tik tam, kad pajėgtų 
kurti taip, kaip kūrė, nes vienas beveik visą savo brandų amžių buvo 
fiziškai nuo savo tautos kamieno atskirtas, o kitas, nors visą laiką 
gyveno savo žemėje, bet gyveno neprašytų svečių, svetimų demonų 
savivalėje. Bet tiek Vėlius, tiek Kavolis rašė ilgiems laikams, net ir 
visai naujiems, netikėtiems - tokiems, kaip, pavyzdžiui, šiandien, kai 
į Lietuvos kiemus vėl sugrįžo savi dievai ir velniai. Šių dviejų vyrų 
rašytinis palikimas padės ir su savais demonais gyventi laisviems 
žmonėms savoje žemėje. O kai ateis ir mums toji diena, kuri jau atėjo 
tiedviem vyram, tai mūsų vaikai, - tuo drįstume tikėti, - toli gražu 
nebus dar užvertę ir archyvuose palaidoję Norberto Vėliaus bei Vy- 
tauto Kavolio tekstų. 

Vytautas Kavolis buvo intelektualiai veržlus, bet ir kuklus žmo- 
gus. Iškilus mokslininkas, padaręs svarbų įnašą į civilizacijų tyri- 
nėjimo metodologiją, jis savojo „aš“ neafišavo. 

Siekdamas įgyvendinti taurų, humanišką lietuviškumą, jis karštai 
gynė humanistinės idėjas, bet gerbė ir kitų nuomones. 

Vytautas turėjo neužgaulaus humoro jausmą. Besišnekant jo lū- 
pose dažnai pasirodydavo „plona“ šypsenėlė, paskui pasigirsdavo 
koks šmaikštus ir taiklus posakis. Jis mokėjo pritraukti žmones į 
įvairius projektus - tai paskaitą suvažiavime paskaityti, tai straipsnį 
ar recenziją parašyti, tai pokalbyje dalyvauti. Buvo tiesiog neįma- 
noma jam atsakyti „ne, negaliu“. (Mane į Metmenų bendradarbius 
įtraukė jau su antruoju numeriu, 1960 metais.) 

Jauni žmonės visada spietėsi aplink jį, nes jis mėgo jaunimą. Taip 
ir išliko Santaros-Šviesos suvažiavimai, ilgus metus rengti Amerikoj, 
dabar jau ir Lietuvoje. Berods jau į antrąjį, surengtą Anykščiuose, 
atkeliavo vienuolika jaunų poetų ir poečių. Jie visi iš eilės tą vakarą 
skaitė savo eiles! 

O poezija Vytautas visada labai domėjosi. Dar jaunystėje užsiraši- 
nėdavo į sąsiuvinį Aisčio, Niliūno, Nagio eilėraščius. Vėliau, ir būda- 
mas Metmenų redaktoriumi, talpino šių ir daugelio kitų poetų eiles 
(1r ne vien tik lietuvių) pačiuose pirmuosiuose šio leidinio puslapiuose. 

Jis nuolat „medžiojo“ recenzijas apie naujas poezijos ir prozos 
knygas, išleistas išeivijoj ir dabartinėje Lietuvoje, taip kaip ir „kor- 
pusinius“ straipsnius apie įvairių autorių kūrybą. 

Savo paties raštuose, įvairių civilizacijos etapų tyrinėjimuose jis 
remėsi lietuvių poezijos ir prozos kūriniais. Įžvalgiai ir įdomiai „narp- 
liojo“ literatūrinius tekstus, atrasdamas juose tikrų deimančiukų. 

Taigi Vytautas buvo subtilus literatūros tyrinėtojas. Taip pat jis 
buvo pirmas lietuvis feministas! Jau seniai taip manau. O kai aš vie- 
name Santaros-Šviesos suvažiavime jam pačiam tai sakiau, jis visai 
neprotestavo... 

Savo straipsniuose ir knygose jis nagrinėjo kintantį moterų ir vyrų 
santykio vaizdavimą lietuvių raštijoje. Jam rūpėjo sužinoti, ar prieš 
Antrąjį pasaulinį karą Lietuvoje vyrai ir moterys buvo lygūs ir laisvi 
civilizacijos kūrėjai. Ar viešajame gyvenime vis tiek buvo įsitvirtinusi 
„diminutyvios“ moters samprata? Juk Vasario 16-tos dienos aktui 
pasirašyti, rašė jis, „neprireikė nei vienos moters“... 

O raganų persekiojimą ir deginimą Lietuvoje jis siejo su galingųjų 
pastangom „per daug išsilaisvinusias“ moteris suvaldyti. 

Šias ir kitas lietuvių kultūros problemas jis svarstė savo straips- 
niuose Metmenyse, savo paskaitose suvažiavimuose, knygose Sąm0- 
ningumo trajektorijos (1985) ir Ebocbų signatūros (1991) ir kt. 

Savo paties atliktų darbų Kavolis nepropagavo, bet uoliai „vi- 
liojo“ recenzentus kitų darbams iškelti. Prisimenu, kaip prieš penke- 
rius metus (1992 metais) kalbėjau su juo telefonu. Jis man buvo 
„užsakęs“ neseniai mirusio Algirdo Greimo knygos Iš arti ir iš toli 
recenziją Metmenims. Tada jo paklausiau: „O kada gi bus aptartos 
Vytauto Kavolio knygos ir jo įnašas į lietuvių kultūros nagrinėjimą?“ 

„Tai kad aš dar nenumiriau“, - pajuokaudamas atsakė jis man ir į 
tą pokalbį daugiau nesileido. Bet tais pačiais metais Meimenų 62 nu- 
meryje abi minėtos Kavolio knygos buvo įžvalgiai aptartos Artūro 
Tereškino... paskutiniuose leidinio puslapiuose. Recenzija „šelmiškai“ 
pavadinta: „Intelektualinė autobiografija, arba pinklės diletantui“. 

O štai paskutinis Vytauto laiškas, kaip visada trumpas, rašytas 
1996 metų balandžio 28 dieną, kuriame jis mane ragino kuo greičiau 
atsiųsti Icchoko Mero knygos Apverstas pasaulis recenziją. 


Miela p. Alina, 96 bal. 28 


Labai reikia Mero recenzijos. Šiaip numeris baigtas - bet jos nesusiderina. 
Ar važiuosit Lietuvon į Anykščius (o gal Birštoną šiemet)? Kultūrinius 
projektus Lietuvoj tęsiam, nors pinigų, išskyrus Vilniaus universiteto fondui, 


visur trūksta. Geriausių, [parašas) 


Tą recenziją jam nusiunčiau. Bet nepraėjo nei du mėnesiai nuo 
šio laiško datos, ir Vytauto jau nebebuvo tarp gyvųjų... Paskutiniame 
jo suredaguotame 71-ajame Metmenųy numeryje tilpo ir Mero kny- 
gos recenzija. O 1996 metų gale ši knyga laimėjo Rašytojų Draugijos 
premiją. Vytautui tai būtų patikę. 

Kažin ar bus tęsiami jo kultūriniai projektai Lietuvoj? 

Labai skaudu, kad tokio žmogaus kaip Vytautas jau nebeturim. 
Bet turim jo darbus ir jo pavyzdį. 

Vytauto Kavolio 
dioniziškoji pusė 


Daug teisingų ir prasmingų žodžių buvo ir bus pasakyta apie švie- 
sios atminties mano kolegą ir draugą Vytautą Kavolį. Dažniausiai 
buvo matoma jo rimtoji pusė. Nors jis visada buvo šiltas, draugiškas, 
atviras prasmingiems pokalbiams, ypač savo jaunųjų bičiulių su- 
manymams. Jis visur ieškojo vadinamojo minties potencialo, kartais 
jį įžvelgdamas net ten, kur jo gal ir nebuvo... 

Bet aš šiandien ruošiuosi kalbėti toli gražu ne apie tai. Man čia 
norėtųsi įamžinti kitą jo charakterio dimensiją, kuri švystelėdavo 
rečiau, o kai kuriems net nebuvo matoma. Todėl tiems, kas Vytautą 
mažiau pažinojo, ji gal bus visai netikėta. 

Su Vytautu man tekdavo bendrauti akis į akį (t.y. ne laiškais ir ne 
telefonu) ilgesniais tarpais per Santaros-Šviesos suvažiavimus ir per 
Lituanistikos seminarus, kuriuos rengė Romas ir Emilija Sakadols- 
kiai, vėliau a.a. Mindaugas Pleškys ir Vida Kuprytė. Tos akimirkos 
mus, gyvenančius ne lietuviškuose telkiniuose, labai palaikydavo. Jų 
turėdavo užtekti visiems metams, nes amerikietiškoji aplinka net ir 
man, iš Lietuvos išvežtai dvejų metukų, niekada neduodavo tokio 
pasitenkinimo ar priklausomumo jausmo, kaip bendravimas su lie- 
tuviais ar vėliau buvojimas Lietuvoje. Taigi pasimatymai su draugais 
tokio pobūdžio renginiuose mums būdavo tikra šventė. Svarbiausi 
elementai, aišku, buvo paskaitos ir diskusijos, bet būdavo ir kitokių 
momentų, atsipalaidavimo formų, kurios savaip žavios... 

Santaroje, kai ji dar vykdavo Tabor Farmoje, po maždaug 12 va- 
landų oficialios programos, apie 22:00 valandą, prasidėdavo „neofi- 
cialioji“ dalis, kurioje dalyvaudavo kas ir kiek norėdavo. O kas iš- 
laikydavo, sulaukdavo ir pirmųjų gaidžių. Vytautas ir Rita, bent jau 
mano dalyvavimo laikais (nuo 1976 m.), siausdavo, jeigu taip galima 
vadinti, saikingai. Svečiuodavosi tai viename namelyje, tai kitame, 
retkarčiais pasirodydavo bare ir vėl dingdavo. Niekur ilgiau neuž- 

trukdavo, pabendraudavo su visais kaip kokie mandagūs pokylio 
šeimininkai. Faktiškai jie tokie ir buvo. Kadangi visi suvažiuoda- 
vome dvasios pakilimui vieną sykį per metus, norėdavosi pasikalbėti 
su kuo daugiau žmonių iš tolimų Šiaurės Amerikos, kartais Europos, 
vėliau - ir Lietuvos pakampių. Mes su Ilona Maziliauskiene ben- 
draudavome „stabiliai“ - turbūt amžiaus ir moteriškumo preroga- 
tyva užimdavome vieną, beje, patogiausią, kamputį bare. Prie mūsų 
prisėsdavo kas norėdavo, mes neturėjome įpročio slankioti po na- 
melius, ir aš net nelabai žinau, kas ten vykdavo - žinau, kad ten 
būdavo daugiau atsivežtų gėrimų, rimtesnių gėrėjų. Mes pasiten- 
kindavome praskiestais kokteiliais iš baro, nuo kurių turbūt net ir 
norint neįmanoma pasigerti, ir prasėdėdavome dažniausiai iki tre- 
čios ryto. Aštuntą jau būdavo pusryčiai ir vėl begalinės, tačiau vel- 
niškai įdomios paskaitos. 

Tačiau vienais metais, o juos būtų galima atstatyti iš to, kad tais 
metais iš Lietuvos dalyvavo Judita Vaičiūnaitė, Ingė Lukšaitė ir Vy- 
tautas Kubilius, naktiniai žaidimai vystėsi kažkaip kitaip. Buvo graži 
mėnesėta naktis. Jau ilgą laiką buvome praleidusios berods Rimo 
Vėžio namelyje. Žinau tik, kad intensyviai buvo diskutuota kaž- 
kokia tema su Vytautu, Mykolu Drunga, gal Vincu Trumpa, nors 
vyko daug pokalbių iš karto. Ilgainiui namelio atmosfera išsikvėpė, 
ir nežinau nei kam, nei kaip kilo mintis, kad reikia eiti padainuoti 
serenadą po kažkieno langu. Į kieno langą taikėme, dabar nebeat- 
simenu (gal Juditos), žinau tiktai, kad tai buvo tos akimirkos im- 
pulsas. Taigi atsidūrėme po langu ir dainavome taip „gražiai“, kad 
diplomatiškasis V. Kubilius (o tai po jo langu netyčia atsidūrėme, 
tikrai ne ten taikydami) kitą rytą klausė, ar mes kartais nedainuo- 
jame kokiame saviveiklos chore, taip buvę gražu... Palieku skaitytojo 
vaizduotei nustatyti, kaip „gražu“ tai galėjo būti... Vytautas Kavolis 
šiame jomarke entuziastingai dalyvavo ir skatino kitus išdrįsti sere- 
nadas dainuoti. Vis dėlto man atrodo, kad dainavo moterys, o se- 
renados objektas turėjo būti vyras. Po to buvo dar gražiau. Nuo Šv. 
Juozapo upės pradėjo kilti lengvas rūkas, o kokie 30 likusių nakti- 
baldų susikibę rankomis šokome dideliu rateliu rasotoje žolėje ir 
dainavome toliau. Niekada neužmiršiu palaimingos išraiškos Vy- 
tauto veide mėnesienoje vykstant šiam spontaniškam solidarumo 
ir šėlsmo protrūkiui. Vytautas tiesiog, kaip Lietuvoje sakoma, kaifa- 
vo, šypsodamasis ir įsitraukdamas visa širdimi. Gal tai buvo senų 

Santaros laikų prisiminimas, kuris jį taip džiugino, kad atgimė tikroji 
Santaros dvasia? Bet man tada atrodė ir dabar atrodo, kad Kavolis 
džiaugėsi dėl to, jog mes visi džiaugėmės, kad įvyko kažkas neįpras- 
to, neplanuoto, kolektyviško gamtos prieglobsty, kažkas rituališko 
ir primityvaus. Ir jam tai buvo ne tik gražu, smagu, bet ir prasminga. 
Taip aš noriu galvoti. Ir man tas vakaras liko unikalus, niekad nei 
prieš tai, nei po to nieko tokio neprisimenu. 

Kitas irgi ritualu virtęs įvykis būdavo Lituanistikos seminare. Pir- 
mus kelerius Vytauto dalyvavimo metus atvykdavo ir Rita Kavolienė 
iš Čikagos, atitempdama Marguette Parko gastronomijos skanėstų — 
juodos lietuviškos duonos ir kitų „tautinių“ gardumynų. Rita, kaip 
gali paliudyti visi Carlislyje viešėję - be galo vaišingas ir dosnus žmo- 
gus. Bet paskui buvo keleri metai, kai jos nebuvo. O sekmadienį 
seminaro virėja ilsėdavosi, pietų nebūdavo, tik kai kas išvažiuodavo 
pas draugus ar gimines (ypač kai seminaro vadžios perėjo iš griežtų 
Romo Sakadolskio rankų į minkštesnes Mindaugo Pleškio rankas). 
Likdavome mes keli alkani su viena mašina - Vytautas, Ilona, My- 
kolas Drunga ir aš. Mus vienydavo ir tai, kad užsispyrę ieškodavome 
būtinai kiniško restorano, nes Vytautas (žinoma, ne jis vienas) mėgo 
pavalgyti kiniškai. Mašiną turėdavome arba Mykolas, arba aš (Vy- 
tautas ir Ilona nevairavo, jiedu nepripažino technikos apskritai, abu 
intensyviai vienais metais ieškojo rašomųjų mašinėlių su lietuvišku 
šriftu. Ką jau kalbėti apie kompiuterius - jie nenaudojo net elektrinių 
mašinėlių, todėl ilgai, bet ne bergždžiai, ieškojo ir surado kažką dar 
gaminant senas dinozaures). 

Automobilis tai buvo, bet mes, vairuotojai, buvome nepažįsta- 
mose teritorijose, kažkur laukuose arba už Akron, Ohio, arba prie 
Auroros, kuri, nors ir netoli Čikagos, - bet mums buvo terra incog- 
nita. O čia sekmadienio popietė, kai daugelis restoranų iš viso už- 
daryti. Be to, būtinai juk reikėjo kiniško restorano ir neprasto, Vy- 
tautas nenorėjo pietauti bet kur. Na ir išvykdavome be žemėlapio, 
be jokios nuorodos, šunkeliais ir klystkeliais, kur nosis veda - tai 
mano vairavimo principas. Ir viskas buvo nuotykis, iš visko leip- 
davome juokais. Jau, jau, atrodo, daug žadanti vieta vidury Vidurio 
Amerikos kukurūzų laukų. Privažiuojame - o čia senelių prieglauda 
ar vienuolynas. Ir vėl sukame automobilio vairą nauja kryptimi, ir 
vėl replikos, juokas iki ašarų, kai privažiuojame visai ne tai, ko ieš- 
kome. Ir niekas nepyksta, niekas nieko nemoko, važiuojame ratais 

aplink ir į visas pasaulio šalis, o visur tik kukurūzų marios, bet ka- 
dangi Amerika, tai visgi Amerika, anksčiau ar vėliau surandame ko- 
kią suklypusią kino pastangą įgyvendinti savo svajonę. Tada ilgos 
derybos, ką užsisakyti, nes visi turi savo norus - Vytautas nori aust- 
rių ar kokio kito jūros žvėries, Ilona atsisako valgyti bet ką su kaulais 
ir bet ką, kas sumaišyta į kokią terliuzę-makaliuzę, Mykolas, kaip 
iš didelės šeimos, kas kelios minutės pareiškia, kad jis savo pasi- 
rinkto patiekalo su niekuo nesidalins (nors kiniškuose restoranuose 
visi dažniausiai ragauja viską), ir vėl triukšmas, juokai, nes iš tikrųjų 
ir važiuota atsipalaiduoti, pasijuokti po savaitės rimtų lituanistikos 
studijų. Vytautas šiose išvykose parodydavo daug sąmojaus, humo- 
ro, noro tiesiog paišdykauti, į žaidimą įsitraukdavo pats pirmasis. 
Ir vėl ta palaiminga šypsenikė ant lūpų ir velniukai akyse. Užtat aš 
įtariu, iš tų kelių progų, kai galėdavau stebėti tą kitą Vytautą - ne 
bibliotekų ir konferencijų liūtą, - kad jis savaip vertino ir gal net 
ilgėjosi tam tikros nekaltos anarchijos, chaoso, žaismės apraiškų 
kasdieniniam gyvenime. 

Apie grybus ir pokalbius 


Vytautas Kavolis nesikuklindamas galėjo teigti, jog per savo gy- 
venimą padarė įtakos daugeliui žmonių. Mes savo ruožtu galime 
tvirtinti, jog padarėme įtakos jo (tiksliau tariant, jų) gyvenime. Bū- 
tent - išmokėme abu Kavolius, Vytautą ir Ritą, grybauti. 


Pradedame iškart daugiskaita, nes būtent šitaip buvo iš pradžių, 
taip ir liko. Grybavimas mums ir Kavoliams buvo šeimos užsiė- 
mimas. Prasidėjo tai šitaip. Atsikėlėme į Marylandą pačioje 70-ųjų 
pradžioje. Marylandas gera valstija, ne veltui „Marijos žeme“ vadi- 
nama. Bet grybų joje trūksta. Pasitaiko, tačiau skūpiai ir tai tik lie- 
tingais, vėsesniais metais. O tokie metai ne dažni, gyvename visgi 
žemiau garsiosios „Masono-Dixono“ linijos. Ir štai vos pervažiavus 
tą liniją į šiaurę nuo Marylando - Pennsylvanija. Ji ne tik šiauriau, 
bet ir reljefas ten pakyla, užtat vėsiau. Kalvos apaugusios miškais. 
Taigi privalėtų būt ir grybų. Ir ne vien grybai, Pennsylvanija skelbiasi 
esanti „draugiška“ valstija. Net ant jos mašinų blėkelių tvirtinama, 
jog „You have a friend in Pennsylvania“. Taigi po išdžiūvusius Mary- 
lando miškus besižvalgydami ir tik nuleipusius šungrybius terasdami 
atsiminėm, jog, iš tiesų taip ir yra. Turime draugų Pennsylvanijoje! 
Vytautą ir Ritą. 

Tad, išsiilgę grybų ir draugystės, vieną savaitgalį patraukėme į 
Pennsylvaniją. Suprantama, prieš tai paskambinome Kavoliams. Tie 
apsidžiaugė. Dickinsono kolegija, kurioje Vytautas dėstė, yra Car- 
lislyje. Tai nedidelis, itin patrauklus miestelis, tačiau lietuvių ten kaip 
ir nėra, tad nespėja vienas kitam įkyrėti. 

Kadangi „grybų ir draugystės“ lygtyje grybai kolei kas pirmoje 
vietoje, tai, prieš važiuodami į Carlislį, užsukome į vieną iš miškų, 
kurių ten gyvas galas. Na ir išėjo taip, kaip gyvenime kartais pasi- 
taiko. Pradžia buvo pati įspūdingiausia. Kiek paklajoję aptikome 
kelerių metų senumo kirtimą. Pilną trūnijančių šakų, kelmų ir jau 
spėjusį kiek apželti krūmais. Kaip tik sąlygos kelmučiams. Matyt, ir 

metai geri pasitaikė. Kaip ten bebūtų, kelmučiais buvo nusėtas visas 
plotas, ir mes juos ne tiek rinkome, kiek šienavome. Kai pritrūko krep- 
šių, nusivilkome palaidines ir, surišę rankoves, grybus krovėme ir ten. 
Suprantama, kai toks perteklius, rinkome tik pačius geriausius. 

Taigi atkeliavome pas Kavolius jau apsikrovę grybais. Rita mus 
pasitiko entuziastingai, grybai ar ne grybai. Vytautas, reikia pripa- 
žinti, į tą grybų derlių pasižiūrėjo gana abejingai. Ši pažiūra stiprokai 
pasikeitė, kai vakarienei Rita sutaisė didžiausią dubenį kelmučių. 
Pasirodė, jog miške rinkti grybukai, dar pridėjus Ritos kulinarinius 
sugebėjimus, visu šimtu dešimt procentų sumuša tuos, kuriuos perki 
krautuvėje. Išties tie balti pievagrybiai - tai tik balzganas miške rink- 
to grybo šešėlis. Pavidalas tarsi panašus, bet skonis - nė iš tolo. Šitai 
visiškai pripažino ir Vytautas. Taigi tą vakarą, be filosofinių bei so- 
ciologinių išvedžiojimų, aptarėme ir grybų klausimą. Kavoliai, nors 
gyveno Carlislyje jau kurį laiką, grybavime patirties neturėjo. Beje, 
jos Amerikoje ne taip lengva įgyti. Grybavimo tradicijos ten beveik 
nėra. Šia prasme amerikonai puikūs žmonės. Jie įsitikinę, jog grybus 
galima pirkti tik krautuvėje, o tie, kurie auga miške, yra mirtinai 
nuodingi, tad juos, tokių nesusipratusių kaip mes džiaugsmui, pa- 
lieka visiškoje ramybėje. Panašios nuomonės prieš tai buvo ir Vytau- 
tas, tačiau, kaip jis pats sakydavo, „žmogus privalo būt atviras nau- 
jom idėjom“. O kai naujos idėjos garuoja ant stalo ir labai tinka prie 
kumpio, tai ir priimti jas ne taip sunku. Kaip ten bebūtų, smulkmenų 
neatmenu, bet dar vakarienei nepasibaigus buvo nutarta, kad kitą 
dieną visi vyksime grybauti. Rita tam pritarė su jai būdingu entuziaz- 
mu, Vytautas gal būtų mieliau kokį intelektualesnį užsiėmimą radęs, 
tačiau prieš Ritos entuziazmą atsispirti ne taip lengva. 

Taigi išmiegojome tą naktį pas Kavolius, o kitą dieną klaidžiojom 
po Pennsylvanijos miškus. Turėjome ne taip dažnai gyvenime pasi- 
taikančią galimybę duoti Vytautui instrukcijas. Štai šitą grybą galima 
dėti į krepšį, o šitą gal geriau ir ne. Beje, grybų radome. Ne tokiais 
dideliais kiekiais, kaip tame kirtime, bet tai ir geriau. Įdomiau, kai 
paieškoti tenka. Kadangi buvo sekmadienis ir kitą dieną abiem rei- 
kėjo į darbą, tai tuo mūsų pirmoji iškyla į Pennsylvaniją pasibaigė. 


Susitikome gal po mėnesio ir, nemažam mūsų nustebimui, pasiro- 
dė, jog pasėtas „grybavimo“ grūdas krito į palankią dirvą. Kaip ir 
pridera akademinių polinkių žmonėms, Vytautas ir Rita, išbandydami 

naują sritį, pirma pasikaustė iš teorinės pusės. Jie jau buvo įsigiję 
net keletą grybų pažinimo knygų, vieną su gražiom įvairiaspalvėm 
iliustracijom. Buvo jau išžvalgę ir aplinkinius miškus bei parkus. 
Taigi mūsų pranašumas šitoje srityje pasirodė esąs trumpalaikis. 
Beje, grybavimas savotiškai pakeitė ir nusistovėjusius šeimyninius 
santykius. Šiaip pas Kavolius darbo pasidalinimo klausimai retai 
iškildavo. Rita buvo praktiškoji reikalų tvarkytoja, o Vytautas teo- 
retikas. Su grybais išėjo kiek kitaip. Teorinėje srityje neabejotinai 
pirmavo Rita. Knygas apie Pennsylvanijos grybiją jį buvo nuodug- 
niai išstudijavus, tad naują ar neaiškų grybą aptikęs Vytautas būtinai 
kreipdavosi į ją. Ir taip stebėtinai ilgą laiką. Sociologinių konceptų 
terpėje Vytautas nardė tarsi žuvis vandenyje ir sugebėjo juos atpa- 
žinti bei suklasifikuoti jau iš pirmųjų straipsnio sakinių. Tačiau kolei 
išmoko atskirti ūmėdę nuo šungrybio, prireikė laiko. O juk tai tik 
pats pradinis gybologijos laipsnis. Rita tuo tarpu savamokslio būdais 
išėjo aukštuosius grybologijos kursus ir netrukus visų mūsų buvo 
pripažinta kaip sprendžiamąjį žodį turintis autoritetas. Ji atpažin- 
davo ir tokius grybus, apie kuriuos mes nei girdėte negirdėjome. Kai 
kurie jų, atvirai kalbant, panėšėjo į šungrybius, bet Rita nedvejo- 
dama pasakydavo, kad štai šis, sakytum, nupeipęs grybukas, apra- 
šytas ir nupaveiksluotas tokiame ir tokiame jos grybų enciklopedijos 
tomo puslapyje, ir ten parašyta, jog, pavyzdžiui, prancūzai jį valgo 
pasiskanaudami. Po keletos dvejonių ir patikrinimų įsitikinome, jog 
neišvengiamai taip ir būdavo. Taigi jos autoritetu pasikliaudavo ne 
tik Vytautas, bet ir mes. 

Ir taip per daugelį metų, išties net dešimtmečių, susiklostė tam 
tikra grybavimo tradicija. Rudeniop būtinai keletą savaitgalių pra- 
leissdavome grybaudami. Ir taip su visa šeima, nes Kavoliai atsivež- 
davo savo tada dar paauglį sūnų Kęstutį, o mes tik keletą metų jau- 
nesnius abu savo vaikus. Buvo tai nebloga pramoga ir vaikams. 
Klostantis tradicijoms, susiklostė ir tam tikra rutina. Šeštadienį, dar 
prieš pietus, sutardavome susitikti kokiame nors miške, kuris mums 
pakeliui į Kavolius. Taip kiek susitaupydavo važinėjimo. Pagrybau- 
davome keliose vietose. Po to, sugrįžę pas Kavolius, visi sutartinai, 
aktyviai, prisidedant ir Vytautui, grybus valydavome. Na, galop 
reikdavo juos ir paskanauti. Verta paminėt, jog Rita sugebėjo grybus 
ne tik gerai atpažinti, bet ir išskirtinai gerai paruošti. Pramiego- 
davom naktį dažniausiai pas Kavolius, na, o sekmadienį iš ryto dar 

viena susiklosčiusi tradicija sugebėjo grybavimą sujungti su intelek- 
tualesniais užsiėmimais. 

Tai vykdavo taip. Carlislis - žalias miestelis, ir jame netrūksta 
parkų. O grybui koks skirtumas - parkas ar miškas. Jei vieta tinka- 
ma, jis sau ir dygsta. Kadangi, kaip jau minėta, amerikonai, pamatę 
grybą, atsargiai apeina aplink, tai jis, net pačioje pakelėje išdygęs, 
gali sau taikiai ir netrukdomai augti bei galop sukirmyti. Bent taip 
buvo, kolei neįvedėme Vytauto į grybavimo paslaptis. Štai po to jų 
ramios dienos ir pasibaigė. 

Išmiegoję pas Kavolius, pasivaišinę ponios Ritos apsčiais pusry- 
čiais, išeidavome nusipirkti sekmadieninio New York Times, kurį 
Vytautas ištikimai skaitė, na, ir drauge apsukdavom nemažą lanką 
po netolimus parkus, pasižvalgydami, ar nebus kur išdygęs koks gry- 
bukas. Šiaip grybaujant po Amerikos miškus filosofijoms laiko ne- 
labai likdavo. Mat Pennsylvanijos miškai — tai ne Dzūkijos ar 
Labanoro pušynai. Ten priaugę krūmų, privirtę medžių, vietomis 
prigrūsta tikrų šabakštynų. Reikia atidžiai žvalgytis ne tik tam, kad 
nuspręstum, kur tas grybas galėtų būt pasislėpęs, bet ir dėlei to, kad 
neišsidurtum akių ir nenusibrozdintum alkūnių. Na, o parke visai 
kas kita. Čia žolė nupjauta, krūmai iškirsti ir apkarpyti. Net takeliai 
sausi pravesti. Gali sau žingsniuodamas ir apie politiką diskutuoti, 
ir tuo pat metu grybo pasidairyti. Taip ir darydavom. O kadangi 
buvome ką tik nusipirkę naują New York Times, tai neretai disku- 
sijoms akstiną duodavo kokia tuometinė antraštė. Pavyzdžiui, kai 
kartą pirmame Times puslapyje buvo straipsnis, jog Amerikoje in- 
dustrija atsilieka nuo japonų, todėl būtina dirbti efektyviau, Vytau- 
tas apskaičiavo, kad štai mes sau žingsniuodami veikiame išties efek- 
tyviai. Mat vienu metu atliekame net keturis pozityvius veiksmus. 
Atseit - pasivaikščiojimą, New York Times nupirkimą, diskusijas ir 
viską vainikuojantį grybavimą. Beje, pats grybavimas nebuvo itin 
„efektyvus“, nes padoriais kiekiais tų grybų parkeliuose retai pasi- 
taikydavo. Užtai pokalbiai būdavo įdomūs. 


Kai jau nuo grybavimo klystama toliau, į intelektualesnių užsiė- 
mimų pusę, būtinai reikia paminėti mūsų išplėstines grybavimo iš- 
kylas. Matyt, Mara (šitame bare jos pirmenybė) gana įtikinamai 
papasakojo apie Kavolių svetingumą ir Pennsylvanijos miškų žave- 
sį, nes daugybę kartų susigundė prisidėti ir keletas mūsų draugų iš 

Vašingtono bei Baltimorės, - tai teatralas Jurgis Blekaitis su žmona 
Gražina ir net didysis namisėda, itin sunkiai išjudinamas poetas Ny- 
ka Niliūnas-Čipkus su žmona Sandra. Blekaičiai grybavimo ėmėsi 
su atitinkamu entuziazmu, tačiau abiejų Čipkų vertybių kriterijai 
pasirodė drėbti iš tvirtesnio molio. Pirmenybę jie teikė bendravimui, 
o kai dėl grybų, tai jei jau reikia giliai į miškus brautis, galima ir be 
jų apsieiti. Kas be ko, prie to niekad neprieita, nes Vytautas ir Rita 
būdavo tiek prigrybavę, kad lentynos stovėjo užverstos jau gražiai 
nuvalytais ir į stiklainius sudėtais grybais. Valgyk kiek nori ir dar 
namo vežkis. Tad aplinkybė, jog per tas išplėstines grybavimo iškylas 
pačiam grybavimui, kiek pamenu, laiko ne itin likdavo, visiškai ne- 
pakenkė. Anaiptol, svarbiausia tada būdavo pokalbiai, o po miškus 
formos dėlei truputį paklaidžioję grybus sėmėmės iš, atrodo, neiš- 
semiamų Ritos aruodų. 

Užtat pokalbiai išties būdavo įdomūs. Jurgis ir Nyka - abu feno- 
menalios atminties žmonės ir išskirtinai puikūs pasakoriai. Mudu 
su Vytautu toje kompanijoje natūraliai patekdavome labiau į klau- 
sytojų gretas. Nors Vytautas visada buvo aktyvus klausytojas. Jis tas 
progas išnaudodavo papildyti savo žinioms apie įvairius kultūro- 
loginius aspektus iš Nepriklausomybės laikų Kauno ir pokario metų 
Vokietijos lagerių gyvenimo, savo klausimais jis daugmaž nutaiky- 
davo pasakojimų kryptį. 

Abu, Nyka ir Jurgis, gyveno pačiame tų įvykių sūkuryje, tiesiogiai 
bendravo beveik su visais svarbiausiais kultūros veikėjais. Tad jie 
galėjo papasakoti ne tik nemaža įdomių smulkmenų, bet ir pristatyti 
ne vieną asmenybę taip, kaip nerasi jokioje literatūros ar teatro- 
logijos knygoje, bet tai buvo įmanoma tik po tiesioginio ir ilgoko 
bendravimo. Beje, reikia būti įžvalgiems, vien tik bendravimo nepa- 
kaktų. Įsitikinome, jog įžvalgumo nei Nykai, nei Jurgiui netrūko. 
Pavyzdžiui, kai jau kur kas vėliau nemaža sensacija tapo dokumen- 
tais pagrįstas įrodymas, jog pats Krėvė iš Sovietų Sąjungos amba- 
sadoriaus ėmė pašalpą tautininkų spaudai leisti, tai, Vytauto žodžiais 
tariant, jo per daug nenustebino. Toks elgesys visiškai įtilpo į Nykos 
mums apibūdintą Krėvės asmenybę. Iš Jurgio Blekaičio pasakojimų 
susidarėme kur kas pilnesnį Sruogos asmenybės vaizdą. Kiti neretai 
minimi būdavo Liudas Gira, Miškinis ir Dambrauskas-Jakštas. Pas- 
tarasis itin domino Vytautą. Visgi tai pavyzdys, kai konservatyvumas 
(Vytauto ne itin mėgstama ypatybė) susiejamas su aukštu intelektu, 

tolerancija ir kitom labai patraukliom charakterio ypatybėm. Keletą 
kartų girdėjau Nykos teiginį, jog tuometinėje Lietuvos visuomenėje 
Jakštas buvęs viena iš pačių šviesiausių, pozityviausių asmenybių, ir 
Vytautas tam nesipriešino. 

Tačiau spalvingiausių pasakojimų išklausėme apie Nykos ir Jurgio 
bendraamžius. Ypačiai dosnūs spalvingumui atsiskleisti pasirodė esą 
metai tarp 1945-ųjų ir 1949-ųjų, praleisti Vokietijos pabėgėlių lage- 
riuose. Taigi prisiklausėme pasakojimų apie Marių Katališkį ir Hen- 
riką Nagį, apie Škėmą, Liūnę Sutemą ir ypač daug apie per anksti 
mirusį Julių Kaupą. Tas tai buvo tiesiog gyvas, vaikščiojantis anek- 
dotas. Man, kaip technikos žmogui, tai buvo įdomūs pasakojimai, 
Vytautui jie tapo dalis to kultūrologinio audinio, kurį jis tyrinėjo ir 
apie kurį taip efektyviai rašė. 

Įsipareigojančio kalbėjimo 
ieškant 


Su dilgsinčiu nerimu artėdamas prie autoritetingo žmogaus, neva- 
lingai atsisveikini su savo išankstinėmis, neatsargiai ir lengvabūdiš- 
kai išprotautomis įžvalgomis bei vaizduotės sukurtais stereotipais. 
Ir ką gali žinoti: galbūt tasai, pagarbos ir šiltų prisiminimų kupinas, 
praktinių pratybų laukas nepastebimai išjudina ant abejonės krašto 
atsidūrusią savivoką ir padeda atrasti teisingo kelio gaires. Be abe- 
jonės, jei tik nepristinga uolumo! 

Su profesoriumi Vytautu Kavoliu pirmąkart susipažinau 1994 me- 
tais Vilniuje. Tą atmintiną akimirką kaip tik buvo prasidėjusi San- 
taros-Šviesos konferencijos pertrauka. Neilgai trukusi pirmoji 
pažintis skyrė man rimtą išbandymą - ne tik savarankišką mąstymą, 
bet ir savitvardą lavinantį galvosūkį (šito savianalizės pratimo - rei- 
kėtų atvirai prisipažinti — iki galo neišnarpliojau iki šiol). 

Taigi pirmasis priartėjimas buvo griežtas ir rūstus (žinoma, ma- 
no prietaringos savivokos atžvilgiu). Iš arti perskrodęs mane savo 
tiriančiu žvilgsniu, jis atidžiai ištarė: „Pastaruoju metu Jūs, regis, la- 
biau pasukote į empiriką“. Deja, kitų žodžių jau bemaž nebegir- 
dėjau. Juo labiau kad profesorių vienu ir tuo pačiu metu į priešingas 
puses nešė daugybė nekantraujančių rankų. Tuo metu bet kuris gre- 
ta stovintis žmogus, akimirksniu žvilgtelėjęs į mano vidų, būtų pa- 
jutęs bent kruopelytę užuojautos. Juk mano nuokrypį į empiriką 
(kaip man tuomet pasirodė, priekaištaujančiu balsu) nurodė ne- 
paprastai mąslus žmogus - didžiųjų teoretikų Talcotto Parsonso ir 
Pitirimo Sorokino mokinys! Tačiau mane apėmusi nevilties akimirka 
buvo pakankamai dosni. Ji aistringai padovanojo man pačią svar- 
biausią socialinių mokslų problemą. Galiausiai supratau, jog ke- 
lias į empirines sferas nėra klaidinantis: sociologija išties gimsta iš 
sudėtingos dviejų analizės lygmenų įtampos - tai yra teorija ir 
empirika. 

Taigi antrajam galvosūkiui jau buvau tinkamai pasirengęs. Tais 
pačiais metais profesorius atsiuntė puikią kalėdų dovaną. Tai buvo 
sociologiniu požiūriu nepriekaištingas ir elegantiškas teorinio mąs- 
tymo ir empirinės analizės pavyzdys - įspūdinga Liah Greenfeld kny- 
ga. Žinojau, jog Kavolis turi polinkį rašyti trumpus ir lakoniškus 
laiškus. Juo labiau kad įvairiausių laiškų, prašymų, kvietimų jam 
teko rašyti nepaprastai daug. Tačiau manęs laukė dar didesnė staig- 
mena: šį kartą neradau nė vieno žodžio! Trumpai pasislėpęs savo 
mintyse galiausiai supratau: santūri prof. Kavolio laikysena liudijo 
pasitikėjimą, kvietė rūpestingai prižiūrėti savo pradėtą darbą. 

Kita vertus, įsivaizduojamas Kavolio profesinio bendravimo ste- 
reotipas, apibūdinantis jį kaip labai taupų emocinei raiškai žmogų, 
dūžta į pačias smulkiausias regimybės nuotrupas, kai tave pasiekia 
tokia nesuvaržyta, žavi ir tarsi nebūdinga profesoriui frazė: „En- 
tuziastiškai pritariu žurnalo leidimui.“ Juo labiau kai prisimeni pro- 
fesoriaus veržlumą ir energiją, jo išgyventą aistrą mąstymui kaip 
mokslo ir meno formai! 

Susidomėjęs ir susikaupęs priimdavau profesoriaus patarimą ne- 
vengti stebėjimo duomenų, tačiau, nepaisant to, bent kiek pakylėti 
savo žvilgsnį, atsitolinti ir suturėti besaikį aprašinėjimo įkarštį. Veržli 
Kavolio mintis ir išmintingas pasiūlymas lydėdavo kvietimą parašyti 
konkretų straipsnį: „Turiu minty ne apžvalgą, bet apmąstymą...“ 
Kaip tik todėl Kavolį drąsiai galima pavadinti nuosaikiu metatiziku 
sociologijoje, kuris nesišalino stebėjimo duomenų, kita vertus, at- 
kakliai siekė juos ne tik aprašyti, išdėstyti ir papasakoti; jo nuomone, 
svarbiausia yra tokius duomenis kūrybiškai apmąstyti intriguojan- 
čioje ir tarpdalykinėje žmogiškų paklaidų ir pažinimo įdubų erdvėje. 

Kavolis turėjo polinkį mąsliai įsiskverbti į paskirus mokslinio ar 
meninio teksto žodžius ir netgi skiemenis, savo puikia intelektualine 
klausa nepaliaujamai tikrinti jau nustatyto interpretacinio kirčio 
stiprumą, nuodugniai įsigilinti į numanomas gyvenimo reikšmių ir 
prasmių potekstes, priekabiu sociologo žvilgsniu apžiūrėti kiekvieną 
uždarosios sistemos įėją, atidžiai prisiartinti prie pasirinktosios dis- 
ciplinos ribų ir atrasti savyje drąsos pakartotinai jomis abejoti. 

Bendraujant susidarydavo įspūdis, kad profesorius savo neįkyriu, 
tačiau intensyviu dėmesiu apsupa bendravimo lauką ir neišleidžia iš 
akių nė vienos pokalbio detalės, atkakliai siekdamas jas atrinkti ir 
palyginti. Atrodo, kad jam, kaip ir reikia tikėtis, labiausiai rūpėjo 

pats suvokiantysis žmogus. Ir dar: ar sociologas be didesnio vargo 
gali išpainioti, suprasti ir teisingai interpretuoti pašnekovo žodžius, 
pagrįstai paaiškinti iš paprasto bendravimo kilusį suvokimą? Galbūt 
todėl apie visiems žinomas teorines sistemas kalbėdavo atidžiai, net- 
gi šiek tiek monotonišku balsu, tačiau bematant atgydavo, kai dė- 
mesys nukrypdavo į empirinius suvokimo duomenis. Nuoširdžiai 
užsidegęs įsigilindavo į žmonių patyrimo detales bei grynojo paži- 
numo atkarpas: kodėl, pavyzdžiui, ankstesnįjį Jurgos Ivanauskaitės 
romaną Menulio vaikai mokiniai renkasi ir interpretuoja laisviau, 
t.y. kodėl šioji knyga labiau suprantama negu Ragana ir lietus? Jam 
buvo svarbu interpretacijos interpretavimas. Profesorius gerai su- 
prato, kad kasdienis sociologo darbas yra įvairių kultūros pradų - 
pašnekesio fragmentų, pasakojimo nuotrupų, žmonių įsitikinimų, 
nuostatų bei vertybių - metodiškas įveiksminimas pasirinkto dės- 
tymo būdo tiesėje. 

Kaip bet kuris savo profesiją mylintis žmogus, Kavolis buvo pasi- 
ruošęs nedelsiant atskubėti į pagalbą ir visokeriopai padėti jaunes- 
nėms sociologų kartoms. Dėkinga galimybė dalyvauti to paties dar- 
bo pasidalijime turėjo didelės reikšmės daugeliui jį pažinojusių 
žmonių. Norėtųsi paminėti, mano nuomone, labai svarbią detalę: 
profesorius mokėjo atidžiai priimti pašnekovo žodžius ir įdėmiai 
išklausyti (deja, įvairiuose šiuolaikiškos visuomenės sluoksniuose ši 
„Socialinių sąveikų“ savybė palengva išnyksta), tačiau nebuvo linkęs 
su viskuo lengvai sutikti. Kiekvienąkart po trumputės pauzės mąslios 
ir kritiškos profesoriaus frazės tarsi rūpestingai sudėlioti kirčio ženk- 
lai tuoj pat pasiekdavo tavo ausis. Netgi jo kritika buvo labai savita 
ir įpareigojanti: nei peikianti, nei priekaištaujanti, nei kaltinanti, bet 
veikiau taupi, kruopšti, tiksli. Ir šiuo atveju jam nepristigo sveikos 
nuovokos, susilaikymo, santūrumo ir rūpestingumo. Ir, be to, nepa- 
prastai šildė profesoriaus gebėjimas gyventi drauge, kartu su kitais. 
Dar ir šiandien prisimena, kad labai dažnai nuo pirmųjų pokalbio 
akimirkų dėkingas sutrikdavai: net ir pačių didžiausių darbų įkarš- 
tyje niekuomet neužmiršdavo pasiteirauti - „kaip laikosi vaiku- 
čiai?“. Pagarbumas lydėjo jo santykius su žmonėmis. Nors profe- 
sorius turėjo teorinio stebėtojo vietą aukščiau jo paties atrastų 
sociologinių faktų, tačiau jį, kaip tikrą metafiziką, labiausiai domino 
žemiški dalykai, t.y. žmogaus prigimtis ir visa, kas žmogiška. 

Tarp daugtaškio ir taško 


Ilgą laiką - maždaug nuo 1970-ųjų - Vytautas Kavolis man buvo 
Metmenys. Kito pasaulio, kitų metmenų liudijimas. Pirmąsias Kavo- 
lio knygas perskaičiau truputį per vėlai. 

Nuotraukos įspūdis - dar jauno. Labai ryžtingo, savarankiško ir 
atskiro žmogaus. Bet profilis kažkuo ir trapus, lyg putiniškas — iš 
kaktos, plaukų. Kartu ir tvirta, ir trapu. 

+ 

Nesu iš tų, kurie Vytautą gerai pažinojo. Bet vienu kitu punktyru 
vis dėlto norėčiau jį liudyti. Pradžiai įrašas: „Vakar pirmą kartą pa- 
mačiau Vytautą Kavolį. Kultūros žmogus, atskiras, uždaras, para- 
doksalaus proto, ironikas. Laisvas. Greta jo labai matosi mūsų ne- 
laisvumas. Pats apie save: „Geriau sutinku gauti influencą negu kur 
nors važiuoti'.“ Įrašyta 1992 metų sausio 26 dieną. Vadinasi, mačiau 
(namuose) sausio 25-ąją, berods tą pačią dieną, kai kartu su Rita atva- 
žiavo į Vilnių. Buvome tuo laiku varganesni negu bet kada - paskam- 
bino Darius Kuolys, atvažiavo labai kukliai vakarienei keturiese — 
Kavoliai, Kuolys, Šliogeris. Po pirmos ekskursijos Vilniuje. 

Pačiu sunkiausiu metu į Vilniaus universitetą Kavolis atvyko skai- 
tyti paskaitų. Savo atostogų metu, niekieno neremiamas, tik Vilniaus 
universiteto labai kukliai - lygiai taip kaip ir mes - apmokamas. Žino- 
jome kurso pavadinimą: „Moterys ir vyrai lietuvių kultūroje“. Orien- 
tavosi į tarpdalykinį kursą - kultūros, literatūros istorijos, sociologi- 
jos, politologijos sankryžose. Taikė į gana opią potarybinės visuo- 
menės vietą - moterų ir vyrų santykius. (Atsisveikindamas tą pirmą 
vakarą pasidomėjo mano brošiūrėle Moteriškoji literatūros epistemna.) 

Vedė seminarą socialinių ir humanitarinių mokslų doktorantams 
„Nacionalizmas ir modernizacija“. 

+ 

Prasidėjus semestrui - 1992 02 10 - Lietuvių literatūros katedro- 
je surengėme susitikimą su Kavoliais - Rita ir Vytautu. Tik tada su- 
pratau, kad Rita Kavolienė yra ta pati Rita, Liūnės Sutemos knygų 

dailininkė, kuriai dedikuoti „Neišsiųsti laiškai“. Sėdėjau greta Vy- 
tauto. Gal ir dėl to, kad kalbėdama užsiminiau apie šį savo „atra- 
dimą“, persimetėm keliais tyliais žodžiais apie Liūnę Sutemą. 
Vytautas sakė, kad išeivijoje ji dar nėra tinkamai interpretuota. Ir 
R. Šilbajoriui dar nėra pasisekę. Esąs ryšys tarp Liūnės Sutemos ir 
ankstyvosios B. Pūkelevičiūtės kūrybos. Liūnės Sutemos kūryba ati- 
tinka išeivijos visuomenės sąmoningumo stadijas. Dabar už abstrak- 
Čią visuomenę poetei svarbiau esą artimi žmonės, ir tie žmonės daž- 
niausiai yra mirę. (Klausydamasi Kavolio minčių, galvojau ir apie 
Šatrijos Raganos „Sename dvare“ - visi, kuriuos rašytoja mylėdama 
atsiminė, buvo jau mirę...) Išsitariau, kad girdžiu sąskambį tarp var- 
dų - Salomėja Nėris ir Liūnė Sutema - tada daug galvojau apie 
Salomėją Nėrį. „Man artimiau skamba Liūnė Sutema ir Nyka-Niliū- 
nas“, - sakė Vytautas. Dar pridūrė - sąskambiai dabar jam esą svar- 
biausia kultūroje. Iš to pokalbio, ypač iš sąskambių svarbos, pajutau 
jo kultūrinės problematikos subtilumą. 

Pirmoji paskaita V. Krėvės auditorijoje. Vėliau atėję sutūpė ant 
pakylos, ant laipčiukų, po profesoriaus kojomis. Sausakimša tikrąja 
šio žodžio prasme. Taip buvo, kai toje pačioje auditorijoje vyko pa- 
skaitos-susitikimai su A.J. Greimu ir M. Gimbutiene. 

V. Krėvės auditorijoje jie yra susitikę. Visi trys. 

+ 

1992 02 20. Lietuvių literatūros katedroje vyko Kavolio vienas iš 
seminarų nacionalizmo ir modernizacijos klausimais. Su A. Šliogeriu 
tylom - nedalyvaudami - sekėme profesoriaus Vytauto darbą. Ne- 
mačiau jokių naujovių, jokių ypatingų metodų. Kalbino įsiklausy- 
damas, koreguodamas, papildydamas. Kalbėjo pats: lietuviškasis na- 
cionalizmas esąs itin susijęs su literatūra, literatūriškas. Gal net iki 
šiol. Pasaulyje tai mažiau tepastebima. Bet ir literatūra darosi kos- 
mopolitiškesnė. T. Venclovą įmanoma versti į visas kalbas (kosmo- 
politinis kalbėjimo būdas). J. Aistį versti labai sunku - daug kas 
susieta su specifiškai lietuviškais dalykais. 

Mąstyti ir kalbėti skatinanti laikysena. 

Tą pačią dieną apie Arvydą Šliogerį: su juo gali nesutikti, bet ne- 
gali jo apeiti. 

+ 

1992 04 10. Lietuvių literatūros katedroje surengėme seminarą 
„Tyli popietė Liūnei Sutemai“. Gražiai ir jaudindamasi - kaip apie 

labai artimą žmogų - apie Liūnę Sutemą kalbėjo Rita. Apie sunkų 
jos gyvenimą, apie darbą senelių namuose. Vytautas sakė, kad iš 
Liūnės Sutemos poezijos ir pozicijos galima išskaityti tokią nuostatą: 
kuo žmogus yra nelaimingesnis, tuo labiau jis turi stengtis padėti 
nelaimingesniems už save. 

Maždaug apie tą laiką buvo paruoštas Demokratinės chartijos 
tekstas — iniciatoriai prašė pasirašyti ir Kavolį. Pokalbis vyko kated- 
roje, man girdint. Rodos, abejojau, ar reikia jam pasirašyti. „Aš ne- 
saugau savo skaistybės“, - maždaug taip man atsakė. Ir pasirašė. 

+ 

1992 05 10. Lietuvių literatūros katedroje turėjome seminarą apie 
Kostą Ostrauską. Dalyvavo ir dr. I. Gražytė-Maziliauskienė. Supra- 
tau, kad Ostrausko kūryba Vytautui itin svarbi, vertinama. Galima 
tai matyti ir iš Metmenų - gal beveik viskas, kas Ostrausko parašyta, 
pirmiausia paskelbta Metmenyse. 

Gegužės viduryje Vytautas skaitė paskutinę paskaitą Vilniaus uni- 
versiteto Filologijos fakulteto absolventams. Kalbėjo apie laisvę. 
Apie galimą genties laisvę ir individo nelaisvę. Laisvės esmė - galė- 
jimas rinktis ir nuolatinis rinkimasis. Kultūrai irgi būtinos alterna- 
tyvos, - šią mintį kartojo ir kitomis progomis. 

Tai buvo šventės paskaita. Ir ji buvo pakili, bet dalykiška. Įsimi- 
niau staigų galvos kilstelėjimą — nuo lapų. 

+ 

1993 metų vasaros pradžioje Santara-Šviesa Vilniuje ir Anykš- 
čiuose. Be Vytauto Kavolio — Rita gydėsi po autoavarijos. Iš 1993 
metų gegužės 26 dienos Vytauto laiško: „Gailimės negalėdami ir į 
Santaros-Šviesos suvažiavimą atskristi. Gal galėčiau Jūsų paprašyti 
Metmenims paruošti to suvažiavimo paskaitą „Moters patirtis: du 
prozos tekstai'?“ 

Iš to laiško supratau, kaip projektuojamas kiekvienas Meimenų 
numeris. Iš anksto pasirenkama, susitariama. Tame pat laiške Vy- 
tautas stebėjosi, kad Metmenims eilėraščius davę žinomi Lietuvos 
poetai tuos pačius tekstus išspausdino ir kituose leidiniuose. Išei- 
vijoje taip tedaranti tik viena poetė. Ne iš Amerikos. 

+ 

1992 02 29 mirė A.J. Greimas. Universiteto Šv. Jono bažnyčioje 
vyko jo atminimui skirta Akademija. Vytautas Kavolis atrodė 
kaip visada. Santūrus, mintimis be pertrūkio dirbantis. (Bet kurią 

akimirką „įjungtas“ ar „įsijungiantis“ jis atrodydavo kaip tik tai ir 
mąstąs.) Apie Greimą Vytautas kalbėjo su vidine įtampa, ką galima 
vadinti kalbėjimo intensyvumu, kylančiu iš intencijos tikrumo. Pri- 
siminė 1958 metus, kai dar jauni studentai išeiviai, ieškodami savo 
kelio, kreipęsi į Greimą klausdami, ko lietuvių tautai reikia išmokti, 
ko atsikratyti, kaip kitaip pradėti? Greimo atsakymas - „lietuvių 
tautai pirmiausia reikėtų išmokti protu, o ne jausmais nagrinėti vi- 
sas žmogiškąsias ir tautines vertybes“ - atitikęs jaunųjų nuostatas ir 
daug lėmęs jų kelyje. Tada galvojau, kad Vytautas kalbėjo ir apie 
save, apie savo nuostatas — šaltai, racionaliai analizuoti ir tai, kas 
yra jausminga. Galima buvo justi jo artimumą Greimui. Tai patvir- 
tina ir intelektualinės laikysenos būdas. 

+ 

1994 (02 15. Įteiktos Lietuvos Nacionalinės premijos. Per pūgas, 
užklupusias Ameriką, Vytautas vėlavo atskristi. Nebuvo per pietus, 
surengtus Premjero. Susitikome tik Rotušėje. Vytauto akys buvo la- 
bai pavargusios, tankiai mirkčiojo. Paklausiau - ar miegojęs. „Nete- 
ko“, - atsakė ypatingu giedru nusišypsojimu. Turėjo kažkuriame 
aerouoste ilgai laukti, atskrido kitu lėktuvu. Širdyje net paabejojau — 
ar premijos įteikimas iš tiesų vertas tokio vargo? Buvo - kaip visa- 
da - pasiruošęs: mašinėle perrašytas tekstas, perlenktas, įdėtas į vi- 
dinę švarko kišenę. Klausydamasi jo kalbos, galvojau - štai visiškai 
kitas pasaulis, štai visiškai kita patirtis negu mano, štai visai kitos 
atramos. Ir vis dėlto - brangu, artima, suprantama. Sąskambis, pasi- 
girdęs iš pirmos frazės: „Kalbėjimo reikalingumas, sąskambio ga- 
limybė“. To paties žodžio - ženklas - ištarimas: „Nacionalinės pre- 
mijos paskyrimą man laikau ženklu, kad žmogus, kuris nėra matęs 
kaimo ir savo knygas rašo užsienyje, gali rasti vietą šiandieninės Lie- 
tuvos kultūros kontekste, erdvesniame, kaip ir paprastai, negu lie- 
tuvių visuomeninio gyvenimo srautas“. Ar ne tas erdvėjantis kul- 
tūrinis Lietuvos kontekstas ir buvo svarbiausias pasiryžimo atvykti 
į iškilmes argumentas? 

+ 

Trumpas susitikimas prieš išskrendant atgal - „Žaliojo tilto“ vieš- 
bučio kambaryje. Vytautas atkakliai talpino į lagaminą keliolika 
knygų. Netilpo. Išėmė pižamą, rankšluosčius - geriau jau tuos pa- 
liksiu... Juodos duonos kepalo Ritai negalėjo palikti. 

+ 
1994 metų vasario antroje pusėje išėjo Kavolio knyga Žmogus 
istorijoje. Kalbėjau apie ją vakare Menininkų rūmuose, recenzavau. 
Vis grįždavau prie atskirų jo minčių, jutau traukiančią mąstymo 
įtampą. Įdomiau buvo ne sistemos, o atskiros minties gyvybingumas, 
pačios iš savęs. Bet sekdama reikšmių struktūras kai ką mintyse žy- 
mėjausi — tuo metu netgi galvojau rašyti beveik Kavolio sekimą: at- 
skiro kūrėjo likimas bendrose reikšmių struktūrose. Dalyvavimas 
nera tik ko nors teigimas. Džiaugiausi, kad Kavolio svarstymuose 
figūruoja Just. Marcinkevičius, kad vertinama J. Degutytė. 

Tuo laiku dalyvavau Vaidoto Daunio Regnum, vėliau Naujojoje 
Romuvoje. Kavoliui tai buvo svetima - laikė konservatyviais daly- 
kais, stebėjosi, kad jauni žmonės vis nori kažką atkurti, o ne iš naujo 
sukurti. Kai aptardamas kultūrinę Lietuvos spaudą teigiamai vertino 
tik tuos leidinius ir tą linkmę, kuriems ir pats atstovavo, tai krito į 
akis. Daunys dėl to polemizavo. 

Bet ar įmanoma turėti juntamai aiškią kultūrinę laikyseną jos ne- 
apibrėžiant ir neapsibrėžiant? Kavolis tvirtino kultūrinių alternatyvų 
būtinumą, pats būdamas, kaip man atrodė, be alternatyvų. 

+ 

Nežinau kodėl, bet kartais norėdavau Vytautą apsaugoti nuo tuščių 
kalbų, nereikalingų klausimų - ypač kai baigdavo paskaitą ir atrody- 
davo pavargęs. Bet pokalbiai tęsdavosi, dažniausiai su Arūnu Sverdio- 
lu kantriai laukiant prie V. Krėvės auditorijos durų. Jau einant korido- 
riumi kartą prišoko žinoma ekscentriška moteris ir ėmė kalbėti apie 
„stebuklus“, kuriuos ji žadanti tyrinėti. Vytautas išklausė, šypsojosi, bet 
nesakė nieko kritiško: taip, tyrinėti reikia viską, net „stebuklus“... 

+ 

Mačiau Vytautą Kavolį mažai. Bendravau nedaug. Bet mačiau ir 
girdėjau, kaip man atrodo, ypatingu laiku: gal ir nelauktai sau pa- 
čiam Vytautas keitėsi: švito, giedrėjo, švelnėjo, darėsi dėmesingesnis 
kitiems, gal net atlaidesnis. Jis atrodė buvęs truputį kitoks (visai ab- 
straktus mano vaizdinys): uždaresnis, gal ir egoistiškesnis (gal labiau 
gailėjęs kitiems laiko, dėmesio). 

Mūsų, susitikusių su Kavoliu paskutiniais jo gyvenimo metais, 
įspūdžiai ankstesniems jo pažįstamiems gal atrodys perdėti. Bet 
taip buvo - Lietuvoje Vytautas atvėrė savyje kažką neišeikvotą, ne- 
išmylėtą, kas keitė ir jį patį. 

Kai pamačiau Ritos atsiųstas ankstesnes Vytauto nuotraukas, 
maždaug penkiasdešimtmečio, jis pasirodė dar ne tas. Dar - ne toks, 
kurį susitikau. 

+ 

Kelis kartus esu citavusi — vis sugrįždama - Kavolio mintį apie 
sąmoningumą: „Sąmoningumas - specifikacija to, kas palieka, vi- 
som iliuzijom išsiformavus. Bet kas niekada neturėjo iliuzijų, neap- 
čiuopia visų žmogiškojo sąmoningumo dimensijų. Jis nežino, ką yra 
praradęs ir neturi į ką susižeisti. Jam lieka tik laboratoriniai eks- 
perimentai. Dėl to vaikai mokomi pasakų, kad jie turėtų ką pra- 
rasti“. Žmogiškojo sąmoningumo Vytautas neatitraukė - bent jau 
siekė neatitraukti - nuo dvasinės patirties, nuo nematomų, bet kar- 
tais itin reikšmingų dimensijų. Laboratoriniais eksperimentais 
žmogaus aprėpti neįmanoma. Prarastys, praradimai taip pat įeina 
į Žmogaus reikšmių pasaulį: turi ką nors turėti vien todėl, kad turė- 
tum ką prarasti, kad pajustum ar suvoktum, ką praradai. Žmogaus 
mokslams jis rūpinosi suteikti kiek įmanoma daugiau žmogiškumo 
dimensijų. Ir todėl - su didžiausiu dėmesiu sekė literatūrą. 

Gal po trečios paskaitos - jau stovint prie lango koridoriuje — 
viena klausytoja paklausė apie metodus; kuriam iš metodų profe- 
sorius teikiąs pirmenybę. „Nesu prisirišęs prie kurio vieno meto- 
do“, - toks buvo atsakymas. 

Bet: kalboje, pasakytoje įteikiant Nacionalinę premiją, tarp svar- 
biausių dalykų paminėti ir vėliausi (t.y. naujausi) moksliniai meto- 
dai. Kaip mokslininkas, jis rėmėsi naujausiais humanitariniais me- 
todais, juos kūrė ir tobulino, bet nebuvo nė vienam iš jų įsipareigojęs. 

+ 

Vytauto Kavolio akys man visada atrodė pavargusios. Ką tik nuo 
knygos ar popieriaus lapo atitrauktų akių žvilgsnis, labai gražus, į 
kasdienybę grįžtantis, bet dar negrįžęs, lyg pakeliui. Ką daryti, kad 
galima būtų nors kiek pailsėti, atitrūkti? „Reikia labai nedaug, nors 
kelių dienų, bet kad pasidarytų labai nuobodu“,- maždaug taip man 
atsakydavo. 

Kiekvienas mes į kitą, ypač kol nepažįstame, žiūrime iš savo var- 
pinėlės. Mano nikis - reikia pamatyti kiek galima tikresnį kaimą ir 
tada suprasi, kas yra Lietuva ir kaip ji gyvena. Tad minėjau Vytautui 
gražų, senoviškumo išlaikiusį Kavolių kaimą prie Dusetų, Šventąją. 
Ne, nesusidomėjo, tik šypsojosi - giminių apskritai mažai turįs, sen- 


306 


Atsiminimai 


timentų kaimui irgi nedaug. Pirmas mano sutiktas ryškus žmogus — 
be prigimtinių jausmų kaimui, gamtai. 

Bet — ne be sentimentų vaikams. Du maži, išdykę žmogučiai — 
Kernius, o ypač Bartė, - turėjo visišką dėdės Vytauto pasitikėjimą. 
Jo išankstinė simpatija buvo išreikšta didžiu švelnumu, atsargiais 
judesiais, nedrąsia šypsena. Pokalbis apie jaunesnįjį sūnų Kęstutį — 
netikėtas, iš Čiurlionio bendrabučio einant Vingio parko link: Kęs- 
tutis mažas buvęs didis verksnys, neramus: vienintelė vieta, kur jis 
buvo patenkintas - sėdėti ant tėvo pečių ir rauti plaukus... Pasakojo 
ir labai giedrai šypsojosi Ritai pritariant: tikrai, taip buvo. Ir todėl — 
plaukų likę nedaug. 

+ 

1994 06 16. Keli įspūdžiai iš Vilniuje prasidėjusio Santaros-Švie- 
sos suvažiavimo. Savitas Vytauto Kavolio pranešimas: sutelkta min- 
tis ir laisva ironija. Didžiausią įspūdį Lietuvoje jam padaręs šūkis: 
viena tauta - viena kultūra... Graži mintis apie meninę tvarką, nuolat 
balansuojančią ant ribos su netvarka ir be perstojo save reprodu- 
kuojančią. Pirmą kartą kalbantis Algis Mickūnas - pradedu ten, kur 
baigė Husserlis. Mickūnas, besikalbantis su Vytautu, - iš tolo. 

+ 

Per pačius pirmuosius susitikimus Vytautas klausinėjo apie jaunas 
poetes ir poetus. Pats išskyrė Aidą Marčėną, Sigitą Parulskį, Neringą 
Abrutytę, Arną Ališauską. Arną gyrė ir kaip literatūros kritiką. Labai 
susidomėjo, kai, dalyvaudamas pokalbyje su studentais, įteikęs jiems 
autografuotas knygas už pirmuosius kursinius darbus, išgirdo, kad 
jie labai geru poetu laiko Donaldą Kajoką. Jis tikėjęsis išgirsti Sigito 
Gedos vardą... Studentai manė, kad gerų poetų gali būti ne vienas. 
Sutiko. 

+ 

Dalyvavo studentų šventėse - mediume, prieškalėdinėje vakaro- 
nėje - netgi šoko. Jam buvo svarbu gyvas gyvenimas. Sakė, kad VIl- 
niaus universitete jo tėra per mažai, per mažai laisvo bendravimo 
formų, studentai užsidarę savo specialybėse, per mažai bendrauja, 
nekyla naujų idėjų, bendrų projektų. Buvo įsitikinęs, kad interdis- 
ciplininės studijos, bent jų užuomazgos, turi būti skatinamos, pa- 
laikomos. 

Neįvykdytas projektas - telkti jaunų literatūros ir meno kritikų 
seminarą. Judinti, kad judėtų. 


307 


Viktorija Daujotytė 


Paskutinis susitikimas ir paskutinis pokalbis Santaros-Šviesoje 
(1996) Universiteto Didžiojoje Auloje: Vytautas surado mane salėje, 
jau prasidėjus posėdžiui, pasiteirauti, ar man nežinoma, kas nuspręs- 
ta dėl studentų darbų apie išeivijos literatūrą premijavimo. Deja, 
man nebuvo žinoma. Profesoriaus A. Zalatoriaus nesimatė. 

+ 

Turbūt visai baigiantis 1994-iesiems, o gal jau ir 1995-ųjų pra- 
džioje - telefonas vėlų vakarą iš Amerikos. Vytauto Kavolio balsas: 
kursas, kurį skaitysiąs, vadinsis „Kultūros dirbtuvė“. Girdžiu gerai, 
bet girdžiu daugiskaitą - kultūros dirbtuvės. Mąstymo inercija: dirb- 
tuvių juk yra daug. Vytautas pakartoja: dirbtuvė, vienaskaita. Ne- 
trukus ir laiške parašo - Kultūros dirbtuvė. 

Taigi - Kultūros dirbtuvė, kaip pasakys įvadinėje paskaitoje, - 
erdvė, kurioje įvairios kultūros įvairiais būdais įvairiu laiku dirba 
nesibaigiančius darbus... 

Svarbu ne tik teisingai pasakytu, svarbu, kad būtum teisingai išgirstas... 

+ 

Mintį, kad Vytautas Kavolis galėtų atvažiuoti į Vilniaus univer- 
sitetą viso semestro darbui (1995-1996 m.) ir kad šį projektą pa- 
remtų Atviros Lietuvos fondas, man, kaip Lietuvių literatūros kated- 
ros vedėjai, pasakė Darius Kuolys. Labai tuo rūpinosi Irena Veisaitė. 
Išgyvenome, kad du maži kambarėliai (virtuvė bendra) Čiurlionio 
bendrabutyje - per menka, bet neradom išeities. 

Buvau mažiausias sraigtelis šį projektą vykdant, derinant su kitais 
Lietuvos universitetais. Nežinau kodėl, bet jutau ir neišsakytą prie- 
šinimąsi — ar tikrai būtent Kavolio dabar reikia Lietuvai? Neabe- 
jojau, kad būtent Kavolio, dialogo, simpatijos ir pasitikėjimo žmo- 
gaus. Išankstinės simpatijos, jo nedrąsiai, atsargiai tiesiamos rankos 
(mintis drąsi, netgi žeidžianti, o rankos judesys atsargus, laukiantis 
kito judesio). 

Auditorija jau nebebuvo tokia pilna, nors kursas „Kultūros dirb- 
tuvė“ buvo kupinas įtampos. 

+ 

Su Rita sėdėjome pirmoje eilėje. Vytautas įėjo skubėdamas - iš 
priėmimo Ansamblio kavinėje. (Jis susitikimams rinkosi kitą erdvę - 
ne universitetinę, nors, tiesą sakant, ir neturėjome profesoriui tinka- 
mos, tylios, atskiros vietos. Jis ir čia siekė laisvinti, keisti akademinį 
bendravimą, daugiau kalbėtis negu kalbėti.) 

Taigi - sėdime, apie kažką kalbame, Vytautas priėjo, paspaudė 
abiem rankas, ištarė, žiūrėdamas į Ritą: „Malonu susipažinti“. Tru- 
putį lyg mikčiodamas, dvigubindamas „m“... Turėjo gyvenimo kaip 
inteligentiškos žaismės jausmą. Ir tai darė Vytautą mielą, patrauklų. 
Stebino, kaip iš tos žaismės situacijos jis vienu nematomu judesiu 
pereidavo į savo darbą dirbančios minties įtampą. Priklausė prie tų, 
kurie savo raštuose yra daug griežtesni, net rūstesni negu gyvenime. 

Po Nacionalinės premijos įteikimo, vakarieniaujant Stiklių gat- 
vėje, nemiegojęs, pavargęs, jis gėrė Agua vita (pats ją ir atsivežė), 
atrodė netvirtas, kai atsistojo. Bet mintis buvo ir liko skaidri, gryna. 
Ne kartą stebėjaus - išgerdavo, bet mąstydavo lygiai skaidriai - rea- 
guodamas ir į kitų kalbas, stipriai, taikliai, apibendrintai. 

Esu prasitarusi: prie taurės Vytautas mąsto dar ryškiau - minties 
briaunomis, netgi ašmenimis. 

Žž 

Kavos gėrimas kambaryje, Čiurlionio bendrabutyje. Vytautas vis- 
ką daro: kaičia primityvų elektrinį virdulį, plauna puodelius. Atrodo 
savim patenkintas. Ritos pagiriamas, bet žiūri į save iš šono, iro- 
nizuoja. 

+ 

Kiekvieną rytą, gyvendamas Čiurlionio gatvėje, Vytautas eidavo 
pirkti laikraščių. Daug. Visus. Kioskininkė savo didįjį pirkėją greitai 
įsidėmėjo. Rita su baime prasitarė: Vytautas jau skaito eidamas Čiur- 
lionio gatve... Carlislyje visi jį pažįsta, ten nepavojinga... 

Žinau, kad laikraščių iškarpas, o ir pačius laikraščius Kavoliui 
pluoštais siuntinėjo Darius Kuolys. Negalėjau suprasti, kodėl būtent 
laikraščiai yra Vytautui tokie svarbūs. Rodos, neatsargiai ir prasi- 
tariau, kad nieko įdomaus laikraščiuose nerandu, kad mažai skaitau. 
„Laikraščiai čia labai įdomūs“, - pasakė Vytautas. 

Supratau vėliau, jau klausydamasi paskaitų apie Kultūros dirb- 
tuvę - laikraščiai jam liudijo Lietuvos tvarką ir netvarką, jos rūšis ir 
porūšius, tapatybės logikas ir jų nebuvimą. Lietuvos laikraščiai, kaip 
parkais dar nepaversti miškai, jam buvo pilni Amerikoje ar Vakarų 
Europoje jau išgaudytų vabzdžių, augalų, grybų, taip pat ir nuo- 
dingų. Jam patiko juos atpažinti, identifikuoti, netgi klasifikuoti. 
Pasakyti, suteikti vardą, palyginti su tuo, kas kitur yra kitaip. At- 
pažinti svarbių reikšmių struktūras iš nereikšmingų, laikraštinių 


dalykų. 

+ 

Pokalbis dalyvaujant Nijolei, Dariui, Ritai, Antanui apie Lietuvos 
partijas ir politikus. Vytauto mintis - žmonių negalima sutapatinti 
su partijomis. Apie vienos partijos lyderį: simpatiškas politikas sim- 
patijų nekeliančioje partijoje. 

Daug kartų girdėtas pasakymas: simpatiškas, gana simpatiškas, 
vadinasi, žadinantis, keliantis palankumą. 

Simpatijos svarbumas chirurgiškai aštriose minties analizėse. Be 
šio kažkelinto jausmo - racionaliausia tvarka ima naikinti pati save. 

+ 

1995 metų vasario pradžioje - Kultūros barų forume ne itin įspū- 
dingas Lietuvos kultūrinių leidinių aptarimas. Ir puiki Vytauto min- 
tis, ryški, aiški: kultūra yra ir tai, ko ji dar pati savyje nesupranta... 

Mintis, prie kurios jau buvau ir pati suklususi, lyg nujautusi. Tiks- 
li, graži, egzistenciškai įrėminta Vytauto mintis pavedėjo ir palydėjo. 

+ 

1995 metų ruduo - prieš pat Vėlines. Klausiu: gal Rita ir Vytautas 
norėtų į kurias nors senąsias Vilniaus kapines? Neatsisakanti, bet 
atsargiai zonduojanti šypsena: Lietuvoje esąs labai didelis mirusiųjų 
kultas... Ar neskriaudžiami gyvieji? 

+ 

Rašomoji mašinėlė - kelių dešimčių metų senumo „Rheinmetall“. 
Ją nuvežėme Vytautui iš namų, būtinai buvo reikalinga. Kompiuterio 
ar bent elektrinės mašinėlės pasiūlyti negalėjome. Rita sakydavo, 
kad Vytauto kambaryje ta „Rheinmetall“ dirba kaip traktorius... 
Nuolat, nuo ankstyvo ryto. Po Vytauto mirties niekas daugiau ta 
mašinėle nerašė... 

Bet ir namuose Vytautas, ko gero (dažniausiai ant gražaus fir- 
minio Dickinson College popieriaus), rašė tokia pat prasta mašinėle, 
dargi be lietuviško šrifto, kai ką papildydamas, prirašydamas ranka: 

„Savo Nacionalinę premiją įdėsiu Jūsų ir mano sąskaiton, kad 
naudotumėt kam nors naudingam“ (1994 01 06). 

Jo rūpesčiu ta sąskaita buvo atidaryta. Iš jo honorarų Lietuvoje, 
iš atlyginimo, iš Santaros-Šviesos. Ji tebėra - dirbanti, virtusi kukliu 
„Profesoriaus Vytauto Kavolio fondu“. 

+ 

1996 metų birželio 25 dienos rytą į Lietuvių literatūros katedrą 
suėjo būrelis lituanistų — studentų, dėstytojų. Pirmoji tylos minutė 

Vytautui Kavoliui. Dvi ištartys: pirmakursio - aš nebesutikau Grei- 
mo nei Gimbutienės, bet maniau, kad Kavolis bus amžinai...; baka- 
lauro - aš paklausiau Kavolio, kaip man gyventi, ir jis atsakė - pras- 
mingai... 
Galbūt jie patys apie tai pasakys, kai pajus, kad atsiminti - pras- 
minga... 
1996 09 29-1997 03 20 

1961-ųjų rudenį pradėdamas dėstyti religijų istoriją Defiance ko- 
ledže - Defiance, Ohio, čia jau radau sociologijos profesoriaus pa- 
reigas einantį Vytautą Kavolį. Netrukau pajusti intelektualinį Vy- 
tauto autoritetą ir sužinoti apie žmoną Ritą - talentingą tapytoją, 
vietinio menininkų ratelio lyderę. Kartu teko lankyti filosofijos įvado 
kursą, ir mudu su Rita susipažinome artimiau. Buvau juokais pa- 
krikštytas „profesoriumi norvegu“, nors iš Norvegijos mano protė- 
viai emigravo jau prieš šimtmetį. Tai tapo tarytum savotiška pačių 
Kavolių - Senajame Žemyne gimusių lietuvių kilmės amerikiečių — 
etninio statuso atsvara. Etniškumo mados tuo metu dar tebuvo 
užuomazgos. O man Lietuva buvo ir šiaip įdomi - traukė sanskritui 
gimininga kalba, be to, šiek tiek domėjausi lyginamosios indoeu- 
ropiečių mitologijos studijomis. 

Tada nepagalvodavau, kad Kavolis ir sociologijos milžinai Soro- 
kinas bei Talcottas Parsonsas - bendramoksliai. Su sociologija tebu- 
vau susidūręs probėgšmiais, daugiausia - Čikagos universitete, stu- 
dijuodamas pas Joachimą Wachą, The Sociology of Religion autorių. 
Man regis, į Wacho studiją Vytas žvelgė lyg su geraširdiška nuolai- 
da - šiaip ar taip, tai jau buvo ankstesnių laikų tyrimas. Nors, ži- 
noma, labai vertino Maxą Weberį, Wacho giminaitį. 

Lyginamosios religijų studijos suartino mane su Kavoliu, užsi- 
imančiu lyginamaisiais civilizacijų tyrimais. Netrukus sulaukiau sve- 
čio - jis buvo numatęs Defiance koledže įvesti specialųjį lyginamųjų 
civilizacijų kursą ir tikėjosi mano pagalbos. Gerai prisimenu tuos 
vakarus, praleistus Kavolių namuose, aptarinėjant projektą. Kursas 
buvo fakulteto patvirtintas, įtrauktas į katalogą ir susilaukė kelių 
studentų. 

Lyginamųjų civilizacijų kursas Defiance koledže atrodė kiek eg- 
zotiška disciplina. Provincialus miestelis, daugumos studentų pasi- 
ruošimo lygis prastas. Vis dėlto koledžo rektoriui Kevinui McCan- 
nui, rašiusiam kalbas prezidentui Eisenhoweriui, pavyko suburti 

fakultete puikų kolektyvą. Kadangi vietoj suskirstymo į fakultetus 
buvo tik stambūs padaliniai, susidarė ypač palanki terpė interdis- 
ciplininiam bendravimui. 

Koledžo tikybos skyrius organizavo viso fakulteto mielai lanko- 
mą seminarą. Ne vieną valandą esu praleidęs koledžo kavinėje, mė- 
gaudamasis intelektualiniais turnyrais su kitų disciplinų kolegomis. 
Tačiau Kavolis į kavinukės broliją neįsitraukė. Metodiškai triūsė prie 
jo vardą išgarsinusių straipsnių ir knygų, pasinėręs į lyginamąsias 
civilizacijų studijas. Užginčijo, kai vieno iš pirmųjų mudviejų po- 
kalbių metu pavadinau jį sociologu. „Mano sritis - sociologija/ an- 
tropologija/ sąmoningumo istorija,“ - prisistatė. 

1963-1964 metais, ketindamas baigti religijų istorijos doktoratą, 
grįžau į Čikagos universitetą. Kai su šeima parsiradau į Defiance 
koledžą, Kavolių nebeaptikau. Pora metų prieš mums parvykstant 
buvo išsikraustę Pennsylvanijon, į Dickinsono koledžą Carlislyje. 
1966-ųjų vasarą, ir patys atkilę į Dickinsoną, Kavolius radom jau 
apsibuvusius naujoje vietoje. Dickinsone dėsčiau iki 1988-ųjų. Ka- 
volis liko Dickinsono profesorium iki pat Lietuvoje ištikusios netikė- 
tos mirties akimirkos. Mudviejų pažintis tęsėsi trisdešimt penkerius 
metus, dirbant dviejuose universitetuose. 

Suprantama, džiaugėmės, kad gyvensime viename mieste su Kavo- 
liais. Tačiau su Vytautu vėl suartėjau tik besibaigiant aštuntajam 
dešimtmečiui; per tuos metus iš įvairiausių žmonių teko girdėti, kad 
su juo esą nelengva susibičiuliauti. Iš dalies todėl, kad nešvaistė laiko 
tuščioms šnekoms. Man regis, suartėjom todėl, kad ėmę šnekėtis tuoj 
pasinerdavom į esmes. Bet susidūrimas ant universiteto šaligatvio 
dažniausiai taip ir baigdavosi - aš pasisveikinu, jis linkteli atsaky- 
damas, ir prasilenkiam. 

Laisvesniam bendravimui Vytautas atsipalaiduodavo tik išvykęs 
iš koledžo. Arba įsijautęs į pokalbį kokiame nors fakulteto seminare 
ar konferencijoje - čia galėjai nerti į gelmes be ilgų įžangų. Dickin- 
sone teko dalyvauti bent poroje, o gal ir trijuose, jo organizuotuose 
interdisciplininiuose seminaruose. Neįkyriai kalbino dalyvauti 
ISCSC (Tarptautinės lyginamųjų civilizacijų studijų draugijos) - Ka- 
volis su Benjaminu Nelsonu atgaivino kadaise Toynbee ir Sorokino 
įsteigtos organizacijos veiklą - konferencijose. Ypač įsiminė kelionė 
į aštuntojo dešimtmečio pabaigoje Syracuse vykusią ISCSC kon- 
ferenciją ir namo. Prie vairo sėdėjo Algis Mickūnas, dirbęs Ohio 

universiteto (Athens, Ohio) Filosofijos katedroje. Algio vežami pir- 
myn ir atgal, mudu su Vytu spėjom apkeliauti visą visatą, gretin- 
dami, kaip vėliau pakomentavo Algis, visa, ką tik įmanoma susieti. 
ISCSC konferencijose Vytautas jautėsi kaip namie. Mokslininkai iki 
jo durų pramindavo taką. Šioje aplinkoje atsiskleisdavo kaip sve- 
tingas, paslaugus ir malonus šeimininkas. Po Nelsono mirties orga- 
nizacija ir ją gaubusi dvasia susitelkė apie Kavolį. 

Su Vytautu esu vadovavęs trims studentų seminarams. Tikrasis 
kursų vadovas - sumanytojas, planuotojas ir organizatorius - buvo 
jis. Aš buvau dialogo partneris. Skatinome aktyviai dalyvauti pačius 
studentus. Tarp mudviejų studentų buvo ir Susan Rose, būsimoji 
Dickinsono koledžo Sociologijos katedros bendradarbė. Seminarų 
(vieną iš jų kartojome dusyk) pavadinimai buvo, kaip paprastai, 
„kavoliologiniai“: „Self and Mutuality“ [„Individas ir abipusišku- 
mas| bei „Dualities/Polarities“ [„Distinkcijos/Priešybės“ |. Medžia- 
gos seminarui sėmėmės naršydami po Rytų ir Vakarų, archajiškąsias 
ir moderniąsias civilizacijas. 

Kavolis pripažino ir lietuviškąją, ir amerikietiškąją tapatybę, bet 
iš esmės save suvokė kaip kosmopolitą. Amerikietiškoje aplinkoje 
buvo, sakytum, tipiškas profesorius iš Europos. Jam patiko mažo 
miestelio gyvenimas ir, užuot kėlęsis profesoriauti į prestižinį uni- 
versitetą, pasiliko Carlislyje. Savaime aišku, nesunkiai tapo vienu iš 
dviejų ar trijų geriausių Dickinsono koledžo profesorių - o gal ir 
pačiu žymiausiu. 

Įsidarbinant Dickinsone, jam teko pildyti anketą, kurioje prašoma 
nurodyti religinius įsitikinimus. Užsirašė esąs „liuteronas“. Tačiau 
jam nerūpėjo teologiniai skirtumai ar priklausomybė religijai - svar- 
besniu laikė kultūrinį patyrimą, kurį tos etiketės ženklina. Katalikai, 
jo supratimu, laikėsi pernelyg negatyvaus požiūrio į kūną - liutero- 
nai esą lankstesni. Pabrėždavo pagoniškąją lietuvių kultūrinio pavel- 
do giją; pats kartais juokdavosi esąs pagonis. Pripažindamas religijos 
svarbą žmonijos kultūrai, save nusakydavo kaip „sekuliarią asme- 
nybę“ ir pabrėždavo, kad aukso grūdas glūdi bet kurioje religijoje. 
Vengė pernelyg sieti savo tapatybę su krikščionybe. Kartą, pasisakęs, 
kad ką tik buvau Rytų ortodoksų pamaldose, išgirdau tik lakonišką 
komentarą: „Esu girdėjęs, kad ortodoksų pamaldos būna puošnios.“ 

Religijos problemas teko svarstyti ne kartą. Domėjosi Jungo psi- 
chologija, įžvelgiančia religinių vaizdinių įsišaknijimą pasąmonėje. 

Vienam iš mudviejų bendrų seminarų paprašė paruošti paskaitą 
apie mistinį Meisterio Eckharto mokymą. Įdėmiai klausėsi, ir man 
baigiant patenkintas šyptelėjo - „Grynojo proto properša.“ Prieš pat 
jo mirtį susapnavau sapną, kuriame Vytautas - protu neaprėpiama — 
pasisakė perėjęs į krikščionybę. Niekaip nenorėjau tuo patikėti. 
Žvelgė su švelnia ir kiek išdykusia šypsena. „Aš krikščionis“, — 
pasakė. 

„Krikščionybė, - kartą išsitarė, - yra romantiška religija“. „Ro- 
mantiškas“ jo lūpose reiškė klasikinio priešybę. „Klasiką“ suprato 
kaip pastangos ribotumą pripažįstantį tobulybės siekį, „romanti- 
ką“ - kaip ribas neigiantį judesį. Save patį vadindavo romantiku. 
Tačiau žavėjosi veikiau teorine samprata; prisipažino nusivylęs, kai 
pamėgino iš naujo paskaityti romantinę XIX amžiaus literatūrą. Jį 
traukė romantinė tradicija, kuriai ryžtingo ir brandaus individo 
simboliais tapo Prometėjas ir Šėtonas iš Miltono Prarastojo Ro- 
jaus. Jam patiko šokiruoti. Prisimenu, kaip vienos diskusijos metu 
staiga pareiškė, kad Kiniją ir Romą vertina labiau už Indiją ir Grai- 
kiją. Kodėl? Kinija ir Roma - kaip ir senovės Egiptas - buvo biu- 
rokratinės! 

Nors vienas antram jutom pagarbą, mudviejų pažiūros iš esmės 
skyrėsi. Aš buvau religinių įsitikinimų ir metafiziškos mąstysenos 
žmogus. Jis, tikras socialinių mokslų atstovas, visur buvo linkęs ieš- 
koti žmonijos „realiųjų reikmių“ ir universalių kultūros „dėsnių“. Į 
mano klausimą apie filosofinę pasaulėžiūrą atsakė: „Stengiuosi są- 
moningai nesivelti į filosofiją. Man tai būtų pražūtinga.“ 

Nors jo paties „realiųjų reikmių“ samprata rėmėsi, sakytum, kū- 
nu ir biosocialiniais kriterijais, jo padedamas sukūriau teoriją, kuri 
kultūros vyksmą grindžia dvasiniu pradu. „Dvasia“ buvo jam mie- 
lesnis žodis už „religiją“. 

Dvasią Vytautas suvokė kaip giminingą - o gal ir tapatų - estetikai 
dalyką. Vytautui rūpėjo meno apibrėžtys, meninės kūrybos atve- 
riamos patirtys ir, žinoma, meno sociologija - jai buvo skirta pirmoji 
knyga. Ne kartą ausis išskirdavo bemaž įsimylėjėlio gaidelę, kalbant 
apie „pirmapradį chaosą“, kurio patirtyje spontaniškai užsimezga 
„tvarka“. Nesilioviau stebėjęsis estetinių jo pažiūrų — ir iš esmės 
antropologijos - sąsaja su chaoso teorija. Žmogiškieji santykiai, jo 
supratimu, idealiai paklūsta „pirmykštėje pelkėje“ spontaniškai gi- 
musiam dėsniui. 

Vytauto kabinetas buvo tikras šios teorijos įsikūnijimas. Knygo- 
mis kaip papuolė nukrautos lentynos, grindys, kėdės - regis, visiška 
netvarka. Ant stalo stūkso daugiasluoksnė popierių pilis. Darbui 
likdavo visai menkas ištraukto stalčiaus kamputis stalo šone. Atro- 
dė, neįmanoma čia ką nors rasti. Bet savo paties akimis esu matęs, 
kaip ranka išsitiesdavo į popierių krūvą ir neklysdama ištraukdavo 
kaip tik tą, kurio prireikė, tarsi žinotų kažkokią ezoterišką tvarką — 
kuri greičiausiai vis dėlto egzistavo. 

Kartą, kalbant apie jogą, išsitarė, kad jam joga yra darbas. Šviesa 
kabinete negesdavo iki išnaktų daugybę metų. Vertino Kabalą - už, 
anot jo, intelektualinį tikslumą (mėgo žodį „tikslumas“ ). Su juo ben- 
draujant mane apimdavo keista nuojauta, kad po mokslininko išore, 
po empiriniais visuomenės tyrimais, po taupiu ir sunkiu stiliumi glū- 
di poetas, meno žmogus, šamanas, alchemikas, kovojantis su savojo 
mokslo suvaržymais ir prievarta. Aš pats esu iš jo tiek pasisėmęs, 
kad galėčiau jį vadinti guru. 

Man regis, didžiausią susižavėjimą Vytautui kėlė Kinijos civili- 
zacija, nepriimtiniausia buvo Indija. Jį traukė sekuliari ir estetinė 
kinų kultūros prigimtis, o anti-individualizmas, būdingas hindu so- 
cialinei sąrangai, kėlė šiurpą. Kartais į jį žiūrėdamas pagalvodavau, 
kad galėtų būti tikras Konfucijaus laikų mandarinas arba patyliukais 
Tao mistika besižavintis mokslininkas-valdininkas. Jautė pagarbą 
puritonams, anot jo, išreiškusiems ir socialinio revoliucingumo, ir 
socialinės inžinerijos idėją. Į mūsų universitetą plūstelėjus kontrkul- 
tūrai, Vytas liko nuošalyje, bet esu girdėjęs sakant, kad susižavėjimo 
verta pati studentų energija. 

Labai subtiliai suvokė individo vertę, moterį ir šeimos instituciją — 
kitaip tariant, „individo ir intersubjektyvumo“ problemas. Jei pasi- 
taikydavo ilgiau kalbėti apie individą, stengdavosi iš karto duoti 
atsvarą - intersubjektyvumą. Moteris mylėti mokėjo ir džiaugėsi jų 
draugija, mielai įsitraukdavo į svarstymus apie vedybas ir šeimyninį 
gyvenimą, pripažino lyčių lygybę ir idealizavo draugystę, kurios su- 
pratimas apėmė ir draugystę tarp vyro ir žmonos. Kalbėdamas apie 
draugystę ir intelektualinę lygybę santuokoje, kaip pavyzdį dažnai 
prisimindavo Johno ir Mary Millų šeimą. Svarstymų akiratin pa- 
kliūdavo ir aistra. Čia remdavosi Abėlard'o ir Eloizos istorija, ypač 
pabrėždamas, kad Eloiza intelektualiniu požiūriu buvo lygiavertė 
Abėlard'o partnerė. 

Kritiškumas versdavo jį kartais kiek perlenkti lazdą. Apie vieną 
kolegą, tyrinėjusį masinę kultūrą ir pasidavusį jos traukai, išsitarė: 
„Tyrinėti masinę kultūrą normalu, tik negalima ja persiimti.“ 

Kartą paprašė parašyti recenziją Marijos Gimbutienės knygai Se- 
nosios Europos dievai ir deivės [Gods and Goddesses of Old Eu- 
rope|. „Manau, ji verta geros recenzijos“, - pridūrė. Pats išsivertė ją 
savo redaguotam lietuviškam žurnalui Metmenys. Vėliau, kai buvo 
Gimbutienę pasikvietęs į universitetą, mudu ir supažindino. 

Vieną naktį - buvo antra ar trečia - pasigirsta telefono skambutis, 
pažįstu Vyto balsą. Jiedu su Rita įstrigę greitkelyje tarp Carlislio ir 
Vašingtono, D.C. Ar negalėčiau atvažiuoti parvežti jųdviejų namo? 
Žinoma, važiuoju. Juk ištikus bėdai iš visų fakulteto kolegų vidury 
nakties ryžosi trukdyti būtent mane. 

Devintojo dešimtmečio pradžioje fakulteto auloje surengiau poe- 
zijos vakarą. Perskaičiau Vytautui skirtą eilėraštį, kurio herojumi jis 
pats ir buvo. Vytautas vėliau tikino, kad portretas pavykęs. 


A Dream For V.K. 


In the dream I learned that you 

had died. I went to your house 

to offer condolences to the widow. 
She opened the door and forced 
herself to smile. “ Look“, she said, 
“his newest book.“ I saw your 
sociology neatly lined out in poems 
across the pages. I thought of adders; 
sinuous dancers; lightnings. Your 
keen eye, deft hand, dissecting 
birds... Then in my dream I saw you 
in some sociologist's heavenly 
wonderland, picking up a smooth 
round stone and aiming a slingshot, 
formed somehow by one of your 
poems, at a beatling-browed giant. 

Sapnas V. K. 


Sapne patirti teko 

kad mirei. Užuojautos vizitas 

pas našlę laukia. Duris atvėrė 

šypsodama pro skausmą. „Štai, - pratarė, 

— naujausia jo knyga“. Puslapiuos 

tavoji sociologija rikiavos 

grakščiom eilėraščių eilutėm. Prisiminė žaltys; 
vingrus jo šokis; žaibo tvyksnis. Tavo 
skvarbi akis ir meistro pirštai, pasiekdavę 
net paukštį... Staiga — tu pats man pasirodei 
sociologo dausose; ieškojai 

dailaus akmens, įtempęs 

vieną iš eilėraščio eilučių; taikinyje 

rūstus juodavo milžinas. 


[pažodinis vertimas] 

1968 metų vasarą, vos spėjus atvykti į Dickinsono koledžą, dėmesį 
patraukė universiteto šaligatviu žingsniuojantis žmogus - vilkėjo marš- 
kinėliais ir šortais, o įsispyręs buvo į sandalus. Negalėtum sakyti — 
pagalvojau - kad tai mūsų amžiun persikūnijęs Talis, bet mokslininką 
iš laikysenos ir veido pažintum neapsirikęs. Netrukus mano kabinetą 
pasiekė legendos - dauguma, be abejo, pagrįstos - kurias girdėjau ir 
iš studentų, ir iš kolegų lūpų: pernakt kabinete negęstanti šviesa, o 
darbo stalas apverstas mariom popierių. Anais polėkio kupinais me- 
tais studentai nepraleisdavo progos pasigirti tokiu vadovu. 

Vėliau, jau pats susipažinęs su nepaprastai vertingais šio nuosta- 
baus mokslininko darbais, pajutau jam didžiulę pagarbą; tenkinausi 
galimybe žavėtis iš tolo - galbūt dėl pagarbos jo talentui. Keista, bet 
dingstimi ilgesniam pokalbiui tapo ne moksliniai interesai, o vie- 
nodas mudviejų - legaliai šalyje gyvenančių užsieniečių - statusas ir 
anuomet sugriežtėjusi Vašingtono politika, su kuria abiem teko su- 
sidurti. Šitas pokalbis atvėrė man esminę žmogiškąją profesoriaus 
Kavolio prigimtį. Stop! Tik meilė filosofijai - tai kiekvienam turėtų 
būti aišku - įkūnija mūsų žmogiškumo esmę. Todėl esu dėkingas 
Vytautui už mano, filosofo ir mokslininko, atmintyje visiems laikams 
likusį žmogų - paprastai yra sakoma - „kaip gyvą“. 


Gerbiau Vytautą kaip žmogų, kuris Dickinsono koledžo kolegoms 
įkūnijo mokslininko idealą. Koledže, kuriame dominuoja pedago- 
ginės nuostatos, jis primindavo savo kolegoms tai, ko dažniausiai 
nepaisome, nors turėtume žinoti kiekvienas - kad, nebūdamas tikrai 
geras mokslininkas, nebūsi ir pagarbos vertas mokytojas. Šitą tiesą 
jis primindavo ne žodžiais, o savo pavyzdžiu - Vytautas niekada nesi- 
veržė į tribūną mokyti kitų. Jis buvo tylus liudijimas, spinduliuojantis 
mums tvirtą įsitikinimą, kad mokslininko gyvenimas - tai gyveni- 
mas, turintis savą kontekstą, savas apibrėžtis ir savus siekius; kad 
tai gyvenimas 541 generis. 

Vytautas, savo pavyzdžiu įkūnijantis visišką atsidavimą mokslui, 
kitiems mokėjo būti nepaprastai pakantus žmogus. Kartą fakulteto 
susirinkime jam teko ginti vieną jauną mokslininką... Pasakė, kad 
pats savo publikacijoms stengiasi pasirinkti rimčiausius universitetų 
leidinius - bet tai visai nesanti būtina sąlyga, norint būti geru moks- 
lininku. 


Pirmaisiais darbo Dickinsono koledže metais Vytautas labai ak- 
tyviai dalyvaudavo fakulteto posėdžiuose. Vieni kalbėtojai garsėjo 
sąmoju, kiti gebėjimu įžvelgti etinę svarstomų dalykų prasmę. O Vy- 
tautas pasirodydavo kaip mokslininkas; ypač įsiminė skatinimai lai- 
kytis nuoseklumo - akademiniame gyvenime, kaip ir moksle, darant 
sprendimus nereiktų pasiduoti žodžių įtaigai; dera nuodugniai ap- 
svarstyti visus problemos aspektus ir tik tada daryti galutinę išvadą. 
Žinoma, toks reikalavimas laikytis sprendimo nuoseklumo gali leng- 
vai sukelti nepasitenkinimą. Matyt, visuotinė dėmesio svarstymų 
logikai stoka vėliau ir atgrasė Vytautą nuo aktyvesnio dalyvavimo 
fakulteto posėdžiuose. 


Jaučiuosi dėkingas likimui, kad Dickinsone teko dirbti su žmo- 
gumi, kurį laikau įtaigiausiu mokslininko pavyzdžiu. 

Pirmąkart Vytautą Kavolį sutikau studijuodama, 1973 metais. Iki 
šiol prisimenu jausmą, apėmusį į profesoriaus socialinės analizės 
užsiėmimus atėjusią naujokę - jaudulį ir suvokimą, kad „šitoje šven- 
tovėje“ klausysiuosi žmogaus, sukaupusio didžiulę išmintį, reiklaus 
savo minčiai ir jaučiančio atsakomybę prieš klausytojus. Stengiausi 
būti arti jo — per paskaitas, kurios visada prasidėdavo tiksliai pa- 
skirtą valandą ir taip pat tiksliai, palikus it kirviu nukirstą nebaigtą 
sakinį ar mintį, baigdavosi po 75 minučių... Punktualiai 14 valandą, 
prasidėjus naujai paskaitai, profesorius Kavolis sumegzdavo nutrū- 
kusią giją, o įsidrąsinusiems paklausti atsakydavo kitu klausimu, 
kuris versdavo dar labiau susimąstyti... 


Prabėgo šešios semestro savaitės, kol pagaliau apčiuopiau visumą, 
vienijančią tas tarytum pabiras pastabas, kurias stropiai užsirašinė- 
jau —- atsivėrė pačios netikėčiausios sąsajos. Semestrui įpusėjus ir 
artėjant atsiskaitymui - kuriuo, žinoma, ir reikėtų aiškinti įnirtingas 
mano pastangas kaip nors perprasti ar įprasminti didžiai mokslingos 
informacijos srautą - ėmiau suvokti įstabią jo paskaitų orkestruotę: 
sekant jų gija, palaipsniui vėrėsi esmingesnis civilizacijų modelių su- 
vokimas, jų skirtybių ir paralelių grožis ir prasmė bei joms būdingos 
socialinės patologijos. Tuo metu turbūt pirmąkart aiškiai supratau, 
kad tolerantiškas skirtingų kultūrų pažinimas dar nėra savaiminė 
vertybė — jis įpareigoja sąmoningam etiniam pasirinkimui ir atsa- 
komybei už savo sprendimus. 

Antraisiais savo studijų metais, pirmajame semestre, buvau pa- 
kviesta su vyresniųjų kursų studentais lankyti profesorių Kavolio ir 
Slotteno vadovaujamą seminarą „Individas ir intersubjektyvumas“; 
užsiėmimai atvėrė naujas erdves įnirtingoms mano pastangoms su- 
sidaryti „savo“ ir „kito“ sampratą... Bet netrukau susivoktu, kad 
daugiausia naudos iš šito, man dar gerokai per gudraus, trijų va- 
landų seminaro išspausiu, jeigu sugebėsiu atsipalaiduoti ir tiesiog 

klausytis, įsiurbdama iš pokalbio - tuomet jau ėmiau nujausti, kad 
šitas pokalbis neturi užbaigos, tiktai tąsą — tai, ką pajėgiu. Toks san- 
tykis išliko per visus vėlesnio bendravimo su Kavoliu metus: tarsi 
gaudytum suvokimo tvyksnius, mėgindamas perprasti tiek, kad galė- 
tum užduoti prasmingą klausimą. 


Kai grįžau dėstyti į Dickinsoną, manęs dažnai klausdavo, kaip 
jaučiuosi - o tai buvo tikrai geras jausmas - tapusi man dėsčiusių 
profesorių kolege; mudviejų bendravimas su Kavoliu nedaug tepa- 
sikeitė. Atmintin įsirėžęs paveikslas: įdėmus tankiai mirkčiojančių 
akių žvilgsnis ir klausimas - jam šįkart jaučiausi kiek labiau pasi- 
ruošusi - kuriuo jis atsako į mano klausimą; klausimas, dažniausiai 
ne atnešdavęs man ramybę, o sudirgindavęs protą. 

Esu dėkinga likimui už galimybę bendrauti su Vytautu Kavoliu — 
savo mokytoju, provokuojančiu ir reikliu profesoriumi bei kolega; 
didžiuojuosi šiandien man tekusia garbe prisiminti jo gyvenimą bei 
nuopelnus. 

+ 

1996 metų birželio 24 dieną, skaitydamas paskaitą savo gimtinėje 
Lietuvoje, nuo širdies smūgio mirė dr. Vytautas Kavolis, Dickinsono 
koledžo Charles A. Dana Lyginamųjų civilizacijų studijų profesorius. 
Kavolis gimė Kaune, Lietuvoje, 1930 metų rugsėjo 8-ąją; Kaune bei 
Vokietijoje - Tūbingene ir Hanau - įgijo vidurinį išsilavinimą; ba- 
kalauro laipsniu baigė Wisconsino universitetą, o humanitarinių 
mokslų magistro bei filosofijos mokslų daktaro laipsniai jam suteikti 
Harvardo universitete. 1964-aisiais Kavolis atvyko į Dickinsono ko- 
ledžą. Paskutiniuoju metu prof. Kavolis vaisingai darbavosi, padė- 
damas Lietuvos universitetuose diegti sociologijos bei lyginamųjų 
civilizacijų studijų programas; daug nuveikė ir Dickinsone, daugelį 
metų vadovaudamas Sociologijos bei antropologijos katedrai. 1993 
metais Kavolio mokslo darbai bei veikla pagerbti Lietuvos Naciona- 
line premija už nuopelnus kultūrai ir menui, o 1995-aisiais garbės 
vardą jam suteikė Klaipėdos universitetas. Kavolis palaidotas Lie- 
tuvoje, Vilniuje, Antakalnio kapinėse, kuriose ilsisi žymiausieji šalies 
menininkai, rašytojai, poetai, pedagogai ir valstybės veikėjai - taip 
tėvynė išreiškė profesoriui paskutiniąją pagarbą. 

Gausus publikuotų Kavolio darbų palikimas - 16 knygų, per 130 
straipsnių, dvidešimties knygų recenzijos. Profesoriaus tyrimų aki- 

ratis platus, o iš naujausių darbų minėtini Moralizing Cultures, Civi- 
lization Analysis as a Sociology of Culture, An Artistic Expression: 
A Sociological Analysis, History on Art's Side, „Woman Writers in 
Exile“, „Encountering Globalization“, „Sociology of Art and Lit- 
erature“ bei „The Historical Childhood of the Psychological Man“. 
Kavolio, visame pasaulyje pripažinto lyginamųjų civilizacijų mokslo 
autoriteto, darbai sulaukė vertimų į lietuvių, švedų, ispanų bei por- 
tugalų kalbas. 

Kavolis buvo ISCSC - Tarptautinės lyginamųjų civilizacijos stu- 
dijų draugijos - prezidentas (1974-1977), kelių mokslinių žurnalų 
redaktorius ir bendradarbis; tarp jų ir Metmenų, šaltojo karo metais 
profesoriaus įkurto lietuviško kultūrinio ir visuomeninio žurnalo, 
kurį jis redagavo ir globojo iki pat mirties. Reikia paminėti ir kitas 
jo veiklos sritis - buvo Santarvės redakcinės komisijos narys (Lon- 
donas, 1956-1958), 71 Metmeny numerio (1959-1997) redakto- 
rius, kaip redaktorius konsultantas bendradarbiavo Tbe Journal of 
Aestbetic Education (1973-1975), priklausė Comparative Civiliza- 
tions Review (1978-1997) bei Baltų lankų (Vilnius, 1991-1996) 
redakcijoms, buvo Mokslo ir Lietuvos / Science, Arts G Litbuania 
(Vilnius, 1990-1996), nuo 1993-ųjų - Lietuvos mokslo / Science and 
Arts of Lithuania bei Kultūros barų (Vilnius, 1991-1996) redakci- 
nių kolegijų narys. Kaip vizituojantis profesorius Niujorke talkino 
New School for Social Research, o Lietuvoje - Vilniaus, Kauno Vy- 
tauto Didžiojo bei Klaipėdos universitetams. 

Profesoriaus Kavolio mokslinius interesus atspindintys paskaitų 
kursai skatino studentus nuodugniai ir plačiai domėtis esminėmis 
individo ir visuomenės problemomis. Dėstytojas Kavolis, provoka- 
vęs intelektualinį aplinkinių aktyvumą, nusipelnė nuoširdžios pagar- 
bos tiek tarp studentų, tiek ir tarp savo kolegų. Jo mintis atverdavo 
abstraktesnius ir esmingesnius lygmenis, kurie antraip vargu ar būtų 
tapę jų sąmonės - tuo labiau tyrimo - horizontų savastimi. Kavolis 
pasireiškė ir kaip mokymo sistemos reformatorius, siekdamas, kad į 
studijų planus būtų įtraukti nevakarietiškų kultūrų ir gimtosios stu- 
dentų kultūros santykio tyrimai; daugelį metų jis vadovavo komitetui, 
organizavusiam ir prižiūrėjusiam šią svarbią koledžo studijų sritį. 

Kavolis - vienas iš nedaugelio mokslininkų ir teoretikų, kurių dar- 
bai įkūnija socialinių ir humanitarinių mokslų dermę, praturtindami 
ne tik atskirus analitinius metodus bei teorines disciplinas, bet ir 

ištisų kultūrų sampratą. „Jis siekė sukurti teorinį civilizacijos tyrimų 
aparatą, kuris remtųsi psichologijos, istoriografijos, antropologijos, 
sociologijos bei literatūros teorijos medžiaga. Tad nenuostabu, kad 
jo mąstymas praplėtė teorinį daugelio jaunų Lietuvos mokslininkų 
horizontą“, - rašo Leonidas Donskis, Klaipėdos universiteto (Lie- 
tuva) filosofijos profesorius-asistentas bei Lyginamųjų civilizacijų 
centro vadovas. 

Kavolio darbų svarbą, suvokiant civilizacinės plėtros ir nuosmu- 
kio procesus bei įsisąmoninant lyginamųjų tyrimų būtinybę, geriau- 
siai paliudys jo paties žodžiai iš Prezidento kalbos, pasakytos 1978 
metais Wisconsino - Milwaukee universitete metiniame ISCSC (JAV) 
suvažiavime: 


Galbūt šių pastangų dėka dar bent žingsniu pasistūmėsime link, mano 
įsitikinimu, mus visus vienijančios švietimo sistemos siekiamybės - multi- 
civilizacinio diskurso pasaulio, atveriančio galimybę mąstyti ir Vakarų kul- 
tūros, ir nevakarietiškųjų kultūrų perspektyvoje, pasaulio, kuriame Vakarų 
kultūros paralelės su kinų, indų, islamo ar afrikietiškomis sąmoningumo for- 
momis taptų tokia pat natūralia išsilavinusios asmenybės savastimi, kaip Pla- 
tonas, Shakespeare'as, Weberis ar didieji redukcionistai - Marxas ir Freudas 
(Vytautas Kavolis, „Structure and Energy: Toward a Civilization-Analytic. 
Perspective“, Comparative Civilizations Review, nr. 1, 1979, žiema, p. 38.) 


Nuoširdžiai liūdime, netekę savo mokytojo ir kolegos, o mums 
brangus intelektualinis profesoriaus palikimas lieka gyvas jo dar- 
buose. Reiškiame užuojautą Carlislyje likusiai žmonai Ritai Šimans- 
kytei-Kavolis, 37-14 gyvenimo metų draugei, bei sūnums - Mecha- 
nicsburge gyvenančiam Perkūnui ir Kęstučiui iš Carlislio. 

Mane pribloškė skaudi žinia apie pernelyg ankstyvą Vytauto Ka- 
volio mirtį. Rašau, norėdamas kartu su Jumis visais - ir lietuviais, ir 
amerikiečiais - atiduoti pagarbos duoklę šiam žmogui ir jo indėliui, 
kurio svarbą savo siekiams - tiek specifiniams, tiek ir bendriesiems — 
dar ilgai jausime. 


Kavolis tarp Dickinsono koledžo kolegų buvo vyriausiasis am- 
žiumi ir išsiskiriantis nuopelnais. Kaip mokslininkas mūsų pagarbos 
nusipelnė vertingais lyginamaisiais civilizacijų tyrimais - knygomis 
bei straipsniais, itin veikusiais civilizacijų plėtros ir nuosmukio di- 
namikos sampratą. Ir tarp studentų, ir tarp kolegų Kavolis buvo 
gerbiamas kaip mokytojas, kurio intelektualinis iššūkis provokavo 
kūrybinę mintį. Jis atverdavo mąstymą abstraktesniam ir esminges- 
niam idėjų pasauliui, į kurį be jo pagalbos daugelis nebūtų drįsęs 
įžengti, o tuo labiau - tirti. Kaip švietimo sistemos reformatorius, 
Kavolis siekė, kad Dickinsono koledžo studentai turėtų progos pa- 
studijuoti nevakarietiškųjų kultūrų sąsajas su savo gimtąja kultūra; 
daugelį metų jis vadovavo komitetui, organizavusiam ir prižiūrė- 
jusiam šį svarbų koledžo studijų programos barą. Tad Kavolio veikla 
Dickinsone padėjo įsisąmoninti mūsų šalies sąmonę smarkiai nuo- 
dijančias izoliacijos ir abejingumo pagundas bei siekti visų pasaulio 
tautų bendravimo ir bendradarbiavimo. 


Kavolio rūpestis Lietuva buvo ypač ryškus, daugeliu požiūrių ypa- 
tingos pagarbos vertas jo veiklos Dickinsone aspektas. Sovietinės 
okupacijos laikais Kavolis, skatinęs tamsmečiu palaikyti Lietuvos 
kultūros gyvastį ir nacionalinę dvasią, tapo Amerikos lietuvių ben- 
druomenės šerdimi. Lietuvai atgavus nepriklausomybę, Kavolis ak- 
tyviai įsitrauke į kultūrinį Lietuvos gyvenimą, padėdamas kurti nau- 
jas ir gaivinti senąsias kultūros institucijas. Šiuo darbu jis buvo 
užsiėmęs ir mirties akimirką. Savo apsilankymu Dickinsoną pagerbė 
daug mokslininkų bei kultūros veikėjų - vieni koledže svečiuodavosi 

tik keletą dienų, kai kurie likdavo ir visam semestrui. Bendraudami 
su naujaisiais bičiuliais, sėmėmės pagarbos Lietuvos praeičiai ir per- 
spektyvoms, pamilome jos žmones ir kultūrą, suvokėme kuklaus 
mūsų indėlio svarbą gražesnei abiejų tautų ateičiai. 


Didžiuojuosi man tekusia garbe būti Kavolio kolega Dickinsone. 
Nemažą mūsų pažinčiai skirto laiko dalį buvau koledžo dekanu aka- 
deminiams reikalams ir džiaugiuosi galėjęs paremti daugelį Kavoliui 
rūpėjusių mokslinių mainų bei Amerikos ir Lietuvos bendradarbia- 
vimo projektų. Savo gyvenimu Vytautas Kavolis iškėlė mums uni- 
kalų ir įspūdingą intelektualinės bei praktinės laikysenos pavyzdį. 
Tad tegul pastangos pagal išgales priimti Kavolio darbų iššūkį įkū- 
nija mums jo atminimą. 


+ 

Dickinsono koledže Vytautas Kavolis dirbo nuo 1964 metų, ei- 
damas sociologijos profesoriaus bei Charles A. Dana Lyginamųjų 
civilizacijų studijų profesoriaus pareigas. Profesoriai, pagal adminis- 
tracinius Amerikos aukštojo mokslo nuostatus, turi pateikti regulia- 
rias ataskaitas apie savo darbą. Peržiūrėjęs ataskaitą, atitinkamo 
fakulteto komitetas nusiunčia profesoriui oficialų jos vertinimą. Pro- 
cedūra suteikia koledžui galimybę paskatinti už nuopelnus ir at- 
kreipti profesoriaus(ės) dėmesį į pastebėtus trūkumus. Noriu pasiū- 
lyti Jums porą tokio mudviejų susirašinėjimo su Vytautu pavyzdžių. 
Jose galime atpažinti miniatiūrinį Kavolio - lyginamaisiais kultūrų 
tyrimais užsiimančio mokslininko, pedagogo ir ištikimo Lietuvos 
sūnaus - neišsenkančios energijos ir stiliaus atšvaitą. 

Vienas iš gražių Vytauto atsakomybės jausmo pavyzdžių - įprotis 
po kiekvienų metinių atostogų Dickinsonui pateikti ataskaitą apie 
atostogų metu nuveiktus darbus. Tokių atostogų jis buvo išėjęs 1992 
metų pavasario semestrui. Tų metų rugpjūčio mėnesį atsiųsta ata- 
skaita: 


1992-ųjų metų pavasario semestrą, išėjęs metinių atostogų ir suvokdamas 
ypatingą Vakarų paramos svarbą Lietuvos mokslui bei jausdamas asmeninio 
indėlio būtinybę, aš: 

[1] Vilniaus universitete perskaičiau paskaitų ciklą „Moterys ir vyrai 
lietuvių kultūros istorijoje“ (kiek paredaguotą jį rengiasi išleisti Lietuvos 
kultūros institutas) bei vadovavau filosofijos doktorantų seminarui 
„Nacionalizmas ir modernizacija“; dar vienam filosofijos doktorantų se- 

minarui - „Šiuolaikinė kultūros istorija: Problemos ir perspektyvos“ — 
vadovavau Kauno Vytauto Didžiojo universitete. 

[2] Skaičiau paskaitų kursus: Klaipėdos universiteto filosofams - „Kul- 
tūrinis liberalizmas“, sociologams Vytauto Didžiojo universitete - „Kultūra 
ir socialinė raida“ bei „Sociologinės nacionalizmo perspektyvos“, Vilniaus 
universitete - „Kultūra ir socialinė raida“ sociologams bei „Civilizacijos 
samprata ir analizės metodai“ filosofams. Be to, dalyvavau Vilniaus uni- 
versiteto Lietuvių literatūros katedros kolokviumuose, skirtuose neoroman- 
tizmo problemoms, poetės Liūnės Sutemos ir dramaturgo Kosto Ostrausko 
kūrybai bei Universiteto organizuotuose posėdžiuose poetui Algimantui 
Mackui paminėti; turėjau progos išsamiai pasikalbėti su Universiteto Isto- 
rijos fakulteto kolektyvu. 

[3] Kalbėjau Šv. Jonų bažnyčioje vykusiuose renginiuose Algirdui Juliui 
Greimui paminėti (kalba publikuota Literatūroje ir mene); Baltų lankų klu- 
bo auditorijai pasiūliau intelektualinę autobiografiją „Nuo meno sociolo- 
gijos iki civilizacijų tyrimų“ (tekstas bus išspausdintas Proskynoje); da- 
lyvavau dviejų vilniškių klubų veikloje - Diskusijų klubo organizuotame 
„Kultūrinio liberalizmo“ aptarime bei Krantų klubo diskusijoje - ir dis- 
kusijose, pavadinimu „Neapykantos banga“, kurios vyko Vilniaus pedago- 
giniame universitete; Lietuvos rašytojų sąjungos, Vilniaus pedagoginio uni- 
versiteto ir kauniškio Maironio muziejaus auditorijoms skaičiau pranešimą 
„Trajektorijų takoskyros ir bendrumo galimybė“; Mokslų Akademijoje per- 
skaičiau viešą paskaitą „Nacionalizmas, istorija ir mitas“; dalyvavau Lie- 
tuvių literatūros instituto seminare, skirtame senosios lietuvių literatūros 
problemoms, o Lietuvių istorijos institute - seminare „Dvilypio tautiškumo 
problema“; dalyvavau susitikime su filosofijos istorijos tyrinėtojais, kuris 
surengtas Filosofijos ir sociologijos institute. 

[4] Susitikimuose, kuriuos organizavo Švietimo ir kultūros ministerijos 
Kultūros ir meno taryba bei Kultūros kongreso komitetas, pristačiau pra- 
nešimą „Kultūros projektų alternatyvos“ (publikuotas Atgimime). Turėjau 
garbės skaityti tradicinę Ultima lectio - „Lietuvių laisvės patirtys“ (išspaus- 
dinta Literatūroje ir mene) - Vilniaus universitetą baigiantiems filologams. 
Dalyvavau viešame Dariaus Kuolio disertacijos filologijos daktaro laipsniui 
gauti gynime. 

[5] Daviau interviu septyniems Vilniuje leidžiamiems laikraščiams - At- 
gimimui, Respublikai, Vakarinėms naujienoms, Lietuvos aidui, Literatūrai 
ir menui, Šiaurės Atėnams bei Kultūros barams [žurnalui] - ir Vilniaus radijo 
programoms lietuvių ir anglų kalba. Turėjau galimybę prasmingai paben- 
drauti su Metų ir Kultūros barų redakcijų tarybomis, dalyvavau Baltų lankų 
redakcijos posėdyje. 

[6] dalyvavau komiteto, rengiančio naują Švietimo ir kultūros ministe- 
rijos švietimo programą, posėdžiuose; turėjau progos pasitarnauti kaip 
konsultantas Atviros Lietuvos fondui, ruošusiam iš anglų kalbos numatomų 
versti filosofijos, sociologijos bei kultūros istorijos knygų sąrašą, prisidėjau 

sudarant Vilniaus bei Vytauto Didžiojo universitetų Sociologijos katedrų 
studijų planus, pasinaudojau galimybe patarimu padėti jauniesiems litera- 
tūros, filosofijos, kultūros ir visuomenės istorijos bei sociologijos tyrinė- 
tojams. 

[7] bendradarbiavau su „Vagos“, „Mokslo“ ir „Rašytojų sąjungos“ lei- 
dyklomis rengiant spaudai mano publikacijas ir vertimus; jaunieji Univer- 
siteto poetai pakvietė mane vadovauti savo konkurso žiūri. 

[8] dalyvavau Lietuvos liberalų sąjungos kongrese bei steigiamajame Lie- 
tuvos Persitvarkymo Sąjūdžio suvažiavime. 

Tokia darbotvarkė gali kiek nustebinti. Tačiau tai įsipareigojimas - kurio 
atsisakyti žmogus neturi teisės — istorijos iššūkio akivaizdoje. Visa minėta 
veikla - be to, ir asmeninis bendravimas su rašytojais, filosofais, leidėjais, 
universitetų rektoriais, kai kuriais ministrų kabineto nariais, pasiuntinybių 
pareigūnais, vietinių administracijų darbuotojais (ypač įdomūs buvo susi- 
tikimai Klaipėdoje, Nidoje ir Anykščiuose), institutų vadovais ir įvairiausių 
pažiūrų politikos veikėjais (atvirus ekstremistus, deja, teko stebėti tik iš 
tolo) - tapo puikia proga pasisemti praktinės medžiagos man rūpinčiam 
„Lietuvių kultūros desovietizacijos“ tyrimui. Preliminarinius jo metmenis 
išdėsčiau 1992 metų gegužės mėnesį skaitytoje viešoje paskaitoje „Kultūros 
projektų alternatyvos“. Ateityje tikiuosi šį tyrimą tęsti. 


Jau vien Vytauto darbų sąrašas - viskas spėta nuveikti per vieną 
semestrą — daro didžiulį įspūdį, nekalbant apie jų vertę ir svarbą. 
Komiteto vardu mano nusiųstas Dickinsono fakulteto vertinimas 
pernelyg santūrus: 


Fakulteto komiteto personalo klausimais nariai ir aš pats susipažinome 
su Jūsų ataskaita apie metines atostogas, kurių buvote išėjęs 1992 metų 
pavasarį. Ji mums pasirodė tikrai įspūdinga, o Jūsų akademinis darbas Lie- 
tuvoje bei įtempta paskaitų ir diskusijų darbotvarkė liudija, kad sugebėjote 
atsiliepti į „istorijos iššūkius“. Manome, kad Lietuvai bus labai naudinga 
Jūsų perteikta mokslinių tyrimų patirtis. 

Be to, veikla Lietuvoje tapo Jums neįkainojamu informacijos ir įžvalgų 
šaltiniu, kuris pasitarnaus tęsiant sumanytą tyrimą; iš ataskaitos matyti, kad 
jo apmatus - paskaitą „Kultūros projektų alternatyvos“ - jau spėjote pa- 
rengti. Belieka tik sveikinti veikliai ir turiningai praleidus atostogas. 


Kas ketveri metai Dickinsono fakultetuose tikrinama dėstytojų 
kvalifikacija. Kiekvienas fakulteto darbuotojas(a) turi pateikti nuo 
paskutiniojo patikrinimo atlikto pedagoginio ir mokslinio darbo ap- 
rašymą — „Ataskaitą apie profesinę veiklą“. Prabėgus vos metams 
po atostogų, Vytautui kaip tik teko rašyti tokią ataskaitą. 1993 metų 
rugsėjį jis pateikė 1989-1993 metų darbo aprašymą. Paskutinioji 
Vytauto ataskaita koledžui: 

Nuo 1989 metų išleistos šios mano knygos: (1) Epocbų signatūros (Či- 
kaga: Mackus, 1991); (2) Moralizing Cultures (Lanham, MD: University 
Press of America, 1993); (3) Moterys ir vyrai lietuvių kultūroje (Vilnius: 
Lietuvių kultūros institutas, 1993). Dar viena knyga, šiuo metu ruošiama 
spaudai - Civilization Analysis: A Sociology of Culture - turėtų apibendrinti 
mano planuotus lyginamųjų moralinių kultūrų bei lietuvių kultūros istorijos 
tyrimus civilizacijų analizės pagrindu. 

Toliau tęsiu mane ypač dominančius kultūros mechanizmų sampratos 
tyrimus šiuolaikinėse disciplinose - empirinėje kultūros istorijoje, socio- 
logijoje, kai kuriose literatūros mokslo srityse bei simbolinėje antropolo- 
gijoje. Pagrindinė problema, kurią analizuoju šiuo metu - pabandyti su- 
derinti civilizacijų tyrimuose įsitvirtinusią kultūros sampratą (iš esmės 
struktūrinę) su ta, kuria remiasi šiuolaikinė kultūros istorija (lankstesne ir 
aprėpiančia daugiau perspektyvų). Tyrimas trumpai pristatytas spaudai ruo- 
šiamos Civilization Analysis skyriuje „Considerations on the Coherence of 
Cultures“. Jo pagrindu 1994 metų pavasario semestrui parengiau naują 
kultūros teorijos seminarą. 

Kai kurie minėto tyrimo aspektai susiję su postmodernizmo problema, 
kuria nuo 1970 metų straipsnio „Postmodern Man“ - šiuo metu verčiamo - 
esu domėjęsis įvairiais požiūriais. 

Naujausi tyrimai, kuriose išskleidžiama postmodernizmo problema - 
„Nationalism, Modernization, and the Polylogue of Civilizations“, 1991, 
bei „Civilization Theory and Collective Identity in the Postmodern-Glo- 
balizing Age“ greitai pasirodysiančioje Civilization Analysis. Problemai skir- 
tas ir seminaras apie modernizaciją, kuriam vadovavau 1993-iųjų pavasario 
semestrą. Mano tyrimų sąsajos su šiandienine globalizacijos teorija apta- 
riamos Rolando Robertsono Globalization: Social Theory and Global Cul- 
ture (Sage, 1992), p. 3, 129-137. 

Paskutiniuoju metu dėmesį patraukė naujas požiūris į struktūrines bran- 
daus modernizmo problemas svarbiausiose teorinėse empirinės sociologijos 
sampratose, kurių esu linkęs išskirti dešimt; anaiptol ne visos pajėgios at- 
skleisti specifines brandžiojo modernizmo problemas - tad rūpėtų pateikti 
jas naujai tiek „vakarietiškame“, tiek ir Rytų Europos kontekste. „Dešimties 
sociologijos perspektyvų“ koncepciją įtaigojo paskutiniuoju metu dėstytas 
naujas sociologijos teorijos kursas; dabar ši problematika po poros dešimt- 
mečių pertraukos daugiau ar mažiau atsispindi beveik visuose mano skai- 
tomuose kursuose, išskyrus vieną įvadinį lyginamųjų civilizacijų kursą, 
kuriame susitelkta į kultūros istorijos aspektą. 

Esu pakviestas šias problemas - kultūros mechanizmų sampratas šiuo- 
laikiniuose visuomenės moksluose; sociologinių brandžiojo modernizmo 
sampratų alternatyvas - dėstyti (preliminariai 1995 metais) Vilniaus uni- 
versitete. 

Desovietizacijos studijų planai priklausys nuo tolesnės sociologijos 
perspektyvų tyrimo plėtros, tačiau nuoseklesniems apmąstymams daugiau 

laiko tikiuosi skirti 1994-ųjų vasarą — planuoju keletą eseistinių interpre- 
tacijų. 

Pastaruoju metu laisvesniu nuo darbo laiku baigiau rengti numatomas 
leisti (tarp jų — ir šiuo metu spausdinama Žmogus istorijoje, Vilnius: Vaga) 
bei versti knygas. Vilniuje Atviros Lietuvos fondas planuoja leisti mano stu- 
dijas Kultūrinė psichologija bei Sąmoningumo istorija ir civilizacijų analize. 
Iš „Vagos“ esu gavęs prašymą atrinkti anksčiau rašytų meno sociologijos 
darbų. Nemažai laiko užėmė vertimų - prisidėjo ir įvairiems žurnalams bei 
antologijoms skirti straipsniai — peržiūrėjimas. 

Kiekvienam semestrui paprastai paruošiu po vieną naują kursą, kuriuose 
dažniausiai atsispindi naujausios intelektualinės tendencijos bei tyrimų 
problematika. 

Toliau bendradarbiauju su Comparative Civilizations Review, kurio re- 
dakcijai priklausau, redaguoju Metmenis bei dalyvauju [Dickinsono ko- 
ledžo] Morgan Lecture Committee veikloje. 


Man, kaip Dickinsono koledžo komitetui priklausančių Vytauto 
kolegų atstovui, beliko dar kartą paliudyti tai, kas akivaizdu - kad 
Vytautas vaisingai darbavosi per ketverius praėjusius metus kaip 
pedagogas bei mokslininkas ir yra vertas autoriteto, išsikovoto tarp 
savo kolegų ir visame pasaulyje: 


Pedagogines savo pareigas Jūs atliekate nuolat parengdamas naujų kursų 
ir kartodamas senuosius, kuriuos laikome labai prasmingais ir puikiai or- 
ganizuotais. Apie jus teigiamai atsiliepia pažangesnieji studentai bei visi kiti, 
turėję progos po paskaitų drauge su Jumis spręsti jiems iškilusias proble- 
mas... Jūs toliau labai produktyviai dirbate mokslinį darbą; plačiai pripa- 
žįstami ir įtakingi Jūsų atlikti lyginamieji moralinių kultūrų tyrimai; teorinę 
kultūros demokratizacijos sampratą kūrybingai įkūnijate praktikoje, padė- 
damas spręsti svarbiausias Lietuvai iškilusias problemas. Koledžas didžiuo- 
jasi lietuvių tautos vardu Jums suteiktu aukštu apdovanojimu - Nacionaline 
1993 metų premija už nuopelnus kultūrai ir menui... 

Atmintyje įsispaudė ryškios ir gausios bendravimo su profeso- 
riumi Vytautu Kavoliu patirtys. Pirmąsyk jį - savo profesorių - pa- 
mačiau Dickinsono koledže, todėl čia ir pradėsiu. 

Jau po pirmųjų užsiėmimų aiškiai supratau, kad profesorius Ka- 
volis - neeilinis pedagogas, nepaprastai gerai išmanantis mums dės- 
tomas sociologijos problemas. Jo paskaitos palikdavo nuoseklumo, 
rišlios visumos ir beveik ritmingos dermės įspūdį. Pastabos, kurias 
gaudavom pasiskaityti po egzaminų ar rašto darbų, būdavo esminės. 
Nesistengė studentams įkvėpti pagarbios baimės ir nesidangstė vi- 
sažinio kauke, kuria dauguma kitų dėstytojų, deja, piktnaudžiauja. 
Kuklumas - turbūt vienas iš ryškiausių jo bruožų. Pažinusi jį suvo- 
kiau, kad tikras genijus dažniausiai nebūna arogantiškas. 

Pats laikas prisiminti Kavolio, kaip mokslininko, portretą. Ilgiau 
ties juo apsistoti neketinu - moksliniai Kavolio nuopelnai yra išsi- 
kovoję pelnytą visuotinį pripažinimą. 

Profesorius Kavolis niekada nesimaišė tarp universiteto politikie- 
rių. Nejautė poreikio ir paprasčiausiai neturėjo tokiems dalykams 
laiko. Net ir prireikus kur nors nueiti, dažniausiai matydavai jį spar- 
čiai žingsniuojantį su knyga. Nors kabinetas atrodė kaip tikras po- 
pieriaus potvynis, neklysdamas susirasdavo tai, ko prireikė. Buvo 
pasinėręs į darbus - bet vis dėlto liko ir labai žemiškas. Mudviem 
kalbantis kartais susivokdavau besipasakojanti apie asmeninius da- 
lykus ir vaikystės metus. Jis padėjo man suvokti, kad net ir įsitraukus 
į kovą svarbu žinoti, kada atsitraukti; neverta, mokydavo, „daužytis 
galva“ į sieną - kartais tiesiog būtina žengti žingsnelį atgal, kad at- 
gautum perspektyvos pojūtį. Profesorius Kavolis sakydavo, kad susi- 
dūrus su problema - tiek asmeniniame gyvenime, tiek ir moksle - 
nereikia pamiršti istorinės perspektyvos. 

Kokį aš prisimenu Kavolį kaip žmogų? Neslėpė stipraus jausmo 
žmonai, mokėjo būti švelnus, įsiklausantis ir rūpestingas tėvas. Buvo 
nepaprastai prisirišęs prie šeimos. Gera būdavo svečiuotis Kavolių 


222 


Julie Ferrari McKain 


namuose, pas juos jausdavausi visiškai laisvai. Ryšys su Kavolio 
žmona, vienas iš didžiausių pragiedrulių mano gyvenime, išliko ne- 
nutrūkęs ir dabar. Ji man tarsi antroji motina. Kavolių šeimoje, at- 
vėrusioje man savo namų duris, suvokiau, kad užsisklendimas ir 
atsiskyrėliškas gyvenimas nėra žmogaus didybės dalis. 

Kad pelnytum profesoriaus Kavolio pagarbą, reikėjo būti dora ir 
kilnia asmenybe. Jis tikėjo, kad žmogaus garbingumas, mokėjimas 
mylėti ir aukotis - daug svarbiau už bet kokius kitus nuopelnus. Aš 
visada pasigesiu savojo Profesoriaus. Jo pasitikėjimas teikia stip- 
rybės mano protui ir širdžiai. 

Didį gyvenimo kelią atmenant 


Su Vytautu Kavoliu susidūriau įsitraukęs į Tarptautinės lygina- 
mųjų civilizacijų studijų draugijos [ISCSC)] veiklą. Pirmąkart Drau- 
gijos posėdyje - jis vyko Bostono universitete - dalyvavau aštuntojo 
dešimtmečio pradžioje. Mane pakvietė Benas Nelsonas, su kuriuo 
teko pasikalbėti per Atlantoje surengtą Religijos sociologijos drau- 
gijos suvažiavimą, kuriame skaičiau pranešimą. 

Netrukau įvertinti Beno (Nelsono) ir Vyto (Kavolio) užmojų - abu 
drauge rūpinosi Draugijos steigimu ar gaivinimu. Jiedu nebuvo pa- 
prasti organizatoriai. Civilizacijų tyrimams stengėsi suteikti deramą 
intelektualinį pagreitį; greitai pasirodė mums, neofitams, jųdviejų 
parašytas vade mecum. Atminty liko ryškus aštuntame-devintame 
dešimtmety lankytų metinių ISCSC susirinkimų įspūdis: pokalbiai, 
sąmojingų atsakymų žaismė, aukštos intelektualinės prabos disku- 
sijos ir pranešimus pertraukiančios pastabos. Kalbėtojus nuolat kas 
nors pertardavo, suteikdamas naują impulsą. ISCSC susirinkimai iki 
šiol gali didžiuotis auditorijos aktyvumu. 

Kiekvienais metais stengdavausi pasinaudoti proga pasikalbėti 
su Vytu Kavoliu. Paprastai kartu valgydavome priešpiečius arba 
pietaudavome. O jei netekdavo pabendrauti už stalo, atsigriebda- 
vome, kol abu pereidavome miesto gatvę, kaimo gatvikę ar koledžo 
teritoriją. Kalbėdavomės apie rūpimus darbus, aptardavome įvy- 
kusį posėdį, bandydami plėtoti diskusijų atvertas implikacijas. 
Mėgavausi galimybe drauge pasivaikščioti Berkeley Meno galeri- 
jos salėmis ar tiesiog pasibastyti aplink koledžą, kuriame vykdavo 
suvažiavimas. 

Vienais metais, ketindamas į ISCSC renginius Scrantono univer- 
sitete važiuoti savo mašina, laišku pasiūliau Vytautui prisijungti. 
Gavau atsakymą, kad šįsyk dalyvauti neketinąs, ir pakvietimą už- 
sukti aplankyti, nes Carlislis vis tiek pakeliui. Su malonumu prisi- 
menu svečiavimąsi Dickinsone ir smagius pietus su Rita ir Vytu. Vis 
dėlto nepraradome savo vaikštynių miesto gatvėmis ir kasmetinio 

pokalbio - apie darbus, skaitytas knygas, įvairių intelektualinių ten- 
dencijų perspektyvas. 

Vytautas Kavolis buvo įstabus žmogus, intelektualine veikla įkū- 
nyti gebėjęs savąją žmogiškumo esmę. Jautrus grožiui ir bjauras- 
čiai, žmogaus didybei ir niekingumui, asmenybėje glūdinčiai dva- 
sios tamsai ir šviesai, ribotam paviršutiniškumui ir vienadieniam 
bruzdesiui. Ypatingais bruožais išsiskyrė kaip mąstytojas. Daugu- 
ma teorinių jo teiginių prasmingi praktiniame gyvenime. Jo intelek- 
tualinės analizės ir tyrimai - galingos įtampos šaltinis, provokuo- 
jantis kūrybai. Jo darbai praturtina ir suteikia impulsą; praplečia 
pažinimą ir atveria kelius tyrinėti. Kavolis buvo ištikimas pažinimą 
ir sąmoningumą turtinančioms intelektualinėms nuostatoms, ta- 
čiau jam visiškai nebūdinga asmenybę ribojanti ir skurdinanti in- 
telekto puikybė. Telieka gailėtis, kad socialinių mokslų pasaulyje 
tokių mąstytojų reta. 

Prisimenu, kartą pasakojau apie vieną sumanymą, kuriam tal- 
kinau - turėjome sukurti keturis trumpus filmukus Tennessee Huma- 
nitarinių tyrimų fondui. Paklausiau, kokiu įvaizdžiu jis vizualizuotų 
humanistiką. Kavolis nedvejojo nė akimirkos: „valstietis, ariantis 
žemę“. Mintis man patiko, ir nufilmavome savo sode besidarbuo- 
jančią moteriškę. Labai vykęs buvo spalvų sąskambis - jos plaukai 
ir gėlės, kuriomis rūpinasi ir grožisi. Mintis Vytautui buvo įkvėpimo 
ir džiaugsmo šaltinis, šią aistrą vertino ir kituose. 

Esu rašęs recenziją apie 1993 metais „University Press“, išleistą 
naują Kavolio knygą Moralizing Cultures. Knygą sudaro praneši- 
mai, anksčiau skaityti ISCSC suvažiavimuose. Kai kuriuos esu gir- 
dėjęs ir pats, apie daugelį dalykų esame ne kartą kalbėjęsi. Tačiau 
skaitytų pranešimų sumos neįmanoma lyginti su šios knygos visuma. 
Knygoje mąstymas apie šiuolaikines etikos sampratas ir naujas jų 
vertinimas išsiskleidžia kaip koherentiška visuma. Recenziją išspaus- 
dino Comparative Civilizations Review. 

Praėjus keliems mėnesiams po recenzijos parašymo, iš leidinio 
American Catholic Issues gavau prašymą parinkti ir aptarti kokią 
nors „sociologija besiremiančią“ knygą apie etiką ir etines prob- 
lemas. Nedvejodamas pasiūliau Kavolio Moralizing Cultures. Atrin- 
kau komentarų iš jau parašytos recenzijos ir šiek tiek papildžiau, 
atsižvelgdamas į kitokią auditoriją. Siūlau jums keletą ištraukų iš 
minėtų recenzijos bei esė, tikėdamasis, kad tai santūrus būdas dera- 

mai įvertinti Kavolio mąstymą - stebinančią intelektualinę įžvalgą — 
apie vieną iš jį dominusių problemų. 


Recenzija 


Kavolio knyga Moralizing Cultures sutelkia į koherentišką visumą 
daugelį metų skaitytus pranešimus, skirtus įvairioms etinio kultūros 
aspekto temoms bei problematikai. Autoriaus pastangas vainikuoja 
nepaprastai įžvalgi „civilizacijos analizė“, ISCSC aplinkoje ugdytas 
1r brandintas teorinis mąstymas bei tyrimų metodas, kurio vaisius 
regime. Knygoje pateiktas lyginamasis tyrimas, aprėpiantis daugybei 
istorinių civilizacijos formų ir pasaulio religijų būdingas etines nuo- 
statas bei institucijas, stebina analizės tikslumu, plačia perspektyva 
ir medžiagos gausa. 

Etinėje kultūros plotmėje Kavolis išskiria, viena vertus, tam tikras 
moralės sampratas, antra vertus - sistemą, kurią sudaro etinę elgseną 
reguliuojančios institucijos. Pokyčiai galimi abiejuose lygmenyse, bet 
jų greitis paprastai nesutampa. Kavolio įsitikinimu, lyginti derėtų „tą 
patį išsivystymo lygmenį“ pasiekusias etines kultūras. Išskiriamos 
pirmykštė (bendruomeninė ir gentinė), tradicinė (archajinė ir kla- 
sikinė) bei modernioji etinės kultūros. Tradicinės etinės kultūros, 
Kavolio teigimu, paprastai apima ir pirmykštes - tai atskleidžiama 
išryškinant konfucianizmo ir daoizmo, induizmo ir budizmo, juda- 
12mo, krikščionybės ir islamo paraleles bei skirtybes; pasitelkiamas 
ir katalikiškosios bei protestantiškosios krikščionybės skirtumas vi- 
duramžiais. 

Trečiajame skyriuje aptariamas pagrindinis Kavolio analizės ob- 
jektas —- „simbolinės sąrangos“. Simbolines sąrangas jis apibrėžia 
kaip „kultūros dokumentuose - mituose, meno kūriniuose ar filo- 
sofinėse sistemose - įsikūnijusią reikšmių, nuostatų bei emocinių 
patirties niuansų sistemą“ (63). Pasiremiant gausia medžiaga, lygi- 
nami Prometėjo bei Šėtono - civilizacijos maištininkų - mitai; tada 
jie gretinami su romantizmu ir daoizmuų; trečiajame poskyryje apta- 
riamos keturios blogio sampratos: liberalioji, terapinė, natūralistinė 
bei technokratinė - sudarančios sekuliariosios moralės pamatą. 

Skyrių apibendrinanti išvada: „Civilizaciją, kuriai daugelis priklau- 
some, teisingiau suvokti ne kaip sekuliarią kultūrą, o kaip kultūrą, 

apimančią kelis simbolinius lygmenis, kaip trijų etinių modelių - pir- 
mykščio, sakraliojo bei sekuliariojo - koegzistenciją“ (119). 

Paskutinysis skyrius pavadintas „Etikos humanizacija ir Šventu- 
mo grįžimas“ („The Humanization of Morality and the „Return of 
the Sacred'“). Tačiau pristatoma šventumo samprata kitokia - ar 
bent kita - negu ta, kuri egzistavo ankstesnėse civilizacijose; O etinės 
kultūros humanizacijos Kavolis netapatina su „religijos išstūmimu“. 
Kalbama apie slinktį, kai abstrakčius principus, kuriems privalu pa- 
klusti nepaisant pasekmių, keičia „praktiškas troškimas palengvinti 
žmogaus kančias ir žadinti nedestruktyviąsias žmogaus prigimties 
galias“. 

Remiantis ta pačia logika, sekuliarizaciją vėl turėtų keisti resakra- 
lizacija - tačiau ji nereiškia, kad „grįšime į atskaitos tašką“; tai „re- 
sakralizacija, besiremianti aukštesnio lygmens sekuliarizacija“. Ka- 
voliu: - kaip labai nedaugeliui - pavyksta esmingai pasiremti 
Durkheimu, praturtinant The Elementary Forms of tbe Religious 
Life aprašytą sakralumo genezės modelį dialektine sakralumo ir se- 
kuliarumo sąveika. 

Dar daugiau - Kavolis atpažįsta sekuliarioje kultūroje glūdinčią 
grėsmę, žmonijos kančias ir gresiantį dvasios nuskurdimą. Atpažinta 
ir išsiaiškinta grėsmė įpareigoja sekuliariąją etinę kultūrą įsisąmo- 
ninti „sekuliarumo ribas“ ir ją apibrėžiančios visumos perspektyvą. 

Baigdamas išvada, kad „jokia religinė, mokslinė ar sekuliari ideo- 
logija nebepajėgia pretenduoti į adekvatų šiuolaikinei civilizacijai 
iškylančių problemų sprendimą“, Kavolis aptaria ir „šį nepajėgumą 
lemiančias priežastis“ (136). Etinėje kultūroje žmogus tikisi rasti tiek 
praktinės elgsenos gaires, tiek ir „simbolinį autoritetą“. Pastarasis — 
„emociškai įtaigi vizija, įkūnijanti tai, ko stinga situacijoje“, kurios 
akivaizdoje atsidūrė žmogus. Tačiau simbolinis autoritetas lieka be- 
vaisis, jei žmogus neįsisąmonina jį „supančios tikrovės“. 


Ese iš American Catholic Issues 


Moralizing Cultures taps vertingu atradimu kiekvienam, pasiil- 
gusiam naujos etinės minties apie šiandienos problemas: tiksli ana- 
lizė, plati perspektyva, gausi medžiaga. Civilizacijų analizė grin- 
džiama savita sociologijos samprata, besiskiriančia nuo įsigalėjusios 

kitose srityse; jos objektas - simbolinės sąrangos, kuriomis moty- 
vuojama socialinė elgsena. Knyga, kurią turiu progos jums pristatyti, 
nusipelno tikrai nuoširdaus dėmesio ir apmąstymo. 

Vytautas Kavolis - žinomas Dickinsono koledžo lyginamųjų 
civilizacijų ir sociologijos profesorius. Jo pateikta lyginamoji etinės 
elgsenos bei institucijų analizė išsiskiria nepaprastai plačiu 
aptariamų civilizacijų bei pasaulio religijų spektru. Knygą Kavolis 
pradeda, lygindamas XIX amžiaus istoriko ir XX amžiaus antro- 
pologo perspektyvas. Kiekvienam iš šių požiūrių būdingas savitas 
ribotumas, tačiau juos gretinant išryškėja spragos, kurioms užpil- 
dyti reikalinga „esmingesnė teorija, aiškinanti globaliųjų modelių 
struktūrą, jų civilizacines šaknis, moralės mechanizmus bei jų kai- 
tos procesus“ (14). 

Kavolis pateikia ryškius ir vertingus moralinių kultūrų, būdingų 
modernizacijos brandą pasiekusiai civilizacijai, aprašymus. Išskiria- 
mi keturi bendriausieji jų tipai: liberalioji-demokratinė, romantinė- 
anarchistinė, nacionalistinė-konservatyvioji bei revoliucinė-asketiš- 
koji. XX amžiaus katalikybei būdingos visų keturių tipų apraiškos. 
Vidinis moralės sampratų konfliktas katalikybėje dažnai reiškiasi 
viena ar kita iš modernių formų. Geriausias būdas perprasti „ka- 
talikiškųjų“ moralinių kultūrų įvairovę - palyginti jų santykį su „tra- 
dicija“, savitą kiekvienoje iš moderniųjų moralinių kultūrų. 

Dar daugiau - moralinės kultūros, Kavolio teigimu, nuskursta, 
pernelyg įsitvirtinus kažkuriam vienam iš koordinacijos mechaniz- 
mų. Jis nurodo keturis koordinacijos būdus: hierarchiškos sąrangos 
aparatas, kongregacionalizmas, visą individo gyvenimą besitęsiantis 
tradicijos ugdymas bei spontaniškos reakcijos procesas. Katalikybė 
įvairiais istorijos tarpsniais rėmėsi visais keturiais principais. Kata- 
likų diskusijose dėl tinkamiausio mechanizmo dažnai pamirštama, 
kad nėra paprasta numatyti pasirinkimo rezultatą. Anaiptol nesiūlau 
supaprastinto problemos sprendimo pagal padarinius. Manau - juk 
„pažinsite juos pagal jų vaisius“ —- kad mūsų laikų moralumas ir 
šventumas turėtų įgyti kitokius pavidalus nei ankstesniaisiais reli- 
gijos istorijos tarpsniais. 

Dėmesio nusipelno Kavolio pastabos apie sakralumą ir sekulia- 
rumą. Pavyzdžiui: kai kurių religijų - humaniškesnių už kitas — 
humanizacijai neprireikė atsisakyti apreiškimo tiesų ar doro bei die- 
vobaimingo gyvenimo idėjų. Neretai sekuliarizacijos tendencijas 

išprovokuodavo bažnyčios vadovų kurtumas pačioms aktualiausioms 
žmonių reikmėms. 

Be to, „sakralumą“ skurdina ir abejingumas ar nepakankamas 
dėmesys „akivaizdžiam poveikiui, kuris daromas žmogiškajai bū- 
tybei“. Sekuliarizmo šalininko pagarbą - baigia mintį Kavolis - sa- 
kralumas nusipelnytų lengvindamas žmogaus kančias ir padėdamas 
išsiskleisti prigimties galioms. Kitus vertiname pagal jų moralės sam- 
pratą ir etinę laikyseną. Pripažindamas „daugelyje sričių sustiprėjusį 
religijos paveikumą“, Kavolis vis dėlto teigia, kad „galimybėmis 
adekvačiai spręsti individams bei visuomenėms kylančias problemas 
ji naudojasi nerangiai“. 

Išsamius ir nuodugnius apmąstymus Kavolis apibendrina, knygą 
baigdamas išvada, kad „svarbiausiuose kultūriniuose ateities mū- 
šiuose“ susirems „mitologija ir praktinis humanizmas“ - nesvarbu, 
kokiomis specifinėmis formomis ar pavidalais jie reikštųsi atskirose 
civilizacijose bei jų moralinėse kultūrose. 

Apimtimi nedidelė - tik 145 teksto bei pastabų puslapiai - knyga 
pasiūlys pakankamai peno skaitytojo apmąstymams apie moralines 
nūdienos pasaulio kultūras. 

Atmenant bičiulį ir mokytoją 


Nuo pirmojo mano susitikimo su Vytautu ISCSC susibūrime, ku- 
ris vyko Northridge, Kalifornijoje, praėjo jau beveik pora dešimt- 
mečių. Regiu jį tarsi šiandien, vaikštinėjantį koridoriumi pertraukų 
tarp posėdžių metu: galva palinkus žemėn, sunertos už nugaros ran- 
kos, ant pečių nerūpestingai užsimestas sportinis švarkas. Tokį įpra- 
tau matyti kasmet, atvažiavęs į ISCSC susirinkimus; prisipažinsiu, 
kad dar gerą tuziną metų Vytas liko man paslaptimi: dvelkiantis 
mokslu, atokus, savo tylumu kiek bauginantis; ir vis dėlto - įkve- 
piantis pagarbą. 

Tikrasis Vytautas ėmė atsiskleisti tik vėliau, kai tapau Compara- 
tive Civilizations Review (CCR) redkolegijos nariu ir mudviem tek- 
davo pabendrauti dažniau. Tada pamačiau, kad jis ne tik didis moks- 
lininkas, bet ir drovus bei mielas žmogus, puoselėjantis ištikimybę 
ISCSC ir beveik tėvišką - sakytum, net per didelį - rūpestį žurnalu. 
Jis stovėjo prie CCR lopšio ir nebūtų pakentęs menkiausių pasikė- 
sinimų į leidinį. 

Dažnai tekdavo su Vytu aptarinėti CCR reikalus; gerbdavo mano 
nuomonę, bet buvo atkaklus, gindamas „komparatyvinį“ žurnalo 
pobūdį. Prisimenu vieną pavakarę prie bendro pietų stalo, kai gin- 
čijomės dėl vieno rimto mokslinio straipsnio, kurį ketinau spaus- 
dinti; jam atrodė, kad straipsnyje pateikta „per mažai lyginamųjų 
analizių“. Pasakiau, kad nesuprantu, „ką daryti, jeigu ateitų laikas 
atiduoti spaustuvėn, o dar trūktų tinkamos ,komparatyvinės' me- 
džiagos“; jis palinko per stalą prie manęs ir pro suapvalėjusias atsa- 
kymui lūpas pasigirdo įprastas ramus balsas: „Tektų parašyti pa- 
čiam“. Vytauto pasirašyti straipsniai, kuriuos tekdavo kartkartėm 
skaityti CCR puslapiuose, liudija ne redaktoriaus tuštybę, o ištiki- 
mybę, jo supratimu, šventam ISCSC principui - jis turi būti kompa- 
ratyvinis. Tas žmogus buvo sukaupęs savo galvoje tikrą civilizacijų 
mokslo lobyną; galėdavo rašyti reikalo spiriamas, ir straipsniai vis 
tiek likdavo geri. 

Retas ISCSC narys - išskyrus Carrollį Bourgą, kuris daugelį metų 
rūpinosi CCR leidyba - suvokia Vytauto, kaip redaktoriaus, patirties 
vertę. Savąjį egzempliorių jis visada pateikdavo kruopščiai paruoštą 
spaudai, bet mėlynai išmargintas leidinys bendradarbiams galėjo at- 
rodyti pakankamai keistai. Vyto, „senosios mokyklos“ išugdyto 
mokslininko, nesugundė kompiuterių amžius. Visos pataisos ir lei- 
dybinės nuorodos būdavo prirašytos ranka. Bet laikantis gautų 
instrukcijų - papildymų ir trumpinimų, leksinių pakeitimų, pateiktos 
medžiagos pertvarkymų, pastabų apie šriftą ir t.t. - vidutiniškas ran- 
kraštis tiesiog tavo akyse stebuklingai virsdavo dėmesio vertu 
straipsniu. Dėkingumą Vytautui turėtų jausti daugybė ISCSC narių, 
skelbusių straipsnius CCR puslapiuose. Aš pats tarčiau jam ačiū už 
perteiktas redaktoriaus darbo subtilybes; o juk ši patirtis būtų pra- 
rasta amžiams, jeigu Vytautas būtų ėmęs - kaip mes visi - vergauti 
kompiuteriui. 

Po santūria, rimta Vytauto laikysena slypėjo ir savų keistybių. 
Smagiausias atsiminimas - iš mudviejų vienų pusryčių; ypatingu pa- 
slaugumu švytinti padavėja Vytautą patikino, kad restoranas galė- 
siąs patiekti jo pageidaujamą valgį. Tuoj pastebėjau akyse kipšiuką. 
Pakentėjęs, kol užsirašys mano rytmetinį cholesterolio pripampusį 
davinį su juoda kava, užsisakė tikrą egzotiškų vaisių puotą su stiklu 
šilto ožkos pieno. Kasdieniškas santūrumas, su kuriuo užsakymas 
buvo pateiktas, padavėjai tiesiog atėmė žadą; Vytautas džiūgavo visą 
rytą. 

ISCSC neteko vienos iš tvirčiausių savo atramų; aš netekau mo- 
kytojo ir draugo. Didžiuojuosi man tekusia garbe dirbti kartu su juo; 
Vytauto šeimai reiškiu nuoširdžią užuojautą. 

Šiemet, birželio mėnesį, lankydamasis gimtojoje Lietuvoje, neti- 
kėtai mirė Vytautas Kavolis; jis buvo vienas iš tų, kurių rūpesčiu 
Europoje gyvavusios ISCSC veiklą parėmė Amerika; o nuo 1977- 
ųjų iki 1983 metų - ISCSC prezidentas. 

Kai Amerikoje iš Rogerio Wascotto sužinota apie sunkią finansinę 
ISCSC padėtį Austrijoje, 1971 metais Vašingtone Kavolis sukvietė 
pasitarti kasmetinio Amerikos sociologijos bendrijos suvažiavimo 
dalyvius, besidominčius civilizacijų tyrimais. Pasitarimo vaisius - po 
kelių mėnesių Filadelfijoje įvykęs steigiamasis ISCSC posėdis. 

Aštuntajame dešimtmetyje, steigiant draugiją ir organizuojant jos 
veiklą, Kavolis dirbo ranka rankon su Benjaminu Nelsonu. Pirmuo- 
sius dvylika ISCSC gyvavimo Amerikoje metų organizacijai jiedu 
vadovavo drauge. Kavolis laikėsi antibiurokratinių, Nelsonas - pro- 
biurokratinių pažiūrų, ir abu ISCSC reikalus tvarkė savais metodais. 
Iš nuolat susirūpinusio Nelsono girdėjom perspėjimus, kad savo ap- 
laidumu užsitrauksim bėdą, jeigu nepaisysim iškilusios problemos. 
Iš Kavolio gaudavom jo paties mašinėle išspausdintus tūkstančio ir 
vieno paragrafo laiškus: gal galėtumėte parašyti apžvalgą, paruošti 
projektą, šį bei tą patikrinti? Vytautas, kaip vadovas, buvo prana- 
šesnis. 

Labai skyrėsi jųdviejų pažiūros: Nelsonui rūpėjo istorinės civi- 
lizacijų problemų šaknys, Kavoliui - įvairialypės civilizacijų sąsajos. 
Šias nuostatas suderino abiejų bendrai rašytame Comparative Civi- 
lizations Newsletter manifeste, kuris tapo teoriniu Draugijos veiklos 
pamatu. 

Pasibaigus antrajai prezidentavimo kadencijai, Kavolis iki pat 
mirties buvo vienas iš ISCSC žurnalo Comparative Civilizations Re- 
view redaktorių. 

Kavolis gimė 1930 metų rugsėjo 8 dieną Lietuvoje, Kaune. Vidu- 
rinį išsilavinimą įgijo Lietuvoje ir Vokietijoje, bakalauro studijas bai- 
gė Wisconsino ir Čikagos universitetuose, o humanitarinių mokslo 

magistro bei filosofijos mokslų daktaro laipsniai jam suteikti Har- 
vardo universitete 1956 ir 1960 metais. Kurį laiką dėstęs Tuftse ir 
Defiance, 1964-aisiais atvyko į Dickinsono koledžą: čia dešimtmetį 
vadovavo Sociologijos ir antropologijos katedrai, o 1975-aisiais ta- 
po Charles A. Dana Lyginamųjų civilizacijų studijų profesorium. 
Lietuvai atgavus nepriklausomybę, tris semestrus dirbo gimtajame 
krašte kaip vizituojantis profesorius. 1993 metais už nuopelnus kul- 
tūrai ir menui jam suteikta Lietuvos Nacionalinė premija. 

Kavolio plunksnai priklauso gerokai per 100 straipsnių bei 16 
knygų; tarp jų - ir „Cornell University Press“ išleistos Artistic Ex- 
pression - A Sociological Analysis (1968) bei History on Art's Side: 
Social Dynamics in Artistic Efflorescences (1972). Praeitais metais 
„Edwin Mellen“ išleido naujausią civilizacijų tyrimams skirtą kny- 
gą - Civilization Analysis as a Sociology of Culture. 

Kavolis gebėjo derinti daugybę perspektyvų - ne tris ar keturias, o 
visas 18 ar 22; šias nuostatas stengėsi nuolat koreguoti - atrodė, kad 
kiekvienais metais gimsta po naują koncepciją. Daugiariopos perspek- 
tyvos galimybės jį viliojo, ir pačiam pavyko išvengti kategoriškumo. 

Kavolio, kaip mokslininko, nuopelnas - interaktyviosios socio- 
logijos principų pritaikymas lyginamiesiems civilizacijų tyrimams; 
taip gimė nuostabių idėjų. Prezidento pranešimai išsiskyrė informa- 
cijos ir sąvokų gausa. Reikėdavo įtempti dėmesį, kad spėtum užpil- 
dyti elipses ir perprasti sugretinimus. 

Knygoje History on Art's Side išskleidžiama viena iš įtaigiausių 
Kavolio minčių. Jis tvirtina, kad meninės kūrybos proveržis papras- 
tai lydi krizę - kūrėjai įsisąmonina krizės atneštas civilizacines per- 
vartas ir su jomis apsipranta. Po kelių dešimtmečių kūrybinis paki- 
limas užslopsta ir jį pakeičia neprognozuojamos trukmės sąstingio 
laikotarpis. Tada vėl plūsteli kūrybinės energijos banga - šįkart pra- 
našaujanti būsimą krizę. Pačios krizės metu, kai menininkus, rašy- 
tojus bei filosofus įtraukia jos realijos, kūrybingumas vėl prislopsta. 
(Jeigu remtumės Kavolio teorija, tektų teigti, kad po kūrybingumo 
bangos, kurią sukėlė Pasaulinių karų krizė, nūdienę Vakarų civi- 
lizaciją pamažu apima sąstingis.) 

Mūsų atsiminimuose liks malonus žmogus ir nuostabus tėvas. Prisi- 
minkime - kaip ilgėdavosi lietuviškų savo vasarų ir nerimavo dėl Lie- 
tuvos laisvės. Kaip džiaugėsi ja. Jis buvo retos išminties ir stulbinan- 
čios įžvalgos žmogus su baltiško humoro gyslele. Mums jo labai trūks. 

Žodžiai, iškylantys mano sąmonėje pagalvojus apie Vytautą Ka- 
volį - „semiotika“ ir „hermeneutika“. Jis padėjo man esmingiau 
perprasti šiuos požiūrius. Buvo brangus man kaip žmogus, iš kurio 
mokytasi, žvelgiant į jo iškeltą idealą. 

Įsitraukti į Tarptautinės lyginamųjų civilizacijų studijų draugijos 
veiklą mane prikalbino pirmasis jos prezidentas Benjaminas Nel- 
sonas. Susipažinti su Vytautu teko tik jį išrinkus prezidentu. Jis ti- 
kėjosi mano pagalbos, ir aš ėmiau darbuotis Valdybos taryboje: rūpi- 
nausi lėšomis sumanytam naujajam Draugijos Review; dalyvavau 
komitetuose; iš Jungtinių Tautų universiteto gavus pasiūlymą ben- 
dradarbiaut, rengiau ataskaitą apie projekto perspektyvas; ieškojau, 
kas priglaustų kasmetinius suvažiavimus, ruošiau dokumentus ir ve- 
džiau posėdžius. 

Vytautas paskatino skaityti pranešimą 1976-aisiais Filadelfijoje 
vykusiame Society for tbe Scientific Study of Religion suvažiavime. 
Jo knygon Designs of Selfbood įtrauktas ir mano rašytas skyrius — 
„Some Vartieties of Metaphor in American Images of Selfhood“. Pa- 
siūlė atvykti į Dickinsono koledžą ir vizituojančio dėstytojo teisėmis 
dalyvauti savo vestuose užsiėmimuose. 

Ypač gerbiau Vytautą už tai, kad neatsidėjo akademiniam poli- 
tikavimui —- nors gabumų būtų užtekę. Jis buvo tikras intelektualas, 
ištikimas minties pasauliui. Nesusigundė bergždžiomis kalbomis. Su- 
sėdus prie bendro stalo ar susiėjus bičiulių rateliui, netrukdavo pa- 
sinerti į esmines, tikrojo išmanymo reikalaujančias problemas. Eru- 
dicija buvo jaugusi jo prigimtin - ne kelianti žiovulį, o spontaniška 
1r smagi. 

Vytauto ištikimybė Lietuvai neliko vien tuščiais pažadais. Žino- 
jome ir gerbėme šį įsipareigojimą. Tai buvo jo dalis. 

In memoriam 
24 June 1996 


He was never satisfied with what he wrote, 
But reading his words 
Is like turning on a light. 


Like a poet, he named things, 

Like Adam in the garden, 

When others could only stammer and point. 
When Vytas named something, 

That was its name. 


He would not drive, but consented to be driven. 


He walked, one foot ahead of the other, step by step, 
One idea after another, all in order, 
The stately dance, the luminous matrices of his thought. 


What a shock to find that he was mortal, 
That one who walked so long with his ideas, 
Step by step, side by side with them, 

Should not have shared their very immortality. 
But what nonsense! He did, he does. 

In memoriam 
1996-ųjų birželio 24 diena 


Jo niekad nepatenkino tatai, ką rašė, 
Bet skaitant jo žodžius 
Atrodė lyg uždegtum šviesą. 


Jis kaip poetas duodavo daiktams vardus, 
Kaip Adomas rojuje, 

Kada kiti tepajėgė tik rodyti ir mikčioti. 
Jei Vytautas ką pavadindavo, 

Tai būdavo tikrasis vardas. 


Jis nenorėjo veržtis, bet leidos nešamas. 


Jis ėjo pėda po pėdos, žingsnis po žingsnio, 
Idėja po idėjos, visad tvarkingai, 
Didingas šokis, švytinti jo minties forma. 


Koks smūgis sužinoti, kad ir jis mirtingas, 

Kad tas, kurs vaikščiojo ilgai su savo mintimis, 
Žingsnis po žingsnio, visuomet greta, 
Nesidalintų jų nemirtingumu. 

Kokia nesąmonė! Jisai dalinosi ir tebesidalina. 


[pažodinis vertimas] 

Vytautas Kavolis laiškuose - viena patirtis 


Turiu įprotį kaupti man rašytus laiškus. Kai ant rašomojo stalo 
susidaro krūvelė laiškų, kemšu juos be ypatingos tvarkos į didelį 
voką ir nešu į palėpę. Dulkinose dėžėse ten sukrauta visa mano ko- 
respondencija, pradedant pokario laikais, kai buvau paauglys Vokie- 
tijoje. Išimtį šioje betvarkėje kolekcijoje sudaro laiškai, rašyti Aki- 
račių reikalais. Jie sudėti aplankuose chronologine tvarka. 

1998 metų ankstyvą rudenį, tvarkant susirinkusią koresponden- 
ciją, akis užkliuvo už Vytauto Kavolio laiškų. Nuo neatmenamų lai- 
kų Kavolio laiškai sudarė pastovią dalį gautos korespondencijos. 
Kilo paika mintis, be abejonės, paveikta prieš kelis mėnesius išti- 
kusios nelaimės, - kiek apskritai per tą ilgą bendravimo laikotarpį 
Vytautas yra laiškų prirašęs? Smalsumo vedamas užsikoriau į palė- 
pę ir iš senų vokų pradėjau rankioti Kavolio laiškus. Susidarė graži 
krūvelė: nuo 1964-ųjų lapkričio 30 dienos iki 1996 metų gegužės 
18-osios Kavolis parašė 103* laiškus. Akiračių byloje radau dar 60 
laiškų (1980 m. rugsėjo 20 d. - 1994 m. birželio 24 d.). 

Santaros-Šviesos žymių žmonių žvaigždyno konsteliacijoj esu 
paprastas „pieška“. Jeigu Kavolis tiek laiškų parašė eiliniam karei- 
viui, kiek jis galėjo jų prirašyti Santaros orbitoje besisukančioms 
įžymybėms: klasikais virstantiems ar pavirtusiems rašytojams, 
Metmenų redakcijos bendradarbiams, sunkaus kalibro literatams 
/ literatėms, istorikams, filosofams, intelektualams ir organizacijos 
vadovybei? 

Kavolio korespondencijos būdingi bruožai: visi laiškai rašyti 
ant „Dickinson College“ kanceliarinio popieriaus. Kavolis nau- 
dojosi ir Dickinsono vokais su ten atspausdintu koledžo atgaliniu 
adresu, prie jo tik prirašydamas „V. Kavolis“. Nesu gavęs nei vieno 
laiško su jo namų adresu. Visi laiškai rašyti ta pačia, legenda vir- 
tusia, sena išklerusia rašomąja mašinėle su vėliau ranka pridėtais 


* Šiame skaičiuje yra 15 bendrų laiškų, rašytų iš karto keliems ar keliolikai žmonių. 


Tai korespondencija Santaros-Šviesos suvažiavimų rengimo reikalais. Tokio po- 
būdžio laiškus Kavolis pradėjo rašyti maždaug nuo 1985 metų. 

lietuviškais ženklais - nosinėmis, ilgųjų balsių brūkšniukais, paukš- 
čiukais ir pan. 

Esu archyvuose vartęs nemažai pokario pabėgėlių visuomenės vei- 
kėjų laiškų ir visuomet stebėjausi, iš kur tie žmonės rado tiek ener- 
gijos, kantrybės ir laiko rašyti 4-5 puslapių ilgio tankiai prirašytų 
lakštų laiškus. O ir tų laiškų gausybė. Pavyzdžiui, jeigu kas surinktų 
į krūvą visus žurnalisto Bronio Railos rašytus laiškus, spėju, jog išei- 
tų tomų serija, užimanti gerą dalį knygų lentynos. Dvidešimtojo am- 
žiaus pabaigos žmogus nekantrus, sudėtingam klausimui aptarti 
griebiasi ne plunksnos-telefono arba elektroninio pašto. Laiškų ilgio 
požiūriu Vytautas Kavolis buvo tikras „postepistoliarinės“ eros sū- 
nus; visi jo laiškai trumpučiai - paragrafo, kelių sakinių ar net vieno 
sakinio ilgio. Puslapio ilgio laiškas retenybė, nebent rašoma San- 
taros-Šviesos suvažiavimo programos reikalais. 

Kitas Kavolio laiškų požymis - nerasi ten nei vieno sakinio apie jo 
ar adresato asmeninius reikalus. Viskas tik apie REIKALUS, kartais 
pajvairinant tekstą vienu kitu komentaru apie kokį nors išeiviškos 
visuomenės reiškinį ar asmenybę. Atrodo, kad buvo prieš švenčiausius 
Kavolio įsitikinimus laiškuose naudoti standartines frazes, susidedan- 
čias iš šventinių palinkėjimų, užklausimų apie adresato sveikatos 
būklę ar įprastinių kurtuazijos frazių, perduodančių adresato žmonai 
linkėjimus. Laikydamasis šios nuostatos, Kavolis bandė išvengti 
įprastinės laiškinės gražbylystės ir vandeningumo, taip taupant brangų 
laiką. Antra vertus, Kavolio laiškuose nerasi dirbtinio oficialumo ar 
pasipūtimo. Dirbant Akiračiuose yra tekę gauti laiškų, kur redakcijai 
gerai pažįstamas, dar mažai ką nuveikęs, akademikas pasirašinėja 
„profesoriaus daktaro“ titulu. Ne Kavolis. Jis kiekvieną laišką baigia 
(150 su viršum laiškų) su „Geriausių, Vytas“. Tiesa, kadaise laiškai 
buvo užbaigiami su „Geriausių sveikinimų, Vytas“, tačiau žodis „svei- 
kinimų“ vėliau iškrito paprasčiausiai dėl laiko stokos. 

Nors Kavolio laiškai trumpi ir glaustai rašyti, yra juose ir nemažai 
įdomios informacijos. Kavolio laiškų amžinoji tema - Metmeny žur- 
nalas ir Santaros-Šviesos suvažiavimai. Net ir Akiračių reikalais ra- 
šytuose laiškuose šios temos įsimaišo, taip kad Metmenųy ir suva- 
žiavimų reikalais esu iš Kavolio gavęs viso 127 laiškus. 

Metmenųy redaktorių Vytautą Kavolį kamavo visų išeivijos kul- 
tūrinių ir nekultūrinių periodinių leidinių didžiausias baubas - 
amžinas medžiagos stygius. Spėju, jog naujos medžiagos paieškos 

reikalais jis yra prirašęs krūvas laiškų. O kur dar pagraudenimai 
rašeivoms užbaigti apsiimtus parašyti straipsnius ir recenzijas? Štai 
keletas pavyzdžių: 


„Būk doras žmogus ir, nieko nelaukdamas, prisiųsk Gliaudos Mi- 
tų. Beveik pusė Nr. 12 medžiagos jau atiduota spaustuvei, reikia 
likusios.“ (1966.08.23.) 

„Susimildamas nebeuždelsk straipsnio.“ (1967.02.22. - laiškas, suside- 
dantis iš vieno sakinio.) 

„Ragink Antanaitį ir visus kitus, kad jie greičiau užbaigtų ir pri- 
siųstų įspūdžius iš, mandagiai tariant, Kultūros kongreso.“ (1967.12.23.) 

„Tvirtai tikiu, kad gausiu bent vieną iš Tavo straipsnių (a. Mokslo 
1r Kultūros simpoziumo įvertinimą, b. Uostas mano neramus recen- 
ziją) iki Naujų Metų.“ (1969.12.27.) 

„Ar paskaita apie lietuvių architektūros išsivystymą Chicagos sky- 
riaus [Santaros, - L.M.] susirinkime buvo dėmesio verta?“ (1972.10.5.) 

„Ar negalėtum iš Rimo Vėžio kokiom ypatingom priemonėm, iš- 
traukti eilėraščių Metmenims? Esu jo tiesiog prašęs, bet be rezul- 
tatų.“ (1979.10.06.) 

„Ar ką girdėjai iš Bučio apie Martinaičio paskaitos perredaguotą 
tekstą? Jei negausiu iki sausio pabaigos, turėsiu jį atidėti Nr. 52-am“. 
(1986.01.15.) 

„Nuvažiavęs Lietuvon, gal primink Apučiui, kad labai laukiu jo 
paskaitos apie Radzevičių Metmenims.“ (1987.04.25.) 

„Bet kur prapuolė Vaičiūnaitės paskaita? Žadėjo lyg ir per savaitę 
prisiųsti. Iš Apučio apie Radzevičių taip ir negavau.“ (1987.09.25.) 

„Paprašyk E. Aleksandravičiaus, kad savo paskaitą apie mece- 
natus ir klientus naujojoje Lietuvos istorijoje atiduotų Metmenims. 
Gal jis ją turėtų jau Amerikoje parašytą ir galėtų prieš išvykdamas 
atsiųsti?“ (1993.05.06.) 


Akademinį darbą dirbančių žmonių tarpe dažnai sutinki „fach- 
mann'ą“, tai yra siaurą savo srities mokovą, gerai išmanantį savo 
specialybę, bet nieko nenutuokiantį, kas dedasi už jos ribų. Pavyz- 
džiui, žymi literatūrologė, skaitydama paskaitą apie Kosto Ostraus- 
ko dramaturgiją, skelbia jo tekstuose užtikusi Ludendorffo bei Hin- 
denburgo pavardes ir su pasididžiavimu prisipažįsta, kad nieko 
apie tuos žmones nežinanti ir neturinti jokio noro ką nors apie tas 
istorines asmenybes žinoti... Vytautas Kavolis nebuvo užsisklendęs 

savo specialybėje. Jis tikras intelektualas ir plataus diapazono eru- 
ditas. Kavolį domino viskas nuo 1941 metų birželio sukilimo iki 
literatūrinių naujovių imtinai. Jis stropiai sekė spaudą ir domėjosi 
Lietuvos politiniu bei išeivijos visuomeniniu gyvenimu. Jo silpnybė, 
jeigu tai galima pavadinti silpnybe, kad, ieškodamas medžiagos Met- 
menims, Kavolis tikėjosi rasti bendradarbius, atitinkančius jo paties 
interesų apimtį bei probleminį gylį. Keletas pavyzdžių. 


„Man kilo mintis Patį pakviesti Metmenims parašyti korpusinį 
straipsnį, kurio tema man maždaug taip formuluojasi: „Ekscentriš- 
kasis herojus šiandieniniame amerikiečių romane“. Ekscentrišką čia 
vartoju „išcentriškumo“ prasme, turėdamas mintyje herojų, kuris 
savyje lyg ir nesuranda savo egzistencijai svorio centro. Būtų įdomu 
panagrinėti šitokio herojaus asmenybės dinamiką, ieškant gal ir ana- 
logijų mūsų laikotarpio dvasiai apskritai. Platesne prasme: būtų įdo- 
mu psichologiškai panagrinėti šiandieninio amerikiečių romano 
žmogų, bandant jį suprasti.“ (1969.11.30.) 

„Norėčiau Tave pakviesti Metmenims parašyti korpusinį straipsnį 
apie Almeną, kritiškai apimantį visą jo kūrybą ir jo paties, kaip rašy- 
tojo, išsivystymo procesą.“ (1973.06.22.) 

„Iš paskutiniųjų veikalų apie marksistinę estetiką ir literatūros 
teoriją, svarstančių ir šiandieninius požiūrius, paminėtini: 

1) Fredric Jameson, Marxism and Form (Princeton UP, 1971) - 
rašo visokius dalykus ir apie struktūralizmą. 

2) Henri Arvon, Marxist Estbetics (Cornell UP, 1973). 

Gal domėtumeis, šias knygas perskaitęs, jų pagrindu parašyti Met- 
»menims komentarą apie marksistinės estetikos dabartinį stovį? Tur- 
būt žinai Lee Baxandall bibliografiją apie marksizmą ir estetiką (kny- 
ga ne straipsnis.)“ (1979.01.08.) 


Iš kur tam Kavoliui į galvą šovė, kad aš apskritai domiuosi ame- 
rikiečių romanu? Tabor Farmoj prie baro paskleisti dūmai apie nese- 
niai perskaitytą marksisto kritiko knygą dar nebuvo domėjimasis šia 
tema Kavolio „sugestionuojamame“ lygyje. Nors Kavolio siūlymai 
labai kuteno mano savimylą, geidžiamų korpusinių straipsnių jis 
nesusilaukė. Gavo tik Almeno novelių knygos Gyvenimas tai kekė 
vyšnių recenziją. 

Visgi reikia pripažinti, jog domėjimasis įvairiais dalykais yra 
kultūros žurnalo redaktoriaus teigiama ypatybė, ji daro žurnalą 

potencialiai įdomesnį. Ir dar. Metmenų redaktoriaus ir pagrindinio 
Santaros-Šviesos suvažiavimų organizatoriaus Vytauto Kavolio nuo- 
latinis „stimulas“ buvo naujų talentų paieškos. Mano galva, Kavolį 
nuolat kamavo įkyri mintis, kad kažkur gyvena žmogus, sukaupęs 
įdomių minčių ir informacijos bagažą, ir kad tam žmogui reikia su- 
teikti progą pasireikšti Santaros suvažiavime ar Metmenyse. 


„Jei pasikalbėjai su Izokaityte*, tai kokie rezultatai?“ (1973.01.6.) 
Ir po metų: 

„Iš Izokaitytės jau tikrai reikia žinios.“ (1974.03.21.) 

„Valiukėnaitei parašiau, kviesdamas palyginti „Waste land“ verti- 
mus [A. Nykos Niliūno ir T. Venclovos, - L.M.]J. Geras pasiūlymas. Tik ji, 
man atrodo, negreita pasiūlymus priimti.“ (1972.02.15.) 

„Lakštuonė [Vėžienė, - L.M.] siūlo šių metų Tabor Farmon pakviesti 
Tavo draugą Mickūną, dėstantį filosofiją Ohio State, kuris esąs įdo- 
mus kalbėtojas ir gerai mokąs lietuviškai. Jei manai, kad jis kvies- 
tinas, prisiųsk jo pilną vardą ir adresą. Kokia tema jis galėtų kalbėti? 
Kuo domisi?“ (1972.02.15.) 


Turbūt nuo pat pradžių Vytautas Kavolis buvo pagrindinis San- 
taros-Šviesos suvažiavimų programų organizatorius. Prisiimtos pa- 
reigos, generuojant temas ir problemas, skatinančiai veikė jo kūry- 
binį išradingumą. Keletas pavyzdžių: 


„Su Ostrausku organizuojam Tabor Farmai simpoziumą apie 
„Avangardizmą ir provincializmą sovietinės Lietuvos literatūroje?. 
Gal dalyvautum jame? Duok greit žinią.“ (1969.08.05.) 

„Gal Pats domėtumeis dalyvauti Tabor Farmoj šiemet ruošia- 
mose diskusijose, svarstančiose išeivijos rašytojų įtakas sovietinės 
Lietuvos literatūrai (ar tokių įtakų nebuvimą)? Tai turėtų būti te- 
ziniai debatai, kur kiekviena pusė dokumentuotų ir gintų savo 
tezę.“ (1972.02.15.) 

„Gal Tu apsiimtum suorganizuoti ir moderuoti diskusijoms, sa- 
kykim, tema ,Kritiniai žvilgsniai į liberalinę spaudą išeivijoje“ (libe- 
raline spauda laikant Akiračius ir Metmenis išimtinai, t.y. diskusijas 
kreipiant į šių leidinių kritinį įvertinimą)? Moderuotojas galėtų ap- 
žvelgti spaudoje pasirodžiusias šių leidinių kritikas (ne vien Gimtojo 
krašto, bet gal ir išeivijoje pasirodžiusias) ir klausti simpoziumo 


* Jūratė Izokaitytė Berkeley-Davis San Francisco dėstė prancūzų literatūrą. 

dalyvių nuomonės. Simpoziume gal galėtų būti kokie 2-3 protingi 
skaitytojai (būtų gerai, kad jie būtų jauni, nes šiaip jaunesnių žmonių 
suvažiavimo programoje beveik nebus; ir kad nebūtų per daug jų, 
nes Valdas nelabai nori daugeliui simpoziumuose trumpai pasisa- 
kančių studentų duoti nemokamą nakvynę), 0 į jų mintis respon- 
dentais galėtų būti Akiračių ir Metmenų redaktoriai. Tai būtų gera 
proga ne tik pakritikuoti, bet ir pasiryškinti tikslus, leidinių cha- 
rakterius ir kultūrines bei pilietines atsakomybes.“ (1976.07.23.) 

„Ar neapsiimtum Tabor Farmai, šeštadienio vakarui ( ar vėliau), 
surengti sesiją apytikriai tema „Gąsdinančioji poezija'? Tai būtų maž- 
daug apie ką kalbėjome, važiuodami į aerodromą, man lankantis 
paskutinį kartą Chicagoje. Žinoma, kalbu čia apie lietuvių poeziją.“ 
(1980.06.13.) 

„Ar nesuorganizuotum Tabor Farmai paskaitą su gausiais intarpų 
skaitymais, kaip buvo su gąsdinančia poezija, apie „Urbanistinį pei- 
zažą lietuvių poezijoje', pradedant su Maironio ,Vilnium', o gal ir 
kuo anksčiau, ir išryškinant pagrindinius variantus, kitimo kryptis 
ir šiandienines tendencijas, ryškesniais bruožais?“ (1983.06.24.) 

„Manau, kad Tabor Farmai būtų galima pasiūlyti bendrą sim- 
poziumą „Tradicija ir inovacija dabartinėje lietuvių literatūroje', ku- 
rioje dalyvautų kartu ir atvykstantieji [iš Lietuvos, - L.M.], ir išeivijos 
kritikai.“ (1985.01.17.) 

„Siūlau imtis pastangų Tabor Farmoj 86, šalia literatūrinių pro- 
gramų, surengti ir intelektualinę konferenciją „XVI amžiaus krizė lie- 
tuvių istorijoje: faktai ir vertinimai", kurioje būtų pakviestas Tavo mi- 
nėtas jaunas istorikas iš Lietuvos ir kas nors iš išeivijos.“ (1985.11.05.) 

„Siūlyčiau 1987 m. suvažiavimui vis dėlto bandyti pakviesti Ingę 
Lukšaitę maždaug temai „Religinė krizė XVI amžiaus Lietuvoje“. 
(Nepriklausomai nuo to, bandysiu suorganizuoti dalį programos te- 
mai: Religijos reikšmė lietuvių istorijoje: ką religija davė, ko nedavė 
ir ką davė blogai.)“ (1986.08.10.) 


Tik nedidelei Vytauto Kavolio sumanymų daliai buvo lemta iš- 
sipildyti. Turint intelektualinių pajėgų ir kavoliško užsispyrimo - ar 
įsivaizduojame, kokį lygį Metmenys ir Santara galėjo pasiekti, jeigu 
būtume pajėgę nuosekliai sekti Kavolio nustatytais kelrodžiais? 

Dar Kavoliui gyvam esant sklido legendos apie jo nepraktišką 
būdą: kaip jis niekuomet neišmokęs automobilio vairuoti ir kad 

žmona Rita tvarkanti elementariausius buitinius jo reikalus. Ne 
Kavolio laiškuose, kur jis rašo apie Santaros-Šviesos suvažiavimų 
rengimo reikalus. Čia jis atsiskleidžia kaip patyręs vadybininkas, 
arba, amerikoniškai kalbant, „egzekutyvas“. Keletas pavyzdžių: 


„Prileidžiu, kad Tu koordinuoji kvietimą žmonių iš Lietuvos 1986 m. 
Tabor Farmai. Kiek prisimenu iš pernai, iki N. Metų reikia sudaryti 
kviečiamųjų sąrašą, išsiųsti pakvietimus. Ar spėsime? Ar Sakadolskiai 
ir Valdas kokių aktualių žinių tuo klausimu yra parvežę?“ (1985.12.3.) 

„Greitosiomis. Apskritai sąrašas gana rimtas, tačiau (1) ar galė- 
sime penkis žmones [iš Lietuvos, - L.M.] absorbuoti (ne tiek Tabor 
Farmos programon, kiek finansiškai ir kelionėms po Ameriką)?“ 
(1985.12.12 ar 13.) 

„Kokiom datom kviečiami žmonės iš Lietuvos? Jei kas paaiškės, 
skubiai man paskambink.“ (1986.07.24.) 

„Gali atsitikti, kad Draugas sužinojęs, kad kviečiam paskaitinin- 
kus iš Lietuvos, atsisakys dėti suvažiavimo skelbimus. Tokiu atveju 
teks plačiau pasinaudoti Akiračiais. Tad: iki kada reikia pasiųsti me- 
džiagą paskutiniam priešvasariniam Akirači4 numeriui, ir kurį 
mėnesį tas numeris išeis?“ (1985.03.26.) 

„Kokiam stovyje dabar Tabor Farmoj pianinas? Ar jį galima bus 
koncertui naudoti, kiek kainuotų jo sustygavimas?“ (1988.01.05.) 

„Kvietimus koordinuoja (ir, turint galvoj šiemetinę patirtį, kad 
viskas būtų laiku padaryta).“ (1989.08.30.) 

„Federacijos lėšos šiemet sukaupiamos dalyvių iš Lietuvos atga- 
benimui. Amerikoje gyvenantiems dalyviams negalėsime apmokėti 
Tabor Farmos (kuri dabar parduota nelietuviams) išlaidų. Jeigu bū- 
tinai reikėtų Jūsų išlaidas, dėl vienų ar kitų priežasčių, apmokėti — 
parašykite.“ (1985.07.25.) 

„Būtina pabrėžti, kad apmokam tik kviečiamo žmogaus [iš Lietu- 
vos, - L.M.) išlaidas; nors šiais metais ta problema gal neiškils, nes ne- 
kviečiami politikai, kurie pasižymi dviem savybėm: (1) neatsako į 
pakvietimus, nepraneša, kada atvyks, nesiskaito su kvietėjų sąlygom; 
(2) atsiveža su savim nepakviestus žmones ir laukia, kad jų išlaidas 
apmokėtume.“ (1991.03.4.) 


Septintojo dešimtmečio antrojoje pusėje pradėjus megztis kultū- 
riniams ryšiams su Lietuva, Metmenys (nuo 1967 m.) ir naujai pa- 
sirodę Akiračiai (nuo 1968 m.) pradėjo spausdinti straipsnius, 

apžvalgas ir recenzijas, kuriose buvo rimtai aptariama kūryba oku- 
puotame krašte. Tai nebuvo taip paprasta, kaip gali atrodyti šian- 
dieną. Prieš žengiant šį žingsnį, reikėjo sulaužyti nerašytus išeivijos 
tabu. Per pirmąjį dvidešimtmetį po Antrojo pasaulinio karo pa- 
baigos krašte likę tautiečiai išeivių buvo traktuojami kaip vergai. 
Rašant apie juos spaudoje, būtinai reikėjo prikergti žodį „pavergti“. 
Vergas - tai antrarūšis, beteisis, žmogus, neturįs veikimo laisvės. Jis 
vykdo kieno nors valią ir jam svetima autentiška kūryba. Pasak 
anuomet plačiai pasklidusios konvencionalios išminties - kokios ten 
gali būti kalbos apie vergų kūrybą? Kavolis manė kitaip. 1967 metų 
pavasarį rašytame laiške jis sakė: 


„Galvoju, kad jau yra atėjęs laikas sovietinėje Lietuvoje leidžia- 
mus rimtesnius literatūros veikalus taip pat traktuoti, kaip ir mūsiš- 
kius — vertinti iš esmės, kaip literatūrinius veikalus, o ne ideologiškai, 
ir pradėti jų leidinių recenzijas spausdinti drauge su mūsiškių, ,Kul- 
tūrinių rūpesčių" skyriuje.“ (1967.04.07.) 


Pletojant kultūrinius ryšius su sovietine Lietuva svarbu buvo ne- 
paslysti ir nenueiti kompromiso su savo įsitikinimais keliu. Neatsi- 
tiktinai į Tabor Farmą atvykusieji svečiai kalbėjo ne apie bet ką, ar 
kas jiems namuose iš šono buvo pasufleruota. Jų pranešimų temos 
buvo rengėjų iš anksto aptartos ir atvykstantiesiems pasiūlytos. 1985 
metų pradžioje Kavolis rašė: 


„Bučiui gal siūlytina pakalbėti apie išeivijos literatūrą (ar kurį jos 
aspektą) jų akimis; Martinaičiui - apie urbanistinį peizažą lietuvių 
poezijoje; Martinkui - apie literatūrą mokslinės-technologinės civili- 
zacijos amžiuje; ar ką nors panašaus. Čia mano siūlomos galimybės, 
jas galima būtų patikslinti ar pakeisti. Bet gal vertėtų duoti jiems kon- 
krečius pasiūlymus, kai bus paaiškėjęs jų dalyvavimas?“ (1985.01.17.) 


Svečiams iš sovietinės Lietuvos devintojo dešimtmečio viduryje 
atvykus į Santaros-Šviesos suvažiavimus, kompromisai su rengėjų 
sąžine, kuriais kultūrinių ryšių priešininkai taip gąsdino išeivijos vi- 
suomenę, neįvyko: Tabor Farmos daržinėje, prie stalo, papuošto tra- 
dicine trispalve vėliavyte, svečiai iš Lietuvos skaitė pranešimus, 
kuriuose nebuvo nei gramelio propagandinio raugalo (pranešimai 
vėliau buvo atspausdinti Metmenyse), suvažiavimui pasibaigus sve- 
čiai atsistojimu gerbė giedamą Tautos Himną. 

Vytautas Kavolis palaikė artimus ryšius su Akiračių mėnraščiu, 
aktyviai reaguodavo į ten pasirodančius straipsnius. Apie tai byloja 
60 man rašytų laiškų Akiračių reikalais, jo parengti klausimai mėn- 
raščio ruošiamiems interviu. 


„Gegužės Akiračiai kokybiškai pralenkę kitus du išeivijos reli- 
ginius žurnalus Aidus ir Laiškus lietuviams“ ,- (1987.07.06), rašė jis 
1987 metų vasarą, perskaitęs numerį su atsakymais į 600 metų krikš- 
čionybės sukakties Lietuvoje proga spausdinamą anketą ir interviu 
su Šv. Rašto tyrinėtoju kun. Antanu Rubšiu. Prašomas paremti mėn- 
raštį straipsniu ar pokalbiu Kavolis retai atsisakydavo. Dažnai parū- 
pindavo įdomios medžiagos, pasiūlydavo intriguojančių sumanymų. 


„Gal vertėtų Akiračiams įsivesti reguliarų skyrių, kuriame būtų 
apžvelgiami dabar atsirandantys nauji statistiniai duomenys, lei- 
džiantys Lietuvą objektyviai palyginti su kitais kraštais... Jis atliktų 
naudingą funkciją ir Lietuvoje, kur to sistematiškai nėra daroma, ir 
išeivijoje. - Jei neįdomu, ką siunčiu, grąžink atgal“ (1992.07.31), - rašė 
Kavolis 1992 metų vasarą, ir šiek tiek veliau ta pačia tema — 

„Siunčiu... porą ištraukų mano siūlytai „Lietuviai intelektualinia- 
me pasaulyje? skilčiai, kurioje būtų galima apžvelgti, kaip lietuviai 
autoriai minimi kitom kalbom pasirodančioje intelektualinėje perio- 
dikoje.“ (1992.08.13.) Apskritai iš bendradarbiavimo su Akiračiais 
laikotarpio man labiausiai įsimena Kavolio pareigingumas. 

Akiračiai visada buvo leidinys savo laikysena ir spausdinama me- 
džiaga aplink save išeivijoje kėlęs visokias kontroversijas. Neatsi- 
tiktinai ir Kavolio laiškuose apie mėnraščio reikalus nemažai kritiš- 
kų ir sąmojingų pasisakymų, kandžių replikų. Keletas pavyzdžių: 


Apie dienraščio Draugas kultūrinį priedą: 

„Būtų gera Akiračiuose ką nors pasakyti apie Draugo kultūrinio 
priedo sistematišką kultūros išjuokimo politiką, tai lyginant Andziu- 
lait;-Kalnėną su Wallace Stevens, tai analizuojant Gliaudą Georg 
Lukacs principais. (Pastebėjau tokių pastangų pririšti lietuvišką 
menkystę prie didžiausių pasaulyje ir daugiau, tik nepasižymėjau, o 
dabar neatsimenu.) Sekantis žingsnis turbūt ieškoti ryšio tarp Nau- 
jienų* stiliaus ir Hegelio dialektikos.“ (1985.03.26.) 


* Redaguojamas Martyno Gudelio, tariamai socialistinės pakraipos dienraštis 
Naujienos anuomet buvo kritęs į itin žemą ir primityvų lygį. 

Apie kun. St. Ylos knygą M.K. Čiurlionis kūrėjas ir žmogus: 

„Siunčiu ką prašei. Nors čia gali atrodyti smulkmenos, bet at- 
skleidžia Ylos nesąžiningą metodą Čiurlionio 1905 m. sukilimo nuo- 
taikų atvaizdavime ir žydų išleidime iš epizodo, kuriame Čiurlionis 
kaip tik žydus gindamas šaudė revolveriu. Kodėl reikėjo žydus iš- 
leisti, paaiškina Ylos citata, kuri minima Metmenų Nr. 47 p. III. 
Kaipgi parodysi Čiurlionį, ginantį tokius žydus! 

Knygoje praeita negirdomis apie juokingesnius atsiliepimus apie 
Čiurlionį ir apskritai dailę 1907 m. katalikų spaudoje ir pernelyg 
stengiamasi jį pririšti prie krikščioniškos dvasingumo sampratos, 
nuneigiant jo teosofinius ir hinduistinius rūpesčius.“ (1985.04.22.) 


Apie sovietinėje Lietuvoje išleistą Juliaus Kaupo knygą Daktaras 
Kripštukas pragare: 

„Gal vertėtų Akiračiuose atkreipti dėmesį į tai, kaip rūpestingai 
Lietuvoje redaguojama literatūra ir kas iš Kaupo essay praleista? 

Kaupo knyga aiškus įrodymas, kad Mackaus fondas turėtų leisti 
Kaupo raštus. Gintautas [Vėžys, - L.M.] mano, kad Lietuvoje išėjus, 
to nereiktų.“ (1985.05.19.) 


Dar apie Kaupą: 

„Papildomai pastebėjau, kad Kazakevičiaus sudarytame Dr. Kripš- 
tuke išleista dvi pasakos iš originaliosios versijos: „Tuktuko burtų 
laikrodis? (gal dėl Trijų karalių temos) ir „Raudonbarzdžio žydo ka-. 
roliai' (neaišku kodėl, gal dėl žydo vaizdavimo?). 

Spausdinama, kaip jie rašo, „Idėjiniu-meniniu požiūriu vertingiau- 
sios jo pasakos...? (p. 245).“ (1985.05.26.) 


Apie Amerikos valdžią: 

„Jei žadate Akiračiuose užsiminti apie dabar Amerikos daromus 
trukdymus parsikvietimui kultūrinių žmonių iš Lietuvos, gal verta 
atkreipti dėmesį ir į tą pačią (naują) laikyseną kviečiamųjų iš Ki- 
nijos atžvilgiu. Iš kur ta naujoji baimė Reagano Amerikoje?“* 
(1986.06.06.) 


* Devintojo dešimtmečio antrojoje pusėje iš JAV Valsrybės departamento pusės pra- 


sidėjo kliudymai, trukę iki Sąjūdžio laikų ir vėliau, kultūros ir rašto žmonėms, 
vykstantiems iš Lietuvos į konferencijas - JAV (įskaitant ir Santaros-Šviesos su- 
važiavimus), gauti Amerikos vizas. Kai kuriems lietuviams vizos buvo atsakytos. 
Žinoma, tuo pasinaudojo sovietų propagandinė mašina skelbdama, kad amerikiečiai 
„kliudo kultūriniams pasikeitimams“. 

Apie Bronislavą Genzelį is Ramūną Bytautą: 

„Mačiau Genzelį Kultūros baruose, rašantį apie Ramūną Bytautą. 
Gal prasidės Bytauto renesansas. Man buvo įdomu, kad Genzelis 
ignoruoja beveik viską, ką aš 1985 m. Akiračiuose laikiau Bytauto 
filosofijoje svarbiausia.“ (1987.01.17.) 


Apie kai kuriuos Akiračių bendradarbius: 

„Kas darosi su kai kuriais Akiračių bendradarbiais? Vienas teisina 
Enciklopedijos [Lietuvių enciklopedijos, leistos Bostone, - L.M.] papildymų 
tomą, už kurį blogesnio negali būti; kitas remia Rašytojų draugijos, 
paskyrusios antrą premijų komisiją žūtbūt premijuoti ką nors iš 
premijos nevertų, triukus. (Premijos dabar skiriamos vien už ilgą 
amžių.)“ (1987.04.25.) 


Apie Lietuvos krikšto 600 metų sukakties minėjimą: 

„Turbūt kada nors pažvelgsite Akiračiuose į Vatikane rengiamo 
Lietuvos krikšto minėjimo programą. Ten, atrodo, bus pilna lenkų 
ir tik vienas kitas lietuvis; 0 rusų ir vokiečių, kurie juk irgi krikš- 
čionybę į Lietuvą nešė, ko gero visai nebus. Tuo būdu sukeliamas 
Lietuvos krikščionybės priklausomybės nuo lenkų įspūdis. Kam nau- 
da iš tokių minėjimų, kuriais lietuviai satelitizuojami lenkams? (Juo 
labiau kad Lenkijoje kaip tik katalikai didžiausi lietuvių priešai. 
Reikia tikėtis, kad kas nors iš lietuvių, Vatikano minėjime dalyvau- 
jančių, turės pilietinės drąsos ten tai viešai ir pasakyti.)“ (1987.04.25.) 


Apie Mikalojaus Radvilos Juodojo laiškus: 
„Ar Lietuvoje kas nors nesiruošia išversti Mikalojaus Radvilos Juo- 
dojo laiškus Kalvinui? Labai praverstų kultūros istorijai.“ (1987.04.25.) 


Apie Amerikos lietuvių bendruomenę: 

„Ar žadat Akiračiuose komentuoti triukšmą dėl Sužiedėlio ruo- 
šiamos nacių okupacijos istorijos? Jam Bendruomenė, atrodo, už- 
krovė reikalavimą kas tris mėnesius savo darbo rezultatus pristatyti 
kažkokiai istorikų komisijai - tik tada jam apmokėsianti. (Tai iš 
spaudos.) Tai įžeidžiančios, rimtam mokslininkui nepriimtinos są- 
lygos.“ (1988.02.11.) 


Kavolio replikose bei komentaruose, kaip visuomet, atsispindi jo 
platus interesų akiratis. 

Istorikui, rašančiam Santaros-Šviesos istoriją, gali susidaryti per- 
nelyg dominuojantis Vytauto Kavolio įvaizdis. Buvo ne visai taip. 

Per keturiasdešimt su viršum metų Santaroj prasmingai dalyvavo 
daug žmonių, tik dauguma jų, mano galva, dėl vienokių ar kitokių 
priežasčių (interesų pasikeitimo, amžiaus naštos nešamo sąstingio 
ir kt.) anksčiau ar vėliau nuo šios organizacijos veiklos atitolo. Tik 
vienas Kavolis į Santarą atėjo, kaip sakoma, „visiems laikams“. Jis 
virto ta pagrindine ašimi, apie kurią Santaros veikla sukosi. Ir ne- 
žiūrint, kiek atitolęs nuo Santaros-Šviesos anuomet būtumei, jo bal- 
sas telefono ragelyje, trumpas laiškutis veikė lyg koks „moralinis 
1mperatyvas“: na, jeigu pats Vytautas Kavolis prašo mane ką nors 
padaryti ar parašyti — nederėtų jį apvilti. 

1954 rugpiūčio 6 d. 

Didžiai Gerbiamas Pone Profesoriau 

Esu studentų skyriaus, pasirodančio „Dirvos“ savaitraštyje, ta- 
čiau nuo to laikraščio visiškai nepriklausomo, redaktorius. Tame 
skyriuje turime tikslo duoti studijuojančioms jėgoms pasireikšti, su- 
pažindinti visuomenę su jų mintimis, ir sykiu supažindinti šiandie- 
ninę lietuviškąją studentiją, atitrūkusią nuo savosios profesūros, su 
ja. Todėl laikas nuo laiko pakviečiame kai ką iš lietuviškosios pro- 
fesūros parašyti klausimais, rūpimais ir mums, įdomiais ir jiems. Jau 
esame gavę straipsnių iš profesorių Puzino, Maciūno, Kolupailos. 
Šįsyk norėčiau Tamstą pakviesti parašyti mums ne per daug ilgą ir 
studentams suprantamą straipsnį. Drįsčiau jums sugestionuoti temą 
„Šiųdienės liberalų užduotys“, kuri man ypač aktuali. Ji galėtų liesti 
ir liberalų paskirtį bei užduotis šiųdieniame pasauly, ir specifines lib- 
eralų užduotis lietuvių bendruomenėje, atsidūrusioje tremtyje ir nuo- 
lat susiduriančioje su fanatizmo ir iškrikimo požymiais. „Studentų 
Žodis“ - tasai skyrius „Dirvoje“ - save laiko liberalinės studentijos 
organu, nors dėl susiduriančios konjunktūros tarp jaunesnių liet. 
studentų Amerikoje - kur „liberalas“ laikomas bedieviu ir beveik 
komunistu - „liberalizmo“ sąvokos perdaug dažnai ir neminime. 

Jeigu Jums ši tema nebūtų priimtina, kviesčiau Jus parašyti bet 
kuria kita, Jums įdomesne ir, Jūsų nuomone, aktualia šiųdienei stu- 
dentijai. Norime jai duoti lituanistinės medžiagos. Jei neapgauna 
atmintis, Jūs buvote parašęs labai įdomų straipsnį „Lietuvyje“ ar 
„Mintyje“ apie lietuvių kalbą. Gal galėtumėte ką nors mums iš tos 
srities suteikti? Arba ką nors panašaus į „Santarvėje“ prieš kurį laiką 
tilpusį straipsnį apie mūsų istorinę galvoseną. 

Kiekvienu atveju turėsiu vilties, kad būsite malonus sutikti mums 
ateiti į talką. Ta pačia proga, jei tokį straipsnį rašysite, prašyčiau 
prisiųsti ir žiupsnelį žinių apie savo dabartinį darbą, kad galėtume 
supažindinti savo skaitytojus. 

Su tikra pagarba Vytautas Kavolis 


P. S. Būtų labiausia pageidautina, jei straipsnis galėtų būti apie 
3—4 mašinėle rašytų puslapių. 


* Pateikiami abipusio susirašinėjimo fragmentai. 

1959 m. birželio 29 d. 

Didžiai Gerbiamoji,-asis: 

Nuo šio rudens pradės rodytis Santaros-Šviesos Federacijos lei- 
džiamas jaunosios kartos kultūros žurnalas Metmenys, kurio redak- 
toriumi tenka būti žemiau pasirašiusiam. Vienu iš svarbiausių šitokio 
žurnalo uždavinių ir jo atsakomybių ypač jaunajai kartai aš laikau 
objektyvaus ir visapusiško Nepriklausomosios Lietuvos vaizdo išryš- 
kinimą. Šitokio vaizdo jaunoji karta dažnai ir skaudžiai pasigenda, 
ir jį duoti gali tiktai įvairių pažiūrų ir veiklos sričių atstovų talka. Į 
ją šiuo raštu Jus ir kviečiu, prašydamas iki rugpjūčio 15 d. atsakyti 
žemiau pridedamus klausimus. Klausimus atsakant, prašyčiau duoti, 
kiek galima, arba konkrečius - statistinius ar kitokius - duomenis, 
arba remtis nuosavais, autentiškais patyrimais. Šią anketą prašyčiau 
laikyti studijine, o ne vien nuomonės reiškimo. Jeigu gautieji atsa- 
kymai tai leistų, galima būtų galvoti ir apie išspausdinimą atskiros 
knygos pavidalu. 

Pirmas klausimas: Kokiu konkrečiu atsiekimu Nepriklausomoje 
Lietuvoje Jūs asmeniškai labiausiai didžiuojates? /Prašyčiau išsamiau 
šį atsiekimą apibūdinti, nurodant jo kontekstus, detales, nugalėtus 
sunkumus, kad būtų ir jaunam skaitytojui suprantamos jo realiosios 
aplinkybės/. 

Antras klausimas: Kokio konkretaus Nepriklausomos Lietuvos 
gyvenimo aspekto ar įvykio Jūs asmeniškai labiausiai gėdinatės? / 
Esu įsitikinęs, kad objektyvus NL įvertinimas reikalauja apžvelgti 
viską, ir šviesiąsias, ir tamsiąsias puses, kad mūsų akademinis jau- 
nimas ne tik tokiam įvertinimui pribrendęs, bet ir jo reikalauja, ne- 
bepasitenkindamas nei liaupsėmis, nei piktažodžiavimu, ir kad kvie- 
čiamųjų atsakyti kvalifikacijos garantuoja žmogiškai integralią ir 
atsakingą NL kritiką/. 

Trečias klausimas: Ką Jūs vaizduojatės esant būdingiausiais Ne- 
priklausomos Lietuvos gyvenimo, jos mentaliteto, jos žmogaus psi- 
cbologijos, bruožais? /Kuo šis periodas tautos gyvenime išsiskiria iš 
kitų periodų? Kokie yra pagrindiniai „raktai“ ar „motto“ NL gyve- 
nimo visumai suprasti?/. 

Ketvirtas klausimas: Kokiu konkrečiu atžvilgiu laikote Nepriklau- 
somą Lietuvą pralenkusią Ameriką /arba tą kraštą, kuriame dabar 
gyvenate?/. IČia svarstytini tiek apčiuopiami atsiekimai, tiek 

vertintinos žmogiškos, socialinės, religinės savybės, papročiai ir t. t. 
Pageidautini tokie duomenys, kad jais galima būtų remtis, ryškinant 
jaunimui objektyvų lietuvybės vertingumą, ir kad pats jaunimas ga- 
lėtų juos dalykiškai pasverti/. 

Visuose atsakymuose labai pageidautini ryškūs asmeniniai pergy- 
venimai, kurie aprašomiems įvykiams duotų spalvą ir skonį. 


Su tikra pagarba Vytautas Kavolis 


Gauna pp: J. Aistus, J. Audėnas, J. Balys, V. Banaitis, K. Barėnas, 
S. Barzdukas, M. Biržiška, J. Brazaitis, J. Cicėnas, V. Čepas, L. Dam- 
briūnas, A. Damušis, T. Daukantas, K. Drunga, A. Gerutis, J. Gimbu- 
tas, M. Gimbutienė, J. Girnius, A. Greimas, A. Gureckas, Z. Ivinskis, 
J. Jakštas, V. Jakubėnas, P. Jonikas, V.K. Jonynas, S. Kairys, M. Kati- 
liškis, J. Kaupas, D. Krivickas, V. Krivickas, V. Maciūnas, B. Mačiui- 
ka, J. Mulokas, H. Nagys, A. Nyka-Niliūnas, B. Novickienė, K. Os- 
trauskas, J. Pajaujis, J. Paplėnas, S. Pilka, K. Požela, B. Pūkelevičiūtė, 
B. Raila, V. Rastenis, P. Reklaitis, J. Repečka, P. Skardžius, V. Sruogienė, 
J. Šimoliūnas, A. Šapoka, K. Škirpa, V. Tercijonas, A. Trakis, V. Trum- 
pa, V. Vaitiekūnas, M. Vaitkus, J. Valaitis, Sr., V. Vardys, J. Vilkaitis. 


A.J. Greimo atsakymai į anketą Nepriklausomos Lietuvos gyve- 
nimo apibūdinimo klausimu: 


Kiek suprantu, pirmieji du klausimai griežtai skiriasi, savo pa- 
skirtimi, nuo paskutiniųjų. Anketos pagalba norima, visų pirma, 
išryškinti pagrindinius lietuvių tautinius refleksus (attitudes) sve- 
timųjų atžvilgiu: pasididžiavimą ar gėdą. O paskutinieji du atsaky- 
mai jau prašomi duoti nebe valorizuotu tautiniu refleksu, o apgal- 
votame, aprašomajame plane. 

1. Nepriklausomos Lietuvos idealus vaizdas, toks, kokį jį aš pats 
sau pasirinkau ir svetimiesiems, pasitaikius progai, patiekiu: Lietuva 
nėra nei rusiškas, nei vokiškas (šitaip dažnai prasideda, pasikalbė- 
jimai apie Lietuvą), o skandinaviško tipo kraštas. Tai maža, darbšti, 
taikinga ir kultūringa tauta. 

Tokiam gerokai suidealintam vaizdui pagrįsti semiu iš 1918-1940 m. 
realybės pagrindinius, mano nuomone, pasididžiavimą ir pasitikėjimą 
lietuvių liaudimi keliančius elementus. Labai reikšmingu faktu skaitau 
žemės ūkio rekonversiją iš javų ūkio į gyvulininkystę, kuri įrodo ne 

tik lietuvio ūkininko dvasinį lankstumą ir įgimtą inteligenciją, bet ir 
skubiai sukurtų kaimo kadrų aukštas kvalifikacijas. Lietuvis kai- 
mietis - ne kaip mistiško tautos genijaus reiškėjas, bet kaip gabus ir 
darbštus ūkininkautojas; lietuviškieji kaimo kadrai: pradžios mo- 
kyklų mokytojai, agronomai, pienininkai, kooperatininkai - štai 
kas, mano įsitikinimu, buvo tikrai vertinga Lietuvoje. Na ir, žinoma, 
šių dviejų socialinių sluoksnių darbo ir pastangų rezultatai: krašto 
ūkio našumas ir kooperatinių ūkio formų - panaikinančių paraziti- 
nius tarpininkus - išsivystymas. 

2. Kalbant su svetimaisiais apie prieškarinę Lietuvą, yra nemaža 
temų, kurių nesinori liesti. Gal gėdos sąvoka ir per stipri šioms ne- 
malonioms sritims apibūdinti, vis tik nesinori kalbėti, jei to galima 
išvengti (tai zuikio politika, bet juk aš kviečiamas pasisakyti apie 
tautinius refleksus, o ne objektyviai nagrinėti lietuviškąją ano meto 
visuomenę) - apie visą eilę neigiamų reiškinių. Keletą jų čia išvar- 
dinsiu. 

a/ Gėda, kai būni priverstas prisipažinti, kad Nepriklausomoje 
Lietuvoje nebuvo civilinės metrikacijos. Lietuvos Bažnyčia čia ne- 
ša didelę atsakomybę, betgi Lietuvos nepateisinsi sakydamas, kad 
mūsų kunigija buvo tamsi. Nes ir kunigija yra lietuviškas pro- 
duktas. 

b/ Nesmagu darosi, kai svetimtautis, šiek tiek domėjęsis ano meto 
Europos politika, tau primena, kad ir Lietuva vienu metu buvo pa- 
sidavusi diktatūrų manijai ir turėjo savo diktatoriuką: tai visiškai 
neatitinka tavo peršamą skandinaviško tipo krašto vaizdą. Gali, ži- 
noma, teisinti, kad ta diktatūra buvo, palyginti, švelni, paternalis- 
tinė: vis tiek reikia pripažinti, kad mes politiškai buvome nesubren- 
dę, nes reikalingi „tėviškos“ Plechavičiaus, Raštikio ar Smetonos 
globos. 

c/ Jei, kalbėdamas apie Lietuvą, galėčiau pats pasirinkti sau tin- 
kamą svetimtautį, rinkčiausi tokį, kuris nebuvo matęs Kauno. Kaltė 
čia, žinoma, lietuviškosios buržuazijos ir valdančiųjų sluoksnių — 
tiesiog ne kaltė, o vaizduotės stoka - bet laikinoji sostinė buvo pra- 
dėta statyti ne plačiose senamiestį supusių žalumynų erdvėse, o spo- 
radiškai augo senojo slėnio smarvėje, tarp lūšnų ir griuvėsių. Kaunas 
buvo Europos Rytų miestas be veido: jokia tradicija nerišo jo su 
praeitimi; nevaizdavo jis nei jaunos, sparčiai augančios ir turtėjan- 
čios tautos aspiracijų. 

d/ Pagaliau, kalbėdamas apie Lietuvą, nenorėčiau turėti šalia savęs 
tipingo lietuvio smulkaus miesčionio, ypač jeigu jis dar priklauso 
nuoširdžių propagandistų - 3 la Algirdas Gustaitis - porūšei. 

Visa tai - nemalonūs dalykai, bet, esu įsitikinęs, kad juos reikia 
pasakyti garsiai: tai savos rūšies lietuviškos sąmonės terapija. 

3. Ties trečiuoju klausimu ilgai apsistojau ir susimąsčiau. Jis man 
atrodo ir per sunkus - negalįs sutilpti į anketinio atsakymo rėmus — 
ir ne visai tiksliai - bent mano manymu - pastatytas. 

„Raktas“ Nepriklausomos Lietuvos gyvenimo visumai suprasti 
tera tik vienas: krašto ekonominė santvarka. Pasirinkimas būti smul- 
kios ir, kiek vėliau, vidutinės žemės nuosavybės kraštu iš anksto nu- 
lėmė, kad, šalia ūkininkų klasės, turės susiformuoti ir smulkioji bei 
vidutinioji miesčionija; kad ši „naujoji klasė“ turės savąją ideologiją 
(klaidingai tapdinamą su visos tautos aspiracijomis), kurioje drauge 
ir prieštaraujančiai reikšis ir „prarasto“ kaimo idealizavimas, ir nau- 
jo buržuazinio gyvenimo stiliaus reikalavimai. 

Atžymiu tiktai planą, pagal kurį galima būtų - ir reikėtų - pa- 
ruošti plačią ano meto lietuviškojo gyvenimo analizės studiją. Jai 
medžiagą surinkti gal ir reikėtų keliolikos anketų pagalba. Bet kreip- 
tis tada tegalima būtų tik į tipingus vidutiniškus lietuvius, o ne į taip 
vadinamuosius intelektualus. 

4. Ketvirtas klausimas kreipiasi išimtinai tik į Amerikoje gyvenan- 
čius lietuvius, ir nematau, kokios papildomos šviesos galėčiau at- 
nešti, lygindamas prieškarinę Lietuvą su Egiptu, Turkija ar Prancū- 
zija. Tačiau nuoširdžiai komplimentuoju Vytautą Kavolį, pirmąjį 
pastačiusį tokį klausimą. Ieškojimas į jį atsakymo kaip tik ir „budina 
tautinę sąmonę“, teigdamas lietuvį kaip originalų faktą amerikie- 
tiškumo jūrose. 


| Istanbul, 1959.8.12 
Mielas Vytautai Kavoli, 


tikiuosi, kad mano atsakymai dar nebus pavėlavę. Iki šiol buvau 
užimtas su prancūzišku stažu turkų mokytojams, ir tik prieš keletą 
dienų galėjau prisėsti prie lietuviškų rūpesčių. Anketą skaitau vy- 
kusia ir noriu tikėtis įdomių rezultatų. 

Vis dar nieko nesigirdi apie Almanachą, nors kai kuriuose laik- 
raščiuose jau mačiau iš jo spausdinamas ištraukas. 

Istanbule liksiu iki 20-25 šio rugpjūčio mėnesio, po to grįžtu į 
Ankarą, kur būsiu pasiekiamas tuo pačiu adresu. 
Linkiu sėkmės Jums pačiam ir Jūsų Metmenims ir lieku Jūsų 
[Algirdas Julius Greimas]* 


78 bal. 18 
Gerbiamas p. Profesoriau, 


Jūsų knygą apie lietuvių mitologiją, kaip man dabar rašo Algi- 
manto Mackaus fondo valdytojas Gintautas Vėžys, Fondas mielai 
išleis. Vėžys mano, kad iki 1979 metų Fondas knygos išleisti ne- 
besuspės. Mūsiškėse spaustuvėse darbas lėtai vyksta, o Fondas turi 
ribotą bendradarbiaujančių žmonių skaičių, kurie turi viską sava- 
noriškai atlikti. 

Siūlyčiau, kad Jūs visą knygos medžiagą, kada tik galėsite, pa- 
siųstumėt tiesiog Gintautui Vėžiui. [...] Manau, kad būtų gera kny- 
goje išspausdinti ir apie bites, ir apie raganas. Tačiau būtų gera, kad 
joje būtų ir studijų, dar nepasirodžiusių kitoje spaudoje. Tad aš siū- 
lyčiau, kad Jūs paskaitą apie bites spausdintumėte vien šioje kny- 
goje. Ne visi Mokslo ir Kultūros simpoziume skaityti darbai bus, 
atrodo, spausdinami simpoziumo darbų knygoje. Trumpas paskaitas 
aš jau gavau, jam pačiam pasiūlius, Metmenims. 

Ačiū už trečiąją Laimos ir Aušrinės dalį. Ji bus, kaip ir kita Jūsų 
darbams skirta medžiaga, Metmenų Nr. 36, išeisiančiame šį rudenį. 
Dar ne viską, ką tam numeriui užsakiau, esu gavęs. Bet laukiu. 

Oguibenine čia padarė ne kokį įspūdį. 


Geriausiais sveikinimais, [Vytautas Kavolis) 


90 liep. 20 
Gerbiamas Profesoriau, 
Jūsų įvadinį essay 59-i41m Metmenim reikėtų gauti iki rugsėjo 15. 
Gal parašytumėt apie Vakarų ir Lietuvos kultūrinio vakarėjimo 
problematiką? 


* Šie laiškai surinkti Jurgio Pakerio iš asmeninio V. Kavolio archyvo. Dėl to jie 
nepasirašyti. 

Jei Jūs prisiųstumėt minčių apie A. Churginą, aišku, spausdinčiau. 
Esu kažkada dalyvavęs diskusijose, kieno vardu reiktų pakrikštyti 
lietuviško oportunizmo muziejų - Vyt. K. Jonyno ar A. Churgino. 
Patikimų žmonių tvirtinama, kad jis bendradarbiavęs su trijų kraštų 
saugumais; kad jo eilėraščių ir vertimų sov. Lietuvoje nebuvo galima 
kritikuoti; ir kad jis yra „terorizavęs“ kitus rašytojus. Gal vertėtų 
pažvelgti ir į šiuos aspektus, pavertusius jį vienu iš labiausiai Lie- 
tuvoje nemėgstamų žmonių? 

S. Žukas man rašė, kad jų ruošiamasis žurnalas stengs dėmesį 
kreipti nuo ankstyvesnio kovos uždavinio į „tikro“ gyvenimo vizijos 
formavimą. Laikau jį reikalingu leidiniu ir užtikrinau savo bendra- 
darbiavimą. (Su Žuku esu susipažinęs, o apie Sverdiolą irgi neblogos 
nuomonės: vienas iš įžvalgesnių ir kritiškesnės orientacijos žmonių.) 
Su vakariečių bendradarbiais bus viena problema: išeivijos kūrybinės 
jėgos silpsta, kūrybingesni žmonės apsikrovę darbais ir iš jų vis sun- 
kiau, net Metmenims, bet ką gauti (ypač recenzijas), o kiti apstingę 
prie televizijos ir trumpų bangų siųstuvų. Bet reikia stengtis, ką ga- 
lima. Aš net būčiau nuomonės, kad vertėtų ką iš išeivijos įtraukti į 
redakcijos kolektyvą (sutinku, kad jį sveikiausia turėti nedidelį), ku- 
rio tikslas būtų ne tik ieškoti išeivių bendradarbių (tai nebus lengva), 
bet ir eventualiai, jei naujasis žurnalas įgis stabilumo ir Metmenys 
taps mažiau reikalingi - kada nors ateinančių dešimties metų būvy- 
je - tarpininkauti Metmenų į tą žurnalą įsiliejimui? 

Šalia Jūsų minimų potencialių bendradarbių turėčiau minty Keler- 
tienę, Šilbajorį, Donielą (jei pabus), Vasiliauskienės, su jos obsesyviu 
nukirstos Sartre'o galvos kaišiojimu kur reikia ir kur nereikia, aš 
vengčiau iš tolo. Skrupskelis puikus vyras, bet lietuviškus raštus ma- 
žiau kruopščiai rašo, negu angliškus. Jis gal daugiau parūpintų „opi- 
nijos“ negu substancialios „kultūros“. Beje, kokia to žurnalo „kul- 
tūros“ ir „opinijos“ proporcija? Reikia abiejų. 


Geriausių, [Vytautas Kavolis] 


| 90 rugs. 19 
Mielas Profesoriau, 


Ačiū už str. apie Churginą ir Gimbutienės recenziją. Abu mielai 
išspausdinsiu Meimenyse. Bet ypač laukiu įvadinio essay apie kul- 

tūrą ir nekultūrą, kurį reikėtų gauti iki spalio 15. Galima turbūt būtų 
spausdinti jį kartu ir Metmenyse, ir Žuko žurnale. Apie jį paskutiniu 
metu gavau tik trumpą Žuko užklausimą. Prašo sugestijų, siūlytinų 
vertimų ir t.t. (Man vertimai, be tekstų kritikos, iš viso abejotinas 
šiandieninėje situacijoje dalykas: per daug mechaniškas santykis su 
„paveldu“ ir „vakarietiškais modeliais“). Jei kviestų, turbūt sutik- 
čiau į jų redakciją įeiti. Įmanomas jo vardas būtų ir Kritika. 

„Žodį lietuviams“ galiu pasirašyti. Tik kelios sugestijos: (1) nerei- 
kalinga minėti „moters“ ekonomistės, tai ir taip aišku, o specialus 
pažymėjimas tuoj kelia įtarimą, kad tai laikoma nenormaliu dalyku; 
(2) biurokratijos „panaikinimas“ neįmanomas, čia reiktų kuklesnio 
žodžio; (3) „tūkstančių aukų“ sovietiniame kontekste sukelia paau- 
kojamų žmonių gyvybių įspūdį; (4) „sudrausminti“ ketvirtoj eilutė- 
je iš galo primena Smetonos mėgstamą posakį: „juos reikia sudraus- 
minti“. Geriau: „susidrausminti“, juo labiau kad apie tai toliau ir 
rašoma; (5) nenorėčiau frazės: „istorijos tribunolu grasindami“ — 
man tai atrodo egzaltuota; argi turime teisę istorijos vardu kalbėti - 
po to, kai įvairūs nesimpatiški sąjūdžiai yra tai darę? 

Apie liberalų tradicijų tęsimą ir perdavimą Lietuvon irgi rūpinuo- 
si. Buvo užuominų iš Lietuvos apie Lietuviškojo liberalizmo per- 
spausdinimą. Jo laida, atrodo, pasibaigusi. Manau, kad jeigu būtų 
perspausdinama, reiktų viską palikti, kaip yra, išskyrus korektūros 
klaidas. Nors norėtųsi kokio prierašo. 


Geriausių, [Vytautas Kavolis] 


Zodis lietuviams 


Nebūdami nei poetai, nei politikai, o tik mokslo žmonės, mes krei- 
piamės į visus geros valios tautiečius šiuo džiaugsmo ir rūpesčio metu. 

Mes didžiavomės stebėdami, kaip naujoji Lietuvos vyriausybė, 
atstovaujama pavyzdingos, vakarietiškam stiliui atitinkančios trijulės: 
intelektualo - prezidento, moters ekonomistės - ministrės pirmininkės 
ir išsilaisvinusios komunistų partijos lyderio, per kelis mėnesius įrašė 
Lietuvos vardą į pasaulio istorijos lapus. Tačiau „dainuojančios re- 
voliucijos“ sparčiu žingsniu žygiuojančiai tautai nebuvo tuo pat metu 
aiškiai pasakyta, kad jos siekta ir paskelbta nepriklausomybė žadėjo 

ilgam laikui tik prakaito ir ašarų laikus. Visiškas pramonės pertvar- 
kymas: jos racionalizavimas, biurokratijos panaikinimas, naujos 
technologinės revoliucijos pravedimas - gali būti atliktas tiktai de- 
šimčių ir šimtų tūkstančių bedarbių sąskaita. Žemės ūkio, vis labiau 
verčiamo senelių prieglauda, produktyvi rekonstrukcija, krašto pa- 
vertimas žydinčiais sodais ir žaliuojančiais laukais reikalaus kitų 
tūkstančių aukų. Tokių užduočių akivaizdoje lietuvių tauta neturi 
teisės žiūrėti į praeitį ir užsiiminėti naujų paminklų statyba, negali 
galvoti apie prisišliejimą prie Rusijos, kur ją lauktų tik dar didesnis 
neišbrendamas skurdas, - turi kurti savą ateitį. 

Mums ypač skaudu žiūrėti, kaip sunkiai šiuo metu pergyvenamas 
šis pereinamasis laikotarpis, paverčiant jį demokratijos karikatūra, 
tuo tarpu kai kiekvienam sveiko proto žmogui aišku, kad be lito ir 
be paso nėra jokios laisvės nei nepriklausomybės. Kova dėl valdžios, 
kai nėra realios valdžios, yra absurdas. 

Mes, užsienio lietuviai - politiniai pabėgėliai, o ne išeiviai, ne ma- 
Žiau už jus siekiame laisvės savo tautai, tačiau mes, be to, dar turime 
ilgametį demokratinio gyvenimo patyrimą, ir tai duoda mums mo- 
ralinę teisę kreiptis į jus šiuo skaudžiu reikalu. 

Aukščiausioji Taryba - lietuviškasis parlamentas buvo išrinktas 
vesti tautą į nepriklausomybę, jis tą užduotį turi vykdyti iki galo. 
Bet kokie atsteigimai, referendumai ar kiti panašūs pasiūlymai yra 
tik laisvai pasirinkto vieškelio iškraipymas ir išsigynimas. Demo- 
kratinis režimas gali būti pagrįstas tiktai atsakingumo ir valdžios 
pastovumo principais. Valdžios pasiskirstymas tarp legislatyvo ir 
egzekutyvo lengvai atliekamas vidaus statuto rėmuose. Vyriausybė 
nuverčiama tik susidarius naujai parlamento daugumai, pasiūlančiai 
naują ilgametę veiklos programą. Partijos yra reikalingos, jos atlieka 
savo demokratines funkcijas. Pliuralizmas Vakarų valstybėse pasi- 
reiškia dviejų, daugiausia trijų partijų veikla. Dabartinis žaidimas 
partijomis yra demokratijos karikatūra ir nusikaltimas tautai. Toks 
pat nesubrendimo reiškinys [.:.], žinoma, idealizuoti demokratijos — 
ji visados bus kova už valdžią, ją reikia sudrausminti. 

Šitokios laisvai savo pačių prisiimtos drausmės reikalaudami, isto- 
rijos tribunolu grasindami, ir kreipiamės į visus geros valios žmones. 
Laikai sunkūs, reikia ištesėti, galvoti ir kurti ateitį. 


Algirdas Julius Greimas 

91 birž. 4 
Mielas Profesoriau, 


Savo vaidmenį Baltų lankų redakcijoje laikau pagalbiniu. Spren- 
dimus tegalima daryti Lietuvoje, susitinkant ir pasikalbant. Bet Sver- 
diolui čia lankantis, aiškinau savo koncepciją, kad pirmoj eilėj turėtų 
būti ne švietėjiškas uždavinys permesti vakarietišką galvojimą, bet 
skatinti pačių lietuvių, susipažinusių su vakarietišku galvojimu, die 
geistige Situation der Zeit analizavimą. Ką nors perspausdinant, irgi 
turėtų būti stengiamasi lietuvių pastangomis su ta pačia medžiaga 
ar intelektualinėmis perspektyvomis savaip persigrumti. Sverdiolas 
galvojo, kad tam mažoka šiuo metu jėgų. 

Girdėjau, kad Lit. ir mene pasirodė „Baltų lankų“ skiltis, bet čia 
mes tegauname kovo-balandžio Lit. ir meną, ir dar tos skilties ne- 
mačiau. Tai laikau reikalingu dalyku ir, jei mane kviestų, ir pats kart- 
karčiais turbūt parašyčiau. Ne visai aiškus konceptas: ką tai turėtų 
apimti? Bent pradžiai pagelbėtų gauti konkrečius, užgriebiančius 
klausimus, į kuriuos išeiviški autoriai būtų kviečiami reaguoti, gal 
kiekvienas į skirtingą, specialiai jam paruoštą klausimą. O gal tam 
tikras susirašinėjimas: iš Lietuvos rašo laišką kuriam nors išeivijos 
žmogui; tasai atsako, jei turi ką pasakyti, laišką rašiusiajam, ir viskas 
išspausdinama, nors nebūtinai tame pačiame numeryje. 

Atrodo, kad Lietuvoje bus steigiamas, su amerikiečiais bendra- 
darbiaujant, Nepriklausomas visuomeninių tyrimų institutas, api- 
mąs filosofiją, istoriją ir visuomeninius mokslus. Tai galėtų būti dalis 
panašių institutų, išsidėsčiusių per visą vidurio ir rytų Europą bei 
sovietines respublikas, kurie studijuotų ir specificinius, ir visiems 
bendrus, bet gal skirtingai sprendžiamus klausimus, kaip kultūros 
desovietizacija, skirtingos tautinių sąjūdžių trajektorijos ir pan. Ap- 
skritai man atrodo, kad literatai ir filosofai Lietuvoje jau įjungti į 
vakarietiškus tinklus, dabar atėjo laikas sociologams. 

Tabor Farmoj gal bandysim surengti mažą išeivijos-Lietuvos libe- 
ralų konferenciją (dalyvaus trys iš vadovaujančių Liberalų sąjungos 
žmonių: Šliogeris, Radžvilas, Šaulauskas). Jie galėtų pasakyti, su ko- 
kiom sprendimų reikalaujančiom problemom susiduria, mes - kaip 
iš čia tai atrodo. Aš stengiuosi skatinti, kad Lietuvoje nesuskiltų, 
kaip, atrodo, atsitiko Čekoslovakijoje, XIX ir XX amžiaus liberalai. 
Ar tenka su Lietuvos liberalais susidurti? 


Geriausių, Vytautas Kavolis 

. 91 rugs. 28 
Mielas Profesoriau, 


Santara-Šviesa šiemet buvo neįprastai politinė, beveik palaidojom 
literatūrą: išeivijoje ją mažai kas rašo, Lietuvoje šiuo metu mažai kas 
domisi. Bandysim kultūros primatą kitais metais atstatyti. - Šliogeris 
jaučiasi gana sveikas ir skaitė įdomiausią paskaitą apie paviršių ir 
gelmę. Iš filosofų dar buvo Šaulauskas ir Radžvilas. Filosofai jau 
įstatyti į normalų kontekstą: ne tik keliauja po universitetus skai- 
tydami paskaitas, bet ir pradeda gauti paskyrimus čia dėstyti. At- 
rodo, Šaulauskas bus pirmasis humanitaras iš Lietuvos, vykstąs į 
Vakarus ne vien mokytis, bet ir juos mokyti (mano kolegijoje). - 
Buvo trys įdomūs istorikai, o literatūra — ir kūryba, ir mokslas - 
šiemet pasirodė blankokai. 

Išeivijos-liberalų konferencija atskleidė nemaža skirtumų. Lietuvos 
liberalai čionykščiams atrodė dogmatiški, ssnamadiški, net elgesio 
stiliumi neliberalūs — egzaltuotai kritikuojantys, su bereikalingais 
antagonizmo kompleksais, kartais perdėtu pasitikėjimu kokia nors 
receptologija. Aš pats siūliau, kad būtų bandoma išlaikyti vienuose 
organizaciniuose rėmuose XIX ir XX amžių liberalus, bet kad iš viso 
būtų laikomasi atvirų ribų ir siekiama bendradarbiavimo su visais, su 
kuriais tai įmanoma - socialdemokratais, demokratiniu krikščionių 
demokratų sparnu, racionalesniais žaliaisiais ir t.t. ir t.t.; ne tiek dek- 
laruoti teorinius principus, kiek formuluoti praktinius siūlymus; ma- 
žiau godumo kulto, daugiau rūpesčio žmogumi. - Siūlėme Radžvilui, 
kad būtų prie Liberalų Sąjungos sudaryta tarptautinė patariamoji ta- 
ryba, kurioje sutiktų dalyvauti (bet ne visi sutiktų) išeivijos liberalai. — 
Taip pat turėjom posėdžius feministiniam sąjūdžiui Lietuvoje paremti 
ir mokslinių vertimų į lietuvių kalbą parūpinimui apsvarstyti. - Jau 
po suvažiavimo Santara-Šviesa įteikė savo pirmąją filosofinę premiją 
„už kūrybingiausią 1980-1990 metų įnašą į lietuvių filosofiją“ Arvy- 
dui Šliogeriui. - Balti lankai suvažiavimą pasiekė, buvo juose Violetos 
Kelertienės veiksmingai pristatyti, surinkta šiek tiek jiems lėšų. 

Jūsų minimus Henriko Radausko laiškus, su Jūsų komentarais, 
labai norėčiau gauti. Juo greičiau - tuo geriau. - Į Baltų lankų skiltį 
Lit. ir mene (kuriuos gaunu su 3-4 mėn. pavėlavimu) vieną dalyką 
Sauliui Žukui jau ką tik pasiunčiau, bandysiu ir ateityje, retkarčiais. — 
Man atrodo, kad išsilaisvinusios Lietuvos politikoje randasi daugiau 
sovietinių bruožų negu jų buvo išsilaisvinančioje Lietuvoje, pačių 

lietuvių veikloje. Daug ką reikia ne tik kritikuoti, bet ir tiesiog per- 
duoti, kaip tai Vakaruose šokiruoja. (Kat. bažnyčios neleidimas ne 
tik Panevėžyje steigti menonitų kolegiją, bet ir apskritai bet kur bet 
kokią protestantų mokyklą, ir būtent ekumenizmo vardu. Ir tautinės 
vienybės labui.) 

P.S. Sako, kad Vagos leidykla imasi už $ 800 leisti bet kokio, kad 
ir prasčiausio, išeivijos rašytojo jiems pasiūlytą knygą. 


Geriausių, Jūsų Vytautas Kavolis 


372 


KOSTUI OSTRAUSKUI 


Metmenų dirbtuvė ir virtuvė 


Esu gavęs iš Vytauto Kavolio 1951-1996 metais per 300 laiškų 
bei atvirlaiškių. 

Juose pradžioje daugiausia buvo rašoma studentų organizacijų 
(Lietuvių studentų sąjungos JAV, Nepriklausomųjų studentų sąjū- 
džio, Lietuvių studentų Santaros), kurioms Vytautas vadovavo, veik- 
los ir jų skyrių spaudoje (Dirvoje, Vienybėje, Santarveje), kuriuos 
jis redagavo, reikalais, o vėliau Santaros-Šviesos, jos suvažiavimų ir 
Metmenų rūpesčiais. Privatus Vytauto gyvenimas, kasdienybė, su 
nepaprastai retomis išimtimis, jo laiškuose - bent man - neegzistavo. 
Plepalų - nė žodžio. 

Ankstesnieji laiškai buvo žymiai dažnesni ir ilgesni, detalūs. II- 
gainiui, Vytautui vis labiau apsikraunant darbais, pareigomis, o 
Metmenims įsibėgėjus, laiškai ėmė liesėti, trumpėti, kol dažnai liko 
tik keletas lakoniškų sakinių, o kartais vos vienas - su klaustuku. 

Čia pateikiama būdingesnės tų laiškų ištraukos, tiesiogiai susietos 
su Metmenimis: jų užuomazga, raida, dienos ir darbai, bėdos ir var- 
gai, planai, sumanymai ir t.t. Iš jų, pavyzdžiui, akivaizdu, kokie Met- 
menys mezgėsi ir kokie jie eventualiai virto. Atkreiptinas dėmesys į 
redakcijos organizavimą. Tenka tik džiaugtis, kad pagaliau - beveik 
savaime — buvo atsisakyta kolektyvo ir teliko tik vienas redakto- 
rius - Vytautas Kavolis. Tik tokiu būdu Metmenys galėjo tapti tuo, 
kuo jie tapo. Šiaip nuo laiškų komentavimo čia susilaikoma, nes 
tektų aiškinti, kas - daugiau mažiau - savaime aišku. 

Tekstą publikuojant stengtasi suderinti rašybą ir skyrybą su dabar- 
tinėmis normomis. Išskyrus vieną kitą smulkmeną, kalba neliesta. 

Kostas Ostrauskas 


54 liepos 8 


[-..] Visgi absurdas, kad galutinėje instancijoje man tenka rūpintis 
trimis skyriais iš sykio (Naujienų skyrių faktinai aš suorganizavau, 

gi Santarvės skyriui pritrūko trečio redaktoriaus, ir į ką gi kreipsis, 
jei ne į mane. Džiaugiuosi vien, kad pavyko puikius žmones Naujie- 
noms gauti. Skaitau, kad ne tiek svarbu ilgesnėje perspektyvoje pa- 
daryti iš S [tudentų] Ž [odžio] [Dirvoje] gerą skyrių, - nors tai mano 
miela ambicija, - kiek pritraukti ir sudominti naujas jėgas.) Todėl ir 
galimos rivalizacijos ar SŽ susilpninimo nelabai bijau. Eventualiai 
iš visų 3 skyrių galėtume padaryti 1 žurnalą. [...] 


L 59 vas. 26 

Padarėm nutarimus: 

[...] 

(2) Leisti kapitalinį 4—6 nr. per metus žurnalą, kuriam vardas dar 
nesugalvotas (gal Metmenys?) ir kuriam turėsim surinkti 6000 dol. 
metams. Pradėsim rudenį. Funkciškai diferencijuoton redakcijon, 
kurioje kiekvienas bus atsakingas už tam tikrai sričiai medžiagos 
parūpinimą, kviečiami arba jau sutiko: Doniela, Pats, Švedas, Žu- 
kaitė, Trumpa, Jaks-Tyris, Rastenis, Audėnas, Greimas, Sabaliūnas, 
J. Šmulkštys, Bylaitienė (teatras), Gimbutienė, Bilėnas ir aš. Aka- 
deminiam skyriui redaktorius dar nesurastas. 

Iš Paties prašytume rūpintis: (1) sovietinės Lietuvos literatūros ir 
lituanistikos apžvalgomis, ir/ar (2) bendrai literatūrine dalimi. Jeigu 
antroji pasiūlymo pusė Pačiam būtų nepriimtina, rekomenduok ką 
kitą. 

Pats, Rastenis, Audėnas ir Gimbutienė sudarys redakcijos viduje, 
funkciškai specializuotą, sovietinės Lietuvos „agentūrą“. [...] 


: | i S9 kov. 16 
[pirmas tos dienos laiškas] 


Šį savaitgalį norėčiau būti New Yorke: Rastenis tarėsi dėl žurnalo 
su Kapočium ir su Viltim, ir aš noriu su juo ir su Repečka pasitarti, 
bet nevisiškai tikra, kad galėsiu ištrūkti. Todėl jei Pats galėtum at- 
vykti į New Yorką (o aš labai norėčiau, kad ir Pats čia dalyvautum), 
būk malonus penktadienį paskambinti Sabaliūnui [...]. 

Ir Mackų, ir Šilbajorį jau pakviečiau, bet atsakymų dar negavau. 

Pirmam nr. medžiagą turiu gauti iki birželio pradžios. Iš Paties 
norėčiau Binkį tam numeriui gauti. (Turiu planą kiekvienam nr. įdėti 

vieną ilgesnį, kapitalinį, ištisą veikalą, kad „būtų kur išsitiesti“ ir 
kad ilgainiui susikauptų neišmėtyta „biblioteka“. Tam ir žurnalo 
forma: 4 nr. po 100 psl. knyginio formato.) 

Iš Maciūno norėčiau gauti Basanavičių antram numeriui, taigi 
liepos mėnesį. Pageidautinas ilgumas būtų maždaug 20 psl., bet aš 
manau, kad mūsiškiam žurnale, kurio tikslas būtų skirtingas nuo 
Aidų, Darbo, Lankų ir kt. (kaupti substancialius atsiekimus), pus- 
lapių skaičius yra antraeilis skaičiavimas, nors lietis į lankas savaime 
ir nėra vertybė. [...] 

Čiurlionienę gal galėtum Pats irgi mums kitiem metam rezervuoti? 
Ir išvis priimti standing invitation tokius studijinius straipsnius 
mums perduoti? 

Gavau nuolatinio bendradarbio sutikimą ir iš Landsbergio, o gal 
gausiu ir „Penkis stulpus“, jei neišdegs jo planas išleisti atskirą knygą. 

[-..] 

Sekantį savaitgalį skrendu į Chicagą. Būtų tat naudinga išsikalbėti 
Rytuose šį savaitgalį. Su bostoniškiais ir torontiškiais esu jau išsiaiš- 
kinęs, beliko New Yorkas ir Phila[delphia]. Iš Washingtono Trumpa 
davė principinį sutikimą, bet į konkrečius laiškus neatsako... 


| : 59 kov. 16 
[antras tos dienos laiškas] 


Gal pakviestum V. Maciūną į Metmenų redakciją tvarkyt „lie- 
tuvių literatūros ir kultūros istorijos“ skyrių, t.y. parūpint du sykius 
metuose medžiagos tam skyriui, savo ar ne savo parašytos? 

Supažindink jį su funkciškai diferencijuotos ir individualiai-sa- 
varankiškai veikiančios redakcijos principu. 

Ar daugiau bendradarbių nepažįsti? 

Švedas neatsako į pakvietimą. Gal Pats parašytum savo bičiuliui. 

Gal Philoj yra potencialių šimtininkų žurnalui? Vieną 100 dol. 
auką jau gavau. 


59 kov. 21 


Ar nepasirinkti žurnalui modernesnės formos? Kaip būtų The 
Anchor Review, Noonday, Perspectives USA formos? 

L. 59 kov. 23 

Mackus nuo literatūrinės dalies redagavimo atsisakė, o Šilbajoris 
išvis neatsakė. Kadangi Pats pirmas šią atsisakymų grandinę pra- 
dėjai, tai dabar siūlyk naujus kandidatus... [...] 

Mano santykiai su literatais kažkodėl laimingai nesiklosto. Arba 
gaunu atsisakymus, arba pažadai neišpildomi. Ir nežinau, ar tai išvis 
specifiška literatų būdui, ar suprasti tai kaip subtilius pareiškimus, 


*w- e 


59 bal. 16 

[...] 

Švedas sutiko su griežtais užsimojimais beveik nieko iš lietuviškos 
muzikos apžvalgų skyriuje „neapžvelgti“. 

Medžiagos pirmam nr. kol kas maža: Trumpa apie kartų prob- 
lemą, Pats, Škėmos eilės, V. Krivickas apie tautiškumo istorinę raidą. 
Tvirti pažadai: R. Spalis (iš „Alma Mater“, mums labai pravers), 
J. Gimbutas, J. Šmulkštys. Pastarieji du - apžvalgos. Jų ypač trūksta. 

Bandom sudarinėti keliese kelių numerių planą - tentatyvų, su- 
gestijom, bet su galimais bendradarbiais ir jų temų pramatymais. Gal 
1r Pats turėtum ką čia? 

Bandyčiau geg. 3 New Yorke sukviesti bendradarbių pasitarimą. 
Ar galėtum dalyvaut? 

Aš dabar sergu ir į visas puses rašinėju laiškus; bet atsakymų, 
žinoma, vis reikia palaukti. 


59 bal. 26 


Ar nebūtų paradoksalu, skelbiantis „jaunosios kartos kultūros 
žurnalu“, iš pat pirmo nr. išeiti, sakysime, su M. Biržiška priekyje? 
[...] 

(2) Iš Kaupo galima būtų užprašyti jo Frontui skaitytą paskaitą 
apie lietuvių kultūros charakterį ar pan. tema. 

Planuoju vieną simpoziumą lietuvių kultūros savitumo klausimu. 
Jam tiktų. Tarp kitko, tam simpoziumui būtų gera gauti straipsnis, 
lyginantis platesniais bruožais kurį nors liet. literatūros aspektą su 
kaimyninių tautų literatūromis. (Sakysim, žmogus liet. literatūroje, 
lyginant su slavų, ar gamta, ar peizažas.) [...] 

59 bal. 28 

[-..] 

Jei manytum, kad yra galimybių, pakviesk Kaupą Metmeny lite- 
ratūrinės dalies redaktorium. Svarbiausia funkcija: parašyt ar para- 
pint tų kelių svarbių knygų, kurios kasmet pasirodo, arba kitų lite- 
ratūrinių aktualijų, apžvalgas. 


L 59 geg. 31 

Pirmas nr. išeis rugsėjo mėn. [...] 

2 nr. simpoziumas tautiškumo klausimais. Gal turi idėjų? Aš 
kviečiau: VI. Krivicką „Tautiškumo idėja istorijoje“ (jau yra), save 
patį „Liet. tautinis susipratimas“ (istorinė apžvalga, pusiau gatava), 
A. Greimas „Nacionalizmo Nep. Lietuvoj įvertinimas“ (žadėjo ben- 
dradarbiauti, bet vėliau), V. Trumpa „Nacionalizmas sov. Lietuvos 
literatūroj“ (atidavė kažkam kitam...), A. Gureckas „Nacionalizmas 
šiandieniam pasauly“ (žadėjo). - Bet ne visą nr. užims simpoziumai. 

Man ne visai aišku, kodėl Pats prieš „jaunosios kartos kultūros 
žurnalą“. Jaunųjų iniciatyva, jaunieji parenka, kas jiems „kalba“, 
kas jiem reikšminga, - šia prasme jaunosios kartos (Lietuvoje dar 
nepilnai išryškėjusios) balsą ir reikšime. Audėnas nesutiko, iš senes- 
niųjų yra tik vienas Rastenis redakcijoj, bet jis neatrodo būsiąs itin 
aktyvus. 

[-..] Kokia Paties nuomonė apie Rannito pakvietimą dailės skyriui 
redaguoti? Apie jį daugelio blogai atsiliepiama, bet jis vis dėlto lietu- 
viuose geriausias. Tik redaguoti, - gali įsipykti daugeliui dailinin- 
kų... - Rašytojų nuviltas, kviečiu Staknienę-Pajaujytę literatūrai re- 
daguoti. 


59 birž. 12 


Mažas prašymas - jei turėsi aktualijų ar užuominų, siųsk nepra- 
šytas. Šiaip pirmam nr. uždarysiu redakciją birž. 20. Medžiagos 
bus, bet daugumoje gerokai akademiška ir, nors audringos ir kont- 
roversialios kartais minties, neaktuali tiesioginio pritaikomumo 
prasme. 

Sistematinės žurnalo koncepcijos dar nesiseka aiškiai išsidirbti. 
Tam reiktų prisėsti kokiai savaitei ir apgalvoti, o laiko nėra. Reiktų 

1r su žmonėm pasitarti ir ištirti, kokią medžiagą įmanoma gauti. Gal- 
voju todėl pirmam nr. jokių deklaracijų nedaryti, o „liniją“ išsidirbti 
bedirbant. Principiniai noriu bazuotis plačia prasme suvokta litua- 
nistika bei taip bendriniais klausimais, kad jie visai žmonijai būtų 
svarbūs, be tautų skirtumo; taip pat aktualiomis apžvalgomis. Dė- 
mesio centras - laisvo ir valdomo žmogaus susidūrimas šiandien ir 
istorijoje, Vakaruose ir Sovietuose. [...] 


59 birž. 13 


Žurnale įvesime disertacijų santraukų skyrių, kuriame bandysime 
(1) sutrauktai suregistruoti visas lietuvių Ph. D. ir M.A. disertacijas, 
pirmoje eilėje visas liečiančias lietuviškus arba visuotinės reikšmės 
humanistinius subjektus, (2) eventualiai netgi apžvelgti visą lietuvių 
mokslinę kūrybą svetimomis kalbomis, svetimuose žurnaluose, net 
ir grynai griežtųjų mokslų temomis. (Gal tačiau griežtųjų mokslų 
srityje tiksliau būtų apsiriboti į;domesniais atidengimais, o ne viską 
registruoti?) 

[...] 

Iš Paties laukčiau 1-2 psl. biliūniškos disertacijos santraukos. 

Praktiniai žurnalo darbai vakar išjudėjo. Jonikas taisys kalbą. 
Truks trys mėnesiai, kol iš spaustuvės išeis suredaguotas žurnalas, 
bet turėtų atrodyti šauniai. 


59 birž. 24 
[..] 


Finansai - rūpestis. V. Saulius - A. Kurauskas (mūsų dabartinis 
techninis personalas) priskaičiavo, kad šauniai vieną 128 psl. nr. iš- 
leisti kainuotų 1700 dol. Dabar su jais dėl to mušamės. Dilema: leisti 
vietoj 4 nr. tiktai du metuose, bet šaunius, apmokant po 1700, - dau- 
giau negalima surinkti, - ar leisti keturiskart, bet mažiau šauniai? 

Žmonių į darbą jungiasi vis daugiau. 

Trumpa, nurodydamas Paties motyvą, buvo pasitraukęs iš re- 
dakcijos. Dabar siūlo: palikti redaktoriais 3 ar 4, o visus kitus įra- 
šyti kaip „redakcijos bendradarbius“. Tuo atveju jis grįžtąs į 
„redakcijos bendradarbius“. Pasiūlymas gal ir geras. Tuo atveju 
„bendradarbių“ sąrašą gal būtų galima ir labiau išplėsti, žinoma, 

jo neištęsiant į begalybę. (Pats į jį turbūt vis vien nesutiktum įsi- 
rašyti?) Kas į šiuos „redakcijos bendradarbius“ dar būtų verta 
kviesti? Literatūros, dailės ir teatro skyriams vis dar nėra žmonių. 
Bet Pūkelevičiūtė prisiuntė bent įdomų straipsnį. Gal ją kviesiu re- 
dakcijon. Teatrui. [...] 

Kai kas prieš Rastenio dalyvavimą redakcijoje, kadangi 1. „senas“ 
jaunosios kartos žurnale, 2. kontroversialus visuomenėje. Kaip Pats 
galvoji? 


59 rugp. 1 


[...] Susitarėm, kad spaustuvė už trijų savaičių pradės spausdin- 
ti - anksčiau neturėjo vietos mums. [...] 


59 rugs. 24 


Man šiuo metu rūpi tai, kad, nors pirmam žurnalo nr. buvau gavęs 
3 dalykus apie sovietinę Lietuvą, antram neturiu nei vieno (o spalio 
15 noriu uždaryt redakciją). Tad jei turi sugestijų - temų ar auto- 
rių, - skubiai pilk. O gal Pats ką apžvalgų skyriui - kokią mintį ar 
komentarą - užmestum? 

Pirmo nr. korektūrines kopijas poryt turiu atsiimti iš spaustuvės. 
Žinoma, kad trūksta pinigų, nors pažadų yra duota nemažai sumai. 
Taip pat trūksta originalios prozos, straipsnių muzikos ir dailės klau- 
simais. 

Ar yra spaudos platintojas, kioskas ar kas pan.? Koks jo adresas? 
Jei tokio nėra, kažin, kas galėtų platinti? Kiek egz. yra šansas Philoj 
prakišti? 

[-..] 

Ar nevertėtų kai kuriuos didesnio akademinio intereso straipsnius 
iš sovietinės Lietuvos sutrauktai ir kritiškai pateikti, panašiai kaip 
disertacijas, ypač jei ką nors tikrai naujo atidengia? 

Norėčiau suorganizuoti sausio mėn. specialistų konferenciją įvy- 
kiams ir kitimui sov. Lietuvoje 1959 m. apžvelgti, paskui šią medžia- 
gą išleisti specialiu žurnalo nr. Pats dalyvautum? Tik bėda, žinoma, 
bus su pinigais. 

Ar Šaulio archyve nėra dalykų, kuriuos vertėtų paskelbti? 

[...] Metmenų pirmąjį nr. turėtum jau būti gavęs. [...] Koksai įspū- 
dis? Prenumeratos iš Paties neplėšim. Kažin kokios būtų galimybės 
šiaip nors vieną kitą prenumeratą Philoj gauti? Jei pasitaikytų tokių, 
galėtum ir Pats pinigus iš jų paimti. Ligi šiol didžiausios sėkmės tu- 
rėjome, rinkdami prenumeratas iš giminių; ir jų turime dar labai 
mažai. Žurnalas kol kas laikosi iš šimtininkų, į kurių tarpą dabar 
jau, ačiū Dievui, ir New Yorkas pradeda įsijungti. 

Ar turėtum sugestijų antram numeriui? Čia eina gandas, kad Pats 
rašai operai libretą, o Švedas jai muziką. Ar iš šito reikalo kokių 
ištraukų nebūtų galima žurnalui gauti? Taip pat kalbama, kad Pats 
turi parašęs komediją, nors kiti nenori tikėti, kad būtų užsiimama 
tokiais „nerimtais“ dalykais... 

Muzikinio skyriaus bėdas Švedas yra linkęs perduoti visiškai Pa- 
čiam, t.y. prašyti, kad Pats muzikiniais klausimais rašytum. Gal įdo- 
miausia galimybė šioje srityje būtų lietuvių kompozitorių interpre- 
tacijos (pvz., Gaidelio kūryba, Jakubėno muzikinis pasaulis ar kas 
nors pan., einant ta kryptimi, kurią Pats su Binkiu pramynei. Beje, 
tokių biografinių-interpretacinių studijų pramatau kiekvienam žur- 
nalo numeriui, kol iš lietuvių neišseksime...) 

Ar Nykos Pačiam netenka susitikti? Gal būtų įdomu gauti iš jo 
studiją apie Putiną, kurią skaitė prieš metus Bostono kultūros 
klubui? 

Ar nevertėtų parašyti apžvalginio straipsnio apie „Lituanistiką 
1959 m. pavergtoje Lietuvoje“, t.y. išspausdintų lituanistinių studijų 
kritišką apžvalgą? [-..] 


60 sausio 15 

(2) Tikiuosi, kad kada nors parašysimą literatūros mokslo sov. 

Lietuvoje nuo paskutinio karo iki dabar aptarimą Pats duosi Met- 

menims. Trečiam nr. aš esu prašęs Trumpos paruošti (jo pasiūlyta 
tema) „Kultūrinio palikimo klausimą sov. Lietuvoje“. [...] 

(4) Puzino straipsnį mielai gaučiau. Ir, žinoma, juo anksčiau, juo 

lengviau: galima iš anksto Jonikui atiduoti, spaustuvėje surinkti ir t.t. 

(6) Gal Pats norėtum paruošti klausimą anketai apie liet. moder- 
niąją muziką? Vėliau. 

(7) Antram numery bus apžvalginis straipsniukas „Teatro metai“, 
kuriame apžvelgsime teatro lankytojų statistikas, teatro „pasenė- 
jimą“, teatro sukakties minėjimus, kai kurių teatrų žlugimus, o kitų 
aktyvumus. [...] 

[-..] 

(10) Dėkui už prenumeratas. [...] Gaila, kad Philoj nepasiseka 
surasti „profesinio“ platintojo. Nėra tokio suinteresuoto, kaip Ilja- 
sevičius, kuris, atrodo, per vieną dieną 40 egz. pardavė Detroite. 


60 vas. 23 

[-..] 

(3) Girnius Philos paskaitą žadėjo duoti ir siūlė, kad mes išleis- 
tume jo rašysimą „Lietuviškąją filosofiją“. Aš pasiūliau, kad kiek- 
viename nr. būtų spausdinama ištisa (iki 60 psl. smulkiu šriftu) 
lituanistinė studija, numerį padidinant iki 200 psl. ir leidžiant dukart 
metuose, ir jo „Filosofiją“ šitaip leidžiant. Kaip šitai Pačiam atrodo? 

[...] 

(6) Gal Pats pagalvotum apie asmenis, kurie galėtų sov. Lietuvos 
literatūros 15 m. apžvelgti planuojamame cikle apie sov. Lietuvos 
kultūrinius pasiekimus? Šį ciklą irgi labai laikyčiau vertingu suma- 
nymu. Tabor Farmoj šiemet galbūt suvažiavimą skirsime panašiam 
dalykui. [-..] 

[2] 

(8) Philoje jau, atrodo, Metmenys platinami. Administracijoje jau 
jų pritrūko, tačiau yra daug išbarstytų ir neparduotų pas platintojus. 
Atrodo, kad reikės padidintu tiražą. Atskirais nr. perkami noriai, bet 
neprenumeruojami. 

(9) Tiesa, kas tai tvirtino, kad sov. Lietuvos literatūros kokybė 
kyla paskutiniu laiku. Tai man sugestionuoja komentarinį straips- 
niuką „Kokybės atsiradimas sovietinės Lietuvos kūryboje“. Ar ver- 
tėtų šią idėją judinti? Aš pats tos literatūros nematau. 

(10) Ar nebūtų naudinga paskelbti studentams konkursą parašyti 
lituanistinę studiją, paskiriant ir premijas (iki 30 m. amžiaus)? [...] 


[.] 

60 kov. 21 
[..] 


Kad antro nr. dar nėra, kalta išimtinai spaustuvė. Negalima, net 
ir apmokant, prisimušti. Tokia eilė. Bet gal išvis geriau leisti dukart 
metuose, po 200 psl. Mes niekada nežadėjome keturiskart leistis. 


[-..] 


| 60 birž. 16 

Sovietinių disertacijų lituanistinėm temom sąrašas būtų naudingas 
darbas ir jį mielai trečiam numeriui, tad jau kiekvienu metu, ne vė- 
liau birželio galo, norėčiau gauti. O ar Pats ko daugiau neparašysi? 
Šio numerio bendradarbiai apskritai nelabai skuba, dar daug ko, 
tvirtai pažadėto, trūksta... 

[...] 

Norėčiau pravesti nutarimą, kad visi studentai santariečiai turėtų 
parašyti (kaip narystės reikalavimą) po vieną studiją lietuvišku klau- 
simu, angliškai ar lietuviškai. Iš filisterių tam reikalui reiktų sudaryti 
komisiją, į kurią norintieji studijas rašyti galėtų kreiptis ir kuri jiems 
sugestionuotų, kur galima rasti kokios medžiagos bei galbūt temų. 
Jei tokią komisiją sudarysime, ar Pats sutinki į ją įeiti? Ji galbūt va- 
dintųsi Lituanistinių studijų komisija. [...] 


60 liep. 30 

[...] 

Ar ketvirtajam negalėtum paruošti kažkada aptartos temos: Lite- 
ratūros mokslas sov. Lietuvoje, 1945-60 m. m.? Galėtų būti biblio- 
grafija su komentarais (tuo atveju apžvalgų skyriui) arba studija su 
generalizacijomis, krypčių nustatymais ir charakterizacijomis. Ži- 
noma, jeigu rašytum apie Čiurlionį, tada literatūros mokslą reiktų 
palikti penktajam numeriui. [...] 


61 vas. 10 


Vis labiau ir labiau reikia Paties čiurlioniškojo straipsnio. Pagrin- 
de bėda yra ta, kad beveik visi bendradarbiai galvoja, kad jų straips- 
nį būtų galima įdėti paskutinį, ir aš beveik visus esu atidėjęs ir beveik 

visiem dabar turiu rašyti laiškus. Tad, prieteliau, stenkis, kiek galė- 
damas, nes vėliau mes baisiai įkliūsim. [...] 


61 kov. 28 

Nuoširdžiai dėkoju už Paties straipsnį. 

[-..] pasirodo, Rannitas norėtų Metmenims duoti savo New Yorke 
skaitytą paskaitą. Tad prašyčiau Paties skubiai man parašyti, ar verta 
jo prašyti, t.y. ar pasakė ką nors, ko nebuvo kituose jo straipsniuose 
apie Čiurlionį. 

[...] 

P.S. Ar nebūtų galima surengti Philoje kokį Metmenų intelektua- 
linį-literatūrinį vakarą, kaip rengiama kitur? Pvz., Škėma, Mekas, 
Trumpa, Pats? (Škėma turi naują vienaveiksmę dramą, kurią mes 
spausdinsim.) [...] 


61 birž. 24 


Ar Pats nenorėtum parašyti literatūrkritinį (ne dvasios interpre- 
tacinį) straipsnį apie „Sovietinės Lietuvos poeziją“, paieškant for- 
minių įtakų ir literatūrinės kokybės (su gausiom citatom. Gal net 
vertėtų sudaryti išleidimui rinkinėlį geriausios sov. Lietuvos poezijos, 
su kritine apžvalga?). [...] 


62 spal. 31 
[...] 
P.S. Gal yra kokių Škėmos manuskriptinių liekanų - užrašų, frag- 
mentų, - kuriuos Metmenys galėtų atspausdint? 


63 saus. 17 
[L] 


P.S. Kol kas dar nei vienas iš katalikų Škėmos anketos neatsakė, 
tik Nyka pažadėjo vėliau atsakyti. Jei sutinki, paragink paskubėti. 


63 bal. 25 


[-..] Suploninsim, bet padažninsim. Tai tačiau priklausys daugiau- 
sia nuo bendradarbių. 

63 spal. 30 


Ar negalėtum paprašyti Puzino, jei jis dar kitur nerašo, Metme- 
nizms Gimbutienės „The Balts“ recenzijos? Knygą, jei jis dar neturi, 
pasistengčiau prisiųsti. Lauksiu žinios. 


63 lap. 10 
[245] 


Dėl Krėvės Metmenims konkretus susitarimas yra —- vasario mė- 
nesiui gauti medžiagą iš Paties ir Maciūno. Tačiau Šilbajoris šiais 
metais Maskvoje ir metams iš Metmenų paėmė atostogų. (Turiu dar 
jo straipsnį apie Nagį, kuris bus aštuntam numery.) Apie Krėvės as- 
menį sutiko parašyti Blekaitis. Tad būtumėte jūs trys. Ar gerai išeitų? 
(Bet kūrybos aptarimo taip, atrodo, ir nebus. Šilbajoris žadėjo vė- 
lesnėje ateityje ta tema parašyti.) [...] 


64 birž. 10 


Dekoju už Paties dramą, kuri jau surinkta ir bus išspausdinta aš- 
tuntajame Metmenųy numeryje. Tuo tarpu kyla susirūpinimas Paties 
ir Maciūno vasario mėnesiui pažadėtaisiais straipsniais apie Krėvę. 
Ar jų nebūtų galima iki birželio mėnesio galo gauti? Kitaip vėl su 
numeriu bus velniava. 


64 birž. 22 

[-..] 
P.S. Beje, jei pasitaikys proga, gal užklaustum Puziną, ar parašys 
Gimbutienės recenziją devintajam numeriui mano prašytu terminu? 


64 rugs. 26 


Gavau šį neužsakytą dalyką iš Montrealio, prisiųstą išspausdinti 
Metmenyse. Kokia Paties nuomonė? Šiaip prozos teturiu Katiliškio 
gabalą, skaitytą šiemet Tabor Farmoje. Kas iš viso yra Pr. Dom. Gir- 
džius? [...] 

64 spal. 10 
[-..] 
P.S. Vis dėlto norėčiau „Ataraksiją“ Metmenyse išspausdinti, ne- 
laukiant dar poros metų iki antras Škėmos raštų tomas galėtų iš 
spaustuvės pasirodyti. 


65 saus. 3 


Trumpa pažadėjo apie Algimantą [Mackų] Metmenims parašyti 
visuomeniniu požiūriu. Pats galėtum geriausiai apie jį parašyti lite- 
ratūriniu požiūriu — arba nagrinėjant jo vietą ir reikšmę lietuvių li- 
teratūroje, arba nubrėžiant esejinį jo asmenybės škicą, arba tiesiog 
savo asmeninę reakciją nusakant. [...] 

Laidotuvių išlaidom padengti būtų gera, jei parinktumėte ir Philoj 
aukų. 

Mūsų knygų leidimo fondą pavadinome Algimanto vardu. 

[-..] 


65 saus. 10 

[...] 

[...] Chicagoje sutarėme, Margučio netekę, išleisti trejus Metmenis 
per metus: du plonesnius, aktualesnius, „margutinius“, ir vieną stu- 
dijinį, storesnį. Kadangi Algimantui skiriamąjį storesnį numerį vis 
vien negalima taip greit pagaminti, tai nutarėme prieš jį dar išleisti 
vieną iš plonesniųjų, į kurį ir nukreipsiu dalį susikaupusios medžia- 
gos. Jis turėtų išeiti kovo mėn. Tokiom sąlygom visa medžiaga tilps 
ir jos reikia kuo skubiausiai. 

Galvoju, kad gal nereiktų „Chapel B“ likusios dalies Metmenyse 
spausdinti, o išleisti atskira knyga. Leidžiant būtų gera, kad dalis 
medžiagos būtų dar žurnale nespausdinta. 

[5] 

Beje, ar nebūtų galima Meimenyse išspausdinti Škėmos „Izaoko“ 
ištrauką, kurią jis skaitė Farmoj? Juk trečiasis tomas gal dar ir 
1966 m. neišeis. Išspausdinčiau gal, jei Škėmienė leis, Algimantui 
skirtajame numeryje. 

65 kov. 21 

[...] 

Ar nebūtų galima Philoj įsteigti Metmenų bičiulių ratelį, kuris 
retkarčiais, kad ir tik savybėje, susirinktų mintimis pasidalinti ir nau- 
jų idėjų išprovokuoti? [...] 

[...] Šilbajoris tarp kitko siūlė Metmenyse kreipti daugiau dėmesio 
nagrinėjimams, kaip mes reaguojame į amerikietiškąjį kultūrinį pa- 
saulėvaizdį. 

P.S. Kas galėtų recenzuoti „Chapel B“, kai išeis? 


66 liep. 11 


Ar negalėtum vėliausiai iki liepos 20 antrą Krėvės dalį prisiųsti? 
Atrodo, kad Trumpa šiam numeriui nebeparašys, tad Paties juo la- 
biau reikia. Ilgumo atžvilgiu per daug nesivaržyk, - korpusinė dalis, 
atrodo, bus nedidelė. Kol kas tėra Greimo paskaita, Landsbergio 
„Barzda“, pora trumpų Janavičiaus gabaliukų ir Pats. Nenorėčiau 
numerio pradėti su Greimo paskaita, kadangi ji per daug „nusta- 
tinėja gaires“, kas mūsų dvasiai nebeatitinka, ir, be to, šaukia politi- 
kon. Gal turi minty ką nors tinkamo numeriui pradėti? Gal Nyka 
pagaliau ryšis mums duoti Kaupo laiškų? 


67 birž. 13 


Gal galėtum man sudaryti trumpą sąrašėlį per paskutinius du me- 
tus sovietinėj Lietuvoj pasirodžiusių labiausiai Metmenyse recen- 
zuotinų knygų? Recenzentų yra, tik jie nežino, ką recenzuoti. [...] 


I. 


67 lap. 17 


Gavau dar vieno pradedančio poeto eilių, apie kurias irgi prašy- 
čiau komentuoti. Gal kartais išeitų trijų-keturių po vieną eilėraštį 
kolektyviai išspausdinti? Gal žinai dar kokių jaunų rašančių? 

P.S. Ką patartum atsakyti tiems jauniesiems poetams? 


386 


Laiškai 


68 gr. 11 

[...] 

Būtų be galo draugiška ir didžiai kultūringa, jeigu, nuvažiavęs pas 
Bronių Vaškelį, sudaužytum jo galvon visus jo dūžtamus ir kai ku- 
riuos nedūžtamus indus, protarpiais primindamas apie šventą parei- 
gą pažadus tesėti, - kai, galima sakyti, kitų egzistencija nuo jų pri- 
klauso, - su ne daugiau kaip pusantrų metų pavėlavimu. 


70 rugs. 21 


Siunčiu dar pluoštą eilėraščių, prašydamas Paties nuomonės. 
(Man įspūdis, kad „Vėjui“ gal spausdintinas.) Ką perduoti autorei? 
(Ji - antrų metų studentė.) 

Neseniai buvau vėl kvietęs Patį į redakcijos bendradarbių kolek- 
tyvą (t.y. oficialiai duoti pavardę). Neatsakei. Tad nieko nelieka, kaip 
pakvietimą pakartoti. 


70 gr. 26 


Nagys pažadėjo savo atsiminimus apie Kaupą parašyti iki sausio 
pabaigos. Tad, kai sutiksi Nyką, pabandyk užsitikrinti, kad jis Kau- 
po laiškus su savo įvadu, kuriuos buvo pažadėjęs iki šių metų galo, 
irgi prisiųstų ne vėliau sausio pabaigos. 


71 kov. 31 


Al[leksas] Vaškelis siūlė Metmenims paprašyti Schmalstiego pa- 
skaitos, ruošiamos Lituanistikos instituto suvažiavimui, apie Kaz- 
lausko lituanistinius darbus; ir, be to, sakė, kad Pats su Schmalstiegu 
artimai draugauji. Tad gal galėtum to paprašyti? Čia reiktų greit 
veikti, nes, ko gero, atiduos kam kitam. O mes liksim be tokių da- 
lykų. 

Denvery sutikau Ivaską ir paaiškėjo, kad pas jį yra šimtai Ra- 
dausko laiškų, rašytų vokiškai, apie literatūrą ir viską kitą, kurie esą 
labai įdomūs. Tad leisim Radausko numerį. Ar tam numeriui - kada 
nors rudenį - žadėtum parašyti straipsnį apie Radausko muzika- 
lumą? Numeris bus „internacionalus“ - rašys abu Ivaskai; kviesiu 

Nyką įvertinančiam essay; ką dar pakviesti? (Blekaitį jau seniau kvie- 
čiau; gal iki tol ir parašys.) 


71 geg. 22 


Susirinkus daug Kaupo medžiagos, teko kai ką kitam numeriui 
atidėti: Paties dramą, Landsbergio etc. Gal nr. 22 paskirti naujajai 
dramaturgijai? Pridėtume dar Rummo vertimo ištrauką, gal Valge- 
mae straipsnio (kuris buvo Lituanus) vertimą, kurį jau anksčiau 
buvom pasidarę. Aš gal pridėčiau savo „avangardo psichologijos“ 
praplėstą vertimą. 

Ar Pats neturėtum šiam numeriui ko pasiūlyti - bendradarbių, 
temų, o gal duotum savo seniau minėtas mintis apie avangardizmą? 
Tuo atveju gautųsi tarp mūsų dviejų straipsnių balansuotesnis vaizdas. 


71 birž. 1 


Ar buvo kas nors daugiau Lituanistikos instituto suvažiavimo 
programoje, ką vertėtų Meimenyse perspausdinti, nors jie ir bus, 
mažesniu tiražu ir verityperiu, išspausdinti Instituto darbuose. [...) 

Gal ir aš pats išspausdinsiu apžvalgose savo žodį apie kultūrpo- 
litiką, ypač jei pavyktų praplėsti. Gal pakviesti ką iš avangardiš- 
kesnių katalikų (Keblį?) jį Metmenyse komentuoti? 

Sekantis numeris bus apie naująją lietuvių (ir estų) dramaturgiją, 
1r Patį kviečiu parašyti numeriui įvadinį žodį, kad ir nepasirašytą. 


[-..] 


P.S. Gal kartais vertėtų ir Nyką tam avangardiniam pakalbinti — 
straipsniui ir savo paties poezijai? Jei taip, tai gal tą Pats ir padaryk? 


71 birž. 30 

Man įvadą dramaturginiam numeriui rašyti būtų tiesiog netin- 
kama: aš juk nekompetentingas. Gal Pats jį galėtum parašyti apie 
„Tradicinės ir šiandieninės dramaturgijos skirtumus“, lietuvių gal 
net ir visai neliesdamas (arba liesdamas tarp kitko, kiek reikia)? 

Galima būtų pasirašyti slapyvardžiu (manau, kad Landsbergis savąją 
sovietinės Lietuvos dramaturgijos kritiką irgi slapyvardžiu pasirašys) 
arba, jeigu būtų labai trumpas, palikti visai be parašo (?). [...] 

Landsbergis pasiūlė, kad gautume Pilkos kritiką apie sovietinės 
Lietuvos teatrinius pastatymus, irgi tam numeriui. Kaip išeis, dar 
neaišku. 

[-..] 

P.S. Siunčiu ir Pečiūraitės kopiją. Prašyčiau komentarų, o taip pat, 
kur reikia, ir editorialinių pataisymų. Pvz., žodžių sulietuvinimo ar 
pan. 


72 lap. 15 


Iš Lietuvos atsivežė jauno poeto anoniminių, bet Metmenims skir- 
tų, eilėraščių. Gal galėtum patarti, ar spausdinti ir, jei taip, kuriuos. 


72 lap. 27 

[...] 
Jeigu Pats apsiimtum Metmenų bibliografinę rodyklę paruošti, tai 
taip ir būtų geriausia. [...] 
73 lLiep. 2 


Reikėtų trumpai ir blaiviai pakomentuoti sovietinį Mackaus 
spraudimą į partinę tarnybą (rinkinio įvadas, dabar Areškos recen- 
zija Lit. ir mene). Ar neapsiimtum Pats tai padaryti sekančiam 
Metmenų numeriui? Čia reikia literatūros mokslininko tono, ne im- 
presijų ir ne polemikos. [...] 


73 rugp. 15 
Laukiu Paties sutikimo įsirašyti į Metmenų redaktorius. Ar ban- 


dyti ką nors pakviesti metinei knygų apžvalgai (kurios Antanaitis 
nebenori rašyti), ar visai tokios apžvalgos atsisakyti? 

74 saus. 1 


Redakcijoj ir administracijoj panika: Paties straipsnis, žadėtas iki 
Naujų Metų, neatėjo. Visas darbas sustojo, laužomos rankos, rau- 
namos barzdos, gatvėse girdėti aimanavimai. 


74 vas. 18 

[-..] 
Ar palikti Paties straipsnyje „ieškoti“, priešingai kitur vartojamai 
„Jieškoti“? Ar iš viso Metmenyse siūlytum atsisakyti Skardžiaus kaž- 
kokio DLKŽ, kurį propaguoja chicagiečiai, labui? [...] 


74 kov. 7 


Ačiū! Jei Trumpą matysi, gal galėtum pakalbinti dėl Lit. instituto 
Darbų apkomentavimo. Tik bijau, kad, jei tą rašys, atsisakys stam- 
besnio projekto - užbaigiamosios XIX a. Lietuvos dalies, kurios pra- 
šiau sekančiam nr. Blekaitis susovietintą Mackų atsisakė recenzuoti. 
Jei Pats nesutiksi apie tai ir apskritai apie išeivijos poetų sunaudojimą 
Sovietijoje [parašyti], bijau, kad niekas neparašys. 


74 geg. 27 


Pasiūlymas recenzuoti Kazakevičiaus knygą buvo, kaip matyti, 
gana nelaimingas. Dabar patark, ką daryti. Mano nuomone, nėra 
jokios prasmės spausdinti. 

[...] 

Jei sutiktum Nyką ir Blekaių, kalbink dėl Radausko numerio - 
atsiminimų ir jo laiškų atrankos paruošimo. Šią vasarą jau turbūt 
tas nebeišeitų? 

Ar Paties turimas Radausko laiškas apie Škėmą nesileidžia iš- 
spausdinamas atskirai Meimenyse? 


75 birž. 24 


Šimoliūnas, užsidegęs paminėti kartu Mackų ir Juknevičiūtę arti- 
miausiuose Metmenyse, prisiuntė šią nespausdintą Mackaus dramą, 
siūlydamas ją išspausdinti. Patark. 

Patark, ką su šiais eilėraščiais daryti. 

Ar Metmenims verta susidomėti Mikšio siūlomu trijų pasiunti- 
nių - Balučio, Klimo ir Lozoraičio - 1939.XI.2 memorandumu už- 
sienio reikalų ministeriui, liečiančiu eventualų vyriausybės išsikėlimą 
į užsienį, instrukciją pasiuntiniams dėl Maskvos sutarties, santykius 
su didžiosiom valstybėm ir Lenkija, vidaus frontą? Neatitinka Met- 
menų pirminei kultūrinei paskirčiai, bet kur kitur tokią dokumen- 
taciją spausdinti? (Gal įsteigti smulkaus šrifto „Dokumentacijos“ 
skyrių?) 


80 birž. 4 

[...] 

Solženicino mintis galima pavartoti pretekstu Metmenų anketai, 
kokią siūlai. Gal Pats suformuluotum jos klausimus ir nurodytum, 
kam pasiųsti? O jeigu nori, pasiųsk Pats Meimenų vardu. 

Buvau išsiuntinėjęs religinę anketą. Į ją neatsakė absoliučiai nie- 


kas. [...] 
85 bal. 8 

[...] 
Vis dar nesugalvoju gero būdo padaryti 50-tuosius Metmenis įžy- 
mesniais? [...] 
86 rugp. 18 


Ar Meimenims domėtis šiuo poetu? Ar kas nors spausdintina? 
86 rugp. 18 
[antras tos dienos laiškas] 


Gal ta pačia proga žvilgteltum ir į šios jaunos alaskietės eilėraš- 
čius? Ar kuo susidomėt, ką jai patart? Ji, atrodo, pasiryžusi rimtai 
darbuotis. 

91 rugs. 10 


[...] Nežmoniškas darbymetis. 


93 lap. 18 


Man atrodo arti kitscho. Kaip Pats siūlytum? 
Gal Pats kitam nr. ką stambesnį prisiųstum? O gal kas naujo atsi- 
rastų iš archyvų? 


94 sp. 13 


[...] Turėsiu 68-ąjį nr. suredaguoti iki metų galo, nes paskui išva- 
žiuosiu Lietuvon. Tad jau netrukus lauksiu ir aš Paties. Gal šį sykį 
ką ilgesnio? 


Neišsakytas polilogas, neparašyta knyga 


I 

Ne paslaptis, jog Vytautas ypač mėgo vadinamuosius polilogus 
(jis ir šį terminą bene labiausiai įpilietino) - nuolatos pynė, mezgė 
jeigu ne vieną, tai kitą. Daug jų paskelbė Metmenyse. Ne kiekvienas 
pavyko, kaip jis tikėjosi - arba per mažai kas atsiliepė, arba, jo nuo- 
mone, atsiliepė nepakankamai įžvalgiai, „neprovokuojančiai“. O kai 
kurių išvis negalėjo įgyvendinti. Štai pavyzdys: 


1982 lapkričio 19 
Malonūs Kolegos, 


Kviečiu Jus dalyvauti vėliausioje Metmenų anketoje, iki 1982 m. 
gruodžio 31 d. prisiunčiant Jūsų mintis šiuo klausimu: 

Nors lietuviškas etiketas reikalauja apie viską, kas „kultūringa“, 
kalbėti mandagiai, šiek tiek egzaltuotu tonu, vis dėlto: kokias da- 
bartinio lietuvių išeivijos kultūrinio gyvenimo apraiškas, įvykius, 
galvojimo būdus ar veiklos kryptis, „kultūrinės dramos personažo 
tipus“ ar jų „diskurso metodologiją“ ir retorinius polinkius laikote 

ypač juokingais reiškiniais (ar gal, kaip sovietinėje Lietuvoje šiuo 
metu, atrodo, vis dažniau sakoma, „net jau nebejuokingais“)? 


Geriausių sveikinimų, Vytautas Kavolis 


Praėjo pora mėnesių: 


. 83 sausio 31 
Mielas Kostai, 


[...] Į „humoristinę“ anketą atsakė tik Trumpa. Bet jeigu pats atsa- 
kytum, jau turėčiau bazę pakartotinai raginti kitus. Tad gal netrukus 
atsakyk. 


Geriausių, Vytautas 


Deja, neatsakiau. Gal ir man tie „reiškiniai“ buvo „net jau nebe- 
juokingi“. Neatsimenu. 
Taip ir liko tas polilogas neišsakytas. 


II 
Vytautas rašė man: 


| ; 70 kovo 31 
Mielas Prieteliau, 


[...] 

Atrodo, laikas aktyviau išjudinti mūsų pakeliui iš Tabor Farmos 
aptartą kolektyvinį leidinį apie „Šiandienybės aspektus“ ar pan. Ja- 
me galėtų būti 6-8 maždaug 40-50 spausdinto teksto puslapių stu- 
dijiniai-kritiniai straipsniai, liečią būdingas dabarties (1950-70 m. 
periodo) apraiškas įvairiose humanistinėse ar socialinių mokslų sri- 
tyse (ar gyvenime apskritai), tas apraiškas pristatant, interpretuojant 
ir jas kritiškai įvertinant. Ar Pats domėtumeis tokiam leidiniui iki 
vasaros pabaigos parašyti, sakykim, straipsnį apie šio periodo „Lite- 
ratūrinį avangardizmą“, išdėstant kritiškai atskleidžiantį požiūrį į 
to avangardizmo charakteringas savybes, jo evoliuciją ir dabartinį 
stovį; jo meninius laimėjimus ar pralaimėjimus ir t. t. Vaizduojuosi, 
kad tema būtų pasaulinės literatūros plotmėje, bet būtų galima pa- 
liesti ir lietuvių santykius su šio periodo avangardizmu (pvz., skirtu- 
mus ir panašumus; įtakas; lietuvių kūrėjų santykį su „avangardizmo 
dvasia“ - gal paliečiant ir sovietinės Lietuvos rašytojus). [-..] 


Viso geriausio V.K. 

Netrukus - Vytautas nedelsdavo, tad ir iš kitų to tikėjosi - gavau 
šį jo bendralaiškį: 
1970 birželio 25 
Gerbiamieji Kolegos, 


Beveik visiems pakviestiesiems kolektyvinio studijų rinkinio ben- 
dradarbiams atsakius, rinkinio planas šiuo metu šitaip atrodo: 

1) V. Trumpa, Dabarties supratimai. 

2) R. Misiūnas, Istorijos suradikalinimas. 

3) R. Vaišnys, Pastovaus stovio ekologijoje problema. 

4) Z. Rekašius, Kontrolių sistemos. 

S) V. Doniela, Autoritarinis ir libertarinis mentalitetas. 

6) V. Kavolis, Post-modernusis žmogus. 

7) M. Drunga, Kalba kaip faktorius komunikacijoje. 

8) A.J. Greimas, Humanistiniai mokslai semiotiniu požiūriu. 

9) K. Ostrauskas, Literatūrinis avangardizmas (?) 

10) P.K. Žygas, Pokario (1950-70) dailė ir dailės kritika. 

11) Ž. Mikšys, Lietuvių kelias į abstraktą. 

Temų pavadinimai apytikriai, ir jie gali keistis. Eilės tvarka lai- 
kina, ir ji taip pat gali keistis, jei straipsnių pobūdis ir jų tarpusaviai 
santykiai to reikalautų. Galvoju gautų straipsnių kopijas išsiuntinėti 
visiems bendradarbiams bendrai orientacijai. 

Straipsniai, atrodo, bus ne apžvalginiai, bet išsamesni kurios nors 
specifinės temos išvystymai. 

Vienodumo dėlei būtų pageidautina, kad bibliografinės referen- 
cijos būtų surašytos straipsnio gale; jų paminėjimai tekste būtų šio 
pobūdžio: (Rekašius, 1957 arba Rekašius, 1957, psl. 150); o teksti- 
nės išnašos galėtų būti spausdinamos puslapio apačioje. 

Knygos vardas, jeigu geresnio kas nors nepasiūlys, galėtų būti 
Šiandienybės vaizduotė (kas apimtų tiek pačios šiandienybės supra- 
timą, tiek galvojimą ir vaizduotę, būdingą šiandienybei). Apskritai 
ji turėtų būti nukreipta į šiandieninio galvojimo įvairiose raktinėse 
intelektualinio gyvenimo srityse atskleidimą ir avangardinės kūrybos 
impulsų ir turinio analizę. Vienas iš jos tikslų būtų užfiksuoti mūsų 
„susidūrimo su Vakarais“ dabartinę fazę, kitas - to susidūrimo vai- 
sius perduoti Lietuvon. „Šiandienybė“ galėtų reikšti maždaug 1950- 
70 m. laikotarpį. 

Ar kas nors dar pakviestinas knygos bendradarbiu? 

Straipsnius būtų pageidautina sulaukti iki rugsėjo 15 d. Jų ilgumas 
priklausytų nuo subjekto, bet vaizduojuosi, kad galėtų būti apie 30— 
40 psl. spausdinto teksto. 


Geriausiais sveikinimais, Vytautas Kavolis 


Tačiau knyga taip ir mirė negimusi. 


Polilogas liko neišsakytas, o knyga neparašyta —- žinoma, ne dėl 
Vytauto kaltės, bet dėl kitų, neišskiriant ir manęs, įsipareigojimo 
stokos, gal abejingumo, nepaslankumo, o gal net ir tingumo. 


Kostas Ostrauskas 


: | 76 liepos 9 
Mielas Kostai, 


Neapsižiūrėjus praėjo jau penkiolika metų nuo Škėmos mirties. 
Ar nereikėtų ta proga išleisti trečiąjį Raštų tomą, kuriam, kaip Škė- 
mienė rašo, „jau keli metai kai surinko papildomą medžiagą ir infor- 
macijas. Trečio tomo išleidimas beviltiškai tolsta ir blunka.“ Aš turiu 
čia ir asmenišką interesą, nes turbūt esu vienintelis, kuris „Izaoką“ 
skaitė dar pačiam Škėmai esant gyvam ir su juo jį diskutavo; o išva- 
žiuodamas iš Tabor Farmos, Škėma atsisveikino su žodžiais: „Nepa- 
mirškite mano Izaoko, nes jei jūs neišleisite, niekas neišleis.“ 

O gal galima sugalvoti kokią programą Tabor Farmai ar surasti 
ką iš palikimo Metmenims. (Sekančiam numeriui. Kad ir Radausko 
laišką apie Škėmą? Aš bandysiu gauti Blekaičio atsiminimų.) 


Geriausių, [Vytautas Kavolis] 

67 rugp. 7 
Mielas Gintautai, 


Šiandien gavęs, perskaičiau ir siunčiu atgal savo korektūras. Su- 
planuotas išdėstymas tvarkoj, tik aš norėčiau, kad kiekvienas skyrelis 
prasidėtų naujame puslapyje. Išnašas prašyčiau spausdinti knygos gale. 

Būtų labai nepatogu, jeigu pačiam Mekui į Farmą atvažiavus, ne- 
galėtume parodyti jam išleistos jo knygos, kurios manuskriptą jis 
buvo prisiuntęs prieš kokį penkiolika mėnesių, tikėdamasis, kad mes 
ją išleisime pereitą vasarą. Kiekvienu atveju reikėtų kokią vieną kny- 
gą Tabor Farmai išleisti. 

Kaip Almeno įspūdžiai iš Lietuvos skaitosi? Gal Paties Farmai 
ruošiamos ištraukos tiktų Metmenyse išspausdinti? O gal tokie įdo- 
mūs reportažai, kad tiktų atskira knyga išleisti? 

[...] 


Geriausių sveikinimų, Vytas 


75 spal. 10 
Mielas Gintautai, 


Saulius Šimoliūnas, - kuris man kartais paskambina, - sakosi turįs 
Dalios Juknevičiūtės, su Barausku ir Kelečium, išskaitytą gerą visos 
„Chapel B“ juostą. Ar jos išleidimas plokštele nebūtų tas prisimi- 
nimo būdas, apie kurį Lakštuonė kalbėjo per literatūros vakarą Far- 
moj? Gal tam reikalui būtų galima pravesti specialią rinkliavą? Gal 
tai galėtų būti metinis Federacijos projektas? 


Geriausių, Vytas 


| : | 76 sausio 10 
Mielas Gintautai, 


Turiu pluoštą Mindaugo Tamonio [Tomonio] eilėraščių, kurių ke- 
letas buvo išspausdinti Metmenyse, o dauguma niekur nespausdinti. 
Jam žuvus aštrėjančio intelektualinio teroro Lietuvoje auka, mudu su 

Ostrausku galvojame, kad reikėtų išleisti jo darbus atskira knygute, 
arba (a) vien jo poeziją (susidarytų turbūt kokie 32 psl.) arba (b) „Min- 
daugas Tamonis ir jo aplinka“ - poezija ir visa kita jį liečianti medžiaga, 
įskaitant ir tą, kuri buvo išspausdinta LRK Bažnyčios kronikos vėliau- 
siam numeryje (perspausdinta Drauge). Gal surasiu ir atsiminimų apie 
jį. (Šiuo atveju susidarytų gal 64 psl.) Tokią knygą reikėtų išleisti kaip 
dokumentą, o išleisti jį turėtume mes, kadangi išeivijoje jis su mumis 
vieninteliais bendradarbiavo. Ir išleisti reiktų greit, kad matytųsi, kad 
nepamiršome. Parašyk, ką apie tai galvoji ir kokias matai galimybes. 


Geriausių, [Vytautas Kavolis] 


: | | 82 rugp. 25 
Mielas Gintautai, 


Kai kuriuose IX-jo Lituanistinio Seminaro kursuose buvo patiekta 
tiek naujos ir įdomios medžiagos, kad kilo mintis ją paversti kny- 
gomis. Pradėjom svarstyti net knygų serijos „Lietuvių civilizacija“ 
išleidimą. Joje būtų monografinio pobūdžio leidiniai, nauju požiūriu 
moksliškai svarstą kurį nors esminį lietuvių kultūros istorijos as- 
pektą. Ji nesiektų enciklopedinio ištisumo, bet kreiptųsi į tas šakas, 
kuriose išeivijoje dirbantys mokslininkai gali duoti svarbų įnašą, 
ypač tokį, kokio Lietuvoje dabar nėra (o reikia). Kalbėjome: Gim- 
butienė, Šilbajoris ir aš, ir kiekvienas šia galimybe labai susidomė- 
jome. Gimbutienė net sako, kad galėtų per metus paruošti veikalą 
apie baltų mitologiją, kuris skirtųsi nuo Greimo tuo, kad atskirtų 
priešindoeuropietinį nuo indoeuropietinio sluoksnio lietuvių-latvių 
mitologijoje (Greimas to skirtumo nedaro, o priešindoeuropietinė 
medžiaga kaip tik Gimbutienės stiprybė); įtrauktų daugiau latviškos 
medžiagos ir dainų; ir būtų kiek populiariau parašyta. Aš turbūt 
rašyčiau apie lietuvių sąmoningumo istoriją nuo 1883 iki 1983 m. 
(Tai buvo pagrindinė mano paskaitų tema, ją plėtojant atsivėrė dau- 
gybė dar neišnaudotų galimybių.) Su Šilbajoriu ne visai aišku, tačiau 
jis domėtųsi parašyti knygą arba apie Radauską, arba apie naujosios 
lietuvių poezijos skaitymą - t. y. kaip ją reikia skaityti ir kas, giliai 
paskaičius, joje randama. Būtų tokiai serijai ir daugiau galimybių 
(gal Trumpos rašoma knyga apie tautinį atgimimą). Parašyk, ar Mac- 
kaus fondas domėtųsi pradėti tokią lituanistinių leidinių planingą 

seriją, tikintis išleisti maždaug po vieną į metus, apie 200 psl. knygą. 
Gal jai būtų ir Lietuvių Fondo paramos. 


Geriausių, Vytas 


P. S. Argi tikrai Draugas atsisakė Sarą platinti? Jei taip, tai jos 
pasisekimas turėtų būti užtikrintas. O Greimas su savo Apie dievus 


ir žmones Lituanistiniame Seminare buvo tikras „patron saint“: jį 
nešė visur ir per humanitarinius ir per socialinius mokslus. 


| 85 geg. 25 
Mielas Gintautai, 


Pagaliau pamačiau Kazakevičiaus sudarytąjį Dr. Kripštuką. Su 
knyga ne viskas tvarkoj. (1) Iš pasakų praleista „Tuktuko burtų laik- 
rodis“ (gal dėl Trijų karalių temos) ir „Raudonbarzdžio žydo ka- 
roliai“ (neaišku kodėl; gal dėl žydo vaizdavimo), (2) Iš „Pasakos ir 
realybės“ išleista du pasažai: vienas religinio pobūdžio, kitas apie 
svetimųjų skriaudžiamas mažas tautas ir kažkokius tipus, norinčius 
kitus apgaudinėti nusiginklavimo konferencijose. 

Tad Kaupas išleistas ekspurguotas. Dėl to (o taip pat ir todėl, kad 
yra likę ir Kaupo raštų, išbarstytų įvairiuose leidiniuose, neįėjusių į 
tą knygą, ir visiškai nespausdintų rankraščių) siūlyčiau neatsisakyti 
plano Kaupo raštus Mackaus fondui išleisti. Būčiau linkęs siūlyti, 
kad pirmu tomu būtų išleistas Dr. Kribštukas (ar negalima būtų per- 
spausdinti ofsetu visą originalinę laidą su jos iliustracijomis? - ją 
mažai kas turi ir tai dažniausiai aptrupėjusią, nors Nyka turi švarią, 
gana sveiką ir nepageltusią kopiją; tos knygos labai reiktų lituanis- 
tiniam švietimui, mokykloms, tai galėtų būti mūsų dovana joms), o 
antru tomu - visa, kas liko (beletristiką, straipsnių ir laiškų atranką). 
Tik abu tomai turėtų būti to paties formato. 


Geriausių, [...] Vytas 


į į 87 vas. 25 
Mielas Gintautai, 


Knyga apie Škėmą, Kaupą ir Mackų - geras sumanymas. Tik ją 
reiktų gerai suplanuoti, kad būtų atskleisti ne atsitiktiniai jų kūrybos 
aspektai, o jų kūrybos esminė programa, jos vystymasis ir jos prob- 

lematika (o taip pat jų vieta dinaminiuose lietuvių literatūros rėmuo- 
se). Nemaža tokios medžiagos, ypač apie Škėmą ir Mackų, jau yra 
spaudoje paskelbta, ir ją būtų galima knygoje perspausdinti. Manau, 
kad tokios perspausdintinos medžiagos galėtų susidaryti apie pusė 
viso teksto. Ko labiausiai reikėtų parūpinti: (1) Škėmos biografinę 
studiją (tai sunkus uždavinys, net ir atsižvelgiant ir visų kitų iki šiol 
paskelbtų biografijų prastumą), (2) geros studijos apie Kaupo pasakas 
(tokios iki šiol išvis nebuvo), ir (3) bendrų analitinių rėmų, patalpi- 
nančių juos į rašytojo išeivijoje problematiką ir skirtingus jos sprendi- 
mus, maždaug: Trys rašytojai, trys problemos. Gal vertėtų išspausdinti 
ir jų laiškų, tik tuo atveju reiktų ne vieną kitą atsitiktinai įkišti, bet 
stambesne, reikšmingesne atranka. 

Kaip matai, mane labiau viliotų viena bendra knyga apie visus 
tris negu atskiros knygos: tai būtų įvairesnis, intelektualiai labiau 
provokuojantis, tirštesnis leidinys, įgalinąs įdomius palyginimus ir 
bendrosios problematikos svarstymus. Atskiros knygos galėtų išeiti 
skystokos, nukrypstančios į smulkmenas. Redaktorium siūlyčiau 
Vaškelį, kuris dar nėra savo knygos išleidęs (o jau laikas). Jei niekas 
neapsiimtų, gal ir aš leisčiausi į kalbas. 


Geriausių, Vytas 


. . i 88 lap. 16 
Mielas Gintautai, 


Baigiu paruošti studiją, kurią turbūt pavadinsiu Epocbųy signa- 
tūros. Lietuvių kultūros istorijos problemos. Ji apims daugiausia 
ankstyvesnį, iki XIX a. pabaigos laikotarpį ir naudosis kitokiu, dau- 
giau sociologiniu metodu, negu Sąmoningumo trajektorijos. Ar Fon- 
das domėtųsi rankraščiu? 

(2) Man atrodo, kad vertėtų pridėti Lietuvos-išeivijos metraščių 
seriją, kurių kiekvienas tomas būtų skirtas kuriai nors humanita- 
rinių-socialinių mokslų problemai, kurią drauge nagrinėtų išeivijos 
ir Lietuvos mokslininkai, tuo suteikiant platformą jų kūrybiškam 
intelektualiniam bendradarbiavimui. Vienas tomas galėtų būti skir- 
tas šiuo laiku aktualiam „Teisingos valstybės sampratos“ klausimui, 
kitas - „Moterų reikšmė lietuvių kultūroje“ ir t.t. Ar Fondui būtų 
įdomu tokią seriją leisti? 


Geriausių, [...] Vytautas 

| 95 sp. 20 
Mielas Gintautai, 


Pinigus už Moteris ir vyrus perdaviau leidėjui per Arūną Sver- 
diolą. Leidėjas nelengvai surandamas, nes faktiškai nebeegzistuoja. 
Sako, kad knygos turi likusius 1,000 egz. ir juos pardavinėtų po pusę 
lito. Būtų galima padovanoti mokykloms, tik niekas to nesiima. Tu- 
rėtų kvitą ir prašytus papildomus egz. tiesiog Tau prisiųsti. 

Kilo mintis, kad gal būtų galima Ostrausko Čičinskas ir kiti (dra- 
mos lietuviška istorine tematika, nuo Šaltkalnio iki Stasiuko - apie 
Stanislovą Augustą) išleisti kaip bendrą Baltų lankų ir Mackaus fon- 
do produkciją. Darbus atliktų ir išspausdintų Baltų lankų leidykla, 
o Fondas parūpintų dalį finansavimo - ir už tai gautų pageidautą 
egz. skaičių. Kaip Tau tas pasiūlymas atrodytų? Baltų lankų leidykla 
domėtųsi. Aš irgi rekomenduočiau. Parašyk. 


Geriausių, [...) Vytautas 

IGORIUI GOLOMSTOKUI 


į 1975 m. gegužės 20 d. 
Gerbiamas p. Golomstokai, 


gavau savo seno bičiulio Aleksandro Štromo laišką, kuriame jis 
rašo, kad išvertė į rusų kalbą ir perdavė Jums ištrauką iš knygos 
Nužemintųjų generacija, kurią skyriau egzilės patirčiai lietuvių poe- 
zijoje, kurtoje Vakaruose po Antrojo pasaulinio karo. 

Esu patenkintas vertimu, kurį peržiūrėjau, ir džiaugčiausi pub- 
likacija Kontinente. 

Būčiau nepaprastai dėkingas, jeigu ji pasirodytų dar 1975-aisiais, 
minint žmogaus, tapusio šios knygos ašimi, mirties metines — Al- 
gimantas Mackus mirė paskutinėmis 1964-ųjų dienomis. 

Štromo priminimu pridedu informacijos apie save. Nuo 1959-ųjų 
esu vyriausiasis Metmenų redaktorius. Tai JAV leidžiamas kultūrinis 
lietuvių žurnalas, kurį galima lyginti su Paryžiuje leidžiama lenkų 
Kultura. Paskutiniajame Metmenų numeryje spausdinome ilgą esė, 
kuriame apmąstoma Sovietų Sąjungą palikusių „naujųjų emigrantų“ 
patirtis Vakaruose ir svarstomos priežastys, paskatinusios steigti 
Kontinentą. Esminė Kontinento nuostata - telkti Rytų europiečius 
bendram darbui, keliant liberaliu humanizmu pagrįsto tautų ben- 
dravimo idėją - tai labai artima Metmenų bendradarbiams, kurie 
stengiasi kuo galėdami ją paremti. 


Su nuoširdžia pagarba, 
sociologijos profesorius Vytautas Kavolis 


[versta iš anglų kalbos] 

ALEKSANDRUI ŠTROMUI 


75 birž. 1 

Mielas Aleksandrai, 

Ačiū už kruopštųjį „Nužemintosios generacijos“ skyriaus verti- 
mą. Su papildomom išnašom jis turbūt tik pagerėjo. Nelietuviui skai- 
tytojui jos, aišku, reikalingos. 

Golomstokui tuoj pat parašiau, su biografinėm žiniom ir visom 
Paties sugestijom. Pareiškiau ir Metmenų pritarimą Kontinento pro- 
gramai, ypač „the spirit of liberal internationalist humanism,“ ir 
pasiryžimą su jais bendradarbiauti. Dar atsakymo negavau. 

Tavo straipsnis išspausdintas Metmenų Nr. 29. Turėtų jis iki šiol 
jau ir Angliją būti pasiekęs. Ačiū už jį. Keli žmonės jį specialiai mi- 
nėjo konversacijoje, turbūt bus ir reakcijų. 

O gal pats domėtumeis Metmenizm parašyti „Post-industrinės vi- 
suomenės teorijos kritika“? Būtų ypač įdomu šiuo klausimu pasvars- 
tyti ir Rytų Europos perspektyvas, ir nebūtinai oficialiąsias. (Savo 
metu čekai panašiom teorijom gerokai domėjosi, ir anglų kalbon 
išverstas jų Mokslo Akademijos paruoštas, Richta išverstas didokas 
veikalas, Civilization at tbe Crossroads, vedąs maždaug post-indus- 
trinės visuomenės teorijos linkme.) 

Kalbinu Trumpą paruošti Tabor Farmai paskaitą apie rusų-lie- 
tuvių santykius. Jis sako, kad tema per plati; pasiūliau jam ją paimti 
liberalinio galvojimo ir sąjūdžių plotmėje, nuo XIX a. iki dabar. O 
gal yra aktualesnės temos susiaurinimas? Kontinento atžvilgiu jis 
kiek skeptiškas. Akiračių recenzija irgi nevisiškai Kontinentui pa- 
lanki. Nemaža abejonių čia sukėlė ir Kontimento kvietimas Braz- 
džioniui būti lyg tai jų tarpininku su lietuviais. Brazdžionis praleido 
keliolika metų, redaguodamas blogiausią išeivijoje žurnalą su kultū- 
rinėmis pretenzijomis, Lietuvių dienas, 1 suvažiavimuose šaukda- 
mas tuščiausios retorikos tribūnoje. Abejoju, ar jis turi bet kokį ryšį 
su gyvosiom kultūrinėm jėgom. 

Pergalė, žinoma, periodiškai džiaugiasi Metmenų „išsisėmimu,“ 
visiškai nutylėdama jų neliteratūrinę medžiagą, kuri paskutiniu me- 
tu, mano nuomone, buvo kaip tik gana stipri. 


Geriausių linkėjimų, [Vytautas Kavolis] 

76 vas. 6 
Brangus Aleksandrai! 


Ačiū už laišką ir anketą. Apie kitus dalykus kiek vėliau, o dabar 
siunčiu prozos gabalą, kurį rekomenduočiau Kontinentui ir siūly- 
čiau, kad, jei sutinki, Pats jį jiems persiųstum (ar išverstum). Reiktų, 
žinoma, atsiklausti autoriaus sutikimo, bet tą galėčiau padaryti, jei 
Kontinentas domėtųsi. (Gabalas pasirašytas slapyvardžiu.) 

Su Gliauda būčiau atsargokas. Jis yra literatūrinis fabrikas - lie- 
tuviškų „pot-boilerių“ gamykla, kasmet iškepanti Draugo kon- 
kursui po romaną, tiksliai iškalkuliuotą gauti jo premijai. Rimtesni 
kritikai jų nė nerecenzuoja, tiesiog atsisako bet ką turėti bendro su 
Gliaudos raštija. Tačiau jis išėjęs į pensiją, turi marias laiko, ir ra- 
šomosios mašinėlės kankinti nesidrovi. 


Geriausių, [Vytautas Kavolis] 


76 liepos 9 
Brangus Aleksandrai! 


Su šiuo Škėmienės sutikimu, tikiuosi, būsiu pabaigęs sutikimų rin- 
kimą Kontinentui. Iš dalies paveiktas Tavo komentaro, kad Škėmos 
romano ištraukoje per daug emigrantiškos specifikos, iš dalies pats 
priėjęs išvados, kad „Prieangyje“ įdomesnis, Škėmienės prašiau su- 
tikimo spausdinti 22 mano anksčiau prisiųstąją Baltos drobulės iš- 
trauką, bet „Prieangyje“, iš Metmenų Nr. 9, kuri yra ištrauka iš 
paskutinio, dar neišspausdinto Škėmos romano Izaoko, kurį jis prieš 
žūdamas perdavė į mano rankas. Jeigu neturi „Prieangyje“ teksto, 
parašyk ir aš prisiųsiu. Tik atkreipt dėmesį, ko reikia, kad neišeitų 
nesusipratimas. 

Pati Škėmienė pageidauja, kad, jei būtų verčiama pirma anglų 
kalbon, po to rusų, tai angliškąjį vertimą atliktų Kristina Škėmaitė 
(kuri tai visiškai gerai atlieka), [...]. Bet žinoma, kad geriau versti 
tiesiogiai rusų kalbon. Aš Kontinentui tiesiog nerašiau. Manau, kad 
būtų geriau, jei Pats tuos reikalus tvarkytum. Aš parašyčiau tik tuo 
atveju, jei reikėtų parėmimo Tavo veiksmams. 

Vyt. Janavičius, kaip matei iš jo sutikimo, yra šiek tiek kampuotas 
žmogus. Jo motyvas, neleidžiant veikalo spausdinti vien rusų kalboj, 

yra, kad jis skirtas me vien totalitarinių sistemų atžvilgiu, bet ir kitose 
sistemose atrandamiems panašiems reiškiniams. Manau, kad būtų 
galima su juo susitarti, jeigu veikalas būtų išverstas ir bent vienon 
kiton kalbon. Jeigu nebūtų galima susitarti, tektų spausdinti kolek- 
ciją be jo. Būtų gerai, kad Kontinentas tiesiogiai su juo ir kitais įvel- 
taisiais tais klausimais susirašinėtų. 

Gimtojo krašto fotostatus Pačiam pasiunčiau. Tiesos negaunu. 
Kas šiaip mūsų pasaulyje įdomesnio? 


Geriausių, [Vytautas Kavolis] 

PAULIUI ŽYGUI 


| 1976 sausio 10 
Mielas Pauliau, 


Yra sumanymas išleisti M. Tamonio [Tomonio] darbų knygutę, 
arba (a) vien jo poezijos, arba (b) „M. Tamonis ir jo aplinka“ - kartu 
su visa kita jį liečiančia medžiaga, kurios buvo vėliausiam LRK 
Bažnyčios kronikos numeryje. Gal galėtum tad greit atsakyti šį su- 
manymą liečiančius klausimus: Ar ką turi daugiau, kas liečia Ta- 
monį arba ar žinai, kas gali turėti; ar žinai, ar kas turi dabar ryšius 
su jo šeima Lietuvoje; ar ką nors žinai apie jo likusius rankraščius? 
Ar Tu pats su juo kalbėjai ir ar jis specifiškai savo eilėraščius skyrė 
Metmenims? Žinoma, būtų gera gauti jo memorandumų partijai 
tekstus, bet kur juos gausi. Suprantama, kad šiais atsakymais būtų 
naudojamasi labai diskrečiai. 


Geriausių, Vytas 

VINCUI RASTENIUI 


78 sausio 7 
Mielas p. Rasteni, 


Gal Rekašius bus Jums jau parašęs, kad, Trumpai keturis metus 
rašius Santaros istoriją ir galop atsisakius, tą uždavinį užkrovė man 
1r dar skubiai: Valdas nori istoriją išleisti šių metų suvažiavimui, o 
tokiu atveju ją reikia spaustuvei atiduoti kovo mėnesį. Kadangi visa 
šeima per Kalėdas sirgo ir nereikėjo švęsti, tai pavyko 60 psl. do- 
kumentuotą juodraštį parašyti. 

Norima tačiau išleisti knygą, kurioje būtų ne vien aprašomoji isto- 
rija, O ir analizės bei įvertinimai. Jūsų buvo nutarta prašyti, kad para- 
šytumėte Santaros visuomeninio charakterio, kelio ir įnašo apžvalgą 
ir įvertinimą. Dabar su Misiūnu, kuris bus leidinio redaktorius, be- 
kalbant paaiškėjo, kad bus prašoma Venclovos dar parašyti kultū- 
rinio įnašo įvertinimą, o Štromo - atbalsio Lietuvoje aprašymą. Ar 
sutiktumėt tą visuomeninę analizę parašyti, ir ar galėtumėt iki va- 
sario pabaigos ją Misiūnui prisiųsti? 

Girdėjau, kad Štromas suvienijo ir uždegė Vliką. Ar iš to žada 
išeiti koks rimtas dalykas? 


Geriausių sveikinimų, [Vytautas Kavolis] 

ZENONUI REKAšŠIUI 


į į 78 sausio 13 
Mielas Zeniau, 


Ar Akiračiuose galvojate komentuoti į Draugo sausio 9 d. b. kv. 
pasirašytą vedamąjį „Žydai sukūrė komunizmą, bet dabar žydai ko- 
munizmą griauna“, ypač jo užbaigiamąją mintį: „Nereikia tad ste- 
bėtis, kad ir Sovietų Sąjungos žydai, kaip ir visas tarptautinis žydų 
judėjimas, yra pakeitęs nuomonę komunizmo atžvilgiu. Žydai sukėlė 
Rusijoje revoliuciją, bet jie dabar, lyg savo kaltę atpirkdami, bol- 
ševizmą griauna“ — ? Tokia minties eiga, kaip ji tuose sakiniuose 
vystosi, skaitytojui sugestionuoja, (1) kad „tarptautinis žydų judė- 
jimas“ savo visumoje ne tik buvo iki šiol Sovietų Sąjungai palankus, 
bet ir dalyvavo keliant Rusijoje revoliuciją, (2) kad „žydai“ (vieni!) 
„sukėlė Rusijoje revoliuciją,“ tad niekas kitas už tai neturi atsako- 
mybės, nei kitos grupės, nei režimas, kuris revoliucijai sudarė palan- 
kias sąlygas, (3) kad ant žydų ligi šiol guli „kaltė“ už tą revoliuciją, 
1r kad (4) disidentinis sąjūdis neturi pozityvaus motyvo, t. y. nieko 
nesiekia, bet tik negatyvų, t. y. „atperka“ rasines kaltes, yra ne tauti- 
nio sąmoningumo ar liberalinės dvasios, bet viduramžiškai suprastas 
penitentinis aktas. Visa tai svarstant, nei kiek neateina galvon mintis, 
kad ir krikščionybę „sukūrė žydai“, už ką jiems buvo atsilyginta 
antisemitizmo jei ne ir sukūrimu, tai negirdėtu jo įaudrinimu. 

Iš viso būtų laikas sistematiškai išnagrinėti lietuviškąją grupinių 
neapykantų struktūrą ir nuolat iškelti, kas toje struktūroje naujo (t. 
y. kokie paslėpti motyvai atsiskleidžia atsiliepimuose apie kitus, net 
ir tada, kai norima apie juos „palankiai“ pasisakyti). Tėviškės žibu- 
riuose būna daug medžiagos žydų ir lenkų klausimu. Manau, kad 
K. Almenas domėtųsi apie tai parašyti, jei jam ta medžiaga būtų 
parūpinta. Aš su juo panašiais klausimais esu kalbėjęs, tik jis Teviš- 
kės žiburių negauna. Man atrodo, kad čia būtų vertas dėmesio stam- 
besnis projektas. Ta proga būtų galima paliesti ir kai ką kai kurioje 
Lietuvos disidentų spaudoje („ateistai, tat girtuokliai ir paleistuviai“ 
motyvą). Visoje šitoje sferoje reikia geroko sąžinės pravalymo. 


Geriausių, [Vytautas Kavolis) 

ICCHOKUI MERUI 


Jis nepailsdamas ragino mane rašyti 


Mes susitikome pirmą ir paskutinį kartą 1977 metais. Paspau- 
dėme kits kitam ranką susipažindami Čikagoje, Mokslo ir kūrybos 
simpoziume, kur man buvo įteikta Lietuvių rašytojų draugijos pre- 
mija, o atsisveikinome, patys to nežinodami, Vašingtone, Virgos ir 
Vitolio Vengrių namuose, kur susirinko ir apsupo mane būrys kul- 
tūrininkų ir kur Vytautas su žmona irgi atvažiavo. 

Čikagoje jis mane pakvietė būti „Metmenų“ bendradarbiu, o Va- 
šingtone pajutau šilumą to dvasinio ryšio, kurs tęsėsi du dešimtmečius. 

Jis kelis kartus mane kvietė į Santaros-Šviesos suvažiavimus, bet 
aš negalėjau ištrūkti iš darbo, o kai jau ištrūkau 1995 metais, jis 
buvo Lietuvoje, ir mes nebesusitikome. 

Tuos du dešimtmečius jis nepailsdamas ragino mane rašyti, - man 
tai buvo be galo svarbu, jaučiausi esąs kažkam reikalingas. Jis nuolat 
laukė mano naujos kūrybos - prašė ir prašė, ir drąsino, ją gavęs. Ir 
ne dėl to, kad aš būčiau didis, o dėl to, kad jis buvo toksai, supras- 
damas mane mano kalbinėje, kūrybinėje, dvasinėje vienatvėje. 


Icchokas Meras 


79 bal. 30 
Mielas p. Merai, 


Norėčiau paprašyti iš Jūsų rašomojo romano ištraukos Metme- 
nims. Šiuo metu ruošiu Nr. 38-ąjį. Jeigu netrukus galėčiau gauti, 
pasirodytų dar šį rudenį. 


Geriausiais sveikinimais, Vytautas Kavolis 


i 81 gr. 15 
Mielas p. Merai, 


Gal galėčiau iš Jūsų tikėtis prozos Metmenų Nr. 43-am: novelės 
ar ištraukos iš didesnio darbo? Domintų taip pat laiškas apie aktua- 

lius, šiuometinius Izraelio rašytojų ir intelektualų rūpesčius ir, kaip 
seniau būtume sakę, dvasios bangavimus. Bet kūryba - pirmoj eilėj. 
Visada laukiame. 

Sausio mėnesį galvoju darbuotis prie Nr. 43. Gal parašytumėte jam? 


Geriausių, Vytautas Kavolis 


| | 83 vas. 3 
Mielas p. Merai, 


Gal turėtumėte naujos prozos 45-iesiems Metmenims? Turėčiau 
gauti iki vasario pabaigos. 
Ar žadate šiais metais atvažiuoti į J. A. V.? 


Geriausių, Vytautas Kavolis 


85 gr. 31 
Mielas p. Merai, 


Geriausių sveikinimų ir Jums. Šiuo metu kaip tik baigiu sureda- 
guoti Metmenų 51-ą numerį. Būtų smagu jam gauti Jūsų novelę. Bet 
reiktų gauti ne vėliau sausio pabaigos. 


Jūsų, Vytautas Kavolis 


86 liep. 21 
Mielas p. Merai, 


Ar neprisiųstumėt 52-iem Meimenims? Turėčiau gauti iki rug- 
pjūčio pabaigos. 


Geriausių, Vytautas 


87 rugp. 3 
Mielas p. Merai, 


Esu didžiai dėkingas už Jūsų apsakymą. Stiprus savo paprastume, 
svarbus veikalas. Spausdiname Metmenų 53-iame ir laukiame Jūsų 
darbų ir ateityje. 


Geriausių, Jūsų Vytautas Kavolis 

88 rugs. 22 
Mielas p. Merai, 


Laukiu Metmenirms Jūsų naujos prozos. Gal per vasarą parašėte? 


Geriausių, Vytautas Kavolis 


90 liep. 1 
Melas p. Merai, 


Gal galėčiau iš Jūsų tikėtis naujos prozos iki rugpjūčio pabaigos — 
59-1em Metmenim? 


Geriausių, Vytautas Kavolis 


91 sausio 2 
Malonus p. Merai, 


Ilgus metus jau laukiu Jūsų prozos Metmenim. Gal ateinantieji 
metai bus kūrybiškai palankesni. Praeitieji grėsė visus paskandinti 
vien veikloje. 


Geriausių, Vytautas 


94 sa. 13 
Mielas p. Merai, 


Visokeriopos sėkmės Naujiems Metams! Gal galėčiau netrukus 
tikėtis ir naujos Jūsų prozos Meimenims? 


Geriausių, Vytautas Kavolis 


| 95 sa. 15 
Mielas Prieteliau, 


Geriausių linkėjimų ateinantiems metams. „Kartų rūgštynių sko- 
nį“ spausdiname 68-uose Metmenyse, šį pavasarį. Lauksiu laikas 
nuo laiko ir ateityje. O gal ir kokį literatūrinį laišką, eseistikos? O 
pats pavasario semestrui važiuoju į Vilnių. 


Geriausių, Vytautas 

LIETUVIŲ FONDUI 


| 1981 rugpiūčio 11 d. 
Lietuvių Fondui 


Po Antano Maceinos ir Juozo Girniaus - tai yra, dar Nepriklau- 
somos Lietuvos auklėtinių - išeivija dar nėra davusi stambesnio ori- 
ginalaus filosofinio veikalo lietuvių kalba. Prarasta proga ne tik 
daryti naujų šuolių lietuvių filosofiniame galvojime, kuris išeivijoje 
atrodo daugiau mažiau sustingęs prieš dvidešimt penkis metus pa- 
siektoje plotmėje, bet ir veikti į paskutiniuoju metu pagyvėjusį (ne 
tik spausdinamų veikalų skaičiumi, bet ir kritinių apžvalgų lygiu) 
filosofinį gyvenimą sovietinėje Lietuvoje. Sovietinės Lietuvos filoso- 
finėje spaudoje kartais nagrinėjama ir išeivijos filosofinė kūryba, bet 
iš tų nagrinėjimų atrodo, kad išeivija, be mažesnių žurnalinių 
straipsnių, filosofinėje srityje nieko naujo nebesukuria. 

Dėl šių priežasčių laikau reikalingu atkreipti dėmesį į Alfonso Lin- 
gio, iš senosios emigracijos kilusio, angliškai rašančio filosofo darbų 
atranką, kurią yra apsiėmęs suredaguoti jo artimas bendradarbis, 
filosofijos profesorius Algis Mickūnas (Ohio University). Alfonsas 
Lingis profesoriauja Pennsylvania State University ir iki šiol buvo 
žinomas kaip svarbiausias Merleau-Ponty filosofinių raštų vertėjas 
į anglų kalbą bei itin įspūdingas paskaitininkas filosofų suvažiavi- 
muose ir Lyginamųjų Civilizacijų Studijų Draugijos konferencijose, 
kur ir aš esu jį girdėjęs. Paskutiniuoju metu Lingis keliauja po įvai- 
rius Vakarų civilizacijai svetimus pasaulio kraštus (Indiją, Afriką, 
Indoneziją, Naująją Gvinėją) ir, tiesioginės savo patirties tuose kraš- 
tuose susidūrimais su jo vakarietiška, prancūziškos kilmės feno- 
menologine filosofija, kuria naują filosofinio galvojimo žanrą. 
Vakarietiškas galvojimas ir nevakarietiška patirtis viena kitai kelia 
klausimus, kurie yra kartu giliai asmeniški ir kritiški mūsų filoso- 
finėse tradicijose susiformavusiems galvojimo būdams. Aštriai kritiš- 
ka mintis išreiškiama stiprų estetinį pojūtį perduodančių essay sti- 
liumi. Nei šioje tradicijoje, nei šiuo būdu niekas iš lietuvių dar nėra 
filosofavęs. 

Alfonso Lingio veikalo, sudaryto iš kokių penkių jo essay iš „su- 
sidūrimų su civilizacijomis“ ciklo, išvertimas ir išleidimas lietuvių 

kalboje (jį yra sutikęs išleisti Algimanto Mackaus Fondas) duotų 
stambų įnašą lietuvių filosofinėn literatūron, įjungtų į jos vystymąsi 
autorių, kurio lietuviška kilmė jį patį giliai jaudina (nors jis dar ir 
nejaučia, kad lietuvių tarpe galima filosofiškai mąstyti) ir, gal svar- 
biausia, suteiktų svarų liudijimą, kad išeivija tebėra pajėgi duoti 
stambaus masto filosofinius įnašus, šiandienine kalba, šviežiais vaiz- 
dais, kurio sovietinės Lietuvos filosofai negalės ignoruoti (ir kuris 
jiems galėtų turėti tokią reikšmę, kaip Algirdo Juliaus Greimo Apie 
dievus ir žmones: lietuvių mitologijos studijos turi Vilniuje visiems 
lietuvių kultūros studijomis besirūpinantiems). 

Lietuvio filosofo atidengimas jo knygos vertimų į lietuvių kalbą 
bus stambus ir išliekančios vertės įvykis lietuvių kultūros vystymesi. 
Mykolas Drunga, kuris yra pasiryžęs šį vertimą atlikti, savyje vienija 
gilų pasiruošimą šiandieninės filosofijos studijose su neįprastu jaut- 
rumu lietuvių kalbos natūraliajam srautui su visais jos niuansais. 
Vargu ar kas kitas išeivijoje tokį darbą galėtų geriau už jį atlikti. 
Knygos vertimo projektą paremiu kiek galėdamas stipriau. 

(Netobulas, mažiau gerai lietuvių kalbą mokančio žmogaus pada- 
rytas vieno Lingio essay vertimas buvo išspausdintas Meimenyse 
Nr. 39, 1980. Tomas Venclova yra sutikęs dabar užsimotąjį vertimą 
kalbos atžvilgiu peržiūrėti.) 

Vytautas Kavolis 

Charles A. Dana 

Lyginamųjų Civilizacijų Studijų 

Profesorius ir Sociologijos Profesorius 
Tarptautinės Lyginamųjų Civilizacijų Studijų 
Sąjungos Pirmininkas 

87 liepos 1 
Miela p. Maryte, 


Visiškai nesistebiu, kad Sutemai premijos nepaskyrė: visuomenės 
pinigus skirstyti kultūriniams reikalams parenkami kvailiausi Ame- 
rikoje žmonės. 

Kiek prisimenu, Jūs šiemet vis dar tvarkot Tabor Farmos reika- 
lus. Reiktų jau dabar įdėti Drauge ir gal kitur trumpas žinutes, kad 
33-iasis Santaros-Šviesos suvažiavimas bus rugsėjo 4-7 d. d. Ta- 
bor Farmoj. 

Prie programos dar prakaituoju. Aišku, iš Lietuvos atvykstančiųjų 
(žada išleisti Aputį, istoriką Vytautą Merkį ir aktorių Vladą Bag- 
doną, bet ar Amerika įleis?) prieš suvažiavimą niekur negalima 
skelbti, net ir pakvietime nariams ir bičiuliams. 

O kiti irgi nėra galutinai paaiškėję. Todėl šiuo metu būtų galima 
parašyti tik, kad pakviesti yra: 

1) Raymond Filip [...] 

2) Ilona Gražytė-Maziliauskienė 

3) Eglė Juodvalkė 

4) Edvardas Kaminskas 

5) Vytautas Kavolis 

6) Laura Mačiuikė 

7) Nijolė Martinaitytė 

8) Algis Mickūnas 

9) [...]* 

10) Kostas Ostrauskas, 

11) [...] 

12) [-..] 

13) Liūnė Sutema 

14) Rimvydas Šilbajoris 

15) Antanas Šileika 

16) [...] 


17) Snaigė Valiūnaitė-Šileikienė 
* Sąraše pavardės, pažymėtos 9, 11, 12, 16 nr., išbrauktos. 

18) Rimas Vėžys 
1r kiti. (Tikiuosi per porą savaičių turėti galutinį sąstatą. Iki kada jo 
reikia?). 


Geriausių, Vytautas 


| 87 rugp. 3 
Miela p. Maryte, 


Siunčiu galutinę suvažiavimo programą. Kaip Chicagoje sutarė- 
me, ji skelbtina laikraščiuose jau dabar. Tad pasiųskite ją Draugui, 
kad tuos du kartus išspausdintų; gal Tėviškės žiburiams ir dar kam. 

Į Tabor Farmą atvažiuos ir Tomas Venclova. Tad gal ir į literatūros 
vakarą spontaniškai įsijungs. Tačiau tai paaiškės tik jau Tabor Far- 
moj ir anksčiau apie tai nekalbėtina. Tačiau jei atvažiuos, jam reikės 
pridurti 100 dol. prie kelionės išlaidų. 


Geriausių, Vytautas 


88 rugp. 23 

Miela p. Maryte, 

Su pažadais šitaip: 

(1) Daiva Skuodytė - parūpint nakvynę ir išlaikymą. 

(2) Darius Sužiedėlis - pažadėjau parūpinti kelionę iš Washingtono. 

(3) Roman Szporluk - Tabor Farmos išlaidas. 

(4) Liūnė Sutema - Tabor Farmos išlaidas. 

(5) Saulius Sužiedėlis - kelionė iš Washingtono. (Žada važiuoti 
automobiliu su kitais, tad neturėtų būti daug.) 

(6) Antanas Šileika - pažadėta apmokėti nakvynę. 

Jeigu į simpoziumą apie persitvarkymo sąjūdį įsijungtų Čekuolis, 
iš jo globėjų pažadėjau neimti už jį registracijos mokesčio. 

Tai viskas, kas pažadėta. Bet jei liktų pinigų, būtų gera kokią leng- 
vatą ir Juditai Sedaitytei parūpinti: studentė, daug suvažiavimui pasi- 
darbavo, vyras neseniai iš Lietuvos. Tiesa, nieko neprašė, bet vis 
delto... (Atrodo, nuomos automobilį iš New Yorko, kažką - įskai- 
tant Skuodytę - į suvažiavimą vežios ir t.t.). 


Geriausių, Vytautas 

89 liep. 11 
Miela p. Maryte, 


Apie Šmidchens informacijų galėtų suteikti Kelertienė (jam iš mū- 
sų pažadėta vienai dienai nakvynė, kitą dieną apmoka Kelertienė, 
tačiau gali reikėti iš Chicagos jam parūpinti transportaciją). 

Apie Milių žinių gali duoti Gintautas Vėžys. 

Arvydas Juozaitis turėtų būti pakankamai gerai žinomas by 20w. 

Parašiau, kad lit. vakare gal dalyvaus ne todėl, kad jie visi nebūtų 
davę sutikimo, bet todėl, kad praeityje keli iš jų pasirodė gerokai 
nepatikimi. Galima tą gal ir eliminuoti. (Filipui reikia pasiųsti du 
pakvietimus. Kelionių apmokėti nežadėjau nė vienam lit. vakaro da- 
lyviui, bet automatiškai apmokama L. Sutemai.) 

Šeštadienio naktį, vėlai, bus neformali programa, - lietuviškas 
naktinis klubas, - apie kurį žinutėse nebūtina skelbti. Galima pami- 
nėti programoje ir kvietimo laiške. 

Galima sudaryti žinutę ir apie „Jaunimo požiūrių simpoziumą“ 
(įrašykite tokį jo vardą), nors ten šis tas dar gali keistis. 

Visus organizacinius posėdžius įrašykite šeštadienį, po A. Juozai- 
čio paskaitos. 

Penktadienį po Ilonos Gražytės paskaitos įrašykite: Pokalbis su 
Alvydu Medalinsku. 

(Jo adresą galima gauti iš Ritos Dapkutės.) 

Į kviečiamąjį laišką įrašytinos dar šios programon pakviestųjų 
pavardės: Zita Čepaitė, Alvydas Medalinskas, Austė Pečiūraitė. (Če- 
paitės adresą turi L. Mockūnas.) 

[-..] 


Geriausių, Vytautas 


91 kov. 4 

Mieli, 

I. Į šių metų Tabor Farmą (rugsėjo 5-8) iš Lietuvos kviečiami: Ri- 
čardas Gavelis (kviečia Br. Vaškelis), Arvydas Šliogeris (kviečia Algis 
Mickūnas), Albertas Zalatorius (kviečia Dalia Sruogaitė). Kiek žinau, 
visiems asmeniški pakvietimai jau išsiųsti, visi ruošiasi atvažiuoti. 

Kadangi kai kurie prašė ir institucinių pakvietimų, angliškai, kurie 
Lietuvoj padeda, prašiau Br. Vaškelį Lit. katedros vardu pakviesti 

Zalatorių ir Gavelį, A. Mickūną, Ohio U. fil. dept. vardu - Šliogerį. 
Nežinau, ar jie tuos pakvietimus gavo. 

Šliogerio siūlyta prašyti filosofinės paskaitos (gal A. Mickūnas 
galėtų pasiūlyti temą?) ir pokalbio „Lietuviškos sąmonės laisvėjimo 
raida - post-stalinizmas iki Atgimimo ir kas toliau?“ (L. Mockūnas 
panašia tema su juo tarėsi). - Ar Šl. gali paskaitaut angliškai? 

Zalatoriui siūlyta pasiūlyti temą „Lietuvių kultūros charakteris 
ir situacija dabar“, atitinkančią ne tik jo literatūrologinę kompe- 
tenciją, bet ir platesnius visuomeninius interesus. Gal taip pat daly- 
vauti autobiografiniam ar kitokiam pokalby. 

Kas siūloma Gaveliui, šalia dalyvavimo literatūros vakare? Gal 
galit pasiūlyt jam temą? 

Atvykstantiems iš Lietuvos paprastai apmokam kelionės ir pragy- 
venimo išlaidas Amerikoje ir Tabor Farmoje. [...] 

Būtina pabrėžti, kad apmokam tik kviečiamo žmogaus išlaidas; 
nors šiais metais ta problema gal neiškils, nes nekviečiami politikai, 
kurie pasižymi dviem savybėm: (1) neatsako į pakvietimus, nepra- 
neša, kada atvyks, nesiskaito su kvietėjų sąlygom; (2) atsiveža su 
savim nepakviestus žmones ir laukia, kad jų išlaidas apmokėtume. 

II. Iš išeivijos kviečiamieji: (a) T. Venclova (gal), (b) Z. Rekašius 
pats pasiūlė „Nafta, atomas ir nepriklausomybė“, (c) A. Štromas 
pats pasiūlė apie Lietuvos besiformuojančią politinę kultūrą (tik ne 
ketvirtadienį), (c) A. Willeke apie Gavelį (kviesta, neatsakė), (d) R. Šil- 
bajoris apie B. Radzevičiaus kurį aspektą, (e) gal A. Valavičius (IGM 
[Ilona Gražytė-Maziliauskienė]: kokia tema? Koks adresas?). Kokių 
naujų žmonių? Ar reikia nelietuvio dalyvio? Gal kas žinot protingą 
baltgudį? Trūksta apie išeivijos kultūrą. 

III. Bendras Lietuvos-išeivijos simpoziumas. Gal apie liberalizmą? 

IV. Vakarinės programos. Aplinkiniais keliais teko išgirsti, kad 
siūlosi J. Ivanauskas su Juodka ir Budraičiu statyti K. Ostrausko 
„Pypkę“. Tiktai jei mums nieko nekainuotų. Kas daugiau? Parodos? 
A. Čiuberkis? Kas į lit. vakarą? 


Turėtų prašyt S-Š. LV [Lakštuonė Vėžienė|]: Ar negalima gauti pa- 
ramos iš Liet. Fondo? Pernai Vokietijos Liet. studijų savaitei davė 
1,000. - Senno iškviesti dalyvaus E. Aleksandravičius, „XIX a. Liet. 
istorijos problemos“, Vyt. Radžvilas - gal apie liberalizmą Lietuvoj 
ir išeivijoj? Mums tik Tabor Farmos išlaidos. 

Kas daugiau pasiūlytina? Kaip reaguojate į tai, kas suminėta? 
MP [Marija Paškevičienė]: Koks Tabor Farmos statusas šiemet? 


Vytautas 


92 sausio 16 


Mieli VA [Valdas Adamkus], IGM [Ilona Gražytė-Maziliauskie- 
nė], VK [Violeta Kelertienė], LM [Liūtas Mockūnas], RM [Romas 
Misiūnas], MP [Marija Paškevičienė], RŠ [Rimvydas Šilbajoris], VV 
[Vytautas Vepštas], BV [Bronius Vaškelis) 


Vėliausias žodis iš VA, kad ir šiemet turime orientuotis ne į Tabor 
Farmą. Prašyčiau Chicagoje nuspręsti, ar pakartoti Pasaulio Lietuvių 
Centre (tokiu atveju reiktų iš anksto padaryti tentatyvią rezervaciją 
rugsėjo 10-13-ai), ar ieškoti kitos vietos (tam reikalui buvo sudaryta 
komisija su VV priešakyje). 

(2) Iš Lietuvos pereitą vasarą buvo nusistatyta kviesti: (a) Osvaldą 
Balakauską (alternatyva: B. Kutavičius). Kviečia: E. Sakadolskienė, 
ją kontaktuoja: V. Kelertienė. (b) Saulių Žuką (Alternatyva: - V. Ku- 
kulas). Kviečia: Violeta Kelertienė. Tie du kviečiami tvirtai. Trečiuo- 
jų, jei finansai leis, buvo nusistatyta kviesti: Zitą Čepaitę (Alterna- 
tyva: B. Vilimaitė ar O. Mikulėnaitė). Kviečia: D. Kučenienė arba 
L. Mockūnas, kontaktuoja: V. Kelertienė. Čepaitė yra geriausias Lie- 
tuvoje normalus (t. y. ne publicistinis, bet reporterinis) žurnalistas, 
be to, novelistė, kuri galėtų dalyvauti literatūros vakare. Delegacijoje 
reiktų, po pernykščių vyriškumų, moters. Tačiau atrodo, kad finan- 
sai trečio žmogaus pakvietimo neleis. Reiktų išsiaiškinti, ar Bala- 
kausko sudiplomatėjimas nesutrukdys jam atvykti; mums reikia 
visai tikrai žinoti, kad niekas nesukliudys. Jei jis tokios garantijos 
negali duoti, siūlyčiau jo vietoje kviesti Čepaitę. 

[45] 

(3) Jokių pasiūlymų suvažiavimo programai kol kas nėra atėję, 
tik pakvietimas iš Šliogerio Santaros suvažiavimus rengti Lietuvoje, 
berods prie Platelių ežero. Darius Kuolys „tai idėjai labai pritaria. 
Taigi galima tikėtis valdžios paramos...“ (Šliogeris). Atrodo, kad 
būtų sunku surengti normalų suvažiavimą, bet gal kokią mažesnę 
konferenciją, bendradarbiaujant su bendraminčiais Lietuvoje? 

Tačiau turbūt tikrai ne šiais metais. - Jeigu Artūras Tereškinas dar 
būtų Chicagoje, jį būtų galima kviesti į programą XVII-XIX a. lie- 
tuvių kultūros istorijos tema. Tai reikšmingas galvotojas. Kokių dau- 
giau matyti žmonių išeivijoje ar tuo metu iš Lietuvos atvykstančių? 
Kokių temų? 

(4) Nuo sausio 22 iki birž. 6 būsiu Lietuvoje. Tuo metu koor- 
dinuoti Suv. rengimo komisijos darbą prašau Liūtą Mockūną, o ma- 
ne joje atstovauti Violetą Kelertienę. 

Vytautas 


92 lap. 30 

Mteli, 

Suvažiavimui nutarus 1993 metais rengti ne tik reguliarų suva- 
žiavimą Chicagoje, bet ir Santaros-Šviesos konferenciją birželio pra- 
džioje Lietuvoje, užklausiau Arūną Sverdiolą ir Saulių Žuką apie 
galimybes tą konferenciją rengti kartu su „Baltų lankų“ kultūros 
klubu, mums artimiausiu organizuotu vienetu Lietuvoje. Buvau siū- 
lęs galimą temą: „Demokratėjanti kultūra, vertybių alternatyvos ir 
šiandieninis žmogus“. Rezultatas: susidarė tos konferencijos reika- 
lus aptariančiųjų grupė Vilniuje (D. Kuolys, S. Žukas, A. Šliogeris, 
K. Gruodytė, Z. Čepaitė), kuri prisiuntė pridedamą pasiūlymą. 

Mums kuo greičiausiai reiktų apsispręsti principiniais klausimais. 
Jų matau šiuos: 

1) Programos pobūdis: Ar akademinio tipo specialistams paruoštų 
pranešimų, ar gyvo galvojimo žmonių, kas jie bebūtų, galinčių ku- 
riuo nors požiūriu nagrinėti dabartinę dvasinę situaciją Lietuvoje, 
sąskrydis? 

2) Ar suvažiavimo dalyvių (ne programos, o kviečiamųjų atsi- 
lankyti) pagrindu laikyti visus anksčiau iš Lietuvos atvykusius į San- 
taros-Šviesos suvažiavimus, juos automatiškai kviečiant (o su tuo, 
Lietuvos sąlygomis, gali būti susietos ir išlaikymo išlaidos), ar visų 
pirma orientuotis į jaunus, kokių jie bebūtų pažiūrų, Lietuvos inte- 
lektualus, prileidžiant, kad tokio suvažiavimo jie labiausiai reikalin- 
gi, O jie mums labiausiai įdomūs, jau vien dėl to, kad mažiausiai apie 
juos žinome? 

3) Ką siūlote kviesti paskaitininkais iš Lietuvos ir iš išeivijos; ko- 
kiom temom; ir ar patys atvyksite, jei suvažiavimas būtų (a) birželio 

1-6, kaip siūloma Vilniaus plane, (b) antrą birželio savaitę, kaip 
buvo nutarta Lemonte (minėta 5-10 datos, bet galima būtų, ati- 
dedant lygiai savaitei, kalbėti apie 8-13). 

4) Ar priimtinas Vilniaus projektas tolimesnių diskusijų pagrindu 
(jei taip, kaip jis modifikuotinas), ar mums siekti viską pradėti pa- 
tiems? Turėtina galvoje, kad turėsime rengti ir suvažiavimą Chica- 
goje, ir kad tai jau keli metai yra sunku padaryti. - Prašyčiau atsa- 
kymų iki gruodžio 12. 


Geriausių, Vytautas 


93 vas. 28 

Mieli, 

Į Santaros-Šviesos suvažiavimo I dalį Vilniuje-Trakuose birž. 16— 
20 d. iš JAV M. Paškevičienei pranešė intenciją važiuoti 15 žmonių. 
Įskaitant man sutikusius skaityti paskaitas ir ten tuo metu būsiančius 
aktyvius Federacijos narius susidarytų apie 22 dalyviai iš JAV. 

Būtų nebloga tematiškai ar problemiškai šiek tiek susieti I dalį su 
II-ja, vykstančia Lemonte ar apylinkėse rugsėjo 9-12 d., nors II dalis 
neišvengiamai turės ir savitą charakterį. I daliai, Vilniui, perdaviau 
mane pasiekusius mūsų pageidavimus jai ir sutikusių skaityti pa- 
skaitas pavardes ir temas, bet galutinis vilniškės programos sudary- 
mas jų rankose. Tos programos dar nėra, bet jau laikas pradėti 
svarstyti chicagiškės programos pobūdį. Tad prašau, netrukus, Jūsų 
sugestijų: kokios temos atrodytų šiuo metu itin aktualios, ką siūlote 
kviesti, ką patys sutinkate padaryti? 

Kol kas chicagiškei daliai yra Algio Mickūno sutikimas paskaitai 
„Kosminė sąmonė“ (tuo klausimu rašo knygą, kurios turėtų būti ir 
lietuviška versija). Gal bus V. Kelertienės (jei neišvažiuos į Lietuvą) 
apie lūžį tarp modernizmo ir postmodernizmo lietuvių literatūroje. 

Reikia taip pat apsispręsti jaw dabar, ką kviesti iš Lietuvos, nes 
tai ilgokas procesas. Pereitais metais buvo kviečiamas, tačiau tuomet 
negalėjo atvykti ir buvo lyg ir atidėtas šiems metams, Saulius Žukas. 
Gal jį laikyti dėl to pirmuoju kandidatu? Jis būtų reikalingas ne tik 
paskaitai, bet ir stiprinimui ryšių su Baltų lankų sąjūdžiu, Metmenų 
atitikmeniu Lietuvoje, plečiančiu savo užsimojimus į ankstyvesnės 
Santaros-Šviesos aspiracijas. 

Kiek galime šiemet iš Lietuvos kviesti? Pernai kelionpinigius pa- 
rūpino Atviros Lietuvos fondas. Žukas jiems galėtų atkristi, nes Fon- 
das duoda pirmumą nekeliavusiems užsieniuose, o Žukas daug 
keliauja (ir nežinia, ar šiemet nekeliaus). Jeigu apsispręstume kviesti 
du, tai antrojo reiktų žmogaus, kuris mums išgelbėtų literatūros va- 
karą. Jei apsispręstume tai daryti, siūlyčiau Sigitą Parulskį, turbūt 
originaliausią jauną poetą ir kritiką Lietuvoje. Jis ne tik skaitytų lit. 
vakare (gal į jį pavyktų įtraukti ir Tomą Venclovą), bet ir paskaitą. 
Tikrai šviežias balsas, atrodo, Vakaruose nebuvęs, jo kūrybinei plė- 
totei turėtų irgi būti naudinga. Kas daugiau siūlytina, kokia eilės 
tvarka? 

Lauksiu netrukus. 


Geriausių, Vytautas 


94 kov. 12 

Mieli, 

Prašau skubiai pasisakyti dėl į Santaros-Šviesos suvažiavimą Le- 
monte rugsėjo 8-11 iš Lietuvos kviestinų dviejų žmonių. Mane pa- 
siekė trys siūlymai: Arūnas Sverdiolas; Kęstutis Navakas; Donaldas 
Kajokas. Aš nei Navako, nei Kajoko tiesiogiai nepažįstu, nors poetai 
abu geri; Navakas turėtų tą privalumą, kad galėtų, šalia literatūros 
vakaro, skaityti ir paskaitą, nes yra ir eseistas; apie Kajoką to ne- 
žinau. Abu kauniečiai. 

Šiaip Lemontui yra sutikę: A. Štromas, „Rusija ir Baltijos vals- 
tybės: istorija ir perspektyvos“; V. Adamkus, „Lietuvos ateities vizi- 
ja“; Leonidas Donskis, „Dvi Lietuvos kultūros: intelektualų ir inteli- 
gentų kolizijos ir ateities dialogo galimybės“; A. Mickūnas, „Jungo 
ir Freudo transcendentalinė kritika“; Andrius Valevičius (iš Kana- 
dos), „Leono Karsavino filosofija“; Rimvydas Glinskis, „Pirmų 
aukštų revoliucija“ (kaip keičiasi ideologija iš sovietinės į kapita- 
listinę, įtvirtinant tautinę įtaką - architektūra, reklama, gyvenimo 
būdo pasikeitimas). Gal dalyvaus: B. Mačiuika, „Istorijos rėmai: 
Lietuvos Nepriklausomybė XX a. plotmėje“; R. Šilbajoris; T. Venc- 
lova. Siūlykite dar žmones ir temas; ką Jūs patys galėtumėte duoti? 
Labai trūksta literatūrinių temų. Jeigu dalyvautų Sverdiolas, Vėla- 
vičius, Mickūnas ir Donskis, galėtume dar surengti pokalbį apie 

filosofijos praeitį ir ateitį Lietuvoje; tarpukario ir pokario filosofijų 
dialogą; Vakarų filosofijų transformacijas jas išverčiant lietuviškai 
ir t.t. Ne viskas, ką čia išvardinau, jau tikrai ir galutinai sutarta. 
(Donskį mes atvežtume, jis ir taip bus Dickinsone.) 

Prileidžiu, kad Lemonto patalpos rugsėjo 8—-11 rezervuotos. Suva- 
žiavimas Vilniuje-Anykščiuose bus birželio 15-19, programą ruošia 
tenykštė komisija (Žukas, Kuolys, Čepaitė, Sverdiolas, Šliogeris), kas 
neatsakėte užklausimų apie jį, prašau skubiai atsakyti. 


P.S. Būtų gerai Lemonte parodyti kurio nors iš mūsų kultūrinių 
projektų Lietuvai apčiuopiamą vaisių - paskatintų tolimesnį šių pro- 
jektų vystymąsi. Pirmoji knyga ir disertacijų premijos jau juda, vė- 
liausias žinias atveš RM. 


Geriausių, Vytautas 


| 94 rugp. 18 
Miela p. Maryte, 


Apie kultūrinius projektus Lietuvoje Jūs praneškite: kurie pro- 
jektai vyksta; kurie susilikvidavo dėl menko pritarimo; kas ko- 
ordinuoja; kiek surinkta; kas padaryta. Atsiras bent vienas naujas 
projektas (Kelertienės siūlymas), gal Staknienės. Reikės padaryti 
nutarimą dėl pirmosios knygos projekto ateities: kadangi Rašytojų 
S-gos leidykla tą projektą perėmė, ar mums jį ir toliau remti, ar 
pakreipti į kokią nors naujų autorių (nebūtinai pirmos knygos, ir ne 
vien literatūrinės) seriją? Lietuviško liberalizmo studijos premiją gal 
susieti su Vytauto Didžiojo Universitete steigiamu išeivijos studijų 
centru — t. y. jiems atiduoti įteikti premiją už geriausią išeivijos libe- 
ralizmo studiją? 

Atrodo, kad kai kuriems projektams yra maždaug tiek pinigų, 
kiek reikia — Vilniaus universiteto ir disertacijų, - tad tolimesnius 
pinigų prašymus bus galima kreipti į likusiuosius. Ar užteks tam 
suvažiavimo, ar ir po jo reikėtų kam nors laiškus rašyti? 

Šiemet reiks perrinkti Federacijos valdybą. Gal išrinkti į ją ir ką 
nors iš Lietuvos? Tačiau ką? 


Geriausių, Vytautas 


P.S. Susirūpinome Jūsų liga. Tikimės, kad dabar geriau. 

88 rugs. 13 
Maloni Kolege, 


Gal galėčiau Jūsų paprašyti, kad perskaitytumėt ir kritiškai ko- 
mentuotumėt šią studijėlę, kurią ruošiu išspausdinimui? Man ypač 
rūpi p. 19 ir 29 raudonai pažymėtos vietos. Ar Lietuvos istorikai 
sutaria, kada prasidėjo XVII a. ūkinis smukimas LD Kunigaikštijoje? 
Ar gali būti, kad jis Lietuvoje būtų prasidėjęs vėliau negu Lenkijoje? 
Su ekonomine istorija esu menkai susipažinęs, būčiau dėkingas už 
šaltinių nuorodą. Taip pat ir už pastabas bet kuriuo kitu klausimu. 

Ar Mikalojaus Radvilo Juodojo laiškuose Kalvinui ir jo pamflete 
nėra kokios medžiagos jo asmenybei giliau panagrinėti? Man šie 
šaltiniai neprieinami, o jeigu jie būtų ne vokiškai ar lietuviškai iš- 
spausdinti, ir nesuprantami. Apskritai pavyzdinga Juodojo biogra- 
finė studija, kurioje būtų atsižvelgiama ir į jo idėjas, ir į psichologinį 
substratą, man atrodytų vienu iš aktualiausių mūsų istorinių tyri- 
nėjimų uždavinių. 

Geriausių, Vytautas Kavolis 


P. S. Esu dėkingas už gautus istorinius ir kt. mokslinius leidinius. 
Mielai prisiųsčiau, jeigu ką specifiško pageidautumėte, gal iš meto- 
dologiškai naujesnių su kultūros istorija susietų darbų. 

| 89 vas. 10 
Gerbiamieji Kolegos, 


Džiaugiuosi kviečiamas konferencijon apie tautinę aukštosios mo- 
kyklos koncepciją. Atvykti negalėsiu, tačiau, užmojui pritardamas, 
norėčiau pasidalinti viena kita gal panaudotina mintimi. 

„Tautinis“ elementas šiandieninio universiteto koncepcijoje ga- 
lėtų reikšti, visų pirma, atvirą santykį su tautinės bendruomenės ir 
ją sudarančių individų patirties specifika. Universiteto funkciona- 
vimo būdas ir jo veiklos turinys neturėtų būti nei mechaniškai iš 
kažkur persodintas, nei imitatyviai tęsti, kas laikytina „savom tra- 
dicijom“. 

Aukštosios mokyklos santykis su tradicija negali nebūti kritiškas. 
Tačiau kūrybingai kritikuoti galima tik „iš vidaus“, kuria nors pras- 
me dalyvaujant toje kultūrinėje visumoje, kurios elementai kritikuo- 
jami — ir kartu liekant nuo jų atokiam. Specialių problemų iškelia 
šiais laikais dažnėjanti situacija, kai kultūrinė visuma tampa tiek 
supainiota ar deformuota, kad pirmiausia reikia sau pačiam išsiaiš- 
kinti, kur dalyvaujama. Bet tai daugiau kultūrinių sąjūdžių negu 
universiteto uždavinys. 

Antra, „tautinė“ universiteto koncepcija gali reikšti, kad krei- 
piamas ypatingas dėmesys - tarp tų funkcijų, kurias aukštosios mo- 
kyklos normaliai atlieka - į tai, kas tuo metu labiausiai tautai rei- 
kalinga. Tačiau didėjančių visuomenės poreikių laikotarpiais reikia 
atsargumo, kad universitetui nebūtų skiriama tai, kas nėra esminis 
akademinės institucijos uždavinys. 

Ne universiteto darbas įrašyti į savo studentus vieną ar kitą ideo- 
loginę ar nacionalinę programą. Nera jo pati svarbiausia funkcija 
išmokyti vienos ar kitos pritaikomosios technologijos. Valstybėse, 
kuriose gerai išvystytas tyrinėjimo institutų tinklas, pagrindinis uni- 
versiteto uždavinys net nėra kaupti žinojimą. (Tokie institutai, be 
abejo, reikalingi ir prie universitetų.) Universiteto paskirtis - išdirbti 
adekvatiškus ir atsakingus metodus, kaip organizuoti žinių pertek- 
lių, ir perduoti studentams tai, kas pažinimo inventoriuje intelek- 
tualiai gyviausia. 

Trečia, „tautinis“ universiteto charakteris turi reikšti, kad beveik 
visas dėstymas vyksta —- ir dauguma universiteto dėstytojų darbų 
spausdinama - tautos daugumos kalba. 

Klausimas apie universiteto santykį su tautinės patirties specifika 
žymia dalimi pats išsisprendžia, jei universitetas kuriamas normaliu 
būdu, nesikišant pašalinėm jėgom, pajėgiausių, nebūtinai amžiumi 
vyriausių tautos mokslininkų. Šis klausimas tačiau sprendžiamas ne 
vien universitetą kuriant, bet ir visoje vėlesnėje jo istorijoje. Jį 
sprendžiant reikia ir naudotis tuo, ką tauta jau turi, ir parūpinti, ko 
jai labiausiai trūksta; tačiau ne kartojant tai, ką ji jau žino ar nori 
tikėti, o kritikuojant tai, į ką ji yra įpratusi. 

Nesistebėčiau, jei į klausimą - ko labiausiai tautai iš universiteto 
reikia — būtų skirtingai atsakoma „iš vidaus“, Lietuvoje gyvenan- 
čiųjų, ir „iš lauko“, iš pasaulinės perspektyvos į jį žvelgiančiųjų. 
Man - galvojančiam, kad tautinis universitetas tegali būti dalyva- 
vimo pasaulyje būdas - labiausiai reikalingas dalykas, kurio lietu- 
viams trūksta ir visada trūko ir ką universitetas turėtų parūpinti, yra 
intelektualinė energija, t. y. pagrindinių problemų ir analizės discip- 
linų savarankiškas persvarstymas, tam tikslui ne vien pritaikant iš 
kitur pasiskolintas, bet ir susikuriant naujas metodologijas. 

Tokios energijos šaltiniai visada yra individai, tačiau galima iš- 
dirbti tokią organizacinę struktūrą, kuri ne tiktai atrinktų energingos 
dvasios mokslinio temperamento individus, bet ir suteiktų darbo 
sąlygas, kurios skatintų intelektualinės energijos aktyvavimą. To ga- 
lima pasiekti mažinant universiteto dėstytojų kontrolės ir apskritai 
biurokratinės administracijos aparatą; ir suteikiant daugiau galimy- 
bių kūrybiškumą skatinančiam bendradarbiavimui (ne kiekvienas 
bendradarbiavimas jį skatina) ir normalioms šviežesnių intelektua- 
linių požiūrių konfrontacijoms universitetinio darbo reikalavimų 
lygmenyje. 

Šiuos teorinius kriterijus geriausiai atitiktų organizacinė struk- 
tūra, kurioje kiekvienas dėstytojas (1) turėtų daug galimybės pats 
kontroliuoti savo dėstymą ir teisę kiekvieną semestrą dėstyti vieną 
savo paties apipavidalintą seminarą savo paties pasirinkta tema; (2) 
priklausytų tuo pačiu metu ir nuolatinei savo profesinės specialybės 
„programai“, ir bent vienam interdisciplinariniam „projektui“, jų 
pačių iniciatyva sudarytam kelių programų atstovų išspręsti kuriai 
nors, juos visus dominančiai intelektualinei ar praktinei problemai 

(1r išformuojamam jo terminui pasibaigus); ir (3) turėtų lygų balsą 
sprendžiant bendrąją universiteto programos kryptį ir ją vertinant — 
šių klausimų sprendimą paliekant išimtinai universiteto profesūros 
kolektyvinei nuožiūrai. 

Nemanau, kad šiandien kuriamas universitetas galėtų surasti iš- 
teklius, įgalinančius jį apimti visas mokslo šakas ir jas, nuo asirio- 
logijos iki zoologijos, lygiai stipriai kultivuoti. Todėl siūlyčiau, kad 
būtų pasirenkami akcentai, kuriuose universitetas siektų įgyti ypa- 
tingos, jį iš kitų akademinių institucijų išskiriančios, bet ir kitur 
įžvelgiamos substancijos. 

Manyčiau, kad šiandieniškam mažos tautos universitetui ypač tik- 
tų komparatyvistinė perspektyva, kurioje net ir savoji patirtis būtų 
studijuojama visada lyginant ją su kitų pasaulyje analogiškomis arba 
skirtingomis patirtimis. Dar daug padarytina šiuo būdu - globa- 
lizacijos akivaizdoje - organizuojant humanitarinių ir visuomeninių 
mokslų dėstymą. Šitaip užsimojęs universitetas iškart įgytų šiek tiek 
kelrodiškų bruožų pasaulio akademinių institucijų tarpe, nors nelai- 
kyčiau „matomumą pasaulyje“ tokiu svarbiu dalyku kaip mūsų pa- 
čių intelektualinės energijos pilnutinį išjudinimą. 

Naują universitetą būtų galima apkabinti serija interdisciplina- 
rinių institutų, skirtų šiandieniškų problemų, - ypač jei jos ne tik 
„skauda“, bet ir Lietuvoje intelektualiai apleistos - ekologinė etika, 
masinių komunikacijų kultūra, moterų studijos - tyrinėjimui. Vargu 
ar bet kur pasaulyje yra rimtas mažųjų tautų studijų institutas. Kodėl 
nepadarius Kauno tos studijų šakos pasauliniu centru? Reikalingas 
ir Lietuvos mažumų studijų skyrius, nors tam gal geriau tiktų 
Vilnius. 

Studentams šiandieniško universiteto struktūroje svarbiausia ne 
turėti savo laisvai išrinktus atstovus, su balso teise, sprendžiant juos 
liečiančius klausimus (nors tai reikalinga), bet kad kiekvienas stu- 
dentas,-ė būtų nuo pat savo studijų pradžios įvestas į savarankiško 
galvojimo, idėjų konflikto ir nepriklausomo tyrinėjimo įpročius. 
Tam geriausiai tarnautų maži specializuoti, bet pajėgiausių profe- 
sorių dėstomi diskusiniai seminarai, skirti pradedantiems studen- 
tams, kurių vieną kiekvienas studentas turėtų pasirinkti pirmajame 
savo studijų semestre. 

Pageidautina, kad profesorių atrankos komitetuose dalyvautų 
ir lietuviškai kalbą, rimtą mokslinį įnašą davę mokslininkai iš kitų 

kraštų universitetų. Jie galėtų, patariamuoju balsu, dalyvauti ir nuo- 
latinėse atskirų universiteto skyrių tarybose. 

Pora žodžių apie kai kurių disciplinų vietą tokiame universitete. 

(1) Dėl ankstesnio visus deformuojančio religijos traktavimo po- 
karinėje Lietuvoje reikia turėti omeny, kad neįsteigus substancialios 
religinių studijų programos naujas universitetas būtų iš anksto su- 
kompromituotas. Tokia programa neturėtų būti nei „religijotyros“, 
savo prielaidomis priešiškos nagrinėjamam objektui, nuosavybė; nei 
indėniška rezervacija, kaip Vytauto Didžiojo universiteto teologijos- 
filosofijos fakultetas, skirta vienos religinės institucijos interesams 
ginti. Rimta religinių studijų programa reikalauja (a) įvairių religijos 
tyrinėjimo metodų - interpretacinių, istorinių, socialpsichologinių, 
kritinių ir t.t.; (b) įvairių religinių perspektyvų ir denominacijų atsto- 
vavimo dėstytojų tarpe; (c) įvairių religijų - jų tarpe ir „sekuliarinių 
religijų“ kaip marksizmas ar nacionalizmas - nagrinėjimo. 

(2) Panašiais principais konstruotina persitvarkymo procesui itin 
svarbi teoretinės ir empirinės politologijos programa. 

(3) Sociologija neturėtų būti ribojama „konkrečiais empiriniais 
tyrinėjimais“ (kodėl griūva šeimos, ką veikiama laisvalaikiais). So- 
ciologija yra istorinė-komparatyvistinė-kultūrologinė disciplina, 
arba jos išvis nėra. 

(4) Konferencijos kvietime siūlomoji „humanitarinių mokslų (fi- 
losofija, istorija, filologija, psichologija, sociologija ir kt.)“ gru- 
puotė, iš jos išskiriant ir ekonomiją, ir meno mokslus, kelia šiek tiek 
abejonių. Ar nebūtų tikslesnis „visuomeninių“ (istorija, sociologija, 
politiniai mokslai, teisė, ekonomija, antropologija/etnografija, psi- 
chologija) ir „kultūrinių“ (filologija, filosofija, religija, kultūrolo- 
gija, menotyra) mokslų grupavimas - sudarant galimybę kai kuriems 
dėstytojams, pagal jų intelektualinį profilį, cirkuliuoti abiejose gru- 
puotėse? 

(5) Pagrindiniu tiltu tarp „visuomeninių“ ir „kultūrinių“ (o iš 
dalies ir gamtos bei techninių) mokslų vaizduojuos kultūros istoriją. 
Tai vienintelė autentiškai jungianti ir kontekstualizuojantu disciplina, 
išsaugojanti empiriškai pagarbų santykį su visų kultūros sričių, epo- 
chų ir tekstų specifiniais duomenimis, bet taip pat ir ieškanti juos 
siejančių savybių ir juos formuojančių bei deformuojančių jėgų suvo- 
kimo. Neliūdėčiau, jei universiteto steigimo planai pradėtų reali- 
zuotis interdisciplinarinio, metodiškai pliuralistinio, problemiškai 

orientuoto, atvirų ribų lietuvių kultūros istorijos instituto sukomp- 
lektavimu. 

Reiktų apskritai dinamizuoti lituanistinius dalykus, skatinant juos 
vystytis į intelektualiai vis svaresnes disciplinas, lietuviškuose kon- 
tekstuose svarstančias visuotines problemas ir tų kontekstų duome- 
nimis išbandančias ir tradicines, ir vėliausias mokslines teorijas. Ar 
įmanoma įsivaizduoti lituanistinių studijų agregatą kaip ne vien 
darbščiausią universiteto dalį ir emocinį židinį, bet ir jo, vėsiais, tarp- 
tautiniais kriterijais vertinant, intelektualinį branduolį? 

Manau, kad universitetas turėtų pripažinti vykstančią spontaniš- 
ką dinamiką intelektualinių tradicijų tarpe - kaupti ir savo išteklius, 
ir kritines pastangas ne vien apie tai, kur daugiausia akumuliuota, 
bet ir apie tai, kas šiandien kūrybiškiausia. 

Svarbu, kad visose jo dalyse būtų veiksmingai naudojamasi ir pa- 
čiais naujausiais, t. y. dar rizikingais, tyrinėjimų metodais. 

Pražūtingu provincializmu laikyčiau bandymus atstatyti 50 metų 
senumo organizacines struktūras, galvojimo kategorijas ar kalbė- 
jimo būdą. Pastarasis dalykas - ypač jaunų žmonių lūpose - užvis 
keisčiausia. 

Vytautas Kavolis 
Dickinsono kolegijos Charles A. Dana vardo 
lyginamųjų civilizacijų ir sociologijos profesorius 

89 sausio 7 


Malonus Kolega, 


Džiaugiuosi galėjęs Lietuvoje debiutuoti kaip tik Sietyme. Nors esu 
matęs tik pirmąjį tomą, kurį čia paskleidė kanadiečiai studentai, jau- 
čiu jį sau artimiausiu Lietuvos periodiniu leidiniu. Ne vien todėl, kad 
ir Metmenis pradėjome, prieš trisdešimt metų, iš panašaus išeities 
taško (tuomet jis skelbėsi „jaunosios kartos kultūros žurnalu“), bet 
ir dėl to, kad Sietyne, ypač jo redakciniame žodyje, matau absoliutų 
autentiškumą ne vien turiny, bet ir kalbėjimo būde. 

Nesijaučiu pakankamai pažįstąs daugumą Sietyno bendradar- 
bių, kad galėčiau ką nors ypatingai prasmingo Jums, kaip prašote, 
pasiūlyti. Kita vertus, norėčiau būti Jums, kiek pajėgiu, naudingas. 
Man atrodytų svarbiausia, kad Sietyno bendradarbiai išvystytų 
kalbėjimo būdą, kuriame teorinė analizė neperskiriamai susijungtų 
su asmeniniu pergyvenimu (pavyzdys ne Kossu-Aleksandriškis, bet 
Petras Juodelis Pjūvyje), ir kad kiekvienas autorius konkrečiai ir 
asmeniškai grumtųsi su viskuo, ką jis nagrinėja: ar su tradicijos 
tekstais, ar su Vakarų (ar bet kokiais kitais, nes Vakarai - ne visuo- 
tinis ir galutinis idealas) modeliais, ar su šiandieniniais visuome- 
niniais procesais, visada klausiant - kuo aš skiriuosi nuo to, apie 
ką kalbu. Jei tam šiuo metu ir nebūtų pribrendęs laikas, gal tai 
galėtų būti siekiama tolimesnėje perspektyvoje: tų dalykų stygius, 
mano supratimu, svarbiausias lietuvių kultūros trūkumas (šalia 
moterų autobiografijų). 

Gal surastumėte konkrečių, provokuojančių klausimų, kuriuos 
galėtumėte pasiūlyti įdomesniems išeivijos autoriams (tik ne tiek 
daug tų įdomesnių čia yra), jų tarpe ir jaunesnės kartos, kad išju- 
dintumėte juos pasisakyti klausimais, apie kuriuos jie dar nėra kal- 
bėję? Skirtinga perspektyva, šviežias klausimo būdas galėtų ir čia 
atverti naujų savęs atskleidimo, nebanalaus dialogo galimybių. 


Vytautas Kavolis 

89 vas. 28 
Malonus Kolega, 


Skubu padėkoti už antrą-ketvirtą Sietyną, jų jau pradėjau nebe- 
kantriai laukti. Reikalinga dokumentacija, rimtos studijos, angažuo- 
jančios pratarmės, kuriose suradote būdą jungti radikalią kritiką su 
atsargiu dvasios pulso palietimu. Ypatinga lietuviuose retenybė: reli- 
ginė problematika be imperialistinių užmojų. Įdomi ir tikra Papievio 
proza. 

Turiu vilties, kad tokias studijas kaip Jūsiškė Pergalėje ir dabar 
apie Ivaną Žiaurųjį sukaupsite rinkinin apie XVI-XVII a. lietuvių 
kultūros istoriją. Kaip tik tokiu būdu - gelmine, juos atšviežinančia 
tekstų analize, per juos siekiant atsikurti holistinį laikotarpio są- 
moningumo vaizdą - reikėtų atnaujinti šiaip jau per daug techninę 
ir faktografinę kultūros istoriją. Reiktų, manau, serijos kolektyvinių 
leidinių, kurių kiekvienas tomas sukauptų naujus požiūrius į kurį 
nors lietuvių kultūros istorijos laikotarpį. Nujaučiu galimybę kul- 
tūros istorijai perimti bent dalį intelektualinio gyvenimo iniciatyvos, 
kuri iki šiol priklausė literatūrologijai. Pastaroji atrodo kiek sta- 
bilizavusis, bet kultūros istorija turės ieškoti naujų kelių, o ir Vaka- 
ruose (ypač Prancūzijoje ir JAV) tai nepaprastai gyvas studijų laukas. 
Stebiuosi, kad Lietuvoje nėra akademinių postų, skirtų specifiškai 
lietuvių kultūros istorijai. Ar net institutų. Savo laiške Kauno uni- 
versiteto atkūrimo konferencijai siūliau nuo tokio instituto ir pradėti 
universiteto atstatymą. 

Bet dėl XVI a. laisvės ir meilės šaltinių šiek tiek ir ginčyčiaus. Per 
staigus šuolis ir nuo matristinės baltų religijos iki XVI amžiaus, ir 
nuo XVI amžiaus iki XX a. totalitarizmų. (Jei liuteronys kalti už 
nacizmą, tai kodėl ne Skandinavijoj?). Kad katalikybė būtų laisvės 
ir meilės šaltiniu, irgi abejotina, nes juk iš katalikiškos Europos Lie- 
tuvon ėjo ir žydų, ir raganų, ir heretikų persekiojimas; laisvės, o ypač 
meilės daugiausia Lietuvoj buvo ją valdant kalvinistams pusbro- 
liams, sumažėjo sustiprėjus katalikams. Mano nuomone, tai žymia 
dalimi religinio pliuralizmo, o kita vertus - DLK politinio pragma- 
tizmo pasekmė. 

Metmenis nuo nr. 55 turėtumėt gauti. Iš Šilbajorio ir Nykos šiuo 
metu baisiai sunku bet ką išpešti. Bet Nyka bent skaito Sietyną, ka- 
dangi jam padarau kopijas ir apskritai savo gaunama literatūra su 

juo dalinuosi, dažniau negu su bet kuo kitu (t. y. triskart per metus) 
susitikdamas. Turėkite omeny ir Kostą Ostrauską, kuris jau pradėjo 
rūpintis, kur (išeivijoje ar Lietuvoje) spausdintis; o rašo jis tiek daug, 
kad išeivijoje jau beveik nebetelpa. Tik, vargšas, ką tik patyrė širdies 
smūgį, nuo kurio sveiksta. 

Savanaudiškais sumetimais domėčiausi, jei kas sugalvotų paskelb- 
ti Lietuvos stebuklų istorijos dokumentaciją, t. y. originaliųjų tekstų, 
aprašančių stebuklus, vertimus. Tai apleista kultūros istorijos sritis, 
o man būtų net labai naudinga žinoti chronologiją, formas, detales, 
statistiką nuo pradžios iki dabar. 

Kauno aido ir Mažosios Lietuvos nesu nė matęs, domėčiausi. Bet 
už vis labiau rūpi pajusti intelektualinį pulsą, žmogiškąjį idėjų per- 
gyvenimą. Beje, ne viską pajėgiu suprasti. Kokia toji „saviapgaulė“, 
mėginant „kūrybinės dvasios krizę pergalėti liberalizmo išlavinto 
skeptiško intelekto žaidimais?“ Nejaugi tų liberalizmo išlavintų Lie- 
tuvoje tiek daug, kad verta prieš juos kreipti poleminius ašmenis? 
Tai būtų ne taip jau bloga. 


Geriausių, Vytautas Kavolis 
89 geg. 27 

Mielas Kolega, 

[...] 


Kartais negaliu atsistebėti, kokia drąsi ir dažniausiai protinga Lie- 
tuvoje politinė laikysena, ir kiek daug sirupo lietuvių kultūros - to, 
kas joje nelaikoma „svetimu“ ir neatmetama - svarstymuose. Kalbė- 
jimo būdas, su viena kita išimtimi, gyvai primena tai, ką išeivijoje 
girdėjome 1945-1950 metais. Gal žmogiškajai lygsvarai reikalingas 
toks „tvirtų“ ir „minkštų“ elementų balansas? Kita vertus, džiau- 
giausi Gavelio romanu Pergalėje ir Jakimavičiaus eilėraščiais antra- 
jame Nemune. 


[...] 


Geriausių, Vytautas Kavolis 

i 89 lap. 29 
Mielas Kolega, 


Didelis dėkui už septintąjį Sietyną. Jūsų Pratarmė man neįtikėtinai 
artima. O Kojalavičius duoda iki šiol man nežinotą liudijimą apie 
1574 m. kraujo aukos - jeigu tai taip lietuviškai vadinama - kaltini- 
mą, kuris tuoj nukeliavo į mano būsimos knygos paskutinius pataisy- 
mus. (Pusę savo gyvenimo praleidžiu taisydamas savo paties klaidas.) 

Mano angliškoje, priešpaskutinėje XVI a. Lietuvos interpretaci- 
joje, kurią pridedu, pasiliko ir, matyt, klaidingas, iš Encyclopedia 
Judaica paimtas teigimas apie vienintelį kraujo aukos atvejį Didžio- 
joje Kunigaikštijoje, ir turbūt taip pat klaidingas Brastos biblijos 
sudeginimo datavimas. Kokia gi to įvykio tikra data: 1568, ar 15742 
(Man kažkaip prasikišo 1581, nors tai turbūt aiškiai per vėlu.) 

„Barokinė laisvė“ vis dėlto man atrodo visa ankstyvesnės, pago- 
niškos ar renesansinės kilmės, o iš paties baroko tematau atėjusius, 
nors ir ne iš karto, jos varžymus. Gal tam mechanizmui atskleisti 
būtų medžiagos Teodoro Jevlaševskio atsiminimuose, kuriuos mini 
Česlavas Milošas, kurie, deja, man neprieinami? (Beje, pats Milošas, 
atrodo, vis labiau lietuvėja: paskutiniu metu aukoja stambias sumas 
1 Metmenų siuntimui Lietuvon, ir Sąjūdžio Info ryšių agentūrai.) 

Ačiūir už Ramovę, Aušrinę nr. 2, Kuzmicką, Veidus 1988 ir Euro- 
pą. Pastaroji savęs nepateisina, net keista, kad išleista toks leidinys. 

Čia vis ateina žinios, kad žadama Lietuvoje perspausdinti Metmenis. 

Nepaisant Kojalavičiaus, stebuklų istorijos man vis mažoka. 


Jūsų, Vytautas Kavolis 


89 gr. 13 
Mielas Prieteliau, 


Vakar atkeliavo Daškevičius, Aušrinė 3, Proskyna, Santara ir Uni- 
versitetas vilnensis. Viską buvo įdomu gauti, ačiū. Poezijos dar ne- 
perskaičiau, Proskyna rimtas leidinys, tačiau ir jame kol kas trūksta 
šiandieniško originalaus galvojimo - jo iš tenykštės ekipos ypač 
laukčiau iš Sverdiolo. 

[ze] 

Jeigu Jus domintų, galėčiau Sietynui atiduoti skyrių iš būsimos kny- 
gos Epochbų signatūros. Knyga turbūt neišeis iki 1990 m. antrosios 

pusės. Būtų, be abejo, įdomiausia lyginti kai kuriuos tų laikų proce- 
sus su dabartiniais, bet tai jau ne mano kompetencijoje. Rekonstruk- 
tuojant dabarties pergyvenimą, tikriausiai atsišviežintų ir praeitis. 


Jūsų, Vytautas Kavolis 


90 geg. 1 
Mielas Prieteliau, 


Ėė 

Nepriklausomybę skelbiant politinį galvojimą gal kiek per daug 
valdė 1918 m. modelis ir „religinis“ tikėjimas Vakarų politikų pa- 
reiškimais, kurie čia funkcionuoja daugiau saldainių įpakavimo plot- 
mėje. Nejaugi bet kas iš tikrųjų nustebo, kad Vakarų vyriausybės 
nepripažino paskelbtosios nepriklausomybės? 

Mane nustebino tik kur kas stipresnis čionykštės spaudos bei tele- 
vizijos atbalsis, negu būčiau laukęs. Iš dalies tai todėl, kad Lietuva 
pirmoji paskelbė nepriklausomybę ir tuo įgijo simbolinę reikšmę 
kaip TSRS sugrįžimo į civilizuotų valstybių šeimą išbandymo atvejis. 
Iš dalies laimingas atsitiktinumas, kad nevyko labiau publiką jau- 
dinančių dalykų kaip įkaitų pagrobimai ir politiniai skandalai. 

Bet vakarietiškas komunikacijos priemones patraukė ir atgimimo 
bei nepriklausomėjimo kultūrinis stilius, kurį čia vieni apibūdina 
„pagonišku teatru“ ar net „lietuvišku misticizmu“, kiti „šiaurietiš- 
ku, lietuviams būdingu santūrumu“ (kurio išeivijoje neteko paste- 
bėti), kiekvienu atveju: nematyta egzotika su priesterlich prezidentu 
(kaip Die Zeit apibūdino Landsbergį) priešaky. Simbolinę formą lai- 
kant visai rimtu politinio proceso aspektu, tenka ją pripažinti svar- 
biausiu pastarųjų metų lietuvių kultūros laimėjimu. 

Bet visa tai — išoriniuose santykiuose. Kiek galiu iš tolo pajusti, 
vidiniuose santykiuose daug išsikalbėjimo terapijos elementų, nuo 
kurių kenčia beveik visa spauda ir grožinė literatūra. Daug gero tikė- 
tinasi iš laikraščių apimties priverstinio sumažėjimo. Po išsikalbė- 
jimo terapijos turėtų ateiti realybės kondensavimo laikotarpis. Bet 
tai vargu ar bet kada buvo lietuvių stiprybės sritis. 

Ar nebūtų naudinga gimnazistams, vietoj visuomeninių mokslų 
kurso, užduoti projektą iš įvairių analitinių perspektyvų, alterna- 
tyvių modelių pagalba, įvairiose jo plotmėse ir įvairiais aspektais 


432 


Laiškai 


išstudijuoti vykstantį atgimimo ir nepriklausomėjimo procesą, jame 
patiems dalyvaujant? - Būčiau dėkingas už Ročkos str. apie Radvilos 
laišką atšvietą. Ieškau pirmojo nepriklausomą dvasinę evoliuciją iš- 
gyvenusio lietuvio pėdsakų. 


Geriausių, Vytautas Kavolis 


| | 91 geg. 20 
Mielas Dariau, 


[-..] 

Svarbiausias dalykas, man atrodo, būtų jaunų profesorių (o, dar 
geriau, gimnazijų mokytojų) pasiuntimas ne šiaip pasitrinti Vaka- 
ruose, ir net ne pastudijuoti, bet padirbėti, t. y. padėstyti univer- 
sitetuose ar mokyklose. Tik tuo būdu galima tikėtis gilesnės pažin- 
ties. Tas pats galiotų ir ekonomistams ar politikams: jų trumpalaikiai 
turistiniai vizitai, važinėjimai į konferencijas ir pan. jau tapo beveik 
nebereikalingi, išskyrus socialinių kontaktų palaikymui. Ko reikėtų, 
tai kad jie atvažiuotų praktiškam darbui: ką nors administruoti, mo- 
kyti, imtis rizikingų iniciatyvų ir t. t. Užvis naudingiausia būtų at- 
siųsti pusmečiui po vieną mokytoją iš kiekvienos vidurinės mokyklos 
padėstyti savo dalyką kurioje nors Vakarų vidurinėje mokykloje, su 
visomis iš to iškylančiomis rizikomis ir pavojais. 

Studentų apsikeitimui įgalinti labai padėtų įsteigimas prie Vilniaus 
universiteto anglų kalboje vykdomų studijų instituto - ne anglistinių 
studijų, bet studijų visais, ypač humanitariniais klausimais, kurios 
būtų dėstomos ir vykdomos anglų kalba. Tai įgalintų atvykti nelie- 
tuvius, nesiruošiančius sulietuvėti studentus, kaip jie vyksta į kitus 
kraštus (semestrui ar metams), padidintų tokių studentų skaičių ir 
išspręstų mūsų, Dickinsono problemą apsikeičiant studentais su Vil- 
nium. 

Filosofai, sprendžiant iš Šaulausko, dabar jau pakankamai gerai 
įtraukti į Vakarų mokslinių ryšių tinklą. (Bijau tik, kad kai kurie 
projektai - įskaitant ir kelis kolaboracinius projektus, kuriuos jam 
pasiūliau — neliktų popieriniai.) Man atrodė svarbu sudaryti Rytų 
Europoje bendradarbiaujančių, dabartinius kitimus tyrinėjančių ins- 
titutų tinklą.) Gal jau ateis eilė ir sociologijos atnaujinimui. 


I. 

Ar nebuvo galvota apie pagaminimą radio ar TV dramatizuotų 
serijų apie multinacionalinį, bet lietuvišką XIX a. Vilnių, pasiremiant 
atsiminimais, naujų tyrinėjimų, atskleidžiančių jo dvasinę struktūrą, 
Czeslow Milosz ir t. t. medžiaga, tam panaudojant darbą praradusių 
TV darbuotojų jėgas? XVI-XVII a., be abejo, įdomesnis, bet reika- 
lautų stipresnės dramaturgijos, negu galima tikėtis. 


[-..] 


Geriausių, Vytautas 


91 birž. 5 
Mielas Dariau, 


Gal vertėtų keliais svarbesniais kultūros ir švietimo politikos klau- 
simais apklausinėti keletą išeivijos žmonių ir jų atsakymus išspaus- 
dinti laikraščiuose? Gali atsirasti naudotinų analizių ar bent argumen- 
tų. Vasarą tam būtų geriausias laikas, nes šiaip išeivijoje šiais laikais 
bet kam turi laiko tik pensininkai arba tie, kurie rašo negalvodami. 

Ar iš tikrųjų Vilniaus universiteto stojamuose egzaminuose ma- 
žiau reikalaujama iš vyrų negu iš moterų, kaip teko girdėti? Jei taip, 
tai reiktų periodiškai pasimelsti, kad apie tai niekas nesužinotų Va- 
karuose, nes tai šokiruotų visus, ir konservatorius, ir liberalus. 

Dabartinis konstitucijos projektas, be abejo, žymiai geriau apgal- 
votas negu Laikinasis įstatymas, bet ir jame vis dėlto pasižymėjau 
bent septynias pavojingas vietas. Bet jau toliau einama nuo minties, 
kad kas nėra konstitucijoje leidžiama ar garantuojama, tas iš viso 
neegzistuoja. Bet bostoniškių amerikiečių paruoštas konstitucinis 
projektas vis dėlto į konstituciją panašesnis negu lietuviškasis. 

Nors ir skeptiškas bet kokiem pasiūlymam atšaukti bažnyčios ir 
valstybės atskyrimo principą, ir lygiai skeptiškas tokioms „kultūros 
demokratijos“ sampratoms, kuriose pilnas pripažinimas suteikiamas 
tik „ekleziologinėm“ (t. y. ortokatalikų ir marksistų) kultūrom, aš 
vis dėlto už tai, kad religija būtų dėstoma mokyklose. Tik, mano 
supratimu, geriausias sprendimas nebūtų indoktrinacinis rezervatas, 
o lyginamosios religijų studijos, bent jau vidurinio lygio mokyklose. 
Kas pažįsta vieną religiją, nepažįsta nei vienos. 

[...] 


Geriausių, Vytautas 

, 91 liep. 14 
Mielas Dariau, 


Tabor Farmoj gali iškilti klausimas, kur kreipti kai kuriuos išei- 
vijoje į mokslinį darbą galimus orientuoti išteklius. Matyti reikalas 
ir natūrali galimybė skatinti socialinių mokslų - kartu su filosofija — 
vystymąsi. Mane daugiau trauktų galimybė - jeigu tokia būtų - Lie- 
tuvos kultūros istorijos instituto (gal prie Vilniaus universiteto, bet 
pusiau autonomiško) steigimas. Išeivijoje tam yra mažiau kompe- 
tentingų jėgų, negu socialinių mokslininkų ir filosofų. Bet kas galėtų 
būti smagiau, negu dalyvauti tokio instituto steigime, skaityti pa- 
skaitas jo programos rėmuose? Nežinau, ar pavyktų tam išeivijoje 
rasti naujų finansinių išteklių. Bet gal. Tarptautinės paramos greičiau 
galima tikėtis visuomeninių mokslų projektams. 


[-..] 


Geriausių, Vytautas 
ų y 


į 92 rugs. 22 
Mielas Dariau, 


Jei dar nėra, ar nevertėtų kam nors Lietuvoje užduoti maždaug 
tokį studijinį projektą? 

Kokie svarbiausi objektyviai apčiuopiami (t. y. kvantitatyviai išma- 
tuojami) Lietuvos vidurinio mokslo trūkumai - ir pavojaus signalai, 
atsižvelgiant į visuomenės vystymosi poreikius artimiausioje ateityje? 

Trūkumų kriterijus ir pavojaus signalus reiktų kruopščiau apgal- 
voti, bet aš siūlyčiau įtraukti ir tokius: 

1) Mokinių nepasitikėjimas mokytojais ir akademiniais, ir asme- 
niniais klausimais. (Beveik visuotinis; atrodo, kyląs ir iš mokytojų 
ankstesnio sovietinio servilumo, ir iš jų biurokratinio indiferentumo 
mokiniams.) 

2) Gausus, ypač berniukų, iškritimas iš į aukštesniąsias akade- 
mines studijas orientuotų programų. 

3) Silpnas užsienio kalbų išmokimas. 

4) Gabesnių (?) studentų pokreipis nuo akademinių, bet nelabai 
pelningų studijų, į pelningesnes studijų šakas. (Pvz., ar galima pa- 
didinti gabesnių studentų, einančių į teorines fizikos ar istorijos stu- 
dijas, procentus?). 

S) Silpnas vyrų, nepaisant jų gabumo, plaukimas į mokytojų pro- 
fesiją. (Pedagogiškai pageidautina, kad kaip apytikriai tiek pat vyrų, 
kaip ir moterų mokinių tarpe, taip pat būtų ir tarp mokytojų. Pa- 
našiai ir aukštosiose mokyklose.) 

6) Labiau techniniai, bet reikalingi (ir objektyviais testais išma- 
tuojami) dalykai, pvz., loginis galvojimas, visuotinės istorijos paži- 
nimas. (Pastarasis Lietuvoje, atrodo, problematiškas.) 

7) Sugebėjimas kontroversiškus, lietuvius liečiančius klausimus 
nagrinėti bešališkai, pagrįstai, ir be sentimentalios, „gėlėtos“ reto- 
rikos. 

8) Dalyvavimas kokioje nors šaliamokyklinėje kultūrinėje ar vi- 
suomeninėje (ne politinėje) veikloje, parodymas toje veikloje asme- 
ninės iniciatyvos, nepriklausomo sprendimo bruožų. (Ar gali geres- 
nės mokyklos ir tai paskatinti?). 

Ar galima suteikti specialų dėmesį, padidintus išteklius, geresnę, 
kruopščiau perorganizuotą mokymo atmosferą, gabesnius moky- 
tojus, daugiau užsieniečių mokytojų ir t.t. kokiom 3-5 pavyzdinėm 
mokyklom ir jas per kelis metus studijuoti, lyginant su 3-5 stan- 
dartinėm (t. y. mažiausiai nuo ankstesnių laikų pakitusiom ir pajė- 
giančiom pakisti) mokyklom, bandant empiriškai išmatuoti, kokie 
pakitimai mokyklose atneša pageidautinų rezultatų, kad ateityje tie 
pakitimai galėtų būti paskleisti ir kitose mokyklose, žinant, kas efek- 
tyvu ir kas ne? 

Svarbu, kad toksai studijų projektas būtų sistematiškai vykdomas 
nuo pat pakitimų pradžios, kad būtų sudarytas kruopščiais stebė- 
jimais pagrįstas duomenų rinkinys, ir kad veiktų tokiai studijai pa- 
ruošti ir pravesti grupė. 

Čia tik greitosiomis užmestos užuominos. Projektas būtų ir aka- 
demiškai vertingas, ir praktiškai naudingas. 


Geriausių, Vytautas Kavolis 


| | 92 gr. 17 
Mielas Dariau, 


Džiaugiamės susidariusia ekipa Lietuvoje 1993 m. rengti Santa- 
ros-Šviesos keturiasdešimtmečio konferenciją. Patrauklesni mums 
atrodo Trakai negu Druskininkai. Čia profesorių tvarkaraščiai tokie, 

kad pirmą birželio savaitę dauguma negalėtų atvažiuoti. Tad tegul 
būna birželio 8-13 ar net 10-15. 

Bendra tema „Lietuva moderniųjų Vakarų akivaizdoje“ būtų 
gera, suteiktų tampresnius rėmus ir tematinės atrankos principą. 
(Nors „būti moderniu“ ir ne galutinis kriterijus.) Aš siūliau bendrą 
temą „Demokratėjanti kultūra, vertybių alternatyvos ir šiandie- 
ninis žmogus“, bet tai gal per gramozdiška, per specializuota ir 
galėtų būti inkorporuota į bendresnę „Lietuvos moderniųjų Vakarų 
akivaizdoje“ tematiką. Kelios specialesnės temos, atėjusios į galvą 
ir taip pat sutelpančios bendroje tematikoje, būtų: (1) „Dabartinių 
kultūros modernizacijos procesų iššūkis Lietuvos kultūrai: kaip į 
juos atsakoma, kaip derėtų šių iššūkių akivaizdoje laikytis?“; 
(2) „Atgyvenančios ir iškylančios problemos šiandieninės lietuvių 
kultūros gelminiame vyksme“ (tuo klausimu siuntinėju Metmenų 
anketą eilei žmonių Lietuvoje ir išeivijoje); (3) „Lietuvos politinės 
kultūros formavimosi fazės, jų problemos, sėkmės ir nesėkmės - 
lyginamojoje perspektyvoje“; (4) „Lietuviškasis Vakarų vaizdas, 
vakarietiškasis Lietuvos vaizdas“; (5) „Lietuva tarp hibridizuotos 
Europos (a la Bernard-Henry Levy) ir zoologinių nacionalizmų: 
žvilgsniai ateitin“. 

Temų išskirstymas į penkias dienas atrodo tvarkoj. Tik gal dis- 
kusijos po kiekvieno pranešimo apie jį galėtų vykti atskirai, o po 
vakarienės - bendros diskusijos apie visus tą dieną liestus klausimus, 
ne tiek juos tarpusavyje rišant, kiek bandant ieškoti iš jų kylančių 
praktiškų, šiandieninei Lietuvai pritaikomų implikacijų. 

Kiek iš išeivijos dalyvaus, dar sunku pasakyti, bet aišku, kad ne- 
daug. Todėl, bandant kiekvienam pagrindiniam klausimui paieškoti 
ir išeivijos, ir Lietuvos nagrinėtojų, daugiausia jų turės būti iš Lie- 
tuvos. Pasirinkimas, mano nuomone: kas turi gyvos dvasios, šviežių, 
iš anksto nepramatomų minčių. Nebūtinai visi akademikai. Ypač 
paieškotina jaunesnių ir nuo negirdimų. 

Keturiasdešimtasis metinis Santaros-Šviesos suvažiavimas vyks 
rugsėjį Chicagoje. Tad Lietuvoje galėtų vykti keturiasdešimtmečio 
konferencija. Galutiniai programiniai sprendimai - Jūsų ekipos. 


Geriausių, Vytautas 

| 93 vas. 11 
Mielas Dariau, 


Galvojame, kad iš Amerikos į Sant.-Šv. suvažiavimą birž. 16-20 
galėtų atvažiuoti apie 15 žmonių. Tikriau žinosime apie vasario pa- 
baigą. 

Programoje dalyvauti yra pažadėję: (1) Algis Mickūnas (Ohio 
University) su paskaita „Valia ir autonomija politinėje bendruome- 
nėje“. Jam kelionpinigių nereikia. (2) Julius Šmulkštys „Politinės 
kultūros formavimasis postsovietinėje Lietuvoje“ (Indiana Univer- 
sity). (3) Aleksandras Štromas (Hillsdale College). 8096 kad daly- 
vaus. Temą siūlo: „1992-93 m. rinkimų Lietuvoje esmė ir jų sam- 
prata bei vertinimai Vakaruose“. (4) Liūtas Mockūnas, „Nuo 
Lietuvos Laisvės Kovotojų iki Santaros-Šviesos“ (Tema apytikrė; 
Santaros apsvarstymas Greimo nubrėžtoje linijoje). Ne paskaitos 
skaityti, bet diskusijose dalyvauti sutikę: Rimvydas Šilbajoris (kuris 
tuo metu bus Lietuvoje, rodos, VDU) ir Leonas Sabaliūnas. Šilbajo- 
ris - literatūrinėse diskusijose; Sabaliūnas — „Jeigu bus pasikalbėjimų 
apie politiką, konstituciją, viešojo darbo klausimus, ,jų? ar „mūsų? 
identitetų formavimą ar daugialytės visuomenės vystymą“. Dar tu- 
rėtų būti Vyt. Doniela, kuris šiuo metu dėsto filosofiją VDU; jam 
parašiau kviesdamas dalyvauti. [...] Bronius Vaškelis. Apskritai per 
daug politikos. 

Buvau sugalvojęs sau temą „Žmogus ir kultūra vėlyvojoje moder- 
nybėje - regioniniai variantai“, tačiau man gali netekti atvykti. Rita 
ką tik turėjo (šį laišką pradedant rašyti) automobilio katastrofą ir 
gerokai susikūlė. Atrodo, kad viskas išgis, tačiau ji turės tris mėne- 
sius vaikščioti kaklą sutvirtinančiuose rėmuose. O ir šiaip Lietuvos 
valdžia nebepripažįsta mano Washingtono ambasados išduoto už- 
sienio paso. Kaip visada buvęs vien Lietuvos pilietis, nebeturiu do- 
kumento, kuriuo į Lietuvą galėčiau atvažiuoti. 

Atvykstantiems iš JAV būtų gera sužinoti: Kas suteiks informaciją 
apie apsigyvenimo galimybes Lietuvoje? Ar kiekvienas pasirūpina 
asmeniškai? Kur vyks Vilniuje? Ar bus transportacija iš Vilniaus į 
Trakus? Ar bus apgyvendinta Trakuose? A. Mickūnas atvažiuos 
dviem savaitėm. 


Geriausių, Vytautas 


438 


Laiškai 


i 96 kovo 15 
Mielas Dariau, 


Santarai-Šviesai Vilniui-Anykščiams birželio 20-23-iai pavyko 
tik šitiek čia išpešti: (1) Algis Mickūnas tikrai atvyks (netgi su žmo- 
na ir dukterim) ir skaitys paskaitą „Tryliktoji hermeneutika“. Reik- 
tų jam pasiųsti anglišką pakvietimą. Taipgi galės dalyvauti Žuko 
Druskininkų seminaruose. (2) Aleksandras Štromas galėtų skaityti 
maždaug „Politiniai procesai Rusijoje ir Lietuvoje“ planuotos bend- 
ros temos apie kitimus Lietuvoj, Vidurio ir Vakarų Europoj apim- 
tyje. Tačiau reiktų tiksliau dėl temos su juo susitarti. Taip pat reikia 
angliško pakvietimo. Jei negautų iš savo koledžo, reiktų ir kelionės 
išlaidų. (Mickūnui nereikės.) (3) Iš bėdos - bet tik jei būtinai reikia — 
galėčiau ir aš skaityti paskaitą Anykščiuose tema „Pergalė ir pabėgi- 
mas arba pasitikėjimo problema“. Irgi reikės angliško pakvietimo, 
kuriame tema skambėtų tiksliau: „Conguest and Exodus or the 
Problem of Trust.“ (4) Ekonomikos-visuomenės simpoziume norėtų 
dalyvauti Horstas Žibas, tačiau nėra tikras, ar tuo metu bus Lie- 
tuvoje. Tai ir viskas. 

Pasaulio lituanistų kongrese - iš dar didesnės bėdos - galėčiau 
skaityti pranešimėlį: „Reikšmių rėmai veiksmų srautuose: analitinės 
Kultūros istorijos galimybės“. Irgi reiktų angliško pakvietimo, ku- 
riame: „Fremes of Meanings, Streams of Actions: Potentialities of 
an Analytical cultural History“. 

Kas naujo ir, savaime suprantama, pozityvaus? 


Geriausių, Vytautas 


439 


VAIDOTUI DAUNIUI 


89 kov. 29 

Malonus Kolega, 

Ačiū už šiandien atėjusius pirmuosius Krantus (ir už anksčiau 
siųstas dovanas: Jūsų knygą ir dvejus Veidus). Krantai - substan- 
cialus, gyvas ir dvasiškai elegantiškas leidinys, jautrus šiandieninės 
kultūros gyvajam pulsui. Leidinio elegantiškumas slepia ir pavojų: 
aštresnė šiandieninė mintis tokioje puošnioje aplinkoje gali pasijusti 
nepatogiai arba, ir išspausdinta, prarasti savo aštrumą. 

Vertėtų tikslios orientacijos Krantų pokalbininkams pasimaišyti 
ir išeivijos kūrybingų žmonių tarpe, kol dar yra ką kalbinti. Pokal- 
biai —- pati įdomiausia pirmojo numerio dalis. Straipsniuose kartais 
norėtųsi daugiau apčiuopiamumo, patirti ir teoriją jungiančios inte- 
lektualinės energijos. 

Būtų įdomu išvysti detalesnį „erdvinių“ liberalų ir „gelminių“ 
sintetikų dialektikos atskleidimą. Kaip ji konkrečiai minimųjų žur- 
nalų turiniuose reiškėsi? 


Geriausių, Vytautas Kavolis 


P. S. Tikiuosi, kad Metmenis (54, 55) dabar jau paštu gaunate. 


89 birž. 12 
Malonus Kolega, 
Esu matęs tik pirmąjį, Jūsų prisiųstą, Krantų numerį. Tačiau nesi- 
priešinčiau, Jūsų kviečiamas, būti įrašytu Krantų bendradarbiu. 
Prasčiau su Jūsų siūlomąja vidinės emigracijos tema. Ne dėl to, 
kad ji apskritai nebūtų verta nagrinėti, bet todėl, kad ji man pačiam 
visiškai neskausminga. O kai kalbu neskausmingom temom, pagau- 
nu save liedamas sociologines banalybes. (Vis dėlto - nors tai neturi 
nieko bendro su manim kaip žmogum - esu išmokslintas sociologu.) 
Būti „vidinėje emigracijoje“ man visada atrodė natūraliausia žmo- 
giška būklė nuo pat tų laikų, kada atsisakiau naudotis kažkokiu 
guminiu prietaisu, skirtu vaikams raminti, turbūt čiulpuku. Abe- 
jotina man atrodė pritarti bet kokiems instituciniams autoritetams, 

o pagavęs save žygiuojančiu mit rubig festem Scbritt su dauguma, 
suabejodavau pats savimi. Tai tačiau teatsitiko vienintelį kartą gy- 
venime, kai išsigandau pajutęs, kad totaliai pritariu Persitvarkymo 
Sajūdžiui: wbat's wrong witb me, paklausiau keisto krašto, kuriame 
keturiasdešimt metų gyvenu, kalba. Nusiraminau pajutęs, kad vis 
dėlto esu skeptiškas maždaug 75 procentams dabartinio Lietuvos 
kultūrinio gyvenimo (išimtys: Sietynas, Ričardas Gavelis, Markas 
Zingeris, kai kurios teatrinės diskusijos) atžvilgiu, kiek jis atsispindi 
spaudoje. 

Aktualiausio Lietuvoje vidinės emigracijos aspekto - opozicijos 
opresyviai valdžiai - išvis po 1945 metų, kada buvau prancūzų tankų 
Tūbingene išlaisvintas - nesu patyręs. Galėčiau apie tai tik šūkauti, 
bet tai būtų per daug nepavojinga ir todėl (kaip ir visa, kas nepa- 
vojinga) melaginga. Visada ir visais atžvilgiais ir nevisiškai nenor- 
malioje Amerikos visuomenėje, ir kur kas nenormalesnėje lietuviš- 
koje išeivijoje buvau mažumoje, ir tai manęs visiškai nejaudina: 
kitaip ir negali būti, kitaip ir nenorėčiau kad būtų. 

Vidinės emigracijos aspektas, kuris mane domintų, būtų auto- 
nomijos kultūringo sirupo atžvilgiu klausimas. Ar iš viso galima būti 
lietuviu, neištirpstant sentimentuose to, kas sava, atžvilgiu ir neiš- 
šaukiant tų sentimentų miestų aikštėse ir aerodromuose? Jei nega- 
lima, verčiau nekeliauti. 


Geriausių, Vytautas Kavolis 

90 bal. 23 
Mielas Kolega, 


Tikiuosi, kad mano siųstąsias dvi knygutes - Žmogaus genezę ir 
Nužemintųjų generaciją - gavote. (Jūsų laiškas atėjo net greičiau 
negu anksčiau paštas ateidavo: per maždaug dešimt dienų.) Siunčiu, 
kai kuo jau užmirštu papildęs, Jūsų prašytą savo bibliografiją. Ang- 
liškieji spaudiniai joje maždaug visi, o lietuviški - ne. Nuo 1951 iki 
1965 m. daug rašiau publicistikos, kai kas iš jos gal ir įdomu išeivijos 
liberalų galvojimo evoliucijai ir jaunimo bei kultūrinių sąjūdžių veik- 
lai nušviesti, bet viso to į bibliografiją neįtraukiau. Vėliau irgi būta 
šiek tiek proginių straipsnių, kritikos, anketinių atsakymų, daugiau- 
sia Metmenyse ir Akiračiuose, iš kurių įtraukiau tik „Tarp Done- 
laičio ir Foucault.“ Rimtojoje spaudoje - Vokietijos Mintyje - 
pradėjau bendradarbiauti 1947, o 1948-49 redagavau savo pirmąjį 
žurnalą, moksleivių kudirkiečių Aukurą. 

Epocbų signatūrų pirmąsias korektūras jau ištaisiau, bet ten tiek 
pripainiota, kad Jums nebūtų jokios naudos. Galvoju prisiųsti, kai 
gausiu, antrąsias korektūras su mažais papildymais. (Nors ir Sig- 
natūros, kokios jos dabar yra, būtų priimtinos.) 

Pavardžių rodyklė būtų pageidautina, o terminų žodyno mano 
atveju nereikėtų: nėra tokia specifinė kalba. 

Su bibliografija darykite, ką norite. Mane ji truputį gąsdina. 

Negalvojau (ir dabar negalvoju), kad padėtis galėtų prieš liepos 
menesį palankiau pasikeisti. 


Geriausių, VK 


90 liep. 2 
Mielas Kolega, 


Jūsų užsimotam žurnalui pritariu ir juo džiaugiuosi: kaip tik to- 
kio, kokį aprašote, labiausiai ir reikia. Stengsiuosi visokeriopai ben- 
dradarbiauti. Mane ypač gundytų dalyvauti šiandienykštėse intelek- 

tualinėse diskusijose, tačiau kaip surasti „organišką“, natūralų tam 
dalyvavimui būdą? Nesinorėtų gudragalviauti iš tolo, siūlyti, kas 
nereikalinga arba (dar blogiau) savaime suprantama. 

Šiuo metu beveik nieko lietuviško nespausdinto neturiu, ir galvoju 
daugiau apie sociologines-kultūrologines negu apie literatūrines te- 
mas. Viliotų toks rašymo būdas, kaip Aušrinės 1989 m. nr. 4 „Iš 
intelektualinio dienoraščio“ ar Metmenų nr. 58 (kurio skaitytojai 
dar ir čia nėra gavę) „Globalizacijos akivaizdoje“: trumpi, drąsūs 
teoriniai išsišokimai. Tik skaitytojams turbūt su jais sunkoka. Esu 
užsimojęs ir truputį pagalvoti apie „postmodernią“ (nors aš tuo at- 
žvilgiu kritiškas) tautiškumo sampratą. 

„The Devil's Invasion“ nėra lietuviškai išversta. Naudokitės tuo 
straipsniu kaip tinkami. Tik norėčiau straipsnyje, pasinaudodamas 
vėlesniais (ar tiesiog mano pražiopsotais) duomenimis, įtalpinti vie- 
ną kitą pakeitimą, kaip pridedamame atspaude. Mielai sutikčiau ir 
su ankstyvesniųjų straipsnių publikacijomis. Aktyvaus galvojimo sri- 
tys kai kur yra pakitusios, bet ką anksčiau rašiau, nuo to niekur nesu 
atsisakęs. Gal viename kitame straipsnyje šiandien išleisčiau vieną 
kitą pastraipą, bet tai ir viskas. Kai kas tiek atitolę, kad šiandien 
man pačiam atrodo negirdėta, - bet net ir po tais dalykais mielai 
pasirašyčiau, kartais pasigailėdamas, kad šiandien taip šauniai jau 
nebegalėčiau parašyti. 

O gal pradėti žurnale kelių žmonių iš Lietuvos ir išeivijos viešą 
1dėjinę korespondenciją, nesibaidant atskleisti save jautriausių idėjų 
ir gyvenimo sąlyčio taškų svarstymuose, pirmiausia laiškais apsi- 
keičiant paštu, o kai jų pakankamai susirinks, spausdinant? Jei pasi- 
sektų, būtų tikriau negu anketos. O paliktų ir laisvės grumtis su tuo, 
kas dar ne visai aišku. - Kaip, beje, žurnalas vadinsis? 


Geriausių, Vytautas 


P. S. Tikiuosi, Epocbųy signatūrų galutines korektūras galėsiąs 
Jums pasiųsti už kokių trijų savaičių. Jos dar Henrietos Vepštienės 
rankose. 

90 liep. 20 
Mielas Prieteliau, 


Siunčiu savo Chicagoje leidžiamos knygos galutines korektūras 
Jūsų redaguojamam mano keturių knygų rinkiniui. Šis paskutinysis 
veikalas šiam rinkiniui yra šiek tiek papildytas. Pageidaučiau, kad 
būtų spausdinamas su tais papildymais. Parašykite, kai šias korek- 
tūros gausite. 


Geriausių, Vytautas Kavolis 


90 lap. 20 
Mielas Prieteliau, 


Tik šiandien gavau Paties spalio 19 per E. Aleksandravičių siųstą 
laišką. Lietuvių būdo bruožai garantuoja, kad per rankas laiškai 
dažniausiai eina ilgiau negu paštu. 

Jeigu galiu būti naudingas, mielai sutinku įeiti žurnalo redakcijon. 
Vardą jau Greimui buvau siūlęs Kritika (kaip B. Croces leisto žur- 
nalo); dabar atėjo galvon kita galimybė - Sąskambiai, turint galvoj 
vieną iš pagrindinių, mano supratimu, šiandieninės, „atvirų tinklų“ 
kultūros procesų. Kritika skamba tvirčiau ir gal, šiandieninės kul- 
tūrinės situacijos Lietuvoje kontekste, tai būtų labiau reikalinga pa- 
brėžti pozicija. 

„Žodyno“ rubrika, man atrodo, galėtų būti itin vaisinga, ir ban- 
dysiu jai ką nors pasiūlyti. Diskusijai mano atsakymas būtų pavė- 
luotas, o, be to, nežinau, ar iš viso galėčiau į klausimą atsakyti. 
Tačiau mielai komentuočiau kitų pasisakymus, jei galėčiau juos 
gauti. 


Geriausių, Vytautas 
P. S. Kai paaiškės žurnalo vardas ir pirmojo nr. turinys, būtų gera 
gauti aprašą. Ar žurnalą bus galima Vakaruose prenumeruoti? 


P. S. Gal vertėtų įvesti rubriką „Kultūra ir pasaulis“, skirtą 
dviem, daugiausia verstinių straipsnių, rūšims: (1) teorinėm ana- 
lizėm apie globalinės kultūros formavimąsi ir jos santykius su 

lokalinėm kultūrom (įskaitant „globalinį žinojimą“ ir „lokalinį 
žinojimą“) ir (2) konkrečiom studijom, kaip globalinės kultūros 
formos absorbuojamos į kurią nors lokalinę kultūrą ir pačios 
transformuojasi, tapdamos jos dalimi. Vienaip ar kitaip šį studijų 
lauką reiktų esmingiau įvesti į lietuviškų intelektualinių pastangų 
sferą. Galėčiau paieškoti šiai temai atitinkančių, vertimams tin- 
kamų straipsnių. 


V. 


90 lap. 21 
Mielas Prieteliau, 


Pora vakarykščio laiško papildymų. (1) Gal reikėtų nuolatinės 
rubrikos - kas nors panašaus į „Atminties kasyklose“, - skirtos lie- 
tuvių kultūros istorijai, ne tiek naujiems faktams, kiek naujiems me- 
todiniams ir probleminiams požiūriams, lietuvių kultūros istorijos 
atnaujinimui. Jai tiktų ir Aleksandravičiaus straipsnis. Jo darbas IX 
Sietyne tikrai įdomus. 

(2) Nors gal ir ne nuolatinės rubrikos pavidalu, reiktų žurnalan 
įvesti ir feministinės kritikos bei analizės aspektą, kuriam, atrodo, 
nei vienas rimtas žurnalas Lietuvoje dar nėra buvęs atviras. Daug 
kas šioje srity kultistiška ir nuobodžiai kartojama, bet yra ir tikrai 
įdomių probleminių akademinių darbų. Neseniai vienoj konferen- 
cijoje girdėjau Gerda Lerner apie „Feministinę Biblijos kritiką“: 
totaliai nežinomi faktai, nuo Hildegard von Bingen iki XVII a. 
anglių; ir apskritai reikšminga bendroji mintis: kad vyrai kritikai 
rėmėsi ankstyvesniųjų kritikų darbais, apie kuriuos jie žinojo, 
kuriuos citavo, o moterys kiekviename šimtmety pradėjo iš nau- 
jo, nežinodamos savo pradininkių: jų tradicija neišryškėjo, nes 
neturėjo tęstinumo, negalėjo remtis „milžinų pečiais“. Kai ku- 
rių šio dalyko aspektų esama ir lietuvių istorijoje. Lietuviai kaip 
moterys. 


Geriausių, Vytautas 


445 


Sauliui Žukui 


| | | 91 sausio 2 
Mielas Prieteliau, 


Tik šiandien gavau Paties X.28 laišką. Gerai, kad atsisakėte Baltų 
lankų pavadinimo: paskui būtų tekę visą gyvenimą vadintis balta- 
lankiais (netoli nuo baltarankių), o amerikiečiui skaitytojui dar, be 
to, primintų nemigą, kada skaičiuojamos per tvorą šokančios avys. 

Klubo pavadinime siūlyčiau pabrėžti, kad čia bus ne tik žavimasi 
humanitarine ar šiandienine kultūra, bet ji kritiškai vertinama ir ana- 
lizuojama: pavyzdžiui, „Humanitarinės kultūros problemų klubas“. 

Galėčiau ką nors parūpinti „Metodologijos“ rubrikai iš kultūros 
istorijos ar simbolinės antropologijos, kurios šiuo metu glaudžiai 
susisiekia, net pasidarė mados dalykas. (Gal jau pradeda ir praeiti.) 
Tik kultūros istorijoje nelabai yra dėmesio vertų dominuojančių me- 
todologijos nagrinėjimų. Pagrindiniai tekstai - skirtingi konkrečių 
situacijų nagrinėjimo pavyzdžiai. Iš kultūrinės antropologijos būtų 
įdomūs Victor Turner, Mary Douglas, Clifford Geertz, Marshall 
Sahlins. Turiu galvoj ką nors panašaus į Turner Metapbors of Anti- 
Structure in Religious Culture. Geertzo - „Deep Play: Notes on the 
Balinese Cockfight“. Kiek jie Lietuvoje žinomi? 

Iš kultūros istorijos nesu apsisprendęs, bet ką nors panašaus į Na- 
talie Davis, Women on Top, Richard Darnton, Tbe Great Cat Massa- 
cre (arba jo studiją apie policijos šnipus XVIII amžiaus Paryžiuje), 
Lynn Hunt ar ką kitą apie Prancūzų revoliucijos ritualinius aspektus, 
gal ką nors iš Tbe Invention of Tradition. Arba apie vakarietiškų sko- 
linių transformavimą į japoniškas tradicijas. (R.J. Smith). Gal Louis 
Dumont ar Anthony Smith apie nacionalizmų formavimąsi. Proble- 
ma: nėra privilegijuotų tekstų, kuriuos būtinai reikia išversti. 

Iš viso: ar vertimai nenustelbs originalią medžiagą? Be to, ir koky- 
binių šitokių tekstų vertimų parūpinimas gali tapti problematišku 
dalyku. Apskritai man atrodo, kad reiktų ne tekstų pristatymo, o 
kovojimo su tekstais, išsamių persigrūmimų, lyginimų, „tolimesnių 
ėjimų“. 

Geriausių, Vytautas K. 


P. S. Būtų, aišku, sveikintina, jei ir Greimas į redakciją įsirašytų. — 
Su postmodernizmu būčiau atsargus: pasidarė baisi savilepa ir kulto 
objektas. 

| | ; 91 sausio 7 
Mielas Prieteliau, 


Siunčiu, dviem vokais, tris tokios rūšies straipsnius, kokius man 
atrodytų verta žurnale išversti. A. Smith, „The Bureaucratic Cycle,“ 
galėtų būti numeriui apie nacionalizmą. (Tai, žinoma, galėtų būti ne 
ištisas numeris, o nemažą dalį skiriąs nacionalizmo šiandien ir atei- 
ty problematikai.) C. Geertz, „Deep Play,“ - vienas iš kultūros is- 
torijoje įtakingiausių simbolinės antropologijos darbo pavyzdžių. 
L. Hunt, „The Rhetoric of Revolution,“ - vienas iš įdomesnių dabar- 
tinių kultūros istorijos darbų. Apie kultūros sociologiją dar reiktų 
pagalvoti. Daug pasisakymų, kaip reiktų kultūros sociologiją ga- 
minti, mažai tikrai įspūdingų empirinių studijų, ypač šiuo metu. 


Geriausių, Vytautas Kavolis 


; | 91 birž. 24 
Mielas Sauliau, 


Nemanau, kad Žmogaus istorijoje įžangoje vertėtų nagrinėti šiuos 
tekstus kitų mano raštų kontekste: tarp jų per maža ryšio. Tokį įvadą 
gal apsiimčiau pats rašyti, jeigu būtų leidžiamas visai kitoks leidinys, 
arba iliustratyvi Variorum, apimanti visos mano rašymų skalės at- 
ranką, įskaitant ir publicistiką; arba šiek tiek tarpusavyje susietų (ir 
bent iš tolo su Žmogum istorijoje susišaukiančių) kultūros psicho- 
logijos ir civilizacijos analizės studijų atranką. Šiuo metu kaip tik 
kankinuosi, bandydamas sudaryti du tos srities rinkinius: Civiliza- 
tion Analysis as a Sociology of Culture 1 Moral Cultures: Social 
Organization and Symbolic Design. Tai abu „sociologiniai“, pla- 
čiąja prasme, veikalai, aišku, viskas angliškai. (Nors trys-keturi tų 
temų straipsniai buvo lietuviškuose variantuose —- ne vertimuose — 
išspausdinti Metmenyse. Ir kai kas, kas nejeis į tuos rinkinius.) Bet, 
šalia Žmogaus istorijoje, man atrodytų aktualiau šiuo metu išleisti 
mažą, gal 120 psl. rinkinėlį Laisvės kultūra, daugiausia iš Lietuviško 
liberalizmo, Metmenų ir Akiračių mano straipsniai liberalizmo tra- 
dicijos atnaujinimo klausimais. Dabartinis Lietuvos liberalizmas — 
dažniausiai XIX amžiaus tipo. Svarbu išvengti XIX ir XX amžiaus 
liberalų skilimo. Geriau intelektualinė įtampa viduje, savųjų tarpe. — 

O įvadą Žmogui istorijoje vis dėlto prašyčiau Paties. Jis galėtų ribotis 
vien tos knygos tekstais, visa kita pamirštant. Nebūtinai čia reika- 
linga masyvi studija. 

Įdomu būtų išgirsti antro ir vėlesnių Baltų lankų numerių planus. 
Metmenys laikosi iš prenumeratų ir asmeninių aukų, kurių stam- 
besnės skelbiamos kiekviename numeryje. Porą trejetą kartų gavo 
500 dol. subsidijas iš chicagiškio Lietuvių Fondo, bet iki tol truko 
maždaug 25 metus. - Šiandien gavau pirmąją Lit. ir meno Greimo 
skiltį. Šaunus užsimojimas; jeigu būtų galima rašyti ir skirtingu sti- 
lium, įsijungčiau, bet ne per daug dažnai, ir aš. 


Geriausių, VK 


91 liep. 31 
Mielas Sauliau, 


Nežinau, ar Pats Lietuvoj gavai mano birž. 24 d. laišką, kurio 
kopiją pridedu. Ką tik parašiau Sverdiolui apie Baltas lankas, kurio 
čia nekartosiu. - Tuo tarpu, prieš savaitę, pasirodė mano Epocbų 
signatūros (Mackaus fondas, 1991). Perspausdinant Lietuvoj, šioj 
knygoj norėčiau, šalia anksčiau Pačiam tekste mašinėle įrašytų, įtal- 
pinti dar vieną kitą smulkų pakeitimą. (Šalia jų, negaliu čia pasitik- 
rinti, nes neturiu knygos, ar 1935 m. Aisčio Dievai ir smūtkeliai 
buvo pasirašyti „Kossu-Aleksandriškis“, ar, kaip Nyka sako, „Kos- 
su-Aleksandravičius“ - p. 182-, 210. Prašyčiau tai patikrinti.) Kitus 
prašomus pataisymus prisiųsiu kiek vėliau Lietuvon. 

Baltom lankom siūlyčiau sudaryti rimtą feministinį numerį. Apie 
moteris lietuvių kultūroje rinkinį bandė suredaguoti Kelertienė, bet 
jai, atrodo, tai sunkiai einasi. Gal galima būtų jai pasiūlyti jos me- 
džiagą nukreipti į Baltas lankas, suteikiant jai tam numeriui kore- 
daktorės pripažinimą? Aš tai knygai turėjau nusiųsti, bet dar nepa- 
ruošiau, ilgą straipsnį apie „Moteris ir vyrus lietuvių kultūroje“, 
kuris susidėtų iš kai kuriose vietose gerokai praplėstos „Galingos 
burtininkės ir prijaukinto paukščio“ ir Kubiliaus red. literatūros 1s- 
torijai pasiųsto straipsnio apie moterų ir vyrų kultūras pokario lietu- 
vių poezijoje. Apie moteris ir vyrus lietuvių kultūroje, tiesa, turėčiau 
Vilniaus univ. 1992 m. pavasarį skaityti paskaitas. Ta proga viskas 
prasiplės. Nežinau, ką ji [Kelertienė] daugiau turi. Aišku, čia būtų 

dar Gražytė-Maziliauskienė, Gruodytė ir kt. Judita Sedaitytė, socio- 
logė, New Yorke dabar suredagavo angliškai knygą apie socialinius 
sąjūdžius Sov. Sąjungoj. 

Gal būtų įdomu kam nors, lenkiškai mokančiam, parašyti pa- 
ryžiškės lenkų Kulturos ir Metmenų palyginamąją analizę? Dabar 
čia angliškai leidžia vieną po kitos gana įdomias Kulturos skaitymų 
knygas, pvz., Robert Kostrzewa, ed., Between East and West: Writ- 
ings from “Kultura" (New York: Hill and Wang, 199). 


Geriausių, Vytautas 


[...] 
P. S. Kiekvienam Balt. lankų nr. būtų gera išspausdinti ką iš kri- 
tinės kultūros istorijos. 


91 rugs. 24 
Mielas Sauliau, 


Buvau (berods per Liūtą Mockūną) Pačiam pasiuntęs jau išleistas 
Epocby signatūras. Tačiau jos neinkorporuoja kelių papildymų, ku- 
riuos buvau jau anksčiau Pačiam pasiuntęs (mašinraštis spaustuvės 
surinktame tekste). Dabar siunčiu dar kelis papildymus, kuriuos bū- 
tų gera įtraukti į Lietuvoje spausdinamąjį tekstą. Kai kurie patai- 
symai, kai kurie papildymai. Jeigu jų ir nebūtų galima išspausdinti, 
nuostolis neperdaug didelis. Man svarbiau atrodytų neuždelsti su 
išleidimu apskritai. Gal kai kas iš tos knygos tiktų ir naujosioms 
mokyklų humanistinės kultūros programom? Dabartiniai pakeitimai 
visur pažymėti raudonai. 

Baltos lankos visai neblogai atrodo. Violeta K. kažkiek egz. par- 
davė; manau, kad galėtų būti renkama ir prenumerata. 


Geriausių, Vytautas 


| 94 kov. 15 
Mielas Sauliau, 


Iš amerikiečių Santaros-Šviesos suvažiavime Lietuvoje birželio 
15-19 d. sutinka skaityti šiomis temomis (nurodau ir angliškus jų 
vertimus oficialiems pakvietimams): 

1) Aleksandras Štromas, „Lietuvos ekonominė politika ir Lietuvos 
visuomeninės santvarkos raida bei perspektyvos“ (The Economic 
Policies and the Development and Perspectives of the Social Struc- 
ture of Lithuania) arba „Ideologija ir politika post-komunistiniame 
pasaulyje“ (Ideology and Politics in the Post-Communist World). 
Rinkitės. 

2) Algis Mickūnas, „Transcendentalinė bazė kultūros supratimui“ 
(The Transcendental Basis for the Comprehension of Culture). Pri- 
dedu taip pat jo temų sąrašą, kurį turbūt ir tiesiog prisiuntė. Tai, 
atrodo, temos, kurios galėtų būti paliestos jo pranešime Santarai, 
nors man jis nurodė, ką aukščiau minėjau. 

3) Vytautas Kavolis, „Įvaizdžiai ir problemos dabartinei kultūros 
būklei aptarti“ (Images and Problems for Defining the Contempo- 
rary Condition of Culture). 

4) Alina Staknienė norėtų dalyvauti, jei būtų pokalbis apie M. Gim- 
butienę. Gal tai inkorporuoti į planuotą šeštadienio pokalbį apie 
Greimą ir Gimbutienę? 

Valdas Adamkus birželio 18 gauna garbės daktaratą iš North- 
western University ir tuo metu negali atvykti. Kelertienė ir Gražytė 
dar neapsisprendusios. Kiti kviestieji atsisakė. Ar reikia daugiau 
„amerikiečių“? - Donskis norėtų kalbėti tema „Postkomunizmas ar 
prastų tradicijų tąsa: kultūra ir politika dabarties Lietuvoje“. 

Pridedu pavyzdį pakvietimo, kurį reikėtų pasiųsti (gal faxu per 
mane) iš Amerikos kviečiamiesiems. Svarbu, kad būtų kviečiama ne 
universitetui, bet konferencijai; ir kad kvietėjas turi patikimą aka- 
deminį titulą. Gal pasiųst tokį pakvietimą ir Tereškinui? 

Prašau skubiai pranešti, ar Arūnas Sverdiolas galėtų atvažiuoti į 
Santaros suvažiavimą Lemonte rugsėjo 29-12 su paskaita. 

Siūlyčiau suredaguoti Baltų lankų numerį - arba surengti kon- 
ferenciją - „Vilnius 1968“, iš įvairių sričių ir įvairiais aspektais 
svarstant, kaip Vilnius atrodė kritiškų pokarinės Lietuvos tradicijų 
formaciniu momentu. (Kaip tuomet atrodė įvairios kultūros šakos, 
miesto planavimas, disidentų sąjūdis, universitetas, jaunimas, mote- 
rys, ekonominės problemos etc.) Bet problemiškai, ne apžvalgiškai — 
kultūros centro skerspjūvis įvairiais požiūriais. 


Geriausių, Vytautas Kavolis 


Laiškai 


P.S. Gal įvesti ir „praktiškesnių“ temų, kaip atsakingos biuro- 
kratijos ugdymas, jaunesnės kartos intelektualinis charakteris, tar- 
pusavio pasitikėjimo galimybės? - Angliškųjų pakvietimų mums 
reikia jau dabar. 


94 bal. 6 

Mielas Sauliau, 

Šiems metams esame nutarę remti Pirmos knygos išleidimą, ir apie 
tai pranešę aukotojams. Apsvarstyti šį nutarimą toliau galėsime tik 
Lemonte rugsėjo mėn. Tad jo šiuo metu turime ir laikytis. Pirmąją 
knygą galėtume paremti (iš dalies) arba leidžiamą Baltų lankų lei- 
dyklos, arba prisijungiant prie Rašytojų Sąjungos atnaujintos Pirmos 
knygos serijos. Kiekvienu atveju ją atrinkti turėtų komisija, kurią 
Vilniuje vasario mėnesį nutarėme sudaryti: Martinaitis, Donaldas 
Kajokas, ir trečias, dėl kurių jie sutartų. Mums nesvarbu viešas kon- 
kurso paskelbimas, bet svarbu, kad būtų atrinkta gera knyga. (Vik- 
torija Daujotytė siūlė susidomėti Dainiaus Dirgėlos paruoštu poezi- 
jos rinkiniu.) Jei tai būtų galima padaryti prieš Vilnių-Anykščius, - 
padėtų toliau rinkti lėšas. 

Tolimesnėje perspektyvoje patraukliausia būtų, jei Baltų lankų 
leidykla pradėtų Jaunų autorių (iki 35 m., leidžiančių arba pirmąją, 
arba antrąją knygą iš literatūros, kultūros istorijos ar filosofijos) 
seriją. Pirmosios knygos kaip tokios (literatūrinės) reikalingumas yra 
sumažėjęs, Rašytojų Sąjungai atgaivinus tą seriją. Pradėjus platesnę 
jaunų autorių seriją, būtų galima į ją nukreipti ir mūsų Pirmosios 
knygos pastangas, ir surasti daugiau ką. Ir tai pasiūlyt Lemonte. 

Paramos suvažiavimui iš Kultūros ir švietimo ministerijos nebi- 
jočiau, jeigu (1) jinai remia ne vien mus, o ir kitus vertingus kultū- 
rinius projektus ir (2) nestato mums jokių sąlygų, - ypač jei tai ateina 
per Vyt. Balčiūną. Apskritai laikyčiaus selektyvaus bendradarbia- 
vimo principo. Jeigu tai įgalintų 5 ar 10 mūsų parinktų studentų 
atvykti į Anykščius - kodėl ne? Daug didesnis pavojus: kad kas nors 
gali norėti mus sveikinti. Tai jau tikrai neleistina. 

Iki birž. 20 Vilniuje bus Tomas Remeikis, dėstys VU tarptautinių 
studijų institute. Gal pageidautinas Anykščiuose? 

Mano temą tiksliau užvardinti „Įvaizdžiai ir problemos šiandie- 
ninei kultūrai aptarti“. - Atvažiuoti ilgesniam negalėsiu. 

Disertacijos premiją gali skirti vas. mėn. sudarytoji komisija: Šlio- 
geris, Pats ir Aleksandravičius. Mūsų konsultuoti nereikia. 
Į literatūros vakarą siūlyčiau įtraukti ir Parulskį. 


Geriausių, Vytautas 


P. S. Nyka-Niliūnas skundžiasi, kad negauna dukters - Čipkaus 
pavarde - užprenumeruotų Kultūros barų. Gal galima per Savukyną 
patikrinti, kur problema? Nykai Barai įdomūs. 

— Kazys Almenas dalyvaus Vilniuj-Anykščiuose. 


94 geg. 28 
Mielas Sauliau, 
[...] 
Turiu dar vieną pasiūlymą Baltoms lankoms ar Greimo centrui, 
o specifiškai Arūnui Sverdiolui: išleisti ar žurnalo numerį, ar mo- 
nografiją apie „Protą egzilyje“ — išnagrinėjant pagrindinių kelių lie- 
tuvių išeivijos bendrojo pobūdžio, ne siaurai specializuotų galvotojų 
mąstymo trajektorijas išeivijoje; kaip skirtingai jie sprendė tas pačias 
problemas (atrodo, kad jie visi yra lietę „istoriją“, „laisvę“ ar „libe- 
ralizmą“, „egzistencializmą“, „poeziją“, „šiandienybę“, „ištikimy- 
bę“, „atsakomybę“ ir pan. temas); ir kuo tai skyrėsi nuo kitų euro- 
pinių tautų galvotojų egzilyje ir t. t. Palyginus su vengrų 1920-1940 m. 
egzilais, kiek maža kitimo intelektualinėse lietuvių trajektorijose, 
vidinių krizių ar net gilesnio sąlyčio su tuometiniais visuomeniniais 
bangavimais pasaulyje! Jeigu to imtis, svarbu kruopščiai ir detaliai 
išnagrinėti individus, bet platesniame intelektualiniame kontekste. 
Labai praverstų - jei ne lyginimams, tai bent provokacijai — švie- 
žesnės kitų tautų intelektualinių egzilių komprehensyvios studijos, 
kurių dabar yra labai įdomių. Galėčiau reikalui esant jų paieškoti. 


Geriausių, Vytautas Kavolis 

į ; | 91 liep. 31 
Mielas Prieteliau, 


Tik šiandien gavau - per Vokietiją - Paties gegužės 14 d. laišką. 
Paštas iš Lietuvos šiais laikais greit ateina, tik Lit. ir z1enas labai 
vėluoja: Greimo skilties mačiau tik tris ar keturias atkarpas. 

Per Misiūną turbūt buvau siuntęs pridedamus du straipsnius apie 
blogį. Po mūsų diskusijų prisiminiau, kad buvau apie tai spausdinęs, 
nors ir ne visai toje plotmėje, kurioje diskutavome. Tai dalis mano 
straipsnių apie moralines kultūras, kurias galvojau šią vasarą per- 
dirbti į knygą, nors ir ne visai spėjau tai padaryti. 

Man atrodytų, kad Baltos lankos - kurios, aišku, turėtų būti šian- 
dieniškai intelektualios ir ne politizuotos - gal per daug akademiš- 
kos. Lyg ir reikėtų į šiandieninės kultūros stovį nugręžtos eseistikos, 
ko nors substancialesnio apie dabartinę Lietuvos kultūros krizę — 
turiu galvoj ne retoriką apie jos „stresuotą stovį“ — ir alternatyvias 
jos „normalėjimo“ programas, kurių aš jau įžiūriu bent penkias. 
Apie tai reikia ne proginių pasisakymų, bet rimtesnio galvojimo, ir 
ne vienakrypčio, o leidžiančio egzistuoti lyginamojoje perspektyvoje. 
Sunku laiškais ką nors rimtesnio siūlyti: apie tai reiktų gyvu žodžiu 
plačiau pakalbėti, būnant nepavargus. 

Kitom kalbom rašiusių lietuvių tekstus man atrodo apskritai pras- 
minga versti ir spausdinti. Jeigu mano Gebseris tinka - prašau. 

Rodos, jau siūliau, kad būtų sudarytas kritinių nacionalizmo ir 
jo skirtingų trajektorijų numeris. Čia suaktualėjęs klausimas: nei 
amerikiečiai, nei vokiečiai jo nepajėgia suprasti; kita vertus, skir- 
tingų Europos tautų nacionalizmas nuo 1939 m. yra skirtingai evo- 
liucionavęsis: vengrai į modernizmą, jugoslavai ir rumunai maždaug 
sustoję, rusų nacionalizme yra visko, bet pozityvių žymių daugiau 
negu laukta, o kur jų tarpe telpa lietuviai? 


Geriausių, Vytautas 


P. S. Metmenų nr. 60, su „Gyvenimu kolboje“, jau pasirodė. Jei 
norėtumėt perspausdinti - nieko prieš. Į Santaros suvažiavimą atva- 
žiuoja Šliogeris, Šaulauskas, Radžvilas[?], Zalatorius[?]. 

10 Vytauto Kavolio laiškų 
Kultūros barų redaktoriui 


Su Vytautu Kavoliu man teko susipažinti telefonu 1990 metų ru- 
denį. Tada paskambinau jam į namus Carlislio miestelyje, Pennsyl- 
vanijos valstijoje, visai konkrečiu reikalu - teiraudamasis, ar jis su- 
tiktų būti Kultūros bar4 žurnalo redakcijos kolegijos nariu. Mat tais 
metais, iškilus neatidėliotinam būtinumui reformuoti šį žurnalą, pa- 
rengiau reformos projektą, kuris redakcijos darbuotojų buvo pri- 
imtas. Siūliau keisti ir redakcijos kolegiją įtraukiant į ją išeivijos 
intelektualų —- kandidatu numačiau Vytautą Kavolį, kurį jau neaki- 
vaizdžiai pažinojau kaip vieną iškiliausių lietuvių kultūrologų ir so- 
ciologų, kaip Metmenų redaktorių. 

Tuometiniam vyriausiajam redaktoriui Vilhelmui Chadzevičiui 
pritariant šiam siūlymui, ėmiausi kalbinti kandidatą. Jis sakėsi dar 
pagalvosiąs. Kiek vėliau laišku paprašiau jo sutikimo perspausdinti 
Kultūros baruose iš Metmenųy jo straipsnį „Globalizacijos akivaiz- 
doje“ (žr. čia skelbiamą 1990 m. gruodžio 4 d. jo laišką). Į abu 
klausimus gavus teigiamą atsakymą, 1991 metų žurnalo 1-ajame nu- 
meryje Vytautas Kavolis buvo įrašytas redakcijos kolegijon ir skai- 
tytojams pristatytas minėtu straipsniu. 

Būti redakcijos kolegijos nariu Vytautui buvo lemta penkerius su 
puse metų. Per tą laiko tarpą žurnalo reikalais jis parašė gal 16 laiškų 
man, tik dera priminti, kad kone pusę to laiko jis gyveno Lietuvoje 
dėstydamas Vilniaus, Vytauto Didžiojo ir Klaipėdos universitetuose, 
tad daug idėjų ir pasiūlymų žurnalui jis dar išklojo ir gyvu žodžiu 
mudviem susitinkant maždaug dukart per mėnesį. 

Vytautas Kavolis buvo ir kompetentingiausias, ir aktyviausias žur- 
nalo bendradarbis bei patarėjas iš visų, kuriuos man teko pažinti 
dirbant Kultūros barų redakcijoje visą 30-metį. 

Čia skelbti atrinkau 10 jo laiškų man, iš kurių matyti, kaip jam 
rūpėjo: „Ką apskritai „kultūra? turėtų apimti „Kultūros barų? sam- 
pratoje“, „Kas vyksta ar nevyksta Lietuvoje“, „Kokios šiuo metu 
Lietuvoje yra svarbiausios kliūtys, trukdančios mokytis iš savo pa- 

čių ir kitų kraštų patirties“ ir t.t. Reikia manyti, kad šie laiškai bus 
autentiškas šaltinis kultūros istorikams, ateityje vertinsiantiems Vy- 
tauto Kavolio įnašą plečiant mūsiškį kultūros sampratos ir 
refleksijos lauką. 


Bronys Savukynas 
1998.04.24 


P.S. Vien adresantui ir adresatui suprantamos laiškų vietos, pažymėtos skaitmenimis 
laužtiniuose skliaustuose, aiškinamos publikacijos gale. 


1 
90 gr. 4 
Malonus Kolega, 


Ačiū už Jūsų pakvietimą, kurį tik šiandien gavau. Mielai sutin- 
ku, - kad mano „Globalizacijos akivaizdoje“ spausdintumėte Kulta- 
ros bar4 1991 m. nr. 1. Žurnalą gaunu ir juo domiuosi, ypač kai 
kurių jaunesnių filosofų, kaip Leonidas Donskis, pasisakymais. Kul- 
tūros istorijai, man atrodo, praverstų naujesnių teorinių ir metodo- 
loginių požiūrių įvedimas, nors Darius Kuolys ir E. Aleksandravičius 
tai jau ir daro. 

Honorarais ypatingai nesidomiu. Gal galėtumėt manąjį atiduoti 
Sauliui Žukui, jo planuojamam žurnalui paremti? 

[-..] 

Gal vertėtų suruošti kelių žmonių apklausinėjimą, gerai paruošus 
klausimus, apie tai, kas šiuo metu aktualiausia kultūros istorijoje 
apskritai ir ko labiausiai trūksta Lietuvos kultūros istorijoje? (Ypač 
svarbu, kad dalyvautų žmonės, susipažinę su prancūzų ir amerikie- 
čių kultūros istorikų darbais, kuriuose šiuo >metu daugiausia intelek- 
tualinės gyvybės.) 


Geriausių, Vytautas Kavolis 
2 

90 gr. 12 
Malonus Kolega, 


Kad negaišinčiau laiko, atsakau trumpai, bet tuoj pat: sutinku 
įsiterpti Kultūros barų redakcijos kolegijon [1]. Kaip jau anksčiau 
rašiau, sutinku ir su „Globalizacijos akivaizdoje“ perspausdinimu. 

Vertėtų kartkartėm išsiversti ką nors iš įdomesniųjų lietuvių kil- 
mės, bet nelietuviškai rašančių dabartinių humanitarų. Iš jų reko- 
menduočiau filosofą Alfonsą Lingį, lietuviškai nebemokantį, bet su 
lietuviais bendraujantį. Galima būtų perspausdinti iš Meimenų nr. 
39, p. 10-27 jo straipsnį „Rangda“, o atskirai būtų galima paprašyti 
su juo draugaujančio filosofo Algio Mickūno straipsnio apie Lingį. 
Str. paimtas iš Lingio knygos Excesses: Eros and Culture, 1984, — 
filosofams, o ypač Lietuvoje, neįprasta knyga. 


Geriausių, Vytautas Kavolis 


3 
93 kov. 6 
Mielas p. Brony, 


Ar neperspausdinus Kultūros baruose kurią iš trumpesnių K. Os- 
trausko dramelių [2] iš Metmenų, gal su Ž. Bilaišytės straipsniu apie 
jį iš nr. 472 Beveik nežinomas Lietuvoje, nors praeitą pavasarį Dau- 
jotytės kolokviume apie jį buvo ir kelios, rodos, neišspausdintos 
paskaitos. 

Man atrodytų verta padiskutuoti dabartinę lietuvių prozos krizę. 
Nėra šiandienai atitinkančio kalbėjimo būdo. Koks jis galėtų būti? 
Gal verčiau būtų polilogas raštu, iš labiau galvojančių rašytojų ir 
literatūros kritikų (iš pastarųjų man įdomiausias Sigitas Parulskis.) 

O gal sudarytinas polilogas šitokiu ar panašiu klausimu: 

„Kokios šiuo metu Lietuvoje yra svarbiausios kliūtys, trukdan- 
čios mokytis iš savo pačių ir kitų kraštų patirties, kaupti ir įvairiose 
kultūros ir visuomeninės veiklos srityse vaisingai naudoti, kas iš- 
mokta? 

Kartais aiškinama, kad Vokietijos modernizacija XIX amžiaus 
trečiajame ketvirtyje įstrigusi „patogeniškoje“, Vakarų Europai ne- 
būdingoje ir apskritai destruktyvioje vagoje, nes valstybė ėmusi per 
daug valdyti pilietinę visuomenę. Ar tai vienintelė, ar net ir svarbiau- 
sia užtvara, su kuria visuomeninio mokymosi vyksmuose šiandien, 
Lietuvoje, tenka susidurti? 

Ar daugiau trukdo vienokia ar kitokia organizacijos sistema ir jos 
trūkumai, ar išsibarstymo tendencijos, kalbėjimo apie viską, ir apie 
viską taip pat, neatskiriamais balsais, įgūdis ir panašios „vidinės 
silpnybės“? 

Kaip atblokuoti šias užtvaras, kokių konkrečių priemonių galima 
imtis, kad susidarytų palankesnės sąlygos visuomeniniam, ateities 
galimybes sėkmingiau atveriančiam visuomeniniam mokymuisi?“ O 
gal tai geriau tiktų Baltoms lankoms? 


Geriausių, Vytautas 


Gal vertėtų dar pasvarstyti: 

(1) „Etikos svarstyklių“ rubriką - ne akademiniai straipsniai apie 
kitų galvojimą, bet šviežesni, mažiau žinomi ar kontroversialesni 
svarstymai apie šiandieninę etiką, jos reikšmę konkrečiose situaci- 
jose Ir pan. 

(2) Rubriką apie „Elektroninę kultūrą“ - TV, MTV, kompiuterių 
ir pan. implikacijas kultūrai: kas tos technologijos iškeliama, kas 
ignoruojama, kokią įtaką tai daro „tradicinei“ kultūrai, kokie iškyla 
pavojai, kaip tomis technologijomis kultūra gali naudotis, nepasi- 
duodama vien technikos reikalavimams ir pan. Galimybės iš gyveni- 
mo srauto užfiksavimo camcorderių pagalba, juos duodant viso- 
kiems delinkventams į rankas, ir duoti šiek tiek gyvenimo prasmės 
tiems, kuriems jos trūksta, ir išsunkti šiek tiek kultūros iš ten, kur 
jos, atrodo, nėra. 

Ką apskritai „kultūra“ turėtų apimti Kultūros bary sampratoje? 


V. 


P.S. Ar įgijote prenumeratoms atstovą Amerikoje? - Jeigu domė- 
tumėtės vertimais, kaip apie estetiką, būtų galima įvesti „Kultūros 
ir visuomenės kaitos“ skyrių —- įdomesni vėlesni teoriniai ir empi- 
riniai kultūros sociologų darbai. Tik reiktų kokio vietinio kultūros 
sociologo, kuris parašytų autorius charakterizuojančius įvadus. 


4 
93 rugp. 4 


Mielas Prieteliau, 


Norėčiau pasiūlyti, kad Santaros-Šviesos suvažiavimo II dalyje rug- 
sėjo 9-12 Lemonte, III., renkant prenumeratas Baltoms lankorns, būtų 
renkama ir Kultūros barams. Reiktų surasti tam žmogų, bet, jei su- 
tinkat, tai (1) kokią prenumeratą (aš siūlyčiau 40 dol.), ir (2) ar siųsti 
čekius redakcijai, ar kaip kitaip. Prisiųskit žinią kuo greičiausiai. 

Pasiųsiu kiek straipsnių, kurie man būtų įdomūs galimam „Kul- 
tūros ir socialinės kaitos“ skyriui. Mane labiausiai domintų straips- 
niai, kurie nagrinėja kultūros reikšmes visuomenės krizės laiko- 
tarpiais; arba empirinės šiandieninių kultūrų jų visuomeniniuose 
kontekstuose studijos. Visa bėda, kad geresni straipsniai tais klau- 
simais būna arba labai techniški, su didžiuliu akademiniu aparatu, 
arba nepaprastai ilgi, tad Kultūros barams gali netikti. Be to, klau- 
simas, ar atrinkti tik iš vėliausios periodikos, ar ir ankstyvesnių, 
nelabai žinomų, tai temai tinkamų; ir ar vien iš periodikos, ar ir iš 
knygų. Kai gausit, komentuokit, kokių pageidaujat. 

Vienas iš siunčiamų dalykų bus Benjamin Nelson'o su mano me- 
morialinėmis pastabomis apie jį. Jei spausdintumėt Nelsoną, pasta- 
bos galėtų būti naudingos [3]. 

Iš mano vertėjų kol kas kalbai jautriausia buvo Irena Jomantienė, 
kurią surado Eugenijus Ališanka. 


Geriausių, Vytautas 


P.S. Kultūros barai - vienintelis Lietuvoje periodinis leidinys, pas- 
kutiniais metais pagerėjęs. 


5 
93 rugp. 6 


Mielas Kolega, 


Gal vertėtų išversti Radvilos Juodojo korespondenciją su Kalvinu 
istorinių retrospektyvų skyriuje? Vienintelis lietuvių valstybės vyras, 
ginčijęsis su savo religiniu autoritetu teologiniais klausimais, anot 
chicagiškio kun. Bagdonavičiaus, „Radvila teologas“. Vertėtų, aiš- 
ku, ir kokį įvadėlį iš Ingės Lukšytės. 


Geriausių, Vytautas 


6 
| 0 94 gr. 20 
Mielas Prieteliau, 


Ačiū už pakvietimą [4]. Dalyvauti sutinku. Prileidžiu, kad „post- 
komunistinėje visuomenėje“ reiškia Lietuvą, nes kitaip reikėtų įsi- 

leisti į lyginamąją tų žurnalų analizę įvairiose „postkomunistinėse“ 
visuomenėse. Tai, be abejo, būtų ne tik įdomu, bet ir reikalinga (gal 
straipsnių serija žurnale?), - bet apie tai nesu informuotas. 

Bet gal „postkomunistinėse visuomenėse“ - per daug į praeitį 
žvelgiantys, dabarties problemų suvokimą per daug praeitimi deter- 
minuojantys rėmai? Gal vertėtų palikti atviru klausimą, kokiuose 
rėmuose šiandieninis kultūros žurnalas suvokia savo paskirtį? Man 
tad geriau patiktų „Kultūros žurnalai šiandieninėje Lietuvoje“ - jei- 
gu būtų galima suprasti, kad tai nebus faktografinė jų apžvalga. Ne- 
blogai būtų pakalbėti ir apie praeities pėdsakus, ir apie ateities užuo- 
minas. (Prileidžiu, kad kalba eis ne apie medžiaginius sunkumus, 
bent ne pirmoj vietoj.) 


Geriausių, Vytautas 


P.S. Būtų neblogai turėti iš anksto paruoštų klausimų, į kuriuos 
pokalbio dalyviai būtų prašomi vienaip ar kitaip (nebūtinai atsa- 
kymais „į anketą“) atkreipti dėmesį. 

Geras pokalbis - kaip idealūs pietūs: kada per valandą ir paga- 
mini, ir suvalgai, ir išplauni indus. 


7 
95 sa. 24 
Mielas Prieteliau, 


Ar nevertėtų Kultūros baruose įvesti nuolatinį skyrių, kuriame 
būtų apžvelgiamas kintantis intelektualinis galvojimas pagrindiniuo- 
se ar šiaip mums įdomiuose pasaulio kraštuose paskutiniais de- 
šimtmečiais - arba apskritai, arba atskirose srityse, arba net atskirų 
individų darbuose? Įdomu būtų kas nors panašaus į šį straipsnį iš 
Tbe Wilson Ouarterly, Fall, 1994 [5]. Tai būtų savotiškos intelek- 
tualinės trajektorijos, atitinkančios šiandieninių ieškojimų teatre, 
dailėj ar muzikoj svarstymams ir atliktų svarbią pažintinę funkciją 
kultūrinio sąmoningumo plėtotėje. Tik vengtina per daug techniškų 


dalykų. 


Geriausių, Vytautas 

8 
95 liep. 29 
Mielas Brony, 


Šis Gimbutienės laiškas man gal tiktų pradėti „Sugrįžimų“ skyrių 
Kultūros baruose [6] - kuriame būtų spausdinami arba pirmieji išei- 
vių ar tremtinių sugrįžimo į Lietuvą įspūdžiai, to laikotarpio do- 
kumentacija, arba kitų aprašymai, dabartiniai aprašymai apie anų 
(arba šių) dienų sugrįžimų įspūdžius ir problemas. 


Geriausių, Vytautas 


9 
96 sa. 22 
Mielas Prieteliau, 


1960 metais apklausinėjau apie 20-25 1941 m. sukilimo dalyvius, 
tuomet gyvenusius JAV ar Kanadoje. Iš tų apklausinėjimų yra likę 
mano, pokalbio metu daryti ir vėliau perrašyti „etnografiniai“ už- 
rašai. Jeigu Kultūros barai domėtųsi, gal šiai vasarai (55 metų nuo 
sukilimo proga), galėčiau keletą įdomesnių užrašų prisiųsti. Siunčiu 
pavyzdį, kaip jie atrodo, kad Pats galėtum spręsti. Negavęs žodžio, 
nieko daugiau nedarysiu, nes man trūktų laiko juos paruošti. Pri- 
siųsčiau, šalia Karolio Drungos ir gen. Vlado Mieželio iš Kauno, dar 
Adolfo Valeškos ir Stasio Žymanto iš Vilniaus [7]. Iš gyvųjų dar turiu 
įdomesnių Mečislovo Mackevičiaus apie Vyriausybės veiklą, Naru- 
čio ir Prapuolenio, eilę trumpesnių pokalbių. Lauksiu žinios. 


Geriausių, Vytautas 


10 
i 96 vas. 12 
Mielas Prieteliau, 


Čia Donskio į juostą įrašytas pokalbis su manim, apie kurį kal- 
bėjom. Jei Pats norėtum ką nors perrašyti ir spausdinti Kultūros ba- 
ruose — prašau. Bet būtų geriausia prieš tai atiduoti juostą Zitai 
Čepaitei, nes ji domėjosi galimybe ką nors rodyti televizijoje. Tą ir 
prašyčiau padaryti. 

Siūlyčiau Kultūros baruose įvesti nuolatinį „Visuomeninės kul- 
tūros“ skyrių, kur nors į numerio galą, kuriame būtų trumpos 

dabartinės lietuvių visuomenės stovio kultūrinės analizės, bandant 
kuriuo nors specifiniu aspektu ar kokio įvykio fone atskleisti jos 
politinės ar pilietinės kultūros lygį, prielaidas, dinamikos kitimą. 
Visuomeninės veiklos vertinimai kokiais nors kultūriniais standar- 
tais. Modeliai, į kuriuos artėjama ar nuo kurių tolstama. Gal net 
dokumentacija, visuomenės kultūrinį stovį atskleidžiančios ištrau- 
kos iš kitos spaudos, „nepadorumo kronikos“ - prieš padorioje vi- 
suomenėje ginamus standartus nusižengiantys, nepagarbą žmogui 
liudijantys rimtų žmonių arba rimtoje spaudoje pasisakymai. 
Siunčiam, kartu su Rita, geriausius sveikinimus, 
Vytautas 


P.S. Kitas įdomus dalykas būtų laiškai apie „Idėjas ir visuomenę“ — 
su visuomeniniu procesu susijusios arba jame iškilusios idėjos - Esti- 
joje, Latvijoje, Švedijoje (kad būtų galima palyginti, kas analogiškai 
vyksta ar nevyksta Lietuvoje). Turima galvoje abstraktesnio, bendres- 
nio pobūdžio idėjos, ne partijų programos ar įstatymų projektai [8]. 


Adresato paaiškinimai 


[1]. Čia reikia pasakyti, kad tuoj po to, kai kalbėjausi su V.K. tele- 
fonu, parašiau jam laišką, kuriame trumpai nusakiau ir žurnalo re- 
formos mano sumanyto projekto svarbiausius punktus. Jau atvykęs 
į Lietuvą, jis sakėsi, kad priėmęs pasiūlymą labiausiai dėl to, jog 
visiškai pritariąs pagrindiniam to projekto postulatui: nacionalinė 
kultūra gali tarpti, išlikti ir bręsti tik būdama atvira, nuolat atsi- 
naujindama ir neprarasdama tapatumo. Suprantama, tokia formu- 
luotė žymia dalimi buvo implikuota Metmenų ir ypač Kavolio bei 
Algirdo Greimo straipsnių. 

[2]. Šis V.K. pasiūlymas buvo įvykdytas: žurnalo 1993 m. nr. 7 
perspausdinta iš Metmenų K. Ostrausko trumpa drama Riteris, šė- 
tonas ir mirtis. Tik straipsnis apie dramaturgo kūrybą įdėtas ne 
Ž. Bilaišytės, o Rimvydo Šilbajorio. 

[3]. B. Nelsono knygos ištrauka pavadinimu „Kultūrinės nuo- 
rodos ir direktyvinės sistemos“ su V. Kavolio tekstu apie šį ame- 
rikiečių sociokultūrologą išspausdinta KB, 1994, nr. 5 ir 6. 

[4]. Čia adresantas dėkoja adresatui už kvietimą dalyvauti Kultūros 
barų rengtame forume „Kultūros žurnalai šiandieninėje Lietuvoje: 

problematikos prioritetai“ ir toliau samprotauja apie renginio temos 
formulavimą. 1995-ųjų sausio pabaigoj atvykęs į Lietuvą Kavolis 
sutiko būti to forumo pagrindiniu referentu ir dalyvavo diskusijoje 
(žr. KB, 1995, nr. 4). Kadangi forumo data sutapo su Kultūros barų 
30-mečiu ir Vytautą pasiekė gandas, esą tai būsiąs jubiliejinis ren- 
ginys, jis ėmė atkakliai teigti nedalyvausiąs, nes iš jubiliejinių rengi- 
nių nieko įdomaus nesitikįs. Sutiko dalyvauti ir kalbėti tik man 
garantavus, kad apie jubiliejų forume nebus net užsiminta. Taip ir 
buvo, o jubiliejus tuoj po forumo buvo švenčiamas kitoje patalpoje, 
kur dalyvavo ir Vytautas. 

[5]- Jei gerai pamenu, tai buvo straipsnis apie sunkų ir lėtą libe- 
ralizmo radimąsi Prancūzijoje. Spausdinti Kultūros baruose man pa- 
sirodė esąs per daug specialus. 

[6]. Marijos Gimbutienės laiškas, rašytas 1968 m. Vytautui, kai 
ji grįžo iš Lietuvos į Jugoslaviją, kur tuo metu dirbo archeologų eks- 
pedicijoje, paskelbtas KB, 1995, nr. 11. 

[7]. V. Kavolio 1960 metais užrašyti K. Drungos, V. Mieželio, 
A. Valeškos ir S. Žymanto atsiminimai apie 1941-ųjų Birželio suki- 
limą paskelbti KB, 1996, nr. 6, 7, 8/9 ir 12. 

[8]. Talkinant Reinui Raudui pavyko žurnale realizuoti tik dalį 
šio Vytauto projekto - KB, 1996, nr. 7 ir 12; 1997, nr. 2 išspausdinti 
estų kultūrologų keturi straipsniai. Latvijoje nepavyko rasti nei tal- 
kininkų, nei reikiamų autorių. 

; B 93 liep. 26 
Mielas Prieteliau, 


[...] 


Kas naujo girdėti Klaipėdos universitete? Man atrodo, kad tai 
galėtų būti natūrali kritinių lietuvių (ar Lietuvos) kultūros studijų 
vieta - suvokiant tai kaip empirines istorinės ar dabartinės kultūros 
studijas su aiškiais kritinio vertinimo standartais, naudojantis šian- 
dieniniais tyrinėjimų metodais, jungiant istorijos, filosofijos, socio- 
logijos perspektyvas. To Lietuvoje labai trūksta, o kur tam būtų na- 
tūrali žmogiška bazė? 

[-..] 


Geriausių, Vytautas Kavolis 


| 94 geg. 26 
Mielas Leonidai, 


Įvado Baltų lankų civilizaciniam numeriui nerašysiu. Viena, jau 
ten ir taip du mano vertimai. Antra, nemanau, kad esant specialiai 
tam numeriui parašytai analitinei apžvalgai, dar reiktų ir įvadinio 
teksto. O jeigu atrodytų, kad sudarytojo žodžio vis dėlto reikia, tai 
jis geriausiai tiktų Pačiam parašyti. 

[4] 


Geriausių, Vytautas 

94. sa. 6 
Miela p. Viktorija, 


Džiaugėmės gavę Jūsų Moters dalis ir dalia. Taipgi ačiū už straips- 
nį „Trys prozos tekstai, keturi moterų likimai“, kurį mielai spaus- 
dinsime Metmenyse, turbūt 66-uose. 

[...] 

Savo nacionalinę premiją įdėsiu Jūsų ir mano sąskaiton, kad nau- 
dotumėt kam nors naudingam. Santara-Šviesa turės lėšų šiais metais 
pradėti ir pirmosios knygos rėmimą, ir geriausios daktarinės diser- 
tacijos premijavimą. Pirmoji knyga pradžiai turėtų būti poezijos, 
prašysime, kad Jūs, Martinaitis ir Geda ją parinktų (turėtų būti pa- 
kankamai rimta, kad paskatintų tokias pastangas ateityje), turime 
galvoje pusės knygos išleidimo išlaidų padengimą. O premiją ar pre- 
mijas duosime geriausiai daktarinei disertacijai iš lietuvių literatūros 
ar Lietuvos kultūros istorijos iš visų trijų universitetų. Gal galėtumėt 
išaiškinti ir man pranešti, ar laukiama, kad šiemet tokių premijuo- 
tinų disertacijų atsiras, ir kad verta šį dalyką šiais metais pradėti? 


Geriausių, Vytautas 

LEONARDUI SAUKAI 


94 gr. 5 
Mielas Kolega, 


Tos mano mokyklinės studijėlės apie tautosaką, kurios, rodos, 
prašėte, seniai nesu matęs ir negaliu surasti. Turbūt bus prapuolusi. 
Gal ką nors Institute (ypač archyvą) sudomintų sociolingvistinė stu- 
dija, kurią rašiau 1952 m. baigdamas Wisconsino universitetą, bet 
vis dėlto tik po dvejų studijų metų. (Jį pabaigiau pagreitintai, nors 
ir uždarbiaudamas sargu ir kūriku.) 

Tuo metu norėjosi į savo studijas įvesti lietuvišką tematiką ir per 
jas pačiam surasti kai ką iš savo istorijos ir kultūros. Tad rašiau apie 
tai, apie ką galėjau rasti medžiagos, nors ir nebūdamas pasiruošęs 
lingvistinės medžiagos analizei. 


Geriausių, Vytautas Kavolis 

DALIAI KUIZINIENEI 


94 gr. 11 
Maloni Kolege, 


Buvau prašytas prisiųsti [Maironio literatūros] Muziejui savo 
ankstyvesnių knygų. Pavyko rasti tik Nužemintųjų generaciją. Žmo- 
gaus genezės nebėra, o mano redaguotu Lietuvišku liberalizmu ne- 
žinau ar domėsitės, nors ir yra Juliaus Kaupo str. apie individualizmą 
1r kolektyvizmą lietuvių literatūroje. Jei norėtumėte ir neturite, pra- 
šau kuo greičiausiai parašyti. Turiu vieną kopiją. 

Būdamas gimnazistu Vokietijoje, 1948-9 m. suredagavau tris nu- 
merius moksleivių kudirkiečių laikraščio Aukuras, kuriame rašyta 
ir apie literatūrą. Nežinau, ar Jus tokie dalykai domina, juo labiau 
kad ten yra ir be galo prastų mano paties eilėraščių, kuriuos būtų 
geriau pamiršti. 

Iš truputį vėlesnio laiko archyvų: ar turite ir domitės Studentų 
Santaros, jau Amerikoje, 1952-54 m. leistu metraščiu Laisvo žmo- 
gaus keliu į lietuviškumą. Į laisvę veda mūsų kelias ir dar vienas, re- 
daguotas Valdo Adamkaus ir Horsto Žibo, rodos, Darbai ir žygiai? 


Geriausių, Vytautas Kavolis 

IRENAI VEISAITEI 


96 va. 6 
Miela p. Irena, 


Gal vertėtų įsteigti internacionalinį seminarą, kuriame būtų kvie- 
čiami Vilniuje arba ir kitur dėstantys užsieniečiai profesoriai kalbėti 
apie savo darbus ar juos dominančias temas, o taip pat ir lietuviai 
profesoriai tarptautinėje to seminaro aplinkoje nagrinėti savo temas. 
Tikslas būtų ir tarpusavis susipažinimas, ir anglų (ar kitos užsienio) 
kalbos įgūdžių lavinimas. Svarbiausia būtų humanitarams, kuriems 
to labiausiai reikia, ir socialiniams mokslininkams. 

Rubavičiaus išpuolius siūlyčiau traktuoti su tylia panieka, nebent 
kokio nors stambesnio dalyko išnašoje ar kokiose nors „Nepado- 
rumo kronikose“, kuriose būtų reguliariai registruojamos visos inte- 
lektualų ir visuomenės veikėjų viešai skelbiamos piktybinio pobū- 
džio nesąmonės. Šiaip būtų be reikalo kreipiamas dėmesys į tai, kas 
turėtų būti ignoruojama, o pradėjus reaguoti būtų nesibaigiantis (ir 
nieko neduodantis) tų pačių insinuacijų kartojimas. - Bet kur nors 
kaupti medžiagą toms „Nepadorumo kronikoms“ - vertėtų.* 

Pasiilgom Vilniaus ir visų. Dėkojam už globą. Rita daugiau Vil- 
niuje negu čia. 


Geriausių, Vytautas 
* Gal spaudos tyrimų projektas, nukreiptas į klausimą, kokiais 


būdais spaudoje reiškiama nepagarba žmogui? 


[...] 

THE WASHINGTON POST 
REDAKTORIUI 


1990 m. gegužės 9 d. 
Gerbiamas Pone, 


Imperinės Sovietų Sąjungos apologų verksmus, kad Lietuva pa- 
saulinės taikos labui turėtų neribotam laikui atsisakyti nepriklau- 
somybės siekio, suprantu kaip jų pačių pasiryžimą penkiems dešimt- 
mečiams parsiduoti įvairialypėn vergijon - dėl savosios visuomenės 
gerovės ir santarvės. Manau, kad šį ryžtą patvirtinantys darbai tikrai 
taptų neatremiamu argumentu - net ir Irvingui Kristolui (kurio „At- 
siliepimą“ spausdinate gegužės 9 d. numeryje). 


Su pagarba, 
Vytautas Kavolis 
Sociologijos profesorius 


[versta iš anglų kalbos] 


THE NEW YORK TIMES 
REDAKTORIUI 


į 1991 m. sausio 14 d. 
Gerbiamas Pone, 


Manyčiau, atėjo laikas griežtai pareikalauti, kad Sovietų Sąjunga 
išvestų iš Baltijos valstybių okupacinę kariuomenę ir Vilniaus bu- 
deliai susilauktų atpildo. 


Su pagarba, 
Vytautas Kavolis 


[versta iš anglų kalbos] 


ANATOLIUI LIEVENUI 


| | | 1992 m. rugsėjo 26 d. 
Gerbiamas p. Lievenai, 


dėkoju už rankraštį Baltijos barmoka, kurį man patikėjote per- 
skaityti. Nuoseklus ir pagrįstas požiūris tiek į istoriją, tiek į šian- 
dienos tikrovę, kurį ypač pagyvina iškalbingi betarpiškos patirties 
intarpai. Galbūt, greta dešiniosios pakraipos nacionalizmo, atides- 
nio žvilgsnio nusipelnė ir liberalusis centras, nors artėjančių rinkimų 
išvakarėse jis ir atrodo atsidūręs ant subyrėjimo slenksčio? Į akis 
krintantis Rytų Europos (ar bent jau Lietuvos) liberalų savitumas 
vertas dėmesio. Skaitytojai galbūt galėtų pasigesti ir skyrių apie in- 
telektualus bei jaunimą. Ar Baltijos pavyzdys patvirtintų dėsningą 
skirtumą, kurį pastebime lygindami protestantiškas šalis, griežtai 
besilaikančias negausių nuostatų, su katalikiškais kraštais, dažniau- 
siai laužančiais daugybę prisiimtų įstatymų? Keletas konkretesnių 
pastabų: 

1 skyrius, poskyris c. Lietuviškas posakis 

„Važiuoti į Rygą“ reiškia vėmimą (perteikia iš miesto turgaus par- 
sivežtus valstiečių įspūdžius, bet gali reikšti ir apibendrintą nusi- 
teikimą prieš miestą ar bent pasaulietišką miesto dvasią, kurios 
priešprieša yra „šventas miestas“ Vilnius). Ne visai tikslu teigti, kad 
Vilniaus universitetas „įkurtas Lenkijos jėzuitų“: jo steigėjas yra Vil- 
niaus vyskupas Valerijonas Protasevičius, o tarp jėzuitų - tik nepa- 
sakyčiau, kuriuo metu - būta ispanų. Gal geriau „daugiausia nu- 
sipelnė įkuriant“? 

1 skyrius, p. 17. Svetingumas vis dar tebėra viena iš lietuviškų 
dorybių; kaip tik nuo jo labiausiai ir pavargau, 1992 metais lan- 
kydamasis Vilniuje. Įtarumą, kurį pastebėjo Markas Zingeris, lai- 
kyčiau nauju (pokario) bruožu. O apibendrindamas lietuvių tautos 
kultūrą apibūdinčiau kaip valstietiškojo ir aristokratiškojo paveldo 
mišinį, tik neišlaikiusį aiškių hierarchinių santykių. 

1 skyrius, p. 24. „Rūpintojėlį“ tiksliau būtų versti Man of Sor- 
rows (ar galbūt net Dear Man of Sorrows, kuris perteiktų demi- 
nutyve glūdintį švelnumą; bet Little Man of Sorrows čia tikrai ne- 
tinka). Tai ne mąstytojo, o rūpesčio figūra, prisiėmusi pasaulio naštą. 

Anatoliui Lievenui 


p. 26. apie latvių ir lietuvių literatūrų skirtumus - įsiminė įdomus 
Audronės Žentelytės, dirbančios vilniškėje Lietuvių literatūros ka- 
tedroje, požiūris į 20 a. pradžios romantizmą: latvių ryškesnis jus- 
liškumas ir dekadansas, lietuviai yra „šventuoliai“, drovesni, bet 
simbolių prasmė gilesnė. Reikšmingas palyginimas. 

p. 29. Saulė Matulevičienė, lietuvių literatūros doktorantė, skaitė 
mano seminare pranešimą apie susirūpinimą tautosaka po 1970 me- 
tų - sąjūdį, kuriame studijuodami dalyvavo daugelis šiandien žymių 
intelektualų. Šiame rimtame darbe iškelta mintis, kad judėjimas bu- 
vo persiėmęs greičiau „postmodernia“ nei „archaizuojančia“ dvasia. 

2 skyrius, p. 8. Po 17 šimtmečio kovų su švedais lietuvių sąmonėje 
įsitvirtino negailestingų ir žiaurių užkariautojų įvaizdis - jokio prie- 
lankumo nesusilaukė net ir tie vietiniai gyventojai, kurie dėl naujos 
sąjungos buvo linkę atsisakyti Lenkijos ir Lietuvos saitų. 

p. 9. Yra tekę girdėti, kad 16 amžiuje, Didžiosios Kunigaikštys- 
tės kariuomenei kovojant prieš Maskvėnus, lietuvių kalba naudota 
kaip slaptakalbė - II PK metais JAV kariškiai panašiai naudojosi 
Amerikos indėnų tarmėmis (prieš japonus?). Nors pats nesu tuo 
įsitikinęs. 

3 skyrius, p. 11. 1926 metų perversmas buvo ne dešiniojo sparno, 
o katalikų ir kariškių koalicijos žygis. Nekyla abejonių, kad bus pri- 
sidėjęs krikščionių demokratų lyderis Mykolas Krupavičius, pelnęs 
„Raudonojo prelato“ pravardę (už aktyvumą, 1922 metais vykdant 
žemės reformą). „Šauliai“ - tiksliausia versti Sbarpsbooters - buvo 
ne veteranų sąjunga, o veikli krašto apsauga. 

p. 12. Esu linkęs abejoti administraciniais Smetonos gabumais, O 
Voldemaras, matyt, buvo geras administratorius (remiuosi Valentino 
Gustaičio, liberaliai nacionalistinių pažiūrų žurnalisto, maždaug 
1930 metais redagavusio Lietuvos Aidą, atsiminimais). 

p. 16. Ne visai suprantu teiginį „demokratijos galią, iš esmės, 
lemia sąsaja su kapitalizmu“; gal ji įsitvirtina masinėje sąmonėje dėl 
sąsajos su turtu ir galia - kaip 20 a. pradžios Kinijoje ir Japonijoje? 
Tik, žinoma, ne iš meilės kapitalizmui. Prisimena Peterio Bergerio 
The Capitalist Revolution [Kapitalizmo revoliucija). 

p. 18. Liko neaišku, kodėl „nacionalinė problema“ netrukdys de- 
mokratijos ateičiai Estijoje ir Latvijoje, o Lietuvos tyko vidiniai pa- 
vojai. Žinoma, tai tiesa - tik kuo, iš esmės, ypatingi būtent Lietuvos 
tykantys pavojai? Juk istorinė ekstremistinių nuostatų reikšmė Lie- 

tuvoje buvo gerokai mažesnė, o ir šiandien - bent rusų mažumos - 
problemos sprendžiamos sėkmingiau negu Latvijoje ir Estijoje. 

4 skyrius, pastraipa prieš 23: kaip lietuviams būdinga niūri pa- 
saulėjauta susijusi su dideliu savižudybių skaičiumi, jeigu viena — 
naujas (pokarinis) reiškinys, o antra - pastovus bruožas? Ko gero, 
verta prisiminti Austrijos-Vengrijos patirtį: šalys, prieš I PK tapusios 
Austrijos-Vengrijos imperijos dalimi, šiandien išsiskiria savižudybių 
skaičiumi. 

S skyrius, p. 16. Nepaprastai įdomi mintis, kad pernelyg vėlyvas 
pozityvizmo idėjų įsitvirtinimas Lietuvoje 1890 metais pristabdė kul- 
tūros (ar bent liberaliosios krypties) plėtotę. Čia išties esama kultū- 
rinės-istorinės problemos. Tačiau reiktų nepamiršti ir pirmojo 20 am- 
žiaus dešimtmečio, kuomet skleidėsi „individualizmas kosminėje 
aprėptyje“; ką tik nuo kaimo dirvos atitrūkę rašytojai staiga atsivėrė 
Indijos civilizacijai, Biblijos tradicijai, iš esmės — universaliesiems 
mitiniams klodams; o antra vertus - labai įtaigiai kalbėjo apie indivi- 
dualią atsakomybę, apsisprendimą, asmeninį tikėjimą ir panašius 
dalykus. (Vydūnas, Čiurlionis, Krėvė, Šeinius. Krėvė kairuoliškom 
pažiūrom persiėmė tik ketvirtajame dešimtmetyje; trečiajame tebuvo 
žymiausias nacionalistas ir dalyvavo Šaulių veikloje.) Įdomu, kad 
„Individualizmas kosminėje aprėptyje“, kaip jį apibrėžiau „Sąmo- 
ningumo trajektorijose“ — iš esmės liberalios mąstysenos padaras. 
Tai viena iš Lietuvos „liberaliosios kultūros“ tradicijų, kuri gerokai 
skiriasi nuo „politinio liberalizmo“ nuostatų, susiformavusių dar 
prieš Millą, būdingų šiandieninei Lietuvos liberalų sąjungai. 

6 skyrius, poskyris c. Nenorėčiau sutikti, kad holokausto apraiš- 
kos Lietuvoje „dažniausiai buvo nesusijusios su nacių organizacija“. 
Tokių atvejų nemažai, bet iš esmės tai netiesa. Lietuvių emigracijos 
tarpe vieningo požiūrio į šią problemą nėra. Man pačiam yra tekę 
protestuoti spaudoje prieš oficialų įsipareigojimą, vienu metu prisi- 
imtą Amerikos lietuvių bendruomenės: ginti - nesigilinant į tikrąją 
kaltę - visus lietuvius, kuriuos OSI apkaltino buvus „žydšaudžiais“. 
Bet lietuvių dalyvavimu genocide seniai domisi ir liberalus Santaros- 
Šviesos sąjūdis, veikiantis JAV. (Savo pasisakymuose esu rėmęs net 
ir feminizmą — žinant kontekstą, tai toks pat drąsus žingsnis.) 

p. 6. Kauniškių studentų pareiškimas trečiajame dešimtmetyje. 
Trečiojo dešimtmečio katalikų intelektualų žurnale Židinys teko 
skaityti apie mediciną studijuojančius lietuvius, kurie pareikalavo, 

kad jų kolegos žydai patys pasirūpintų kūnų skrodimais medicinos 
mokykloje. Kiek suprantu, omenyje turėta pagal studentų propor- 
cijas jiems tenkanti dalis. 

p. 6. 1941 metais Aktyvistų frontą sudarė ne vien radikalioms 
kairės pažiūroms atstovavusi Smetonos opozicija. Prie jo prisidėjo 
ir katalikų intelektualų „korporacija“, kuriai priklausė anuometinės 
vyriausybės vadovas Juozas Ambrazevičius. (Spėju, kad jis - vienas 
iš autorių, kurių iniciatyva Aktyvistų fronto dokumentai vėliau, ne- 
nurodant praleidimų, pasirodė be antisemitinių nutarimų.) Bet vis 
dėlto nederėtų, kaip paskutiniame poskyrio puslapyje, visų 1941 
metų sukilimo dalyvių tapatinti su holokaustu. 

6 skyrius, poskyris d. Dabartinė Vilniaus arkikatedra - vienas iš 
nedaugelio istorinių miesto pastatų, kuriuos sukūrė architektas lie- 
tuvis Laurynas Stuoka Gucevičius. Jo statiniai - ne „lenkų“, o „len- 
kų-lietuvių“ paveldas. Man pasakojo, kad velionis kardinolas, jeigu 
Popiežius lankytųsi Vilniuje, ketino leisti Arkikatedroje laikyti mišias 
lenkų kalba. Štai taip. 

„Lietuvai langu į Europą natūraliai tapo Lenkija.“ Argi viską le- 
mia geografinė kaimynystė? Neseniai Klaipėdoje įsikūręs Univer- 
sitetas šliejasi prie vokiečių ir skandinavų tradicijos, Kaunas - ame- 
rikietiškas, o Vilniaus universitete akivaizdi prancūzų, vokiečių ir 
anglų kultūrų įtaka. Ir tai dar ne visas spektras. Lenkijos, žinoma, 
pamiršti negalima - bet ne visi viščiukai vienos vištos. 

Ar nesutiktumėt, kad katalikybės, kaip pagrindinės religijos, auto- 
ritetas šiandieninėje Lietuvoje atrodo net perdėtas? Karštligiškos pa- 
stangos vėl įsitvirtinti, mano supratimu, beveik ima gręžtis prieš ją 
pačią ir daro kažkokį slogų įspūdį (ar atkreipėte dėmesį į vienuolių 
abitus Vilniaus gatvėse?). Užuot liudijusi dvasios laisvę ar susitel- 
kimą, dabartinė veikla kalba apie inerciją ir bundantį represijos ins- 
tinktą (menonitų pavyzdys). 

Protestantiškoji mažuma Lietuvoje yra linkusi šlietis prie libera- 
liosios krypties. Prieškario laikotarpiu, kai nebuvo civilinės metrika- 
cijos, Lietuvos ateistams tekdavo kreiptis į presbiterijonų (evange- 
likų liuteronų) dvasininkus, kurie mielai sutvirtindavo santuokas. 
Kai kuriuos ateistus tai netgi paskatino visam gyvenimui tapti ištiki- 
mais reformatų bažnyčios nariais (pavyzdžiui, Vaclovą Biržišką). 

Moderniojoje Lietuvos kultūroje paliko pėdsaką ir bajorija - dau- 
giausia kairesnių pažiūrų. Pirmosios prozininkės, iškilusios paskuti- 

niuoju 19 a. dešimtmečiu, visos buvo bajoriškos kilmės ir visos — 
tvirtai ant žemės stovinčios realistės, tuo tarpu iš valstiečių kilę jų 
amžininkai vyrai dažniausiai tapdavo poetais romantikais. Lietuvoje 
realistės - moterys, O vyrai - svajotojai. 

Belieka pridurti, kad jaučiuosi įpareigotas Jūsų rankraščio, kuris 
vertas daug įdėmesnio žvilgsnio. Atleiskite, jeigu pastabos pasiro- 
dytų skubotos. Norėjosi atsiliepti patarimu ilgai nedelsiant. 


Geros kloties — Vytautas Kavolis 


[versta iš anglų kalbos] 

PROFESORIUI EDWARDUI A. TIRYAKIANUI 
Sociologijos katedra 
Duke universitetas, Durham 


1993 m. balandžio 6 d. 
Gerbiamas Edwardai, 


ilgokai nesisekė iš Vilniaus gauti jokio tvirtesnio pažado, nes be- 
veik visi, į kuriuos kreipiausi, kaip tik Jūsų apsilankymo dienomis 
ketina važiuoti į konferenciją Prahoje. Dabar pagaliau pasisiūlė pa- 
dėti pora buvusių mano studentų ir bičiulių, Karla Gruodytė ir 
Darius Čuplinskas; abu - šiuo metu Vilniuje gyvenantys Kanados 
lietuviai, geri kultūros istorijos specialistai. Karla sutiko padėti Jums 
rinkti medžiagą Vilniuje, be to, esate kviečiamas, kai atvažiuosite, 
pas juos apsistoti. Jiedu gyvena senamiestyje, jaukiame bute, kuria- 
me atsiras vietos ir svečiui. Įdomesnių ir patikimesnių šeimininkų 
rasti turbūt neįmanoma. Beje, Darius rūpinasi Vakarų mokslinės lite- 
ratūros vertimų leidyba Soroso remiamame Atviros Lietuvos fonde 
B 

Gegužės pabaigoje Lietuvoje prasideda egzaminų mėnuo, ir daug 
žmonių į paskaitas ar seminarus paprastai nesusirenka. Todel siū- 
lyčiau, jeigu turite anketų studentams ar kitokioms auditorijoms, iš 
anksto nusiųsti jas Karlai, kad atvažiavęs galėtumėte susirinkti jau 
užpildytas. Jeigu norėtumėt gauti politinio elito ar mokslininkų in- 
terviu, galite pasitikėti Karlos ir Dariaus žiniomis ir orientacija. So- 
ciologija Lietuvoje anaiptol neklesti; gudrią galvą turi Algimantas 
Valantiejus, jaunas nacionalizmo tyrinėtojas iš Klaipėdos universite- 
to, ambicingos vakarietiškos orientacijos mokyklos. Tačiau turime 
rimtų filosofų, iš kurių dauguma domisi vienu ar kitu kultūros mo- 
dernizacijos aspektu; be to, gerų literatūros tyrinėtojų; vieną iš jų, 
neseniai iš švietimo bei kultūros ministro pareigų atleistą Darių Kuo- 
lį, laikyčiau turbūt artimiausiu sau žmogumi - nors jam tik trisde- 
šimt. Būtinai su juo pasikalbėkite. 

Apie lauktuves nusimanau prastai. Kainos šiurpiai kyla, trūksta 
net mėsos. Mokslininkai, su kuriais tenka kalbėtis, domisi naujes- 
niais mokslo leidiniais, kurių negalima gauti čia. Neįmantriam vo- 
ke įteikti penkiasdešimt dolerių padeda kovoti už būvį intelektualų 
žurnalams (geriausi - Baltos lankos, kurias leidžia pora man artimų 
žmonių, literatūros tyrinėtojas Saulius Žukas ir filosofas Arūnas 

Sverdiolas, bei Kuolio redaguojamas Sietynas); be to, ir jaunoms 
šeimoms. Einant į svečius įprasta nusinešti gėlių; už Vakarų valiutą 
gali gauti kokio tik nori alkoholio. Tačiau visa tai jokiu būdu nėra 
privaloma kiekvienam, atvykusiam pasisvečiuoti iš Vakarų; nieko 
nereikia ir Gruodytei su Čuplinsku, kuriems pakanka savų lėšų. O 
labiausiai turbūt laukiama dvasinės paramos ir įdomių paskaitų. 


Geros kloties — Vytautas Kavolis 


[versta iš anglų kalbos) 

1993 sausio 19 
Mielas Valdai, 


Lietuvos prieky šiandien reikia žmogaus, visu savo gyvenimu įro- 
džiusio du dalyku: kad jis moka, pagerbdamas kiekvieną, kalbėtis 
su skirtingų poreikių ir pažiūrų žmonėmis, jungdamas visus piliečius 
kasdieniuose ir amžinuose laisvės ir gerovės siekiuose; ir kad jis su- 
geba įvesti Lietuvą kaip lygiavertį, save gerbiantį ir kitų pagarbos 
vertą dalyvį į atvirą ir dinamišką šiandieninių Vakarų pasaulį, gerai 
žinodamas ir kas Vakarai, ir kas Lietuva, kas galima ir ko reikia. 
Kalbu apie Stasį Lozoraitį, kviesdamas visus, tikinčius atviros, rūpes- 
tingos, vakarietiškos Lietuvos galimybe, paremti jo prezidentinę 
kandidatūrą. 

Vytautas Kavolis 


P. S. Valdai, ar negalėtum nuvežti Metmenų nr. 632 


1993 sausio 20 
Mielas Valdai, 


Pora minčių Lozoraičio kandidatūrai. Centristai Seimo rinkimuo- 
se pralaimėjo ne tik todėl, kad buvo nevieningi, bet ir todėl, kad ir 
jų partijose, ir asmeninėse laikysenose trūko apčiuopiamumo, žo- 
džiai dvelkė popieriumi. Lozoraičio viršpartiškumas, humaniškumas 
ir civilizuotumas turėtų būti neproblematiški, bet jis gali balsuo- 
tojams atrodyti (1) nežinąs, kaip praktiškai tvarkomos ekonominės 
institucijos, fabrikai, rinkos, žemės ūkis, (2) linkęs apsvarstyti tai, 
kas pageidautina, ir atidėti sprendimą (dėl šios savybės nukentėjo 
Ozolo reputacija). Todėl man atrodo būtina, kad Lozoraitis išdrožtų 
bent vieną kitą Clintono-Mieželio tipo prakalbą, atskleidžiančią jo 
konkrečių ekonominių faktų ir alternatyvų supratimą - ne apskritai 
privataus ūkio sistemai, bet pareinamajam laikotarpiui (ir ypač - o 
gal net atskirai - žemės ūkiui); ir kad pademonstruotų, jog jis yra 
pasiryžęs daryti sprendimus, žino kokius ir iki kada jis juos padarys. 
(Sprendimai turi ne tik būti, bet ir skambėti kaip jo paties: tiek pat 

pavojinga naudotis Lietuvos partijų retorika, kiek ir atrodyti kal- 
bančiu International Monetary Fund ar vakariečių konsultantų 
balsais.) 

Kaip Lozoraitis jausis darbininkams ar kaime (ne buvusiems ko- 
lektyvinių ūkių direktoriams, bet traktoristams) - gali būti rinkimus 
išsprendžiąs klausimas. Landsbergiui „susitikimai su kaimo žmo- 
nėmis“ - staged performances all - tik kenkė. Būtina surasti atviro 
kalbėjimo, rūpesčio žmonėmis, asmeninio su jais santykio modusą. 
Vertėtų ir Pietryčių Lietuvai prabilti apie Lietuvos-Lenkijos santykių 
normalizavimą ir kas dėl to jau Vakaruose daryta, Rytų Europoje 
galima padaryti. Lenkų balsai nenurašytini į nuostolius, rusų — 
turbūt. 

Svarbiausia - ne tik kalbėti nauju stiliumi, būti autentišku, bet ir 
turėti būdą, kaip kontroliuoti praktines problemas ir tai konkre- 
tizuoti. Gal iš anksto sudaryti kelias darbo grupes prezidentinei pro- 
gramai atskirose srityse? 


Geriausių, Vytautas 

Bibliografijoje leidiniai pateikiami abėcėlės tvarka. Ją rengiant 
naudotasi Lietuvos nacionalinės Martyno Mažvydo bibliotekos Li- 
tuanistikos skyriaus personaline kartoteka, Loretos Pakalniškienės 
parengta Vytauto Kavolio bibliografija (Tarp knygų, 1992, nr. 6, 
p. 24—28), paties autoriaus susidaryta bibliografija „Publications of 
Vytautas Kavolis (As of February 1, 1996)“, Irenos Adomavičienės 
parengta Metmenų nr. 1-65 bibliografija (Vilnius: Lietuvos nacio- 
nalinė Martyno Mažvydo biblioteka, 1996), taip pat talkino Rita 
Kavolienė. 

Ši bibliografija, iš esmės parengta 1997 metais, nėra išsami, ka- 
dangi visų užsienyje leistų periodinių leidinių numerių mūsų bibliote- 
kose nėra, tad dalis pozicijų aprašyta ne de visu, o remiantis an- 
triniais šaltiniais. Leidinio, kuriam skirta ši bibliografija, rengimui 
užtrukus, vėliau papildytas tik Knygų skyrius. Reikia manyti, kad 
tai toli gražu ne paskutinė Vytauto Kavalio bibliografija, ir mūsų 
darbo spragos bus užlopytos. 

Parengėjos nuoširdžiai dėkoja Lietuvos nacionalinės Martyno 
Mažvydo bibliotekos Lituanistikos skyriaus darbuotojoms Irenai 
Adomavičienei, Birutei Poškutei ir ypač Lituanistikos skyriaus ve- 
dėjai Silvijai Vėlavičienei už pagalbą, vertingas pastabas ir pasiūly- 
mus sudarinėjant šią bibliografiją. 

Loreta Jakonytė, Daiva Sinkevičiūtė 
ir Viktorija Vaitkevičiūtė 


480 


KNYGOS 


Artistic Expression: A Sociological Analysis, Ithaca, N.Y.: Cornell University Press, 1968. 

Civilizacijų analizė: [1974-1988 metais angliškai rašytų studijų rinkinys), iš anglų 
kalbos vertė Arūnas Gėlūnas ir Marijus Žiedas, Vilnius: Baltos lankos, 1998 (se- 
rija „Atviros Lietuvos knyga“). 

Civilization Analysis as a Sociology of Culture, Lewisron, NY: Edwin Mellen, 1995. 

Epochų signatūros, Chicago: Algimanto Mackaus knygų leidimo fondas, 1991. 

History on Art's Side: Social Dynamics in Artistic Efflorescenses, Ithaca, N.Y.: Cornell 
University Press, 1972. 

Kultūrinė psichologija: [1968-1970 metais įvairiuose Amerikos periodiniuose leidi- 
niuose skelbtų straipsnių rinkinys], iš anglų kalbos vertė Rolandas Naujokaitis, 
Vilnius: Baltos lankos, 1995 (serija „Atviros Lietuvos knyga“). 

Kultūros dirbtuvė: [paskaitų Vilniaus universitete 1996 metais pagrindu), Vilnius: 
Baltos lankos, 1996 (serija „Atviros Lietuvos knyga“). 

La expresion artistica: 41 estudio sociologico: [kn. Artistic Expression vertimas į 
ispanų kalbą], Buenos Aires: Amorrortu editores, b.m. 

Moralizing Cultures, Lanham, MD: University Press of America, 1993. 

Moterys ir vyrai lietuvių kultūroje: [1992 metais Vilniaus universitete skaitytų pa- 
skaitų pagrindu), įžangos straipsnis Arūno Sverdiolo, Vilnius: Lietuvos kultūros 
institutas, 1992. 

Nužemintųjų generacija: Egzilio pasaulėjautos eskizai, Cleveland: Santara-Šviesa, 
Algimanto Mackaus knygų leidimo fondo lėšomis, 1968. - Persp.: Proskyna, 1990, 
nr. 5(8), p. 273-288. 

Sąmoningumo trajektorijos: Lietuvių kultūros modernėjimo aspektai, Chicago: Algi- 
manto Mackaus knygų leidimo fondas, 1986. 

Vad konsten speglar: Ex konstsociologisk analys: [kn. Artistic Expression vertimas į 
švedų kalbą], Stockholm: Natur och Kultur, 1970. 

Žmogaus genezė: Psichologinė Vinco Kudirkos studija, Chicago: Lietuvių literatūros 
draugija, 1963; 2-as leidimas su Viktorijos Daujotytės įžangos straipsniu - Vilnius: 
Vyturys, 1997 (serija „ad se ipsum“). 

Žmogus istorijoje, įžangos straipsnis Sauliaus Žuko, Vilnius: Vaga, 1994. - Turinys: 
Žmogaus genezė; Nužemintųjų generacija; Sąmoningumo trajektorijos; Epochų 
signatūros. 


STRAIPSNIAI. POKALBIAI 


1948 

Kraujo ir kovų kelias: Vasario 16 minint, Aukuras, 1948, nr. 2, p. 3-5. - Be parašo. 

Tautiškumas ir tarptautiškumas: diskusinis straipsnis, Aukuras, 1948, nr. 1, p. 18- 
19. - Parašas: Vyt. Martynas. 


481 


Bibliografija 


Visuomeninė kultūra ir jos ugdymas, Aukuras, 1948, nr. 2, p. 8-9.- Parašas: Vyt. Martynas. 
Zvėrių demokratija, Aukuras, 1948, nr. 1, p. 11-13. - Be parašo. 


1949 
Asmeninės tiesos vertinimas, Aukuras, 1949, nr. 1(3), p. 8. 
Nusikalstamasis idealizmas, Aukuras, 1949, nr. 1(3), p. 10-11. - Be parašo. 


1951 

Amerikos lietuvių kultūrinis renesansas: [apie prieškarinių lietuvių išeivių laisvės su- 
vokimą], Naujienos, 1951, vasario 12, 13. 

Buvusių DP psichozas, Naujienos, 1951, vasario 16, 17. 

Kultūrinis momentas išeivijoje: [apie „senųjų“ ir „naujųjų“ išeivių kultūrų skirtumus, 
kultūros išeivijoje plėtros galimybės], Naujienos, 1951, vasario 12, 13. 

Mišri šeima protėvių Lietuvoje, Naujienos, 1951, birželio 7, 8, 9, 11. 

Mūsų socialinės problemos: [apie Amerikos lietuvių šeimą], Naujienos, 1951, sausio 
25, 26, 27. 

Studentų suvažiavimui artėjant: [apie studentų problemas bei jų sprendimo būdus, 
Studentų sąjungos tikslus ir tolesnę veiklą], Naujienos, 1951, rugpjūčio 1. 

Visuomeniškumas ir naujoji karta, Naujienos, spalio 31, lapkričio 1. 


1952 
Jaunojo akademiko dilema: [visuomeniškumas ar izoliacija?], Dirva, 1952, lapkričio 6 
(Studentų žodis, nr. 1). 


1953 

Gyvasis Kudirka, Naujienos, 1953, gruodžio 19. 

Į kokią laisvę?: [apie žurnalą Į laisvę], Naujienos, 1953, gruodžio 29. - Parašas : Kv. 

Ideologijos ir visuomeniškumas: [apie demokratijos sąvoką, formas, turinį ir me- 
todus], Dirva, 1953, sausio 8 (Studentų žodis, nr. 3). 

Kas yra nusikaltimų priežastimi?, Naujienos 1953, gruodžio 28. 

Komunizmas, Lietuvos jaunimas ir mes, Varpas, 1953, nr. 1, p. 72-77. 

Liberalinės šeimos politikos beieškant, Naujienos, 1953, liepos 30, 31. 

Lietuvos atstatymas: Jaunosios kartos programa, Santarvė, 1953, nr. 6, p. 16-18. 

Lietuvos jaunimo sovietizacija, Dirva, 1953, vasario 5 (Studentų žodis, nr. 4). 

Mokslas ir vertybės bendruomeninėje politikoje, Naujienos, 1953, vasario 10, 11. 

Nuo impulso iki Šekspyro: [apie žmogaus raidą], Dirva, 1953, lapkričio 26 (Studentų 
žodis, nr. 12). 

[Pastabos apie Vytauto Vyganto straipsnį „Kitaip galvojant“], Dirva, 1953, balandžio 
16 (Studentų žodis, nr. 6). 

Pavojingas visuomeniškumas, Dirva, 1953, spalio 22 (Studentų žodis, nr. 11). 

Priklausomybės diena: [apie lietuvio išeivio studento situaciją Amerikoje], Dirva, 
1953, rugpjūčio 20 (Studentų žodis, nr. 9). 

Studentas visuomenėje: [studentų suvažiavimo New Yorke skaitytos paskaitos san- 
trauka], Dirva, 1953, kovo 19 (Studentų žodis, nr. 5). 

Studentiškoji vienybė, Dirva, 1953, rugsėjo 24 (Studentų žodis, nr. 10). 

Studentiškos veiklos perspektyvos, Dirva, 1953, liepos 2 (Studentų žodis, nr. 8). 

Tautinio auklėjimo socialinis vaidmuo, Naujienos, 1953, rugsėjo 21. 

Tolerancijos pagrindai: [paskaitos ištrauka], Dirva, 1953, gegužės 14 (Studentų žodis, 
nr. 7). 


482 


Bibliografija 


1954 

Ką studentai dūmojo: [apie Santaros konferenciją ir Studentų sąjungos visuotinį su- 
važiavimą], Dirva, 1954, gruodžio 9 (Studentų žodis, nr. 26). 

Kodėl atsisveikinta su bažnyčia?: [apie kunigų ir visuomenės santykį išeivijoje], Nau- 
fienos, 1954, sausio 4. 

Lietuvio būdas ir likimas, Santarvė, 1954, nr. 9, p. 320-324. 

Nepriklausomųjų kelias, Dirva, 1954, sausio 28 (Studentų žodis, nr. 14). 

Politiškumo prielaidos, Santarvė, 1954, nr. 4, 5, p. 122-125. 

Pora pastabų apie meną tremtyje, Dirva, 1954, spalio 14, 28 (Studentų žodis, nr. 23, 
24). - Parašas: V.K. 

Santaros tikslai: [apie Lietuvių studentų santvarą], Dirva, 1954, spalio 17 (Studentų 
žodis, nr. 23). - Parašas: K. 

Tautinės ideologijos pradmens, Dirva, 1954, rugsėjo 2 (Studentų žodis, nr. 22). 

Tautinis jaunimo darbas, Karys, 1954, nr. 11, p. 281. 

Tremties tikrovė ir keliai į lietuviškumą, in Laisvo žmogaus keliu į lietuviškumą, red. 
Vytautas Kavolis, Chicago, 1954, p. 10-15. 

Trys nepriklausomumo veidai, Dirva, 1954, balandžio 29 (Studentų žodis, nr. 17). 

Vertybės ir socialinė politika, Santarvė, 1954, nr. 2, p. 43-44. 


1955 

Akademinė vienybė, Naujienos, 1955, rugpjūčio 8, 9, 10, 11, 12. 

The Educative Process in Soviet Society, Lituanus, 1955, nr. 5, p. 7-11. 

Lietuvių Studentų Santaros suvažiavimo rezoliucijos, Naujienos, 1955, spalio 14. - 
Autoriai: Vytautas Kavolis, Leonas Sabaliūnas, Julius Šmulkštys. 

Religiniai motyvai lietuvių istorijoje, Santarvė, 1955, nr. 7/8, p. 301-307. 


1956 

Atviras laiškas studentiškai spaudai: [atsakymas ateitininkams], Dirva, 1956, gegužės 
24 (Studentų žodis, nr. 49). 

Jaunimo debiutas emigracijoje: [pokalbis apie jaunimo leidinių problemas], Dirva, 
1956, vasario 9 (Studentų žodis, nr. 43). 

Kasdienė mūsų kultūra, Santarvė, 1956, nr. 3, p. 167-169. 

Laisvės paradoksas, Santarvė, 1956, nr. 4, p. 226-231. 

Laisvo žmogaus tiesa, in Į laisvę veda mūsų kelias: 2-oji metinė Santaros knyga, Chi- 
cago, 1956, p. 19-29. 

Santarietiškojo gyvenimo aspektai, Dirva, 1956, kovo 8, 22 (Studentų žodis, nr. 45, 
46). 

Šimtmečio skeveldros žmoguje, Naujienos, 1956, birželio 28. 


1957 

Atsisveikinimas su Lietuva ir susitikimas su lietuvybe, in Mintys ir darbai: 3-0ji metine 
Santaros knyga: 1956-1957, Čikaga, 1957, p. 29-35. - Persp.: Mūsų pastogė, 
1960, lapkričio 11. 

Jaunųjų liberalų galvosena: [atsakymai į anketos klausimus], Santarvė, 1957, nr. 3, 
p- 136-140. - Parašas: V. K. 

Pora netolerancijos dimensijų: [apie Stasį Ylą], Santarvė, 1957, nr. 2, p. 79-83. 

Santaros filisteriams: [kvietimas dalyvauti suvažiavime ir visuomeninio veikimo kur- 
suose|, Dirva, 1957, rugpjūčio 30. 

Žmogus: ateitininkų ir santariečių, Žvilgsniai: neperiodinis Santaros leidinys, 1957, nr. 2. 


483 


Bibliografija 


Žmonės ir idėjos sukilimuose prieš bolševizmą: [apie sukilimus 1953-aisiais Rytų 
Vokietijoje, 1956-aisiais Poznanėje ir 195 7-aisiais Vengrijoje], Dirva, 1957, sausio 
31 (Studentų žodis, nr. 54). 


1958 

Dinaminio tautiškumo sąlygos, Santarvė, 1958, nr. 3/4, p. 124126. 

Praeities sluogsniai, dabarties skeveldros, Santarvė, 1958, nr. 2, p. 56-68. 
Santarietiškųjų idėjų struktūra, Žvilgsniai: neperiodinis Santaros leidinys, 1958, p. 4. 
Tautinio susipratimo tarpsniai, Santarvė, 1958, nr. 2, p. 69-73. 

Vertybinė meno analizė, Naujienos, 1958, spalio 25 (Mūsų žingsniai, nr. 20). 


1959 

Gyvoji lietuvybė (iš Trečiosios Metinės Santaros Knygos), Naujienos, 1959, rugsėjo 
S (Mūsų žingsniai, nr. 35). 

Istorija, eksperimentuojanti Kinijoje, Metmenys, nr. 1, 1959 p. 108-110. - Parašas: R.G. 

Jaunosios kartos atstovai jaunimo ir politikos klausimu, Į Laisvę, 1959, nr. 18, p. 28- 
29, 31-32. 

Kudirkos epochos ženklai: [1958 metų studentų santariečių suvažiavime skaitytos 
paskaitos „Lietuvių tautinis sąmoningumas istorijos tėkmėje“ ištrauka], Naujie- 
nos, 1959, spalio 10 (Mūsų žingsniai, nr. 39). 

Kūryba ir kova įprasminti save!: [apie santariečių šūkius ir veiklą], Naujienos, 1959, 
rugpjūčio 8 (Mūsų žingsniai, nr. 31). 

Kūrybiškumas istoriniu žvilgsniu, Metmenys, nr. 1, 1959, p. 6-14. - Persp. kn.: Met- 
menų laisvieji svarstymai, 1959-1989, sudarė Virginijus Gasiliūnas, Vilnius: Lie- 
tuvos rašytojų sąjungos leidykla, 1993, p. 8-15. 

Laisvė ir religija: [str „Laisvės samprata socialiniuose moksluose“ ištrauka], Nau- 
fjienos, 1959, birželio 27 (Mūsų žingsniai, nr. 25). 

Laisvės samprata socialiniuose moksluose, in Lietuviškasis liberalizmas, red. Vytautas 
Kavolis, Čikaga, 1959, p. 90-108. 

Liberalo žymės: [kn. Lietuviškasis liberalizmas (1959) įvado ištrauka], Naujienos, 
1959, sausio 31. - Parašas: V. K. 

Moterys: [Vinco Kudirkos gyvenime], Naujienos, 1959, sausio 3 (Mūsų žingsniai, nr. 1). 

Mūsų mitologijos simboliai, Naujienos, 1959, balandžio 25 (Mūsų žingsniai, nr. 16). 

Mužikas Motiejus. Jo įtakos randame Vinco Kudirkos sarkazme: [psichologinės Vin- 
co Kudirkos biografijos ištrauka apie tėvą], Dirva, 1959, sausio 8, 12. 

Santaros tikslai istorinėje perspektyvoje, Naujienos, 1959, kovo 7 (Mūsų žingsniai, 
nr. 10). 

„Vincui Kudirkai prisiminti...“: [įvadas], in Lietuviškasis liberalizmas, Čikaga, 1959, 
p. 9-16. 

Vyriškumo pavojai: [apie moters ir vyro socialines roles modernioje visuomenėje), 
Naujienos, 1959, gegužės 2. - Parašas: V. K. 


1960 

Kultūrinės veiklos metmenys: [apie santariečius], Naujienos, 1960, rugpjūčio 27 (Mg- 
sų žingsniai, nr. 23). 

Lapkričio laimėjimai, Naujienos, 1960, lapkričio 19. 

Lietuviai, komunizmas ir tautinis charakteris: [paskaita 1958 metų Santaros suva- 
žiavime|, Metmenys, nr. 2, 1960, p. 124—140. - Persp.: Metmenų laisvieji svars- 
tymai, p. 314—328. 


484 


Bibliografija 


Menas ir bendruomenė, Naujienos, 1960, spalio 29 (Mūsų žingsniai, nr. 29). - Para- 
šas: V. Kv. 

Mintys Santaros programai, Naujienos, 1960, liepos 16 (Mūsų žingsniai, nr. 18). - 
Parašas: x. 


1961 

Draugystė Algimanto Mackaus poezijoje: [1960 metais Detroito studentų santariečių 
studijų dienose skaitytos paskaitos ištrauka], Naujienos, 1961, birželio 8 (Mūsų 
žingsniai, nr. 21). 

Generacijų santykis: [jaunieji barbarai/inovatoriai vs senieji civilizatoriai/konserva- 
toriai], Naujienos, 1961, balandžio 22 (Mūsų žingsniai, nr. 15). 

Generacijų tikrovė, Naujienos, 1961, balandžio 22, 29 (Mūsų žingsniai, nr. 15, 16). - 
Straipsnio atitaisymas: Naujienos, 1961, gegužės 6 (Mūsų žingsniai, nr. 17). 

Jaunosios kartos potencija, Naujienos, 1961, gegužės 13 (Mūsų žingsniai, nr. 18). 

Kovoje dėl Vakarų, Naujienos, 1961, vasario 11 (Mūsų žingsniai, nr. 6). 

Lietuvybės sampratos akademinėse organizacijose, Naujienos, 1961, gegužės 20 (Mū- 
sų žingsniai, nr. 19). - Parašas: J. N. 

Neramumo principas: [paskaita 1961 metų Santaros suvažiavime; analizuojamas ideo- 
logijos poreikis], Naujienos, 1961, rugsėjo 30, spalio 14, 28, lapkričio 4 (Mūsų 
žingsniai, nr. 30-33). 

Nesaugumo motyvai, Naujienos, 1961, sausio 7 (Mūsų žingsniai, nr. 1). 

Nužemintųjų generacija: [trečiųjų Metmenų vakare Detroite skaityta paskaita], Nau- 
jienos, 1961, kovo 4 (Mūsų žingsniai, nr. 9). - Straipsnio atitaisymas: Naujienos, 
1961, kovo 18 (Mūsų žingsniai, nr. 10). 

Šiandieninė generacija, Naujienos, 1961, gegužės 6 (Mūsų žingsniai, nr. 17). 


1962 

Antano Škėmos žmogus, Naujienos, 1962, sausio 27, vasario 5 (Mūsų žingsniai, nr. 3, 
4). - Persp.: Metai, 1991, nr. 11, p. 123-129. 

Church Involvement and Marital Status as Restraints on Non-Conforming Sexual 
Behavior, Journal of Human Relations, nr. 2, 1962, ruduo, p. 132-139. 

Generacijos identiteto atspindžiai: [apie nužemintųjų kūrybą], Metmenys, nr. 5, 
1962, p. 186-191. - Parašas: Carolus. - Persp.: Metmenų laisvieji svarstymai, 
p. 432-438. 

Generacijos identiteto ieškojimas: [papildyta paskaita 1961 metų Lietuvių studentų 
sąjungos visuotiniame suvažiavime; apie studentų organizacijų veiklos kultūrinį 
turinį], Naujienos, 1962, birželio 9, 23, liepos 14, rugpjūčio 11, spalio 22 (Mūsų 
žingsniai, nr. 12-14, 16, 28). 

Gyvosios lietuvybės perspektyvos, Margutis, 1962, nr. 7, p. 8-9. 

Kelių išsiskyrimas, Naujienos, 1962, lapkričio 10. 

Protesto ženklan, Naujienos, 1962, rugsėjo 1 (Mūsų žingsniai, nr. 18). 

Trečiosios jėgos formavimasis?: [šalia antikomunistinės ir prokomunistinės], Metme- 
mys, nr. S, 1962, p. 178-182. - Persp.: Metmenų laisvieji svarstymai, p. 360-364. 


1963 

Abstract Expressionism and Puritanism, The Journal of Aestbetics and Art Criticism, 
nr. 21, 1963, pavasaris, p. 315-319. 

Apie kilnaus melo visiems matomą juokingumą, Naujienos, 1963, sausio 5 (Mūsų 
žingsniai, nr. 1). 


485 


Bibliografija 


Apsauginio kiauto grįžimas: [apie lietuvių tautinį charakterį], Margutis, 1963, nr. 3, 
p. 3-5. 

Ar galimas kūrybinis dialogas?, Naujienos, 1963, sausio 19 (Mūsų žingsniai, nr. 2). 

Individualizmas Vakarų civilizacijoj, Naujienos, 1963, liepos 20 (Mūsų žingsniai, 
nr. 7). 

Ir herezija, ir humanizmas: [paskaitos 1959 metų studentų santariečių suvažiavime 
perredaguota versija), Metmenys, nr. 7, 1963, p. 90-100. - Persp.: Metmenų lais- 
vieji svarstymai, p. 44-53. 

Lietuvis kaip revoliucinis žmogus, Margutis, 1963, nr. 7, p. 9-13. 

Mandagiųjų sąmokslas, Naujienos, 1963, kovo 4 (Mūsų žingsniai, nr. 4). 

A Role Theory of Artistic Interest, The Journal of Social Psychology, nr. 60, 1963, 
birželis, p. 31-37. 

Tarpusavio boikoto pluralizmas ar nuoširdus dialogas, Naujienos, 1963, liepos 6 
(Mūsų žingsniai, nr. 6). 

Žmogaus genezė: Psichologinė Vinco Kudirkos studija, Naujienos, 1963, vasario 11- 
16, 18-22, 26-28, kovo 1. 

Žmogiškoji dinamika pirmojoje Algimanto Mackaus poezijos knygoje, Naujienos, 
1963, rugpjūčio 17 (Mūsų žingsniai, nr. 8). 


1964 

Art Content and Social Involvement, Social Forces, nr. 42, 1964, gegužė, p. 467- 
472. - Persp.: R. Merideth, American Studies, Columbus, OH: Charles E. Merrill, 
1968, p. 124-134. 

Art Style as Projection of Community Structure, Sociology and Social Research, 
nr. 48, 1964, sausis, p. 166-175. 

Colective Anxiety as Artistic Inspiration, Jowrmal of Human Relations, nr. 12, 1964, 
IV ketvirtis, p. 459-465. 

Economic Conditions and Art Styles, The Journal of Aesthbetic and Art Criticism, 
nr. 22, 1964, vasara, p. 437-441. 

Economic Correlates of Artistic Creativity, The American Journal of Sociology, nr. 
70, 1964, lapkritis, p. 332-341. - Persp.: Art and Society: Readings in the Sociol- 
ogy of the Arts, red. Arnold W. Foster ir Judith R. Blau, Albany, NY: State Uni- 
versity of New York Press, 1989, p. 383—395. Vertimas į vokiečių kalbą: J. Bark, 
Literatwisoziologie, t. 2, Stuttgart: Kohlhammer, 1974, p. 13-28. 

Iškastruotas laimėjimas ir apie bendruomenės naudingumą, Naujienos, 1964, liepos 
20 (Mūsų žingsniai, nr. 7). 

Santaros dešimtmečio proga: [apie lietuvybės sąjūdžio vakarietiškoje visuomenėje 
susidarymo priežastis, santariečių mąstymo pagrindus], Margutis, 1964, nr. 7, 
p. 14-15. 

Sociologinė meninio stiliaus samprata: [paskaita Santaros-Šviesos federacijos sureng- 
tos parodos atidaryme (1964, sausio 4)], Margutis, 1964, nr. 1, p. 9-12. 

Šiandieninė pažangumo reikšmė: [paskaita 1963 metų Santaros-Šviesos suvažia- 
vime|, Metmenys, nr. 8, 1964, p. 29-44. - Persp.: Metmenų laisvieji svarstymai, 
p. 54-67. 

Žmogiškojo tikėjimo pagrindai: [apie nužemintųjų kartą], Naujienos, 1964, gegužės 
2, 16 (Mūsų žingsniai, nr. 9, 10). 


486 


Bibliografija 


1965 

Art Content and Economic Reality, The American Journal of Economics and Sociol- 
ogy, nr. 24, 1965, birželis, p. 321-328. 

Art Style and Social Straufication, The Wisconsin Sociologist, nr. 4, 1965, pavasaris, 
p. 1-7. 

Artistic Preferences of Urban Social Classes, The Pacific Sociological Review, nr. 8, 
1965, pavasaris, p. 43-51. 

„Dar nesuradau tikrųjų žodžių atsisveikinti su žmogumi, kuris buvo mūsų generacijos 
balsas...“: [atsisveikinimo su Algimantu Mackumi žodis, 1965, sausio 1], Mar- 
gutis, 1965, nr. 1, p. 28-29. - Persp.: Algimantas Mackus, Ir mirtis nebus nugaleta, 
Vilnius: Vaga, 1994, p. 606-608; Algimantas Mackus, Trys knygos, Vilnius: Baltos 
lankos, 1999, p. 162-165. 

Ideologijų išsekimo amžiuje: [apie komunizmo ideologijos išsekimo priežastis; libe- 
ralizmą kaip priimtiniausią ideologiją], Metmenys, nr. 10, 1965, p. 90-100. - 
Persp.: Metmenų laisvieji svarstymai, p. 380-391. 

Political Determinants of Artistic Style, Social Research, nr. 32, 1965, vasara, p. 181-192. 

Political Dynamics and Artistic Creativity, Sociology and Social Research, nr. 49, 
1965, liepa, p. 412-424. 

The Value-Orientations Theory of Artistic Style, Antbropological Ouarterly, nr. 38, 
1965, sausis, p. 1-19. - Persp.: Art and Aestbetics in Primitive Societies, red. C.E. 
Jopling, New York: Dutton, 1971, p. 250-270. 


1966 

Community Dynamics and Artistic Creativity, American Sociological Review, nr. 31, 
1966, balandis, p. 208-217. 

Faith in Exile: The Decomposition and Reconstitution of God in the Poetry of Algi- 
mantas Mackus, Lituanus, nr. 12, 1966, ruduo, p. 5-14. 

Images of the Universe and Styles of Art, Indian Journal of Social Research, nr. 7, 
1966, gruodis, p. 165-172. 

Neaiškusis žmogus ir istorijos dviprasmybė: Vienos vasaros minčių žemėlapis, 
Metmenys, nr. 12, 1966, p. 80-102. - Persp.: Metmenų laisvieji svarstymai, 
p. 84—104. 

Role Differentiation and Style Preferences, The Journal of Social Psychbology, nr. 70, 
1966, spalis, p. 59-68. 


1967 
Religious Dynamics and Artistic Creativity, Indian Journal of Social Research, nr. 4, 
1967, sausis, p. 133-145. 


1968 

Kūrybinis darbas ir visuomeninė veikla: [atsakymai į Metmenų anketos klausimus 
1967 metų Kultūros kongreso proga], Metmenys, nr. 15, 1968, p. 112-129. 

Prabėgomis pro Vytautą Kazakevičių: [atsakymas į str. apie egzilio kūrėjus], Akiračiai, 
1968, nr. 3, p. 6. - Su redakcijos prierašu. 

Socialinė evoliucija ir modernumo stiliai, Metmenys, nr. 15, 1968, p. 102-111. 


1969 


The Comparative Approach to Social Problems, in Comparative Perspectives on So- 
cial Problems, red. Vytautas Kavolis, Boston: Little, Brown, 1969, p. 1-38. 


487 


Bibliografija 


Neaiškumo patologijos, Metmenys, nr. 18, 1969, p. 98-106. - Persp.: Aušrinė, nr. 8, 
1990, p. 18-22; Metmenų laisvieji svarstymai, p. 122-129. 

Prisikėlimo ir revoliucijos metaforos: [apie gyvenimo būdo ir tikėjimo santykį), 
Metmenys, nr. 17, 1969, p. 102-111. - Persp.: Metmenų laisvieji svarstymai, 
p. 105-121. 

Revolutionary Metaphors and Ambiguous Personalities: Notes Toward an Under- 
standing of Post-Modern Revolutions, Soundings, 1969, žiema, p. 394—414. 
Social Evolution, the Organization of the Artistic Enterprise, and Creativity, ARIS 

[Art Research in Scandinavia], 1969, nr. 2, p. 1-8. 


1970 

Images of Young People in Soviet Lithuanian Literature, Lituanus, nr. 16, 1970, 
vasara, p. 38-48. 

Modernistika ir jos pogrindis: [apie socialinio kitimo tendencijų įtaką asmenybei), 
Metmenys, nr. 20, 1970, p. 66-76. - Persp.: Metmeny laisvieji svarstymai, p. 151- 
160. 

On the Crisis of Creativity in Contemporary Art, Arts in Society, nr. 7, 1970, vasara- 
ruduo, p. 205-207. 

The Possibilities of an American Artistic Efflorescence, The Journal of Aesthetic Edu- 
cation, nr. 4, 1970, spalis, p. 21-36. 

Post-Modern Man: Psychocultural Responses to Social Trends, Social Problems, 
nr. 17, 1970, pavasaris, p. 435—-448. 

The Social Psychology of Avant-garde Cultures, Studies in tbe Twentietb Century, 
nr. 6, 1970, ruduo, p. 13-34. 


1971 

Būtinybė pralaužti supanašėjimo dangą: [mintys Šiaurės Amerikos Lietuvių Studentų 
suvažiavime Clevelande 1970 metais per Padėkos dieną], Akiračiai, 1971, nr. 3, 
p. 1, 12. 

Revisionist Ethics, Post-Conventional Moralities, The Journal of Human Relations, 
nr. 19, 1971, IV ketvirtus, p. 512-529. 

Revizionistinė etika, Metmenys, nr. 22, 1971, p. 117-131. 

Social Conditions of Artistic Creativity: An Analytical Schema, The Western Cana- 
dian Journal of Antbropology, t. 2, nr. 3, 1970, p. 90-102. 

Trūksta idėjiškai „pavojingos“ tradicijos, Akiračiai, 1971, nr. 5. 

A Universal Criterion of Pathology: [redaguotos kn. Comparative Perspectives on 
Social Problems įvado dalis], in E. Rubington ir M.S. Wenberg, The study of So- 
cial Problems, New York: Oxford University Press, '1971, p. 31-34; 21977, p. 36- 
40; 1981, *1990, *1995, p. 37-41. 


1972 

An Alternative Post-Modernity, The Journal of Aestbetic Education, nr. 6, 1972, 
sausis-balandis, p. 125-137. 

Alternatyvos atneš gyvybės visuomenei: (atsakymai į redakcijos klausimus), Akiračiai, 
1972, nr. 1, p. 15-16. - Persp.: Pokalbių akiračiai, sudarė Liūtas Mockūnas, Vil- 
nius: Vaga, 1991, p. 39-47. 

Art Beyond the Communications Explosion, Arts in Society, nr. 9, 1972, vasara- 
ruduo, p. 206-210. 

Sistemų darbas Pelenės žaisme: [Paulio Eriko Rummo pjesės analizė; str. „Literature 


488 


Bibliografija 


and the Dialectics of Modernization“ (1973) ištraukos vertimas į lietuvių kalbą], 
Metmenys, nr. 23, 1972, p. 65-76. 

The Social Use of the Notion of Art, Arts in Society, nr. 10, 1972, ruduo-žiema, 
p- 363-370. 


1973 

Amerikos politinis stovis: [ atsakymai į anketos klausimus|, Metmenys, nr. 25, 1973, 
p. 155-156. 

The Civilization-Analytical Approach to Comparative Studies, Comparative Civiliza- 
tions Bulletin, nr. S, 1973, pavasaris, p. 13-14. - Bendraautoris: Benjamin Nelson. 

The Institutional Structure of Cultural Services, The Journal of Aesthetic Education, 
nr. 7, 1973, spalis, p. 63-80. 

Literature and the Dialectics of Modernization, in Literary Criticism and Sociology, 
red. Joseph P. Strelka, University Park, PA: Pennsylvania State University Press, 
1973, p. 89-106. 

Mitologiniai modeliai civilizacijų analizėje: [apie sukilėlių tipus: Prometėją, Dionisą 
ir Tristaną|, Metmenys, nr. 26, 1973, p. 106-123. - Persp.: Metmenų laisvieji 
svarstymai, p. 210-223. 


1974 

Arts, Social and Economic Aspects of the, in The Encyclopedia Britanica, t. 2, *1974, 
p. 102-122. 

Notes on Post-Industrial Culture, Arts in Society, nr. 11, 1974, ruduo-žiema, p. 415-417. 

On the Structures of Consciousness, Sociological Analysis, nr. 35, 1974, vasara, 
p. 115-118. 

Paradigms of Order: Nature, the Factory, Art, Salmagundi, nr. 26, 1974, pavasaris, 
p. 69-84. 

A Reconsideration of Symbolic Authonity, Indian Journal of Social Research, nr. 15, 
red. G.C. Hallen, 1974, rugpjūtis-gruodis, p. 128-136. - Taip pat išleista atskira 
knyga. 


1975 

Aesthetic Education in Civilizational Perspective, The Journal of Aestbetic Educa- 
tion, nr. 9, 1975, sausis, p. 5-10. 

Krizės sąvoka visuomeniniuose moksluose, in Lituanistikos instituto 1973 metų suva- 
žiavimo darbai, Chicago, 1975, p. 121-126. - Ištraukos persp.: Šiaurės Atėnai, 
1992, vasario 21. 

Struktūra, antistruktūra ir emblemų motinos, Metmenys, nr. 29, 1975, p. 72-88. - 
Persp.: Miestelėnai: Kultūros almanachas, Vilnius: Taura, 1995, p. 123-133. 


1976 

Patriotizm otzemlennych [kn. Nužemintųjų generacija skyrius], Kontinent, 1976, 
nr. 6, p. 252-264. 

Pats ir asmuo, gamta ir kultūra: [paskaita 1975 metų Santaros-Šviesos suvažiavime), 
Metmenys, nr. 31, 1976, p. 76-84. 


1977 


Aesthetic Structures in Civilizational Analysis, The Journal of Chinese Philosophy, 
nr. 4, 1977, p. 63-77. 


489 


Bibliografija 


Apie intelektualinės kultūros deformacijas: [straipsnis parengtas paskaitos, skaitytos 
III mokslo ir kūrybos simpoziume 1977 metais, pagrindu], in Trečiasis mokslo ir 
kūrybos simpoziumas, Chicago, 1977, p. 172-173. - Persp.: Akiračiai, 1978, nr. 
1, p. 4-5. 

Civilizational Forms in Life Histories: Rousseau and Gandhi, in Life Histories as 
Civilizational Texts, red. Edmund Leites (Tarptautinės lyginamųjų civilizacijų stu- 
dijų draugijos neperiodinis leidinys nr. 1), 1977, p. 49-58. 

Kultūrinė deformacija Lietuvoje: [pasisakymas III mokslo ir kultūros simpoziume), 
Draugas, 1977, gruodžio 3. 

Moral Cultures and Moral Logics, Sociological Analysis, nr. 38, 1977, žiema, p. 331-344. 


1978 

Benjamin Nelson as Civilization Analyst, Comparative Civilizations Bulletin, nr. 7, 
1978, pavasaris-vasara, p. 39-42. 

Liberalai, kapitalizmas ir Mokslų Akademija: Dialogas su Lietuva: [apie kn. Lie- 
tuviškojo liberalizmo ideologijos filosofiniai pagrindai], Akiračiai, 1978, nr. 10, 
p. 6-7. - Ištraukos persp.: Žaltvykslė, 1990, nr. 2, p. 10. 

Nepajėgumas ir kova prieš Kariaso ėdimą: [apie ekstremizmą|), Akiračiai, 1978, nr. 2, 
p. 6-9. 

Self-Compounds in Comparative History, Comparative Civilizations Bulletin, nr. 7, 
1978, pavasaris-vasara, p. 12-16. 


1979 

Models of Rebellion: An Essay in Civilization Analysis, Comparative Civilizations 
Review, nr. 3, 1979, ruduo, p. 13-39. - Peržiūrėtas variantas: The Morality of 
Terrorism: Religious and Secular Justifications, red. David C. Rapoport ir Yonah 
Alexander, New York: Pergamon Press, 11982; New York: Columbia University 
Press, 21989, p. 43-61. 

Moralinės kultūros: žemėlapiai, trajektorijos, įtampos, Metmenys, nr. 37, 1979, 
p. 80-105. - Persp.: Metmenų laisvieji svarstymai, p. 173-195. 

Le rivoluzioni arcaiche, moderne e post-moderne: [str. „Revolutionary Metaphors and 
Ambiguous Personalities“ (1969) ištraukos vertimas į italų kalbą], in Rivoluzione e 
burocrazia, red. Vaclav Belohradsky, Roma: Citta Nuova Editrice, 1979, p. 140-144. 

Sistemų griuvėsiai, gyvenimo impresijos: [apie Santaros-Šviesos idėjas], in Santara 
Šviesa: 25 metų sukaktuvinis leidinys, red. Valdas Adamkus, Chicago: Algimanto 
Mackaus knygų leidimo fondas, 1979, p. 9-108. 

Social Evolution of the Artistic Enterprise, Research in Sociology of Knowledge. Sci- 
ences ant Art: An Annual Compilation of Research, t. 2, 1979, p. 155-188. 

Structure and Energy: Toward a Civilization-Analytic Perspective, Comparative Civi- 
lizations Review, nr. 1, 1979, žiema, p. 21-41. 

Zum Zusammenhang zwischen kunstlerischem Stil und Stratifikationssystemen: [kn. 
Artistic Expression skyrius), in Kunstsoziologie. Bildende Kunst und Gesellschaft, 
red. Rainer Wick ir Astrid Wick-Kmoch, Koln: DuMond Buchverlag, 1979, 
p. 213-221. 


1980 

Logics of Selfhood and Modes of Order: Civilizational structures in Individual Iden- 
tities, in Identity and Authority, red. Roland Roberyson ir Burkart Holzner, Lon- 
don: Basil Blackwell, 1980, p. 40-60, 268-271, 284-287. 


490 


Bibliografija 


Pradžios ir pabaigos: [apie autobiografijas], Metmenys, nr. 40, 1980, p. 5-32. 
Romanticism and Taoism: The Planes of Cultural Organization, Comparative Civi- 
lizations Review, nr. 5, 1980, ruduo, p. 1-32. 


1981 

Kultūra be užbalzamuotų mumijų: [pokalbis apie Metmenų žurnalą, kalbėjosi Liūtas 
Mockūnas], Akiračiai, 1981, nr. 4, p. 15, 16. - Persp.: Pokalbių akiračiai, p. 198- 
203. 


1982 

Išeivijos lietuviai socialiniuose moksluose, Metmenys, nr. 43, 1982, p. 165-176; nr. 44, 
1982, p. 174-187. - Persp.: Lituanistikos instituto 1981 metų suvažiavimo darbai, 
Chicago, 1985, p. 11-33; Mokykla, 1992, nr. 10/11, p. 45-52 (sutrumpinta). 

Rimtai ir laisvai su Vincu Rasteniu, Metmenys, nr. 43, 1982, p. 161-164. 

Social Movements and Civilization Processes, in Sociology and Psycboanalysis in 
Civilization Perspective, red. Vytautas Kavolis, Edmund Leites, Marie Coleman 
Nelson ir E.V. Walter (specialus Comparative Civilizations Review leidinys, nr. 8, 
1982, pavasaris), p. 31-58. 

"Trys pavasariai lietuvių sąmoningumo istorijoje, Metmenys, nr. 44, 1982, p. 13-16. 


1983 

Lietuvių moralinės vaizduotės evoliucija, Metmenys, nr. 46, 1983, p. 7-28; nr. 47, 
1984, p. 83-113. 

On the Deformations of Intellectual Culture, in Mind Against tbe Wall: Essays on 
Lithuanian Culture under Soviet Occupation, red. Rimvydas Šilbajoris, Chicago: 
Institute of Lithuanian Studies Press, 1983, p. 34-56. 


1984 

Ar galima būti nepriklausomu žmogum nelaisvoje visuomenėje: [apie Tomą Venclovą 
ir Justiną Marcinkevičių; paskaitos Santaros-Šviesos suvažiavime ištrauka], Aki- 
račiai, 1984, nr. 9, p. 13. 

Civilizational Models of Evil, in Evil: Self and Culture, red. Marie Coleman Nelson 
1 Michael Eigen, New York: Human Sciences Press, 1984, p. 17-35. 

Histories of Selfhood, Maps of Sociability, in Designs of Selfbood, red. Vytautas 
Kavolis, Rutherford: Fairleigh Dickinson University Press, 1984, p. 15-103. 

On the Self-Person Differentiation: Universal Categories of Civilization and their 
Changing Contents, in Designs of Selfbood, red. Vytautas Kavolis, Rutherford: 
Fairleigh Dickinson University Press, 1984, p. 132-153. 

Pasaulio srautas ir sąmonės archeologija: [apie lietuviškosios ir pasaulinės tematikos 
susitikimą lietuvių poezijoje], Metmenys, nr. 48, 1984, p. 3-27. 


1985 

Civilization Analysis as a Socialogy of Culture, Sociological Theory, nr. 3, 1985, 
pavasaris, p. 29-38. 

Logics of Evil as Secular Moralities, Soundings, nr. 68, 1985, vasara, p. 189-211. 

Nelson's Legacy of Comparative Studies, in Civilizations East and West: A Memo- 
rial Volume for Benjamin Nelson, red. E.V. Walter, Vytautas Kavolis, Edmund 
Leites ir Marie Coleman Nelson, Atlantic Highlands, N.I.: Humanities Press, 
1985, p. 17-24. 


491 


Bibliografija 


Nepriklausomas žmogus lietuvių istorijoje, Metmenys, nr. 50, 1985, p. 25-49. 
Ramūnas Bytautas ir Aušrinės sąjūdis, Akiračiai, 1985, nr. 8, p. 8-9, 11. - Persp.: 
Aušrinė, 1989, nr. 1, p. 37-42. 


1986 

Civilizational Paradigms in Current Sociology: Dumont vs. Eisenstadt, Current Per- 
spectives in Social Theory, nr. 7, 1986, p. 125-140. 

Sąmoningumo poslinkiai sovietinėje Lietuvoje, Akiračiai, 1986, nr. 1, p. 8-9; nr. 2, 
p. 8-9; Persp.: Lituanistikos instituto 1985 metų suvažiavimo darbai, Chicago, 
1989, p. 196-212. 


1987 

Ankstyvoji lietuvių kultūros modernizacija, Metmenys, nr. 53, 1987, p. 25-46. - 
Persp.: Kultūros barai, 1992, nr. 3, p. 63-67; nr. 4, p. 63-67. 

History of Consciousness and Civilization Analysis, Comparative Civilizations Re- 
view, nr 17, 1987, ruduo, p. 1-19. 

Krikščionybė Lietuvoje - 600: [atsakymai į anketos klausimus, su redakcijos prierašu 
apie autorių], Akiračiai, 1987, nr. 6, p. 8-10. 


1988 

Atsakymai į Sietyno anketą, Sietynas, nr. 3, 1988, p. 160-166. - Persp.: Atgimimo 
balsai, sudarė Jonas Šlekys, Vilnius: Vyturys, 1991, p. 339-344. 

Contemporary Moral Cultures and „The Return of the Sacred“, Sociological Analy- 
sis, nr. 49, 1988, ruduo, p. 203-216. 

Mirties akivaizdoje: [kn. Žmogaus genezė (1963) ištrauka], Švyturys, 1988, nr. 23, 
p- 20-22. 

Nuo metafizinio teatro į Apšvietos baimę: [apie XVIII amžiaus lietuvių kultūrą], Met- 
menys, nr. SS, 1988, p. 113-136. 

The Radical Project in Lithuanian Emigrė Culture, Lituanus, nr. 34, 1988, pavasaris, 
p. 5-13. 

Represyvioji sistema lietuvių kultūroje, Metmenys, nr. 54, 1988, p. 104—127. - Persp.: 
Kultūros barai, 1992, nr. 5, p. 44—48; nr. 6, p. 60-63. 


1989 

Ancestral Voices for a Sociology of Moralites, Comparative Civilizations Review, 
nr. 21, 1989, ruduo, p. 102-118. 

The Devil's Invasion: Cultural Changes in Early Modern Lithuania, Lituanus, nr. 35, 
1989, žiema, p. 5-26. 

Devynioliktojo amžiaus kultūrinės transformacijos: [apie tautinį atgimimą], Met- 
menys, nr. 56, 1989, p. 43-70. 

Iš intelektualinio dienoraščio: [apie tikėjimą, dorovę ir tradiciją], Aušrinė, 1989, nr. 4, 
p. 4-7. 

Liberalų šimtmetis, 1889-1989: [raida nuo Varpo iki Lietuvos Persitvarkymo sąjū- 
džio], Akiračiai, 1989, nr. 1, p. 10-11. 

The Madhouse in Exile and in Soviet Lithuania, Lituanus, nr. 35, 1989, ruduo, 
p. 32-42. 

Neužmirštamumo paslaptis: [kn. Žmogaus genezė ištrauka su redakcijos prierašu], 
Bibliotekų darbas, 1989, nr. 1, p. 20-21. 

Patriotizmas nužemintiesiems: [apie Liūnę Sutemą; kn. Nužemintyųjų generacija (1968) 


492 


Bibliografija 


ištrauka], in Egzodo literatūros atšvaitai: Išeivių literatūros kritika, 1946-1987, 
sudarė Liūtas Mockus, Vilnius: Vaga, 1989, p. 252-260. 

Tarp Donelaičio ir Foucault: [Violetos Kelertienės ir Vytauto Kavolio pokalbis pasi- 
rodžius knygai Sągmoningumo trajektorijos], Akiračiai, 1989, nr. 1, p. 15-16; nr. 2, 
p. 14-15. - Persp.: Pokalbių akiračiai, p. 355-363. 

Tarp galingos burtininkės ir prijaukinto paukščio: [apie vyro ir moters santykius 
lietuvių raštijoje], Metmenys, nr. 57, 1989, p. 67-95. 

Universitetas ir tradicija: [laiškas Kauno Vytauto Didžiojo universiteto iniciatoriams], 
Akiračiai, 1989, nr. 10, p. 16; Tautinės aukštosios mokyklos koncepcija ir Kauno 
universitetas: Mokslinė konferencija, Kaunas, 1989, p. 20-22, pavad. „Tautinė 
universiteto koncepcija, arba mintys apie Kauno universitetą“. 

Vidiniai dialogai: [apie Algimantą Mackų; kn. Nužemintyjų generacija (1968) iš- 
trauka], Egzodo literatūros atšvaitai, p. 248-251. 


1990 

Gyvenimas žodyno apgaubty: [apie dabartinę išeivijos ir Lietuvos poeziją], in Poezijos 
pavasaris' 90, Vilnius: Vaga, 1990, p. 277-281. 

Globalizacijos akivaizdoje: [apie archajines, modernias ir postmodernias kultūras), 
Metmenys, nr. 58, 1990, p. 70-79. - Persp.: Kultūros barai, 1991, nr. 1, p. 1-4. 

Į normalią šiandieninę kultūrą: [pastabų iš Santaros-Šviesos suvažiavimo simpoziumo 
santrauka], Atgimimas, 1990, spalio 17/24. 

Niekas kita neskiria žmogaus nuo gyvulio, kaip tik laisvė: [pokalbis apie liberalizmą 
ir liberalus; užrašė Rimvydas Valatka], Atgimimas, 1990, lapkričio 21/28. 

Psichologinio žmogaus istorinė vaikystė: [apie XIX amžiaus lietuvių sąmoningumo 
evoliuciją], Sietynas, nr. 9, 1990, p. 119-139. 


1991 

Antrasis Lietuvos atgimimas - kultūra kaip veikla: [paskaitos „The Second Lithua- 
nian Revival: Culture as Performance“ vertimas], Akiračiai, 1991, nr. 8, p. 9-11. - 
Persp.: Atgimimas, 1991, lapkričio 7/14 (sutrumpinta); [su autoriaus prierašu] 
Sietynas, nr. 10, 1991, p. 63-82. 

Civilizational Processes in Contemporary Eastern Europe, Revue Baltigue, 1991, t. 1, 
nr. 1, p. 95-107. 

Iš mažojo politinio retorikos žodynėlio: (apie archajinę ir modernistinę retoriką), 
Metmenys, nr. 60, 1991, p. 171-176. 

Laisvės ribos. Literatūra, kultūra, politika: [atsakymai į Arvydo Šliogerio klausimus], 
Metai, 1991, nr. 8, p. 119-129. 

Nationalism, Modernization, and the Polylogue of Civilizations, Comparative Civi- 
lizations Review, nr. 25, 1991, ruduo, p. 124-143. 

Pasakojimas apie atsakomybės nuodėmes: [apie Živilės Bilaišytės poeziją], Metmenys, 
1991, nr. 61, p. 192-197. - Persp.: Literatūra ir menas, 1992, gegužės 23. 

Preliminarinės paradigmos atgimstančių dievų užsiėmimams: [apie atgavusios ne- 
priklausomybę Lietuvos situaciją], Literatūra ir menas, 1991, spalio 12. 

The Second Lithuanian Revival: Culture as Performance: (paskaita, skaityta 1990, spalio 
6 Čikagos Ilinojaus universitete), Lituanus, nr. 37(2), 1991, vasara, p. 52-64. 

Velnio įsiveržimas: Lietuvos kultūros pokyčiai naujųjų amžių pradžioje: [str. „The 
Devil's Invasion: Cultural Changes in Early Modern Lithuania“ (1989) vertimas], 
vertė Irena Jomantienė, Baltos lankos, nr. 1, 1991, p. 43-60. 


493 


Bibliografija 


1992 

Alternatyvios kultūros krypties sampratos: [apie šiandieninę Lietuvos kultūros pa- 
dėtį], Atgimimas, 1992, gegužės 24-31. 

Archainis lietuvių kultūros sluoksnis: [ciklo „Vyras ir moteris lietuvių kultūroje“ 
paskaita, skaityta Vilniaus universitete 1992 metų pavasarį], Liaudies kultūra, 
1992, nr. 3, p. 10-13. 

Daug mirusių medžių: [pokalbis apie veiklą Lietuvoje; kultūros būklė, lietuviškosios 
periodikos situacija emigracijoje, užrašė] Aurimas Drižius, Lietuvos aidas, 1992, 
birželio 10. 

Demokratinė chartija, Lietuvos rytas, Respublika, Tiesa, 1992, vasario 25. - Pasirašė 
Ričardas Gavelis, Arvydas Juozaitis, Vytautas Kavolis, Valdas Kukulas, Arvydas Šliogeris. 

The Elements of Moral Cultures, Review Journal of Phkilosopby < Social Science, 
nr. 17, 1992, p. 1-18. 

Gebser and the Theory of Socio-Cultural Change, in Consciousness and Culture: An 
Introduction to the Thought of Jean Gebser, red. Erik Mark Kramer, Westport, 
Conn.: Greenwood Press, 1992, p. 152-169. 

Kas Lietuvoje tikra ir kas šešėliška: [Vytauto Rubavičiaus, Mariaus Matulevičiaus ir 
Kazio Jonušo pokalbis su Vytautu Kavoliu], Literatūra ir menas, 1992, balandžio 
11, p. 11, 16. 

Kultūrinės logikos ir ritualai, Klubas Liberalia, 1992, kovas, nr. 3, p. 5. 

Liberalaus galvojimo erdvėje, Metmenys, nr. 63, 1992, p. 33-45. - Persp.: Atgimimas, 
1993, vasario 17, kovo 2; Literatūra ir menas, 1993, balandžio 10; Kultūros barai, 
nr. 4, p. 6-10. 

Liberalo žvilgsniu: V. Kavolis apie lietuvišką laisvę ir amerikietišką kultūrą: [pokalbis; 
užrašė Laimantas Jonušys], Šiaurės Atėnai, 1992, kovo 13. 

Lietuvai siūlau individų galvojimą: [pokalbis], Akiračiai, 1992, nr. 9, p. 8-9. - Persp.: 
Literatūra ir menas, 1993, vasario 20. 

Lietuvių laisvės patirtis: [apie žmonių santykį su laisve], Literatūra ir menas, 1992, 
gegužės 30. 

Nacionalizmas, modernizacija ir civilizacijų polilogas: [str. „Nationalism, Moder- 
nization, and the Polylogue of Civilizations“ (1991) vertimas], iš anglų kalbos 
vertė Saulius Spurga, Proskyna, 1992, nr. 5, p. 302-310. 

„Neketinu atsiriboti nuo to, kas Lietuvoje vyksta“: [pokalbis, užrašė] Zita Čepaitė, 
Atgimimas, 1992, kovo 2-9. 

Nuo dailės sociologijos iki moralinių kultūrų: [apie studijas universitetuose, darbus, 
tyrinėjimų sritis; parengė Živilė Ramoškaitė], Proskyna, 1992, nr. 5, p. 295-301. 

Nuolat atsinaujinti neprarandant tapatybės, kalbasi Giedrė Kviestienė, Kultūros ba- 
rai, 1992, nr. 7/8, p. 2-4. 

Nustebino tai, jog niekas nenustebino: [pokalbis, užrašė] Valdemaras Puodžiūnas, 
Klaipėda, 1992, gegužės 16. 

Pavasarių skaičiavimas lietuvių sąmoningumo trajektorijose: [pokalbis apie dabar- 
tinės Lietuvos kultūros poslinkius, nepriklausomo žmogaus bruožus; pristatomos 
VU skaitytos atviros paskaitos „Vyro ir moters paveikslas lietuvių kultūros is- 
torijoje“ temos, seminare „Kultūros istorijos šiandiena“ svarstomi klausimai), 
Vakarinės naujienos, 1992, kovo 13. 

Šiandieninis intelektualas liberalų lauke: [apie Algirdą Julių Greimą], Literatūra ir 
menas, 1992, kovo 28. 

Trys tradicijos ir rėmų skilimas: [apie lietuvių moralines kultūras; su prierašu apie 
autorių|, Senvagė, 1992, nr. 5, p. 19-25. 


494 


Bibliografija 


Už demokratiją reikia kovoti: [pokalbis, užrašė] Ramunė Sakalauskaitė, Respublika, 
1992, vasario 28. 

Women Writers in Exile, World Literature Today, 1992, žiema, p. 43-46. 

Daiktų ir reikšmių kautynės: [apie kultūros sampratą, sąrangą; apžvelgiami reikšmių 
rinkiniai ir jų įtaka kultūrai), Metmenys, nr. 64, 1993, p. 60-68. 

Meno stilius kaip religijos ypatybių projekcija: [kn. Artistic Expression skyrius], iš 
anglų kalbos vertė Rolandas Naujokaitis, Kultūros barai, 1993, nr. 2/3, p. 71-74. 

Radikalusis projektas lietuvių išeivijos kūryboje: [str. „The Radical Project in Lirhua- 
nian Emigrė Culture“ (1988) vertimas, apie Alfonso Nykos-Niliūno poeziją], Poe- 
zijos pavasaris' 93, Vilnius: Vaga, 1993, p. 99-105. 


1994 

B. Nelsono lyginamųjų studijų palikimas: [str. „Nelson's Legacy of Comparative Stud- 
ies“ (1985) vertimas), vertė Juozas Stonys, Kultūros barai, 1994, nr. 5, p. 17-19. 

Civilizacijos atradėja, darbo ir džiaugsmo žmogus: [apie Mariją Gimbutienę), Aki- 
račiai, 1994, nr. 3, p. 12. 

Civilizaciniai procesai ir šiandieninė Lietuva: [str. „Tuštuma ar civilizacinis židinys?“ 
(1994) perredaguota ir praplėsta versija], Kultūros barai, 1994, nr. 7, p. 2-8. 
Egzilio rašytojas: [str. „Women Writers in Exile“ (1992) vertimas; apie Liūnės Sute- 
mos kūrybą, gretinant su Algimanto Mackaus], vertė Romas Daugirdas, Metai, 

1994, nr. 3, p. 108-114. 

Gebseris ir sociokultūrinės kaitos teorija: [str. „Gebser and the Theory of Socio-Cul- 
tural Change“ (1992) vertimas], vertė Aušra Čižikienė, Baltos lankos, 1994, nr. 4, 
p. 152-169. 

Kalbėjimo reikalingumas, sąskambio galimybė: [žodis įreikus Nacionalinę premiją, 
1994, vasario 15], Atgimimas, 1994, kovo 9-16; Baltos lankos, nr. 4, 1994, 
p. 213-215. 

Kultūrinio bendradarbiavimo su Lietuva beieškant: [pasisakymas VIII mokslo ir kul- 
tūros simpoziume, 1993, lapkričio 27], spaudai paruošė Aleksandra Kašubienė, 
Draugas, 1994, gegužės 21. 

Moterų ir vyrų kultūros pokario lietuvių prozoje, in XX amžiaus lietuvių literatūra, 
sudarė Vytautas Kubilius, Vilnius: Vaga, 1994, p. 346-363. 

Protėvių balsai: [kn. Moralizing Cultures (1993) įvadinis skyrius; su Marcelijaus Mar- 
tinaičio prierašu apie autorių], Kultūros barai, 1994, nr. 3, p. 14-21. 

Santara-Šviesa vėl Lietuvoje: [apie 41-ąją Santaros-Šviesos konferenciją Lietuvoje], 
užrašė Irena Andriukaitienė, Europos lietuvis, 1994, birželio 25-liepos 1. 

Santara-Šviesa: Lietuvos atvirumas pasauliui ir sau: [diskusijos „Atviros visuomenės 
galimybės“ 41-ajame Santaros-Šviesos suvažiavime Vilniuje mintys], Atgimimas, 
1994, birželio 22. 

„1970 metų Santaros-Šviesos suvažiavime pirmąsyk savo eiles skaitė...“: [apie Živilę 
Bilaišytę], in Detalių reikšmė, Chicago: Algimanto Mackaus knygų leidimo fon- 
das, 1994, p. 103-106. 

Tuštuma ar civilizacijos židinys?: [apie kontestacinės (tarpusavyje konkuruojančių 
reikšmių) kultūros modelį, civilizacinių krizių galimybes ir įtampas postsovietinėje 
Lietuvoje], Metmenys, nr. 66, 1994, p. 23-37. Ištraukos persp.: Atgimimas, 1994, 
liepos 20; Diena, 1994, rugsėjo 10. 

Vytautas Kavolis: Statėme tiltus ir dabar jais didžiuojamės: [pokalbis, užrašė] Rita 
Baltušytė, Lietuvos rytas, 1994, spalio 1. 


495 


Bibliografija 


1995 

Įvaizdžiai ir problemos šiandieninei kultūrai aptarti, Atgimimas, 1994, birželio 22; 
Baltos lankos, nr. 6, 1995, p. 220-241. 

Centrai ir apytakos kultūros dirbtuvėse, Metmenys, 1995, nr. 68, p. 22-37. 

Civilizacinės paradigmos nūdienos sociologijoje: Dumont versus Eisenstadt: [str. „Ci- 
vilizational Paradigms in Current Sociology: Dumont vs. Eisenstadt“ (1986) verti- 
mas), vertė Leonidas Donskis, Baltos lankos, nr. 6, 1995, p. 144-167. 

Europa ir mes: [disputo Vilniaus universitete fragmentai] Atgimimas, 1995, rugpjū- 
čio 2. 

Kiek mūsų universitetas yra klasikinis ir modernus: [pokalbis; užrašė] Vaida Lankaus- 
kaitė, Universitas Vytauti Magni, 1995, gegužė. 

Kodėl lietuviai nepastatė piramidžių: [pokalbis apie išeivio Česlovo Gedgaudo knygą 
Mūsų praeities beieškant), parengė Birutė Garbaravičienė, Rūta Kanopkaitė, Kau- 
no diena, 1995, gegužės 13. 

Literatūros sociologija, sąmoningumo istorija ir lituanistikos problemos, Mokykla, 
1995, nr. 7/8, p. 9-11. 

Nesu Lietuvoje labiau ne namuose: [pokalbis apie knygą Kultūrinė psichologija; už- 
rašė Rima Pociūtė], Šiaurės Atėnai, 1995, liepos 8. 

Reikia tik džiaugtis, kai naivumas nekaltas: [pokalbis, užrašė Rima Pociūtė], Šiaurės 
Atėnai, 1995, spalio 14. 

Studentai įvairiuose kraštuose nelabai skiriasi: [pokalbis, užrašė Rima Pociūtė ir Vaida 
Lankauskaitė], Universitas Vytauti Magni, 1995, balandis. 

Tik archyvai nesiginčija: [apie idėjų ir viešo gyvenimo atotrūkį Lietuvoje], Kultaros 
barai, 1995, nr. 8/9, p. 2-5. 


1996 

Lietuvos sociologija pakeliui į save, Kultūros barai, 1996, nr. 1, p. 2—4. 

Pasitikėjimo problema: [paskaitos Santaros-Šviesos 1996 metų suvažiavime santrau- 
ka], Kultūros barai, 1996, nr. 8/9, p. 12-16. 

Reikšmių rėmai, veiksmų srautai: analitinės kultūros istorijos galimybės: [Pasaulio 
lituanistų bendrijos konferencijai „Lituanistika XXI amžiaus išvakarėse: tyrinėji- 
mų prioritetai, metodai ir naujovės“ (Vilnius, 1996, liepos 4—6) parengtas praneši- 
mas], Kultūros barai, 1996, nr. 10, p. 4-8. - Persp.: Lituanistika XXI amžiaus 
išvakarėse, Vilnius: Baltos lankos, 1997, p. 18-29. 

Santara-Šviesa: darbas Lietuvai: [pokalbis su Vytautu Kavoliu ir Darium Kuoliu), 
kalbėjosi Arūnas Spraunis, Panevežio balsas, 1996, birželio 28. 

Sukilimo sociologija: [prierašai prie publikacijos „1941 metų sukilimą prisimena jo 
dalyviai“], Kultūros barai, 1996, nr. 6, p. 58; nr. 7, p. 64. 

Valanda su profesoriumi Vytautu Kavoliu: [apie pokyčius Lietuvos kultūriniame gy- 
venime|, kalbasi Birutė Garbavičienė, Kauno diena, 1996, sausio 13. 

Visuomenės struktūra ir elitų sklaida: [apie ketursluoksnę visuomenės struktūrą), 
Kultūros barai, 1996, nr. 6, p. 7-8. 

Žvilgsnis į lietuvių charakterį: [seminarinio darbo „Nacionalinis charakteris ir imi- 
grantų asimiliacija“, rašyto Harvardo universitete 1954 metais, ištrauka), iš anglų 
kalbos verte Lina Balčiūtė, in Tautosakos darbai, 1996, t. V(XII), p. 97-110. 


1997 


Beprotnamis išeivijoje ir sovietų Lietuvoje: [str. „The Madhouse in Exile and in So- 
viet Lithuania“ (1989) vertimas; lyginamos dvi pjesės: Antano Škėmos Kalėdų 


496 


Bibliografija 


vaizdelis (1961) ir Juozo Glinskio Grasos namai (1970)], iš anglų kalbos vertė 
Raimonda Adomonytė, Darbai ir dienos, 1997, nr. 4(13), p. 173-177. 

Maištininkų mitologijos: [kn. Moralizing Cultures skyriaus „Civilizational Rebels“ 
vertimas], vertė Arūnas Gėlūnas, Baltos lankos, nr. 8, 1997, p. 11-38. 

Pasitikėjimo problema. Pergalės ir atsitraukimai: [paskaita 1996 metų Santaros- 
Šviesos konferencijoje Vilniuje], Sociologija. Mintis ir veiksmas, 1997, nr. 1, 
p. 13-21. 

Romantizmas ir daoizmas: kultūros sandaros plotmės: [str. „Romanticism and Tao- 
ism“ (1980) vertimas), iš anglų kalbos vertė Loreta Poškaitė, Literatūra ir menas, 
1997, liepos 5. 

Šiandieninės kultūros tyrimų plotmės: [1996 metų sausio mėnesį Kauno Vytauto Di- 
džiojo universitete surengtos konferencijos medžiaga], in Semiotika. Šiuolaikinio 
socialinio diskurso analizė, Vilnius: Baltos lankos, 1997, p. 7-10. 


RECENZIJOS 


The Age of Partnersbip: Europeans in Asia before Dominion, red. B.B. King ir 
M.N. Pearson, Journal of Asian History, nr. 14, 1981, p. 165-166. 

Art in Society: Studies in Style, Culture and Aestbetics, red. M. Greenhalgh ir 
V. Megaw, The Journal of Aestbetic and Art Criticism, nr. 38, 1979, ruduo, p. 83. 

Becker, H.S., Art Worlds, The Journal of Aestbetics and Art Criticism, nr. 41, 1982, 
žiema, p. 226. 

Bensman, J., ir H. Lilienfeld, Craft and Consciousness: Occupational Techbnigue and 
tbe Development of World Images, The Journal of Aestbetic Education, nr. 9, 
1975, spalis, p. 118-120. 

Deinhard, H., Meaning and Expression, The Journal of Aesthetic Education, nr. 5, 
1971, spalis, p. 171-172. 

Harris, M., Cannibals and Kings: The Origins of Culture, Social Forces, nr. 57, 1979, 
kovas, p. 1002-1003. 

Jackson Lears, T.J., No place of Grace: Antimodermism and tbe Transformation of Ame- 
rican Culture 1880-1920, Sociological Analysis, nr. 43, 1982, vasara, p. 181-182. 

Jameson, F., Tbe Political Unconscious: Narrative as a Socially Symbolic Act, So- 
ciological Analysis, nr. 43, 1982, ruduo, p. 273-275. 

Kiek skubotas mentaliteto balansas: [apie: Tautinis mentalitetas: Istoriografiniai ap- 
mąstymai, sud. Romualdas Grigas ir Žibartas Jackūnas, Vilnius, 1989], Akiračiai, 
1990, nr. 3, p. 6-7. 

Kūdirkos sąjūdis: [apie: Vytautas Žemkalnis, Kudirkos sąjūdis, Melbourne, 1952], 
Naujienos, 1953, balandžio 13. - Parašas: V. Kvls. 

Kuolio, Dariaus, knygos Asmuo, tauta, valstybė aptarimas, Baltos lankos, nr. 5, 1995, 
p. 29-32. 

Nisbet, R.A., Social Change and History, The Annals of tbe American Academy of 
Political and Social Sciences, nr. 386, 1969, lapkritis, p. 229-230. 

Paleistoji kanarėlė: [apie: Kostas Ostrauskas, Kanarele, Chicago, 1958], Naujienos, 
1958, lapkričio 15 (Mūsų žingsniai, nr. 23). - Parašas: V.Kv. 

Sabaliūnas, L., Litbuania in Crisis: Nationalism to Comrmunism, East European 
Ouarterly, nr. 8, 1974, kovas, p. 117-118. 

Sąmoningumo geografija ir istorinis likimas: [apie: Norbertas Vėlius, Senovės baltų 
pasaulėžiūra, Vilnius, 1983], Akiračiai, 1984, nr. 5, p. 10-11. 


497 


Bibliografija 


Self and Biograpby: Essays on tbe Individual and Society in Asia, red. G. Wang, 
Journal of Asia History, nr. 13, 1980, p. 188-189. 

Senn, A.E, Jonas Basanavičius: The Patriarchb of tbe Lithuanian National Renais- 
sance, The Russian Review, nr. 4, 1981, balandis, p. 191-193. 

Sociology of Art and Literature, red. M.A. Albrecht ir kt., Social Forces, nr. 50, 1971, 
rugsėjis, p. 134. 

Wolff, J., Aestbetics and the Sociology of Art, The Journal of Aestbetics and Art 
Criticism, nr. 42, 1983, žiema, p. 222-223. 

Wolff, J. Hermeneutic Pbilosopby and tbe Sociology of Art, The Journal of Aestbet- 
ics and Art Criticism, nr. 34, 1974, žiema, p. 215. 


REDAGUOTI LEIDINIAI 


KNYGOS 

Civilizations East and West: A Memorial Volume for Benjamin Nelson, Atlantic High- 
lands, N.J.: Humanities Press, 1985. - Kartu su E.V. Walteriu, Edmundu Leitesu 
ir Marie Coleman Nelson. 

Comparative Perspectives on Social Problems, Boston: Little, Brown, 1968. 

Designs of Selfhood, Rutherford, N.J.: Fairleigh Dickinson University Press, 1984. 

Į laisvę veda mūsų kelias: 2-0ji metinė Santaros knyga, Tabor Farm: Santara, 1956. 
Kartu su Valdu Adamkevičium. 

Laisvo žmogaus keliu į lietuviškumą: 1954 m. rugsėjo 8-10 d.d. Tabor Farmoje, 
Soolus, Mich. įvykusio I-ojo lietuvių studentų Santaros suvažiavimo darbai, Chi- 
cago, 1954. 

Lietuviškas liberalizmas, Čikaga: Santaros-Šviesos federacija, 1959. 


PERIODINIAI LEIDINIAI 

Aukuras: [Hanau moksleivių kudirkiečių žurnalas], 1948-1949 (redaktorius). 

Baltos lankos: Tekstai ir interpretacijos, 1991-1996 (redakcinės kolegijos narys). 

Comparative Civilizations Review, 1978-1996 (bendraredaktorius). 

The Journal of Aesthetic Education, 1973-1975 (redakcijos konsultantas). 

Kultūros barai, 1991-1996 (redakcinės kolegijos narys). 

Lietuvos mokslas, 1991-1996 (redakcinės kolegijos narys). 

Metmenys: Kūryba ir analizė, 1959-1996 (redaktorius). 

Mokslas ir Lietuva, 1990-1996 (redakcinės kolegijos narys). 

Mūsų žingsniai: [Vierybės priedas; leidžia Santara ir Samb. Šviesa Chicagoje], 1952- 
1956 (redakcinio kolektyvo narys). 

Santarvė, 1956-1958 (redakcinės kolegijos narys). 


LITERATŪRA APIE VYTAUTĄ KAVOLĮ 


Antanaitis, Algirdas T., Egzilinė literatūra 1968: [apie Nužemintųjų generaciją|, Met- 
menys, nr. 17, 1969, p. 145-166. - Parašas: Kęstas Reikalas. 

Antanaitis, Algirdas T., Sakė... pasakė, kad jam sakė: [polemika su Darbininku dėl 
Kavolio premijavimo už Metmenų redagavimą], Akiračiai, 1982, nr. 10, p. 11-12. 

Armonaite, Liucija, Lietuvos rašytojams apie lietuvių literatūrą: [apie paskaitą LRS 
klube], Mažoji Lietuva, 1992, kovo 19. 

Bučys, Algimantas, Lietuvių orakulas, Respublika, 1994, rugsėjo 8. 


498 


Bibliografija 


Bučys, Algimantas, Vytauto Kavolio siluetas, Diena, 1994, rugsėjo 10. 

Donskis, Leonidas, Dviejų Lietuvos kultūrų dialogas Klaipėdoje, Klaipėda, 1992, 
gegužės 7. 

Drunga, Mykolas J., Kelios mintys apie V. Kavolio šiandienybės analizę, Metmenys, 
nr. 23, 1972, p. 145-153. 

Daujotytė, Viktorija, Tarp daugraškių ir taško, 7 meno dienos, 1997, birželio 20. 

Daujotytė, Viktorija, Žmogaus ir kūrėjo genezės knyga: [įžangos straipsnis], in Vy- 
tautas Kavolis, Žmogaus genezė, Vilnius: Vyturys, 1997, p. 5-11. 

Egzodo literatūros atšvaitai: Išeivių literatūros kritika, 1946-1987, sudarė Liūtas 
Mockūnas, Vilnius: Vaga, 1989, p. 637-638. 

Gavelis, Ričardas, Kodėl?: [remiantis Epocbų signatūrose apibūdintu represyviuoju 
visuomenės sistemos tipu apie dabartinę Lietuvą], Respublika, 1992, rugpjūčio 21. 

Gimbutienė, Marija, Dabar atsiveria arterijos naujam kraujui įleisti: [laiškas Kavo- 
liui], Kultūros barai, 1995, nr. 11, p. 60-61. 

Greimas, Algirdas J., Apie laisvę ir mitus: [laiškas Kavoliui], Dirva, 1954, spalio 14 
(Studentų žodis, nr. 23). 

Gruzdietis, Trys praeitų metų šviesuliai („Lietuviškasis liberalizmas“, „Metmenys“, 
„Baltaragio malūnas“), Naujienos, 1960, rugpjūčio 20 (Mūsų žingsniai, nr. 22). 

Ideologinės srovės lietuvių išeivijoje, Vilnius: Mintis, 1978, p. 261-278. 

Inauguruoti pirmieji [Klaipėdos] universiteto garbės daktarai, Klaipėdos universitetas, 
1995, birželis. 

Jovaišas, Albinas, Kristijonas Donelaitis, Kaunas: Šviesa, 1992, p. 241-243. 

Juozaitis, Arvydas, Apsilankymas Vilniuje: Vytautas Kavolis, Mažoji Lietuva, 1992, 
kovo 5. 

Ką veikia studentai?, Dirva, 1952, gegužės 22. 

Kalvėnas, V., Neaiškumo patologijos mįslės: [apie Kavolio str. „Neaiškumo pato- 
logijos“ (1969)], Aidai, 1970, nr. 3, p. 134-136. 

XIV Lituanistikos seminaras, La Sale Manor, Plano II, 1988 m. rugsėjo 7-21 d.: 
[trumpos žinios apie lektorius], [Chicago, 1988], L. 1. 

Kiršinas, Algis, Nuotrupos iš studentų suvažiavimo: [apie Kavolio paskaitą „Meninio 
kūrybiškumo bendruomeninės sąlygos“ ], Sėja, 1963, nr. 1, p. 31-34. - Parašas: a. kir. 

Klaipėdos universiteto garbės daktarai, Mokslas ir gyvenimas, 1994, nr. 9, p. 16. 

Kulbokas, Vladas, Kritika ir liteatūros mokslas: Vytautas Kavolis (g. 1930), in Lie- 
tuvių egzodo literatūra, 1945-1990, red. Kazys Bradūnas ir Rimvydas Šilbajoris, 
Chicago: Lituanistikos institutas, 1992; Vilnius: Vaga, 19972, p.760-761. 

Kulbokas, Vladas, Kritikos skerspjūvis: Vytautas Kavolis, in Lietuvių literatūra svetur, 
1945-1967, Chicago: „Į laisvę“ fondas lietuviškai kultūrai ugdyti, 1968, p. 506-507. 

Kulbokas, Vladas, Lietuvių literatūros kritika tremtyje, Roma: LKMA, 1982, p. 265-269. 

Kvietkevičius, Romas, Baltos lankos be V. Kavolio, bet apie V. Kavolį, Lietuvos aidas, 
1996, liepos 10. 

Leonavičius, Vylius, Vytautas Kavolis, Darbai ir dienos, 1997, nr. 4(13), p. 236. 

Martinaitis, Marcelijus, [Iš kalbos, pasakytos įteikiant 1994 metų nacionalines premijas], 
Atgimusios Lietuvos nacionalinių premijų laureatai, Vilnius, 1995, p. 32-33. 

Merkelis, Aleksandras, Antanas Smetona, New York: Amerikos lietuvių tautinė są- 
junga, 1964, p. 678, 679. 

Musteikis, Antanas, Akmenėliai svetimuose daržuose, Aidai, 1963, nr. 9, p. 423—424. 

Nakas, V., Bandymai kalbėti pasauliui, Metmenys, nr. 51, 1986, p. 176-191. 

Nastopka, Kęstutis, Literatūros samprata XX a. lietuvių kritikoje, in XX amžiaus 
lietuvių literatūra, sudarė Vytautas Kubilius, Vilnius: Vaga, 1994, p. 420—421. 


499 


Bibliografija 


Naujokaitis, Pranas, Lietuvių literatūros istorija, t. 4, Čikaga: JAV lietuvių bendruo- 
menės Kultūros taryba, 1976, p. 344-345. 

Nendriūnas, Juozas, Iš Santaros trečiosios stovyklos, Dirva, 1956, spalio 11 (Stu- 
dentų žodis, nr. 52). 

Pažangus studentų suvažiavimas, Naujienos, 1962, lapkričio 29 (Mūsų žingsniai, 
nr. 27). - Parašas: P. G. 

Pakalniškienė, L., Vytautas Kavolis, Tarp knygų, 1992, nr. 6, p. 24-28. 

Penkmetinis suvažiavimas Santarą atjaunino, Naujienos, 1959, rugsėjo 19 (Mūsų 
žingsniai, nr. 36). - Parašas: B. R. 

Raila, Bronys, Versmės ir verpetai: Akimirksnių kronikos III, Boston: B. ir A. Bud- 
ginai, 1970, p. 143-189. 

Raila, Bronys, Rūkas ir švino ežerai, Akiračiai, 1979, nr. 1, p. 12. 

Stankevičius, Rimantas, „Apie negerbiamus arba gerai, arba nieko...“, Diena, 1996, 
sausio 15. 

Subačius, Paulius, Įžvalgos ir konstrukcijos, Naujasis židinys, 1992, nr. 5, p. 64-65. 

Sukanka 60 m. Vytautui Martynui Kavoliui, Bibliotekų darbas, 1990, nr. 7/8, p. 35- 
36. 

Susitikimas su Vytautu Kavoliu, in Senoji Lietuvos literatūra, kn. 2: Mikalojaus Kazi- 
miero Šemetos „Reliacija“, Vilnius: Pradai, 1994, p. 246-248. 

Sverdiolas, Arūnas, Asmens laisvė ir žmonių santara, Literatūra ir menas, 1991, lap- 
kričio 23. 

Sverdiolas, Arūnas, Figūros balsas: [įžangos straipsnis], in Vytautas Kavolis, Vyrai ir 
moterys lietuvių kultūroje, Vilnius: Lietuvos kultūros institutas, 1992, p. 3-11. 

Sverdiolas, Arūnas, Gyrius Kavoliui, Atgimimas, 1994, sausio 26. 

Šimoliūnas, Saulius, Komentarai skaitymui laisva valia [replika dėl Kavolio ir Vy- 
ganto ginčo], Dirva, 1953, gegužės 14 (Studentų žodis, nr. 7). 

Šliogeris, Arvydas, Vytautas Kavolis (1930-1996), Problemos, nr. 50, 1996, p. 160-161. 

Šmulkštys, J., Ideologija ir demokratiškumas, Dirva, 1953, balandžio 16 (Studentų 
žodis, nr. 6). 

Šmulkštys, J., Nepriklausomų studentų suvažiavimas, Dirva, 1954, sausio 28 (Stu- 
dentų žodis, nr. 14). 

Tereškinas, Artūras, Intelektualinė autobiografija, arba Pinklės diletantui: Stebėjimo 
trajektorijos ir nustebimų signatūros, Metmenys, nr. 62, 1992, p. 183-191. 

Tereškinas, Artūras, Sąmoningumo trajektorijos ir apsisprendimo ilgesys, Aušrinė, 
1990, nr. 8, p. 13-17. 

Tereškinas, Artūras, Vytautas Kavolis nuostabos ir sąskambių sociologijoje, in Vytau- 
tas Kavolis, Kultūrinė psichologija, iš anglų kalbos vertė Rolandas Naujokaitis, 
Vilnius: Baltos lankos, 1995, p. 185-207. 

Trumpa, Vincas, Kavolio „neaiškumo patologijos“ klausimu: Dėl banalybių, žargono 
ir truizmų, Aidai, 1970, nr. 7, p. 331. 

[Kavolio straipsnio „Velnio įsiveržimas: Lietuvos kultūros pokyčiai naujųjų amžių 
pradžioje“ aptarimas], in Senoji Lietuvos literatūra, kn. 1: Senosios literatūros 
žanrai, Vilnius: Pradai, 1992, p. 237-239. 

Vaitekūnas, Stasys, ir Aleksandras Žalys, Universiteto garbės daktarai: Vytautas Ka- 
volis, in Klaipėdos universitetas (1991-1996), Klaipėda, 1996, p. 88. 

Valiukėnaitė, Delija J., Išeivijos lietuvių literatūros kritika iš anglo-amerikiečių per- 
spektyvos pažvelgus, Metmenys, 1978, nr. 35, p. 46-98. 

Vygantas, V., Kitaip galvojant, Dirva, 1953, kovo 19, balandžio 16 (Studentų žodis, 
nr. Š, 6). 


s$00 


Bibliografija 


Vytautas Kavolis, Santarvė, 1956, nr. 2, p. 113. 
Vytautas Martynas Kavolis, in Užjūrio lietuviai = Lithuanian overseas: Veidai ir var- 
ž dai, Vilnius, 1995, p. 64-65. 
[Zinutė), Margutis, 1963, nr. 7, p. 25. 
Zukas, Saulius, Be baimės ir be patoso: [įžangos straipsnis], in Vytautas Kavolis, Žmo- 
gus istorijoje, Vilnius: Vaga, 1994, p. 5-10. 


VYTAUTO KAVOLIO 
KNYGŲ RECENTZIJOS 


Artistic Expression (1968) 
Musteikis, A., Meno sociologija, Aidai, 1971, nr. 1, p. 41—44. 


Epocbų signatūros (1991) 

Rubavičius, Vytautas, Kaip išskaityti istorijos užrašus?, Literatūra ir menas, 1992, 
vasario 29. 

Zakarauskas, Andrius, Epochos signataras: Apie pamatines Kavolio mąstysenos in- 
tencijas, Naujasis židinys, 1994, nr. 1, p. 22-29. 


Kultūrinė psichologija (1995) 

Jablonskienė, A., Kultūrinė psichologija, Respublika, 1995, birželio 17. 

Pociūtė, Rima, Kavolis ir visa akademinė bohema, Literatūra ir menas, 1995, lap- 
kričio 11. 


Kultūros dirbtuvė (1996) 

Leonavičius, Vylius, Mūsų valioje sugrąžinti profesoriaus Vytauto Kavolio palikimo 
dalį, Kauno diena, 1997, gegužės 21. 

Sverdiolas, Arūnas, Pusmetis meistro dirbtuvėje, Kultūros barai, 1997, nr. 12, p. 96—100. 


Lietuviškasis liberalizmas (red. Vytautas Kavolis, 1959) 

Idėjos ir liberalai, Metmenys, nr. 3, 1960, p, 147-150. - Parašas: R. G. 

Kučys, A., Liberalizmas ir lietuviai, Naujienos, 1959, rugpjūčio 19-22, 24, 25. 

Lietuviškasis liberalizmas, Aidai, 1960, nr. 7, p. 308-311. - Parašas: Pr. G. 

Meškauskas, Vytautas, Lietuviškasis liberalizmas ar... plepalai, Vienybė, 1959, rug- 
sėjo 25. 

Šuoja, Antanas, Jaunieji liberalai geriau susišneka, Studentų varpas, 1960 [vietoj Sėjos 
nr. 4], p. 37-42. 


Moralizing Cultures (1993) 
Mickūnas, Algis, Nuo Kinijos iki Vakarų, Metmenys, nr. 67, 1994, p. 187-191. 


Moterys ir vyrai lietuvių kultūroje (1992) 
Cepaitė, Zita, V. Kavolis apie moteris ir vyrus, Lietuvos rytas, 1993, liepos 31. 
Kvedaraitė, A., Moterys ir vyrai lietuvių kultūroje, Dialogas, 1993, rugpjūčio 3. 


Nužemintųjų generacija (1968) 


Jonynas, Vytautas A., Violetų sąskambis mūsų poezijos vaivorykštėje, Metmenys, 
nr. 17, 1969, p. 142-145. 


$0I 


Bibliografija 


Kazakevičius, Vytautas, Žemės ir bežemių generacijos, Pergalė, 1968, nr. 11, 168- 
170. - Persp.: Akiračiai, 1969, nr. 1, p. 14-15. - Grįžtama prie šios kn. vertinimo: 
Pergalė, 1969, nr. 1, p. 184; nr. 7, p. 185-186. 

Mockūnas, Liūtas, Nužemintųjų generacija, Akiračiai, 1969, nr. 1, p. 14. 


Sąmoningumo trajektorijos (1986) 

Kritika ir eseistika, Akiračiai, 1987, nr. 6, p. 4-5. 

Nastopka, Kęstutis, Pasaulėvaizdžių nuolaužos, Literatūra ir menas, 1988, sausio 23. 

Sverdiolas, Arūnas, ir Saulius Žukas, Žvalgant lietuvišką sąmonę, Pergalė, 1989, 
nr. 11, p. 99-102. 

Vasiliauskienė, Dana, Trajektorijose paskraidžius, Akiračiai, 1988, nr. 4, p. 8-9. 


Žmogaus genezė (1963, 1997) 

Ališauskas, Arnas, Vieneri metai be Vytauto Kavolio, Lietuvos rytas, 1997, birželio 27. 

Savaitės knygų meniu, 7 meno dienos, 1997, liepos 18. 

Greimas, Algirdas J., Kasdieniško gyvenimo heroizmas, Metmenys, nr. 8, 1964, 
p. 134-136. 

"Trumpa, Vincas, Sociologo žvilgsnis į dr. Vincą Kudirką, Aidai, 1963, nr. 8, p. 368-369. 


Žmogus istorijoje (1994) 

Daugirdaitė, Solveiga, Nuo genezės iki signatūrų, Metai, 1994, nr. 10, p. 139-141. 

Daujotytė, Viktorija, Kultūros reikšmių rekonstrukcija, Literatūra ir menas, 1994, 
birželio 18. 

Kubilius, Justinas, Knygos, į kurias galėtume atsiremti, Literatūra ir menas, 1994, 
vasario 19. 

Šalmantas, Augis, Dr. Kavolio istorija, 7 meno dienos, 1994, gegužės 20. 

Vitkūnas, Vytautas, [Vytauto Kavolio Žmogus istorijoje], Vakarinės naujienos, 1994, 
balandžio 6. 


NEKROLOGAI 


A.a. Vytautas Kavolis, Pasaulio lietuvis, 1996, nr. 10, p. 34-35. 

Andriuškevičius, Alfonsas, Paviršutiniški žodžiai, Šiaurės Atėnai, 1996, liepos 5. 

Atsisveikinant su Vytautu Kavoliu, Dialogas, 1996, liepos 5. 

Daujotytė, Viktorija, Per vėlu abejoti, Literatūra ir menas, 1996, birželio 29. 

Daujotytė, Viktorija, Vytautas Kavolis, Naujoji Romuva, 1996, nr. 5/6, p. 89-90. 

Doniela, Vytautas, Vytautą Kavolį išlydint, Mūsų pastogė, 1996, liepos 15. 

Donskis, Leonidas, Didžiojo civilizacijų teoretiko netekus, Akiračiai, 1996, nr. 8/9, 
p. 4-5; Kultūros barai, 1996, nr. 8/9, p. 18-22. 

Kelertienė, Violeta, Rimvydas Šilbajoris ir George Allan, [Vytautas Kavolis, 1930.IX.8— 
1996.V1.24], Metmenys, nr. 71, 1996, p. 2-3. 

Mirė įžymus sociologas Vytautas Kavolis, Lietuvos rytas, 1996, birželio 26, p. 3. 

Mirė Klaipėdos universiteto garbės daktaras, Vakarų ekspresas, 1996, birželio 26. 

Mirė Klaipėdos universiteto garbės daktaras Vytautas Kavolis, Klaipėda, 1996, 
birželio 26. 

Mirė profesorius Vytautas Kavolis, Respublika, 1996, birželio 26. 

Mirė žymus sociologas Vytautas Kavolis, Atgimimas, 1996, birželio 26. 

Mirė žymus sociologas Vytautas Kavolis, Lietuvos aidas, 1996, birželio 26. 


502 


Bibliografija 


Mirė žymus sociologas Vytautas Kavolis, Voruta, 1996, liepos 16-31. 

Mockūnas, Liūtas, A.a. Vytauto Kavolio atminimui, Draugas, 1996, birželio 29. 

Savukynas, Bronys, Nubrėžęs mums sąmoningumo trajektoriją, Kultūros barai, 1996, 
nr. 8/9, p. 17. 

Slavėnienė, Gražina, Mokslininko šuolis amžinybėn, Tėviškės žiburiai, 1996, rugsėjo 24. 

Staškevičius, Antanas, Mirė žymus sociologas prof. Vytautas Kavolis, XXI amžius, 
1996, liepos 3. 

Staiga mirė žymus išeivijos sociologas, visuomenės veikėjas Vytautas Kavolis, Kauno 
diena, 1996, birželio 26. 

Subačius, Paulius, In memoriam V. Kavoliui, Naujasis židinys, 1996, nr. 7/8, p. S06— 
507. 

Sverdiolas, Arūnas, Sugrįžęs išeiti, 7 meno dienos, 1996, birželio 28. 

Sverdiolas, Arūnas, Viską atradęs savyje, Baltos lankos, nr. 8, 1997, p. 6-10. 

Šmulkštys, Julius, Vytautą Kavolį prisimenant, Akiračiai, 1996, nr. 7, p. 12. 

Vytautas Kavolis: amžinybė išbluko. Akimirkomis liekame gyvi, Lietuvos rytas, 1996, 
birželio 28. 

Žukas, Saulius, Netekome Vytauto Kavolio, Baltos lankos, nr. 8, 1997, p. 3-5. 


503 


Pavardžių rodyklė 


A 

Abrutytė, Neringa, 307 

Adamkus, Valdas, 12, 41, 237, 275, 
354, 355, 417, 420, 450, 466, 476 

Aistis, Jonas, 286, 302, 363, 428, 448 

Aleksandravičius, Egidijus, 44, 180, 
351, 416, 445, 452, 455 

Alexander, Jeffrey, 16 

Ališanka, Eugenijus, 458 

Ališauskas, Arnas, 307 

Allan, George, 325 

Almenas, Kazys, 38, 271, 276, 292, 352, 
396, 407, 452 

Ambrazevičius, Juozas, 472 

Andriušis, Pulgis, 244 

Andziulaitis-Kalnėnas 357 

Antanaitis 351, 389 

Aputis, Juozas, 351, 413 

Arendt, Hannah, 233 

Arvon, Henri, 352 

Audėnas, J., 363, 374 


B 

Bagdonas, Vladas, 413 
Bagdonavičius (kunigas) 458 
Bayle 203 

Balakauskas, Osvaldas, 417 
Balčiūnas, Vytautas, 451 
Bales, Freed, 19 

Baltušis, Juozas, 27 

Balutis 391 

Balys, J., 363 

Banaitis, V., 363 

Baranczak, Stanislaw, 276 
Barauskas 396 

Barzdukas, S., 363 

Barėnas, K., 363 
Basanavičius, Jonas, 200, 201, 375 


Baudelaire, Charles, 53 

Baxandall, Lee, 352 

Benda, Julien, 215 

Bendix, Reinhard, 141 

Benn, Gottfried, 272 

Berger, Peter, 470 

Bilaišytė, Živilė, 276, 456, 461 

Bylaitė 374 

Biliūnas, Jonas, 119, 135, 136 

Bilėnas 374 

Binkis, Kazys, 374, 380 

Biržiška, Mykolas, 191, 363, 376 

Biržiška, Vaclovas, 472 

Bytautas, Ramūnas, 359 

Bledsoe, Wayne M., 339 

Blekaitienė, Gražina, 296 

Blekaitis, Jurgis, 271, 296, 384, 388, 
390, 395 

Bogutaitė, Vitalija, 276 

Boruta, Kazys, 231 

Bourg, Carroll, 333, 340 

Bradūnas, Kazys, 108, 109, 110, 276 

Brazaitis, J., 374 

Brazauskas, Algirdas, 246 

Brazdžionis, Bernardas, 118, 402 

Brzezinski, Zbigniew, 46, 263 

Buber, Martin, 194, 215, 216 

Bučys, Algimantas, 351, 356 

Budraitis 416 

Bulotaitė, B., 27 


C 

Camus, Albert, 53, 220, 233, 278 
Chadzevičius, Vytautas, 454 
Churchill, W., 226, 232 
Churginas, Aleksys, 367 
Cicėnas, J., 363 

Cieškaitė, Gražina, 119 


505 


Pavardžių rodyklė 


Clinton, B., 476 
Comte, Auguste, 156 
Condorcet 203 

Coser, Lewis, 215 
Croce, Benedetto, 444 


Č 

Čechov, Anton, 107 

Čekuolis 414 

Čepaitė, Zita, 415, 417, 418, 421, 460 

Čepas, V., 363 

Čipkienė-Laucevičiūtė, Sandra, 38, 269, 
270, 271, 273, 296 

Čiuberkis, A., 416 

Čiurlionienė —> Kymantaitė- 
Čiurlionienė, Sofija 

Čiurlionis, M.K., 358, 382, 471 

Čuplinskas, Darius, 45, 474, 475 


D 

Dambriūnas, L., 363 

Damušis, A., 363 

Danulytė, Danutė, 38 

Dapkutė, Rita, 415 

Darnton, Richard, 446 

Daškevičius 431 

Daujotytė, Viktorija, 182, 301,451, 456, 464 

Daukantas, Simonas, 11, 133 

Daukantas, T., 363 

Daunys, Vaidotas, 305, 440 

Davis, Natalie, 446 

Degutytė, Janina, 305 

Deinhardt, Hannah, 17 

Descartes 67, 68, 69 

Dirgėla, Dainius, 451 

Donelaitis 119, 130 

Doniela, Vytautas, 367, 374, 394, 438 

Donskis, Leonidas, 45, 54, 108, 112, 194, 
324, 420, 421, 450, 455, 460, 463 

Douglas, Mary, 446 

Drunga, Karolis, 460 

Drunga, Mykolas, 274 

Drunga, Vincas, 289, 290, 291, 363, 394, 
412, 462 

Dumont, Louis, 164, 195, 207, 446 

Dwiggins, Cyril, 344 


506 


E 

Eckhart, Meister, 315 
Einstein, Albert, 215, 216 
Eisenhower, Dwight D., 312 
Eisenstadt, S. N., 164 


F 

Filip, Raymond, 413 

Foucoult, Michel, 54, 56, 57, 103, 104, 
182 

Francastel 17 

Freud, Sigmund, 165, 168, 169, 324, 
420 

Fūhrer-Haimendorf, Chistoph von, 29 


G 

Gaidelis 380 

Gandhi 201 

Gavelis, Ričardas, 415, 416, 430, 441 

Gay, Peter, 180 

Gebser 164, 453 

Geda, Sigitas, 307, 464 

Geertz, Cliford, 142, 210, 446, 447 

Gellner, Ernest, 144, 196, 197 

Genzelis, Bronislavas, 359 

Gilb, Corinne Lathorp, 343 

Gimbutas, J., 363, 376 

Gimbutienė, Marija, 41, 121, 223, 302, 
311, 317, 363, 367, 376, 384, 397, 
450, 460, 462 

Gimbutienė, Živilė, 41 

Gira, Liudas, 296 

Girdzijauskas, Juozas, 52, 60, 68, 81 

Girdžius, Pr. Dom., 384 

Girnius, Juozas, 52, 60, 68, 81, 240, 259, 
269, 270, 277, 363, 381, 411 

Gliauda 245, 351, 357, 403 

Glinskis, Jonas, 24 

Glinskis, Rimvydas, 420 

Goethe 272 

Goldman, Lucien, 18, 24 

Goldwater, Barry M., 282 

Golomstok, Igor, 401, 402 

Granauskas, Romualdas, 274 

Gražulis, Balys, 269 

Gražytė, Ilona — Maziliauskienė, Ilona 

Greenfeld, Liah, 299 


Greimas, Algirdas Julius, 121, 133, 223, 
224, 233, 247, 259, 287, 302, 303, 304, 
311, 324, 361, 363, 374, 377, 386, 394, 
397, 398, 412, 438, 444, 446, 448, 450, 
452, 453, 461 

Grigaitis, Pijus, 241, 242 

Gruodytė, Karla, 418, 449, 474, 475 

Grušas, Juozas, 23, 24 

Gudelis, Martynas, 357 

Gureckas, Algimantas, 264, 363, 377 

Gustaitis, Algirdas, 365 

Gustaitis, Antanas, 276 

Gustaitis, Valentinas, 470 


H 

Hauser, Arnold, 17,21 
Hegel 82, 357 
Heidegger, Martin, 52 
Helvetius, K., 203 
Herbačiauskas 183 
Hindenburg, P., 351 
Hitler, Adolf, 234, 249 
Hofmannsthal, H., 272 
Holderlin, Ch. F., 272 
Hunt, Lynn, 446, 447 
Husserl, E., 307 


I 

Yla, Stasys, 264, 358 
Iljasevičius 381 

Ivanas Žiaurusis 213, 429 
Ivanauskaitė, Jurga, 300, 416 
Ivaskai 387 

Ivinskis, Z., 363 

Izokaitytė, Jūratė, 353 


J 

Jakimavičius, L., 430 
Jaks-Tyris, Jurgis, 266, 374 
Jakštas, J., 363 
Jakštas-Dambrauskas, A., 296 
Jakubėnas, Vladas, 277, 363, 380 
Jameson, Frederic, 352 
Janavičius 386 

Janavičius, Vytautas, 403 
Jefferson, Thomas, 203 
Johnson, Lyndon B., 282 


Jomantienė, Irena, 458 
Jonas XXIII 198 

Jonikas, P., 363, 380 
Jonynas, Ignas, 184 
Jonynas, V.K., 363, 367 
Juknevičiūtė, Dalia, 390, 396 
Jung, Carl Gustav, 314 
Juodelis, Petras, 428 

Juodka 416 

Juodvalkė, Eglė, 276, 413 
Juozaitis, Arvydas, 415 
Jurašienė, Aušra Marija, 276 
Jurginis, J., 186 


K 

Kairys, S., 363 

Kajokas, Donaldas, 307, 420, 451 

Kalvinas 422, 458 

Kaminskas, Edvardas, 413 

Kapočius 374 

Katiliškienė Zita —> Liūnė Sutema 

Katiliškis, Marius, 114, 276, 297, 363 

Kaupas, Julius, 270, 297, 358, 363, 376, 
377, 386, 387, 388, 398, 399, 466 

Kavolienė, Rita, 36, 38, 140, 251, 269, 
270, 271, 273, 288, 290, 292-296, 301, 
303, 304, 306, 308, 309, 310, 312, 317, 
324, 333, 355, 461, 467 

Kavolis, Kęstutis, 37, 251, 294, 307, 324 

Kavolis, Martynas, 37, 269 

Kavolis, Perkūnas, 36, 251, 324 

Kazakevičius 358, 390, 398 

Kazlauskas, Jonas, 387 

Keblys, Kęstutis, 240, 388 

Kėkštas 110 

Kelečius 396 

Kelertienė, Violeta, 56, 288, 367,371,415, 
417,418, 419, 421, 448, 449, 450 

Kymantaitė-Čiurlionienė, Sofija, 190, 
375 

Kipling, Rudjard, 248 

Kleinartas, Petras, 277 

Klimas, Petras, 391 

Kohlberg, Lawrence, 29 

Kojalavičius 431 

Kolupaila 361 

Konfucijus 316 


507 


Pavardžių rodyklė 


Kossu-Aleksandravičius — Aistis, Jonas 

Kostkevičius, Gediminas, 423 

Kostrzewa, Robert, 449 

Kristol, Irving, 468 

Krivickas, D., 363 

Krivickas, V., 363, 376, 377 

Kroeber, Alfred, 19 

Krupavičius, Mykolas, 470 

Krėvė, Vincas, 296, 302, 305, 384, 386, 
471 

Kubilius, Vytautas, 289, 448 

Kučėnienė, D., 417 

Kudaba, Česlovas, 42, 247 

Kudirka, Vincas, 11, 56, 73, 182, 189, 
191, 201, 222 

Kuizinienė, Dalia, 466 

Kukulas, Valdas, 417 

Kuolys, Darius, 11, 45, 301, 308, 309, 
310, 327, 417, 418, 421, 428, 455 

Kuprytė, Vida, 288 

Kurauskas, A., 378 

Kutavičius, Bronius, 47 

Kuzmickas 431 

Kvietkauskas, Mindaugas, 108 


L 

Landsbergis, Algirdas, 39, 276, 375, 386, 
388 

Landsbergis, Vytautas, 432, 477 

Lanson, Giustav, 184 

Lecky, William, 29 

Leites, Edmund, 341 

Lenin 276 

Lenkauskienė, Milda, 239 

Leonas XIII 281 

Lerner, Gerda, 445 

Lėtas, Leonas, 276 

Lieven, Anatol, 469 

Lind, Jakov, 253 

Lingis, Alfonsas, 411, 412, 456 

Lozoraitis, Stasys (jaun.), 12, 246, 476, 
477 

Lozoraitis, Stasys (vyr.), 391 

Ludendorff, E., 351 

Lukacs, Georg, 357 

Lukšaitė, Ingė, 186, 289, 354, 422, 458 

Lulijus, Raimondas, 147 


$08 


M 

Maceina, Antanas, 52, 225, 411 

Maciūnas, V., 363 

Mackevičius, Mečislovas, 460 

Mackus, Algimantas, 11, 24, 55, 70, 74, 
84, 108-114, 115, 117, 137, 157, 245, 
253, 268, 275, 276, 327, 358, 366, 374, 
376, 385, 390, 397, 398, 399, 401, 412 

Mačernis, Vytautas, 55, 118, 307 

Mačiuika, B., 363, 420 

Mačiuikė, Laura, 413 

Mačiūnas, Jurgis, 252, 361, 375, 384 

Maironis 130, 133, 354 

Marcinkevičius, Justinas, 275, 305 

Marcuse, H.,211 

Martinaitis, Marcelijus, 351, 356,451, 464 

Martinaitytė, Nijolė, 413 

Martinkus 356 

Matulevičienė, Saulė, 470 

Maziliauskienė, Ilona, 289, 290, 291, 303, 
413, 415, 416, 417, 449, 450 

McKain, Julie Ferrari, 331 

Medalinskas, Alvydas, 415 

Mekas, Adolfas, 38 

Mekas, Jonas, 38, 108, 116, 253, 259, 276, 
383, 396 

Melann, Kevin, 312 

Melko, Matthew, 341 

Meras, Icchokas, 287, 408 

Merkys, Vytautas, 43, 184, 413 

Mickūnas, Algis, 44, 163, 307, 313, 314, 
353, 411, 413, 415, 416, 419, 438, 439, 
449, 450, 456 

Mieželis, Raimundas, 41, 237, 476 

Mieželis, Vladas, 460, 462 

Mikšys, Žibuntas, 391, 394 

Mikulėnaitė, O., 417 

Mill, John Stuart, 273, 316, 471 

Mills, C. Wright, 94, 95, 100 

Milosz, Czeslaw, 39, 40, 276, 431, 434 

Milton, John, 315 

Misiūnas, Romas, 394, 406, 417, 453 

Misiūnienė, Audronė, 40 

Miškinis, Antanas, 296 

Mockūnas, Liūtas, 55, 349, 415—418, 420, 
438 

Montesguieu, Ch. L., 203 


Mulokas, J., 363 
Mussolini 249 


N 

Nagys, Henrikas, 108, 110, 259, 273, 276, 
286, 297, 363, 387 

Narutis 460 

Navakas, Kestutis, 420 

Nelson, Benjamin, 207, 209, 211, 217, 
313, 314, 333, 343, 458 

Nėris, Salomėja, 302 

Nietzsche, F., 53, 67, 76, 80, 82 

Nyka-Niliūnas, Alfonsas, 42, 55, 75, 76, 
77,80, 84, 110, 117, 118, 130, 136, 137, 
269, 273, 286, 296, 302, 353, 363, 373, 
380, 383, 384, 386, 387, 388, 390, 398, 
429, 448, 452 

Novickienė, B., 363 


O 

Ostrauskas, Kostas, 42, 244, 245, 270, 
273, 276, 303, 327, 351, 353, 363, 373, 
394, 397, 400, 413, 416, 430, 461 

Ostrauskienė, Danutė, 270, 273 

Ošlapai (broliai) 239 

Ozolas, Romualdas, 476 


P 

Pabrėža, Jurgis, 52 

Pajaujis, J., 363 

Pakerys, Jonas, 366 

Paplėnas, J., 363 

Parsons, Talcott, 12, 17,19, 150, 158, 298, 
312 

Parulskis, Sigitas, 307, 420, 452, 456 

Pascal, B., 53 

Paškevičienė, Marija, 413, 417, 419 

Pečiūraitė, Austė, 276, 389, 415 

Pilka, S., 363 

Platonas 324 

Plechavičius 364 

Pleškys, Mindaugas, 288, 290 

Povilas VI 198 

Požėla, K., 363 

Prapuolenis 460 

Protasevičius, Valerijonas, 469 

Proust, Marcel, 274 


Putinas 119 
Puzinas 361, 380, 384 
Pūkelevičiūtė, Birutė, 302, 363, 379 


R 

Radauskas, Henrikas, 371, 387,390, 395, 
397 

Radvila Juodasis, Mikalojus, 359, 422, 
433 

Radzevičius, Bronius, 351, 416 

Radžvilas, Vytautas, 370, 371, 416, 453, 
458 

Raila, Bronys, 259, 363 

Ramoškaitė, Živilė, 15 

Ranke, Leopold, 188 

Rannit, A., 377, 383 

Rastenis, Vincas, 40, 363, 374, 377, 379, 
406 

Raštikis 364 

Raud, Rein, 462 

Reagan, R., 358 

Rekašius, Zenonas, 238, 239, 394, 406, 
407, 416 

Rėklaitis, P., 363 

Remeikis, Tomas, 451 

Repečka, J., 363, 374 

Richta 402 

Rilke, R.M., 272 

Robertson, Roland, 329 

Ročka 433 

Rose, Susan, 314, 321 

Rubšys, Antanas, 357 

Rumm, Paul Erik, 23, 24, 388 


S 

Sabaliūnas, Leonas, 238, 374, 438 
Sahlins, Marshall, 446 

Saint Exupėry, A. de, 233, 250 
Sakadolskienė, Emilija, 288, 355, 417 
Sakadolskis, Romas, 288, 290, 355 
Sartre, Jean-Paul, 53, 367 
Sauerwein, Georg Julius Justas, 200 
Sauka, Leonardas, 465 

Saulius, V., 378 

Savukynas, Bronys, 452, 454 
Schiller, Fr., 272 

Schmalstieg, William, 387 


509 


Pavardžių rodyklė 


Sedaitytė, Judita, 414, 449 

Senn, Alfred Erik, 181 

Shakespeare 324 

Sider, Robert D., 319 

Simmel, Georg, 147, 150 

Skardžius, P., 363, 390 

Skrupskelis 367 

Skuodytė, Dalia, 414 

Slotten, Ralph, 312, 321 

Smetona, Antanas, 275, 364, 368 

Smith, Antony D., 196, 446, 447 

Sokratas 67, 229 

Solženicyn, A., 391 

Sontag, Susan, 59 

Sorokin, Pitirim, 12, 16,20, 150, 164, 181, 
209, 298, 312, 313 

Spalis, R., 376 

Spengler, Oswald, 26 

Sruogaitė, Dalia, 415 

Sruogienė, V., 363 

Staknienė-Pajaujytė, Alina, 286,377,421, 
450 

Stevens, Walace, 357 

Stuoka Gucevičius, Laurynas, 472 

Subačius, P., 190, 191 

Sutema, Liūnė, 24, 42, 55, 84, 108, 110, 
112-117, 245, 253, 276, 297, 301, 302, 
303, 327, 413, 414, 415 

Sužiedėlis, Darius, 414 

Sužiedėlis, Saulius, 238 

Sverdiolas, Arūnas, 44, 51, 181, 190, 192, 
367, 370, 400, 418, 420, 421, 431, 448, 
450, 452, 453, 475 

Szporluk, Roman, 414 


Š 

Šapoka, A., 363 

Šatrijos Ragana 190, 302 

Šaulauskas 370, 371, 433, 453 

Šaulys 379 

Šeinius, Ignas, 471 

Šilbajoris, Rimvydas, 39, 107, 275, 302, 
367, 374, 384, 386, 397, 413, 416, 417, 
420, 429, 438, 461 

Šileika, Antanas, 413, 414 

Šileikienė-Valiūnaitė, Snaigė, 413 

Šimkutė, Lidija, 276 


$IO 


Šimoliūnas, J., 363, 390, 396 

Škirpa, K., 363 

Škėma, Antanas, 27, 276, 297, 376, 383, 
385, 390, 395, 398, 399, 403 

Škėmaitė, Kristina, 403 

Škėmienė 403 

Šliogeris, Arvydas, 43, 66, 220, 278, 301, 
302, 370, 371, 415—418, 421, 453 

Šliūpas, Jonas, 27, 192, 201 

Šmitchens 415 

Šmulkštys, Julius, 237, 255, 374, 376, 
438 

Štromas, Aleksandras, 40, 56, 248, 401, 
402, 406, 416, 420, 438, 439, 450 

Švedas 374, 375, 376, 380 


T 

Tamonis (Tomonis), Mindaugas, 396, 
397, 405 

Tercijonas, V., 363 

Tereškinas, Artūras, 94, 181, 418, 450 

Tillich, Paul, 53 

Tiryakian, Edward A., 474 

Toynbee, Arnold, 25, 26, 313 

Trakis, A., 363 

Traklis 272 

Trumpa, Vincas, 289, 363, 374, 375, 
377, 378, 383, 386, 390, 393, 394, 
397, 402, 406 

Turner, Victor, 446 


V 

Vaičiūnaitė, Judita, 289, 351 

Vaišnys, R., 394 

Vaitiekūnas, V., 363 

Vaitkus, Mykolas, 271, 363 

Valaitis, J., 363 

Valantiejus, Algimantas, 139, 298 

Valėry, Paul, 30 

Valeška, Alfonsas, 460, 462 

Valevičius, A., 416, 420 

Valiukėnaitė 353 

Vardys, Vytautas, 237, 239, 240, 255, 
363 

Vasiliauskienė 367 

Vaškelis, Aleksas, 387, 399 

Vaškelis, Bronius, 387, 415, 417, 438 


Vedeckas, Algis, 239 

Veisaitė, Irena, 308, 467 

Vėlavičius 420 

Velička, Domas, 277 

Vėlius, Norbertas, 284, 285 

Venclova, Tomas, 11, 40, 136, 276, 302, 
353, 406, 412, 414, 416, 420 

Vengrienė, Virga, 408 

Vengrys, Vitolis, 408 

Vepštas, Vytautas, 39, 45, 252, 417 

Vepštienė, Henrieta, 443 

Veščiūnaitė, Aldona, 276 

Vėžienė, Lakštuonė, 268, 353, 416 

Vėžys, Gintautas, 268, 366, 396 

Vėžys, Rimas, 276, 289, 351, 358, 414, 
415 

Vičiulytė, Angelė, 38 

Vydūnas 471 

Viesulas, Romas, 38 

Vygantas, Vytautas, 238, 239, 264 

Vilimaitė, B., 417 

Vilkaitis, J., 363 

Voegelin, Eric, 206 

Voldemaras 470 


W 

Wach, Joachim, 312 

Wallace, Anthony, 18 

Walzer, Michael, 212, 215, 216 
Wascott, Roger, 341 

Weber, Max, 164, 312, 324 
White, Hayden, 104, 182 
Wilde, Oscar, 118 

Willeke, A., 416 


Z 

Zalatorius, Albertas, 43, 308, 415, 416, 
453 

Zingeris, Markas, 441, 469 


Ž 

Žemkalnis, Gabrielius, 239 

Žentelytė, Audronė, 470 

Žibas, Horstas, 439, 466 

Žygas, P.K., 194, 405 

Žymantas, Stasys, 460, 462 

Žukaitė 374 

Žukas, Saulius, 45, 121, 180, 182, 187,367, 
368, 371, 417-421, 439, 442, 455, 474 

Žvirgždys (Vardys) —> Vardys, Vytautas 


5II 


SL 014. Leidykla „Baltos lankos“ 
Mėsinių g. 4, 2001 Vilnius 
www.baltoslankos.lt 
baltos.lankos€8post.omnitel.net 
Spausdino AB „Vilspa“, 
Viršuliškių sk. 80, 2056 Vilnius 
Užsakymas 527 


Knygoje panaudotos nuotraukos iš asmeninių archyvų 
Ritos Kavolienės: 
33-43 p., 44 p. apačioje, 45 p. viršuje, apačioje, 46—47 p., aplanke, 
39 p. viršuje foto - J. Dovydėno, 
41 p. viršuje foto - B. Bulotaitės, 
41 p. apačioje foto - A. Štromo, 
42 p. viduryje foto - R. Kavolienės, 
43 p. viršuje foto - R. Kavolienės, 
47 p. foto - R. Kavolienės; 
Irenos Veisaitės: 
44 p. viduryje foto - O. Pajėdaitės, 
45 p. viduryje foto - I. Veisaitės 
Arūno Sverdiolo: 
44 p. viršuje foto - R. Kavolienės, 
Giedrės Kadžiulytės: 
48 p. foto - G. Kadžiulytės. 


Vytautas Kavolis (1930-1996) - vienas 
didžiausių nepriklausomų lietuvių, nuosekliai 
kėlęs asmens priklausomybės klausimą ir mėgi- 
nęs dabarties kalba į jį atsakyti. Pasak Tomo 
Venclovos, jis, „kaip anuomet Simonas Daukan- 
tas ir Vincas Kudirka, apibrėžia ištisą laikotarpį 
ir kryptį lietuvių kultūroje“. 

Vytauto Kavolio asmuo, jo intelektualinė veikla 
siejo ir tebesieja įvairių kultūrinių patirčių, įvairių 
kartų mokslo bei kultūros žmones. Ši knyga - to- 
kių jungčių liudytoja. Toli gražu neišsami, labiau 
fragmentiška. Ji sudėta iš tekstų, kuriuos, suda- 
rytojų paraginti, atsiuntė Vytauto Kavolio kolegos 
ir bičiuliai. Tekstai sugrupuoti pagal pobūdį: Ka- 
volio palikimą analizuojančios studijos, atsimini- 
mai, paties Kavolio laiškai. Knygos pabaigoje - jo 
darbų bibliografija. Toks tekstų rinkinys - galimas 
įvadas į nuodugnesnes Kavolio studijas. Sykiu tai 
simbolinė nuoroda; išlieka ne vien atmintis, bet ir 


minties tąsos galimybė. 
B 7 Darius Kuolys 


ALRNLAUS- LAK LLV OS. KN LGA 


ISSN 1392-1673 
ISBN 9955-00-017-1 


| | 
| l| 
4 


89'789955'00017 
Rekomenduojama kaina 30 Lt 








